
Αθήνα, σήμερα στις 29 Οκτωβρίου 2026, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, καλημέρα. Αρχίζει η συνεδρίαση.
Πριν εισέλθουμε στην ημερήσια διάταξη, κυρίες και κύριοι συνάδελφοι,  έχω την τιμή να ανακοινώσω στο Σώμα ότι η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας «Σύσταση και οργάνωσης Νομικού Προσώπου Δημοσίου Δικαίου με την επωνυμία «Πανελλήνιος Σύλλογος Ψυχολόγων» - Σύσταση Εθνικού Παρατηρητηρίου Ψυχοθεραπείας και Συμβουλευτικής Ψυχικής Υγείας - Σύσταση Εθνικού Παρατηρητηρίου Ψυχιατροδικαστικής - Άσκηση του νοσηλευτικού επαγγέλματος - Γιατροί και νοσηλευτές του Εθνικού Συστήματος Υγείας - Τεχνολογίες υγείας – Φάρμακο και άλλες διατάξεις».
Επίσης, οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, οι Αναπληρωτές Υπουργοί Εθνικής Οικονομίας και Οικονομικών, Υποδομών και Μεταφορών, καθώς και ο Υφυπουργός στον Πρωθυπουργό κατέθεσαν στις 26.10.2026 σχέδιο νόμου: «Ενίσχυση εποπτείας των υπό διαχείριση απαιτήσεων από δάνεια και πιστώσεις - Προστασία συνεπών οφειλετών - Φορολογική μεταχείριση και εποπτεία κρυπτοστοιχείων - Λογιστική μεταρρύθμιση της Γενικής Κυβέρνησης - Ενίσχυση των συλλογικών επενδύσεων και της κεφαλαιαγοράς καθώς και της διαχείρισης κινδύνων και της εποπτείας του χρηματοπιστωτικού συστήματος - Ενσωμάτωση των Οδηγιών (ΕΕ) 2024/1619, (ΕΕ) 2024/2994, (ΕΕ) 2024/927, (ΕΕ) 2023/2864, (ΕΕ) 2024/2811 και (ΕΕ) 2024/1640 - Διατάξεις αρμοδιότητας της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους - Συνταξιοδοτική ρύθμιση και λοιπές διατάξεις». 
Παραπέμπεται στην αρμόδια Διαρκή Επιτροπή.
Τέλος, κυρίες και κύριοι συνάδελφοι, θα ήθελα να σας ανακοινώσω ότι ο Βουλευτής κ. Διονύσιος-Χαράλαμπος Καλαματιανός, με την από 27 Οκτωβρίου 2026 επιστολή του προς τον Πρόεδρο της Βουλής, μας γνωστοποιεί την παραίτησή του από το βουλευτικό αξίωμα. 
Η προαναφερθείσα επιστολή θα καταχωριστεί στα Πρακτικά της σημερινής συνεδρίασης.
(Η προαναφερθείσα επιστολή καταχωρίζεται στα Πρακτικά και έχει ως εξής:


































ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εισερχόμεθα στην ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Σύσταση και οργάνωση Νομικού Προσώπου Δημοσίου Δικαίου με την επωνυμία «Πανελλήνιος Σύλλογος Ψυχολόγων» - Σύσταση Εθνικού Παρατηρητηρίου Ψυχοθεραπείας και Συμβουλευτικής Ψυχικής Υγείας - Σύσταση Εθνικού Παρατηρητηρίου Ψυχιατροδικαστικής - Άσκηση του νοσηλευτικού επαγγέλματος - Γιατροί και νοσηλευτές του Εθνικού Συστήματος Υγείας - Τεχνολογίες υγείας - Φάρμακο και άλλες διατάξεις».
Η Διάσκεψη των Προέδρων αποφάσισε στη συνεδρίασή της της 22ας Οκτωβρίου 2026 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. 
Η εγγραφή των ομιλητών θα γίνει ηλεκτρονικά και μέχρι το τέλος του ομιλίας του δεύτερου εισηγητού.
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα συνεφώνησε.
Παρακαλώ να ανοίξει το σύστημα της ηλεκτρονικής εγγραφής ομιλητών.
Τον λόγο έχει ο Εισηγητής της Νέας Δημοκρατίας, ο κ. Νικόλαος Βλαχάκος, για δεκαπέντε λεπτά.
 ΝΙΚΟΛΑΟΣ ΒΛΑΧΑΚΟΣ: Ευχαριστώ πολύ.
Κύριε Πρόεδρε, κυρία Υπουργέ, κυρίες και κύριοι συνάδελφοι, στη σημερινή Ολομέλεια της Βουλής έχουμε την τιμή να συζητήσουμε ένα πολύ σημαντικό νομοσχέδιο του Υπουργείου Υγείας, το οποίο περιλαμβάνει ένα ευρύ σύνολο ρυθμίσεων που αφορούν την οργάνωση του συστήματος υγείας, την ψυχική υγεία και τη σύσταση και οργάνωση Νομικού Προσώπου Δημοσίου Δικαίου με την επωνυμία «Πανελλήνιος Σύλλογος Ψυχολόγων», το νοσηλευτικό επάγγελμα, το ανθρώπινο δυναμικό του Εθνικού Συστήματος Υγείας, καθώς και το πλαίσιο αξιολόγησης και αποζημίωσης των φαρμάκων. 
Πρόκειται για ένα νομοθέτημα πολυθεματικό, αποτελούμενο από 84 άρθρα οργανωμένα σε 23 κεφάλαια. Η έκτασή του αποτυπώνει το εύρος των ζητημάτων που καλείται να αντιμετωπίσει το Υπουργείο Υγείας, αλλά και την ανάγκη να γίνουν σημαντικές παρεμβάσεις σε διαφορετικά επίπεδα για ένα πιο σύγχρονο και οργανωμένο ΕΣΥ. 
Στο σημείο αυτό θα ήθελα να επισημάνω κάτι ουσιαστικό: Κάθε παρέμβαση που γίνεται στον χώρο της υγείας έχει ως στόχο, όπως προανέφερα, την καλύτερη οργάνωση του συστήματος. Η αξία, όμως, όλων των παρεμβάσεων αναδεικνύεται κυρίως μέσα από την εφαρμογή τους στην πράξη. Αυτό ακριβώς είναι το μέτρο με το οποίο αξιολογούμε κάθε νομοθετική παρέμβαση, αλλά και κάθε νομοσχέδιο που αφορά την υγεία: Τι προσφέρει στον πολίτη, τι αλλάζει στην καθημερινότητα του ασθενή, αλλά και πού συμβάλλει σε ένα καλύτερο ΕΣΥ. 
Θα ήθελα, λοιπόν, να αναφερθώ στις πιο σημαντικές παρεμβάσεις, αλλά κυρίως στη σημασία αυτών. Πρώτον, όσον αφορά στη σύσταση και οργάνωση του Πανελληνίου Συλλόγου Ψυχολόγων ως Νομικού Προσώπου Δημοσίου Δικαίου, με τις διατάξεις του πρώτου μέρους του θεσμοθετείται ο Πανελλήνιος Σύλλογος Ψυχολόγων υπό την εποπτεία του Υπουργείου Υγείας με διοικητική και οικονομική αυτοτέλεια. 
Σύμφωνα με το άρθρο 4, σκοπός του ΠΑΣΥΨΥ είναι η προάσπιση, η προαγωγή και η ανάπτυξη του επαγγέλματος του ψυχολόγου, η προαγωγή της επιστήμης της ψυχολογίας ως ανεξάρτητης και διακριτής επιστήμης, η φροντίδα για την επιστημονική πρόοδο των μελών του, η καλλιέργεια συναδελφικού πνεύματος μεταξύ αυτών και η διασφάλιση της παροχής υψηλού επιπέδου υπηρεσιών ψυχικής υγείας. Δημιουργείται, επομένως, ένας ενιαίος φορέας ο οποίος καλείται να συμβάλλει στην ανάπτυξη του επαγγέλματος των ψυχολόγων. Η δημιουργία αυτού του συλλόγου συνδέεται και με την ανάγκη να υπάρξει ένα σαφές πλαίσιο επαγγελματικής δεοντολογίας όσων παρέχουν υπηρεσίες ψυχικής υγείας.
Κατά το άρθρο 7 του νομοσχεδίου, τα δικαιώματα, αλλά και οι υποχρεώσεις των μελών του συλλόγου αφορούν τη συμμετοχή τους στη λήψη των αποφάσεων μέσω της άσκησης των δικαιωμάτων που τους παρέχουν οι διατάξεις, ιδίως μέσω της συμμετοχής τους στα όργανα της διοίκησής τους. Τα μέλη του ΠΑΣΥΨΥ υποχρεούνται, πρώτον, να τηρούν τον κώδικα ηθικής και δεοντολογίας ψυχολόγων, δεύτερον, να συμμορφώνονται με τις αποφάσεις των οργάνων διοίκησης του ΠΑΣΥΨΥ, οι οποίες εκδίδονται στο πλαίσιο των αρμοδιοτήτων τους, τρίτον, να ασκούν το επάγγελμά τους σύμφωνα με την κείμενη νομοθεσία και, τέταρτον, να εκπληρώσουν εκπρόθεσμα τις οικονομικές τους υποχρεώσεις προς το ΠΑΣΥΨΥ. 
Μια πολύ σημαντική σημείωση που αφορά το κομμάτι της ψυχικής υγείας και το επάγγελμα του ψυχολόγου αναγράφεται στο άρθρο 28 του νομοσχεδίου ως εξής: «Όποιος ασκεί το επάγγελμα του ψυχολόγου με οποιονδήποτε τρόπο ή άρθρο στον τίτλο του ψυχολόγου σε επαγγελματικές ή επιστημονικές δραστηριότητες χωρίς άδεια εν ισχύ, σύμφωνα με το άρθρο 1, τιμωρείται με ποινή φυλάκισης έως ένα έτος ή χρηματική ποινή. Η επανειλημμένη τέλεση του αδικήματος του πρώτου εδαφίου συνιστά επιβαρυντική περίσταση».
Φυσικά, υπάρχει και η συγκρότηση πειθαρχικού πλαισίου, γεγονός που δείχνει πως η άσκηση του επαγγέλματος συνδέεται με αίσθημα ευθύνης, λογοδοσία αλλά και κανόνες. 
Το άρθρο 27 του νομοσχεδίου αφορά τον Κώδικα Ηθικής και Δεοντολογίας Ψυχολόγων, ο οποίος δεν περιορίζεται στην παραδοσιακή άσκηση του επαγγέλματος, αλλά περιλαμβάνει και κανόνες για την επαγγελματική προβολή και την ορθή χρήση των μέσων κοινωνικής δικτύωσης, της σχέσης με τους λήπτες υπηρεσιών και τους άλλους επαγγελματίες υγείας. Με αυτόν τον τρόπο, εξασφαλίζουμε την προστασία του πολίτη, ο οποίος θα γνωρίζει πως ο άνθρωπος στον οποίον εμπιστεύεται την ψυχική του υγεία διαθέτει όλες τις απαραίτητες προδιαγραφές, αλλά και τα απαραίτητα προσόντα. 
Εξίσου σημαντικό είναι το δεύτερο σκέλος του νομοσχεδίου που αφορά την ψυχική υγεία. Με τα άρθρα 33 έως 40 δημιουργούνται δύο νέοι θεσμοί, το Εθνικό Παρατηρητήριο Ψυχοθεραπείας και Συμβουλευτικής Ψυχικής Υγείας και το Εθνικό Παρατηρητήριο Ψυχιατροδικαστικής. Σκοπός σύμφωνα με το άρθρο 33 είναι η αναβάθμιση της ποιότητας στην παροχή των υπηρεσιών ψυχικής υγείας, η προάσπιση των δικαιωμάτων των ληπτών των υπηρεσιών της ψυχικής υγείας και τρίτον, η προστασία της δημόσιας υγείας. 
Στο σημείο αυτό θέλω να σας πω ότι ως γιατρός με τριάντα χρόνια επαγγελματικής εμπειρίας γνωρίζω πως η ψυχική υγεία αποτελεί αναπόσπαστο μέρος της συνολικής υγείας του ανθρώπου, αλλά και βασική προϋπόθεση για μια ποιοτική ζωή. 
Το άρθρο 35 προβλέπει επταμελές μη αμειβόμενο Εθνικό Παρατηρητήριο Ψυχοθεραπείας και Συμβουλευτικής Ψυχικής Υγείας. Το άρθρο 36 του δίνει ουσιαστικές αρμοδιότητες, να εισηγείται στο ΚΕΣΥ θέματα ειδικοτήτων και μετεκπαίδευσης, να προτείνει ενιαία κριτήρια για τα εκπαιδευτικά προγράμματα και τις πιστοποιήσεις, να εισηγείται κατευθυντήριες οδηγίες ποιότητας και να συλλέγει στοιχεία για τη χρήση των υπηρεσιών ψυχοθεραπείας, τη γεωγραφική κατανομή των επαγγελματιών και τις ανάγκες του πληθυσμού. 
Αντίστοιχα, το άρθρο 37 συστήνει το Εθνικό Παρατηρητήριο Ψυχιατροδικαστικής. Εδώ, η στόχευση είναι ιδιαίτερα σημαντική. Παρακολούθηση της πορείας των ψυχιατροδικαστικών ασθενών μετά την έκτιση της ποινής ή την άρση των μέτρων θεραπείας, κοινωνική επανένταξη, μείωση του κινδύνου υποτροπής και προστασία των θεμελιωδών δικαιωμάτων τους. 
Στο άρθρο 38 προβλέπεται ακόμα η δημιουργία ενιαίων κατευθυντήριων οδηγιών για τις ψυχιατρικές πραγματομοσύνες και την παρακολούθηση στοιχείων για τις υπηρεσίες ψυχιατροδικαστικής και τις ακούσιες νοσηλείες. Με αυτή την παρέμβαση αγγίζουμε ένα πολύ απαιτητικό πεδίο, καθώς αφορά τόσο την ψυχική υγεία, όσο και την κοινωνική επανένταξη, αλλά και τη συνεχή παρακολούθηση των περιστατικών. Σημαντικές είναι και οι παρεμβάσεις που αφορούν το νοσηλευτικό επάγγελμα. Όποιος έχει εικόνα της καθημερινότητας ενός νοσοκομείου γνωρίζει ότι η ποιότητα της φροντίδας των ασθενών δεν εξαρτάται μόνο από τον ιατρικό εξοπλισμό, τις υποδομές ή τις θεραπευτικές επιλογές, αλλά εξαρτάται σε πολύ μεγάλο βαθμό από τους ανθρώπους που βρίσκονται δίπλα στον ασθενή. Οι νοσηλευτές αποτελούν βασικό πυλώνα του εθνικού συστήματος υγείας. 
Στο άρθρο 43 τονίζεται πως όποιος χρησιμοποιεί τον τίτλο του νοσηλευτή χωρίς να κατέχει πτυχίο νοσηλευτικής της ημεδαπής ή αναγνωρισμένο πτυχίο της αλλοδαπής και χωρίς να διαθέτει τα απαιτούμενα εκ του νόμου προσόντα για την άσκηση της νοσηλευτικής ή εκτελεί νοσηλευτικές πράξεις ή διαφημίζει με οποιονδήποτε τρόπο την εκτέλεση νοσηλευτικών πράξεων από τον ίδιο τιμωρείται με ποινή φυλάκισης έως τρία έτη και με χρηματική ποινή έως τριάντα χιλιάδες ευρώ.
Το άρθρο 34 διευρύνει τον θεσμό του κλινικού εκπαιδευτή, ο οποίος μπορεί να εκπαιδεύει φοιτητές νοσηλευτικής, νεοδιοριζόμενους και ειδικευόμενους νοσηλευτές, με στόχο την απόκτηση κλινικών δεξιοτήτων και την ενίσχυση της επαγγελματικής τους επάρκειας. 
Το άρθρο 45 εισάγει παράλληλα τον θεσμό του εφημερεύοντος νοσηλευτή, ο οποίος μπορεί να ορίζεται στα νοσοκομεία του ΕΣΥ με απόφαση του Διοικητή ή του Προέδρου και σε συγκεκριμένες δομές δευτεροβάθμιας περίθαλψης του Εθνικού Δικτύου Υπηρεσιών Ψυχικής Υγεία, το ΝΙΜΤΣ και σε συγκεκριμένες άλλες δομές υγείας, με ευθύνη για την ομαλή λειτουργία της νοσηλευτικής υπηρεσίας κατά τις απογευματινές και νυχτερινές βάρδιες, τα Σαββατοκύριακα και τις αργίες. 
Με το άρθρο 46, τέλος, δημιουργούνται διακριτές ειδικότητες ΠΕ και ΤΕ Νοσηλευτικής ΕΣΥ, καθώς και ΔΕ Βοηθών Νοσηλευτών, με αντιστοίχιση των υφισταμένων οργανικών και προσωποπαγών θέσεων στις νέες ειδικότητες. 
Στο Δ΄ μέρος του νομοσχεδίου συναντούμε μια σειρά από πρακτικές παρεμβάσεις στη λειτουργία του ΕΣΥ. Το άρθρο 50 διασφαλίζει τον δημόσιο χαρακτήρα του Γενικού Νοσοκομείου Θήρας, το οποίο δεν μπορεί να εκποιηθεί σε ιδιώτη και παραμένει υπό την εποπτεία του Υπουργείου Υγείας. 
Το άρθρο 51 ανοίγει τον δρόμο για την ανέγερση του νέου Αντικαρκινικού Νοσοκομείου Θεσσαλονίκης «Θεαγένειο» δυναμικότητας τετρακοσίων είκοσι πέντε κλινών με ειδικούς όρους δόμησης. Παράλληλα, προβλέπεται η δυνατότητα δημιουργίας ξενώνων για συνοδούς ασθενών, ερευνητικών εργαστηρίων και θρησκευτικών χώρων. 
Με το άρθρο 52 οι πιστοποιημένες δομές ανακουφιστικής φροντίδας ασθενών αποκτούν τη δυνατότητα να λειτουργούν και ως επιμορφωτικές δομές, οργανώνοντας και υλοποιώντας προγράμματα εκπαίδευσης στην ανακουφιστική φροντίδα. 
Κατά το άρθρο 60 παρέχεται η δυνατότητα παράτασης της παραμονής στην υπηρεσία ιατρών του ΕΣΥ ιατροί κλάδου του Εθνικού Συστήματος Υγείας, ανεξαρτήτως ειδικότητας, καθώς και οδοντίατροι κλάδου ΕΣΥ, των οποίων η υπαλληλική σχέση έληξε αυτοδικαίως τον Δεκέμβρη του 2025 και οι οποίοι παραμένουν στην υπηρεσία ως τον Δεκέμβρη του 2026, καθώς και όσων η υπαλληλική σχέση λήγει στις 31 Δεκεμβρίου του 2026, λόγω συμπλήρωσης του 67ου έτους της ηλικίας τους. Εφόσον οι θέσεις τους δεν έχουν προκηρυχθεί ή δεσμευτεί με άλλον τρόπο και πληρούνται οι προβλεπόμενες προϋποθέσεις συμμετοχής στο πρόγραμμα εφημεριών ή νόμιμης απαλλαγής από αυτό μπορούν να παραμείνουν στην υπηρεσία ως τον Δεκέμβριο του 2027 και ως τον Δεκέμβριο του 2028 αντίστοιχα, κατόπιν απόφασης του Υπουργού Υγείας. Η συγκεκριμένη ρύθμιση έχει πρακτικό χαρακτήρα, καθώς επιτρέπει να αξιοποιηθεί η εμπειρία ιατρών και οδοντιάτρων και να υποστηριχθεί η συνέχεια της λειτουργίας των υπηρεσιών. Φυσικά, αυτό δεν αναιρεί τη συνεχή ανάγκη για προσλήψεις και ενίσχυση του ανθρώπινου δυναμικού. 
Στο ίδιο πλαίσιο των πρακτικών παρεμβάσεων εντάσσονται και οι ρυθμίσεις για την υποβολή, εκκαθάριση και πληρωμή δαπανών του ΕΟΠΥΥ, καθώς και οι προβλέψεις για υπηρεσιακές μεταβολές προσωπικές του οργανισμού. Η έγκαιρη διεκπεραίωση των διοικητικών και οικονομικών διαδικασιών συμβάλλει στην καλύτερη λειτουργία των φορέων και την ταχύτερη εξυπηρέτηση των ασφαλισμένων. Στο νομοσχέδιο περιλαμβάνονται ακόμα ρυθμίσεις για τη διενέργεια εξετάσεων ειδικότητας και την υπηρεσία υπαίθρου, την αναγνώριση εκπαιδευτικών κέντρων, την κινητή αιμοδοσία και άλλες επιμέρους ανάγκες της λειτουργίας των υπηρεσιών υγείας. 
Τέλος, ιδιαίτερη βαρύτητα έχει το κεφάλαιο για την αξιολόγηση και αποζημίωση των φαρμάκων. Με το άρθρο 62 αναβαθμίζεται ο ρόλος της Επιτροπής Αξιολόγησης και Αποζημίωσης Φαρμάκων Ανθρώπινης Χρήσης. Με το άρθρο 63 η Επιτροπή αποκτά δεκατρία μέλη με επιστημονική και οικονομική τεχνογνωσία, ενώ προβλέπεται συμμετοχή εκπροσώπων των ασθενών ως παρατηρητή και δυνατότητα συμμετοχής ειδικών εμπειρογνωμόνων με υποχρέωση δήλωσης και ελέγχου συγκρούσεων συμφερόντων. 
Το άρθρο 64 καθορίζει αναλυτικότερα τα κριτήρια αξιολόγησης των φαρμάκων. Εξετάζεται το κλινικό όφελος, η πρόσθετη θεραπευτική αξία σε σχέση με τις ήδη διαθέσιμες θεραπείες, η αξιοπιστία των κλινικών δεδομένων, η σχέση κόστους και αποτελεσματικότητας, η επίπτωση στον προϋπολογισμό, αλλά και ζητήματα ισότιμης πρόσβασης και δυνατότητας εφαρμογής της θεραπείας στο ελληνικό σύστημα υγείας. 
Ιδιαίτερη αναφορά αξίζει και στο Ταμείο Καινοτομίας. Το άρθρο 67 επεκτείνει τον έλεγχο της ηλεκτρονικής προέγκρισης και στα ατομικά αιτήματα για φάρμακα που έχουν ενταχθεί στο Ταμείο Καινοτομίας, ενώ το άρθρο 68 διευρύνει τις προϋποθέσεις ένταξης, συμπεριλαμβάνοντας και αναγνωρισμένα Κέντρα Εμπειρογνωμοσύνης Σπανίων και Πολύπλοκων Νοσημάτων. Για τους ασθενείς με σπάνιες ή σύνθετες παθήσεις, η επιστημονική εξειδίκευση και η πρόσβαση στις κατάλληλες θεραπευτικές θεραπεύεις έχουν ιδιαίτερη σημασία. Η αξιολόγηση πρέπει να λαμβάνει υπ’ όψιν τις ιδιαιτερότητες αυτών των περιστατικών και να στηρίζεται στην κατάλληλη τεχνογνωσία. Η συμμετοχή επιστημονικής και οικονομικής τεχνογνωσίας είναι απαραίτητη, καθώς η αξιολόγηση ενός φαρμάκου δεν μπορεί να βασίζεται σε ένα και μόνο κριτήριο. Χρειάζεται να εξετάζεται το σύνολο των διαθεσίμων δεδομένων με τρόπο συστηματικό και τεκμηριωμένο. 
Το νομοσχέδιο περιλαμβάνει και σειρά άλλων παρεμβάσεων, οι οποίες καλύπτουν ειδικότερα ζητήματα της λειτουργίας του Συστήματος Υγείας. Μεταξύ αυτών, περιλαμβάνονται οι ρυθμίσεις για τις εφημερίες και τις πρόσθετες αμοιβές προσωπικού, για την κινητή αιμοδοσία του Ελληνικού Ερυθρού Σταυρού, για εκπαιδευτικές και υπηρεσιακές διαδικασίες, καθώς και για τη διευθέτηση οικονομικών και διοικητικών εκκρεμοτήτων. 

Περιλαμβάνονται ακόμα ειδικότερες διατάξεις για τη λειτουργία ιδιωτικών ψυχιατρικών κλινικών, τη συνεργασία με τον Παγκόσμιο Οργανισμό Υγείας, τη λειτουργία επιστημονικών συμβουλευτικών οργάνων, την κάλυψη φαρμακευτικών αναγκών συγκεκριμένων ομάδων ασθενών και τη διαχείριση δαπανών και αποζημιώσεων.
Είναι σημαντικό να δούμε το νομοσχέδιο συνολικά, καθώς περιλαμβάνει ρυθμίσεις για διαφορετικά ζητήματα. Κάθε διάταξη που ξεκαθαρίζει αρμοδιότητες, λύνει προβλήματα και βελτιώνει τη λειτουργία των υπηρεσιών και συμβάλλει στην καλύτερη λειτουργία του συστήματος υγείας. Το πιο κρίσιμο σημείο είναι η εφαρμογή. Η ουσιαστική επιτυχία κρίνεται από τα αποτελέσματα.
Από την εξέταση όλων των παρεμβάσεων του νομοσχεδίου συμπεραίνουμε πως επιχειρεί να αντιμετωπίσει ζητήματα διαφορετικής φύσης, αλλά με κοινό σημείο αναφοράς την καλύτερη λειτουργία του συστήματος. Η οργάνωση του επαγγέλματος του ψυχολόγου, η ενίσχυση της δεοντολογίας, η αναβάθμιση του ρόλου των νοσηλευτών, η διαχείριση του ανθρώπινου δυναμικού και η αξιολόγηση των φαρμάκων συνθέτουν ένα ευρύ πλαίσιο ρυθμίσεων.
Ωστόσο, η ψήφιση ενός νομοσχεδίου δεν αρκεί από μόνη της για να αντιμετωπιστούν όλες οι προκλήσεις του ΕΣΥ. Η στελέχωση, η ποιότητα των υπηρεσιών και η καλύτερη εξυπηρέτηση των πολιτών απαιτούν συνεχή προσπάθεια και σωστό σχεδιασμό. Παράλληλα, όμως, είναι σημαντικό να προχωρούν οι απαραίτητες θεσμικές αλλαγές, ώστε να αντιμετωπίζονται υφιστάμενα προβλήματα και να βελτιώνεται σταδιακά η λειτουργία του συστήματος υγείας.
Η δική μας ευθύνη είναι να εξετάζουμε κάθε ρύθμιση με σοβαρότητα, να αναγνωρίζουμε τη χρησιμότητά της όπου αυτή τεκμηριώνεται και να επιμένουμε στη σωστή εφαρμογή της. Διότι πίσω από κάθε άρθρο και κάθε παρέμβαση υπάρχει ένας άνθρωπος, ένας ασθενής που χρειάζεται την έγκαιρη και ποιοτική φροντίδα, ένας επαγγελματίας υγείας που χρειάζεται σαφείς κανόνες, ώστε να επιτελέσει σωστά το έργο του, μια οικογένεια που χρειάζεται τη στήριξή μας, ένας πολίτης που δικαιούται να αισθάνεται ασφάλεια και ότι το ΕΣΥ λειτουργεί αποτελεσματικά.
Ολοκληρώνοντας, κυρίες και κύριοι συνάδελφοι, με βάση όσα αναφέραμε, θεωρώ πως οι διατάξεις κινούνται προς τη σωστή κατεύθυνση. Η ψήφος μας σε ένα νομοσχέδιο δεν αποτελεί το τέλος μιας συζήτησης, αλλά την αρχή της ευθύνης της εφαρμογής του. Για όλους αυτούς τους λόγους, θεωρώ ότι το παρόν νομοσχέδιο αξίζει τη στήριξή μας. Αυτή είναι η κατεύθυνση που πρέπει να υπηρετούμε με συνέπεια, με σοβαρότητα και με επίγνωση της ευθύνης που έχουμε απέναντι στους πολίτες.
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Βλαχάκο.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τέσσερις συνοδοί εκπαιδευτικοί από το 9ο Γυμνάσιο Πειραιά.
Σας καλωσορίζουμε στη Βουλή! Σας ευχόμαστε καλή πρόοδο και σας καλωσορίζει ιδιαίτερα ο Βουλευτής του Πειραιά, ο κ. Βλαχάκος, τον οποίον πριν από λίγο ακούσατε να ομιλεί από του Βήματος της Βουλής.
(Χειροκροτήματα από όλες τις πτέρυγες της Βουλής)
Και τώρα να καλέσω στο Βήμα την εισηγήτρια του ΠΑΣΟΚ-Κινήματος Αλλαγής, τη συνάδελφο, την κ. Ουρανία Θρασκιά.
Κυρία Θρασκιά, έχετε τον λόγο.
ΟΥΡΑΝΙΑ (ΡΑΝΙΑ) ΘΡΑΣΚΙΑ: Σας ευχαριστώ, κύριε Πρόεδρε.
Κυρίες και κύριοι συνάδελφοι, θα ήθελα να ξεκινήσω με μια οφειλόμενη απάντηση στον Υπουργό Υγείας, ο οποίος κυριολεκτικά όπου βρεθεί και όπου σταθεί κατηγορεί το ΠΑΣΟΚ-Κίνημα Αλλαγής, γιατί δεν υπερψήφισε την οριζόντια απαγόρευση πρόσβασης των ανηλίκων στα μέσα κοινωνικής δικτύωσης, αμφισβητώντας την ευθύνη μας απέναντι στα ανήλικα παιδιά και τους εφήβους.
Θα σας απαντήσω, κύριε Υπουργέ, ως ψυχολόγος και ως παιδαγωγός, πρωτίστως. Στην Επιτροπή επικαλεστήκατε όλες τις επιστημονικές μελέτες και είπατε ότι το πρόβλημα των νέων με τα κοινωνικά δίκτυα ξεκινά στο 90% μεταξύ δώδεκα και δεκαπέντε ετών. Ποιες μελέτες τεκμηριώνουν αυτό το ποσοστό και τι ακριβώς μετρούν και πώς προκύπτει από αυτές ότι η οριζόντια απαγόρευση είναι η αποτελεσματικότερη θεραπεία και παρέμβαση;
Η προστασία των παιδιών αποτελεί επιστημονική τεκμηρίωση, απαιτεί αποτελεσματικά μέτρα και συνεχή αξιολόγηση. Δεν παρουσιάσατε επαρκή τεκμηρίωση ούτε προβλέψατε στον νόμο, όπως ζητήσαμε, μηχανισμό επιστημονικής αξιολόγησης, ώστε να διαπιστωθεί αν το μέτρο της οριζόντιας απαγόρευσης, που τελικά υιοθετήσατε, αποδειχθεί αποτελεσματικό.
Φέτος, δημοσιεύτηκε στο έγκριτο διεθνές επιστημονικό περιοδικό «Frontiers» ένα άρθρο με έναν αποκαλυπτικό τίτλο, σε ελληνική απόδοση: «Δεν ξέρουμε πώς οι απαγορεύσεις στα μέσα κοινωνικής δικτύωσης θα επηρεάσουν τους νέους, αλλά προχωράμε σε αυτές ούτως ή άλλως». Και θέλω να το καταθέσω στα Πρακτικά.
(Στο σημείο αυτό η Βουλευτής κ. Ουρανία (Ράνια) Θρασκιά καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Οι ερευνητές αναφέρουν ότι οι κυβερνήσεις που έχουν νομοθετήσει το μέτρο της απαγόρευσης, επικαλούνται συχνά την επιστήμη πριν καν υπάρξει τεκμηρίωση.
Καταθέτω, επίσης, στα Πρακτικά την έκθεση της αυστραλιανής Αρχής eSafety.
(Στο σημείο αυτό η Βουλευτής κ. Ουρανία (Ράνια) Θρασκιά καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Ο κ. Σκέρτσος αναφέρθηκε επιλεκτικά σε ένα δεδομένο, παραλείποντας να αναφέρει όμως άλλα κρίσιμα αποτελέσματα, όπως ότι η συνολική χρήση, με ή χωρίς λογαριασμό, μειώθηκε από 89% σε 81%, ενώ παράλληλα μειώθηκε η επίγνωση των γονέων για τη χρήση που κάνουν τα παιδιά τους σε πολύ μεγαλύτερο ποσοστό.
Το ΠΑΣΟΚ-Κίνημα Αλλαγής κατέθεσε συγκεκριμένη τροπολογία που αποτελούσε πρότυπο νομοθετικού έργου. Τα παιδιά και η αγωνία των οικογενειών τους απαιτούν μεγαλύτερη σοβαρότητα από την απόδοση κομματικών πιστοποιητικών ευαισθησίας.
Και με την ίδια απαίτηση σοβαρότητας ερχόμαστε και στο σημερινό νομοσχέδιο, γιατί το κείμενο που συζητάμε δεν αφορά μόνο σε έναν επαγγελματικό κλάδο. Αφορά πρωτίστως στους συμπολίτες μας που ζουν με κάποια ψυχική δυσφορία, που ζουν με κάποια ψυχική διαταραχή και τις οικογένειές τους. Άλλωστε, αυτοί είναι οι αποδέκτες των υπηρεσιών που βρίσκονται τώρα στο επίκεντρο του σχεδίου νόμου.
Η Κυβέρνηση διαφήμιζε επί μακρόν αυτό το νομοσχέδιο, αφήνοντας παράλληλα να διαρρέουν αποσπασματικές πληροφορίες, για να μετρήσει τις αντιδράσεις του κλάδου. Έτσι, τροφοδοτούσε μια παραφιλολογία που δημιουργούσε σύγχυση και αβεβαιότητα στους ίδιους εργαζόμενους ψυχολόγους και σε όσους προετοιμάζονται να ασκήσουν το επάγγελμα.
Ο διάλογος αποτελεί θεμελιώδες στοιχείο της δημοκρατίας. Εσείς με ποιους διαβουλευτήκατε πριν συντάξετε το σχέδιο νόμου; Με ποιους εκπροσώπους των ψυχολόγων συζητήσατε και ποιες προτάσεις τους τελικά ενσωματώσατε στο σχέδιο νομού που φέρνετε σήμερα προς ψήφιση;
Είχατε μια ευκαιρία να το επανορθώσετε με το να τους καλέσετε όλους τους φορείς στη συνεδρίαση της Επιτροπής, αλλά και τότε, δεν προσκαλέσατε ούτε τον Πανελλήνιο Σύλλογο Νοσοκομειακών Ψυχολόγων ούτε την Ελληνική Εταιρεία Συμβουλευτικής, των οποίων η εμπειρία και ο θεσμικός ρόλος έχουν άμεση σχέση με όσα νομοθετούμε. Επικαλείστε την προστασία των ευάλωτων συμπολιτών μας, αλλά στην ακρόαση δεν ακούστηκαν ούτε η Πανελλήνια Ομοσπονδία Συλλόγων Οργανώσεων για την Ψυχική Υγεία ούτε η Ομοσπονδία Φορέων Ψυχοκοινωνικής Αποκατάστασης και Ψυχικής Υγείας «Αργώ».
Στο Εθνικό Σύστημα Ψυχικής Υγείας που προβλέπει το πρόγραμμα διακυβέρνησης του ΠΑΣΟΚ, οι λήπτες υπηρεσιών θα έχουν θεσμοθετημένο και ουσιαστικό ρόλο στη λήψη αποφάσεων. Οι άνθρωποι για τους οποίους νομοθετούμε δικαιούνται να έχουν λόγο. Η βιωμένη εμπειρία τους είναι πολύτιμη γνώση για το τι λειτουργεί, τι λείπει και τι πρέπει τελικά να αλλάξει στις υπηρεσίες ψυχικής υγείας.
Όμως και εκείνους που καλέσατε ούτε αυτή τη φορά τους ακούσατε, γιατί ειδικά ο Υπουργός ήταν στην προπομπή του πρίγκηπα διαδόχου του Άμπου Ντάμπι. Σεβαστό. Οι άνθρωποι που ήρθαν στη Βουλή για να εξηγήσουν τι διακυβεύεται για το επάγγελμά τους, δικαιούνταν την παρουσία και την προσοχή του Υπουργού.
Είπατε στην Επιτροπή ότι μίλησαν δεκαεπτά φορείς και οι δεκαέξι υποστήριξαν το νομοσχέδιο, ενώ ένας μόλις δεν το υποστήριξε. Για την ακρίβεια, δεκαέξι ήταν οι φορείς, ο δέκατος έβδομος δεν ήρθε, αλλά και την απουσία την προσμετρήσατε στη συναίνεση. Μάλλον θα τον είχατε πείσει από πριν.
Η υποστήριξη της σύστασης ενός συλλόγου δεν σημαίνει και αποδοχή κάθε διάταξης. Ακούστηκαν συγκεκριμένες επιφυλάξεις, αιτήματα προστασίας δικαιωμάτων και προτάσεις αλλαγών.
Ας δούμε, λοιπόν, τι ζήτησαν συγκεκριμένα οι φορείς. Ο Σύλλογος Ελλήνων Ψυχολόγων ζήτησε την απόσυρση του νομοσχεδίου, καταγγέλλοντας την απουσία ουσιαστικού διαλόγου και μεταβατικής προστασίας των ήδη αδειοδοτημένων. Ζήτησε να αποκλειστεί κάθε αναδρομικός περιορισμός των δικαιωμάτων τους μέσω νέων ειδικοτήτων, πιστοποιήσεων ή κοστοβόρων εκπαιδεύσεων. Η Ελληνική Ψυχολογική Εταιρεία ζήτησε κοινό πυρήνα επαγγελματικών δικαιωμάτων, χρονοδιάγραμμα για το διάταγμα και διασφάλιση της συνέχισης της νόμιμης άσκησης του επαγγέλματος. Η Πανελλήνια Ένωση Αναγνωρισμένων Κολεγίων, παρότι υποστήριξε ένθερμα την πρωτοβουλία, διαφώνησε ρητά με το άρθρο 26 όπως είναι γραμμένο και ζήτησε διατήρηση του υφισταμένου πλαισίου μέχρι την έκδοση του διατάγματος. Η Εθνική Εταιρεία Ψυχοθεραπείας Ελλάδος ζήτησε ειδική εμπειρία των μελών του Παρατηρητηρίου, μηχανισμό εφαρμογής των κριτηρίων και μεταβατικές διατάξεις για τους επαγγελματίες και τα εκπαιδευτικά κέντρα.
Υπάρχουν, όμως και οι φορείς που δεν ακούστηκαν στην Επιτροπή, αλλά κατέθεσαν συγκεκριμένες θέσεις. Ας γίνουμε σήμερα εμείς η φωνή τους στο Ελληνικό Κοινοβούλιο.
Ο Πανελλήνιος Σύλλογος Νοσοκομειακών Ψυχολόγων ζητά ενεργοποίηση του κλάδου Ψυχολόγων ΕΣΥ εντός εξαμήνου, βαθμολογική εξέλιξη και αυτοτελή ψυχολογική υπηρεσία. Ζητάει, επίσης, προστασία των υφισταμένων επαγγελματικών δικαιωμάτων, χωρίς αναδρομικούς περιορισμούς, αιρετά όργανα εντός έτους, δυνατότητα ιδιωτικού έργου υπό σαφείς όρους και χορήγηση του ανθυγιεινού επιδόματος.
Η Ελληνική Εταιρεία Συμβουλευτικής ζητά σαφή κατοχύρωση του επαγγέλματος και του τίτλου του Συμβούλου Ψυχικής Υγείας, οριοθέτηση των επαγγελματικών πράξεων και δίκαιες μεταβατικές διαδικασίες αξιολόγησης των ήδη εργαζομένων. Ζητά ουσιαστική εκπροσώπηση στο Παρατηρητήριο και στις σχετικές διαδικασίες του ΚΕΣΥ και προειδοποιεί ότι η μετάβαση χωρίς εγγυήσεις μπορεί να οδηγήσει σε επαγγελματικούς αποκλεισμούς και να διαταράξει τη συνέχεια της υποστήριξης των πολιτών.
Η πρωτοβουλία σύστασης ΝΠΔΔ Ψυχολόγων Ελλάδος, που χαιρετίζει την ίδρυση του Συλλόγου, ζητεί σαφή ορισμό της ψυχολογικής πράξης, αντιπροσωπευτική προσωρινή διοίκηση με συντομότερη θητεία και ουσιαστική εκπροσώπηση των ψυχολόγων στα Παρατηρητήρια. Ζήτησε, επίσης, η οριστική επεξεργασία του κώδικα δεοντολογίας και η συγκρότηση των πειθαρχικών συμβουλίων να ανατεθούν στα πρώτα εκλεγμένα όργανα. Πρόκειται για συγκεκριμένα αιτήματα που απαιτούν συγκεκριμένες απαντήσεις. Η Κυβέρνηση δεν μπορεί να επικαλείται τη στήριξη των φορέων στην ίδρυση του συλλόγου και να προσπερνά τις αλλαγές που οι ίδιοι ζητούν. Η στήριξη στον θεσμό δεν αποτελεί λευκή επιταγή για το νομοσχέδιο.
Λόγω των υψηλών προσδοκιών, που εσείς καλλιεργήσατε σκοπίμως, περιμέναμε ότι θα φέρνατε ένα προσεκτικά επεξεργασμένο κείμενο. Αντ’ αυτού, καλούμαστε να ψηφίσουμε ένα κείμενο που βρίθει κενών γενικόλογων διατυπώσεων και ασαφειών. Στη δημοκρατία οι νόμοι οφείλουν να προσφέρουν στους πολίτες βεβαιότητα και ασφάλεια και όχι το αντίθετο. Η Κυβέρνησή σας, όμως, εδώ και περισσότερο από επτά χρόνια, με τις επιλογές και τις παραλείψεις της, παράγει αβεβαιότητα και ανασφάλεια στους πολίτες και αυτό πάτε να κάνετε και με αυτό το νομοσχέδιο. Αυτή η ανασφάλεια δεν αποτελεί απλώς δική μας πολιτική εκτίμηση, αποτυπώνεται στις έρευνες ξεκάθαρα. Στο εαρινό ευρωβαρόμετρο του Ευρωπαϊκού Κοινοβουλίου για το 2026 η αβεβαιότητα ήταν το συχνότερο αναφερόμενο συναίσθημα στην Ελλάδα με ποσοστό 60%, έναντι 44% στην Ευρωπαϊκή Ένωση. Ακολουθούσαν το άγχος με 50% και η απογοήτευση με 48%. Και αντί η Κυβέρνηση να περιορίσει αυτήν την ανασφάλεια με το νομοσχέδιο, την επεκτείνει και στους ψυχολόγους, στους φυσικοθεραπευτές και τους Συμβούλους Ψυχικής Υγείας, που δικαιολογημένα αναρωτιούνται με ποιους όρους θα συνεχίσουν να εργάζονται.
Κατά τη διάρκεια των συνεδριάσεων της επιτροπής σας εξηγήσαμε αναλυτικά τις ενστάσεις μας. Η βασική μας διαφωνία αφορά στη φιλοσοφία του νομοσχεδίου. Περιγράφετε αναλυτικά τις υποχρεώσεις των ψυχολόγων απέναντι στον νέο σύλλογο, καθώς και τις κυρώσεις, αλλά αφήνετε κρίσιμες εγγυήσεις για τα δικαιώματα και την λειτουργία του σε μελλοντικές αποφάσεις. Οι επαγγελματίες καλούνται να ενταχθούν υποχρεωτικά σε έναν φορέα, σημαντικούς κανόνες του οποίου θα πληροφορηθούν αργότερα. Η ανεπαρκής επεξεργασία φαίνεται και στον τρόπο με τον οποίο επιλέξατε να φέρετε τις ρυθμίσεις στη Βουλή.
Η Κυβέρνηση συγκεντρώνει στο ίδιο νομοσχέδιο τη σύσταση του Πανελληνίου Συλλόγου Ψυχολόγων και των Παρατηρητηρίων, το νοσηλευτικό επάγγελμα, τη λειτουργία νοσοκομείων, ζητήματα προσωπικού του ΕΣΥ, την αξιολόγηση φαρμάκων και πλήθος οικονομικών και διοικητικών ρυθμίσεων. Και σαν να μην αρκούσαν όλα αυτά φέρατε και τροπολογίες. Στη μία συνυπάρχουν η πρόληψη, οι λογιστικές αναθέσεις, το προσωπικό των δημοτικών παιδικών σταθμών, το αγροτικό πετρέλαιο και το πόθεν έσχες. Στην άλλη, η αξιολόγηση και πιστοποίηση στην ανώτατη εκπαίδευση. Κάθε αντικείμενο απαιτεί ξεχωριστή τεκμηρίωση, χρόνο εξέτασης και συγκεκριμένες απαντήσεις από τα αρμόδια Υπουργεία. Η θεσμική οργάνωση των ψυχολόγων και η δημιουργία των Παρατηρητηρίων είναι πολύ σοβαρά ζητήματα για να χαθούν μέσα σε αυτόν τον όγκο ετερόκλητων διατάξεων. Αφορούν επαγγελματικά δικαιώματα και κυρίως αφορούν στην ποιότητα της φροντίδας και την προστασία των πολιτών. Άξιζαν αυτοτελή και ολοκληρωμένη νομοθετική επεξεργασία και την προσοχή που αντιστοιχεί στη σημασία τους.
Ας έρθουμε, λοιπόν, σε όσα χρειάζονται ξεκάθαρες απαντήσεις πριν από την ψήφιση και πρώτα απ’ όλα στα επαγγελματικά δικαιώματα. Ας σκεφτούμε τους ανθρώπους πίσω από αυτές τις διατάξεις. Ας σκεφτούμε μια ψυχολόγο που εργάζεται νόμιμα εδώ και χρόνια, έχει δημιουργήσει το γραφείο της και έχει αναλάβει επαγγελματικές και οικονομικές υποχρεώσεις. Ακούει ότι τα δικαιώματά της θα καθοριστούν αργότερα, ανάλογα με το πρόγραμμα σπουδών της. Δικαιούται μια σαφή απάντηση. Θα προστατεύεται η δυνατότητά της να συνεχίσει την εργασία της χωρίς νέους αναδρομικούς περιορισμούς; 
Έναν φοιτητή ας σκεφτούμε, που ολοκληρώνει τις σπουδές του στην ψυχολογία, επέλεξε τη σχολή του γνωρίζοντας συγκεκριμένους όρους πρόσβασης στο επάγγελμα. Τώρα αναρωτιέται αν αυτοί οι όροι θα αλλάξουν πριν προλάβει να αποφοιτήσει. Τι του απαντάτε σήμερα; 
Στο άρθρο 26 συνδέετε τα επαγγελματικά δικαιώματα με το πρόγραμμα σπουδών και παραπέμπεται τον καθορισμό τους σε προεδρικό διάταγμα χωρίς προθεσμία έκδοσης. Σας ζητήσαμε κοινό βασικό πυρήνα δικαιωμάτων, αντικειμενικά κριτήρια και ρητή προστασία των ήδη αδειοδοτημένων ψυχολόγων και των ήδη εγγεγραμμένων φοιτητών. Ο επαγγελματίας δικαιούται να γνωρίζει με ποιους όρους θα συνεχίσει να εργάζεται. Ο φοιτητής δικαιούται να γνωρίζει τι επαγγελματική πρόσβαση θα του εξασφαλίσουν οι σπουδές του. 
Προτείναμε προθεσμία εικοσιτεσσάρων μηνών για το διάταγμα με γνώμη του εκλεγμένου κεντρικού διοικητικού συμβουλίου και συμμετοχή των πανεπιστημιακών τμημάτων και των επαγγελματικών φορέων. Ζητήσαμε οι καταργήσεις του άρθρου 32 να συντονιστούν με την έναρξη του νέου πλαισίου και να συνοδευτούν από ειδικές μεταβατικές εγγυήσεις. Η διαβεβαίωση ότι κανείς δεν χάνει τα δικαιώματά του πρέπει να αποκτήσει συγκεκριμένο νομοθετικό περιεχόμενο. 
Αναδείξαμε και την εκκρεμότητα της ψυχολογικής πράξης. Το άρθρο 11 περιγράφει γενικά το έργο του ψυχολόγου, αλλά χρειάζεται σαφέστερη οριοθέτηση των υπηρεσιών που προϋποθέτουν την ιδιότητα και τα προσόντα του. Αυτή η αποσαφήνιση δεν προστατεύει μόνο τον επαγγελματία, αλλά πρωτίστως τον πολίτη που αναζητά ψυχολογική υποστήριξη, ο οποίος χρειάζεται να γνωρίζει ποια προσόντα πρέπει να διαθέτει ο επαγγελματίας, στον οποίο απευθύνεται και ποιες ακριβώς υπηρεσίες θα λάβει. 
Θέσαμε το ζήτημα της εγγραφής. Όποιος υποβάλλει εμπρόθεσμη πλήρη αίτηση πρέπει να προστατεύεται μέχρι να κριθεί, εφόσον η καθυστέρηση δεν οφείλεται στον ίδιο. Δεν μπορεί ένας ήδη αδειοδοτημένος ψυχολόγος να κινδυνεύει να χάσει τη δυνατότητα εργασίας του, επειδή ο καινούργιος φορέας καθυστερεί να διεκπεραιώσει τον φάκελό του. 
Σας μιλήσαμε για τη δημοκρατική συγκρότηση του συλλόγου. Το άρθρο 25 επιτρέπει διορισμένη διοίκηση για δύο χρόνια με δυνατότητα παράτασης έως ένα ακόμη. Η ίδια διοίκηση έχει αρμοδιότητα να εισηγηθεί τον κώδικα και τα μέλη των πρώτων πειθαρχικών συμβουλίων. Ζητήσαμε δημόσια πρόσκληση, δημοσιευμένα κριτήρια επιλογής και εκλογές ενός έτους από τον διορισμό, με εξάμηνη παράταση μόνο κατ’ εξαίρεση και με ειδική αιτιολογία, με αντίστοιχη οργάνωση των εγγραφών, ώστε κανείς να μην αποκλειστεί από τις εκλογές λόγω διοικητικής καθυστέρησης. Ένας φορέας που θα εκπροσωπεί υποχρεωτικά τους ψυχολόγους πρέπει να τους δώσει εγκαίρως τη δυνατότητα να επιλέξουν εκείνους που θα τους διοικούν. Η δυσπιστία απέναντι στους θεσμούς έχει βαθιές ρίζες. Επομένως, έχουμε ευθύνη να οικοδομούμε νέους θεσμούς με διαφάνεια και συμμετοχή και λογοδοσία. 
Ο νέος σύλλογος χρειάζεται από την αρχή τη δημοκρατική νομιμοποίηση και την εμπιστοσύνη των μελών του. Επισημάναμε τις συγκρούσεις λειτουργιών που χρειάζονται πρόληψη. Ο σύλλογος θα ασκεί ρυθμιστικές και πειθαρχικές αρμοδιότητες και παράλληλα θα μπορεί να δραστηριοποιείται στην επιμόρφωση και να δημιουργήσει ινστιτούτο. Ζητήσαμε δηλώσεις συμφερόντων, αποχή από σχετικές αποφάσεις, χωριστή οικονομική παρακολούθηση και ανεξάρτητη αξιολόγηση. Η σύνδεση με τον σύλλογο δεν πρέπει να προσφέρει σε κανέναν εκπαιδευτικό φορέα προνομιακή μεταχείριση. 
Οι γενικές αναφορές σε αναξιοπρεπή συμπεριφορά και σε συμπεριφορά που δεν συνάδει με το επάγγελμα του ψυχολόγου χρειάζεται, επίσης, διευκρίνιση Η επιστημονική διαφωνία, η τεκμηριωμένη δημόσια κριτική και η ελευθερία της έκφρασης πρέπει να προστατεύονται.
Για τα Παρατηρητήρια η επιστημονική ανεξαρτησία διακηρύσσεται, αλλά χρειάζεται ξεκάθαρες θεσμικές εγγυήσεις. Πώς διασφαλίζεται πραγματικά όταν τα μέλη τους επιλέγονται από τον Υπουργό χωρίς ανοικτή διαδικασία και δημοσιευμένα αξιοκρατικά κριτήρια; Η ανεξαρτησία δεν μπορεί να εξαρτάται από τη διακριτική ευχέρεια του εκάστοτε Υπουργού. 
Παράλληλα, παραμένει ανοικτό το ολοκληρωμένο πλαίσιο για την ψυχοθεραπεία και τη συμβουλευτική ψυχικής υγείας. Η σύσταση ενός γνωμοδοτικού οργάνου δεν απαντά από μόνη της ποιος δικαιούται να παρέχει ποιες υπηρεσίες, με ποια προσόντα και ποια ευθύνη. Οι εκκρεμότητες, όμως, αφορούν και στο ίδιο το δημόσιο σύστημα υγείας. Επαναφέραμε την ανάγκη ενεργοποίησης του νομοθετημένου από το 1997 κλάδου ψυχολόγων του ΕΣΥ, γιατί η θεσμική κατοχύρωση των επαγγελματιών και οι συνθήκες εργασίας τους συνδέονται άμεσα με τη φροντίδα που λαμβάνει ο ασθενής. Αυτό ισχύει και για τους νοσηλευτές. 
Στο άρθρο 46 η προσθήκη ειδικοτήτων ΕΣΥ στους υφιστάμενους κλάδους δεν συγκροτεί τον αυτόνομο ενιαίο φορέα νοσηλευτικής που διεκδικούν οι εργαζόμενοι. Δεν συνοδεύεται από ειδικό μισθολόγιο ούτε από συγκεκριμένο πρόγραμμα μόνιμων προσλήψεων. Πώς θα προσελκύσετε νέους ανθρώπους στη νοσηλευτική χωρίς ουσιαστική βελτίωση των αποδοχών και των συνθηκών εργασίας; Εμείς ζητάμε ειδικό μισθολόγιο, νοσηλευτικό επίδομα, ένταξη στα βαρέα και ανθυγιεινά και ασφαλείς αναλογίες προσωπικού προς ασθενείς.
Στα άρθρα 44-47 διευρύνετε τον θεσμό του κλινικού εκπαιδευτή και θεσπίζετε τον εφημερεύοντα νοσηλευτή. Εδώ χρειάζονται αντικειμενικά κριτήρια επιλογής, σαφή καθήκοντα, προστατευμένος χρόνος και αποδέσμευση από ασύμβατες παράλληλες υποχρεώσεις. Ο κλινικός εκπαιδευτής χρειάζεται αμοιβή εκπαιδευτικού έργου και ο εφημερεύων ειδική πρόσθετη αποζημίωση ευθύνης. Η περαιτέρω ειδίκευση των καθηκόντων του τελευταίου δεν μπορεί να εξαρτάται από το αν θα εκδοθεί μια δυνητική Κοινή Υπουργική Απόφαση. Θέλουμε συγκεκριμένο υποχρεωτικό πλαίσιο εφαρμογής με προθεσμία. 
Στη στελέχωση τώρα, το άρθρο 57 προβλέπει συμβάσεις παροχής υπηρεσιών για τριάντα εννέα κατηγορίες προσωπικού διάρκειας έως τεσσάρων ετών, με ρητό αποκλεισμό μετατροπής τους σε αορίστου χρόνου. 
Πάγιες ανάγκες χρειάζονται μόνιμες θέσεις. Στο άρθρο 60, κάθε παράταση παραμονής μετά το όριο ηλικίας πρέπει να συνοδεύεται από έγκαιρη προκήρυξη της θέσης. Και στο άρθρο 54, η αναδρομική κάλυψη εφημεριών πέρα από τα όρια απαιτεί απάντηση για τα πραγματικά ωράρια και την ασφάλεια εργαζομένων και ασθενών. Η εξόφληση της εργασίας είναι αυτονόητη υποχρέωση. Η εξάντληση του προσωπικού δεν μπορεί να αποτελεί μόνιμο τρόπο λειτουργίας του ΕΣΥ. 
Για το νέο «Θεαγένειο», φυσικά στηρίζουμε μόνιμα την ανάγκη μιας σύγχρονης δημόσιας ογκολογικής υποδομής. Ζητάμε όμως και εξασφαλισμένη χρηματοδότηση, σαφές χρονοδιάγραμμα και σχέδιο στελέχωσης. Και μέχρι να λειτουργήσει, τι προβλέπεται για τις σημερινές ελλείψεις; Οι ογκολογικοί ασθενείς στη Θεσσαλονίκη και σε ολόκληρη τη βόρεια Ελλάδα χρειάζονται επαρκή φροντίδα σήμερα, ενώ προχωρά ο σχεδιασμός για το αύριο. 
Στην Ανακουφιστική Φροντίδα, το άρθρο 52 χρειάζεται να συνοδεύεται από σχέδιο ανάπτυξης δημοσίων Υπηρεσιών, χρηματοδότηση και στελέχωση. Οι άνθρωποι με σοβαρές παθήσεις και οι οικογένειές τους χρειάζονται πρόσβαση σε ποιοτική φροντίδα, ανεξάρτητα από το εισόδημα και τον τόπο κατοικίας τους. 
Στα άρθρα που αφορούν στο φάρμακο θα αναφερθώ στη δευτερολογία μου. 
Ζητήσατε συναίνεση, κύριε Υπουργέ και αναγνωρίσατε και τη σκληρή δουλειά της Αξιωματικής Αντιπολίτευσης. Όμως και εμείς ζητάμε από εσάς συγκεκριμένες νομοθετικές αλλαγές έστω και τώρα. Τις υποσχεθήκατε και τις περιμένουμε. Η «κόκκινη» γραμμή μας είναι σαφής. Κατοχύρωση των επαγγελματικών δικαιωμάτων των ήδη αδειοδοτημένων ψυχολόγων, προστασία των ήδη εγγεγραμμένων φοιτητών, καμία αναδρομική ανατροπή σε βάρος τους. Οι εγγυήσεις αυτές πρέπει να βρίσκονται στον νόμο που θα ψηφιστεί. Οι άνθρωποι που τους αφορούν θα χρειαστεί να τις επικαλεστούν, όταν αυτή η συζήτηση θα έχει τελειώσει και όταν εσείς δεν θα βρίσκεστε πια στο υπουργικό έδρανο. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τη συνάδελφο Ράνια Θρασκιά.
Παρακαλώ να κλείσει το σύστημα της ηλεκτρονικής εγγραφής ομιλητών.
Θα ήθελα να καλέσω στο Βήμα τον ειδικό αγορητή του Κομμουνιστικού Κόμματος Ελλάδος, τον συνάδελφο και Αντιπρόεδρο της Βουλής Γιώργο Λαμπρούλη.
Ορίστε, κύριε Λαμπρούλη, έχετε τον λόγο. 
[bookmark: _Hlk224734532]ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Ευχαριστώ, κύριε Πρόεδρε. 
Όπως είπαμε και στην επιτροπή, το νομοσχέδιο που συζητούμε είναι μια σούπα που περιέχει διάφορες και άσχετες μεταξύ τους ρυθμίσεις. με βασικό κορμό του βέβαια τις ρυθμίσεις για τη σύσταση του Νομικού Προσώπου Δημοσίου Δικαίου «Πανελλήνιος Σύλλογος Ψυχολόγων», το «Εθνικό Παρατηρητήριο Ψυχοθεραπείας και Συμβουλευτικής Ψυχικής Υγείας» που είναι ο βασικός κορμός του νομοσχεδίου. 
Οι ρυθμίσεις αυτές, λοιπόν, δεν ανατρέπουν, αλλά συμβάλλουν στην υλοποίηση ακριβώς της αντιλαϊκής πολιτικής, της περαιτέρω δηλαδή εμπορευματοποίησης και ιδιωτικοποίησης της υγείας, όπως και της ψυχικής υγείας, διότι επιδίωξη αυτών των μέτρων δεν είναι η συμβολή στην πρόληψη, θεραπεία, αποκατάσταση της υγείας του λαού, αλλά το πώς πιο εξειδικευμένα θα προωθηθεί η αντιδραστική πολιτική στην ψυχική υγεία με την ενσωμάτωση και των ψυχολόγων σε αυτή. Στο πλαίσιο αυτό παραχωρούνται από το αστικό κράτος στο υπό σύσταση νομικό πρόσωπο αρμοδιότητες ακριβώς της εφαρμοζόμενης αντιλαϊκής πολιτικής, ώστε να τις υλοποιεί και συγχρόνως αυτές να αποκτούν και μία δημοκρατική επίφαση. 
Έτσι, μόνο ως πρόκληση ακούγονται οι ισχυρισμοί του «Υπουργού Εμπορίου της Υγείας» ότι η δημιουργία του νομικού προσώπου γίνεται για να διασφαλιστεί η αναβάθμιση της ποιότητας των παρεχομένων υπηρεσιών ψυχικής υγείας ή η κατοχύρωση των επαγγελματικών δικαιωμάτων των ψυχολόγων ή ότι μπαίνουν φραγμοί στους διάφορους συμβούλους, «life coaches» και άλλα, όταν με το νομοσχέδιο, πρώτον, διατηρείται η σημερινή απαράδεκτη κατάσταση αγοροπωλησίας των υπηρεσιών ψυχικής υγείας που αποτελούν ακριβώς το έδαφος που αναπαράγει εκπτώσεις στα επιστημονικά κριτήρια για το ποιος παρέχει υπηρεσίες ψυχολόγου και ψυχικής υγείας, το πώς εκπαιδεύεται και πάει λέγοντας. 
Δεύτερον, δεν δίνονται απαντήσεις με τη δημιουργία του νομικού προσώπου στα αδιέξοδα που αντιμετωπίζουν οι μισθωτοί και οι αυτοαπασχολούμενοι ψυχολόγοι στην άσκηση του επιστημονικού τους έργου, αφού παραμένουν και ενισχύονται οι παράγοντες που επιδεινώνουν τις συνθήκες εργασίας και ζωής τους στο έδαφος της εμπορευματοποίησης και ιδιωτικοποίησης της υγείας, εν προκειμένω και της ψυχικής υγείας. 
Τρίτον, ενισχύονται οι συνέπειες της πολιτικής της αντιδραστικής ψυχιατρικής μεταρρύθμισης που όλα τα άλλα κόμματα στηρίξατε και που ολοκληρώθηκε φυσικά με τον νόμο-ταφόπλακα το 2024 της Κυβέρνησής σας, με αποτέλεσμα να περικόπτονται κονδύλια για την ψυχική υγεία, αφού αντιμετωπίζεται ως κόστος για το αστικό κράτος που υπηρετείτε. Αποτέλεσμα είναι η ενίσχυση του ιδιωτικού επιχειρηματικού τομέα, η εκμετάλλευση του ψυχικού πόνου και της ψυχικής ασθένειας από ΜΚΟ που ξεκοκκαλίζουν ευρωπαϊκά προγράμματα και κοινοτικά κονδύλια, η συστηματική μετατόπιση της ευθύνης στις οικογένειες, οι οποίες είτε επωμίζονται τεράστιο οικονομικό και ψυχικό φορτίο, είτε αποκλείονται γιατί δεν έχουν να πληρώσουν. Αυτή η πολιτική είναι που οδήγησε στη χώρα μας να λειτουργούν τριάντα εννέα ιδιωτικές ψυχιατρικές κλινικές με τέσσερις χιλιάδες επτακόσιες ψυχιατρικές κλίνες, ενώ την ίδια στιγμή οι δημόσιες ψυχιατρικές κλίνες είναι-δεν είναι εννιακόσιες.
Τέταρτον, έχουμε επιδείνωση του επιστημονικού έργου του ψυχολόγου λόγω υποστελέχωσης των ελάχιστων δημόσιων ψυχιατρικών δομών νοσηλείας που έχουν μετατραπεί σε αποθήκες ψυχών, με τους ασθενείς να στοιβάζονται σε ράντζα, να συνωστίζονται ανεξαρτήτως φύλου, ηλικίας, του είδους και της βαρύτητας της ψυχικής νόσου, σε ακατάλληλους χώρους, με απαρχαιωμένες υποδομές, τραγικές ελλείψεις προσωπικού όλων των αναγκαίων ειδικοτήτων. Έτσι, ακόμα και μετά την ψήφιση του νομοσχεδίου, οι ψυχολόγοι στα δημόσια νοσοκομεία θα συνεχίζουν να πιέζονται για την ταχεία διακίνηση των περιστατικών, για μείωση του χρόνου νοσηλείας που σε συνδυασμό με τις τεράστιες ελλείψεις κρατικών δομών θα έχει ως αποτέλεσμα την αύξηση του γνωστού φαινομένου της «περιστρεφόμενης πόρτας» για τους ασθενείς και, τελικά, την επιδείνωση της υγείας τους. 
Αυτή είναι η κατάσταση που αντιμετωπίζουν και οι ψυχολόγοι στις ιδιωτικές ψυχιατρικές κλινικές, όπως και στις λιγοστές δομές ψυχοκοινωνικής αποκατάστασης. Παραμένουν οι τραγικές ελλείψεις δωρεάν κρατικών δομών και προσωπικού στην πρόληψη και προαγωγή της ψυχικής υγείας, ιδιαίτερα παιδιών και εφήβων, με χαρακτηριστικά παραδείγματα τους σχολικούς ψυχολόγους που μοιράζονται ανά πέντε σχολικές μονάδες και αντίστοιχα την υποστελέχωση στα ΚΕΔΑΣΥ και πάει λέγοντας. 
Έτσι, λοιπόν, το Νομικό Πρόσωπο Δημοσίου Δικαίου δεν θα αποτελέσει ένα πλέγμα προστασίας και ρύθμισης των επαγγελματικών δικαιωμάτων των ψυχολόγων που θα συνεχίσουν να επιβαρύνονται οικονομικά για εποπτείες, εκπαιδεύσεις, μεταπτυχιακά, προσωπική θεραπεία. Το νομικό πρόσωπο δεν θα ανατρέψει την ανασφάλεια του ψυχολόγου που εργάζεται ως μισθωτός ή με μίσθωση έργου, που αναγκάζεται να εργάζεται παράλληλα σε διάφορες δομές με διαφορετικό επιστημονικό αντικείμενο, όπως απεξάρτηση, προνομιακές δομές ή σε κοινωνικές υπηρεσίες δήμων και άλλα. Δεν πρόκειται να ανατρέψει την ανασφάλεια του αυτοαπασχολούμενου αντίστοιχα ψυχολόγου που όλη μέρα δουλεύει προκειμένου να αντεπεξέλθει στα έξοδα της επαγγελματικής στέγης, της φορολεηλασίας που υφίσταται ή της ακριβοπληρωμένης εποπτείας. 
Κυρίως, όμως, παραμένει και ενισχύεται η ανεξέλεγκτη κατάσταση της επιχειρηματικής δράσης στην ψυχική υγεία, όπου όλα υποτάσσονται στο κέρδος, με πώληση και αγορά υπηρεσιών ψυχικής υγείας είτε στον ιδιωτικό τομέα, είτε στον κρατικό τομέα, αποτελώντας ακριβώς, όπως ειπώθηκε, το έδαφος για εκπτώσεις στα επιστημονικά κριτήρια για το ποιος και πού παρέχει υπηρεσίες ψυχολόγου και με ποιο περιεχόμενο εκπαιδεύεται. Γι’ αυτό και οι μέντορες και οι «life coaches» όχι μόνο θα διατηρούνται, αλλά θα πολλαπλασιάζονται συνεχώς. Είναι ένα ζήτημα που δεν θίχτηκε στη συζήτηση περί άσκησης επαγγέλματος από κανένα άλλο κόμμα. Υπάρχει άλλωστε και η πρόσθετη πείρα με τα αποκρουστικά περιστατικά ακραίας παραβατικότητας άσκησης της ιατρικής. Αναφέρομαι στον θάνατο του Γιώργου Μαζωνάκη, όπου ο Πανελλήνιος Ιατρικός Σύλλογος ως Νομικό Πρόσωπο Δημοσίου Δικαίου όχι μόνο δεν έβαλε φραγμό στην ώθηση της ιατρικής επιστήμης από τους διάφορους τσαρλατάνους, αλλά λειτούργησε ως πλυντήριο ξεπλύματος της πολιτικής των κυβερνήσεων της υγείας-εμπόρευμα που αναπαράγει φαινόμενα εμπορικής προβολής, ανταγωνισμών και παραπλάνησης.

Kαι ακριβώς στη βάση των ανωτέρω, επιβεβαιώνεται και από τις προβλέψεις των άρθρων του νομοσχεδίου, ότι η ανάπτυξη θα συνεχίσει και θα γιγαντωθεί, θα ενισχυθεί η ανάπτυξη επιχειρηματικής δράσης με έσοδα από εκδηλώσεις, συνέδρια, -όπως αναφέρεται μέσα- ημερίδες, επιμορφωτικά προγράμματα με την προκλητική πρόβλεψη για στήσιμο μαγαζιών, εταιρειών, κέντρα δια βίου μάθησης, νομικά πρόσωπα ιδιωτικού δικαίου και άλλα, ενώ πρακτικά ως νομικό πρόσωπο δημοσίου δικαίου όχι μόνο υποκαθιστά τον ρόλο των πανεπιστημίων, αλλά καλείται να αναλάβει μερίδιο από την αγορά μετεκπαιδεύσεων των ψυχολόγων, πουλώντας σεμινάρια και επιμορφωτικά προγράμματα στα μέλη του. Μέχρι και συμμετοχή στο σχεδιασμό προγραμμάτων, ώστε να προωθείται η ευρωενωσιακή στρατηγική στην ψυχική υγεία.
Προβλέπεται η δυνατότητα σύναψης και τροποποίησης συμβάσεων ή συμφωνιών με οργανισμούς, φορείς, για παροχή υπηρεσιών ψυχικής υγείας, με όρους δεσμευτικούς για όλους τους ψυχολόγους, καταστρατηγώντας και καταπατώντας συλλογικές συμβάσεις εργασίας, κεκτημένα συλλογικών αγώνων των ψυχολόγων και άλλα. Ενώ, προκειμένου απαρέγκλιτα να εφαρμόζονται οι αποφάσεις της διοίκησης του νομικού προσώπου δημοσίου δικαίου, θεσπίζονται πειθαρχικές ποινές για όσους τις παραβιάζουν. Έτσι για παράδειγμα, η άρνηση ενός ψυχολόγου για επί πληρωμή υπηρεσιών ψυχικής υγείας στις κρατικές δομές θα αποτελεί λόγο παραπομπής, ενώ η Κυβέρνηση εξαντλεί όλη την αυστηρότητά της στους ήδη αδειοδοτημένους ψυχολόγους, εάν δεν εγγραφούν μέσα σε έναν χρόνο από τη λειτουργία του νομικού προσώπου δημοσίου δικαίου. Τι κάνει; Τους απειλεί με αναστολή της άδειας ή βεβαίωσης άσκησης επαγγέλματος, διότι για την πρόβλεψη εποπτείας και δυνατότητας του εκάστοτε Υπουργού Υγείας διορισμού προσωρινής κυβέρνησης, οι πρόσφατες εξελίξεις με τον διορισμό προσωρινής διοίκησης στον Πανελλήνιο Ιατρικό Σύλλογο από τον Υπουργό εμπορίας της Υγείας είναι αποκαλυπτικές για την κατεύθυνση του μέτρου.
Σε ό,τι αφορά τις ρυθμίσεις για το Εθνικό Παρατηρητήριο Ψυχοθεραπείας και Συμβουλευτικής Ψυχικής Υγείας, εάν πρόθεσή σας ήταν, όπως λέτε υποκριτικά, η αναβάθμιση της ποιότητας παροχής υπηρεσιών ψυχικής υγείας -η προάσπιση των δικαιωμάτων των ληπτών αυτών των υπηρεσιών- τότε θα χρηματοδοτούσατε γενναία τη λειτουργία κρατικών δομών πρόληψης, τη στελέχωσή τους, την ιατροφαρμακευτική περίθαλψη, την αποκατάσταση της ψυχικής υγείας με δωρεάν υπηρεσίες για όσους τις έχουν ανάγκη.
 Εσείς, όμως, τι κάνετε; Προσπαθείτε μέσω των ρυθμίσεων να διαχειριστείτε, αφενός, την πίεση που ασκείται από μια τεράστια αγορά, σε ό,τι αφορά στην εκπαίδευση και στην παροχή υπηρεσιών ψυχικής υγείας και αφετέρου, τα όσα αποκρουστικά περιστατικά είδαν το φως της δημοσιότητας με την εμπλοκή σε ποινικές υποθέσεις διαφόρων θεραπευτών και συμβούλων και επιδιώκετε να θέσετε ορισμένους κανόνες στον ιδιωτικό τομέα που έχει αναλάβει αποκλειστικά την εκπαίδευση στην ψυχοθεραπεία, ενώ με το λεγόμενο παρατηρητήριο, δεν διασφαλίζετε τη δωρεάν εκπαίδευση των ψυχολόγων στην ψυχοθεραπεία και πολύ περισσότερο, την επιστημονικότητά τους. Και έτσι οι περιβόητες πιστοποιήσεις που δίνονται στα ιδιωτικά εκπαιδευτικά κέντρα και που έχουν μετατραπεί σε φασονατζίδικα ή τα πανάκριβα μεταπτυχιακά του κρατικού ή ιδιωτικού πανεπιστημίου δεν δίνονται με επιστημονικά κριτήρια, αλλά με επιχειρηματικά που η αγορά διαμορφώνει. Έτσι οι ψυχολόγοι θα συνεχίζουν να επιβαρύνονται με το τεράστιο κόστος των διδάκτρων για εκπαιδεύσεις από 8.000 έως 10.000 ευρώ για τέσσερα έτη φοίτησης, το οποίο εκτοξεύεται ανάλογα με τα έτη εκπαίδευσης και την έξτρα πληρωμή για την προσωπική θεραπεία των εκπαιδευομένων, την εποπτεία και άλλα. 
Τι άλλο κάνετε, μέσω των προβλέψεων του νομοσχεδίου; Οδηγείτε σε θεσμική κατοχύρωση ξεχωριστού επαγγέλματος ψυχοθεραπείας και συμβούλων ψυχοθεραπείας ως αυτοτελή ανεξάρτητα επαγγελματικά αντικείμενα. Πρόκειται, όντως, για αντιεπιστημονικές διατάξεις, προβληματικές, αφού τόσο η ψυχοθεραπεία όσο και η συμβουλευτική αποτελούν εργαλεία, τεχνικές, που αξιοποιούνται από συγκεκριμένες ειδικότητες επιστημόνων, όπως ψυχίατροι, νευρολόγοι, ψυχολόγοι και πάει λέγοντας. Τυχαία, άραγε, αυτή η μεθόδευση; Εμείς λέμε όχι, αφού στα πλαίσια του εμπορευματοποιημένου και ιδιωτικοποιημένου συστήματος υγείας η ψυχοθεραπεία, αποτελεί το πιο επικερδές κομμάτι στην αγορά υπηρεσιών ψυχικής υγείας. 
Αντίθετα άλλα πεδία, όπως για παράδειγμα η πρόληψη, θεωρούνται κόστος για το αστικό κράτος και χωρίς άμεσο οικονομικό όφελος για τις επιχειρηματικές μπίζνες. Έτσι, μέσω του παρατηρητηρίου ανοίγετε τον δρόμο, για να νομιμοποιηθούν και να αναγνωριστούν οι διάφοροι σύμβουλοι ψυχικής υγείας, καθώς δεν διευκρινίζετε  τις ειδικότητες επαγγελματιών που μπορούν να κάνουν συμβουλευτική και συγχρόνως, μέσω του παρατηρητηρίου, έρχεστε να επικυρώσετε το αντιδραστικό περιεχόμενο της εκπαίδευσης σε αυτά τα θεραπευτικά εργαλεία. Και αυτή η μετατροπή θεραπευτικών εργαλείων σε αυτοτελή επαγγέλματα, μας βρίσκει αντίθετους. Θεωρούμε πως η ψυχοθεραπεία πρέπει να αποτελεί μέρος της συνολικής προσέγγισης του ψυχικά ασθενούς στα πλαίσια ενός αποκλειστικά κρατικού δωρεάν συστήματος υγείας -αντίστοιχα της ψυχικής υγείας- να παρέχεται δωρεάν από κρατικούς φορείς, παράλληλα με τη συνολικότερη φροντίδα και στήριξη.
Η δε άσκηση της ψυχοθεραπείας πρέπει να γίνεται από κατάλληλα εκπαιδευμένους επιστήμονες ψυχικής υγείας στα κρατικά πανεπιστήμια δωρεάν ως κλινική μετεκπαίδευση τετραετούς φοίτησης των πτυχιούχων.
 Στον ίδιο βαθμό κινούνται και τα άρθρα για τις μονάδες  ψυχιατροδικαστικών ασθενών με διαταραχές, που εμπλέκονται με το σύστημα απονομής ποινικής δικαιοσύνης, λόγω κάποιας αξιόποινης πράξης. 
Πρόκειται για αντιδραστική επικίνδυνη αντιεπιστημονική εξέλιξη με τη δημιουργία μονάδων για ψυχιατροδικαστικούς ασθενείς που έχουν ως σκοπό, όπως αναφέρεται, την αντιμετώπιση της λεγόμενης αποκλίνουσας και παραβατικής συμπεριφοράς παιδιών, εφήβων και νεαρών ενηλίκων με ψυχοκοινωνικά προβλήματα και ψυχικές διαταραχές. Εξάλλου, ο ίδιος ο ορισμός «αποκλίνουσα ή παραβατική» αναπαράγει με απαράδεκτο και ανεπίτρεπτο τρόπο το στίγμα για τη βιαιότητα των ασθενών με ψυχικές διαταραχές, πολύ περισσότερο, όταν η αναφορά γίνεται για παιδιά και εφήβους.
Όμως, η Κυβέρνηση, αντί να αναπτύξει όλες τις αναγκαίες σύγχρονες κρατικές υπηρεσίες πρόληψης και προαγωγής της ψυχικής υγείας παιδιών και εφήβων, της περίθαλψης και της ψυχοκοινωνικής αποκατάστασης, τι έρχεται και κάνει; Σχεδιάζει τη δημιουργία σύγχρονων αναμορφωτηρίων σωφρονιστηρίων. Το πιο σημαντικό, όμως, δεν είναι αυτό. Το κύριο είναι ότι ένα κατ’ εξοχήν κοινωνικό φαινόμενο, όπως είναι η νεανική παραβατικότητα, βιολογικοποιείται και ψυχιατροκοποιείται.
 Και εδώ αξίζει να θυμίσουμε τις δηλώσεις  του πρώην Υφυπουργού Υγείας, του κ. Βαρτζόπουλου, που είχαν ξεσηκώσει θύελλα αντιδράσεων, ότι οι επιθετικοί γονείς γεννούν επιθετικά παιδιά, δήλωση αποκαλυπτική των συνδυασμών σας, όπως και οι χαρακτηρισμοί για αποκλίνουσα  παραβατική συμπεριφορά. 
Οι προβλέψεις, εξάλλου, του νομοσχεδίου εντάσσονται στο πλαίσιο της εθνικής στρατηγικής για την αντιμετώπιση της βίας και της νεανικής παραβατικότητας που εντείνει την καταστολή, την κοινωνική διαφοροποίηση και περιθωριοποίηση, το στιγματισμό ανήλικων παιδιών και νέων ανθρώπων, αφήνοντας ανέγγιχτες τις ρίζες του φαινομένου, ενώ οι συγκεκριμένοι όροι γίνονται λάστιχο, έτσι που να μπορούν να χρησιμοποιηθούν, κατά το δοκούν, από την εκάστοτε κυβέρνηση, από το κράτος και τους μηχανισμούς του για την ένταση του αυταρχισμού και της καταστολής. Έτσι, για παράδειγμα, μια πράξη εναντίωσης, αντίστασης, αντίδρασης, κάλλιστα μπορεί να θεωρηθεί παραβατική και αποκλίνουσα συμπεριφορά και ο νοών νοείτο.
Κλείνοντας,  θα θέλαμε να θέσουμε το εξής ερώτημα στους ψυχολόγους και όχι μόνο, αλλά μια που αναφερόμαστε και συζητάμε ένα νομοσχέδιο που τους αφορά πιο συγκεκριμένα, επαγγελματικά. Τους καλούμε, λοιπόν, να σκεφτούν το εξής: Μπορεί η θεσμοθέτηση που προτείνει η Κυβέρνηση, του νομικού προσώπου ή η ίδρυση εθνικού παρατηρητηρίου, να ανατρέψει την κατάσταση που έχει διαμορφωθεί και στο χώρο της ψυχικής υγείας; Εμείς λέμε όχι. Το διαπιστώνει  ο καθένας, βλέποντας το πώς εξελίσσονται τα πράγματα και στον τομέα αυτό. Και αυτό συμβαίνει, διότι από τη στιγμή που και η ψυχική υγεία -όπως συνολικά η υγεία,  το φάρμακο, όλα τελικά- αποτελούν εμπόρευμα στο σύστημα που ζούμε τον καπιταλισμό, το αστικό κράτος δεν μπορεί να διαμορφώσει ένα κεντρικό σχέδιο με κριτήριο τις ανάγκες πρόληψης, θεραπείας, αποκατάστασης της ψυχικής υγείας, δεν μπορεί να διασφαλίσει τον κοινωνικό ρόλο των διαφόρων επιστημονικών ειδικοτήτων, με βάση την επιστημονική τους συγκρότηση. Διότι, ουσιαστικά, το αστικό κράτος και οι κυβερνήσεις, όπως η σημερινή της Νέας Δημοκρατίας, μέσα από αυτές τις λεγόμενες μεταρρυθμίσεις, επιδιώκει να παίξει τον ρόλο του τροχονόμου στην παροχή υπηρεσιών ψυχολόγου και ψυχικής υγείας, που πραγματοποιούνται με όρους αγοράς. Δηλαδή, αγοραπωλησία με στόχο το κέρδος. Η δε κατάκτηση υψηλού επιπέδου παροχής υπηρεσιών ψυχικής υγείας απαιτεί την ανατροπή των ταξικών εκμεταλλευτικών σχέσεων στην κοινωνική παραγωγή, αλλά και στις υπηρεσίες. Προϋποθέτει, δηλαδή, ένα ριζικά διαφορετικό δρόμο ανάπτυξης στηριγμένο στον στην κοινωνική ιδιοκτησία των μέσων παραγωγής με επιστημονικό κεντρικό σχεδιασμό, που θα υπηρετεί την ικανοποίηση των διευρυνόμενων κοινωνικών αναγκών. Ανάμεσά τους και αυτού της ψυχικής υγείας, γενικότερα της υγείας, στο φάρμακο, σε όλους τους τομείς. 
Αυτόν, ακριβώς, τον δρόμο της ανατροπής καλεί το ΚΚΕ να βαδίσουμε μαζί, απευθυνόμενοι και στους ψυχολόγους.
Τώρα, σε ό,τι αφορά τα υπόλοιπα άρθρα, θα υπάρξουν παρεμβάσεις από συντρόφους Βουλευτές της Κοινοβουλευτικής μας Ομάδας, σε ό,τι αφορά τους νοσηλευτές, το φάρμακο και πάει λέγοντας. 
Όμως, θα κλείσω με τούτο: Είναι απαράδεκτη για ακόμα μία φορά η κατάθεση τροπολογιών. Και άντε, να πω εντάξει για την τροπολογία του Υπουργείου Υγείας που έχει να κάνει με το αντικείμενο και το χαρτοφυλάκιο του συγκεκριμένου Υπουργείου. Σχετικά όμως με την δεύτερη τροπολογία που είναι του Υπουργείου Παιδείας -θα αναφερθούμε βέβαια και σε αυτή- θεωρούμε, κύριε Πρόεδρε, απαράδεκτη τη διαδικασία. 
Επανέρχομαι και πάλι, για πολλοστή φορά -όχι μόνο εγώ αλλά και άλλοι συνάδελφοι το λένε αυτό και το αποδέχονται- λέγοντας ότι έρχεται μια τροπολογία με διάφορες ρυθμίσεις μέσα. Δηλαδή, μαζί με νομοσχέδιο του Υπουργείου Υγείας μας φέρνετε τροπολογία για το αγροτικό πετρέλαιο. Εάν θέλει κάποιος να το ψηφίσει, αλλά διαφωνεί με τα άλλα και τελικά κυριαρχεί μια άλλη ψήφος; Έτσι μας περιορίζετε ή -εάν θέλετε- μας εκβιάζετε να ψηφίσουμε ή να μην ψηφίσουμε, κάτι το οποίο θα θέλαμε να ψηφίσουμε ή να μην ψηφίσουμε.
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο και ΣΤ΄ Αντιπρόεδρο της Βουλής, τον κ. Λαμπρούλη. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τέσσερις συνοδοί εκπαιδευτικοί από το Γενικό Λύκειο Διονύσου.
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
 Σας καλωσορίζουμε στη Βουλή και σας ευχόμαστε καλή πρόοδο. Σας καλωσορίζει ιδιαίτερα η Βουλευτής της περιοχής σας, η κ. Μυρτώ Κοροβέση, αλλά σε έναν μεγάλο βαθμό και εγώ, που για πολλά χρόνια, πριν γίνει ο διαχωρισμός σε Ανατολική και Δυτική Αττική, υπήρξα Βουλευτής σας. 
Καλή πρόοδο, να είστε καλά!
Να καλέσω τώρα στο Βήμα την ειδική αγορήτρια του ΣΥΡΙΖΑ-Προοδευτική Συμμαχία, τη συνάδελφο κ. Θεοδώρα Ακριώτου. 
Κυρία Ακριώτου, έχετε τον λόγο.
ΘΕΟΔΩΡΑ ΑΚΡΙΩΤΟΥ: Ευχαριστώ, κύριε Πρόεδρε.
Κύριε Υπουργέ, που δεν είναι εδώ, κυρία Αγαπηδάκη, νομίζω ότι πρέπει να σημειώσουμε το χθεσινό, την ημέρα του «ΟΧΙ» απέναντι στον φασισμό, ότι απαγορεύσαμε τη διαμαρτυρία απέναντι στον νεοναζί, ο οποίος διεκδικεί να γίνει πάλι πολιτικό πρόσωπο και τα ΜΑΤ έριξαν δακρυγόνα και έγιναν επεισόδια. Συγχαρητήρια! 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
Θα ξεκινήσω με το νομοσχέδιο. Φτάνουμε, λοιπόν, σήμερα στην Ολομέλεια μετά από διαδοχικές συνεδριάσεις της Επιτροπής Κοινωνικών Υποθέσεων, την ακρόαση φορέων και τη συζήτηση επί των άρθρων. Θα περίμενε κανείς ότι ύστερα από αυτή τη διαδικασία τα σοβαρά ερωτήματα που τέθηκαν θα είχαν απαντηθεί, ότι οι επιστημονικές ενστάσεις θα είχαν εξεταστεί, οι εργαζόμενοι θα είχαν ακουστεί και οι διατάξεις είχαν βελτιωθεί ουσιαστικά. Δεν τρέφαμε, βέβαια, καμία αυταπάτη. Δεν έχουμε δυστυχώς, καμία εμπιστοσύνη πια στις προθέσεις σας και στη νομοθετική σας πρακτική, ώστε να θεωρήσουμε ότι αυτό το νομοσχέδιο υπηρετεί το δημόσιο συμφέρον και τις ανάγκες της κοινωνίας των πολλών.
Και το ίδιο το νομοσχέδιο μας δίνει συγκεκριμένους λόγους να το αμφισβητήσουμε. Κατατέθηκε σε δημόσια διαβούλευση με λιγότερα άρθρα και έφτασε στη Βουλή με δεκατέσσερις επιπλέον διατάξεις, ανάμεσά τους ρυθμίσεις ετερόκλητες, ακόμη και άσχετες με το βασικό τους αντικείμενο. 
Και ενώ το νομοσχέδιο διευρύνεται με πρόσθετες διατάξεις, παραμένει το ουσιώδες ερώτημα: Πού είναι η συγκεκριμένη κοστολογημένη παρέμβαση για την ενίσχυση των δημόσιων υπηρεσιών ψυχικής υγείας; Αντί να αντιμετωπίσετε τις πραγματικές ανάγκες του δημοσίου συστήματος υγείας, προσθέτετε διατάξεις, παρατείνετε προσωρινές λύσεις και διευρύνετε την υπουργική ευχέρεια. Σοβαρές ενστάσεις επιστημονικών φορέων παραμένουν αναπάντητες. Διατηρούνται ασάφειες στα επαγγελματικά δικαιώματα των εργαζομένων και, ταυτόχρονα, προβλέπονται νέες αρμοδιότητες και διευρυμένες εξουσίες για την πολιτική ηγεσία. Και, μάλιστα, όλα αυτά τα παρουσιάζετε ως μεταρρύθμιση, ως τομή, όπως μας είπε ο Υπουργός. 
Βέβαια, η μεταρρύθμιση δεν αυτοανακηρύσσεται, κρίνεται από το αποτέλεσμά της, δηλαδή, ποια ανάγκη εξυπηρετεί, ποιος ωφελείται, ποιος επιβαρύνεται και ποιες εγγυήσεις λογοδοσίας προβλέπονται. Και εδώ βλέπουμε την ίδια γνώριμη συνταγή: Νέους φορείς ουδείς με επαρκώς κατοχυρωμένα επιστημονικά κριτήρια, διοικητικές δομές με αυξημένη υπουργική επιρροή, υπηρεσιακές αλλαγές που δεν λύνουν τα εργασιακά προβλήματα και συμβάσεις που διαιωνίζουν την επισφάλεια στο ΕΣΥ. 
Δεν αμφισβήτησε κανείς ποτέ την ανάγκη θεσμικής οργάνωσης του επαγγέλματος. Αμφισβητούμε, όμως, ότι αρκεί να δημιουργήσετε ένα νομικό πλαίσιο δημοσίου δικαίου, για να ισχυριστείτε πως λύσατε τα προβλήματα. 
Στις επιτροπές επιμείναμε ότι η σύσταση του Πανελλήνιου Συλλόγου Ψυχολόγων δεν μπορεί να εξετάζεται αποκομμένη από την επιστημονική επάρκεια και την ποιότητα των υπηρεσιών ψυχικής υγείας. 
Και ας ξεκινήσω από την ακρόαση των φορέων, όπου οι αποκλεισμοί ήταν αποκαλυπτικοί της αντίληψής σας για το διάλογο. Δεν κλήθηκε ο Πανελλήνιος Σύλλογος Νοσοκομειακών Ψυχολόγων και Ψυχολόγων Δημόσιων Δομών Υγείας παρά το σχετικό αίτημά τους, αλλά ούτε η ΠΑΣΟΝΟΠ. Δεν πρόκειται για απλές παραλήψεις. Γι’ αυτό η σύνθεση της ακρόασης εγείρει σοβαρά ερωτήματα για τις προτεραιότητές σας: Ποιους επιλέγετε να ακούσετε, ποιους αφήνετε έξω και ποια συμφέροντα βρίσκουν ευκολότερα πρόσβαση στον νομοθετικό διάλογο. 
Τι ακριβώς σημαίνει λοιπόν, δημόσια διαβούλευση για την Κυβέρνηση; Μια ουσιαστική διαδικασία συμμετοχής, επεξεργασίας και ελέγχου ή αγγαρεία και αναγκαστικό στάδιο σε ένα σχέδιο νόμου που παρουσιάζεται πριν καν προστεθούν όλες οι νέες ρυθμίσεις. Και εδώ κύριοι Υπουργοί, οφείλω να σταθώ στον τρόπο με τον οποίο αντιμετωπίσατε τον Σύλλογο Ελλήνων Ψυχολόγων, τον ΣΕΨ. Δεν περιοριστήκατε να αμφισβητήσετε τις θέσεις του. Επικαλεστήκατε το ιδιωτικό του χαρακτήρα του και αφήσατε αιχμές περί συντεχνιακών συμφερόντων. Είναι θεμιτό, κυρία Αγαπηδάκη, να διαφωνείτε με έναν επιστημονικό φορέα. Όμως, δεν είναι θεμιτό να υποκαθιστάτε την επιστημονική αντιπαράθεση με την απαξίωσή του. 
Ο Σύλλογος Ελλήνων Ψυχολόγων με ιστορία από το 1963, περισσότερα από τέσσερις χιλιάδες μέλη και πλήρες καθεστώς μέλους στην Ευρωπαϊκή Ομοσπονδία Συλλόγων Ψυχολόγων, δεν είναι ένας φορέας που μπορείτε να απαξιώσετε με υπαινιγμούς περί συντεχνιακών συμφερόντων, επειδή απλώς διατυπώνει επιστημονικά τεκμηριωμένες αντιρρήσεις. 
Η EFPA έχει θεσπίσει το Ευρωπαϊκό Πιστοποιητικό Ψυχολογίας, το οποίο θέτει σαφή ευρωπαϊκά πρότυπα επιστημονικής κατάρτισης και επαγγελματικής επάρκειας: Πέντε έτη λοιπόν, πανεπιστημιακής εκπαίδευσης και ένα επιπλέον έτος εποπτευόμενης επαγγελματικής πρακτικής. 
Και εδώ κύριε Υπουργέ, υπάρχει ένα ζήτημα που δεν μπορείτε να προσπεράσετε. Δεν εκφράζει αντιρρήσεις μόνο ο ελληνικός επιστημονικός κόσμος. Η ίδια η Ευρωπαϊκή Ομοσπονδία έχει παρέμβει εγγράφως με επιστολή της στις 22 Οκτωβρίου, την οποία καταθέτω στα Πρακτικά της Βουλής. Θα χαρακτηρίσετε λοιπόν και την Ευρωπαϊκή Ομοσπονδία «συντεχνία» ή θα απαντήσετε επιτέλους επί της ουσίας στις επιστημονικές ενστάσεις που σας έχουν κατατεθεί; 
(Στο σημείο αυτό η Βουλευτής κ. Θεοδώρα Ακριώτου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Σας ρωτήσαμε στις επιτροπές και επαναλαμβάνουμε σήμερα: Ποιες παρατηρήσεις του ΣΕΨ ενσωματώσατε, ποιες απορρίψατε και με ποια επιστημονική αιτιολογία. Στην προκειμένη περίπτωση οι ενστάσεις αυτές αγγίζουν τον ίδιο τον πυρήνα της ρύθμισης, γιατί η σύσταση ενός νέου επαγγελματικού φορέα θέτει αναπόφευκτα κρίσιμα ερωτήματα: Ποιοι θα συμμετέχουν σε αυτόν, με ποια προσόντα και ποιες εγγυήσεις επιστημονικής επάρκειας; 
Και εδώ κυρία Υπουργέ, κυρία Αγαπηδάκη, αρχίζει η πολιτική ουσία της συζήτησης. Μήπως ο προς σύσταση ΝΠΔΔ Πανελλήνιος Σύλλογος Ψυχολόγων δεν έρχεται απλώς να οργανώσει θεσμικά το επάγγελμα, αλλά και να παγιώσει τις συνέπειες προηγούμενων κυβερνητικών επιλογών για την πρόσβαση σε αυτό; 
Ας θυμηθούμε το νομοθετικό ιστορικό. Τον Μάιο του 2019 η κυβέρνηση του ΣΥΡΙΖΑ με το άρθρο 98 του ν.4610/2019 κατήργησε τις σχετικές διατάξεις περί επαγγελματικής ισοδυναμίας του Προεδρικού Διατάγματος 38/2010, επιδιώκοντας την προστασία της αξίας των πανεπιστημιακών τίτλων και τη διασφάλιση αξιόπιστων επαγγελματικών προϋποθέσεων. Λίγους μήνες αργότερα, η Κυβέρνηση της Νέας Δημοκρατίας, μετά την ανάληψη της διακυβέρνησης, με το άρθρο 168 του ν.4635/2019, επανέφερε τη δυνατότητα αναγνώρισης επαγγελματικής ισοδυναμίας, προβλέποντας υπό συγκεκριμένες προϋποθέσεις και την εξέταση τίτλων πρώτου κύκλου σπουδών τουλάχιστον τριετούς διάρκειας. 
Και εδώ χρειάζεται να είμαστε απολύτως σαφείς. Η ακαδημαϊκή αναγνώριση ενός τίτλου σπουδών δεν ταυτίζεται με την αναγνώριση επαγγελματικών προσόντων ή επαγγελματικής ισοδυναμίας. Άλλες αρμοδιότητες έχει ο ΔΟΑΤΑΠ και άλλες το ΑΤΕΕΝ. Αυτή η διάκριση δεν είναι γραφειοκρατική λεπτομέρεια. Είναι πραγματικές συνέπειες για την πρόσβαση σε νομοθετικά ρυθμιζόμενα επαγγέλματα. 
Επομένως, το ερώτημα δεν είναι θεωρητικό. Όταν δημιουργείτε σήμερα έναν νέο δημόσιο επαγγελματικό φορέα πάνω σε ένα πλαίσιο που επιτρέπει υπό προϋποθέσεις την πρόσβαση στο επάγγελμα και μέσω εκπαιδευτικών διαδρομών συνδεδεμένο με ιδιωτικά κολέγια, παρέχετε εγγυήσεις ότι η θεσμική οργάνωση δεν θα λειτουργήσει ως έμμεση νομιμοποίηση επιστημονικών προϋποθέσεων που εξακολουθούν όμως να αμφισβητούνται; 
Και όταν η εγγραφή στο νέο σύλλογο βασίζεται σε ήδη χορηγημένες άδειες άσκησης επαγγέλματος, πώς διασφαλίζετε ότι η τυπική νομιμότητα συνοδεύεται και από τις ουσιαστικές εγγυήσεις επιστημονικής επάρκειας; Διότι άλλο είναι να οργανώνεται θεσμικά ένα επάγγελμα και άλλο να χρησιμοποιείτε αυτή την οργάνωση για να θεωρήσετε λυμένα ζητήματα επιστημονικής ποιότητας, που παραμένουν ανοικτά. 

Ας δούμε μερικές συγκεκριμένες διατάξεις. Στα άρθρα 6, 8 και 10 για την εγγραφή στον νέο σύλλογο και τη σύνδεσή της με την άδεια άσκησης επαγγέλματος παραμένει το κρίσιμο ερώτημα: Πώς κατοχυρώνετε την ουσιαστική επιστημονική επάρκεια όταν οι εκπαιδευτικές διαδρομές που οδηγούν στην επαγγελματική πρόσβαση διαφέρουν; Δεν μπορεί να αρκεί ένας τυπικός έλεγχος δικαιολογητικών. Η ψυχική υγεία απαιτεί σαφή επιστημονικά κριτήρια και σεβασμό στα ήδη αναγνωρισμένα επαγγελματικά δικαιώματα.
Στο άρθρο 25 προβλέπεται να διορίζεται από τον Υπουργό η προσωρινή διοίκηση του Συλλόγου Ψυχολόγων με θητεία ως δύο χρόνια. Γιατί ένας επιστημονικός φορέας που υποτίθεται ότι αποκτά αυτοτέλεια πρέπει πρώτα να τεθεί υπό υπουργική κηδεμονία και μάλιστα για δύο χρόνια; 
Στα άρθρα 35, 37 και 40 για τα παρατηρητήρια ψυχοθεραπείας και ψυχιατροδικαστικής, επανέρχεται το ίδιο πρόβλημα, συγκέντρωση αρμοδιοτήτων, ανεπαρκώς αποσαφηνισμένες εγγυήσεις ανεξαρτησίας και κρίσιμα ζητήματα που μεταφέρονται σε μελλοντικές υπουργικές αποφάσεις. Ειδικά στην ψυχιατροδικαστική, όπου μία επιστημονική κρίση μπορεί να επηρεάσει καθοριστικά σοβαρές δικαστικές υποθέσεις, δεν χωρά η παραμικρή υποψία πολιτικής εξάρτησης. Η επιστημονική ανεξαρτησία πρέπει να προστατεύεται από τον ίδιο τον νόμο, όχι να εξαρτάται από την καλή θέληση του εκάστοτε Υπουργού. Όταν, λοιπόν, ζητάτε περισσότερη εξουσία, οφείλετε να προβλέπετε και περισσότερες εγγυήσεις, όχι λιγότερες.
Έρχομαι στις διατάξεις για τη νοσηλευτική. Στο άρθρο 43, για την αντιποίηση του νοσηλευτικού επαγγέλματος, προβλέπετε ποινικές κυρώσεις. Την ίδια στιγμή όμως, λόγω της υποστελέχωσης, ΔΕ Βοηθοί Νοσηλευτών καλούνται, σύμφωνα με τις καταγγελίες και των εργαζομένων, να εκτελούν καθήκοντα πέρα από τα επαγγελματικά τους δικαιώματα. Και σας ρωτώ: Όταν η ίδια η Διοίκηση αναθέτει καθήκοντα πέρα από τα θεσμοθετημένα όρια, ποιος αναλαμβάνει την ευθύνη; Θα κινδυνεύει ο εργαζόμενος με ποινικές συνέπειες, επειδή καλύπτει τις ελλείψεις της δικής σας οργάνωσης, του δικού σας κράτους; Η προστασία των ασθενών απαιτεί σαφή καθηκοντολόγιο και επαρκή στελέχωση, όχι μετακύλιση των ευθυνών της υποστελέχωσης στους εργαζόμενους. 
Να δούμε το άρθρο 46. Εκεί εξαγγέλλετε αναβάθμιση του νοσηλευτικού επαγγέλματος. Όμως, η αναβάθμιση δε γίνεται με αλλαγές στους τίτλους και στους υπηρεσιακούς πίνακες, όταν οι εργαζόμενοι συνεχίζουν να αντιμετωπίζουν ελλείψεις, εξάντληση και ασαφή επαγγελματικά δικαιώματα. Αυτή δεν είναι μόνο η δική μας θέση. Η ΠΟΕΔΗΝ ζήτησε την επαναδιατύπωση διατάξεων και κατέθεσε συγκεκριμένη νομική πρόταση. Η ΠαΣΟΝοΠ επισήμανε ότι παρά τον τίτλο της ρύθμισης, δεν συγκροτείται πραγματικά ένας ενιαίος νοσηλευτικός κλάδος. Ο σύνδεσμος ΔΕ Νοσηλευτών της Ελλάδας, ο ΣΥΝΔΕ, θέτει συγκεκριμένες διεκδικήσεις, όπως επανεξέταση του χαρακτηρισμού Βοηθού Νοσηλευτών, κατοχύρωση της επαγγελματικής ταυτότητας, σαφές καθηκοντολόγιο, θεσμική προστασία και πραγματικές δυνατότητες εκπαίδευσης και εξέλιξης. Δεν μιλάμε για κατάργηση των εκπαιδευτικών διαφορών. Μιλάμε για ενιαίο κλάδο, με διακριτές βαθμίδες, σαφείς αρμοδιότητες και δικαιώματα. Η νοσηλευτική δεν αναβαθμίζεται με νέα ονομασία. Αναβαθμίζεται με μόνιμες προσλήψεις, ασφαλείς συνθήκες εργασίας, σαφές καθηκοντολόγιο και αξιοπρέπεια. 
Πάμε λίγο παρακάτω, στο άρθρο 50, για το Γενικό Νοσοκομείο Θήρας. Αφαιρείτε τη ρητή απαγόρευση απόσχισής του ως επιχειρηματικού κλάδου. Γιατί; Το νοσοκομείο λειτούργησε το 2016 επί Κυβέρνησης ΣΥΡΙΖΑ με ειδική νομοθετική πρόβλεψη προστασίας του δημόσιου χαρακτήρα του. Ποια ανάγκη, λοιπόν, προέκυψε σήμερα, ώστε να απαλειφθεί αυτή η προστατευτική διατύπωση;
Και εδώ, κυρία Υπουργέ, κυρία Αγαπηδάκη, δεν αρκεί να μας πείτε ότι δεν έχετε πρόθεση να αλλάξετε τον χαρακτήρα του νοσοκομείου. Δεν θα σας πιστέψουμε, άλλωστε. Δεν νομοθετούμε, όμως, με βάση διαβεβαιώσεις. Νομοθετηθούμε με βάση τα όσα επιτρέπει ο νόμος. 
Στο άρθρο 52, για την ανακουφιστική φροντίδα, επιτρέπεται μεταβατικά στον ίδιο φορέα εκπαίδευσης να πιστοποιεί ο ίδιος το πρόγραμμα που παρέχει. Ποιος ελέγχει τον ελεγκτή; Πώς αποτρέπεται η σύγκρουση συμφερόντων; 
Στο άρθρο 57, αποτυπώνεται εκεί ακόμη πιο καθαρά η αντίληψή σας για το δημόσιο σύστημα υγείας. Επεκτείνετε τη δυνατότητα συμβάσεων έργου με ιδιώτες επαγγελματίες σε νοσοκομεία, κέντρα υγείας και μονάδες ψυχικής υγείας για δύο χρόνια με δυνατότητα παράτασης για άλλα δύο. Αλλά, ας το πούμε απλά, μπλοκάκι λέγεται. Το μπλοκάκι δεν είναι απλά ένας τρόπος πληρωμής. Όταν καλύπτει διαρκείς ανάγκες, γίνεται εργαλείο εργασιακής επισφάλειας. Ένας εργοθεραπευτής, φυσιοθεραπευτής, λογοθεραπευτής μπορεί να χρειάζεται καθημερινά στη μονάδα. Να εξυπηρετεί τους ίδιους τους ασθενείς, για τις ίδιες ανάγκες και να αποτελεί αναπόσπαστο μέρος της λειτουργίας της, αλλά να μην ξέρει τελικά αν θα έχει μόνιμη δουλειά όταν θα λήξει η σύμβασή του, γιατί το ΕΣΥ χρειάζεται μόνιμα τον εργαζόμενο, αλλά εσείς επιμένετε να το θέλετε προσωρινό. Δεν είναι μεταρρύθμιση, λοιπόν, να μετατρέπετε μία πάγια ανάγκη σε διαρκή εργασιακή εκκρεμότητα. 
Στα άρθρα 62 έως 64 για την αξιολόγηση και αποζημίωση των φαρμάκων εντοπίζουμε ξανά τη συγκέντρωση αρμοδιοτήτων και τα ερωτήματα για την ανεξαρτησία των επιστημονικών επιτροπών. Όταν η πολιτική ηγεσία αποκτά αυξημένη δυνατότητα παρέμβασης, η ανάγκη διαφάνειας και αιτιολόγησης γίνεται ακόμη μεγαλύτερη. Η διαχείριση του δημόσιου χρήματος και η πρόσβαση των ασθενών στα φάρμακα δεν μπορεί να εξαρτώνται από την προσωπική κρίση του Υπουργού.
Στο άρθρο 76 για τα αδιάθετα αντιγριπικά εμβόλια ζητούμε σαφή απάντηση για το ποιος τελικά επιβαρύνεται από τον προβλεπόμενο συμψηφισμό. Εμείς ξέρουμε, δηλαδή, είναι το κράτος και εμείς οι πολίτες, αλλά θέλουμε να το ακούσουμε από εσάς το γιατί. 
Και πάμε στο πιο παράταιρο, αλλά και δημοφιλές πια, άρθρο 81, όπου έχουμε ακόμη μία παράταση για τον Σταθμό Μεταμόρφωσης Απορριμμάτων στο Ελληνικό. Μόνο που η αρχική σύμβαση που κυρώθηκε με το ν.4422/2016 προέβλεπε υποδομές διαχείρισης αποπλυμάτων εντός του Μητροπολιτικού Πόλου. Ωστόσο, ήδη από το 2019 η Κυβέρνηση της Νέας Δημοκρατίας άρχισε να παραπέμπει την πρόβλεψη αυτή στις καλένδες μέσα από διάφορες ρυθμίσεις, ώστε να μετακινηθεί ο ΣΜΑ εκτός της κύριας οικιστικής και εμπορικής ζώνης της επένδυσης, για να μην διαταραχθεί η εικόνα μιας καθαρής, λαμπερής, νέας πόλης με το βάρος της διαχείρισης των απορριμμάτων της να μεταφέρεται έξω από τα όριά της προς όφελος της επένδυσης και των επενδυτών, βεβαίως. Έκτοτε το πάτε από παράταση σε παράταση παρά τις έντονες διαμαρτυρίας των όμορων δήμων. 
Κυρία Υπουργέ, η ανάπτυξη δεν μπορεί να σημαίνει ότι κάποιοι απολαμβάνουν τα οφέλη και οι γειτονικοί δήμοι καλούνται να διαχειριστούν το κόστος. Πότε θα τηρηθεί ο αρχικός σχεδιασμός και ποιος εγγυάται ότι οι δημότες δεν θα πληρώσουν αυτήν τη διαρκή εξαίρεση; Και θα μπορούσαμε, κυρία Υπουργέ, να συνεχίσουμε για πολλά ακόμη άρθρα. Δεκάδες διατάξεις χρήζουν ουσιαστικών διορθώσεων, αποσαφηνίσεων και επανεξέτασης. Διατάξεις που αναπαράγουν στρεβλώσεις, δημιουργούν νέες ασάφειες ή αφήνουν αναπάντητα κρίσιμα ερωτήματα. Ο κοινοβουλευτικός χρόνος προφανώς δεν επαρκεί για να αναφερθούμε αναλυτικά σε κάθε μία από αυτές. 
Ίσως, βέβαια, έχω λίγο χρόνο για να δούμε τα άρθρα 70 και 71, όπου προβλέπεται για τις ιδιωτικές ψυχιατρικές κλινικές αναλογία ενός εφημερεύοντος γιατρού ανά εκατόν εξήντα κλίνες στη διαφοροποίηση από τη γενική πρόβλεψη ενός ειδικευόμενου ανά πενήντα κλίνες και ανά τομέα. Με ποια επιστημονική τεκμηρίωση, λοιπόν, προκύπτει ότι ένας εφημερεύον γιατρός ανά εκατόν εξήντα κλίνες αποτελεί επαρκή προϋπόθεση ασφαλούς λειτουργίας; Πώς συνεκτιμά την βαρύτητα των περιστατικών; Πώς εξασφαλίζεται η άμεση αντιμετώπιση επειγουσών καταστάσεων; Ποιες είναι οι αντίστοιχες απαιτήσεις για το υπόλοιπο επιστημονικό και νοσηλευτικό προσωπικό; 
Ο Σύνδεσμος Κοινωνικών Λειτουργών της Ελλάδας έχει, επίσης, επισημάνει την ανάγκη διακριτής και επαρκούς παρουσίας κοινωνικών λειτουργών στις ψυχιατρικές κλινικές. Η ψυχιατρική φροντίδα απαιτεί διεπιστημονική προσέγγιση. Δεν μπορούμε να αντιμετωπίζουμε τη στελέχωση ως μία απλή λογιστική παράμετρο. Η Κυβέρνηση, λοιπόν, οφείλει να αποδείξει ότι κάθε αλλαγή διατηρεί ή βελτιώνει την ασφάλεια και την ποιότητα της περίθαλψης. 
Κυρίες και κύριοι της Κυβέρνησης, δεν αμφισβητούμε ότι χρειάζονται αλλαγές στο σύστημα υγείας. Αμφισβητούμε τις επιλογές σας, τις προτεραιότητές σας και τον τρόπο με τον οποίο ασκείτε εξουσία, οριζόντια και σε όλα τα Υπουργεία. Δεν μπορείτε να ζητάτε εμπιστοσύνη όταν αφήνετε αναπάντητα τα ερωτήματα των επιστημονικών φορέων. Δεν μπορείτε να μιλάτε για αναβάθμιση όταν οι εργαζόμενοι ζητούν ακόμη τα αυτονόητα. Δεν μπορείτε να μιλάτε για ενίσχυση του ΕΣΥ και να θεσμοθετηθείτε νέα μπλοκάκια. 
Εμείς, διεκδικούμε ένα δημόσιο σύστημα υγείας με επαρκή στελέχωση, επιστημονική ανεξαρτησία, κατοχυρωμένα επαγγελματικά δικαιώματα και πραγματική πρόσβαση των πολιτών στις υπηρεσίες του. Γιατί η υγεία δεν είναι πεδίο εξυπηρετήσεων, είναι δημόσιο αγαθό. 
Η κοινοβουλευτική σας πλειοψηφία εξασφαλίζει, πράγματι, την ψήφιση του νόμου, δεν εξασφαλίζει, όμως, ούτε την κοινωνική του δικαίωση, ούτε την απαλλαγή σας από την ευθύνη για τις συνέπειές τους. Για τους λόγους αυτούς ο ΣΥΡΙΖΑ, φυσικά, καταψηφίζει το νομοσχέδιο επί της αρχής. 
Ευχαριστώ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Θεοδώρα Ακριώτου. Καλώ στο Βήμα την ειδική αγορήτρια της Ελληνικής Λύσης, την κ. Μαρία Αθανασίου.
Κυρία Αθανασίου, έχετε τον λόγο. 
ΜΑΡΙΑ ΑΘΑΝΑΣΙΟΥ: Ευχαριστώ, κύριε Πρόεδρε. 
Κύριοι συνάδελφοι, καλούμαστε σήμερα να ψηφίσουμε για την προωθούμενη σύσταση του Πανελλήνιου Συλλόγου Ψυχολόγων ως νομικού προσώπου ιδιωτικού δικαίου, ωστόσο διαπιστώνουμε με προβληματισμό ότι το θεσμικό πλαίσιο εντός του οποίου κινούνται οι διατάξεις του παρόντος σχεδίου νόμου είναι ελλιπές, ασαφές και θεωρούμε ότι θα δημιουργήσει παρά θα επιλύσει προβλήματα, ενώ θα δημιουργήσει παράλληλα νέους κινδύνους και σοβαρές αβεβαιότητες για τους επαγγελματίες. 
Κατ’ αρχάς, σημαντικά ζητήματα τα οποία αφορούν στην οργάνωση και στη λειτουργία του νέου συλλόγου ορίζεται ότι θα ρυθμίζονται όχι από το παρόν κύριο νομοθέτημα, αλλά από μελλοντικές υπουργικές αποφάσεις και κανονιστικές πράξεις. Έτσι επί παραδείγματι ο κανονισμός λειτουργίας, τα επαγγελματικά δικαιώματα και ο κώδικας δεοντολογίας ορίζεται ότι θα ρυθμιστούν στο αβέβαιο μέλλον, με αβέβαιο τρόπο, γεγονός το οποίο περιορίζει τη δυνατότητα ουσιαστικού κοινοβουλευτικού ελέγχου. 
Παράλληλα, ο εκάστοτε Υπουργός Υγείας διορίζει την προσωρινή διοικούσα επιτροπή, η οποία μάλιστα δύναται να παραμείνει στη θέση της έως και τρία έτη, ασκώντας εκτεταμένες διοικητικές και οικονομικές αρμοδιότητες γεγονός το οποίο την καθιστά μόνιμη και όχι προσωρινή παρόλο τον τίτλο της. Ετούτο το γεγονός καταδεικνύει αφενός ότι η Κυβέρνηση δεν είναι διατεθειμένη να ασχοληθεί σε βάθος με το ζήτημα, ενώ αφετέρου μας γεννά εύλογους προβληματισμούς ως προς τη δημοκρατική εκπροσώπηση των επαγγελματιών και την πραγματική αυτοτέλεια του συλλόγου. 
Ήδη λοιπόν από τα άρθρα 1 και 2 διαπιστώνουμε ότι το υπό επεξεργασία σχέδιο νόμου διέπεται από θεσμική αοριστία και από εσωτερικές αντιφάσεις διότι δεν περιλαμβάνει βασικούς ορισμούς. Έτσι δεν μας δίνει απαντήσεις στο ποια είναι η έννοια της ψυχικής υγείας και ποιος ο ακριβής προσδιορισμός της ψυχολογικής πράξης. Παράλληλα, δεν φαίνεται να λαμβάνει υπόψη το γεγονός ότι ο κλάδος ήδη από το 1963 εκπροσωπείται από το Σύλλογο Ελλήνων Ψυχολόγων. 
Επιπροσθέτως, διαπιστώνουμε ότι ο νέος φορέας στερείται κρατικής χρηματοδότησης, ενώ παράλληλα η Κυβέρνηση μετακυλίει εξ ολοκλήρου το κόστος λειτουργίας του στους ίδιους τους ψυχολόγους του δημοσίου και ιδιωτικού τομέα, δημιουργώντας τους ένα ακόμα δυσβάσταχτο διοικητικό και οικονομικό βάρος. Η χρηματοδότηση του κλάδου θα γίνεται μέσω υποχρεωτικών εισφορών, εγγραφών και ετήσιων δηλώσεων. Τέλος, διαπιστώνουμε ότι προβλέπεται συγκέντρωση εξουσιών στην κεντρική διοίκηση των Αθηνών σε πολύ μεγάλο βαθμό γεγονός που αποδυναμώνει την αποκέντρωση και υποβαθμίζει την εκπροσώπηση της περιφέρειας σε ίσο βαθμό με το κέντρο. 
Στο άρθρο 5 η συγκεκριμένη ρύθμιση εγείρει ουσιαστικά ερωτήματα σχετικά με την επιστημονική ανεξαρτησία, τη διαφάνεια και τον τρόπο λειτουργίας του Ινστιτούτου Επιστημονικών Θεμάτων του Πανελλήνιου Συλλόγου Ψυχολόγων η σύσταση του οποίου προβλέπεται με αυτήν τη διάταξη. Καταρχάς για ποιον λόγο να προχωρήσει η Κυβέρνηση στη σύσταση ξεχωριστού νομικού προσώπου ιδιωτικού δικαίου από τη στιγμή κατά την οποία η έρευνα και η επιστημονική επιμόρφωση μπορούν κάλλιστα να οργανωθούν με σαφείς διαδικασίες και εγγυήσεις στο πλαίσιο του ίδιου του Πανελλήνιου Συλλόγου Ψυχολόγων; Ας μας διευκρινίσει η Κυβέρνηση τον λόγο για τον οποίο κρίνει μια τέτοια επιλογή ως αναγκαία, καθώς, επίσης, και τα οφέλη τα οποία προσδοκά να έλθουν από μια τέτοια ενέργεια για τους ψυχολόγους και την επιστημονική κοινότητα. 
Επιπλέον, στο άρθρο 5 δεν προσδιορίζεται η σύνθεση, τα προσόντα και τα κριτήρια επιλογής των μελών του διοικητικού συμβουλίου. Ας μας απαντήσει η Κυβέρνηση πως προτίθεται να διασφαλίσει ότι η διοίκηση του ινστιτούτου θα συγκροτείται με επιστημονικά και αξιοκρατικά κριτήρια, ότι η επιστημονική κοινότητα θα εκπροσωπείται και θα συμμετέχει με διαφάνεια και με ουσιαστικό τρόπο και όχι με τρόπο που να μπορεί να περιορίζει την πολυφωνία ή που να δημιουργεί σχέσεις εξάρτησης από τη διοίκηση του συλλόγου ή που να εκπληρώνει κομματικές υποσχέσεις προς ημετέρους. 
Επιπλέον, ας μας απαντήσει η Κυβέρνηση γιατί δεν προσδιορίζονται ήδη από το παρόν κεντρικό νομοθέτημα οι βασικές αρχές λειτουργίας του, όπως το να δημοσιοποιούνται τα οικονομικά στοιχεία, το να αξιολογούνται τα ερευνητικά προγράμματα, το να διασφαλίζεται η επιστημονική δεοντολογία και η αποφυγή σύγκρουσης συμφερόντων. Επιπροσθέτως, ποια είναι τα κίνητρα σύμφωνα με τα οποία θα επιλέγονται τα ερευνητικά αντικείμενα και οι εκπαιδευτικές δράσεις, από ποιους και με ποιον τρόπο θα ελέγχεται η ποιότητά τους, ποιος και με ποια κριτήρια θα ορίζει τους ελεγκτές; Επίσης, πώς θα διασφαλίζεται η διαρκής και ισότιμη επιμόρφωση για όλους τους ψυχολόγους όπου και αν είναι η γεωγραφική τους δραστηριοποίηση, όποια και αν είναι η οικονομική τους δυνατότητα ή η επαγγελματική τους κατάσταση; 
Παράλληλα, καλείται να μας διευκρινίσει η Κυβέρνηση από ποιον θα χρηματοδοτείται το ινστιτούτο και πώς θα μας διασφαλίσει ότι η λειτουργία του δεν θα επιβαρύνει οικονομικώς τα μέλη, ιδίως τους νέους επαγγελματίες και όσους εργάζονται με επισφαλείς όρους. 
Επιπροσθέτως, να μας διασαφηνίσει η Κυβέρνηση ποια προβλέπεται να είναι η σχέση του ινστιτούτου με τα πανεπιστημιακά ιδρύματα, με τα ερευνητικά κέντρα και με τους υπόλοιπους επιστημονικούς φορείς. Το ινστιτούτο θα συνεργάζεται με αυτούς, θα αναπτύσσονται κοινά ερευνητικά προγράμματα ή το ινστιτούτο θα καταλήξει να δρα και να ενεργεί ανεξάρτητα χωρίς να υφίσταται σαφές και καθορισμένο πλαίσιο συντονισμού;
Τέλος, θα συνδέεται η λειτουργία του ινστιτούτου με τις πραγματικές ανάγκες της κοινωνίας και την ευρύτερη προαγωγή της ψυχικής υγείας; Τα μέλη του θα επιμορφώνονται συνεχώς; Μπορεί η Κυβέρνηση να διασφαλίσει ότι η έρευνα θα είναι σε θέση να προωθεί την πρόληψη, την αντιμετώπιση των κοινωνικών ανισοτήτων, την προστασία των δικαιωμάτων των πολιτών και τη βελτίωση της πρόσβασης των πολιτών σε αξιόπιστες υπηρεσίες ψυχικής υγείας; 
Στο άρθρο 6 η Ελληνική Λύση θεωρεί ότι το νέο νομοθετικό πλαίσιο οφείλει να αναφέρει ρητώς ότι ο τίτλος «ψυχολόγος» μπορεί να χρησιμοποιείται μόνο από πρόσωπα τα οποία πληρούν πλήρως τις νόμιμες προϋποθέσεις και διαθέτουν την απαιτούμενη άδεια άσκησης επαγγέλματος, σύμφωνα με την ισχύουσα νομοθεσία, προκειμένου να εξαλειφθούν από τυχόν επιτήδειους παραπλανητικές πρακτικές και προκειμένου, επίσης, να προστατεύονται αποτελεσματικά οι επαγγελματίες του κλάδου, αλλά και οι πολίτες. 
Παράλληλα το Ίδρυμα Τεχνολογίας και Έρευνας, ΙΤΕ, αναφέρεται ως αρμόδιος φορέας για την αναγνώριση της ισοτιμίας τίτλων σπουδών που έχουν αποκτηθεί στο εξωτερικό. Μάλλον εδώ πρόκειται για σφάλμα στη διατύπωση μιας και το εν λόγω ίδρυμα αποτελεί ερευνητικό οργανισμό και δεν έχει την αρμοδιότητα αναγνώρισης τίτλων σπουδών αλλοδαπής. Ίσως να εννοείτε το παλιό Ινστιτούτο Τεχνολογικής Εκπαίδευσης, το οποίο ωστόσο δεν υφίσταται πλέον ως αρμόδιος φορέας. Ως εκ τούτου απαιτείται λοιπόν διόρθωση του συγκεκριμένου σημείου για την ορθή εφαρμογή της νομοθεσίας. 
Επιπλέον, με δεδομένο ότι η ψυχολογία αποτελεί πανεπιστημιακό επιστημονικό κλάδο η Κυβέρνηση οφείλει να διασφαλίσει ότι υφίστανται και εφαρμόζονται σαφή και ενιαία κριτήρια για τον καθορισμό των προσόντων τα οποία απαιτούνται για την άσκηση του επαγγέλματος του ψυχολόγου, σύμφωνα με τις ισχύουσες διατάξεις για την αναγνώριση τίτλου σπουδών και την αδειοδότηση των επαγγελματιών, ούτως ώστε να μην υπάρχει κανένα περιθώριο σύγχυσης μεταξύ των εννοιών της ακαδημαϊκής κατάρτισης σε συναφή αντικείμενα και της δυνατότητας χρήσης νομίμως του επαγγελματικού τίτλου «ψυχολόγος». 
Επίσης, η Ελληνική Λύση θεωρεί ως απαραίτητη την ενίσχυση των ελεγκτικών μηχανισμών και για την παραπλανητική προβολή εκπαιδευτικών προγραμμάτων από ιδιωτικούς φορείς. Θα πρέπει να ελέγχονται αυστηρά τόσο οι διαφημίσεις όσο και οι ενημερωτικές αναφορές εκπαιδευτικών οργανισμών, σχολών συμβουλευτικής και ψυχοθεραπείας, οι οποίες πλέον έχουν κατακλύσει το διαδίκτυο. Πολύ περισσότερο όταν αυτές δημιουργούν την εσφαλμένη εντύπωση ότι όποιος παρακολουθεί αυτά τα προγράμματα αποκτά και το δικαίωμα να ασκεί το επάγγελμα του ψυχολόγου. Οι έλεγχοι αυτοί θα πρέπει να οδηγήσουν στην πλήρη εξάλειψη αυτού του παραπάνω παραπλανητικού φαινομένου με την πρόβλεψη σαφών διαδικασιών ελέγχου, τη στενή συνεργασία των αρμόδιων αρχών με τον νέο επαγγελματικό φορέα και τη λήψη κατάλληλων μέτρων από τους αρμόδιους ελεγκτικούς φορείς. 
Στο άρθρο 13 για ποιον λόγο προβλέπεται ότι το ανώτατο όργανο διοίκησης είναι η γενική συνέλευση των αντιπροσώπων και όχι το σύνολο των μελών του συλλόγου; Ερωτάται η Κυβέρνηση: Πώς σκοπεύει να διασφαλίσει ότι όλοι οι ψυχολόγοι θα δύνανται να συμμετέχουν ουσιαστικά και ισότιμα στη λήψη αποφάσεων; Πώς θα εκπροσωπούνται τα περιφερειακά τμήματα; Πώς διασφαλίζεται ισότιμη εκπροσώπηση μικρότερων ή απομακρυσμένων περιοχών; Απαιτείται σαφήνεια από το παρόν σχέδιο νόμου και όχι μετάθεση σε μεταγενέστερες υπουργικές αποφάσεις.
Για την εκλογική διαδικασία χρειάζονται ενιαίοι κανόνες, οι οποίοι θα διασφαλίζουν τη διαφάνεια, τη μυστικότητα της ψήφου τον επαρκή και αντικειμενικό έλεγχο, την ισότιμη πρόσβαση όλων των μελών, αλλά παράλληλα και την ανεξαρτησία των πειθαρχικών και ελεγκτικών οργάνων από τη διοίκηση προς διασφάλιση της λογοδοσίας, αλλά και αντικειμενική ενημέρωση των μελών για τις αποφάσεις και την οικονομική διαχείριση του συλλόγου. 
Προχωρώντας στη διάταξη του άρθρου 18, διαπιστώνουμε ασάφειες ως προς τον ορισμό των πειθαρχικών παραπτωμάτων. Έτσι πώς ερμηνεύει η Κυβέρνηση την έννοια της αναξιοπρεπούς και μη συνάδουσας με το επάγγελμα συμπεριφοράς, μιας ιδιαιτέρως ευρείας έννοιας η οποία επιδέχεται διαφορετικές ερμηνείες; Πώς μπορεί να αποφευχθεί τυχόν δυσανάλογη πειθαρχική αντιμετώπιση; Σε ποιες περιπτώσεις ενεργοποιείται η δυνατότητα οριστικής διαγραφής από τον σύλλογο, η οποία συνεπάγεται και απώλεια του δικαιώματος άσκησης επαγγέλματος; 
Στο άρθρο 25 η προσωρινή διοικούσα επιτροπή εκλέγεται όχι από τους ψυχολόγους, αλλά διορίζεται απευθείας από τον Υπουργό Υγείας χωρίς να διαπιστώνει κανείς ότι προβλέπονται συγκεκριμένα κριτήρια επιλογής. Ακόμη πιο ανησυχητικό είναι ότι αυτή η επιτροπή προβλέπεται ότι έχει εκτεταμένες διοικητικές και οικονομικές αρμοδιότητες, αλλά και μακρά θητεία έως και τρία έτη. 
Ως προς το άρθρο 26 του Κεφαλαίου 7 ως προς τα επαγγελματικά δικαιώματα των ψυχολόγων διαπιστώνουμε ότι παρότι η Κυβέρνηση επέμενε ότι αυτά δεν θίγονται, ωστόσο η οικεία διάταξη δεν καθορίζει τις πράξεις τις οποίες επιτρέπεται να διενεργούν οι ψυχολόγοι ανάλογα με τα προσόντα και την εκπαίδευσή τους. Αντιθέτως, ορίζει για αυτό το λίαν σημαντικό ζήτημα ότι θα εξειδικεύεται από μεταγενέστερο προεδρικό διάταγμα γεγονός το οποίο δημιουργεί αβεβαιότητα για το ποια ακριβώς θα είναι τα επαγγελματικά δικαιώματα του κλάδου 
Στο άρθρο 42 ως προς το σκληρά δοκιμαζόμενο επάγγελμα των νοσηλευτών διερωτώμεθα: Θα βελτιωθούν οι βάρδιες, θα μειωθεί η πίεση στους εργαζόμενους, θα καλυφθούν τα κενά ή μήπως θα παραμείνουν οι εργασιακές και υπηρεσιακές συνθήκες έτσι όπως έχουν σήμερα, δηλαδή απάνθρωπες;
Όσον αφορά στο άρθρο 44, όλοι μας κρίνουμε ως απαραίτητη την εκπαίδευση των νέων νοσηλευτών δίπλα σε ανθρώπους με εμπειρία. Ωστόσο στο υποστελεχωμένο ΕΣΥ θα μπορέσουν να αντέξουν οι ήδη εξαντλημένοι νοσηλευτές και τα καθήκοντα των εκπαιδευτών; Μήπως ο εξαντλητικός φόρτος εργασίας και η ανεπάρκεια σε αριθμούς του προσωπικού καταλήξει να αποβεί σε βάρος της λίαν αναγκαίας εκπαίδευσης;
Στο άρθρο 48 το οποίο φιλοδοξεί να προάγει τη βελτίωση των υπηρεσιών υγείας, την ενίσχυση του ΕΣΥ, την αποτελεσματικότερη λειτουργία του Υπουργείου Υγείας, την ενίσχυση της εθελοντικής αιμοδοσίας, την αναμόρφωση της αξιολόγησης των τεχνολογιών υγείας, την πρόσβαση σε νέα φάρμακα και θεραπείες, βλέπουμε για άλλη μια φορά ευχολόγια και καμία αναφορά στην αντιμετώπιση των προβλημάτων λόγω ελλείψεως προσωπικού, οι οποίες οδηγούν τους πολίτες σε καθυστερήσεις στην υγειονομική περίθαλψη και σε καταφυγή σε αυξημένες ιδιωτικές δαπάνες για την υγεία. 
Η Κυβέρνηση οφείλει να εξηγήσει με ποιον τρόπο θα ενισχύσει ουσιαστικά τα δημόσια νοσοκομεία, πώς θα αξιοποιήσει την εμπειρία των γιατρών και πώς θα διασφαλίσει ότι η πρόσβαση σε νέες θεραπείες δεν θα εξαρτάται από την οικονομική δυνατότητα του ασθενούς.
 Άρθρο 53: Η συγκεκριμένη διάταξη εγείρει σοβαρά ερωτήματα ως προς την αποτελεσματικότητα της διοικητικής οργάνωσης του ΕΣΥ. Η αύξηση των διοικητικών θέσεων και μάλιστα με υπουργικές αποφάσεις, ιδιαίτερα σε μία περίοδο κατά την οποία τα δημόσια νοσοκομεία αντιμετωπίζουν σημαντικές ανάγκες σε ιατρικό και νοσηλευτικό προσωπικό, απαιτεί σαφή αιτιολόγηση. Η Κυβέρνηση οφείλει να εξηγήσει ποια συγκεκριμένη λειτουργική ανάγκη επιβάλλει την προσθήκη τρίτου υποδιοικητή στη 2η ΥΠΕ και ποιο είναι το πρόσθετο δημοσιονομικό κόστος. Παράλληλα, η δυνατότητα ανάθεσης στις διοικήσεις περισσότερων υγειονομικών περιφερειών στο ίδιο πρόσωπο δημιουργεί εύλογες ανησυχίες σχετικά με τον φόρτο εργασίας, την αποτελεσματική εποπτεία και την πραγματική παρουσία της διοίκησης στις περιοχές ευθύνης της. 
Η διοίκηση της δημόσιας υγείας απαιτεί επάρκεια, διαφάνεια και ουσιαστική λογοδοσία. Η Κυβέρνηση οφείλει να αποδείξει ότι κάθε διοικητική μεταβολή εξυπηρετεί πραγματικές ανάγκες των πολιτών και δεν επιβαρύνει αδικαιολόγητα τον κρατικό προϋπολογισμό ούτε εξυπηρετεί ιδιωτικές υποσχέσεις. Σε αυτόν τον προβληματισμό οδηγούμαστε από το γεγονός ότι η αμοιβή των εξωτερικών αξιολογητών και των εισηγητών ορίζεται ήδη κατά παρέκκλιση από τον ν. 4354/2015, όπως προκύπτει από τη νέα διατύπωση «εκτός του ανώτατου ορίου αποδοχών».
Άρθρο 55: Θεωρούμε δίκαιο για λόγους ισότητας και ισονομίας, όπως οι γιατροί με έτος γεννήσεως το 1956 έλαβαν τέσσερα χρόνια παράταση, το ίδιο να ισχύει και για τους γεννηθέντες του 1957 που έλαβαν μόνο τρία χρόνια παράταση, αλλά και για όσους γεννήθηκαν το 1958 και το 1959 που τους δίνετε έναν χρόνο παράταση, ώστε οι διατάξεις οι οποίες διέπουν την παράταση θητείας των γιατρών ΕΣΥ να είναι ακριβώς οι ίδιες για όλους τους γιατρούς του ΕΣΥ και να υφίσταται ισονομία και όχι διακρίσεις, ιδιαίτερα σε έναν τόσο ευαίσθητο κλάδο όπως αυτός των νοσοκομειακών γιατρών. Δεν επιτρέπεται η εξαίρεση να καταλήγει κανόνας για λίγους. Αναφέρομαι συγκεκριμένα στην κατ’ εξαίρεση διατήρηση διοικητικών και διευθυντικών καθηκόντων μόνο για τους συντονιστές διευθυντές, γεγονός το οποίο καταδεικνύει άνιση μεταχείριση, καταργώντας την έννοια της διαφάνειας, την έννοια της ισχύος κοινών και δίκαιων κανόνων, καθώς και της δυνατότητας εξέλιξης για τους επόμενους ιεραρχικά γιατρούς.
 Κύριοι, επαναλαμβάνω αυτά τα οποία υποστήριξα και στην προηγούμενη συνεδρίαση της επιτροπής μας: Στο ΕΣΥ ούτε ένας γιατρός δεν περισσεύει. Το γνωρίζω από ίδια εμπειρία και το εκφράζω με πλήρη επίγνωση, μετά από πολλά χρόνια υπηρεσίας μου στο ΕΣΥ. Η παράταση παραμονής των γιατρών που το επιθυμούν -το τονίζω- αφορά στη δυνατότητα συνέχισης της κλινικής προσφοράς και δεν αντιστρατεύεται την ανάγκη ανανέωσης και ενίσχυσης του ΕΣΥ με νέους γιατρούς ούτε αποτελεί εμπόδιο στην εξέλιξη των νέων συναδέλφων. Απλώς τονίζω την ανάγκη υπηρεσίας έμπειρων και δοκιμασμένων νοσοκομειακών γιατρών. 
Οι συνάδελφοί μου στη διαβούλευση, αλλά και αργότερα, εξέφρασαν τη διαμαρτυρία τους επειδή περιορίζεται η δυνατότητα παραμονής και άσκησης των κλινικών καθηκόντων τους για όσο το επιθυμούν, παρότι η πολυετής κλινική εμπειρία αυτών των γιατρών αποτελεί σημαντικό κεφάλαιο για το Εθνικό Σύστημα Υγείας. Αυτή η εμπειρία, αλλά και η συσσωρευμένη γνώση την οποία έχουν αποκτήσει μετά από δεκαετίες άσκησης του επαγγέλματός τους από την αντιμετώπιση μεγάλου αριθμού περιστατικών δεν μπορούν να αντικατασταθούν άμεσα.
 Κύριοι, το υποστελεχωμένο σε γιατρούς ΕΣΥ, παράλληλα με την τόσο μεγάλη διαρροή επιστημονικών μυαλών στο εξωτερικό, δεν επιτρέπουν στελεχώσεις με απλές παρατάσεις. Θα έπρεπε να εισηγείστε την παραμονή των γιατρών του ΕΣΥ, εφόσον και όσο το επιθυμούν. Αυτό ακριβώς έχει επιτυχημένα δοκιμαστεί στην Ευρώπη, αλλά και στην Αμερική. Έτσι οι μόνιμοι γιατροί του δημόσιου συστήματος υγείας μπορούν, εφόσον το επιθυμούν, να παραμείνουν και να παρέχουν υπηρεσίες στα δημόσια νοσοκομεία, ακόμα και αρκετά χρόνια μετά τη συμπλήρωση των 70 ετών. Το βλέπουμε, υπάρχουν αυτοί και στο δημόσιο. 
Αυτό είναι ωφέλιμο για δύο λόγους: αφενός διότι η απόλυση γιατρού λόγω ηλικίας συνιστά ηλικιακό ρατσισμό, τη στιγμή κατά την οποία αποδίδει, όπως όταν ήταν σε ηλικία καριέρας, αφετέρου διότι αυτοί οι άνθρωποι διαθέτουν πολύτιμη πολυετή εμπειρία. Το να δίνεται η δυνατότητα να παραμείνουν στη δημόσια υγεία τόσο έμπειροι γιατροί για όσο καιρό επιθυμούν και δύνανται, μόνο καλό μπορεί να προσφέρει στους ασθενείς στο δημόσιο σύστημα υγείας, αν θέλουμε να λέμε ότι είναι ασθενοκεντρικό. 
Εν κατακλείδι, κύριοι, η προστασία της δημόσιας υγείας απαιτεί συγκεκριμένες δεσμεύσεις, επαρκή στελέχωση και αποτελεσματικό έλεγχο της δημόσιας δαπάνης. Όλα αυτά σάς είναι γνωστά από πολύ καιρό. Απομένει η Κυβέρνησή σας να αποκτήσει την πολιτική βούληση προκειμένου να τα επιδιώξει. Η Ελληνική Λύση διαπιστώνει με βαθύ προβληματισμό ότι και το παρόν σχέδιο νόμου κινείται στα γνωστά κυβερνητικά μοτίβα χωρίς να συμβάλει πρακτικά σε ουσιαστική επίλυση των φλεγόντων προβλημάτων της δημόσιας υγείας και γι’ αυτό λυπούμαστε.
 Ευχαριστώ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τη συνάδελφο την Μαρία Αθανασίου.
Καλείται στο Βήμα η Ειδική Αγορήτρια από την Κοινοβουλευτική Ομάδα Νίκη, τη συνάδελφο Ασπασία Κουρουπάκη.
Κυρία Κουρουπάκη, έχετε τον λόγο.
 ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε.
 Κυρία Υπουργέ, κυρίες και κύριοι συνάδελφοι, χθες τιμήσαμε την Επέτειο της 28ης Οκτωβρίου, μία ημέρα βαθιά χαραγμένη στη μνήμη του ελληνικού λαού, που μας θυμίζει το θάρρος και τις θυσίες εκείνων που το 1940 υπερασπίστηκαν την ελευθερία και την αξιοπρέπεια της πατρίδας μας. Θυμηθήκαμε τους στρατιώτες που πολέμησαν στα βουνά, τις γυναίκες της Πίνδου που στάθηκαν στο πλευρό τους και τις οικογένειες που υπέμειναν τις στερήσεις και τον πόνο του πολέμου.
 Το μεγάλο «ΟΧΙ» του 1940 μας άφησε μια σπουδαία παρακαταθήκη που εξακολουθεί να έχει αξία και στις μέρες μας. Εκείνη η γενιά μάς δίδαξε τι σημαίνει να υπερασπίζεσαι τις αρχές σου, να στέκεσαι δίπλα στον συνάνθρωπό σου και να αναλαμβάνεις τις ευθύνες σου, ακόμη και στις πιο δύσκολες συνθήκες. 
Σήμερα ζούμε σε διαφορετικές εποχές, με άλλες δοκιμασίες και άλλες ανάγκες. Έχουμε και εμείς χρέος να λέμε τα δικά μας «ΟΧΙ» στην αδικία, στην εγκατάλειψη, στην αδιαφορία απέναντι στους ανθρώπους που δυσκολεύονται να ζήσουν με αξιοπρέπεια. 
Αυτή η σκέψη, κυρία Υπουργέ, με συνοδεύει και στη σημερινή συζήτηση για το νομοσχέδιο του Υπουργείου Υγείας, γιατί η κατάσταση της δημόσιας περίθαλψης αφορά κάθε ελληνική οικογένεια. Αφορά τον ηλικιωμένο που περιμένει μήνες για μία εξέταση, τον καρκινοπαθή που αγωνιά για τη θεραπεία του, τον εργαζόμενο που αναγκάζεται να βάλει βαθιά το χέρι στην τσέπη για να φροντίσει την υγεία του, αλλά και τους γιατρούς, τους νοσηλευτές και τους υπόλοιπους επαγγελματίες, που κρατούν καθημερινά όρθια τα νοσοκομεία μας.
 Κυρία Υπουργέ, με αυτήν την πραγματικότητα πρέπει να αναμετρηθεί κάθε νομοθετική σας πρωτοβουλία, με τις ανάγκες των ασθενών, τις συνθήκες εργασίας στα νοσοκομεία και τις δυνατότητες που έχει σήμερα ένας άνθρωπος να βρει την περίθαλψη που χρειάζεται. 
Ύστερα από τέσσερις συνεδριάσεις στην Επιτροπή Κοινωνικών Υποθέσεων έχουμε πλέον ακούσει τις θέσεις των επιστημονικών φορέων, τις ανησυχίες των εργαζομένων και τις εξηγήσεις της πολιτικής ηγεσίας του Υπουργείου Υγείας.
 Σήμερα καλούμαστε να αποφασίσουμε για ένα νομοσχέδιο που επηρεάζει την επαγγελματική ζωή χιλιάδων ανθρώπων, τη λειτουργία των νοσοκομείων και την πρόσβαση των ασθενών σε υπηρεσίες και θεραπείες. Η κατάσταση του Εθνικού Συστήματος Υγείας εξακολουθεί να δημιουργεί σοβαρές δυσκολίες σε πολλές ελληνικές οικογένειες. Σύμφωνα με τα στοιχεία της Eurostat για το 2024 η Ελλάδα κατέγραψε ποσοστό 21,9% ανεκπλήρωτων αναγκών ιατρικής εξέτασης ή θεραπείας μεταξύ των ανθρώπων που δήλωσαν ότι χρειάστηκαν τέτοιες υπηρεσίες. Το αντίστοιχο ποσοστό στην Ευρωπαϊκή Ένωση ήταν 3,6%. 
Η έκθεση του ΟΟΣΑ και του Ευρωπαϊκού Παρατηρητηρίου για το 2025 καταγράφει, επίσης, ότι οι άμεσες πληρωμές των νοικοκυριών αντιστοιχούσαν στο 34,4% των συνολικών δαπανών υγείας το 2023, ποσοστό υπερδιπλάσιο του ευρωπαϊκού μέσου όρου.
Αυτά τα στοιχεία αποτυπώνουν μια πραγματική δυσκολία πρόσβασης στην περίθαλψη. Ο πολίτης που περιμένει μήνες για εξέταση, που αναγκάζεται να πληρώσει ιδιωτικά ή που δυσκολεύεται να βρει διαθέσιμο επαγγελματία, γνωρίζει πάρα πολύ καλά τι σημαίνουν. 
Αναγνωρίζουμε βέβαια ότι βρίσκονται σε εξέλιξη έργα αναβάθμισης των νοσοκομειακών υποδομών. Η ουσιαστική, όμως, βελτίωση, κυρία Υπουργέ, πρέπει να αποτυπώνεται και στην καθημερινή εξυπηρέτηση των ασθενών, τους χρόνους αναμονής και τη δυνατότητα των νοσοκομείων να λειτουργούν με επαρκές προσωπικό. 
Και μέσα σ’ αυτήν την πραγματικότητα έρχεστε σήμερα με ένα νομοσχέδιο που περιλαμβάνει τη δημιουργία νέου επαγγελματικού συλλόγου, δύο παρατηρητηρίων, ρυθμίσεις για το νοσηλευτικό προσωπικό, συμβάσεις συνεργατών και διάφορες οικονομικές εκκρεμότητες. 
Η ανάγκη οργάνωσης του επαγγέλματος των ψυχολόγων είναι υπαρκτή. Έχει αναδειχθεί εδώ και πολλά χρόνια από σημαντικό μέρος της επιστημονικής κοινότητας. Το πρόβλημα βρίσκεται στον τρόπο με τον οποίο οργανώνεται αυτή η μετάβαση. 
Στο άρθρο 25 δίνεται σε μια διορισμένη από τον Υπουργό διοίκηση η δυνατότητα να παραμένει έως τρία χρόνια. Με το άρθρο 26 παραπέμπετε τον καθορισμό επαγγελματικών δικαιωμάτων σε μελλοντικό προεδρικό διάταγμα, ενώ τα άρθρα 11 και 30 δημιουργούν ζητήματα χρονικού συντονισμού για την εγγραφή των ήδη αδειοδοτημένων επαγγελματιών. Οι παρατηρήσεις αυτές έχουν διατυπωθεί κατά την κοινοβουλευτική επεξεργασία. 
Ζητάμε σαφείς μεταβατικές εγγυήσεις, συγκεκριμένο χρόνο έκδοσης του διατάγματος και ταχύτερη ανάδειξη εκλεγμένης διοίκησης. Χρειάζεται, επίσης, προσοχή στις πειθαρχικές διαδικασίες, επειδή οι βαρύτερες κυρώσεις μπορεί να επηρεάσουν το ίδιο το δικαίωμα άσκησης του επαγγέλματος. 
Και αφού συζητάμε τη θεσμική εκπροσώπηση των ψυχολόγων, θα ήθελα να αναφερθώ και σε μια άλλη επιστημονική ομάδα που βρίσκεται εδώ και χρόνια αντιμέτωπη με σημαντικές εκκρεμότητες. Μιλάω για τους βιολόγους και βιοχημικούς των νοσοκομειακών εργαστηρίων. 
Οι επιστήμονες αυτοί συμμετέχουν σε κρίσιμες διαγνωστικές εξετάσεις, στη λειτουργία των βιοχημικών και μοριακών εργαστηρίων και την υποστήριξη της θεραπευτικής διαδικασίας. 
Κυρία Υπουργέ, ήδη από το 1997 στο άρθρο 42 του νόμου 2519 προβλέφθηκε ειδικός κλάδος ΕΣΥ γι’ αυτούς τους επιστήμονες. Το επόμενο άρθρο καθόρισε τη βαθμολογική διάρθρωση του κλάδου των ψυχολόγων, ενώ το άρθρο 44 προέβλεψε την έκδοση ειδικότερων πράξεων για την εφαρμογή των σχετικών ρυθμίσεων. Έχουν περάσει σχεδόν τριάντα χρόνια. 
Η Πανελλήνια Ένωση Βιοεπιστημόνων εξακολουθεί να ζητά σύγχρονη κατοχύρωση των επαγγελματικών δικαιωμάτων των μελών της και τη θεσμική της συγκρότηση ως νομικού προσώπου δημοσίου δικαίου. Σε δημόσια ανακοίνωσή της αναφέρει ότι έχει καταθέσει προτάσεις και έχει πραγματοποιήσει συναντήσεις με την πολιτική ηγεσία του Υπουργείου Υγείας.
Σήμερα που προχωράτε στη δημιουργία νομικού προσώπου δημοσίου δικαίου για τους ψυχολόγους και στη διακριτή οργάνωση του νοσηλευτικού κλάδου, οφείλετε να παρουσιάσετε συγκεκριμένο σχέδιο για την εκκρεμότητα των εργαστηριακών επιστημόνων. Χρειάζεται να γνωρίζουμε ποιες κανονιστικές πράξεις του νόμου του 1997 έχουν εκδοθεί, ποιες διατάξεις έχουν εφαρμοστεί στην πράξη και τι απομένει για την πλήρη λειτουργία του προβλεπόμενου κλάδου. 
Το αίτημα για αυτοτελές επαγγελματικό νομικό πρόσωπο δημοσίου δικαίου απαιτεί ξεχωριστή θεσμική εξέταση. Περιμένουμε μια αιτιολογημένη θέση του Υπουργείου και ένα συγκεκριμένο χρονοδιάγραμμα. 
Επίσης, αίτημα για σύσταση νομικού προσώπου δημοσίου δικαίου και κατοχύρωση των επαγγελματικών τους δικαιωμάτων ζητούν και οι Τεχνολόγοι Ιατρικών Εργαστηρίων. Σας καταθέτω και σχετικό υπόμνημα, το οποίο ασφαλώς γνωρίζετε.
(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Στο άρθρο 56 υπάρχουν δυνατότητες για τη θεσμοθέτηση εργαστηριακών εξειδικεύσεων, ενώ το άρθρο 64 συνδέεται άμεσα με την επιστημονική αξιολόγηση των εξετάσεων βιοδεικτών. Οι βιολόγοι, βιοχημικοί και οι λοιποί κατάλληλοι εξειδικευμένοι επιστήμονες πρέπει να αξιοποιούνται σύμφωνα με τα προσόντα τους και τις νόμιμες αρμοδιότητές τους, με σαφείς κανόνες εκπαίδευσης και πιστοποίησης. Η Ελλάδα επενδύει σε προηγμένες διαγνωστικές και θεραπευτικές τεχνολογίες. Η αξιοποίησή τους προϋποθέτει και αντίστοιχα καταρτισμένο ανθρώπινο δυναμικό. 
Θα έρθω τώρα, κυρία Υπουργέ, στο νοσηλευτικό προσωπικό. Στην τρίτη συνεδρίαση της επιτροπής επικαλεστήκατε την αιτιολογική έκθεση για να καθησυχάσετε τους Βοηθούς Νοσηλευτών σχετικά με το άρθρο 43. Επειδή, όμως, η διάταξη προβλέπει ποινικές κυρώσεις, η προστασία όσων εκτελούν νόμιμα τα καθήκοντά τους πρέπει να αποτυπώνεται με τη μεγαλύτερη δυνατή σαφήνεια μέσα στο ίδιο το άρθρο. Η επαρκής στελέχωση παραμένει, επίσης, σοβαρή ανάγκη. 
Στο άρθρο 57 επιτρέπετε συμβάσεις ανεξάρτητων υπηρεσιών που μπορούν να φτάσουν συνολικά τα τέσσερα χρόνια. Ζητάμε να καταγράφετε πόσες από αυτές τις συμβάσεις καλύπτουν επαναλαμβανόμενες ανάγκες και πώς συνδέονται με τον προγραμματισμό μόνιμων προσλήψεων. Οι ελλείψεις προσωπικού επηρεάζουν τις βάρδιες, τους χρόνους αναμονής και την καθημερινή πίεση που δέχονται οι εργαζόμενοι.
Στον χώρο της ψυχικής υγείας το άρθρο 71 προβλέπει έναν εφημερεύοντα γιατρό ανά 160 κλίνες στις ιδιωτικές ψυχιατρικές κλινικές. Έχουμε ζητήσει την επιστημονική τεκμηρίωση αυτής της αναλογίας και τον σαφή προσδιορισμό των απαιτούμενων ειδικοτήτων. Οι ασθενείς των ψυχιατρικών δομών χρειάζονται ασφαλείς συνθήκες νοσηλείας, κατάλληλη παρακολούθηση και οργανωμένη κοινωνική υποστήριξη για την επιστροφή τους στην κοινότητα. 
Στις διατάξεις για το Ταμείο Καινοτομίας έχουμε επισημάνει την ανάγκη να εξετάζεται ουσιαστικά η περίπτωση ενός ασθενούς στον οποίο έχει αποτύχει μια διαθέσιμη θεραπεία. Έχουμε, επίσης, ζητήσει προστασία από κυρώσεις που συνδέονται με αποδεδειγμένες τεχνικές δυσλειτουργίες των συστημάτων καταχώρησης θεραπευτικών δεδομένων. Η πρόσβαση σε κατάλληλη θεραπεία και η ασφαλής λειτουργία των πληροφοριακών συστημάτων απαιτούν σαφείς διαδικασίες και αποτελεσματική διοικητική υποστήριξη. 
Θέλω να αναφερθώ και στις οικονομικές ρυθμίσεις. Με το άρθρο 77 αυξάνεται κατά 3 εκατομμύρια ευρώ το ποσό που μεταβιβάζεται από τον ΕΟΦ στο ΙΦΕΤ για συγκεκριμένη προμήθεια αντιικών φαρμάκων το 2025. Στο άρθρο 79 προβλέπεται αυτοδίκαιη παράταση συμβάσεων για την αποθήκευση και διανομή εμβολίων κατά του covid 19. Γι’ αυτές τις ρυθμίσεις ζητάμε αναλυτική τεκμηρίωση του κόστους, των ποσοτήτων, των πραγματικών αναγκών και των διαδικασιών που ακολουθήθηκαν. 
Κυρία Υπουργέ, αυτά δεν τα ακούτε πρώτη φορά, τα ακούσατε και στις τέσσερις επιτροπές που έγιναν κατά τη διάρκεια της συζήτησης του νομοσχεδίου και θα θέλαμε κάποια στιγμή να μας απαντήσετε, έστω και σήμερα. 
Από τις συζητήσεις στην επιτροπή προέκυψε ότι αρκετοί φορείς αναγνωρίζουν την ανάγκη θεσμικών αλλαγών και ταυτόχρονα, ζητούν διορθώσεις που επηρεάζουν ουσιαστικά τη λειτουργία των νέων ρυθμίσεων. Η Κυβέρνηση έχει την ευθύνη να εξετάσει αυτά τα αιτήματα και να εξηγήσει τις τελικές της επιλογές. 
Η υγειονομική πολιτική κρίνεται από την πρόσβαση του πολίτη στον γιατρό, από τη λειτουργία του νοσοκομείου, από την επιστημονική επάρκεια των υπηρεσιών και από την προστασία του ασθενούς, όταν αντιμετωπίζει κάποια σοβαρή ανάγκη. Η θεσμική οργάνωση των επαγγελμάτων μπορεί να συμβάλλει στην προσπάθεια αυτή, εφόσον, όμως, συνοδεύεται από σαφή δικαιώματα, επαρκή στελέχωση και ουσιαστική λογοδοσία. 
Τέλος, θα ήθελα να αναφερθώ στο άρθρο 3 της τροπολογίας, όπου ορίζεται ότι στην κάλυψη θέσεων κλάδου και ειδικότητας ΠΕ Παιδαγωγών Πρώιμης Παιδικής Ηλικίας δύνανται να συμμετάσχουν και ΠΕ Νηπιαγωγοί. Η προτεινόμενη ρύθμιση πρέπει να αποσυρθεί, διότι καταστρατηγεί το προσοντολόγιο του Δημοσίου που ορίζει τους δύο κλάδους ως διακριτούς και με διαφορετικά τυπικά προσόντα διορισμού. 
Καλό θα ήταν, κυρία Υπουργέ, να μελετήσετε το υπόμνημα που έστειλε ο Σύλλογος Παιδαγωγών Ελλάδος και να μην αδιαφορήσετε και γι’ αυτούς, όπως κάνετε και για τους υπόλοιπους κλάδους. 
Παρακαλώ στα Πρακτικά. 
(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Εδώ και τέσσερις συνεδριάσεις ζητήσαμε συγκεκριμένες διορθώσεις και κάναμε συγκεκριμένες προτάσεις. Συνοψίζω: Σαφείς μεταβατικές εγγυήσεις για τους ψυχολόγους, θεσμική κατοχύρωση των εργαστηριακών επιστημόνων, προστασία για τους νοσηλευτές και απαντήσεις για τις σοβαρές εκκρεμότητες του νομοσχεδίου. 
Εφόσον αυτές οι διορθώσεις δεν περιλαμβάνονται στο τελικό κείμενο, δεν μπορούμε να συναινέσουμε, έχοντας πλήρη επίγνωση ότι υπερασπιζόμαστε τους ασθενείς, τους εργαζόμενους και την επιστημονική κοινότητα του ΕΣΥ. 
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Κουρουπάκη. 
Θα καλέσω τώρα στο Βήμα τον ειδικό αγορητή της Πλεύσης Ελευθερίας, τον συνάδελφο κ. Σπύρο Μπιμπίλα. 
Κύριε Μπιμπίλα, έχετε τον λόγο. 
ΣΠΥΡΙΔΩΝ ΜΠΙΜΠΙΛΑΣ: Σας ευχαριστώ πολύ, κύριε Πρόεδρε. 
Ήθελα να ξεκινήσω αρχικά με τη χθεσινή ημέρα, η οποία είναι η ημέρα της μεγαλειώδους εθνικής επετείου και του γιορτασμού του ΟΧΙ από τον ελληνικό λαό απέναντι στον φασισμό. Τα όσα έγιναν χθες στη Θεσσαλονίκη δεν είναι καθόλου παρήγορα για τη δημοκρατία μας και για το μέλλον της πατρίδας μας. 
Το συγκεκριμένο νομοσχέδιο, με τις πάμπολλες ετερόκλητες διατάξεις, περιλαμβάνει ρυθμίσεις για τους ψυχολόγους, τη συμβουλευτική και την ψυχοθεραπεία, το νοσηλευτικό επάγγελμα, τους εργαζομένους στο Εθνικό Σύστημα Υγείας, την αξιολόγηση των φαρμάκων και μια σειρά άλλων ζητημάτων. 
Δεν αρκεί όμως να εξετάζουμε εάν κάθε επιμέρους ρύθμιση φαίνεται και διοικητικά χρήσιμη. Οφείλουμε να εξετάσουμε ποια προβλήματα λύνει, ποιες ανάγκες αφήνει ακάλυπτες και ποιος αναλαμβάνει τελικά το κόστος των επιλογών της Κυβέρνησης. 
Θα σταθώ πρώτα στο ζήτημα της ψυχικής υγείας, γιατί εδώ βρίσκεται μια μεγάλη αντίφαση του νομοσχεδίου. Η ψυχική υγεία παρουσιάζεται ως προτεραιότητα, αλλά η πρόσβαση στην ψυχική φροντίδα εξακολουθεί να εξαρτάται σε μεγάλο βαθμό από την οικονομική δυνατότητα του κάθε πολίτη. 
Υπάρχουν δημόσιες δομές και υπηρεσίες ψυχολογικής υποστήριξης. Αυτό όμως δεν σημαίνει ότι υπάρχει ένα καθολικό, επαρκώς στελεχωμένο δημόσιο σύστημα, που εγγυάται σε κάθε άνθρωπο, όταν χρειάζεται βοήθεια, δωρεάν συνεδρίες με ψυχολόγο μέσα σε εύλογο χρονικό διάστημα. 
Το γνωρίζω από την ενασχόλησή μου με περιπτώσεις καλλιτεχνών, που εγώ ο ίδιος, ως Πρόεδρος του Ταμείου Αλληλοβοηθείας του Σωματείου Ελλήνων Ηθοποιών, έπρεπε να μεσολαβήσω για να βρεθεί ραντεβού σε δημόσιο νοσοκομείο.
Ο πολίτης που αδυνατεί να πληρώσει ιδιωτικά βρίσκεται συχνά μπροστά σε λίστες αναμονής, περιορισμένη διαθεσιμότητα ή εισοδηματικά κριτήρια για την πρόσβαση σε ορισμένες δωρεάν υπηρεσίες. 
Εδώ πρέπει να αναρωτηθούμε τι σημαίνει στην πραγματικότητα το υψηλό εισόδημα με το οποίο αποκλείεται κάποιος από μία κοινωνική παροχή. Ένας άνθρωπος μπορεί να υπερβαίνει ένα εισοδηματικό όριο που η Κυβέρνηση έχει θέσει και παρόλ’ αυτά να μην έχει πραγματικά διαθέσιμα χρήματα, να έχει οικογένεια, να πληρώνει ενοίκια, ρεύμα, νερό, θέρμανση και τρόφιμα και στο τέλος του μήνα να μην του έχει μείνει απολύτως τίποτα. 
Αυτός ο άνθρωπος δεν θεωρείται εύπορος επειδή δεν πληροί τα κριτήρια μιας κοινωνικής υπηρεσίας και ασφαλώς δεν μπορεί να θεωρείται ότι έχει την οικονομική δυνατότητα να πληρώνει συστηματικά σε ιδιωτικές συνεδρίες. Μάλιστα, όταν τα βασικά έξοδα απορροφούν ολόκληρο το εισόδημά του, δεν περισσεύουν χρήματα ούτε για μια θεατρική παράσταση ούτε για μια έξοδο για κινηματογράφο, για δραστηριότητες που προσφέρουν ψυχική ανάταση και ποιότητα ζωής. 
Δεν μπορεί λοιπόν η πολιτεία να αντιμετωπίζει τη συστηματική ψυχολογική υποστήριξη ως κάτι που ο πολίτης θα αγοράσει μόνος του εφόσον του περισσέψουν χρήματα. Η ψυχική υγεία δεν είναι πολυτέλεια. Δεν είναι παροχή μόνο για εκείνον που βρίσκεται ήδη σε ακραία κρίση. Είναι δικαίωμα, είναι πρόληψη και είναι ουσιαστική φροντίδα, ιδιαίτερα για τα παιδιά, τους εφήβους, τις οικογένειες και τους ανθρώπους που δοκιμάζονται από την ανασφάλεια και την καθημερινή οικονομική πίεση, ιδιαίτερα για τους ευαίσθητους ψυχικά ανθρώπους. 
Τι κάνει όμως το παρόν νομοσχέδιο γι’ αυτή την ανάγκη; Συστήνει τον Πανελλήνιο Σύλλογο Ψυχολόγων ως Νομικό Πρόσωπο Δημοσίου Δικαίου και προβλέπει τη δημιουργία παρατηρητηρίων. Δεν βλέπουμε όμως αντίστοιχα συγκεκριμένη δέσμευση για ένα δημόσιο δίκτυο δωρεάν συνεδριών, για τον αριθμό των ψυχολόγων που θα προσληφθούν, για την κάλυψη των κενών στα δημόσια νοσοκομεία και στις δομές ψυχικής υγείας, για την αναμονή που θα θεωρείται αποδεκτή ή για το πώς θα εξασφαλιστεί ισότιμη πρόσβαση σε κάθε περιοχή της χώρας. 
Δεν αρκεί να μας απαντήσει λοιπόν η Κυβέρνηση ότι υπάρχουν ήδη οι υπηρεσίες. Το ερώτημα είναι πόσοι πολίτες εξυπηρετούνται, πόσοι περιμένουν, πόσο διαρκεί η αναμονή και πόσοι τελικά εγκαταλείπουν την προσπάθεια επειδή δεν έχουν την οικονομική δυνατότητα να στραφούν στον ιδιωτικό τομέα.
Γι’ αυτό ζητάμε συγκεκριμένες δεσμεύσεις, αποτύπωση των πραγματικών αναγκών σε κάθε περιοχή, δημοσιοποίηση των κενών σε ψυχολόγους στις δημόσιες δομές, σχέδιο προσλήψεων με σαφές χρονοδιάγραμμα και ενίσχυση των δομών των δωρεάν υπηρεσιών, ώστε η πρόσβαση να μην συνδέεται αποκλειστικά με την οικονομική κατάσταση του πολίτη. Ζητάμε επίσης να αξιολογούνται συστηματικά οι χρόνοι αναμονής και να ενημερώνεται δημόσια η Βουλή για την πρόοδο των μέτρων. Οι σχετικές δεσμεύσεις πρέπει να συνοδεύονται από προϋπολογισμό και συγκεκριμένο τρόπο εφαρμογής, διαφορετικά θα παραμείνουν μόνο ευχές. 
Δεν αρκεί να συστήνουμε έναν φορέα για τους ψυχολόγους. Χρειάζεται να εξασφαλίσουμε ότι ο πολίτης θα μπορεί να συναντήσει έναν ψυχολόγο όταν τον χρειάζεται, χωρίς να πρέπει να αποδείξει ότι βρίσκεται σε συνθήκες ακραίας φτώχειας και χωρίς να περιμένει για αόριστο χρονικό διάστημα. 
Δεν αμφισβητούμε την ανάγκη να υπάρχει επαγγελματική οργάνωση και σαφές πλαίσιο δεοντολογίας. Αμφισβητούμε όμως ότι η διοικητική οργάνωση από μόνη της απαντά στο βασικό ερώτημα «πού θα απευθυνθεί αύριο ο πολίτης που χρειάζεται ψυχολόγο και δεν μπορεί να πληρώσει;». 
Επιπλέον, το άρθρο 25 προβλέπει προσωρινή διοίκηση που διορίζεται από τον Υπουργό με διάρκεια έως δύο χρόνια και δυνατότητα παράτασης για έναν ακόμα χρόνο. Στην ίδια τη μεταβατική περίοδο ανατίθενται σημαντικές αρμοδιότητες, μεταξύ άλλων ως προς την εισήγηση του κώδικα δεοντολογίας και τη συγκρότηση των πρώτων πειθαρχικών οργάνων. 
Γιατί να μη συνοδεύεται αυτή η διαδικασία από σαφή και δεσμευτική προθεσμία εκλογών, δημοσιευμένα κριτήρια επιλογής και εγγυήσεις ότι η προσωρινή διοίκηση θα παραμείνει προσωρινή; Η αυτοδιοίκηση ενός επιστημονικού κλάδου δεν μπορεί να εξαρτάται επί μακρόν από διορισμούς της εκάστοτε πολιτικής ηγεσίας. 
Στο άρθρο 26 επιπλέον ο καθορισμός των επαγγελματικών δικαιωμάτων παραπέμπεται σε μελλοντικό προεδρικό διάταγμα. Οι ψυχολόγοι που ήδη ασκούν νόμιμα το επάγγελμά τους χρειάζονται σαφή προστασία των δικαιωμάτων τους μέσα στον ίδιο τον νόμο. 
Απαιτείται επίσης διακριτή αποσαφήνιση της άδειας άσκησης επαγγέλματος ψυχολόγου και της πιστοποιημένης ψυχοθεραπευτικής επάρκειας με σαφή επιστημονικά κριτήρια και διαφανείς προϋποθέσεις εκπαίδευσης. 
Στα παρατηρητήρια ψυχικής υγείας δεν αρκεί να προβλέπεται μία διοικητική σύνθεση. Πρέπει να εξασφαλίζεται ουσιαστική συμμετοχή των ανθρώπων που χρησιμοποιούν τις υπηρεσίες ψυχικής υγείας, συμπεριλαμβανομένων των ατόμων με ψυχοκοινωνική αναπηρία, και να δημοσιοποιούνται στοιχεία που επιτρέπουν να αξιολογούμε εάν η πρόσβαση στη φροντίδα πράγματι βελτιώνεται.
Αυτά είναι συγκεκριμένα ζητήματα που μπορούν να διορθωθούν και κυρίως είναι ζητήματα που αφορούν άμεσα στον πολίτη. 
Θα περάσω τώρα σε μια διάταξη του άρθρου 76, που προκαλεί ερωτήματα ως προς την κατανομή του οικονομικού κινδύνου. Για το 2026 προβλέπεται ότι το κόστος των εμβολίων κατά της γρίπης, τα οποία οι κάτοχοι άδειας κυκλοφορίας και οι φαρμακευτικές εταιρείες προμηθεύτηκαν, αλλά δεν διέθεσαν στην αγορά ή διέθεσαν και στη συνέχεια επέστρεψαν λόγω έλλειψης ζήτησης, μπορεί να συμψηφιστεί ολικά ή μερικά με το ποσό που οφείλουν από τον μηχανισμό αυτόματης επιστροφής, το γνωστό clawback. Πρόκειται δηλαδή για τη δυνατότητα μείωσης μιας οικονομικής υποχρέωσης των εταιρειών προς το σύστημα. 
Το ερώτημα είναι απολύτως συγκεκριμένο: Γιατί πρέπει να αναλαμβάνει το δημόσιο σύστημα μέρος του επιχειρηματικού κινδύνου από αποθέματα που δεν πουλήθηκαν; 
Κατανοούμε ότι η πρόβλεψη αφορά ειδικά στα εμβόλια γρίπης του 2026 και ότι η διαθεσιμότητα εμβολίων αποτελεί ζήτημα δημόσιας υγείας. Αυτό όμως δεν απαντά από μόνο του στο ερώτημα «ποιος πρέπει να επιβαρύνεται όταν η ζήτηση είναι χαμηλότερη από την αναμενόμενη;» ούτε τεκμηριώνει αυτομάτως ότι ο συμψηφισμός είναι αναγκαίος, δίκαιος ή οικονομικά συμφέρον για το δημόσιο σύστημα.
Αρχικά πρέπει ο πολίτης να ενημερωθεί ότι πρέπει να το κάνει αυτό το εμβόλιο, ώστε να μην υπάρχουν αδιάθετα. Ο νόμος προβλέπει ότι οι λεπτομέρειες για τα δικαιολογητικά, τον προσδιορισμό του κόστους, το ποσό του συμψηφισμού και τη διαδικασία εφαρμογής θα καθοριστούν με κοινή υπουργική απόφαση. Άρα, κρίσιμα στοιχεία δεν καθορίζονται πλήρως στην ίδια τη νομοθετική διάταξη. Εδώ ακριβώς χρειάζονται σαφείς εγγυήσεις. 
Ζητούμε να προβλέπεται επαληθεύσιμος έλεγχος των ποσοτήτων, των τιμολογίων, της πραγματικής μη διάθεσης ή επιστροφής των εμβολίων και του τρόπου υπολογισμού της αξίας τους. Να αποκλείεται ο συμψηφισμός για ποσότητες για τις οποίες δεν αποδεικνύεται ότι πληρούνται οι προϋποθέσεις. Να διασφαλίζεται ότι η ίδια ποσότητα δεν θα δημιουργήσει διπλό οικονομικό όφελος και να ελέγχεται εάν το κόστος που δηλώνεται ανταποκρίνεται στην πραγματική οικονομική επιβάρυνση. 
Υπάρχει ένα ακόμα κρίσιμο ερώτημα: Ποια θα είναι η συνολική δημοσιονομική επίπτωση, πόσες ποσότητες αφορούν οι αιτήσεις, ποιο είναι το συνολικό ποσό που αναμένεται να συμψηφιστεί και ποιος θα ελέγχει τις σχετικές πράξεις;
Ζητούμε να δημοσιοποιούνται συγκεντρωτικά στοιχεία για τις αιτήσεις, τα ποσά που εγκρίνονται και τους ελέγχους που διενεργούνται, με σεβασμό στα νόμιμα όρια προστασίας των εμπορικών δεδομένων. 
Εάν η Κυβέρνηση θεωρεί ότι υπάρχουν ειδικοί λόγοι δημόσιας υγείας που δικαιολογούν αυτήν τη ρύθμιση, οφείλει να τους τεκμηριώσει με στοιχεία και να αποδείξει ότι η λύση που επιλέγει είναι σαφώς προς όφελος του κοινωνικού συνόλου. Δεν αρκεί να αναφέρει ότι ο συμψηφισμός είναι δυνατός. Πρέπει να εξηγήσει γιατί είναι αναγκαίος, πώς θα ελεγχθεί, γιατί υπάρχει ευθύνη απέναντι στο δημόσιο προϋπολογισμό. 
Στο ίδιο άρθρο προβλέπεται, επίσης, η εξαίρεση των σχετικών δαπανών για υπηρεσίες ιδιωτικών μονάδων ψυχικής υγείας από μηχανισμούς clawback και rebate. Δεν ισχυριζόμαστε ότι κάθε ιδιωτικός πάροχος πρέπει να αποκλείεται από τη χρηματοδότηση, αλλά όταν η πολιτεία επιλέγει να προστατέψει οικονομικά έναν πάροχο, οφείλει να εξηγεί με ποια κριτήρια το κάνει, πώς ελέγχει τις πραγματικές υπηρεσίες που παρέχονται, ποιο είναι το κόστος τους και ποιο μετρήσιμο όφελος έχει ο πολίτης. Ζητούμε, επομένως, να παρουσιαστούν τα στοιχεία για το κόστος αυτής της εξαίρεσης, ο τρόπος ελέγχου των υπηρεσιών που αποζημιώνονται και οι εγγυήσεις ότι οι πόροι θα κατευθύνονται σε πραγματική και ποιοτική φροντίδα. 
Η εξαίρεση από μηχανισμούς περιορισμούς της δαπάνης πρέπει να συνοδεύεται από αυστηρή λογοδοσία και να μην εκλαμβάνεται ως λευκή επιταγή προς τους παρόχους. Και εδώ επανέρχεται η αντίφαση που περιέγραψα προηγουμένως. Ο πολίτης που δεν μπορεί να πληρώσει μια σειρά συνεδριών, πρέπει να περιμένει ή να αποκλείεται από ορισμένες παροχές λόγω εισοδήματος, ενώ το κράτος συζητά ευνοϊκότερες οικονομικές ρυθμίσεις για ιδιωτικές μονάδες. Πού είναι ο σαφής σύνδεσμος ανάμεσα στην οικονομική ενίσχυση των παρόχων και στην πραγματική διεύρυνση της πρόσβασης των πολιτών σε αυτήν τη φροντίδα;
Δεν ζητούμε συνθήματα. Ζητούμε δημοσιευμένα στοιχεία, ελέγχους, σαφείς όρους και αποδείξεις πως το δημόσιο χρήμα επιστρέφει στην κοινωνία ως καλύτερη και πιο προσβάσιμη υπηρεσία.
Ειδικά για τα φάρμακα στα άρθρα 63 έως 65, χρειάζονται ισχυρές εγγυήσεις επιστημονικής ανεξαρτησίας και αποφυγής σύγκρουσης συμφερόντων. Η Ένωση Ασθενών προβλέπεται να συμμετέχει στην Επιτροπή Αξιολόγησης και Αποζημίωσης Φαρμάκων ως παρατηρητής μόνο, χωρίς δικαίωμα ψήφου, ενώ η συμμετοχή άλλων εμπειρογνωμόνων εξαρτάται από συγκεκριμένες διαδικασίες πρόσκλησης. 
Οι αποφάσεις για το ποια φάρμακα θα αποζημιώνονται με δημόσιο χρήμα πρέπει να στηρίζονται σε επιστημονικά κριτήρια και να συνοδεύονται από κατανοητή αιτιολόγηση.  Η προϋπόθεση αποζημίωσης σε πέντε άλλες ευρωπαϊκές χώρες χρειάζεται, επίσης, ασφαλιστικές δικλείδες ώστε να μη δημιουργούνται καθυστερήσεις σε θεραπείες για σοβαρές και ακάλυπτες ιατρικές ανάγκες, ιδίως όταν οι θεραπευτικές επιλογές είναι περιορισμένες. 
Στο Ταμείο Καινοτομίας οι αλλαγές δεν πρέπει να οδηγούν σε αποκλεισμό ανθρώπων που χρειάζονται μια θεραπεία και έχουν τεκμηριωμένο ιατρικό όφελος. Και όταν υπάρχει πρόβλημα στην ηλεκτρονική πλατφόρμα ή εκκρεμούν οικονομικές διαπραγματεύσεις, ο ασθενής δεν μπορεί να κινδυνεύει να μείνει χωρίς τη θεραπεία που χρειάζεται εξαιτίας διοικητικών ή τεχνικών δυσλειτουργιών. 
Στα άρθρα για το νοσηλευτικό επάγγελμα, η κατοχύρωση ειδικοτήτων και καθηκόντων πρέπει να συνοδεύεται από ασφαλείς και σαφείς κανόνες για τους βοηθούς νοσηλευτών που εκτελούν νόμιμα ανατεθειμένες πράξεις. Δεν αρκεί μια διαβεβαίωση στην αιτιολογική έκθεση. Η προστασία πρέπει να διατυπώνεται καθαρά μέσα στο ίδιο το άρθρο. Και η αναβάθμιση των ειδικοτήτων δεν αρκεί χωρίς απαντήσεις για τις ελλείψεις προσωπικού, τις βάρδιες και τον φόρτο εργασίας. 
Για το νέο Αντικαρκινικό Νοσοκομείο Θεσσαλονίκης Θεαγένειο -το άρθρο 51- αναφέρεται σε δυναμικότητα τετρακοσίων είκοσι πέντε κλινών. Είναι θετικό να σχεδιάζονται νέες υποδομές, αλλά οι πολίτες δικαιούνται να γνωρίζουν το δεσμευτικό χρονοδιάγραμμα, τη χρηματοδότηση και το σχέδιο στελέχωσης. Ένα νοσοκομείο δεν λειτουργεί με αριθμούς κλινών στα χαρτιά. Λειτουργεί με γιατρούς, νοσηλευτές και όλο το αναγκαίο προσωπικό. 
Αντίστοιχα, η παράταση κατά ένα έτος των συμβάσεων αποθήκευσης, φύλαξης και μεταφοράς εμβολίων κατά της covid 19, που προβλέπεται στο άρθρο 79, πρέπει να συνοδεύεται από σημερινά επιστημονικά δεδομένα, εκτίμηση των αναγκών και τεκμηρίωση του κόστους. Δεν είναι το ίδιο ζήτημα με το συμψηφισμό για τα αδιάθετα εμβόλια γρίπης του άρθρου 76. Και οι δύο ρυθμίσεις χρειάζονται τη δική τους σαφή αιτιολόγηση. 
Επίσης, για το άρθρο 77 που προβλέπει μεταφορά 15 εκατομμυρίων ευρώ από τον ΕΟΦ προς τον ΙΦΕΤ για την προμήθεια και δωρεάν διάθεση αντιικών φαρμάκων στο Εθνικό Σύστημα Υγείας, ζητάμε αναλυτική τεκμηρίωση για τις ποσότητες, το κόστος προμήθειας, τις διαδικασίες και τις συμβάσεις. 
Για το άρθρο 78 που αφορά στην τακτοποίηση συγκεκριμένων δαπανών φορέων υγείας, χρειάζονται αναλυτικά ποσά, αιτίες και μέτρα, ώστε η εκ των υστέρων νομιμοποίηση δαπανών να μη γίνεται επαναλαμβανόμενη κριτική. 
Για το άρθρο 81, σαφέστατα, η διαχείριση των απορριμμάτων είναι αναγκαία δημόσια υπηρεσία, η ομαλή λειτουργία της, όμως, δεν μπορεί να αποτελεί δικαιολογία για τη διαρκή παράταση προσωρινών λύσεων χωρίς σαφές και δεσμευτικό σχέδιο οριστικής αντιμετώπισης του προβλήματος. 
Στο άρθρο 81 παρατείνει από επτά σε εννέα χρόνια το χρονικό περιθώριο μέσα στο οποίο πρέπει να τροποποιηθεί το γενικό πολεοδομικό σχέδιο ή να θεσμοθετηθεί τοπικό πολεοδομικό σχέδιο για την περιοχή όπου λειτουργεί ο κεντρικός σταθμός μεταμόρφωσης αποβλήτων σε τμήμα του Νεκροταφείου Ελληνικού-Αργυρούπολης. Το ερώτημα που προκύπτει είναι απλό: Γιατί ενώ η αρχική ρύθμιση προέβλεπε πενταετή προθεσμία -αυτή παρατάθηκε ήδη μια φορά σε επτά χρόνια- και η πολιτεία ζητά τώρα ακόμα μεγαλύτερο χρονικό περιθώριο; Παράλληλα, απαιτείται σαφής ενημέρωση για τις περιβαλλοντικές προϋποθέσεις λειτουργίας της εγκατάστασης και για τους ελέγχους που διενεργούνται ώστε να διασφαλίζονται: η δημόσια υγεία, η προστασία του περιβάλλοντος και η ποιότητα ζωής των κατοίκων. 
Εμείς είμαστε εξαιρετικά ευαίσθητοι πάνω σε αυτό το θέμα. Ζητάμε, επομένως, από το αρμόδιο Υπουργείο να παρουσιάσει συγκεκριμένο χρονοδιάγραμμα ολοκλήρωσης του πολεοδομικού σχεδιασμού, να δημοσιοποιήσει τα στοιχεία των σχετικών ελέγχων και να εξηγήσει με ποιον τρόπο ακριβώς θα εξασφαλιστεί ότι η παράταση δεν θα οδηγήσει σε νέα αναβολή της οριστικής λύσης.
Η προστασία του περιβάλλοντος και η αποτελεσματική διαχείριση απορριμμάτων δεν είναι αντικρουόμενοι στόχοι. Είναι δύο υποχρεώσεις της πολιτείας απέναντι στους πολίτες. Η προσωρινή λειτουργία μιας εγκατάστασης μπορεί να είναι αναγκαία, αλλά οφείλει να συνοδεύεται από διαφάνεια. Θα ήθελα, λοιπόν, να μας πείτε ποια συγκεκριμένα βήματα έχουν ολοκληρωθεί από το 2019 έως σήμερα για την τροποποίηση του πολεοδομικού σχεδιασμού και ποια παραμένουν σε εκκρεμότητα. Ποιοι περιβαλλοντικοί έλεγχοι έχουν πραγματοποιηθεί στον σταθμό, ποια είναι τα αποτελέσματά τους και πού μπορούν να ενημερωθούν σχετικά οι πολίτες. Ποιο δεσμευτικό χρονοδιάγραμμα οριστικής λύσης υπάρχει με συγκεκριμένους υπευθύνους και ενδιάμεσα ορόσημα. 
Θα θέλαμε να σας προτείνουμε να προσθέσετε στο νομοσχέδιο την υποχρεωτική περιοδική δημοσιοποίηση της προόδου, των αποτελεσμάτων των ελέγχων και της πορείας προς την οριστική χωροθέτηση. Έτσι η διάταξη δεν θα περιορίζεται μόνο στην παράταση μιας προθεσμίας, αλλά θα συνδέεται με συγκεκριμένες υποχρεώσεις λογοδοσίας. 
Επίσης, θα θέλαμε να μας προσδιορίσετε τι θα έχει επιτευχθεί μέχρι να ολοκληρωθεί το διάστημα της παράτασης. 
Επίσης, θα ήθελα να σταθώ σε κάποια λόγια που είπε ο Υπουργός Υγείας σε προηγούμενη συνεδρίαση. Συγκεκριμένα, σχετικά με την επιβάρυνση του clawback, ο κ. Γεωργιάδης είπε ότι είναι κάτι που έχουν κάνει και τα υπόλοιπα κράτη στην Ευρωπαϊκή Ένωση για να μπορέσουν να αντιμετωπίσουν τις προκλήσεις -είπε και όχι τα προβλήματα- που φέρνουν οι νέες θεραπείες στους προϋπολογισμούς των κρατών. Μάλιστα, ο κύριος Υπουργός σημείωσε ότι δεν υπάρχει άλλος δρόμος.
Θα συνεχίσω από τη συγκεκριμένη φράση, καθώς η απάντηση αυτή δεν στέκει πλέον ως δικαιολογία: Δεν μπορούμε να ακούμε άλλο, «μα, δεν υπάρχει άλλος δρόμος». Επιτέλους, πρέπει να βρεθεί ένας άλλος δρόμος. Δεν βλέπετε πως όλη η Ευρώπη έχει κουραστεί από αντίστοιχες τακτικές; Πως διαρκώς επιβαρύνονται οι πολίτες; Και ήδη γύρω μας, σε άλλα ευρωπαϊκά κράτη, βλέπουμε καθημερινά ότι οι πολίτες ξεσπούν γιατί δεν αντέχουν άλλο. Οι οποίοι μάλιστα μπορεί να είναι και σε καλύτερη κατάσταση από τους Έλληνες πολίτες. 
Δεν πρέπει, λοιπόν, εσείς σαν Κυβέρνηση να μεταφέρετε στην Ευρώπη ότι αυτά που έχουν ψηφιστεί να εφαρμοστούν από τα κράτη της Ευρωπαϊκής Ένωσης, κάποια είναι δυσλειτουργικά και ολοένα επιβαρυντικά για τους Ευρωπαίους πολίτες; Αυτή είναι η βασική σας υποχρέωση. 
Για τα υπόλοιπα, η Πλεύση Ελευθερίας δεν αρνείται ότι το σύστημα υγείας χρειάζεται θεσμικές αλλαγές. Αρνείται, όμως, να θεωρήσει ότι κάθε θεσμική αλλαγή είναι αυτομάτως προς όφελος του πολίτη. Ένας νόμος για την υγεία πρέπει να κρίνεται από το αν ο ασθενής βρίσκει γιατρό, αν ο άνθρωπος που χρειάζεται ψυχολογική υποστήριξη μπορεί να την έχει, χωρίς να εξαντλεί το μισθό του, αν οι εργαζόμενοι προστατεύονται πραγματικά και αν το δημόσιο χρήμα διατίθεται με διαφάνεια και λογοδοσία. 
Η υγεία δεν μπορεί να αντιμετωπίζεται μόνο ως διοικητική οργάνωση ή ως διαχείριση δαπανών. Είναι δικαίωμα του ανθρώπου και η ευθύνη της πολιτείας είναι να εξασφαλίζει ότι το δικαίωμα αυτό δεν εξαρτάται από το πορτοφόλι του. 
Σας ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
 ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο κ. Μπιμπίλα. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και πέντε συνοδοί εκπαιδευτικοί από το 15ο Δημοτικό Σχολείο Λαμίας. 
Η Βουλή σάς καλωσορίζει και σας ευχόμαστε καλή πρόοδο. 
(Χειροκροτήματα από όλες τις πτέρυγες της Βουλής)
Καλώ τώρα στο Βήμα τον Πρόεδρο της Ελληνικής Λύσης κ. Κυριάκο Βελόπουλο.
Ορίστε, κύριε Βελόπουλε, έχετε τον λόγο.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Ευχαριστώ πάρα πολύ, κύριε Πρόεδρε. 
Κύριοι Υπουργοί, δεν θα σχολιάσω τα του νομοσχεδίου. Νομίζω ότι η εισηγήτριά μας τα είπε επαρκέστατα και σας επεσήμανε όλα αυτά που οδηγούν σε ένα αναμφισβήτητο γεγονός, ότι η υγεία νοσεί εδώ και δεκαετίες και νοσεί γιατί είναι τεράστια τα συμφέροντα, πολλά τα λεφτά και πρέπει να διανέμονται κατά πώς ορίζει η Κυβέρνηση σε φίλους και κολλητούς. Είναι μια διαδικασία που γίνεται εδώ και πάρα πολλά χρόνια και αν δεν σταματήσει αυτή η χαίνουσα πληγή, θα έχουμε συνέχεια μια υγεία η οποία θα νοσεί.
Αυτό που πρέπει να δούμε είναι ότι γεγονότα καθημερινά το επιβεβαιώνουν. Ας πάμε σε ένα νοσοκομείο όλοι μαζί. Όλοι πηγαίνουμε στα δημόσια νοσοκομεία -όσοι τουλάχιστον πηγαίνουν- και βλέπουμε την κατάσταση η οποία επικρατεί. Μόνο με την επικοινωνία δεν διορθώνεται η κατάσταση και, δυστυχώς, η Κυβέρνηση έχει κερδίσει το παιχνίδι στην επικοινωνία με τα τεράστια ποσά που διαθέτει και το Υπουργείο, αλλά και όλη η Κυβέρνηση είτε από το Ταμείο Ανάκαμψης είτε από άλλα κονδύλια που δίδονται σε διάφορες λίστες για να προωθούν ένα έργο, αν θέλετε, εξιδανίκευσης της υγείας και κουκουλώματος των σκανδάλων. Εάν δεν διορθωθούν αυτά τα λάθη, θα συνεχίσουν οι πολίτες να κάθονται στα ράντζα, να παρακαλάνε τον Βουλευτή ή τον Υπουργό να τους βρει μια κλίνη, θα παρακαλάνε να πάνε σε έναν γιατρό μπας και σωθούν και αυτό δεν πρόκειται να σταματήσει όσο εξυπηρετεί η Κυβέρνηση τα συμφέροντα και τα καρτέλ. Αν δεν σταματήσει αυτό, δεν γίνεται δουλειά. 
(Χειροκροτήματα από την πτέρυγα της Ελληνικής Λύσης)
Να δώσω ένα παράδειγμα, γιατί μου το έστειλαν σήμερα το πρωί, μια έκθεση ανεξάρτητου ορκωτού λογιστή και ελεγκτή. Αναρωτιέμαι. Λέει σαφώς αυτή η έκθεση ότι υπάρχει μια πολυεθνική, η οποία πουλάει στην Ελλάδα δεκαπέντε χρόνια περίπου μη σωστά ιατρικά προϊόντα στο δημόσιο σύστημα υγείας και δεν έχει ελεγχθεί κανένας από αυτούς. Οι φορολογικοί έλεγχοι που δεν έγιναν αφορούν μια τεράστια πολυεθνική. Είναι τραγελαφικό το γεγονός ότι σε τέσσερις ισολογισμούς η σειρά 2013 έως 2016 ο ορκωτός λογιστής αναφέρει πως οι φορολογικές υποχρεώσεις της εταιρείας δεν εξετάστηκαν από τις αρχές μέχρι το 2008 έως 2011. Κανένας δεν τους ελέγχει. 
Πάρτε στα Πρακτικά, λοιπόν, την έκθεση των ορκωτών λογιστών να την έχει ο Υπουργός μήπως και το θυμηθεί. 
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Μήπως του το είπαν και δεν το άκουσε; Μήπως δεν το ήξερε; Γιατί στη γραμμή του Πρωθυπουργού η Νέα Δημοκρατία λέει ένα πράγμα: Δεν ήξερα και αν ήξερα, θα έπραττα αλλιώς. Ήρθε η ώρα, λοιπόν, να τους ελέγξετε. Δεν είναι ξέφραγο αμπέλι η χώρα. Να τους πω πώς γίνονται οι δουλειές.
Και ρωτάω τους Υπουργούς να μου πουν: Γιατί έπρεπε να αλλάξει και να ανατεθεί σε ιδιώτη η ιστορία της μισθοδοσίας τριάντα πέντε χιλιάδων εργαζομένων; Ποιος ήταν ο λόγος; Ενώ μπορούσε να το κάνει η κρατική ΗΔΙΚΑ χωρίς ούτε ένα ευρώ; Δηλαδή, πήγαμε σε έναν ιδιώτη και του δίνουμε -ακούστε τώρα- 4,3 εκατομμύρια ευρώ χρήμα του δημοσίου για να μισθοδοτεί τους υπαλλήλους. Η ΗΔΙΚΑ θα το έκανε τσάμπα. Προτιμήσαμε να δώσουμε 4,3 εκατομμύρια ευρώ σε έναν φίλο μας, λέω εγώ τυχαία, σε έναν άγνωστο περαστικό από το Υπουργείο απ’ έξω ή από το Μαξίμου για να μην το κάνει το κράτος. Είναι ερωτήσεις που πραγματικά πρέπει να απαντηθούν.
Και επειδή έχω μια αδυναμία πάλαι ποτέ στον Υπουργό και επειδή τον άκουσα το πρωί στον «δημοσιογράφο», τον Πορτοσάλτε, να λέει για τα Τέμπη και να λέει διάφορα πράγματα για το δυστύχημα στην Ισπανία, να του πω κάποια πράγματα. 
Είπε, μάλιστα, το εξής αμίμητο -δεν ξέρω αν κάνω λάθος, διορθώστε με, κύριε Υπουργέ- ότι δεν παραιτήθηκε ο Υπουργός της Ισπανίας, όπως ζητούσαν στην Ελλάδα να παραιτηθεί ο Υπουργός για το δυστύχημα των Τεμπών.
Ξέρετε, κύριε Υπουργέ μου, πόσο είναι το δίκτυο το σιδηροδρομικό στην Ισπανία; Το ξέρετε; Πού να το ξέρετε; Έχετε άποψη για όλα, αλλά δεν ξέρετε. Είναι δεκαπέντε χιλιάδες εξακόσια πενήντα δύο χιλιόμετρα. Το ελληνικό σιδηροδρομικό δίκτυο πόσο είναι; Ούτε εξακόσια. Είναι δύο χιλιάδες, αλλά λειτουργούν τα εξακόσια. Η Ισπανία, όμως, έχει και δυο εταιρείες ιδιωτικές και το ένα τρένο ιδιωτικό ήταν, να ξέρετε. Η Ελλάδα έχει μια γραμμή Αθήνα-Θεσσαλονίκη, άντε και λίγο μέχρι το Αίγιο που είναι εκεί πέρα και τα λοιπά και μου μιλάτε και μου συγκρίνετε ανόμοια πράγματα. 
Η σύγκριση ανομοίων πραγμάτων, κύριε Υπουργέ, μου θυμίζει: Ο  αστυνομικός είναι όργανο, το μπουζούκι είναι όργανο, ο αστυνομικός είναι μπουζούκι. Στη λογική τη δική σας μπορεί να ισχύει αυτό, στη δική μας όχι. 
(Χειροκροτήματα από την πτέρυγα της Ελληνικής Λύσης)
Και θα σας κάνω και μια απλή υπόμνηση, αν θέλετε: Και στα δύο δυστυχήματα στην Ισπανία πυρόσφαιρα και έκρηξη δεν υπήρχε. Τα υπόλοιπα τα αφήνω στα δικαστήρια. Θα τα λύσουν οι δικαστές. Τελεία και παύλα.
Πάμε σε ένα άλλο σκάνδαλο. Σε ενάμιση μήνα η Κυβέρνηση -γιατί για μένα είναι σκανδαλώδες αυτό, οκτώ χρόνια δεν έβρισκε σκάνδαλα- βρήκε πέντε υποθέσεις- μπαμ, μπαμ, μπαμ, μπαμ των σκανδαλιάρηδων αυτών των απατεώνων-  από τις παράνομες πλασμαφαιρέσεις στα στημένα στο μπάσκετ, στην «Pizza Fan», στο «Χωριάτικο», όλα αυτά ξαφνικά λίγο πριν τις εκλογές. Δεν ξέρω αν έχει σχέση το timing, αλλά ή οχτώ χρόνια κοιμόσασταν όρθιοι ή τώρα βάλατε μυαλό γιατί είναι εκλογές. Δεν υπάρχει άλλη λογική. 
(Χειροκροτήματα από την πτέρυγα της Ελληνικής Λύσης)
Βέβαια για τον Γιαννακόπουλο, κύριε Υπουργέ, θα σας υπενθυμίσω, γιατί εσείς ήσασταν Υπουργός τότε, σας είχαμε κάνει και ερώτηση το 2021 στο Υπουργείο Ανάπτυξης. Εσείς δεν ήσασταν; Το 2021. Το καταθέτω στα Πρακτικά της Βουλής. Σας είχαμε υπομνήσει για τον κύριο αυτό ότι είναι ύποπτος ο ρόλος του και από ψωμάδικα πήγε να πάρει δουλειά με τα self-test. Δέκα και δέκα εκατομμύρια, είκοσι εκατομμύρια ευρώ. Και ευτυχώς ο Χαρδαλιάς πήρε χαμπάρι την ερώτηση και τον έκοψε. Για να καταλαβαινόμαστε: Από το 2021 και πάλι η Ελληνική Λύση τους έλεγε ποιος είναι ο κάθε Γιαννακόπουλος απατεώνας και δικαιωθήκαμε σήμερα. Καταθέτω στα Πρακτικά της Βουλής την ερώτηση για τον διαγωνισμό.
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
 Να πω, βέβαια, ότι το Υπουργείο του κ. Άδωνη Γεωργιάδη δεν απάντησε. Λέει ότι δεν είναι αρμοδιότητά μας. Πήγαμε στα άλλα Υπουργεία να τους ρωτήσουμε και αυτοί δεν απάντησαν και παρενέβη ο Χαρδαλιάς -και μπράβο του- γιατί εμείς είμαστε δίκαιοι και όσους πράττουν σωστά θα επιδοκιμάζουμε τα όσα πράττουν. 
(Χειροκροτήματα από την πτέρυγα της Ελληνικής Λύσης)
Και εγώ να πω στον Υπουργό ότι, εντάξει, τον «Pizza Fan» τον βρήκατε, τα μετρητά τα βρήκατε, τις κρύπτες τις βρήκατε, λογισμικά βρήκατε, άπλυτα ή πλυμένα χρήματα βρήκατε, όλα τα βρήκατε σε χρόνο ντε τε.
Του ΟΠΕΚΕΠΕ τα ΑΦΜ, κύριε Πολάκη, γιατί δεν τους μαζέψανε κι αυτούς με αλυσίδες και με χειροπέδες; Για πείτε μου. Γιατί ο ένας μπορεί να ήταν αποδιοπομπαίος δράκος και όλοι οι υπόλοιποι ήταν γαλάζιοι λαγοκέφαλοι, δικοί σας άνθρωποι και τους προστατεύσατε. 
(Χειροκροτήματα από την πτέρυγα της Ελληνικής Λύσης)
Πάμε και στα υπόλοιπα για το επιτελικό κράτος και άλλα παραμύθια. Η ιστορία με την «Pizza Fan» ή με το «Χωριάτικο» δεν έγινε γιατί οι υπηρεσίες ή ο Πρωθυπουργός έδωσε εντολή να γίνει. Αυτά είναι παραμύθια. Από καρφωτή η «Pizza Fan» έγινε και βγαίνει ο Πρωθυπουργός ψευδόμενος για ακόμη μια φορά με το μικρόφωνο ανά χείρας ως λαϊκός τραγουδιστής και μας είπε ότι «εμείς…»,  λέει, «….η υπηρεσία μας και η Νέα Δημοκρατία πιάνει τα μεγάλα ψάρια». Αν δεν ήταν η καρφωτή από τον υπάλληλο, θα κονομούσε ο απατεώνας και πάλι λεφτά. 
(Χειροκροτήματα από την πτέρυγα της Ελληνικής Λύσης)
Αυτή είναι η πραγματικότητα σε μια χώρα που κάθε φορολογικό νομοσχέδιο έρχεται μια φορά την εβδομάδα. Μια φορά την εβδομάδα έχουμε και ένα φορολογικό νομοσχέδιο. Δώσαμε περίπου 3 δισεκατομμύρια για ψηφιοποίηση.
Και να ρωτήσω κάτι, μιας και μιλάμε για τους απατεώνες. Ο Πιτσιλής που κυνηγάει τον αγρότη, τον κτηνοτρόφο, τον μελισσοκόμο, τον μικρομεσαίο επιχειρηματία, αυτόν που έχει μια ταμειακή μηχανή γιατί θέλει ηλεκτρονικά τιμολόγια και αποδείξεις, αυτόν τον τύπο τον απίθανο δεν μπορούσε να τον βρει; Δεν φταίει ο Πιτσιλής; Δεν φταίει η ΑΑΔΕ; Δεν φταίνε αυτοί που κυνηγάνε τους Έλληνες σαν να είναι μοσχάρια και πρόβατα και τους πάνε στο σφαγείο;
(Χειροκροτήματα από την πτέρυγα της Ελληνικής Λύσης)
Η Λύση είναι μία: 15% οριζόντιος φόρος, πρώτος νόμος της Ελληνικής Λύσης την πρώτη μέρα που θα κυβερνήσουμε για να λυθεί το πρόβλημα της φοροδιαφυγής. Και έχουμε και αιτιολογική έκθεση έτοιμη και τον νόμο έτοιμο. Τον παρουσιάσαμε για να τον καταθέσουμε έτσι κι αλλιώς ως κυβέρνηση. 
Πάμε και στη διαφθορά όπου δεν θα πω εγώ τι λέω, γιατί εγώ μπορεί να είμαι υποκειμενικός, κύριε Υπουργέ, και έχετε δίκιο. Είμαι αντιπολίτευση, μπορώ να σας κατηγορώ για διάφορα πράγματα. Βέβαια, κάθε φορά όταν λέω κάτι, καταθέτω και ένα έγγραφο. Πάμε, λοιπόν, να δούμε τι λέει το Ελεγκτικό Συνέδριο.
Για τον προϋπολογισμό δεν είναι αυτά, κύριε Φωτόπουλε;
ΣΤΥΛΙΑΝΟΣ ΦΩΤΟΠΟΥΛΟΣ: Η έκθεση του Ελεγκτικού Συνεδρίου.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Η έκθεση. Μπράβο. Έχω μπροστά μου τα στοιχεία. Η πρόεδρος του Ελεγκτικού Συνεδρίου χαρακτηρίζει τις ληξιπρόθεσμες οφειλές μείζον διαρθρωτικό πρόβλημα. Το κράτος κατάσχει λογαριασμούς και ενοίκια του μικρού με νόμο συγκυβέρνησης Σαμαρά-Βενιζέλου, ενώ το μεγάλο χρέος μπαίνει στα χαρτιά. Δεν θα πω για τα χρέη. Αφήστε τα αυτά. Θα πω τι λέει σε ένα σημείο, όμως, για να καταλάβετε ότι φτιάξανε, οικοδομήσανε, ένα διεφθαρμένο βρόμικο κράτος ρεμούλας;
(Χειροκροτήματα από την πτέρυγα της Ελληνικής Λύσης)      (AS)
Λέει για τις συμβάσεις και τις αναθέσεις: «Μία μόνο προσφορά, το 43% των διαγωνισμών». Τυχαίο; Δεν νομίζω. «Γίνονται διαγωνισμοί που έχουν μία προσφορά». Τυχαίο; Δεν λέγεται καρτέλ αυτό. Σύμπτωση. «To 61% των εξαιρετικών διαδικασιών είναι απευθείας αναθέσεις».
Κύριε Υπουργέ, ξέρετε και από αρχαία ελληνική γραμματεία. Η γυναίκα του Καίσαρα κτλ. Δεν χρειάζεται πολύ μυαλό για να καταλάβει και ο τελευταίος πολίτης πάνω στο Τριεθνές ή κάτω στη Γαύδο ότι αυτό γίνεται για να ’κονομάνε οι κολλητοί της Νέας Δημοκρατίας, για να μπορείτε εσείς να επικοινωνείτε ένα έργο, το οποίο δεν είναι έργο αλλά κατεδάφιση της χώρας.
(Χειροκροτήματα από την πτέρυγα της Ελληνικής Λύσης)
Καταθέτω τα όσα λέει η κυρία Πρόεδρος του Ελεγκτικού Συνεδρίου για τα Πρακτικά. 
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής) 
Θέλετε κι άλλο σκάνδαλο, κύριε Υπουργέ; Αυτό ξέρω ότι θα το πιάσει αύριο το πρωί. Με το που βγει από εδώ θα το πιάσει. Ακούστε, κύριε Υπουργέ.  
Κύριε Υπουργέ, καλά τα social media, αλλά ακούστε με ένα λεπτό, αν θέλετε. 
Ευχαριστώ πολύ. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Παίρνω τις υπηρεσίες, για να σας απαντήσω. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Μπράβο. Δεν τα ξέρετε; Εσείς τα ξέρετε όλα. Πρέπει να πάρετε τις υπηρεσίες, για να μου απαντήσετε; 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δεν είμαι σαν εσάς. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Εσείς τα ξέρετε όλα. Είστε ειδικός επί παντός επιστητού. Έτσι κι αλλιώς, είστε άνθρωπος των ειδικών αποστολών. Από κανάλι σε κανάλι και από ραδιόφωνο σε ραδιόφωνο, από τηλεόραση σε τηλεόραση. Όλη μέρα στα κανάλια είστε. Άρα, είστε ο Κυβερνητικός Εκπρόσωπος. Άρα, τα ξέρετε όλα στη λογική τη δική σας. 
Ακούστε, κύριε Υπουργέ. Σήμερα μου κατήγγειλε ένας ορκωτός λογιστής ότι οι εταιρείες που έχουν πλατφόρμες, για να παραγγείλουμε φαγητό ή διάφορα πράγματα, όπως -τυχαία θα πω- η e-food εισπράττει προμήθεια από το σύνολο του ποσού. Δείτε πώς ανεβάζει την τιμή. Σε παραγγελία 10 ευρώ με ΦΠΑ, η e-food εισπράττει προμήθεια 27%, χωρίς να αφαιρεί τον ΦΠΑ. Εισπράττει προμήθεια και από τον ΦΠΑ. Όταν, όμως, κόβει το τιμολόγιο προμήθειας στο μαγαζί, χρεώνει επιπλέον ΦΠΑ επί της προμήθειας που εισπράττει. Καταλάβατε τι κάνουν; Είναι σαν τη βενζίνη, φόρο πάνω στον φόρο. Και τα βάζουν στην τσέπη τους. Θα το ελέγξετε, κύριε Υπουργέ; 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δεν έχω καμία τέτοια αρμοδιότητα. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Πώς; Αφού εσείς τα ξέρετε όλα. Θα βγείτε στο κανάλι να τα πείτε κιόλας. 
Ψάξτε το λιγάκι, κύριε Υπουργέ. Πέρα από τα αστεία, είναι σοβαρό. Δεν μπορεί εγώ να πληρώνω 10 ευρώ και να μου έρχεται 17 ευρώ ο λογαριασμός και τον ΦΠΑ να τον καρπώνεται η εταιρεία. Ψάξτε το λιγάκι. Είναι μία τεράστια κομπίνα πολλών εκατομμυρίων ευρώ. Δεν είναι δέκα χιλιάρικα και πέντε χιλιάρικα. Εκατομμύρια ευρώ είναι. Οι πλατφόρμες λειτουργούν ανεξέλεγκτα σάς λέω. 
Αν θέλετε διαφάνεια, κύριε Υπουργέ, να συμφωνήσουμε σε ένα πράγμα μαζί τώρα. Γιατί ο Βουρλιώτης ο εξαίρετος -και καλώς έπραξε- είπε ότι θα ελέγξει το μπάσκετ. Πολύ καλώς έπραξε. Να κάνει το ίδιο για τους Υπουργούς, τους Βουλευτές, τους προέδρους κομμάτων, τα πολιτικά στελέχη, τους δικαστές, την αυτοδιοίκηση, τους πολεοδόμους, εφοριακούς δημοσιογράφους. Να ελεγχθούν όλοι. Να ελεγχθούν πραγματικά τα πόθεν έσχες τους. Να δω πόσοι θα αποδείξουν τα χρήματα πώς τα βρήκαν και τα ακίνητα πού τα βρήκαν. Γιατί βλέπω πολλούς, πάρα πολλούς. Βλέπω -λέω εγώ- ένας να έχει ένα ακίνητο το 2009 και ξαφνικά να έχει έντεκα. Αυτό, κύριε Υπουργέ, μυρίζει. Βλέπω κάποιος άλλος να έχει δύο ακίνητα και ξαφνικά, μετά από τριάντα πέντε χρόνια, να έχει τριάντα πέντε. Αυτό βρωμάει. Βλέπω άλλος να μην έχει κανένα και να αποκτάει σαράντα. Αυτό είναι ρεμούλα. Δεν μπορεί ο ελληνικός λαός να χάνει τα σπίτια του και οι Υπουργοί, οι πολιτικοί να αυξάνουν πυραμοειδώς -θα έλεγα- τις περιουσίες τους. 
(Χειροκροτήματα από την πτέρυγα της Ελληνικής Λύσης)
Θυμάμαι τον κύριο Υπουργό που έλεγε ότι η οικονομία πάει «ζάχαρη», «βζιν». Λοιπόν, κύριε Υπουργέ, κάναμε μία λίστα στην Ελληνική Λύση και είδαμε τις δέκα πιο κερδοφόρες επιχειρήσεις στη χώρα. Δυστυχώς για εσάς και το «βζιν» σας και τη «ζάχαρη», οι δέκα, πιο κερδοφόρες εταιρείες είναι όλες τράπεζες μη παραγωγικές. Είναι παρασιτικές, είναι μη παραγωγικές επιχειρήσεις. Οι δέκα πρώτες είναι με δισεκατομμύρια. Αυτό τι σημαίνει; Σημαίνει ότι έχουμε μία μη παραγωγική οικονομία.
Και θα σας το πω, για να το καταλάβετε, ότι είστε μια Κυβέρνηση η οποία πάει και όπου βγει και όπως βγει. Μας λέτε ότι δεν μπορείτε να κάνετε οριζόντιο φόρο 15%. Εμείς σας λέμε ότι μπορούμε. Το έχουμε. Όμως, φέρνετε νομοσχέδιο για τα κρυπτονομίσματα, να έχουν φόρο 10%, την ώρα που φορολογείται και το τελευταίο σπίτι με 15%, 20%, 30% για ένα ενοίκιο και την ώρα που φορολογείτε τους μισθούς 40%. Στα κρυπτονομίσματα γιατί σώνει και καλά φόρο 10%; Τι κρύβουν κάποιοι; Πείτε μου εσείς. Και το φέρνετε τώρα το νομοσχέδιο. 
Αυτά δείχνουν κάτι. Δείχνουν ότι υπάρχει ένα πρόβλημα αντίληψης στη Νέα Δημοκρατία, ότι εκλέχθηκε για να υπηρετεί τον πολίτη, όχι να υπηρετεί τα καρτέλ και την πλουτοκράτία. Το επαναλαμβάνω. Η υπηρέτηση του πολίτου είναι το άπαν για μία δημοκρατία, όχι το καρτέλ. 
(Χειροκροτήματα από την πτέρυγα της Ελληνικής Λύσης)
Πάμε και στα εθνικά, για να κλείσω. Όλοι μιλούν για την ΑΟΖ και τη Ρωσία. Πολύ ωραία. Βγήκαν οι τέως Πρωθυπουργοί να μας πουν για την ΑΟΖ. Βγήκε ο Καραμανλής, ο Σαμαράς, ο Τσίπρας και όλοι αυτοί. Εγώ ρωτώ ένα πράγμα. Όσο ήταν πρωθυπουργοί, γιατί δεν ανακήρυξαν ΑΟΖ και τώρα κάνουν υποδείξεις σε ναυτιλλομένους; Οι ίδιοι δεν έχουν ευθύνη για το έγκλημα που έγινε να μην ανακηρυχθεί ΑΟΖ; Ο Σαμαράς και όλοι από το 1994 έχουν ευθύνη. 
(Χειροκροτήματα από την πτέρυγα της Ελληνικής Λύσης)
Επίσης, να πω ένα αναμφισβήτητο γεγονός. Λέω, λοιπόν, το εξής. Δεν άκουσα ούτε έναν να ομιλεί για κυρώσεις εναντίον της Τουρκίας και της Λιβύης. Αν κυβερνούσε η Ελληνική Λύση, θα επιβάλαμε κυρώσεις στην Τουρκία και στη Λιβύη.
(Χειροκροτήματα από την πτέρυγα της Ελληνικής Λύσης)
 Τις κυρώσεις βέβαια εναντίον της Ρωσίας που επιβάλλει η Νέα Δημοκρατία τις ξεκίνησε ο Σαμαράς το 2014, συνέχισε ο Τσίπρας και τις εφαρμόζει ο Μητσοτάκης με δικό του πόλεμο εναντίον της Ρωσίας. Τώρα, τέλος ο πόλεμος με τη Ρωσία. Φθηνό φυσικό αέριο και ενέργεια από οπουδήποτε. Όχι να βγάζουν οι εφοπλιστές και να χάνουν οι πολίτες. 
(Χειροκροτήματα από την πτέρυγα της Ελληνικής Λύσης)
Αν θέλετε λύση, κάντε τώρα ΑΟΖ δώδεκα ναυτικών μιλίων. Θέλετε λύση; Θέλετε να μην λέμε λόγια; Πάμε στις πράξεις. Όταν βάζεις τη Γαλλία να βγάλει τα κάστανα από τη φωτιά, καις την Ελλάδα, καις την πατρίδα. Αυτή είναι η πραγματικότητα. Τώρα ΑΟΖ! 
(Χειροκροτήματα από την πτέρυγα της Ελληνικής Λύσης)
Θέλετε η χώρα μας να κερδίσει, κύριε Υπουργέ; Επειδή έρχεται η ενεργειακή πείνα, θα σας το ξαναπώ. Το είπε ο Αντιπρόεδρος της Ευρωπαϊκής Τράπεζας. Έχουμε φωτιά στα τιμολόγια. Πέρυσι, τον Οκτώβριο δίναμε 68 ευρώ. Για την ίδια ποσότητα, φέτος θα δίνουμε 134 ευρώ για το φυσικό αέριο. Έχουμε διαφορά 66 ευρώ. 
Σας το ξαναλέω. Τελειώστε τον πόλεμο με τη Ρωσία. Πάρτε φυσικό αέριο φθηνό επιτέλους! Το έκαναν ήδη οι Νορβηγοί και οι Φιλανδοί. Ξεκίνησαν συνομιλίες. Το έκανε ο Σλοβάκος που είναι σήμερα στη Ρωσία. Επιτέλους κάντε φιλελληνική πολιτική. 
(Χειροκροτήματα από την πτέρυγα της Ελληνικής Λύσης)
Και πηγαίνουμε προς το τέλος. Αυτό που έγινε στην παρέλαση της Θεσσαλονίκης, στα γρήγορα, για εμένα ήταν ό,τι πιο αποτρόπαιο μπορούσε να γίνει. Κύριε Υπουργέ, βάλατε δείγματα οπλικών συστημάτων ανύπαρκτα. Παρέλασαν αμερικανικά Stryker με Αμερικανούς χειριστές και αμερικανικές σημαίες. Ισραηλινά συστήματα Barak παρουσιάστηκαν με εκπαιδευτικά κάνιστρα, σημασμένα ως «for training use only», δηλαδή μόνο για να το χρησιμοποιήσεις έτσι. Στον αέρα ένα KC-390 της πορτογαλικής αεροπορίας. Οπλικά συστήματα, δηλαδή, που δεν διαθέτουμε, που θα πάρουμε κάποτε, τα παρουσιάσανε στις παρελάσεις. Παρουσιάστηκαν πριν ακόμα ενταχθούν στον Ελληνικό Στρατό. 
Η παρέλαση δεν είναι, για να είναι οι Πορτογάλοι εκεί, οι Αμερικανοί, οι Ισραηλινοί, οι Ρώσοι, οι Γάλλοι, οι Γερμανοί. Είναι για να είναι ο Ελληνικός Στρατός και τα ελληνικά οπλικά συστήματα που διαθέτουμε τώρα. Η παρέλαση δεν είναι για τις κάμερες, ούτε για το σόου. Όλα είναι για τις κάμερες. 
(Χειροκροτήματα από την πτέρυγα της Ελληνικής Λύσης)
Και τι έκανε ο Πρωθυπουργός, επειδή δεν ήταν ενδιαφέρουσα η παρέλαση; Έβλεπε το κινητό του. Και το είδε όλη η Ελλάδα. 
Εγώ θα σας πω κάτι κλείνοντας, γιατί ξέρω ότι έχετε μια ευαισθησία -κατά το παρελθόν τουλάχιστον την είχατε, κύριε Υπουργέ- με τα εθνικά θέματα. Χθες, την παρέλαση -και κάνετε τις παρελάσεις και τη χώρα- την κάνατε για τα πανηγύρια. Αυτές οι επιλογές διασύρουν τη χώρα. Και βγαίνει ο ελληνικός λαός και λέει. Ο Πρωθυπουργός με το κινητό του στην παρέλαση, άρα η χώρα είναι για τα πανηγύρια και οι παρελάσεις είναι για τα πανηγύρια. Και αυτό είναι γιατί εσείς το επιλέγετε έτσι. 
Εμείς θέλουμε εθνικό φρόνημα. Θέλουμε πατριωτισμό. Θέλουμε να δείχνουμε στον Έλληνα αυτό που έχει, όχι αυτό που ίσως να έχει σε μερικά χρόνια. Άρα, λοιπόν, όσοι θέλουν τις παρελάσεις και τη χώρα για τα πανηγύρια, λέω το εξής:  Είναι αυτοί για τα πανηγύρια. Δυστυχώς, η Κυβέρνηση είναι για τα πανηγύρια.
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Βελόπουλο. 
Τον λόγο έχει ο Υπουργός, ο κ. Γεωργιάδης, για μία τρίλεπτη παρέμβαση.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Θα είμαι πολύ σύντομος και θα αποφύγω τα προσωπικά, γιατί δεν θέλω να χάσω χρόνο ούτε να χάσει η συζήτηση της σοβαρότητάς της. Θα πάω μόνο στην επί της ουσίας απάντηση.
Πρώτα απ’ όλα, ο κύριος Πρόεδρος είπε: «Είναι σκανδαλώδες ότι βρίσκετε τα σκάνδαλα». Το αφήνω απλώς στην κρίση του ελληνικού λαού. Επαναλαμβάνω τη φράση. «Είναι σκανδαλώδες ότι βρίσκετε τα σκάνδαλα». Το αφήνω αυτό. Πάω σε αυτά που με αφορούν. 
Είπε ο κύριος Πρόεδρος ότι υπάρχει καταγγελία για υλικά τα οποία δεν ελέγχονται και αγοράζονται από τα νοσοκομεία. Ο κύριος Πρόεδρος δεν είναι επαρκώς ενημερωμένος, αλλά δεν θα ήταν και υποχρεωμένος ενδεχομένως, γιατί αυτό που θα πω είναι ένα τεχνικό ζήτημα.                         (DE)
Χάρη στις μεταρρυθμίσεις που κάναμε στο Υπουργείο Υγείας, κύριε Πρόεδρε, ήδη από 31 Μαΐου η ΕΚΑΠΥ έχει ηλεκτρονική πλατφόρμα, όπου για πρώτη φορά στην ιστορία του ελληνικού κράτους ανεβαίνουν κωδικοποιημένα, σύμφωνα με τη γνωστοποίηση που έχουν κάνει στον ΕΟΦ, όλα τα ιατροτεχνολογικά προϊόντα τα οποία αγοράζουν τα ελληνικά νοσοκομεία. Καταληκτική ημερομηνία για να ολοκληρωθεί η διαδικασία αυτή από τις εταιρείες είναι η 30ή Απριλίου του 2027, σύμφωνα με ανάλογη ευρωπαϊκή Οδηγία για την αντίστοιχη ευρωπαϊκή πλατφόρμα.
Άρα, για πρώτη φορά στην ιστορία του ελληνικού κράτους, όχι μόνο δεν μπορεί να πουληθεί σε νοσοκομείο κάτι επικίνδυνο και επιβλαβές, αλλά θα έχουμε την απόλυτη γνώση του παραμικρού υλικού που πωλείται στο παραμικρό νοσοκομείο, της πιστοποίησης που έχει και της τιμής που το αγοράζουμε.
Άρα, ό,τι είπατε είναι στην παλιά Ελλάδα, όχι σε αυτή που έχουμε φτιάξει το τελευταίο διάστημα.
Και κλείνω με δύο πράγματα. Πρώτον, πόθεν έσχες Βουλευτών.
Ακούστε, κύριε Πρόεδρε, θα σας μιλήσω με μεγάλη ειλικρίνεια. Είναι ντροπή αυτό που κάνετε. Αυτό που κάνατε προηγουμένως από το Βήμα είναι πραγματική ντροπή έναντι των συναδέλφων σας. Πείτε έναν Υπουργό που έχουν αυξηθεί τα ακίνητά του στα αλήθεια.
Ως προς αυτά που γράφουν στο διαδίκτυο, για μένα γράφουν. Έχουν πάρει τα κτήματα του παππού μου στη Λευκάδα, που είναι κάτι κατσικοχώρια, συνολικής αξίας 3.000 ευρώ και τα έχουν παρουσιάσει ότι έχω σαράντα ακίνητα.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Έντεκα έχετε.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δεν ξέρετε, κύριε Πρόεδρε της Ελληνικής Λύσης, ότι το πόθεν έσχες των Βουλευτών ελέγχεται, όπως και το δικό σας, από την αρμόδια Επιτροπή Πόθεν Έσχες;
Μπορεί, κύριε Πρόεδρε του Σώματος -σας βλέπω εδώ- Βουλευτής να παρουσιάσει αύξηση του εισοδήματός του, της περιουσίας του που δεν δικαιολογείται από τα εισοδήματά του και να μην τον καλέσουν για έλεγχο οι ορκωτοί λογιστές της Βουλής; Υπάρχει η δυνατότητα σήμερα -το λέω σε όλους τους συναδέλφους- ένας Βουλευτής να αποκτήσει περιουσία που δεν δικαιολογείται από τα εισοδήματά του και να μην τον καλέσει η Επιτροπή Πόθεν έσχες;
Είναι ντροπή και αντικοινοβουλευτικό αυτό που κάνατε. Ανακυκλώνετε όλα τα ψεύδη του διαδικτύου.
Εσείς ο ίδιος έχετε ελεγχθεί από την αρμόδια Επιτροπή Πόθεν Έσχες και από την εφορία για τα χρήματα που πήγατε στη Γερμανία, κύριε Βελόπουλε! Και σας κάλεσε η εφορία και σας ήλεγξε και η Επιτροπή Πόθεν Έσχες.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Εμένα;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Εσάς, βεβαίως και τις εταιρείες που είχατε στη Γερμανία.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Πού το ξέρετε;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Διότι με πήρατε τηλέφωνο και μου το είπατε ο ίδιος.
Άρα, λοιπόν, κύριε Βελόπουλε, είναι ντροπή να πλήττετε τους κοινοβουλευτικούς μας θεσμούς, διαχέοντας και διασπείροντας ψεύδη, που τα λένε στο διαδίκτυο οι φασίστες, για να χτυπάτε το Κοινοβούλιο και τους κοινοβουλευτικούς θεσμούς. Ντροπή σας!
Τέλος, όσον αφορά, κύριε Βελόπουλε, στην Ισπανία, δεν μου αρέσει να κάνω αυτό που κάνατε εσείς, πολιτική επί πτωμάτων. Εκφράζω τα συλλυπητήριά μου στον λαό της Ισπανίας για το φοβερό αυτό δυστύχημα. Θέτω, όμως, ένα δημόσιο ερώτημα: Αν στην Ελλάδα είχαμε τον ίδιο χρόνο δύο τέτοια δυστυχήματα, τι θα έκαναν άνθρωποι σαν και εσάς πάνω στα πτώματα;
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε.
Τον λόγο έχει για παρέμβαση πέντε λεπτών ο Πρόεδρος της Ελληνικής Λύσης, ο κ. Βελόπουλος.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Κύριε Υπουργέ, για ένα πράγμα είμαι χαρούμενος, που πλέον δεν είστε φίλος μου. Πραγματικά σας το λέω και ξεκινώ έτσι.
Είπατε ότι δεν μιλάτε προσωπικά και το προσωποποιήσατε. Θα σας απαντήσω και για αυτό, γιατί λέτε πάλι ψέματα. Είστε ο εθνικός ψεύτης της χώρας και το καταγγέλλω μέσα στο Κοινοβούλιο! Θα σας απαντήσω.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε Πρόεδρε, υπάρχει προσωπικό…
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Όχι, όχι, δεν υπάρχει προσωπικό εδώ. Θα σας απαντήσω γιατί. Μισό λεπτό.
Είστε στρεψοδίκης. Μισό λεπτό, αυτό λέει όλη η Ελλάδα. Εσείς δεν το πήρατε χαμπάρι ότι είστε εθνικός ψεύτης;
Λοιπόν, είπα εγώ ότι είναι σκανδαλώδες ή ότι τώρα συλλαμβάνετε τα σκάνδαλα; Αυτό είπα εγώ; Αυτό καταλάβατε; Το μπουζούκι είναι όργανο, ο αστυνομικός όργανο, ο αστυνομικός είναι μπουζούκι! Αυτό μου λες πάλι. Πάλι τα ίδια.
Είπα ότι ή δεν κάνατε καλά τη δουλειά σας ή τώρα, λόγω εκλογών, την κάνετε. Αποφασίστε. Μην αλλοιώνεις αυτά που λέω ή αυτά που γίνονται. Είναι πρόστυχο.
Πάμε στο επόμενο. Αυτό που κατέθεσα ήταν η έκθεση των ορκωτών λογιστών. Δεν είπα εγώ τι λέω. Εγώ ρώτησα εσάς. Μου απαντήσατε. Θα δω στην πορεία αν είναι αληθινό αυτό με την εταιρεία που δεν ελέγχθηκε ποτέ.
Πόθεν έσχες: Ακούστε, κύριε Υπουργέ, για να ξεκαθαρίσουμε ορισμένα πράγματα. Δεν έχει καμία προσωπική μομφή η άποψή μου ή η τοποθέτησή μου, αλλά θα πω το εξής. Όλοι ξέρουν ότι το πόθεν έσχες στην Ελλάδα είναι πόσα έσχες και αυτό είναι αισχρό και αίσχος. Αυτό είναι το πρώτο.
Δεύτερον, ξέρετε ότι στο πόθεν έσχες μπορείτε να έχετε τιμαλφή σπίτι σας εσείς, ναι ή όχι, χωρίς να το δηλώσετε; Αυτό είναι πόθεν έσχες; Μπορεί να έχετε ρολόγια, χρυσαφικά, διαμάντια και να μην τα δηλώνετε. Γιατί οι άλλοι τα δηλώνουν και εμείς όχι; Υπάρχει διάταξη, την οποία την απέσυρε τελευταία στιγμή -έτσι δεν είναι, κύριε Φωτόπουλε;- νόμος του 2023. Ούτε αυτά ξέρεις!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Είναι ηθικό αυτό για τους Βουλευτές;
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Άκου. Μην κάνεις διάλογο, μην κάνεις διάλογο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε Πρόεδρε, θέλω τον λόγο επί προσωπικού.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Και κλείνοντας, λέω το εξής: Αυτό που είπες για την κλήση από τον εισαγγελία ήταν καρφωτή, κύριε συνάδελφε. Έγινε το 2009, όχι τώρα. Πρέπει να ντρέπεσαι. Δεν με κάλεσε κανένας εισαγγελέας εμένα τώρα για τα λεφτά μου στη Γερμανία. Άκου λίγο. Είπες «σε κάλεσαν».
Λες ψέματα ως συνήθως, εθνικέ ψεύτη.
Και κλείνοντας, να πω το εξής. Αυτή η ιστορία ήταν μια καρφωτή, όπως καρφωτή ήταν και στα funds, αλλά βγήκα αμόλυντος. Το καταλάβαμε; Διότι αυτά τα λεφτά ξέρεις πολύ καλά από πού είναι και πώς είναι.
Κλείνω, όμως, με ένα άλλο θέμα, κύριε Πρόεδρε και λυπάμαι που θα το κάνω, αλλά θα το κάνω. Ως προς το πόσο αξιόπιστος είσαι, πέρα από την αλαζονεία που σε διέπει, θα σου διαβάσω κάτι που έχεις πει και φεύγω. Άντε γεια, δεν ασχολούμαι πλέον μαζί σου: «Στην πραγματικότητα, τα χρέη του ΠΑΣΟΚ και της Νέας Δημοκρατίας δεν μπορούν ποτέ να πληρωθούν. Όποιος ψηφίζει Νέα Δημοκρατία-ΠΑΣΟΚ είναι κλέφτης».
Αυτός που κατεβαίνει με Νέα δημοκρατία τι είναι, κύριε Γεωργιάδη; Δεν είναι κλέφτης;
Ευχαριστώ πάρα πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Ορίστε, κύριε Υπουργέ, τι θέλετε; Πρέπει να μου διευκρινίσετε.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Θέλω τον λόγο επί προσωπικού, κύριε Πρόεδρε. Με αποκάλεσε «εθνικό ψεύτη».
ΠΡΟΕΔΡΕΥΩΝ (Αθανάσιος Μπούρας): Α, ωραία. Θα σας δώσω τα δύο λεπτά που δικαιούστε, επειδή πράγματι αυτή η λέξη ειπώθηκε, να διευκρινίσετε τη λέξη αυτή.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κατ’ αρχάς, κύριε Πρόεδρε, χαίρομαι πάρα πολύ που επιτυγχάνω ο θρασύτατος αυτός να το βάζει στα πόδια. Η εικόνα τού να φεύγει τρέχοντας μη τυχόν και προλάβω και του απαντήσω, είναι η εικόνα που θέλουν να βλέπουν οι ψηφοφόροι, που το θεωρούν και κάποιον γενναίο και σπουδαίο.
Δεύτερον, για τους Βουλευτές τι έκανε, για να καταλάβετε τι κάνουν οι φασίστες; Διότι αυτό είναι ο φασισμός. Φασισμός είναι η προσπάθεια υπονόμευσης του κοινοβουλευτικού πολιτεύματος. Πώς; Διασπείροντας συνωμοσίες και ψέματα. Τι είπε; Ότι περάσαμε ειδική διάταξη, λέει, το2023, για να μη δηλώνουν οι Βουλευτές τα τιμαλφή στα σπίτια τους.
Και ρωτώ εσάς, τους άλλους της Αντιπολιτεύσεως: Υπάρχει ψηφισμένη διάταξη που δημιουργεί κάποιο ειδικό ευνοϊκό φορολογικό καθεστώς για τους Βουλευτές, κύριε Πρόεδρε; Απολύτως καμία. Η διάταξη είναι γενικής φύσεως και είναι το λεγόμενο «περιουσιολόγιο», το οποίο έχουμε πάει να καθορίσουμε. Ήδη ήταν μνημονιακή δέσμευση πολλών ετών και έχει, πράγματι, αναβληθεί πάρα πολλές φορές, αλλά δεν έχει αναβληθεί για τους Βουλευτές. Έχει αναβληθεί για τα έντεκα εκατομμύρια των Ελλήνων. Αυτό είναι το ψέμα που είπε πριν ο κ. Βελόπουλος, γιατί είναι γνωστό το ποιόν και το ήθος του.
Τρίτον, η κ. Λατινοπούλου -δεν του απάντησα πριν και γι’ αυτό το έβαλε στα πόδια- τον έχει ονοματίσει «ο ξερόλας μπάρμπας». Ο «ξερόλας μπάρμπας», κατά την κ. Λατινοπούλου, με είπε εμένα «ξερόλα» από το Βήμα της Βουλής, γιατί ρωτούσα την ΕΚΑΠΥ σε ποιο στάδιο είναι η πλατφόρμα και πόσες εταιρείες έχουν ήδη κωδικοποιηθεί.
Και το λέω μόνο για έναν λόγο, κύριε Πρόεδρε και κλείνω. Ξέρω πολύ καλά τα περιουσιακά του κ. Βελόπουλου και πώς ήταν φτωχός και έγινε ζάμπλουτος και πώς είχε τα λεφτά του στη Γερμανία την εποχή μνημονίου, που όλοι οι Έλληνες φοβόμασταν μην κλείσουν οι τράπεζες και πώς πουλούσε αντιμνημόνιο, έχοντας βγάλει την περιουσία του στο εξωτερικό. Τα ξέρω καλά.
Και επειδή ξέρω καλά τι πατριώτης της φακής είναι, σε εμένα ο Βελόπουλος πνεύμα δεν μπορεί να πουλήσει. Στους ψηφοφόρους του που δεν το ξέρουν μπορεί. Σε εμένα, όμως, δεν μπορεί και γι’ αυτό το έβαλε στα πόδια.
Ευχαριστώ πάρα πολύ.
ΠΡΟΕΔΡΕΥΩΝ (Αθανάσιος Μπούρας): Να καλέσω τώρα στο Βήμα τον πρώτο εκ του καταλόγου συνάδελφο Βουλευτή, τον Βουλευτή της Νέας Δημοκρατίας, τον κ. Γεώργιο Σταμάτη. Στη συνέχεια, θα ακολουθήσει ο Βουλευτής του ΠΑΣΟΚ, ο κ. Ανδρέας Πουλάς, έπειτα, η κ. Σεμίνα Διγενή από το Κομμουνιστικό Κόμμα Ελλάδος και αμέσως μετά, θα δώσω τον λόγο, όπως μου ζητήθηκε και του απήντησα, εκτός εάν παρεμβληθεί κάποιος Αρχηγός, στον Κοινοβουλευτικό Εκπρόσωπο του ΠΑΣΟΚ, τον κ. Γερουλάνο. Για οτιδήποτε άλλο προκύψει εδώ είμαστε να τα κανονίσουμε.
Ορίστε, κύριε Σταμάτη, έχετε τον λόγο.
ΓΕΩΡΓΙΟΣ ΣΤΑΜΑΤΗΣ: Ευχαριστώ, κύριε Πρόεδρε.
Κυρία Υπουργέ, κύριε Υπουργέ, κυρίες και κύριοι συνάδελφοι, επιτρέψτε μου να ξεκινήσω, μιας και σήμερα είναι ημέρα μνήμης αγνοουμένων της Κύπρου, πενήντα δύο χρόνια μετά, εξαίροντας το έργο της Ελληνικής και Κυπριακής Δημοκρατίας, που καταβάλλουν πολύ μεγάλες προσπάθειες για την ταυτοποίηση οστών και επαναπατρισμού τους στην πατρίδα ανθρώπων που πολέμησαν για την ελευθερία της Κύπρου.
Ταυτόχρονα, σε συνδυασμό με αυτό, να χαιρετήσω την κοινή δήλωση της Ευρωπαϊκής Ένωσης, του Μπαχρέιν, της Αιγύπτου, των Ηνωμένων Αραβικών Εμιράτων για το ψευδεπίγραφο και παράνομο τουρκολυβικό μνημόνιο.
Και, νομίζω, είναι πολύ σαφές ότι η Ελληνική Δημοκρατία και η Ελληνική Κυβέρνηση θα στέκεται πάντα δίπλα στην Κύπρο, αν αυτό χρειαστεί. Και, νομίζω, η πρόσφατη αποστολή της φρεγάτας μας εκεί, έδειξε, κυρίως στους Ευρωπαίους, ότι οι Έλληνες θα είναι εκεί για να υπερασπιστούν οτιδήποτε απειλεί την εθνική κυριαρχία της, αλλά και ταυτόχρονα τις σύμμαχες και αδερφές χώρες.
Ταυτόχρονα, κύριε Υπουργέ, μετά από μια πολύ προσωπική δύσκολη στιγμή για ένα πολύ συγγενικό μου πρόσωπο θα ήθελα να εξαίρω όλο το προσωπικό του Νοσοκομείου Χανίων. Κατέβαλαν μεγάλη προσπάθεια για να το κρατήσουν στη ζωή και τελικά αυτό δεν κατέστη δυνατό. Τους ευχαριστώ εξ ονόματός τους και με αφορμή την παρουσία σας εδώ.
Πάμε λίγο στο σημερινό νομοσχέδιο και θα ξεκινήσω από τα δύο Παρατηρητήρια, αν τελικά αυτά τα οποία έρχονται σήμερα στο παρόν νομοσχέδιο αποτελούν επιτακτική ανάγκη ή αν τελικά έρχονται στο να συμπληρώσουν κάτι που δεν υπήρχε. Νομίζω και τα τρία. Σε μία κοινωνία, η οποία έχει θέματα στα θέματα της συμβουλευτικής της ψυχικής υγείας, στα θέματα της ψυχοθεραπείας, αλλά και γενικά στο ποιος κάνει αυτές τις υπηρεσίες προς τους πολίτες, νομίζω ότι το Παρατηρητήριο και κυρίως οι εισηγήσεις του προς το Κεντρικό Συμβούλιο Υγείας θα είναι πάρα πολύ σημαντικό. Και θα είναι σημαντικό και για τους επαγγελματίες, οι οποίοι θα θέλουν να ειδικευθούν και να εξειδικευθούν σε αυτές τις ειδικότητες.
Ταυτόχρονα, το Εθνικό Παρατηρητήριο Ψυχιατροδικαστικής θα έρθει να δείξει γενικότερα όχι μόνο στην εξατομικευμένη θεραπευτική παρακολούθηση και συνέχεια στη φροντίδα, αλλά κυρίως για μένα είναι το βασικότερο στην ψυχοκοινωνική και εργασιακή επανένταξη. Και νομίζω ότι όλο αυτό το νομοσχέδιο σήμερα δεν είναι ότι αφουγκράζεται τις ανάγκες της σημερινής εποχής. Είναι νομίζω μια διαδικασία που έχει ξεκινήσει από το 2019, κυρίως από το 2023 από τον Υπουργό, το πώς η ψυχική υγεία πρέπει να είναι προτεραιότητα της κάθε κυβέρνησης. 
Και επιτρέψτε μου να σας πω ότι με τη σύσταση του Πανελληνίου Συλλόγου Ψυχολόγων εδώ δίνεται η δυνατότητα να ξεκαθαρίσει λίγο ποιος είναι ψυχολόγος και ποιος δεν είναι, ποιος μπορεί να προσφέρει υπηρεσίες με βάση τα επιστημονικά δεδομένα και ποιος δεν μπορεί. Και αυτό σε έναν κόσμο, σε νέους ανθρώπους, που όλο και όλο ένα θέλουν να ενταχθούν σε αυτήν την ειδικότητα, σε αυτή την επιστήμη, αλλά κυρίως και στους πολίτες οι οποίοι θα αναζητήσουν για κάποιο χρονικό διάστημα της ζωής τους μία βοήθεια. Όπως είχε πει ο αείμνηστος καθηγητής Στεφανής, όλοι οι άνθρωποι κάποια στιγμή θα περάσουν μία φορά στη ζωή τους κατάθλιψη, αρκεί να το καταλάβουν και να το καταλάβουν νωρίς. Και εκεί πρέπει να υπάρχει ο ειδικός, ο οποίος όχι μόνο θα τους βοηθήσει, αλλά δεν θα τους οδηγήσει σε διάφορες άλλες ατραπούς που δεν θα έχουν καθόλου σχέση με τα επιστημονικά δεδομένα.
Και νομίζω, κυρίες και κύριοι συνάδελφοι, σε όλο αυτό που προσπαθεί η Κυβέρνηση και η σημερινή πολιτική ηγεσία του Υπουργείου Υγείας, ως προς την μεταρρύθμιση της υγείας και κυρίως των υπηρεσιών, μέρος αυτού είναι και πώς κατοχυρώνεις και τις ειδικότητες και επαγγέλματα και τα δικαιώματα των επαγγελματιών, αλλά κυρίως πώς βάζεις κανόνες δεοντολογίας των εξειδικευμένων ανθρώπων, ως προς τις υπηρεσίες τους στους πολίτες. Και αν κάτι θα κριθεί στο μέλλον θετικά για αυτήν την Κυβέρνηση όσον αφορά το κομμάτι της υγείας είναι ότι περνάει από το παθητικό μοντέλο στο πιο ενεργητικό μοντέλο των υπηρεσιών, εκεί που μπορεί να υπάρχει στο τέλος της ημέρας λογοδοσία. 
Και νομίζω αν κάτι πρέπει να κρατήσουμε από όλη αυτή την προσπάθεια, η οποία γίνεται, είναι ότι είναι μία προσπάθεια η οποία αναδεικνύει πρώτον, το πρόβλημα και δεν το κρύβει και δεύτερον, ότι μέσα σε αυτήν τη διαδικασία θα πρέπει ο Έλληνας πολίτης να μπορεί αξιόπιστα να λαμβάνει ψυχολογικές, ψυχιατρικές, ιατρικές υπηρεσίες, χωρίς να φοβάται ότι αυτός που του τις παρέχει απλά προσεύχεται ή έχει διαβάσει ένα βιβλίο κάποια στιγμή στο ίντερνετ ή μέσω της τεχνητής νοημοσύνης. Και αυτό νομίζω είναι το χρέος για να διαφυλάξουμε και τις επιστήμες και την ιατρική και τις υπηρεσίες, αλλά κυρίως την υγεία των Ελλήνων πολιτών. 
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Σταμάτη. 
Θα καλέσω τώρα στο Βήμα τον Βουλευτή του ΠΑΣΟΚ-Κινήματος Αλλαγής, τον συνάδελφο κ. Αντρέα Πουλά.
Ορίστε, κύριε Πουλά, έχετε τον λόγο. 
ΑΝΔΡΕΑΣ ΠΟΥΛΑΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, η δημόσια υγεία δεν είναι πεδίο πειραματισμών, δεν είναι άσκηση επί χάρτου. Επτά χρόνια τώρα το ΠΑΣΟΚ επιμένει στο αυτονόητο, χωρίς ενίσχυση του ανθρώπινου δυναμικού, γενναίες μισθολογικές αυξήσεις, αξιοπρεπείς συνθήκες εργασίας και κίνητρα παραμονής των γιατρών και των νοσηλευτών στο Εθνικό Σύστημα Υγείας δεν πρόκειται να αναταχθεί. Χρειάζεται σχέδιο αναδιοργάνωσης και επαρκείς προσλήψεις. Ακόμα και τώρα, στο τέλος της θητείας σας, ένα βήμα πριν τις εκλογές, με την υγεία αχίλλειο πτέρνα, μένετε αλαζονικά πιστοί στην νεοφιλελεύθερη πολιτική σας. 
Από πού να ξεκινήσουμε; Από τα 14 άρθρα που προσθέσατε μετά τη διαβούλευση, από τις ετερόκλητες ρυθμίσεις χωρίς συνεκτικό σχέδιο ή από την απουσία σχεδιασμού για έναν πληθυσμό που γερνά;
Είναι παράλογο να ζητάμε κάλυψη των οργανικών θέσεων, να αντικαθίσταται όσοι συνταξιοδοτούνται, να μην φεύγουν οι γιατροί και οι νοσηλευτές επειδή βρίσκουν καλύτερες αποδοχές και ανθρώπινες συνθήκες στον ιδιωτικό τομέα; Οι παραιτήσεις και οι συνταξιοδοτήσεις γιατρών επιβαρύνουν τη στελέχωση του ΕΣΥ, ενώ οι γιατροί αναζητούν συμπληρωματικό εισόδημα μέσω άσκησης ιδιωτικού έργου; Την ίδια ώρα οι νοσηλευτές εγκαταλείπουν τα νοσοκομεία, αναζητώντας καλύτερες συνθήκες εργασίας;
Πίσω από αυτές τις επιλογές βρίσκεται η αδυναμία της Κυβέρνησης να καταστήσει το δημόσιο νοσοκομείο ελκυστικό χώρο εργασίας με αξιοπρεπείς αποδοχές, επαρκές προσωπικό και ανθρώπινα ωράρια. Πόσοι επιπλέον νοσηλευτές βρίσκονται τελικά στις βάρδιες; Πόσες προσλήψεις αποτελούν πραγματική ενίσχυση και πόσες αφορούν ήδη υπηρετούντες επικουρικούς; Δώστε στοιχεία για αναλήψεις υπηρεσίας, αποχωρήσεις και εκκρεμείς διορισμούς. Πίσω από κάθε παραίτηση υπάρχει ένας γιατρός που εφημερεύει περισσότερο, ένας νοσηλευτής με περισσότερους ασθενείς, μια κλινική στα όριά της και ένας πολίτης που περιμένει περισσότερο για εξέταση ή για νοσηλεία. Όταν αναγκάζεται να πληρώσει ιδιωτικά η πρόσβαση εξαρτάται από το εισόδημά του. Οι οικογένειες πληρώνουν φόρους και εισφορές και ξαναπληρώνουν για υπηρεσίες που δικαιούνται. Στην περιφέρεια προστίθενται και μετακινήσεις και άλλα έξοδα. Αυτή είναι η κοινωνική αδικία της πολιτικής σας. 
Ακόμη και η αξιολόγηση που θεσπίσατε στα νοσοκομεία μετά  βαΐων και κλάδων αναδεικνύει αδυναμίες, όπως είναι η καθαριότητα στη σίτιση, αλλά και στην επάρκεια των νοσηλευτών. Τι διορθώσατε από όλα αυτά; Οι πολίτες απαιτούν έναν συγκεκριμένο απολογισμό. Το φιλότιμο δεν υποκαθιστά τους μισθούς, προσλήψεις και σχεδιασμό. Δεν δικαιολογεί να ζητάτε από τους εργαζόμενους να υπερβαίνουν τα βιολογικά τους όρια, ενώ το κόστος ζωής αυξάνεται. Η προσπάθειά τους δεν σας απαλλάσσει από την ευθύνη για αξιοπρεπείς συνθήκες εργασίας. Και τώρα αντιμετωπίζουν προβλήματα ακόμη και στη μισθοδοσία. 
Σύμφωνα με δημοσιεύματα και καταγγελίες εργαζομένων, το νέο πληροφοριακό σύστημα, που πληρώσατε, συνοδεύτηκε από λάθη στον υπολογισμό των αποδοχών, εφημεριών και επιδομάτων. Έχω στα χέρια μου το μηνιαίο εκκαθαριστικό μισθοδοσίας μιας νοσηλεύτριας, στο οποίο στο πεδίο «βαθμός» αναγράφεται, ξέρετε τι; ΔΕ Υπολοχαγός. Πάλι καλά που δεν την κάνατε και αρχιστράτηγο. 
Στην υποστελέχωση απαντάτε με το άρθρο 57. Συνεργασία με ιδιώτες επαγγελματίες για δύο χρόνια με ανανέωση για άλλα δύο. Περιλαμβάνονται, μάλιστα, νοσηλευτές και ΔΕ βοηθοί νοσηλευτές στο μπλοκάκι. 
Όταν μία ανάγκη καλύπτεται για τέσσερα χρόνια, γιατί δεν σχεδιάζετε μόνιμη στελέχωση; Μετατρέπετε την προσωρινή λύση σε διαρκή τρόπο λειτουργίας του ΕΣΥ. Το ΕΣΥ χρειάζεται σταθερές ομάδες. Απαιτούμε δημοσιοποίηση αναγκών, κριτηρίων και κόστους κάθε εξωτερικής συνεργασίας, μαζί με σχέδιο μόνιμων προσλήψεων. Νομίζετε ότι το ΕΣΥ μπορεί να προχωρήσει με γιατρούς άνω των εξήντα επτά ετών σε θέση συντονιστών διευθυντών, περιορίζοντας την εξέλιξη των νεώτερων; Και κάτι ακόμα. Ποιες ανάγκες εξυπηρετεί η φωτογραφική διάταξη παραμονής μελών διοικητικών συμβουλίων, συνδικαλιστικών οργανώσεων και νοσοκομειακών γιατρών; 
Στο άρθρο 41 υπόσχεστε την αναβάθμιση των βοηθών νοσηλευτών, αλλά στο άρθρο 43 αφήνετε ανασφάλεια για την καθημερινή τους εργασία. Η προστασία του νοσηλευτικού τίτλου είναι αναγκαία. Όμως, με ποινές έως τρία χρόνια φυλάκιση και 30.000 ευρώ οφείλετε να αποκλείσετε ρητά τον κίνδυνο δίωξης των ΔΕ που κρατούν όρθιες τις βάρδιες εκτελώντας πράξεις στο πλαίσιο των καθηκόντων τους ή μόνιμης υπηρεσιακής ανάθεσης. Δεν μπορεί οι ελλείψεις σας να μετατρέπονται σε ποινικό κίνδυνο για τους εργαζόμενους. Ελάτε να πάμε στο νοσοκομείο του Άργους που το ξέρω πολύ καλά, να δείτε ποιοι νοσηλευτές καλύπτουν τις βάρδιες. 
Στο άρθρο 46 βαφτίζετε «κλάδο» την προσθήκη ειδικοτήτων στους υφιστάμενους κλάδους. Δεν θεσπίζετε αυτόνομο ενιαίο κλάδο, ειδικό μισθολόγιο, ένταξη στα βαρέα, ασφαλείς αναλογίες νοσηλευτών προς ασθενείς. Η μισθολογική αναβάθμιση παραπέμπεται στους επόμενους Υπουργούς. Οι εργαζόμενοι παίρνουν ονομασίες και υποσχέσεις. 
Το ΠΑΣΟΚ ζητά αυτόνομο ενιαίο κλάδο νοσηλευτικού προσωπικού του ΕΣΥ, σαφή καθήκοντα, δυνατότητες εξέλιξης, ειδικό μισθολόγιο και επιτάχυνση των μόνιμων προσλήψεων. Επίσης, οι νέοι ρόλοι κλινικού εκπαιδευτή και νοσηλευτή υπηρεσίας με ποιο προσωπικό θα υπηρετηθούν; Με ποια κίνητρα θα λειτουργήσουν αυτά; 
Στο νοσοκομείο της Θήρας ανοίγετε την πόρτα της ιδιωτικοποίησης, διαγράφοντας την απαγόρευση απόσχισής του ως επιχειρηματικού κλάδου και δραστηριότητας. Μήπως έχουμε ετοιμάσει τον επενδυτή; 
Η έκθεση του Ελεγκτικού Συνεδρίου για τα Φαρμακεία του ΕΟΠΥΥ διαπιστώνει ότι κατά τον έλεγχο το πληροφοριακό σύστημα δεν υποστήριζε την παρακολούθηση ημερομηνιών λήξης, την ειδοποίηση μείωσης των αποθεμάτων και τη διαλειτουργικότητα των αποθηκών. Επίσης, ο προβλεπόμενος από το 2014 Οργανισμός Εσωτερικής Υπηρεσίας δεν έχει ακόμη εκδοθεί. Ποιες συστάσεις εφαρμόστηκαν; Πότε ολοκληρώνονται οι διορθώσεις; Απαιτούμε δημόσιο απολογισμό, προθεσμίες και επαρκές προσωπικό. Η καινοτομία αποκτά αξία, όταν η θεραπεία φτάνει εγκαίρως στον ασθενή, με εξασφαλισμένη χρηματοδότηση. 
Κύριε Υπουργέ, σύμφωνα με το ΣΦΕ, μόλις ένα στα πέντε φάρμακα που ενέκρινε ο EMΑ στην περίοδο 2022-2025 είναι διαθέσιμο στην Ελλάδα. Οι υπέρογκες υποχρεωτικές επιστροφές και τα εμπόδια στην αποζημίωση υπονομεύουν την πρόσβαση στις νέες θεραπείες. Η Κυβέρνηση οφείλει να εξασφαλίσει επαρκή χρηματοδότηση, σταθερούς κανόνες και έγκαιρη διάθεση των φαρμάκων. Αντί γι’ αυτό, ο ασθενής τρέχει με αγωνία για να αναζητά θεραπεία μέσω του ΙΦΕΤ ή ακόμη και με μετακινήσεις στο εξωτερικό. Όμως, και οργανωτικά τρέχετε πίσω από τις ανάγκες. Αντί να ταυτίσετε τα γεωγραφικά όρια των ΔΥΠΕ με τις διοικητικές περιφέρειες, προσθέτετε έναν ακόμη Υποδιοικητή στη 2η ΥΠΕ. Γιατί όχι και στην 6η; 
Χρειάζονται οριζόντιες λύσεις και διαβούλευση με τους τοπικούς φορείς. Στην Αργολίδα, το Κέντρο Υγείας Κρανιδίου δείχνει την απόσταση διαβεβαιώσεων και πραγματικότητας. Με την ερώτησή μου στις 19 του Οκτώβρη επανέφερα την καθυστέρηση της αναβάθμισης. Πότε θα το παραδώσετε επιτέλους; Έχει γίνει η πιστοποίηση μέχρι τις 31 Αυγούστου που μας είχατε υποσχεθεί; Και ένα άλλο θέμα που έχει προκύψει τώρα τελευταία είναι ότι ενώ υπάρχουν ασθενοφόρα, δεν υπάρχει προσωπικό για να μεταφέρουν τους ασθενείς είτε από το σπίτι τους στο Κέντρο Υγείας, είτε από το Κέντρο Υγείας στο Άργος και στο Ναύπλιο στα νοσοκομεία. Γι’ αυτό τι θα κάνετε; Θα προκηρύξετε θέσεις;
Κύριε Υπουργέ…
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Πουλά.
Να καλέσω τώρα στο Βήμα τη συνάδελφο από το Κομμουνιστικό Κόμμα Ελλάδος Σεμίνα Διγενή και αμέσως μετά, όπως ήδη έχω προαναφέρει, τον λόγο θα πάρει ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής, ο κ. Γερουλάνος. 
Θα ήθελα να σας προτείνω να μιλούν τρεις συνάδελφοι και αυτό είναι μια παράκληση προς τους Κοινοβουλευτικούς Εκπροσώπους, εκτός εάν παρεμβληθεί Αρχηγός. Αμέσως μετά, λοιπόν, τον κ. Γερουλάνο, τον λόγο θα πάρει η κ. Ακρίτα από τον ΣΎΡΙΖΑ-Προοδευτική Συμμαχία, η κ. Κεφαλά και η κ. Φωτίου και μετά όποιος Κοινοβουλευτικός Εκπρόσωπος το ζητήσει. Αλλιώς συνεχίζουμε τον κατάλογο. Έτσι ικανοποιείται και το πάγιο αίτημα των Βουλευτών να μην ξημεροβραδιάζονται εντός της Αιθούσης. 
Ορίστε, κυρία Διγενή, έχετε τον λόγο. 
ΑΣΗΜΙΝΑ (ΣΕΜΙΝΑ) ΔΙΓΕΝΗ: Ευχαριστώ, κύριε Πρόεδρε.
Με τις διατάξεις που συζητάμε σήμερα, η Κυβέρνηση επιχειρεί να παρουσιάσει ως ουσιαστική αναβάθμιση της ψυχικής υγείας τη δημιουργία δύο νέων θεσμικών μηχανισμών, του Πανελλήνιου Συλλόγου Ψυχολόγων και του Εθνικού Παρατηρητηρίου Ψυχοθεραπείας και Συμβουλευτικής Ψυχικής Υγείας. 
Ξέρετε κάτι; Είναι ανεξάντλητη η ευρηματικότητά σας σε επινοήσεις οργάνων, φορέων, θεσμών, συστημάτων, δομών, που θα σας αποφέρουν κέρδη. Σ’ αυτό είστε αξεπέραστοι. Μήπως, όμως, να αφήναμε λίγο τους βαρύγδουπους τίτλους και την επίδειξη μιας δήθεν ευαισθησίας για προστασία και αναβάθμιση της ψυχικής υγείας; Μήπως να βάζαμε για λίγο στην άκρη τις επιτροπές, τα παρατηρητήρια και τις διοικητικές διατάξεις και να μιλήσουμε για την πραγματική ζωή; Πείτε μας ποιο πραγματικό πρόβλημα των ασθενών, των οικογενειών τους και των εργαζομένων ψυχολόγων επιλύουν αυτές οι επιλογές σας. Θα μειωθούν οι αναμονές στις δημόσιες δομές; Θα αποκτήσουν τα σχολεία μόνιμους ψυχολόγους; Θα εξασφαλιστεί η δωρεάν ψυχοθεραπεία για κάθε άνθρωπο που τη χρειάζεται; Θα αντιμετωπιστούν οι εξοντωτικές συνθήκες εργασίας των επιστημόνων ψυχικής υγείας; Θα σταματήσουν μήπως οι οικογένειες να πληρώνουν πανάκριβα υπηρεσίες που θα έπρεπε να παρέχονται δημόσια;
Σύμφωνα με την εκτίμησή μας, τίποτα από όλα αυτά δεν εξασφαλίζεται. Η θέση του ΚΚΕ είναι ότι το νομοσχέδιο δεν δίνει απαντήσεις σε αυτές τις κρίσιμες ανάγκες. Αντίθετα, εντάσσεται στη συνολικότερη πολιτική σας που αντιμετωπίζει την ψυχική υγεία ως κόστος για το κράτος και ως πεδίο κερδοφορίας για τους επιχειρηματικούς ομίλους. Από τη χώρα μας, οι διοικητικοί μηχανισμοί δεν λείπουν. Ξέρετε τι λείπει; Λείπουν δημόσιες δομές, προσωπικό, χρηματοδότηση, η ουσιαστική πρόληψη. Αυτό λείπει. 
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)
Σύμφωνα με τα στοιχεία που έχουμε στη διάθεσή μας, στη χώρα λειτουργούν περίπου τριάντα εννέα ιδιωτικές ψυχιατρικές κλινικές με περισσότερες από τέσσερις χιλιάδες πεντακόσιες κλίνες, όταν οι δημόσιες ψυχιατρικές κλίνες υπολογίζονται περίπου σε εννιακόσιες. Αυτή η αναλογία τα λέει όλα. Άσε που οι δημόσιες ψυχιατρικές δομές αντιμετωπίζουν σοβαρές ελλείψεις προσωπικού, ακατάλληλες υποδομές και ασφυκτικές συνθήκες νοσηλείας. Οι εργαζόμενοι καλούνται να προσφέρουν εκεί επιστημονική φροντίδα, χωρίς τις αναγκαίες προϋποθέσεις, ενώ η πίεση για περιορισμό της διάρκειας νοσηλείας χωρίς επαρκείς υπηρεσίες συνδέεται με τον κίνδυνο επανεισαγωγών. Πρόκειται για το γνωστό φαινόμενο της «περιστρεφόμενης πόρτας». Δηλαδή, ο ασθενής νοσηλεύεται, παίρνει εξιτήριο χωρίς επαρκή υποστήριξη και λίγο μετά επιστρέφει. 
Έχουμε ένα ακόμη συγκεκριμένο πολιτικό ερώτημα προς την Κυβέρνηση. Γιατί προτάσσετε τη δημιουργία νέων διοικητικών οργάνων, αντί να εξασφαλίσετε τις αναγκαίες δημόσιες υπηρεσίες ψυχικής υγείας; 
Ακόμη πιο δυστοπική είναι η κατάσταση στην πρόληψη. Σχολικοί ψυχολόγοι καλούνται να καλύπτουν μέχρι και πέντε σχολικές μονάδες. Τα ΚΕΔΑΣΥ, τα Κέντρα Διεπιστημονικής Αξιοποίησης Συμβουλευτικής και Υποστήριξης, αντιμετωπίζουν ελλείψεις, ενώ πολλές οικογένειες αναζητούν ιδιωτικά υπηρεσίες αξιολόγησης και υποστήριξης. 
(Θόρυβος)
Συγγνώμη που σας διακόπτουμε, κύριε Γεωργιάδη και μιλάμε τώρα εδώ από το Βήμα. Εσείς συνεχίστε την κουβέντα σας. Κάποια στιγμή θα μας ακούσετε.

Πώς μπορεί, λοιπόν, ένας ψυχολόγος που μετακινείται διαρκώς από σχολείο σε σχολείο, να παρακολουθεί συστηματικά τα παιδιά, να συνεργάζεται με τους εκπαιδευτικούς και να στηρίζει ουσιαστικά τις οικογένειες;  Η πρόληψη απαιτεί σταθερή παρουσία, διεπιστημονικές ομάδες και συνέχεια στη φροντίδα. Ανάγκες, που δεν αντιμετωπίζονται με τις επιλογές σας και τους τρόπους σας.
Ας εξετάσουμε, τώρα, τι προβλέπεται για τους ίδιους τους ψυχολόγους. Η Κυβέρνηση υποστηρίζει ότι ο νέος σύλλογος θα συμβάλλει στην επαγγελματική κατοχύρωση και στην αναβάθμιση του επιστημονικού τους έργου. Όμως, οι μισθωτοί ψυχολόγοι συνεχίζουν να αντιμετωπίζουν επισφαλείς συμβάσεις, χαμηλές αποδοχές και εργασία σε διαφορετικές δομές. Οι αυτοαπασχολούμενοι εξακολουθούν να επιβαρύνονται με υψηλά λειτουργικά έξοδα, φορολογία και ασφαλιστικές εισφορές. Παράλληλα, η επιστημονική τους μετεκπαίδευση απαιτεί σημαντικές οικονομικές δαπάνες. Για τετραετή προγράμματα ψυχοθεραπευτικής εκπαίδευσης αναφέρονται δίδακτρα, που φτάνουν τις έως 10.000 ευρώ, χωρίς το πρόσθετο κόστος προσωπικής θεραπείας και εποπτείας. 
Και τι προβλέπει το άρθρο 4; Ότι ο νέος σύλλογος θα μπορεί να αναπτύσσει δραστηριότητες, να διοργανώνει επιμορφωτικά προγράμματα και να αποκτά αντίστοιχα έσοδα. Δηλαδή, ένας ακόμα φορέας που θα δραστηριοποιείται στην ήδη πανάκριβη αγορά μετεκπαίδευσης. 
Ακόμη σοβαρότερα ερωτήματα δημιουργούν οι προβλέψεις για δεσμευτικές αποφάσεις, συμφωνίες παροχής υπηρεσιών και πειθαρχικές κυρώσεις. Αυτό είναι απαράδεκτο. Έτσι προστατεύονται τα συλλογικά εργασιακά δικαιώματα των ψυχολόγων; 
Το άρθρο 30 προβλέπει αναστολή της δυνατότητας άσκησης επαγγέλματος για όσους ήδη αδειοδοτημένους ψυχολόγους δεν εγγραφούν εμπρόθεσμα στο νέο σύλλογο. Είναι πρόκληση η κρατική αυστηρότητα να εξαντλείται στην υποχρεωτική εγγραφή του επιστήμονα, ενώ οι ευθύνες της Κυβέρνησης για τις τόσο μεγάλες ελλείψεις στις δημόσιες υπηρεσίες ψυχικής υγείας παραβλέπονται απροκάλυπτα.
Ξεπλένονται οι κρατικές ευθύνες, όταν η αγορά ψυχικής υγείας έχει γεμίσει από αυτοαποκαλούμενους συμβούλους, μέντορες και κάθε είδους καθοδηγητές προσωπικής ανάπτυξης, με τις γνωστές εγκληματικές συνέπειες, όπως το είδαμε και πρόσφατα, -με τους τσαρλατάνους- στην υπόθεση του Μαζωνάκη. Η ψυχική οδύνη δεν προσφέρεται για πειραματισμούς, εμπορικά τεχνάσματα και υποσχέσεις θαυμάτων.
Η πρόταση που καταθέτει το ΚΚΕ είναι συγκεκριμένη. Δωρεάν επιστημονική μετεκπαίδευση στα δημόσια πανεπιστήμια, με οργανωμένη κλινική πρακτική εποπτεία και πλήρη εργασιακά δικαιώματα και κυρίως, ένα αποκλειστικά δημόσιο και δωρεάν σύστημα ψυχικής υγείας, που θα εξασφαλίζει πρόληψη, θεραπεία, αποκατάσταση και κοινωνική στήριξη. Ένα σύστημα, όπου η πρόσβαση στην ψυχοθεραπεία δεν θα εξαρτάται από το εισόδημα.
Ξέρετε, το πραγματικό ζήτημα είναι το ποιος καθορίζει τις προτεραιότητες ψυχικής υγείας, οι κοινωνικές ανάγκες ή οι δυνατότητες κερδοφορίας; Πίσω, λοιπόν, από τις μεγαλοστομίες σας παραμένει ανέγγιχτη η βαθιά πληγή της μετατροπής της ανθρώπινης ανάγκης σε εμπόρευμα. Δεν μπορεί μια κοινωνία να παράγει καθημερινά ανασφάλεια, φτώχεια, εξάντληση και απόγνωση και ύστερα να πουλάει στους ανθρώπους τη θεραπεία των συνεπειών τους. Δεν μπορεί ο ψυχικός πόνος να γίνεται επενδυτική ευκαιρία και η επιστημονική φροντίδα προνόμιο όσων διαθέτουν χρήματα. Η ανθρώπινη αξιοπρέπεια δεν τιμολογείται, η ψυχική υγεία δεν δημοπρατείται και ο ανθρώπινος πόνος δεν μπορεί να αποτελεί πηγή κέρδους. Και στο ΚΚΕ η απάντηση συνδέεται με την ανάγκη ενός διαφορετικού δρόμου ανάπτυξης, με κοινωνική ιδιοκτησία και επιστημονικό κεντρικό σχεδιασμό στην υπηρεσία του λαού. Σήμερα που οι σχολικοί ψυχολόγοι καλούνται να καλύπτουν ακόμη και πέντε σχολικές μονάδες, πώς θα γνωρίσουν πραγματικά τα παιδιά; Πώς θα εντοπίσουν έγκαιρα την κακοποίηση, τον εκφοβισμό, την κατάθλιψη, τις δυσκολίες μιας οικογένειας; Η πρόληψη απαιτεί χρόνο, συνέχεια και ανθρώπινη σχέση. Δεν χωράει σε λογιστικούς πίνακες παραγωγικότητας, ούτε μπορεί η κοινωνική δυστυχία να αντιμετωπίζεται αποκλειστικά ως πρόβλημα ατομικής προσαρμογής. Διότι ο ανθρώπινος πόνος δεν είναι αγορά και η θεραπεία δεν προϋποθέτει ταμείο στην είσοδο. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Διγενή. 
Τον λόγο έχει ο Κοινοβουλευτικός Εκπρόσωπος του ΠΑΣΟΚ, ο κ. Παύλος Γερουλάνος. 
ΠΑΥΛΟΣ ΓΕΡΟΥΛΑΝΟΣ: Κυρίες και κύριοι συνάδελφοι, χθες στη Θεσσαλονίκη, η Κυβέρνηση επέλεξε ότι το πρόβλημα ήταν έξω από το ξενοδοχείο και όχι μέσα. Μιας που σήμερα γιορτάζουν οι Μελίνες και χρόνια τους πολλά, θα θυμίσω τη φράση που είπε η Μελίνα Μερκούρη όταν η χούντα της πήρε την ιθαγένεια: «Εγώ Ελληνίδα γεννήθηκα και Ελληνίδα θα πεθάνω. O Παττακός φασίστας γεννήθηκε, φασίστας θα πεθάνει».
Κυρίες και κύριοι της Κυβέρνησης, μην ξεχνιέστε. Ο Κασιδιάρης φασίστας γεννήθηκε, φασίστας θα πεθάνει. Και όταν ρίχνεις χημικά σε Έλληνες, για να προστατεύεις φασίστες, κάτι κάνεις λάθος. Αποφασίστε γρήγορα προτεραιότητες και πράξτε αναλόγως. 
Κυρίες και κύριοι συνάδελφοι, το τελευταίο διάστημα, σε διάφορες υποθέσεις, ακούμε όλο και πιο συχνά από την Κυβέρνηση τη φράση «τώρα μπαίνουν κανόνες». Το είπε ο Υπουργός, όταν παρουσίασε το νομοσχέδιό του, το ακούσαμε για τη φοροδιαφυγή, το ακούμε για το μπάσκετ, για την υγεία, για την ακρίβεια, για τις αγροτικές επιδοτήσεις.
Ωραίες οι φράσεις «μπαίνουν κανόνες». Ξέρετε γιατί; Πρώτον, διότι όταν γίνεται σωστά, μπαίνει ένα πλαίσιο το οποίο ξεκαθαρίζει στον πολίτη τι μπορεί και τι δεν μπορεί να κάνει και δεύτερον -και ίσως και πιο σημαντικό- προστατεύει τον πολίτη από την ασυδοσία του κράτους, δηλαδή, από την ασυδοσιά της εξουσίας. 
Θυμάμαι ότι τη φράση «βάλε κανόνες», ήταν ίσως η φράση που έλεγα περισσότερο, κάνοντας κριτική στον κ. Μπακογιάννη στον Δήμο της Αθήνας. Διότι, θα σας πω ένα από πολλά παραδείγματα. Ένας δήμαρχος και το δημοτικό συμβούλιο μπορούσαν να δεσμεύσουν θέσεις παρκαρίσματος για πολίτες, επιχειρήσεις ή δημόσιους φορείς. Σε δύο περιπτώσεις, οι κανόνες ήταν ξεκάθαροι:  για συμπολίτες μας με αναπηρία και για Πρεσβείες. Σε όλες τις άλλες περιπτώσεις,  χάος. Ακόμα και για τα νοσοκομεία. 
Οι θέσεις πάρκινγκ, λοιπόν, ήταν πηγή ρουσφετιών για τον Δήμαρχο Αθηναίων. Για να καταλάβετε την ασυδοσία και την αδικία, στο τέλος καταντούσε να δίνουμε θέσεις παρκαρίσματος σε ανθρώπους που είτε είχαν οι ίδιοι οδηγούς ή χειρότερα τους διασφάλιζε το δημόσιο οδηγούς. Δηλαδή, ως φορολογούμενοι και τους πληρώναμε τον οδηγό και τους κλείναμε μια θέση στάθμευσης. Στην πόλη με το μεγαλύτερο πρόβλημα στάθμευσης, ενδεχομένως, στην Ευρώπη.
Προσπαθούσα, λοιπόν, να πείσω τον Δήμαρχο για ποιoν λόγο να βάλει κανόνες και ήταν αδύνατον, σε σημείο που έφτασα να μην ψηφίζω καμία θέση, εκτός από των Ατόμων με Αναπηρία Καταψήφισα ακόμα και τις θέσεις του κ. Παυλόπουλου, όταν έφυγε από το Προεδρικό Μέγαρο και της κ. Σακελλαροπούλου, όταν πήγε. Όχι διότι δεν είχαν δικαίωμα να έχουν, αλλά διότι κάπου η ασυδοσία πρέπει να σταματήσει. 
Ξέρετε ποια ήταν η μεγαλύτερη αγωνία σε όλο αυτό; Ότι ακόμη και για τα Άτομα με Αναπηρία που είχαν ξεκάθαρους κανόνες για το εάν δικαιούνται ή όχι θέση, περνούσαμε την τελική απόφαση από το Δημοτικό Συμβούλιο, για να νομίζουν ότι εμείς, ο Δήμαρχος και οι Δημοτικοί Σύμβουλοι, τους κάναμε κάποιο χατίρι. Δηλαδή, τους βάζαμε να περάσουν όλη τη γραφειοκρατία για να αποδείξουν ότι έχουν κάποια αναπηρία, τους βάζαμε να περάσουν όλη τη γραφειοκρατία για να αποδείξουν ότι η συγκεκριμένη αναπηρία δικαιολογεί θέση παρκαρίσματος, τους βάζαμε να έρθουν να προσκυνήσουν. Εάν αυτό, δεν σε κάνει να σιχαίνεσαι το κράτος, δεν ξέρω τι θα σε κάνει. Άρα, λοιπόν, οι κανόνες είναι εκεί και για να βάζουν πλαίσιο και για να προστατεύουν τον πολίτη από την ασυδοσία της εξουσίας.
Κάτω, λοιπόν, από κανονικές συνθήκες, η φράση «μπαίνουν κανόνες», θα ήταν κάτι που θα χειροκροτούσαμε. Γιατί, λοιπόν σήμερα, το «μπαίνουν κανόνες» της Κυβέρνησης, δεν πείθει απολύτως κανέναν; Για τρεις λόγους: 
Ο πρώτος, διότι σε πολλές περιπτώσεις, η Κυβέρνηση λέει ότι θα βάλει κανόνες, αλλά δεν το κάνει. Κάτι που εξηγεί, για παράδειγμα, τη διαχρονική αποτυχία της Κυβερνήσης στο μέτωπο της ακρίβειας. 
Ο δεύτερος, διότι το κάνει η Κυβέρνηση μόνο επειδή κάποιος στριμώχθηκε, αφού έχει αφήσει άλλους να εκμεταλλευθούν πριν κάθε σπιθαμή απουσίας κανόνων. Καταχρηστικές χρεώσεις τραπεζών, ασυδοσία των funds, εκατόν είκοσι δόσεις και άλλα παραδείγματα. 
Και ο τρίτος, διότι πολύ συχνά η Κυβέρνηση βάζει κανόνες εκεί που ήδη υπάρχουν, ενώ θα έπρεπε απλά να έχει εφαρμόσει εκείνους που υπάρχουν. Για παράδειγμα, στις αγροτικές επιδοτήσεις και τον ΟΠΕΚΕΠΕ. Στην Ελλάδα, άλλωστε, συνήθως, δεν έχουμε έλλειμμα κανόνων, έχουμε έλλειμμα εφαρμογής τους. 
Δείτε, όμως, και τις τρεις περιπτώσεις που ανέφερα πριν. Γιατί να πεις ότι βάζεις κανόνες και να μην το κάνεις; Γιατί να βάλεις κανόνες μόνο όταν στριμώχνεσαι; Και γιατί να βάλεις κανόνες εκεί που ήδη υπάρχουν, ενώ δεν έχεις εφαρμόσει εκείνους που υπάρχουν; Για έναν μόνο λόγο.  Επικοινωνία. 

Και αυτή η Κυβέρνηση δεν κάνει τίποτα μα τίποτα με άλλο κίνητρο από την επικοινωνία. Όταν όμως η επικοινωνία και όχι ο πολίτης είναι το κίνητρό σου, κάνεις ακόμα μεγαλύτερες ζημιές. Πώς; Το εξήγησε πολύ καλά η εισηγήτριά μας κ. Θρασκιά. Η αγωνία σου να επικοινωνήσεις ξαφνικά αποτελεσματικότητα, όταν ήσουν αναποτελεσματικός για χρόνια, σε κάνει να γίνεσαι απόλυτος. Και έτσι, πολύ συχνά αυτή η Κυβέρνηση, αντί να αφήσει να υπάρξει χρόνος προσαρμογής, επιβάλλει πράγματα που ή δεν είναι εφαρμόσιμα και άρα, ξεχνιούνται μετά από ένα χρονικό διάστημα ή στριμώχνουν ανθρώπους που ζουν στο πλαίσιο της θολούρας που η ίδια είχε τόσο καιρό αφήσει χωρίς να έχουν επιλογές. 
Πολύ συχνά στο εξωτερικό, για να μη γίνεται αυτό, υπάρχει μια περίοδος προσαρμογής που δείχνει ότι μια κυβέρνηση αναγνωρίζει το αναποτελεσματικό της άμεσης εφαρμογής του νόμου και αφήνει χρόνο για να εφαρμοστεί καθολικά. Σπανίως, όμως, το βλέπουμε από μια κυβέρνηση η οποία θέλει να πείσει τώρα! Τώρα, τελικά, μετά από τόσο καιρό όλα αλλάζουν. Αυτό είναι το μήνυμα που με αγωνία θέλει να επικοινωνήσει σήμερα η Κυβέρνηση. Τώρα πρέπει να δείξουμε αποφασιστικότητα. Τώρα πρέπει να δείξουμε ότι εννοούμε την επιβολή μας. Τώρα πρέπει να δείξουμε, επιτέλους, ποιος είναι το αφεντικό. 
Και τα ερωτήματα, βεβαίως, στο μυαλό του κάθε Έλληνα πολίτη είναι τα εξής: Πού ήσουν, βρε αφεντικό, τόσα χρόνια; Κυβερνάς δυο χιλιάδες εξακόσιες εβδομήντα μέρες συν σήμερα. Πού ήσουν όταν με γονάτιζαν τα μονοπώλια και εσύ τα άφηνες στο απυρόβλητο; Πού ήσουν όταν ένας αγρότης έπαιρνε από τον άλλον αγρότη την επιδότησή του; Τι θα πεις για τα μεγάλα «ψάρια» φοροδιαφυγής που τώρα τα θυμήθηκες ή για το μπάσκετ που τώρα το θυμήθηκες; Πού ήσουν στα τρένα που έπρεπε να χαθούν ψυχές για να ξυπνήσεις ή στον χώρο της υγείας που έπρεπε να πεθάνει ένας διάσημος συμπολίτης μας για να κάνεις ελέγχους; Και η απάντηση σε όλα αυτά είναι «Πουθενά». Πολλές φορές από ανικανότητα, αλλά όχι πάντα μόνο από αυτό, πολύ συχνά με άποψη. Διότι η ασυδοσία ήταν και είναι η πηγή της εξουσίας τους. Και τόσα χρόνια την ξεζουμίζουν στάλα-στάλα. 
Ένας Πρωθυπουργός που μας πούλησε ότι επειδή σπούδασε στο εξωτερικό, ξέρει, άφησε να σαπίσουν θεσμοί που προστατεύουν τους πολίτες. Στάλα-στάλα ένας Πρωθυπουργός που μας πούλησε ότι ξέρει την αγορά και την άφησε να ροκανίσει το εισόδημα της ελληνικής οικογένειας. Και στάλα-στάλα ένας Πρωθυπουργός που μας έλεγε ότι οι προηγούμενοι ήταν ασύδοτοι, κατάφερε να σπάσει κάθε δικό τους ρεκόρ ασυδοσίας. 
Όμως, εδώ ταιριάζει το ρητό: Μπορείς να κοροϊδεύεις κάποιους ανθρώπους συνέχεια. Μπορείς να κοροϊδεύεις όλους τους ανθρώπους κάποιες φορές. Αυτό που δεν μπορείς να κάνεις είναι να κοροϊδεύεις όλους τους ανθρώπους συνέχεια. Κρατήστε αυτό, κυρίες και κύριοι της Κυβέρνησης, για όταν θα ψάχνετε να καταλάβετε τι σας βρήκε. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Γερουλάνο. 
Τον λόγο έχει η κ. Έλενα Ακρίτα. 
ΕΛΕΝΑ ΑΚΡΙΤΑ: Ο κ. Μητσοτάκης επέλεξε να τοποθετήσει επικεφαλής του Υπουργείου Υγείας τον Άδωνι Γεωργιάδη, έναν άνθρωπο χωρίς ιατρική εκπαίδευση, με επαγγελματική διαδρομή, πετυχημένη στο χώρο του βιβλίου και της πώλησης νανογιλέκων. Βέβαια, το σύστημα δεν απαιτεί από έναν Υπουργό Υγείας να είναι γιατρός. Απαιτεί όμως, να κατανοεί τα όρια των γνώσεών του, να σέβεται την επιστήμη και να ακούει τους ανθρώπους που υπηρετούν το αντικείμενο. Να μην τους προσβάλλει, να μην τους απαξιώνει, να μην τους χαρακτηρίζει «μίζερους αριστερούς» όταν εξουθενωμένοι διατυπώνουν τη διαμαρτυρία και τα παράπονά τους. 
Ακριβώς, λοιπόν, εκεί εντοπίζεται η πολιτική σύγκρουση με τον κ. Γεωργιάδη, η δική μας. Διότι πίσω από κάθε διάταξη βρίσκονται άνθρωποι, βρίσκονται άνθρωποι με κατάθλιψη, με διπολική διαταραχή, με σχιζοφρένεια, με αγχώδεις διαταραχές. Υπάρχουν παιδιά, υπάρχουν έφηβοι, υπάρχουν ηλικιωμένοι άνθρωποι, υπάρχουν οικογένειες που χρειάζονται τη συνεχή και αμέριστη στήριξη και συμπαράσταση του κράτους και απέναντί τους έχουμε επιστήμονες που έχουν αφιερώσει χρόνια στην εκπαίδευση και στην επαγγελματική τους κατάρτιση. Αυτούς τους επιστήμονες η Κυβέρνηση έχει χρέος να τους ακούει. Δεν τους κάνει χατίρι, δεν τους κάνει ρουσφέτι, έχει υποχρέωση να τους ακούει. Και όταν οι επιστημονικοί φορείς καταθέτουν σοβαρές ενστάσεις, η απάντηση δεν μπορεί να είναι η επίκληση της Κοινοβουλευτικής Πλειοψηφίας. Δεν μπορεί να είναι το «Εμείς έχουμε την πλειοψηφία άρα, σας «κερδάμε» και κάνουμε ότι θέλουμε»! Η Κοινοβουλευτική Πλειοψηφία δεν είναι «κάνω ό,τι γουστάρω με τον πάρα μου και την κυρά μου» και δεν δίνει σε κανέναν το δικαίωμα να υποκαθιστά την επιστημονική γνώση με το υπουργικό νταηλίκι. 
Να δούμε, λοιπόν, εδώ τι ακριβώς νομοθετείτε. Συστήνετε έναν Πανελλήνιο Σύλλογο Ψυχολόγων ως Νομικό Πρόσωπο Δημοσίου Δικαίου. Η ανάγκη θεσμικής οργάνωσης του επαγγέλματος είναι υπαρκτή, όμως, τα άρθρα 6, 8 και 10 εγείρουν κρίσιμα ερωτήματα για τη σχέση ανάμεσα στην εγγραφή στον νέο φορέα, στην άδεια άσκησης επαγγέλματος και στην ουσιαστική επιστημονική επάρκεια. 
Η Ευρωπαϊκή Ομοσπονδία Συλλόγων Ψυχολόγων στην επιστολή της υπογραμμίζει τη σημασία των εκπαιδευτικών προδιαγραφών και της εποπτευόμενης πρακτικής. Το Ευρωπαϊκό Πρότυπο, το European Certificate in Psychology, περιγράφει πενταετή πανεπιστημιακή εκπαίδευση και ένα επιπλέον έτος εποπτευόμενης πρακτικής. Πρόκειται για επιστημονικό πρότυπο, όχι για ενιαία υποχρεωτική νομοθετική ρύθμιση σε κάθε ευρωπαϊκή χώρα. 
Και ρωτάω: Ποιες αντίστοιχες εγγυήσεις προβλέπει το νομοσχέδιο; Πώς αντιμετωπίζετε τις διαφορές ανάμεσα στις εκπαιδευτικές διαδρομές; Πώς προστατεύετε τα ήδη αναγνωρισμένα επαγγελματικά δικαιώματα, διασφαλίζοντας ταυτόχρονα υψηλά επιστημονικά κριτήρια; Και γιατί οι επιστημονικές αντιρρήσεις και ενστάσεις δεν έχουν λάβει συγκεκριμένες τεκμηριωμένες απαντήσεις; 
Λοιπόν, εδώ έχουμε το άρθρο 25, όπου προβλέπεται προσωρινή διοίκηση του Συλλόγου, η οποία ορίζεται από τον Υπουργό. Στα άρθρα 35 και 37 προβλέπονται διοικήσεις παρατηρητηρίων με υπουργικές αποφάσεις. Στο άρθρο 40 παραπέμπετε κρίσιμους κανόνες λειτουργίας σε μεταγενέστερες υπουργικές αποφάσεις. Το είπαμε και πριν «με τον πάρα μου και την κυρά μου». Και είναι εύλογο να αναρωτηθεί κανείς, πόση εξουσία θα συγκεντρωθεί στα χέρια αυτού του Υπουργείου; 
Και υπάρχει και ένα άλλο πολύ μεγάλο θέμα, η πρόσβαση στην ψυχική υγεία. Διότι για εμάς, τους μίζερους αριστερούς, όπως μας αποκαλεί ο Γεωργιάδης, η ψυχική υγεία είναι κοινωνικό δικαίωμα και ναι, έχει βαθιά ταξική διάσταση. Ο άνθρωπος με τη γεμάτη τσέπη έχει την πολυτέλεια να αναζητήσει ιδιωτική ψυχολογική υποστήριξη. Όταν εγώ, που πάσχω όντως από χρόνια κατάθλιψη, έπρεπε να πάω στους ειδικούς, είχα να τους πληρώσω. Ο άνεργος δεν έχει. Ο χαμηλόμισθος δεν έχει. Η μάνα που μεγαλώνει δυο παιδιά δεν έχει. Το νέο παιδί που δεν μπορεί να σπουδάσει γιατί δεν μπορεί να πληρώσει το νοίκι, δεν έχει. 
Και τι συμβαίνει με τον άνθρωπο που χρειάζεται μακροχρόνια, σταθερή ψυχιατρική ή ψυχολογική φροντίδα; Αυτοί οι άνθρωποι είναι που έχουν ανάγκη ένα ισχυρό, ένα στιβαρό δημόσιο σύστημα ψυχικής υγείας. 
Εσείς τώρα, τι προβλέπετε στο άρθρο 57; Διευρύνετε τη δυνατότητα συμβάσεων έργου με ιδιώτες επαγγελματίες σε δημόσιες δομές, μεταξύ αυτών και σε Μονάδες Ψυχικής Υγείας. Πρόκειται για συμβάσεις δύο ετών που μπορούν να παραταθούν για άλλα δύο. Οι ανάγκες όμως αυτών των δομών δεν είναι διετείς, είναι διαρκείς. Οι άνθρωποι που χρειάζονται φροντίδα έχουν ανάγκη από σταθερότητα. 
Η Κυβέρνηση οφείλει να εξηγήσει γιατί επεκτείνει τις συμβάσεις έργου αντί να παρουσιάσει ένα συγκεκριμένο σχέδιο μόνιμης στελέχωσης. Πόσες είναι οι κενές οργανικές θέσεις, πόσες προσλήψεις προβλέπονται, πότε θα πραγματοποιηθούν και πώς θα διασφαλιστεί η συνέχεια της φροντίδας; Αυτά τα θέματα, αυτά τα ερωτήματα καίνε τον πολίτη. Διότι μια κοινωνία που αφήνει την ψυχική υγεία να εξαρτάται από την τσέπη του καθενός, παράγει και αναπαράγει ανισότητες. Και ναι, είναι ταξική. 

Η φτώχεια, η εργασιακή ανασφάλεια, η στεγαστική κρίση, ο κοινωνικός αποκλεισμός, όλα αυτά είναι βία και η βία επιβαρύνει την ψυχική υγεία. Αυτό, λοιπόν, τι σημαίνει; Σημαίνει δημόσια υγεία με κοινωνικό προσανατολισμό, πρόληψη, θεραπεία, δημόσιες επενδύσεις, μόνιμο προσωπικό και επιστημονική εποπτεία.
Πάμε και στην ανακουφιστική φροντίδα, στην οποία προλαβαίνω για λίγο να αναφερθώ, όπου προβλέπεται μεταβατική αξιολόγηση και πιστοποίηση από τις διοργανώτριες δομές μέχρι να συγκροτηθεί η προβλεπόμενη επιστημονική επιτροπή. Αυτό εκκρεμεί από το 2022. Γιατί δεν έχει εφαρμοστεί και ποιος θα την ελέγχει όλη αυτή; Είναι άνθρωποι με σοβαρές ασθένειες, είναι άνθρωποι οι οποίοι έχουν ανάγκη το κράτος. Η ψυχική υγεία δεν είναι πλάκα, δεν είναι για να πηγαίνουμε και να λέμε κουβέντες για να τις πούμε. Είναι σοβαρότητα, είναι γνώση και είναι θεσμική ταπεινότητα. Οι άνθρωποι με ψυχικές διαταραχές δικαιούνται περισσότερα από γενικές διαβεβαιώσεις. 
Κλείνω λέγοντας ότι εγώ είμαι ανάμεσά τους και το έχω πει και το έχω γράψει και σε βιβλίο μου. Πάσχω από διαγνωσμένη χρόνια κατάθλιψη. Δίνω χρόνια τον δικό μου αγώνα με την πολύτιμη βοήθεια των ειδικών επιστημόνων και ξέρω ότι κάθε μέρα η υποτροπή μπορεί να με περιμένει στη γωνία. Ξέρω ότι κάθε πρωί που ξυπνάω μπορεί να μη θέλω και να μην μπορώ να σηκωθώ από το κρεβάτι. Οι άνθρωποι αυτοί, όλοι εμείς οι ψυχικά πάσχοντες, χρειαζόμαστε και απαιτούμε τη βοήθεια και τη στήριξη αυτού του κράτους. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Ακρίτα. Τον λόγο έχει η κ. Φωτίου. 
ΘΕΑΝΩ ΦΩΤΙΟΥ: Ευχαριστώ, κύριε Πρόεδρε. 
Κυρίες και κύριοι συνάδελφοι, έχουμε σήμερα ένα νομοσχέδιο ογδόντα τεσσάρων άρθρων που πολλοί συνάδελφοι θεωρούν ότι είναι πλίνθοι και κέραμοι ατάκτως ερριμμένοι. Όχι άδικα βέβαια, αφού το 40% των άρθρων του αφορά πλήθος άσχετων μέτρων με τον κεντρικό κορμό του, που είναι η σύσταση νομικού προσώπου δημοσίου δικαίου των ψυχολόγων. 
Αν όμως το διαβάσετε προσεκτικά, θα δείτε ότι έχει μια εξαιρετική συνοχή πάνω σε δύο ζητήματα. Το πρώτο ζήτημα: Συνεχίζει την απορρύθμιση της ψυχικής υγείας που ξεκίνησε ο κ. Βαρτζόπουλος πέρυσι με τη διάλυση της διατομεακής συγκρότησης των δομών της. Τη συνεχίζει με τη συγκρότηση του νομικού προσώπου δημοσίου δικαίου των Ελλήνων ψυχολόγων. Χωρίς να αμφισβητούμε την ανάγκη συγκρότηση ενιαίου συλλόγου Ελλήνων ψυχολόγων βλέπουμε πάλι να παραβλέπονται επιστημονικές ενστάσεις χάρη μιας δήθεν αθώας διοικητικής αναδιοργάνωσης που θα εκπορεύεται και θα ρυθμίζεται από τον Υπουργό. 
Δεύτερον, το δεύτερο ζήτημα αφορά τη συνεχή υποβάθμιση του δημόσιου συστήματος ψυχικής υγείας χάρη των ιδιωτών και της κερδοσκοπίας τους. Εδώ οι ιδιώτες, κολέγια τριετούς φοίτησης, με τη βοήθεια της Κυβέρνησης επιχειρούν να επιβάλλουν την εκπαιδευτική ισοδυναμία μεταξύ ψυχολόγων πενταετούς και τριετούς φοίτησης. Διότι στο νέο νομικό πρόσωπο Ελλήνων ψυχολόγων, αυτό του νομοσχεδίου, συγχέεται η εγγραφή στον φορέα με την εγγύηση ουσιαστικής επιστημονικής επάρκειας, συγχέεται σκόπιμα η κατοχύρωση επαρκών επαγγελματικών δικαιωμάτων με την επαγγελματική ισοδυναμία που έχει ψηφίσει η Νέα Δημοκρατία από το 2019-2020. 
Η Ευρωπαϊκή Ομοσπονδία Συλλόγων Ψυχολόγων, που απαριθμεί 400.000 μέλη από τριάντα επτά χώρες και που είναι εταίρος του ΟΗΕ, υπενθυμίζει ότι το ευρωπαϊκό πιστοποιητικό ψυχολογίας απαιτεί πενταετή πανεπιστημιακή εκπαίδευση και ένα επιπλέον έτος εποπτευόμενης πρακτικής. Όταν υποστήριξε τις θέσεις αυτές ο Πανελλήνιος Σύλλογος Ψυχολόγων με εξηκονταετή πείρα και καταστατικό λοιδορήθηκε από τον Υπουργό ως ιδιωτική εταιρεία που δεν μπορούσε να κατανοήσει ένα νομικό πρόσωπο δημοσίου δικαίου.
Μόνο που όλοι οι σύλλογοι, το ΤΕΕ, ο ΣΚΛΕ, ο Δικηγορικός Σύλλογος Αθηνών, αυτοί αιτήθηκαν μετά από πολυετή συνδικαλιστική πείρα και συγκρότηση να γίνουν νομικά πρόσωπα δημοσίου δικαίου και έφτιαξαν αυτοί τους κώδικες δεοντολογίας και ηθικής και τους εισηγήθηκαν στους αρμόδιους Υπουργούς. Δεν περίμεναν να τους εισηγηθεί δηλαδή ένα διορισμένος από τον Υπουργό προσωρινό συμβούλιο, όπως κάνει αυτός ο νόμος. 
Ο Υπουργός στο πρώτο μέρος κάνει ακριβώς το αντίθετο, αφήνει ακάλυπτο το επάγγελμα των ψυχολόγων μέχρι να αποφασίσει ο ίδιος τι κάνουν. Διορίζει όποιους θέλει με ό,τι κριτήρια θέλει στην προσωρινή διοίκηση και της δίνει αρμοδιότητες που έχουν οι εκλεγμένες διοικήσεις. Όλα αυτά τα κάνει για να τα ελέγξει και να τα χειραγωγήσει και φυσικά αυτό είναι ακριβώς το αντίθετο σε κάθε έννοια προστασίας του πολίτη. 
Γι’ αυτό κατάργησε τη διάταξη που όριζε με σαφήνεια τι είναι ο ψυχολόγος και στη θέση της δεν έβαλε τίποτα μέχρι να αποφασίσει ο Υπουργός χωρίς κανένα κριτήριο και χωρίς κανένα χρονικό όριο τι είναι μαθές ο ψυχολόγος. Άφησε εκτός ρύθμισης τους χώρους όπου ο πολίτης κινδυνεύει, δηλαδή μη αδειδοτούμενους θεραπευτές -είχαμε μπόλικα παραδείγματα πρόσφατα- ψηφιακές πλατφόρμες, κέντρα για παιδιά με νευροαναπτυξιακές δυσκολίες. Δεν υπάρχει διαδικασία καταγγελίας πολίτη και ενημέρωσής του για την έκβασή της. Δεν υπάρχει πρόβλεψη για αποζημίωση ψυχοθεραπείας από τον ΕΟΠΥΥ, για στελέχωση των δημόσιων δομών με ψυχολόγους, για ψυχολόγους σε σχολεία ή πρωτοβάθμια φροντίδα. Έτσι η ψυχική υγεία είναι προνόμιο όσων μπορούν να πληρώσουν. 
Όσον αφορά τα δύο εθνικά παρατηρητήρια Ψυχοθεραπείας και Συμβουλευτικής Ψυχικής Υγείας αμφισβητούμε ότι προσπαθείτε πραγματικά να τα συγκροτήσετε με διαφανή κριτήρια, επιστημονική τεκμηρίωση, ουσιαστική συμμετοχή των αρμόδιων επιστημονικών φορέων και διαδικασίες δημόσιας λογοδοσίας. Επιπλέον, δεν μπορεί να γίνει λόγος για ποιοτική ψυχοθεραπεία όταν οι δημόσιες υπηρεσίες είναι υποστελεχωμένες, οι λίστες αναμονής είναι μεγάλες, η πρόσβαση σε εξειδικευμένη υποστήριξη εξαρτάται κυρίως από την οικονομική δυνατότητα των πολιτών. 
Και φτάνουμε στο τρίτο μέρος. Η νομοθέτηση για τους νοσηλευτές δεν μπορεί να γίνει ανεξάρτητα από τη χρόνια υποστελέχωση, τις χαμηλές αμοιβές και τα εξαντλητικά ωράριά τους. Εσείς στο άρθρο 41 τους αναθέτετε νέα καθήκοντα χωρίς να τους απαλλάσσετε από τα υφιστάμενα και χωρίς να αυξάνετε τις αμοιβές τους. Επιπλέον, στο άρθρο 46 για τον κλάδο οι ρυθμίσεις σας υπολείπονται δραματικά έναντι των δίκαιων διεκδικήσεων των νοσηλευτών. Δεν είναι τυχαίο εξάλλου ότι τους βάζετε και ποινές.
Νοσηλευτές και ασθενείς χρειάζονται επαρκείς προσλήψεις μόνιμων νοσηλευτών, ασφαλείς συνθήκες εργασίας, αξιοπρεπείς αμοιβές, συνεχιζόμενη εκπαίδευση και επιστημονική εξέλιξη, ασφαλή αναλογία νοσηλευτών ανά ασθενή, συμμετοχή νοσηλευτών στα όργανα λήψης αποφάσεων. Εδώ ακριβώς φτάνετε στο ακραίο σημείο να νομίζετε ότι χρειάζεται ένας νοσηλευτής ανά εκατόν εξήντα ασθενείς.
Έρχομαι στο τέταρτο μέρος. Μίλησα ήδη για το συνονθύλευμα των τριάντα έξι άσχετων μεταξύ τους άρθρων του μέρους Δ΄, είναι πάνω από το 40% του νομοσχεδίου. Εδώ η Νέα Δημοκρατία υποβαθμίζει το δημόσιο σύστημα υγείας χάριν της ιδιωτικής κερδοσκοπίας.
Στέκομαι σε τρεις κατηγορίες άρθρων που τεκμηριώνουν αυτό που λέω:
Πρώτον, άρθρα που διευκολύνουν τους ιδιώτες, όπως το άρθρο 71 για τις ιδιωτικές ψυχιατρικές κλινικές, που μειώνει το απαραίτητο προσωπικό ή το άρθρο 76 για ρυθμίσεις clawback που χαρίζουν σε ιδιώτες μη προσδιορίσιμο ποσό, όπως λέει η έκθεση του ΓΛΚ ή το άρθρο για τη φαρμακευτική πολιτική που συγκροτεί Επιτροπή Αξιολόγησης Φαρμάκων με άτομα τριετούς επαγγελματικής εμπειρίας, αλλά χωρίς πτυχίο. Εκεί έχουμε φτάσει. Γι’ αυτό να σας εμπιστευτούμε!
Δεύτερον, άρθρα για την ανεπαρκή στελέχωση του ΕΣΥ, όπως το άρθρο 56 που γενικεύει τα μπλοκάκια στο ΕΣΥ ή το άρθρο 60 για την παραμονή ιατρών που συνταξιοδοτούνται και η απαράδεκτη ρύθμιση μέσα σε αυτό το άρθρο που επιτρέπει σε συνδικαλιστές που συνταξιοδοτούνται να παραμείνουν. Πρόκειται προφανώς για τα «δικά μας» γαλάζια παιδιά πριν από τις εκλογές. 
Τρίτον, άρθρα για το χάος σε προμήθειες και δαπάνες υγείας, όπως επισημαίνουν αλλεπάλληλες εκθέσεις του Ελεγκτικού Συνεδρίου, όπως το άρθρο 74 για ληξιπρόθεσμες οφειλές του ΕΟΠΥΥ προς τα στρατιωτικά νοσοκομεία χωρίς διαφάνεια και χωρίς έλεγχο ή το άρθρο 78, που νομιμοποιεί ξανά την εξόφληση υποχρεώσεων νοσοκομείων και άλλων δομών του ΕΣΥ. Αν είχαμε επαρκή προγραμματισμό και διαφάνεια στις προμήθειες υγείας και αυτά τα άρθρα θα ήταν περιττά. Έλα όμως που δεν έχουμε!
 Για όλα αυτά, λοιπόν, καταψηφίζω το νομοσχέδιο.
 Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε και εμείς την κ. Φωτίου. 
Κυρίες και κύριοι συνάδελφοι έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 30 Οκτωβρίου 2026.
Α. Επίκαιρες Ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 136/20-10-2026 επίκαιρη ερώτηση του Βουλευτή Χίου της Κ.Ο. ΝΕΑ ΔΗΜΟΚΡΑΤΙΑ κ. Παναγιώτη (Νότη) Μηταράκη προς τον Υπουργό Υποδομών και Μεταφορών με θέμα: «Προβλήματα εισροής υδάτων στο νέο κτίριο του Αεροδρομίου Χίου “Όμηρος”»». 
2. Η με αριθμό 165/26-10-2026 επίκαιρη ερώτηση του Δ΄ Αντιπροέδρου της Βουλής και Βουλευτή Κοζάνης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Παρασκευά (Πάρι) Κουκουλόπουλου προς τον Υπουργό Περιβάλλοντος και Ενέργειας με θέμα: «Η ενεργειακή κρίση καθιστά επιτακτική την αποδοχή της Τροπολογίας μου για λειτουργία των λιγνιτικών μονάδων εκτός Χρηματιστηρίου Ενέργειας». 
3. Η με αριθμό 158/26-10-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς τον Υπουργό Εσωτερικών με θέμα: «Ακατάλληλο και μη επαρκές το νερό στη ΔΕ Μυγδονίας του Δήμου Ωραιοκάστρου». 
4. Η με αριθμό 139/21-10-2026 επίκαιρη ερώτηση της Βουλευτού Ευβοίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Θεοδώρας Ακριώτου προς τον Υπουργό Υποδομών και Μεταφορών με θέμα: «Βόρειος Οδικός Άξονας Εύβοιας - Δεκαετίες εμπαιγμού, διαρκείς καταστροφές και ένα έργο που παραμένει στα χαρτιά». 
5. Η με αριθμό 168/26-10-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εξωτερικών με θέμα: «Γιατί η Κυβέρνηση υποβαθμίζει τη σημασία της αναγνώρισης του παράνομου Τουρκο-Λιβυικού Μνημονίου από την Εθνοσυνέλευση της Βεγγάζης και γιατί δεν έλαβε προληπτικά μέτρα για να αποτρέψει την εξέλιξη αυτή;».
6. Η με αριθμό 156/26-10-2026 επίκαιρη ερώτηση του Ανεξάρτητου Βουλευτή Β΄ Θεσσαλονίκης κ. Νικολάου Παπαδόπουλου προς την Υπουργό Παιδείας, Θρησκευμάτων και Αθλητισμού με θέμα: «Άρνηση Έκδοσης «Αθλητικών Δελτίων» σε αθλητές άνω των 12 ετών χωρίς αστυνομική ταυτότητα (Προσωπικό Αριθμό)». 
Β. Επίκαιρες Ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 164/26-10-2026 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Νικολάου Παππά προς τον Υπουργό Περιβάλλοντος και Ενέργειας με θέμα: «Πλασματική ή προϊόν υπερκερδών των διυλιστηρίων η τιμή εκκίνησης των 1,95 ευρώ στο πετρέλαιο θέρμανσης; Πραγματική ή εικονική η έκπτωση των 40 λεπτών;».
Επίσης, έχουμε ένα αίτημα για άδεια απουσίας στο εξωτερικό. Ο Βουλευτής κ. Σπυρίδων Μπιμπίλας ζητεί άδεια ολιγοήμερης απουσίας στο εξωτερικό από τις 12 Νοεμβρίου 2026 μέχρι τις 16 Νοεμβρίου 2026.
Η Βουλή εγκρίνει;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια.
Το λόγο έχει ο κ. Αριστοτέλης Σπάνιας.
ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, το σχέδιο νόμου του Υπουργείου Υγείας που συζητούμε σήμερα περιλαμβάνει μια σειρά σημαντικών ρυθμίσεων που αφορούν κατά κύριο λόγο την οργάνωση του επαγγέλματος του ψυχολόγου, αλλά και γενικότερα την ενίσχυση των υπηρεσιών υγείας. 
Στο πλαίσιο αυτό συστήνεται ο Πανελλήνιος Σύλλογος Ψυχολόγων ως νομικό πρόσωπο δημοσίου δικαίου υπό την εποπτεία του Υπουργείου Υγείας. Ο σύλλογος θα αποτελέσει έναν ενιαίο θεσμικό φορέα εκπροσώπησης των ψυχολόγων, με οικονομική και διοικητική αυτοτέλεια, με κεντρική διοίκηση και περιφερειακά τμήματα, ώστε να καλύψει ολόκληρη τη χώρα. 
Μέλη του θα εγγράφονται όλοι όσοι ασκούν ή επιθυμούν να ασκήσουν το επάγγελμα του ψυχολόγου είτε στο δημόσιο είτε στον ιδιωτικό τομέα. Δημιουργείται Ενιαίο Μητρώο Μελών και καθορίζονται οι προϋποθέσεις εγγραφής, τα δικαιώματα και υποχρεώσεις τους. Η εγγραφή στον σύλλογο αποτελεί προϋπόθεση για τη χορήγηση της άδειας άσκησης επαγγέλματος από τις αρμόδιες υπηρεσίες, διαμορφώνοντας έτσι ένα οργανωμένο πλαίσιο καταγραφής των επαγγελματιών και ελέγχου. Με τον τρόπο αυτόν αποκτά ρόλο στην αντιμετώπιση της αντιποίησης του επαγγέλματος με δυνατότητα να συμμετέχει στις σχετικές ποινικές διαδικασίες.
Επίσης, συστήνεται Ινστιτούτο Επιστημονικών Θεμάτων για την προώθηση της έρευνας και της επαγγελματικής επιμόρφωσης των ψυχολόγων, αλλά και για τη συνεχιζόμενη εκπαίδευση και την επιστημονική τους υποστήριξη. 
Ιδιαίτερη σημασία έχει η κατοχύρωση των επαγγελματικών τους δικαιωμάτων, όπως και η θέσπιση σύγχρονου κώδικα δεοντολογίας. Ο κώδικας περιέχει τους κανόνες για την άσκηση του επαγγέλματος, αλλά και για τη σχέση του ψυχολόγου με τον λήπτη των υπηρεσιών. Ακόμη αντιμετωπίζει ζητήματα προβολής, επαγγελματικής συμπεριφοράς, εμπιστευτικότητας, καθώς και τη χρήση των μέσων κοινωνικής δικτύωσης. Προβλέπονται ακόμη πρωτοβάθμια, αλλά και ανώτατα πειθαρχικά όργανα, καθώς επίσης περιγράφεται και ο καθορισμός των παραπτωμάτων, των ποινών και όλων των απαραίτητων διαδικασιών, δημιουργώντας έτσι ένα πλαίσιο επαγγελματικής ευθύνης με εγγυήσεις για τα μέλη του συλλόγου, αλλά και τους πολίτες.
Επίσης, συστήνεται το Εθνικό Παρατηρητήριο Ψυχοθεραπείας και Συμβουλευτικής Ψυχικής Υγείας, όπως και το Εθνικό Παρατηρητήριο Ψυχιατροδικαστικής. Τα δύο παρατηρητήρια θα έχουν επιστημονικό και συμβουλευτικό ρόλο προς το Υπουργείο Υγείας. Μέσα από την παρακολούθηση των δεδομένων και των αναγκών στους αντίστοιχους τομείς θα μπορούν να υποστηρίζουν τη διαμόρφωση προτάσεων για τις υπηρεσίες ψυχικής υγείας. Ειδικά στον τομέα της Ψυχιατροδικαστικής προβλέπονται ρυθμίσεις που αφορούν την ανάπτυξη και τη λειτουργία μονάδων ψυχικής υγείας για τη συγκεκριμένη κατηγορία ασθενών. Πρόκειται για έναν τομέα που απαιτεί εξειδικευμένη επιστημονική προσέγγιση και κατάλληλη οργάνωση των υπηρεσιών.
Κυρίες και κύριοι συνάδελφοι, ένα σημαντικό μέρος του σχεδίου νόμου αφορά τους νοσηλευτές και τον τρόπο άσκησης του επαγγέλματός τους. Επικαιροποιείται το πλαίσιο για την αντιμετώπιση της αντιποίησης του νοσηλευτικού επαγγέλματος, ώστε η παροχή νοσηλευτικών υπηρεσιών να συνδέεται με τα προβλεπόμενα επαγγελματικά προσόντα και τις νόμιμες προϋποθέσεις της άσκησής του. Ενισχύεται ο θεσμός του κλινικού εκπαιδευτή με ρυθμίσεις για την εκπαίδευση και την υποστήριξη του νοσηλευτικού προσωπικού εντός του πεδίου. Στόχος είναι η εξοικείωσή τους με το εργασιακό περιβάλλον και η απόκτηση των αναγκαίων κλινικών δεξιοτήτων. Αναλύεται, επίσης, η δυνατότητα ορισμού εφημερεύοντος νοσηλευτή, με την ευθύνη για την ομαλή λειτουργία της νοσηλευτικής υπηρεσίας όλες τις ώρες, καθημερινά, καθ’ όλη τη διάρκεια του έτους. Παράλληλα προβλέπονται διακριτές ειδικότητες για τους νοσηλευτές και τους βοηθούς νοσηλευτών που υπηρετούν στο ΕΣΥ. 
Το υπό συζήτηση σχέδιο νόμου περιλαμβάνει επιπλέον κομβικές ρυθμίσεις για τη λειτουργία και την ανάπτυξη των δομών υγείας της χώρας: 
Ειδικότερα, καθορίζονται ζητήματα που αφορούν το πλαίσιο λειτουργίας, τη στελέχωση και τη διασφάλιση του δημόσιου χαρακτήρα του Γενικού Νοσοκομείου Θήρας. 
Παράλληλα, προβλέπονται ειδικοί όροι δόμησης για την ανέγερση των νέων εγκαταστάσεων του Αντικαρκινικού Νοσοκομείου Θεσσαλονίκης «Θεαγένειο». Η δημιουργία σύγχρονων υποδομών για ένα νοσηλευτικό ίδρυμα με τόσο σημαντικό ρόλο στην καταπολέμηση του καρκίνου αποτελεί μια ουσιαστική παρέμβαση η οποία θα αναβαθμίσει την ποιότητα νοσηλείας των ασθενών και θα βελτιώσει τις συνθήκες εργασίας του προσωπικού. Πρόκειται για ένα έργο ιδιαίτερης σημασίας που θα ενισχύσει ουσιαστικά τις δυνατότητες του δημοσίου συστήματος υγείας στην αντιμετώπιση του καρκίνου, προσφέροντας καλύτερες υπηρεσίες στους ασθενείς της Βόρειας Ελλάδας και όχι μόνο.
 Στον τομέα της ανακουφιστικής φροντίδας θεσπίζεται η δυνατότητα των αντίστοιχων αδειοδοτημένων δομών να λειτουργούν ως πιστοποιημένοι επιμορφωτικοί φορείς. Οι δομές αυτές θα μπορούν πλέον να διαμορφώνουν και να υλοποιούν εξειδικευμένα προγράμματα εκπαίδευσης για το αντικείμενό τους. Με τον τρόπο αυτόν ενισχύεται η εκπαίδευση των επαγγελματιών υγείας με στόχο την καλύτερη αντιμετώπιση του πόνου, την ανακούφιση των ασθενών και τη στήριξη των οικογενειών τους σε ιδιαίτερα δύσκολες στιγμές.
 Ένα ακόμα σημαντικό μέρος στο σχέδιο νόμου αφορά την αξιολόγηση και την αποζημίωση των τεχνολογιών υγείας και των φαρμάκων. Έτσι, επικαιροποιείται το πλαίσιο για το έργο και τη συγκρότηση της Επιτροπής Αξιολόγησης και Αποζημίωσης Φαρμάκων Ανθρώπινης Χρήσης, καθορίζονται τα κριτήρια, καθώς και η μεθοδολογία αξιολόγησης φαρμακευτικών προϊόντων, βιοδεικτών και διαγνωστικών εξετάσεων. Η αξιολόγηση της φαρμακευτικής αξίας και της αποτελεσματικότητας, σε συνδυασμό με την εξέταση του κόστους, αποτελεί βασική προϋπόθεση για τη λήψη τεκμηριωμένων αποφάσεων για την αποζημίωσή τους. Επίσης ρυθμίζεται η διαδικασία αξιολόγησης των φαρμάκων για την ένταξη τους στον κατάλογο των φαρμάκων που αποζημιώνονται, καθώς και η ειδική διαδικασία αξιολόγησης σκευασμάτων για το Ταμείο Καινοτομίας.
Κυρίες και κύριοι συνάδελφοι, πρόκειται για ένα σχέδιο νόμου που παρεμβαίνει σε διαφορετικούς τομείς της υγείας, οργανώνει θεσμικά το επάγγελμα του ψυχολόγου, ενισχύει το πλαίσιο δεοντολογίας και ελέγχου, δημιουργεί επιστημονικά παρατηρητήρια και εισάγει ρυθμίσεις για το νοσηλευτικό προσωπικό. Ταυτόχρονα αντιμετωπίζει ζητήματα λειτουργίας των δομών υγείας, προωθεί την ηλεκτρονική διαχείριση δαπανών του ΕΟΠΥΥ, επικαιροποιώντας τις διαδικασίες αξιολόγησης και αποζημίωσης φαρμάκων και διαγνωστικών εξετάσεων.
 Όπως γίνεται κατανοητό, μέσα από τις ρυθμίσεις που εισάγονται βαδίζουμε σταθερά προς ένα καλύτερα οργανωμένο σύστημα υγείας, ένα σύστημα με σύγχρονη δομή, προς όφελος των επαγγελματιών και πρωτίστως των ασθενών και των πολιτών της χώρας μας.
 Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Σπάνια.
 Τον λόγο έχει τώρα ο κ. Παύλος Πολάκης, Κοινοβουλευτικός Εκπρόσωπος του ΣΥΡΙΖΑ. 
ΠΑΥΛΟΣ ΠΟΛΑΚΗΣ: Ευχαριστώ πολύ, κύριε Πρόεδρε.
Θα ξεκινήσω την τοποθέτησή μου με αυτά που έγιναν χθες στη Θεσσαλονίκη. Χτες, ημέρα του «ΟΧΙ», η Κυβέρνηση της Νέας Δημοκρατίας αποφάσισε ότι έπρεπε να προστατεύσει τον ναζί Ηλία Κασιδιάρη σε μία ομιλία που είχε προγραμματίσει προκλητικά σε ξενοδοχείο της Θεσσαλονίκης και να ξυλοκοπήσει αυτούς, οι οποίοι οργάνωναν κινητοποίηση εναντίον της νομιμοποίησης και της νέας προσπάθειας να ξαναβγάλει κεφάλι το αυγό του φιδιού στους δρόμους της χώρας.













Συγχαρητήρια, κύριε Χρυσοχοΐδη, παρά τα όσα προσπαθείτε να πείτε σήμερα για να τα μπαλώσετε. 
Συγχαρητήρια, κύριε Μητσοτάκη, για το ξυλοκόπημα των δημοκρατών που υπήρχαν χθες στους δρόμους της Θεσσαλονίκης. 
Πάμε τώρα λίγο στο νομοσχέδιο. Κοιτάξτε, έχει ξεφύγει το πράγμα. Φέρατε πάλι τώρα δύο τροπολογίες, δηλαδή επιβεβαιώνετε τους χαρακτηρισμούς του τύπου «νομοσχέδιο-κουρελού». Να υπενθυμίσω εδώ ότι υπάρχει ένα έρμο άρθρο 74 παράγραφος 5 του Συντάγματος, το οποίο λέει ότι νομοσχέδιο που περιέχει διατάξεις άσχετες με το κύριο αντικείμενό του δεν εισάγεται για συζήτηση. 
Εδώ, μετά τα 65 άρθρα που είχε αρχικά, φτάσαμε στα 83-84, φέραμε και δύο τροπολογίες που η μια είναι μια πενηνταριά σελίδες, η άλλη μια σαρανταριά σελίδες, η μια αφορά τους κανονισμούς για τα ιδιωτικά πανεπιστήμια, η άλλη αφορά το αγροτικό πετρέλαιο και μια σειρά από άλλες διατάξεις, που κάποιες θα μπορούσαν να είναι και άρθρα εδώ και μας λέτε «όλα καλά και όλα ωραία» και «έτσι νομοθετούμε». Έχουμε και ένα άρωμα προεκλογικό.
Πάμε τώρα λίγο στο νομοσχέδιο. Πρώτον, θα αναφερθώ σε ορισμένα άρθρα γιατί είπε πάρα πολλά η συναδέλφισσα κ. Ακριώτου πριν. Καταρχήν, για τους νοσηλευτές, δεν βγήκατε στον λόγο σας και σας κατηγορούν. Είπατε ότι θα συστήσετε ενιαίο κλάδο νοσηλευτών στο ΕΣΥ. Και τι φέρατε εδώ σήμερα; Φέρατε χαρακτηρισμό ειδικοτήτων στους νοσηλευτές του ΕΣΥ, δηλαδή ΠΕ ΕΣΥ, ΤΕ ΕΣΥ, ΔΕ ΕΣΥ. Δηλαδή ουσιαστικά ένα ολοστρόγγυλο μηδενικό σε σχέση με τη θεσμοθέτηση του κλάδου. 
Να χαμηλώσω να μιλήσετε; Τι «μου»; 
Λοιπόν, πάω στο άρθρο 50 στο Νοσοκομείο Θήρας. Το νοσοκομείο Σαντορίνης, το οποίο κάναμε μια τεράστια προσπάθεια να το ανοίξουμε, όταν οι προκάτοχοί μας, και ο κ. Γεωργιάδης και ο κ, Βορίδης τότε, ετοιμάζονταν είτε να το κλείσουν είτε να το εκχωρήσουν σαν κτήριο για ξενοδοχείο, το ανοίξαμε τον Ιούλη του 2016, βάλαμε μια διάταξη μέσα η οποία θωράκιζε τον δημόσιο χαρακτήρα του. Ποιος είναι ο λόγος που αφαιρείτε την πρόταση που λέει «ούτε να αποσχιστεί ως επιχειρηματικός κλάδος και δραστηριότητα»; Ποιος είναι ο λόγος; 
Εγώ σκέφτομαι ποιοι είναι οι λόγοι. Δύο είναι οι λόγοι. Ή να κάνει κολιγιά με το ιδιωτικό μαγαζί που είναι στο νησί ή να το κάνουμε και αυτό λίγο κέντρο ευεξίας και μακροζωίας, όπως αυτά που πηγαίνατε και ξαπλώνατε στη Γλυφάδα και διαφημίζατε, κύριε Γεωργιάδη. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Και θα ξαναπάω.
ΠΑΥΛΟΣ ΠΟΛΑΚΗΣ: Θα ξαναπάτε; Άμα δεν έχετε ντροπή, θα ξαναπάτε. Μετά τον θάνατο του Μαζωνάκη έχεις ντροπή να ξαναπάς εκεί; Ε, μόνο αυτό σε χαρακτηρίζει. Τι να σου πω; Δηλαδή τώρα προκαλείς όμως, έτσι; Τώρα προκαλείς. Διότι σε αυτό το μαγαζί που πήγες εκεί και έλεγες «το τεράστιο, το εξαιρετικό», το «σου ’πα» και το «μου ’πες», υπάρχει γιατρός που έβγαινε και διαφήμιζε ότι και εμείς εδώ κάνουμε πλασμαφαίρεση. Μια κουζίνα πολυτελείας απέξω διαφήμιζε ότι έκανε εκεί πλασμαφαίρεση και πήγαινες εκεί και ξάπλωνες στα κρεβάτια για να πεις «Ελάτε, παιδιά, εδώ, εδώ η καλή ψευτοϊατρική, εδώ οι καλοί σαμάνοι, εδώ οι καλοί κβαντικοί». 
Λοιπόν, μην προκαλείς με αυτό το πράγμα, σεμνά και ταπεινά, που έχετε νομοθετήσει τριακόσιες τροπολογίες για να διευκολύνετε τον Πατούλη σε όλα αυτά τα έργα, που κανονικά θα έπρεπε να είχε εξαφανιστεί από προσώπου γης με όλα αυτά που έχει κάνει ως Πρόεδρος του Ιατρικού Συλλόγου και σαν λομπίστας των κέντρων ευεξίας και μακροζωίας. 
Λοιπόν, στις Δομές Ανακουφιστικής Φροντίδας αντί να απολογηθείτε που από το 2022 δεν έχετε προχωρήσει καθόλου αυτό που λέγατε, ότι θα βγάλετε σαν υπουργική απόφαση τότε, ότι για να πιστοποιείται η επιμόρφωση των τετρακοσίων ωρών θα υπάρξει μια τριμελής επιτροπή, θα υπάρξει ένα πρόγραμμα κ.λπ., δεν έχετε βγάλει τίποτα από αυτά και φέρνετε ένα άρθρο εδώ που λέει ότι αυτοί οι ιδιώτες που θα κάνουν τέτοιες δομές θα αυτοπιστοποιούνται. 
Αυτό δεν είναι τώρα άλλο ένα παράδειγμα αριστείας; Δηλαδή αυτός που δηλώνει ότι «Εγώ είμαι ειδικός στην ανακουφιστική φροντίδα», φτιάχνω ένα πρόγραμμα δεν ξέρω πόσες ώρες και αυτοπιστοποιούμαι ότι αυτό είναι. Αυτό νομοθετούμε. Καταλαβαίνετε τι ψηφίζετε, κύριε Καιρίδη; 
Εδώ τώρα στην Επιτροπή Αξιολόγησης και Αποζημίωσης Φαρμάκων Ανθρώπινης Χρήσης αυτό δεν έχει ξαναγίνει. ΘA μπορείτε να διορίζετε ανθρώπους οι οποίοι δεν θα έχουν πτυχίο, απλά θα έχουν τριετή επαγγελματική εμπειρία. Και όχι μόνο αυτό, αλλά ο Πρόεδρος μπορεί να είναι για δώδεκα χρόνια. Καταλαβαίνετε τι λέμε τώρα; Εμείς είχαμε νομοθετήσει ότι ο Πρόεδρος σε αυτήν την επιτροπή θα μπορεί να έχει άλλη μια θητεία, μία και άλλη μία. Φέρατε και βάλατε άλλες δύο και τώρα βάζετε άλλες τρεις. 
Προσέξτε, παλαιότερα με τον δικό μας νόμο στην Επιτροπή Αξιολόγησης και Αποζημίωσης Φαρμάκων Ανθρώπινης Χρήσης υπήρχε ένα τριμελές όργανο από την Εθνική Σχολή Δημόσιας Υγείας, από το ΚΕΣΥ κ.λπ., το οποίο εισηγούνταν στον Υπουργό. Εδώ τώρα με απλή υπουργική απόφαση ένας τύπος, ο οποίος μπορεί να είναι και απόφοιτος κάποιου ιδιωτικού κολεγίου, θα είναι το κεντρικό πρόσωπο για δώδεκα χρόνια που θα καθορίζει ποια φάρμακα θα μπαίνουν στην κυκλοφορία και ποια θα αποζημιώνονται. Καταλαβαίνετε για τι μιλάμε τώρα; Δηλαδή δεν υπάρχει αυτό το πράγμα. 
 Μεταφέρετε μια σειρά από αρμοδιότητες από τον ΕΟΦ στον ΕΟΠΥΥ, δηλαδή αυτός που πληρώνει είναι και αυτός ο οποίος θα εγκρίνει ή δεν θα εγκρίνει το αν αξίζει να μπει ένα φάρμακο μέσα και να αποζημιωθεί βέβαια. Είναι δηλαδή το μίγμα εκρηκτικό. Οι αρμοδιότητες της επιτροπής αυξάνονται, τα κριτήρια επιλογής χαλαρώνουν, η θητεία αυτή είναι για δώδεκα χρόνια, αρκεί και μόνο να συμφωνεί ο Υπουργός. Δηλαδή γίνεσαι βασικός παίκτης στον χώρο του φαρμάκου και το μόνο που χρειάζεται για να το πετύχεις είναι να σε θέλει ο Υπουργός ή να κάνεις ό,τι θέλει ο Υπουργός. 
Υπάρχουν και μια σειρά από άλλα άρθρα, τα οποία δεν μπορεί κανείς να τα πει εύκολα, έτσι όπως είναι διατυπωμένα και δεν υπάρχει και η γνώση στον κόσμο για να τα καταλάβει όλα αυτά. Αλλά εδώ τώρα η κλινική και οικονομική αξιολόγηση τεχνολογίας υγείας πηγαίνει εκεί που δημιουργούνται τρεις διακριτές κατηγορίες: αξιολόγηση φαρμακευτικών προϊόντων, αξιολόγηση εξετάσεων βιοδεικτών και λοιπών τεχνολογιών, αξιολόγηση διαγνωστικών εξετάσεων και μετά λέτε ότι το κλινικό όφελος είναι επαρκές και ανεπαρκές. Το επαρκές πάει με θετική γνωμοδότηση, με σύσταση για να μπει. Το ανεπαρκές πάει για αρνητική. Αν το κλινικό όφελος είναι επαρκές, το λέμε, λέει, σημαντικό μέτρο ή χαμηλό. 
Με ποια κριτήρια; Δεν λέτε κανένα κριτήριο. Σε σχέση με προηγούμενα φάρμακα; Τι παραπάνω θεραπευτικό αποτέλεσμα; Δεν έπρεπε να υπάρχει μια αντικειμενικοποίηση αυτού του πράγματος; Ποιος θα την κάνει αυτή; Ό,τι γουστάρει ο καθένας; Και μάλιστα, όταν τους δίνετε και το δικαίωμα πιο μετά σε άλλα άρθρα να προτεραιοποιούν και τι θα αποζημιώνεται και ποιος θα πρωτοπληρώνεται από αυτά τα πράγματα.
Λοιπόν, εν τω μεταξύ, πάλι φτιάχνετε μια σειρά από διατάξεις, οι οποίες λύνουν εντελώς τα χέρια του Υπουργού. Στο νόμο 4512 του 2018 του ΣΥΡΙΖΑ αναφερόταν ότι ο Υπουργός Υγείας μπορεί να αποφασίζει διαφορετικά από τη γνώμη της επιτροπής αξιολόγησης με ειδική αιτιολογία που εδράζεται στα κριτήρια του άρθρου 249, ενώ τώρα λέει ότι ο Υπουργός έχει την τελική απόφαση, η οποία μπορεί να είναι διαφορετική από την επιτροπή, αλλά με το νέο νόμο δεν έχει καμία υποχρέωση να την αιτιολογήσει βάσει των κριτηρίων του νόμου. Δηλαδή μπορεί να σου υποβάλλουν μια πρόταση ότι «Αυτό το φάρμακο δεν κάνει να μπει», όμως εσύ μπορείς να πεις ότι μπαίνει γιατί έτσι γουστάρεις και καταλαβαίνουμε όλοι τι κρύβεται πίσω από αυτήν την ιστορία. 
Επίσης, η επιτροπή διαπραγμάτευσης δεν εισηγείται πλέον στο αρμόδιο όργανο του Υπουργείου Υγείας, αλλά πάλι κατευθείαν στον Υπουργό και μάλιστα, έχει και τη δυνατότητα να προτεραιοποιεί την αποζημίωση φαρμακευτικών σκευασμάτων, ποιο θα το πληρώσουμε, ποιο δεν θα πληρώσουμε.
Προχωρώ λίγο γρήγορα κάποια άρθρα και έρχομαι σε ένα που αφορά στον Παγκόσμιο Οργανισμό Υγείας. Για ποιον λόγο παρατείνετε -θα το πω έτσι- τη νομική υποχρέωση του Παγκοσμίου Οργανισμού Υγείας να ακολουθεί τις διαδικασίες του δημόσιου λογιστικού, της Διαύγειας κ.λπ., μέχρι την 1-1-2027, ενώ έληγε τον Ιούλιο του 2026; Δηλαδή, ποια είναι τα έργα του αναπτυξιακού προγράμματος δημοσίων επενδύσεων που είναι σε εξέλιξη στον Παγκόσμιο Οργανισμό Υγείας;
Σας το λέω πολύ καθαρά, εμένα αυτό μου θυμίζει νέα UNICEF, για την οποία έχουμε ρωτήσει τριακόσιες φορές την παρακαθήμενή σας και δεν απαντάει. Και φάνηκε προχθές γιατί δεν απαντάει. Διότι αυτή η δουλειά τελικά ακουμπάει και το Μαξίμου -η ιστορία της UNICEF-, για όσους δεν το έχουν παρακολουθήσει. Φάνηκε τελικά, πέρα από το ότι έδωσε 94 εκατομμύρια στο νεοσύστατο γραφείο της UNICEF, που δεν ανέβασε μία απόφαση στη Διαύγεια για το πού πήγαν τα λεφτά και ποιοι τα πήραν, ότι ο Λιόλιος της Ομοσπονδίας Καλαθοσφαίρισης έχει χρηματοδοτηθεί από τη UNICEF για το πρόγραμμα «παιδί και μπάσκετ» κ.λπ. Όμως, όχι μόνο αυτό, αλλά πέντε χρόνια τώρα χρηματοδοτεί και ένα κύπελλο η UNICEF στον Λιόλιο. Το καταλαβαίνετε; Περί τέτοιων πραγμάτων μιλάμε. 
Ενώ βγαίνουν όλα αυτά, δεν νιώθουν την ανάγκη να απολογηθούν για τίποτα ή μάλλον, όχι να απολογηθούν, αλλά να παρουσιάσουν τα στοιχεία, να μας πουν πού πήγαν τα λεφτά. Και εγώ έχω τεράστια υποψία, βεβαιότητα, ότι κάτι αντίστοιχο πάει να συμβεί και με τον Παγκόσμιο Οργανισμό Υγείας, που φεύγει η υποχρέωσή του να δημοσιοποιεί τα στοιχεία, πάει μέχρι παραπίσω. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Επίσης, το άρθρο του clawback δεν είναι η πρώτη φορά που το φέρνετε, έτσι; Δεν είναι η πρώτη φορά που το φέρνετε. Όμως, για ποιον λόγο θα πρέπει τα εμβόλια, τα οποία δεν καταναλώνονται, να αντιλογίζονται με το clawback της εταιρείας που τα φέρνει; Δηλαδή, μια οποιαδήποτε επιχείρηση φέρνει ένα εμπόρευμα, δεν πωλείται το εμπόρευμα και αναλαμβάνει το κράτος να καλύψει. 
Ναι, δεν είναι ένα οποιοδήποτε εμπόρευμα το εμβόλιο, αλλά εγώ δεν καταλαβαίνω το γιατί πρέπει. Το κάνατε αυτό το 2022 πρώτη φορά, μετά που σας έβαλε τις φωνές ο κ. Γιαννακόπουλος, κυρία Αγαπηδάκη, και το συνεχίζετε από τότε σκοινί-κορδόνι κάθε χρόνο. Μάλιστα, δεν είχατε απαντήσει καθόλου σ’ αυτά που είχε βγει να σας πει, ότι έχετε ψεύτικα πτυχία και τα υπόλοιπα. Δεν απαντήσατε καθόλου, ήλθατε εδώ και νομοθετήσατε ότι για τα εμβόλια το clawback γίνεται έτσι. 
Πάμε τώρα σε ένα άλλο, που έχει να κάνει με τον σταθμό μεταφόρτωσης αποβλήτων στο Ελληνικό. Εδώ η σύμβαση παραχώρησης στη Lamda του Λάτση έλεγε ότι μέσα στα εξίμισι χιλιάδες στρέμματα θα έπρεπε να υπάρχει σταθμός μεταφόρτωσης απορριμμάτων. Και μάλιστα, έβγαιναν τότε και έλεγαν ότι αυτή η πόλη η κλειστή, της ελίτ, κ.λπ., θα έχει πρωτοποριακές τεχνικές πράσινης διαχείρισης των σκουπιδιών της. Και μόλις έρχεται η Νέα Δημοκρατία νομοθετεί ότι για επτά χρόνια, από το 2019, θα πάει ο ΣΜΑ στο Ελληνικό, στις εγκαταστάσεις εκεί του κοιμητηρίου κ.λπ.. Και τώρα που τελειώνει -στις 30 Οκτωβρίου τελειώνει, γιατί στις 30 Οκτωβρίου του 2019 το είχαν νομοθετήσει, τελειώνει σήμερα, νομίζω- νομοθετούν ότι θα πάει για άλλα δύο χρόνια. Για ποιον λόγο; Γιατί; Γιατί πρέπει να πάει εκεί; Έχουν τοποθετηθεί εναντίον οι δήμαρχοι, έχουν τοποθετηθεί εναντίον σειρά από φορείς. Δηλαδή, πρέπει να φορτωθούν οι υπόλοιποι δημότες της περιοχής εκεί τη διαχείριση των απορριμμάτων της κλειστής πόλης, της ελίτ των πλουσίων, όπως την προβάλλουν κ.λπ., για την οποία παρεμπιπτόντως δεν πρέπει να πηγαίνει και τόσο καλά το επενδυτικό. Είδα τον έναν διευθύνοντα σύμβουλο να «κόβει ρόδα μυρωμένα», γιατί, απ’ ό,τι φαίνεται, δεν πάνε καλά οι αγοραπωλησίες των διαμερισμάτων. 
Μια κουβέντα θα πω μόνο για το αγροτικό πετρέλαιο. Τόσο καιρό σας λέγαμε ότι έπρεπε οι αγρότες να μην πληρώνουν τον ειδικό φόρο κατανάλωσης στην αντλία. Τώρα ξυπνήσατε και το φέρατε…
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Ολοκληρώσατε. 
Έχει ζητήσει τον λόγο επί προσωπικού ο κύριος Υπουργός και αμέσως μετά η κ. Αγαπηδάκη. 
Παρακαλώ, κύριε Υπουργέ.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Επειδή ανέφερε ο κ. Πολάκης όλες αυτές τις «πολάκειες» εκφράσεις για την κλινική στη Γλυφάδα, πρώτον, ποτέ δεν έκανε η συγκεκριμένη κλινική πλασμαφαίρεση. Έχει βγει ανακοίνωση της ίδιας της κλινικής. Έχει γίνει έλεγχος δύο φορές στην κλινική. Ποτέ δεν είχε τέτοιο μηχάνημα, δεν έγινε ποτέ. 
ΠΑΥΛΟΣ ΠΟΛΑΚΗΣ: Να παίξω το βίντεο; 
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Πολάκη. Σας άκουσε ο κύριος Υπουργός. Παρακαλώ, όχι διακοπές. 
ΠΑΥΛΟΣ ΠΟΛΑΚΗΣ: Δεν μπορεί να λέει ψέματα. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ο γιατρός που εργάζεται και σε αυτή την κλινική και σε πολλές άλλες κλινικές -όχι μόνο σε αυτή την κλινική- αναφέρει την επιστημονική του γνώμη για την πλασμαφαίρεση και αναφέρεται σε άλλη κλινική, όχι σε αυτήν, όπου νομίμως το κάνει, σε ιδιωτική μεγάλη. 
ΠΑΥΛΟΣ ΠΟΛΑΚΗΣ: Πώς λες τόσα αισχρά ψέματα; 
ΠΡΟΕΔΡΕΥΩΝ (Ιωάννης Πλακιωτάκης): Να μην γράφεται τίποτα στα Πρακτικά. Όχι διακοπές, παρακαλώ. 
Κύριε Πολάκη, παρακαλώ. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κάνε καταγγελία. Έγινε έλεγχος και δεν βρέθηκε τίποτα. Τελεία! 
ΠΑΥΛΟΣ ΠΟΛΑΚΗΣ: …
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Σταμάτα τη συκοφαντία επιτέλους, κατσαπλιά! Σταμάτα!  
ΠΑΥΛΟΣ ΠΟΛΑΚΗΣ: …
ΠΡΟΕΔΡΕΥΩΝ (Ιωάννης Πλακιωτάκης): Κύριε Πολάκη, παρακαλώ, σταματήστε να μιλάτε. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Πας και συκοφαντείς όποιον βλέπεις μπροστά σου! Κατάλαβες; Σταμάτα σε εμένα, επιτέλους! 
ΠΑΥΛΟΣ ΠΟΛΑΚΗΣ: …
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Είχα τον λόγο και με διέκοψες. Σταμάτα! 
ΠΑΥΛΟΣ ΠΟΛΑΚΗΣ: …
ΠΡΟΕΔΡΕΥΩΝ (Ιωάννης Πλακιωτάκης): Κύριε Πολάκη, σας παρακαλώ. Σας παρακαλώ πολύ! 
ΠΑΥΛΟΣ ΠΟΛΑΚΗΣ: …
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Σταμάτα! Σε εμένα δεν περνούν αυτά. 
ΠΑΥΛΟΣ ΠΟΛΑΚΗΣ: …
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): …που θα μας κάνεις και έλεγχο! Θα μας κάνεις και έλεγχο με τα διπλά βιβλία! 
ΠΑΥΛΟΣ ΠΟΛΑΚΗΣ: …
ΠΡΟΕΔΡΕΥΩΝ (Ιωάννης Πλακιωτάκης): Κύριε Πολάκη, ηρεμήστε. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Σε έχω καταδικάσει σε όλα τα δικαστήρια που σε πέτυχα, έχω αθωωθεί από όλες σου τις καταγγελίες, δεν έχεις ζητήσει ούτε συγγνώμη, έχεις γίνει παγκοσμίως ρεζίλι. Σε καταδικάσαμε ως συκοφάντη και θα σε ξανακαταδικάσουμε. 
ΠΑΥΛΟΣ ΠΟΛΑΚΗΣ: …
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε Πρόεδρε, για να τελειώσει αυτή η ιστορία, η ευεξία αποτελεί τμήμα της ιατρικής επιστήμης παγκοσμίως. Πριν από λίγες μέρες ήμουν στο Άμπου Ντάμπι. Εκεί με ξενάγησαν και στην Εθνική Αρχή Ευεξίας που έφτιαξαν και στα μεγάλα κέντα ευεξίας που έχουν χτίσει εκεί. Δεν μπορεί η Ελλάδα να στερηθεί τις υπηρεσίες αυτού του τμήματος της ιατρικής, γιατί δεν την καταλαβαίνει ο Πολάκης. 
Ως προς τους κανόνες, με τους οποίους αυτά τα κέντρα πρέπει να λειτουργήσουν στην Ελλάδα, συστήσαμε νομοπαρασκευαστική επιτροπή με τους μεγαλύτερους επιστήμονες της χώρας, ήδη από καθηγητές του Χάρβαρντ μέχρι του ΕΚΠΑ μέχρι του Πανεπιστημίου της Δυτικής Αθήνας, που διδάσκουν την ευεξία ως ιατρική πράξη και που θα μας καθορίσουν τους τρόπους που αυτό θα γίνει σωστά. 
Δεν θα κάνει ο κάθε βάρβαρος, αγράμματος και άσχετος σαν κι αυτόν πολιτική στην Ελλάδα. 
ΠΑΥΛΟΣ ΠΟΛΑΚΗΣ: Ζητώ τον λόγο επί προσωπικού…
ΠΡΟΕΔΡΕΥΩΝ (Ιωάννης Πλακιωτάκης): Θα δώσω τον λόγο στην κ. Αγαπηδάκη και μετά θα σας δώσω τον λόγο. 
Ορίστε, κυρία Αγαπηδάκη, έχετε τον λόγο. 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Κύριε Πολάκη, ανήκετε στο χθες, και εσείς και το αφήγημα που προσπαθείτε να χτίσετε εδώ μέσα και η πολιτική, την οποία εκπροσωπείτε. 
Όταν ένας άνθρωπος δεν μπορεί στοιχειωδώς να αντιληφθεί ότι δεν μπορεί οι ελεγκτικοί μηχανισμοί των διεθνών οργανισμών, η Κομισιόν, το Ελεγκτικό Συνέδριο να κάνουν όλοι λάθος και να έχει δίκιο αυτός, με συγχωρείτε, αλλά σας το είπα και προχθές στην Επιτροπή: Κοιτάξτε λίγο την Ιστορία του Τομάς ντε Τορκουεμάδα. Θα σας βοηθήσει να αντιληφθείτε για τον ρόλο του δήθεν ιεροεξεταστή, που έχετε εσείς δίκιο και είστε ο αδιάφθορος και όλοι οι άλλοι είναι διεφθαρμένοι και κακοί και έχουμε δώσει χρήματα στον Λιόλιο και δεν ξέρω και εγώ πού και ότι εγώ έχω πλαστά πτυχία κ.λπ.
Δεν σας επιτρέπω, κύριε Πολάκη, να προσβάλλετε το Εθνικό και Καποδιστριακό Πανεπιστήμιο Αθηνών, το οποίο μου έχει δώσει πτυχίο ψυχολογίας, μεταπτυχιακό και διδακτορικό. 
Υπάρχει πάρα-πάρα πολύ μεγάλο περιθώριο για να συνεχίσετε τη λάσπη, αλλά θέλω πραγματικά να ξέρετε ότι όλο αυτό δεν σας βοηθά να κερδίσετε τίποτα, ούτε να χάσω εγώ. Γιατί τη μία λέτε ότι δεν με αναγνωρίζετε ως Υπουργό, με βρίζετε, με έχετε καθυβρίσει μέσα στο Κοινοβούλιο. 
Εγώ δεν ζητώ υπεράσπιση, κύριε Πολάκη, από κανέναν. Είμαι σε θέση να υπερασπιστώ τον εαυτό μου. Και ο λόγος που δεν έχω καταφύγει μέχρι τώρα στη Δικαιοσύνη είναι, γιατί δεν θέλω να κάνω χάρη στην πολιτική που εκπροσωπείτε, που είναι ληγμένη πια σαν φάρμακα που έχουν λήξει δέκα χρόνια πριν, να της δίνω ζωή στο 2026. 
Υπάρχουν άνθρωποι και στο κόμμα που είστε τώρα και σε άλλα κόμματα, που μπορούν να αντιληφθούν στοιχειωδώς την πραγματικότητα. Δυστυχώς, εσείς δεν είστε ένας απ’ αυτούς και γι’ αυτό πιστεύω ότι το επόμενο διάστημα η πολιτική ιστορία της χώρας θα σας τοποθετήσει εκεί που σας αξίζει, στο περιθώριο. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Υπουργό. 
Παρακαλώ, κύριε Πολάκη, έχετε τον λόγο. 
ΠΑΥΛΟΣ ΠΟΛΑΚΗΣ: Λοιπόν, πρώτον, στην τελευταία λαλήσασα την κ. Αγαπηδάκη: Εγώ ανέφερα, καταρχήν, ότι ο κ. Γιαννακόπουλος έκανε μία ανάρτηση που σας έβριζε για τα πτυχία σας και τα …
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Ο κ. Βαξεβάνης τα έβγαλε αυτά.
ΠΑΥΛΟΣ ΠΟΛΑΚΗΣ: … ψεύτικα μεταπτυχιακά σας και δεν τολμήσατε να του απαντήσετε, αλλά ήρθατε εδώ και νομοθετήσατε. 
Δεύτερον, εφόσον είστε τόσο σίγουροι για ό,τι έχετε κάνει, γιατί δεν μας δίνετε ένα στοιχείο χρηματοδότησης; Ένα, ένα, όχι δεύτερο, ένα. Δεν έχετε! 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Δημοσιευμένα είναι όλα.
ΠΑΥΛΟΣ ΠΟΛΑΚΗΣ: Σας έχουν προκαλέσει τέσσερις Κοινοβουλευτικές Ομάδες και δεν έχετε δώσει ένα στοιχείο με το πού πήγαν τα λεφτά. Γιατί αυτά τα λεφτά έχουν γίνει ένα μεγάλο κομμάτι μαύρο πολιτικό χρήμα, το οποίο χρησιμοποιείτε και εσείς για διαφημίσεις. 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Ντροπή σας.
ΠΑΥΛΟΣ ΠΟΛΑΚΗΣ: Πάμε τώρα στον κ. Γεωργιάδη. 
Κύριε Γεωργιάδη, πρώτον, δεν συγκρίνονται τα πτυχία μας. Δεν συγκρίνονται! Το να με λες εσύ αμόρφωτο εμένα, είναι ανέκδοτο από τα LIDL, δεν ξέρω από πού. Το ένα είναι αυτό και δεν προχωράω παρακάτω γιατί δεν μου αρέσει αυτού του τύπου το πράγμα που πας να κάνεις και να προκαλέσεις, αλλά δεν συγκρινόμαστε, έτσι; Δεν συγκρινόμαστε. Τα πτυχία μας δεν συγκρίνονται. 
Δεύτερον, πάμε στο συγκεκριμένο: Έχει βγει στη φόρα ότι όλη αυτή η ιστορία της ιατρικής της ευεξίας και της ιατρικής της μακροζωίας, είναι μία τεράστια απάτη -απάτη- την οποία την υλοποιούν αμόρφωτοι, αγράμματοι, τσαρλατάνοι, κομπογιαννίτες, οι οποίοι το παίζουν επιστήμονες και οι οποίοι έχουν τόση σχέση με την επιστήμη όση μπορεί να έχεις εσύ με την αστροφυσική, τόση σχέση έχουν. Και ένας από αυτούς είναι και ο Πατούλης, τον οποίο καλύπτεις και ο οποίος είχε συμμετοχή σε οδοντιατρεία, τα οποία με χαριστικές ρυθμίσεις του Πλεύρη και δικές σου, μπορούσαν να κάνουν πράγματα, όπως να δίνουν πρωτοξείδιο τα οδοντιατρεία, γιατί ήταν το προκάλυμμα του να κάνουν αισθητικές επεμβάσεις αυτοί που συστεγάζονταν μαζί τους. 
Ή αυτό που γινότανε με την άλλη εταιρεία στη Μύκονο, η οποία χορηγούσε ορούς ευεξίας σε διάφορους τέτοιους. Αυτό είναι η ιατρική της ευεξίας. Και αυτό το πράγμα μου λες εσύ ότι θα χάσει η χώρα. Θα χάσει η Βενετιά βελόνι! Θα χάσει η Βενετιά βελόνι άμα δεν το αναπτύξουμε. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Όσον αφορά το τελευταίο, ο τρόπος με τον οποίον λες τα ψέματα είναι πραγματικά εντυπωσιακός. Ο τύπος αυτός βγαίνει και λέει: «Σ' αυτήν την κλινική στη Γλυφάδα -δείτε το βίντεο, μακάρι να μπορούσαμε να το παίξουν μέσα στην Αίθουσα τώρα, μακάρι- και εμείς εδώ κάναμε αυτήν την πλασμαφαίρεση, έχουμε το μηχάνημα και κάνουμε αυτήν την πλασμαφαίρεση» και λες εσύ ότι αφορούσε άλλη κλινική. Γιατί τους καλύπτεις τόσο; Γιατί τους καλύπτεις τόσο; Αυτό το μαγαζί εκεί, με όλα αυτά που λέει, να κλείσει πρέπει! Να κλείσει, να κλείσει! Όλα αυτά τα μαγαζιά είναι τσαρλατάνικα! Το καταλαβαίνεις; Τσαρλατάνικα! Είναι όλα αυτά. Αυτά τα κβαντικά, τα σαμάνικα, τα ολιστικά, τα σου ‘πα και τα μου ΄πες -έτσι;- αυτά όλα πουλάνε φύκια για μεταξωτές κορδέλες. Αυτά τα κάνουν άσχετοι, αγράμματοι, επικίνδυνοι, άχρηστοι, όχι άριστοι, κι εσύ ως Υπουργός Υγείας βγαίνεις και τους καλύπτεις… 
ΠΡΟΕΔΡΕΥΩΝ (Ιωάννης Πλακιωτάκης): Ολοκληρώσατε, ευχαριστώ.
Τον λόγο έχει η κ. Γεωργία Κεφαλά και αμέσως μετά θα δώσω τον λόγο στους παριστάμενους Υπουργούς ώστε να παρουσιάσουν τις τροπολογίες τους.
Παρακαλώ, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Για άλλη μια φορά βλέπουμε τον τρόπο της απάντησης και την πραγματική τοξικότητα. Επισημαίνουμε πού βρίσκεται η πραγματική τοξικότητα. Η κυρία Αγαπηδάκη απάντησε ευγενικά, ανεξάρτητα από το τι της καταλογίζουν. Δεν έκανε το ίδιο, όμως, ο κ. Γεωργιάδης, για άλλη μία φορά. Με αυτές τις φράσεις «δεν θα μας κάνετε και έλεγχο» καταλαβαίνουμε την αλαζονεία της Κυβέρνησης. Εκεί συντονίζεται και επικεντρώνεται όλη σας η πολιτική, στο «δεν θα μας κάνετε και έλεγχο». Το αποφασίσατε εσείς ότι έτσι πρέπει να είναι τα πράγματα και αυτό απαιτείται. Και λέτε και τους υπόλοιπους αγράμματους. Τέλος πάντων.
Εγώ όταν σας είχα κάνει μια επίκαιρη ερώτηση για τις συμπληρωματικές μεθόδους, πριν δύο χρόνια αν θυμάμαι καλά -επειδή έχετε αφήσει όλον αυτόν τον κλάδο σε μία βεβαιότητα, όπως είναι οι άνθρωποι που κάνουν βελονισμό- μου είχατε πει ότι εσείς δεν μπορείτε να πάρετε καμιά πολιτική απόφαση πάνω στο θέμα, κύριε Γεωργιάδη, και ότι αυτά τα ελέγχει ο Ιατρικός Σύλλογος και είναι δικαιοδοσία του Ιατρικού Συλλόγου. Αμ δε, λοιπόν. Εκτεθήκατε και φάνηκε το πόσο εκτεθειμένοι είσαστε και πόσο ανακατεμένοι σε όλη αυτήν τη διαδικασία και σε όλη αυτήν την ιστορία. Όλα φαίνονται κάποια στιγμή. 
Πριν έρθω στο νομοσχέδιο, θα θέλαμε να καταδικάσουμε τα χθεσινά επεισόδια στη Θεσσαλονίκη. Γιατί όλη αυτή η βιάση να προστατέψετε τον Ηλία Κασιδιάρη, ο οποίος ήταν μέσα στο ξενοδοχείο προστατευμένος; Δεν είχε κανένα πρόβλημα ασφάλειας ο Ηλίας Κασιδιάρης. Γιατί όλη αυτή, λοιπόν, η μαχητικότητα της αστυνομίας να ξυλοκοπήσει ηλικιωμένους και παιδιά, για άλλη μια φορά, σε επεισόδια τα οποία ήταν, για ακόμα μία φορά, ντροπή, όχι μόνο της Ελληνικής Αστυνομίας, αλλά και του κ. Χρυσοχοΐδη; Πόσο άλλο θα κρύβεστε πίσω από το δάχτυλό σας, όταν οι αστυνομικοί ακόμα δεν έχουν διακριτικά στα κράνη τους και είναι γραμμένα τα διακριτικά τα μισά με μαρκαδοράκι και τα άλλα μισά σβησμένα ή ανύπαρκτα. Πόσο πιο πολύ θα φανεί το ότι, φυσικά, η ακροδεξιά προστατεύεται από την Κυβέρνησή σας; Και προστατεύεται, όχι απλά, αλλά ως κόρη οφθαλμού, ως συνεργάτης σε αυτήν την πολιτική που ασκείτε. Νομίζω ότι όλα είναι πάρα πολύ φανερά πλέον. 
Και έχουμε εδώ πέρα στο νομοσχέδιο τις τίμιες προθέσεις των πανεπιστημιακών φορέων που ζητούν επιτακτικά τάξη και δεοντολογία. Δεν έχει πει κανένας «όχι» σε αυτό. Αντί, όμως, εσείς να τους προσφέρετε αυτό, προσφέρετε μια μεθόδευση γεμάτη παγίδες, αόριστες νομικές ρήτρες και έναν ωμό συγκεντρωτισμό, τον οποίο επαναλαμβάνετε από νομοσχέδιο σε νομοσχέδιο.
Στα υπομνήματα των θεσμικών φορέων βλέπουμε ότι απέναντι στις κρυφές προθέσεις και τις προχειρότητες του νομοσχεδίου αυτού υπάρχουν τα σοβαρά αιτήματα των ανθρώπων. Και εδώ πέρα έχουμε τη λύση -θα έπρεπε να υπάρχει μια λύση, δηλαδή- για μια εκκρεμότητα δεκαετιών από τον νόμο του 1979 και αντ’ αυτού, δημιουργείται ένα σύστημα εξουσίας, ελέγχου και φυσικά, για άλλη μια φορά, εμπορευματοποίησης της γνώσης και της εκπαίδευσης, αγνοώντας εντελώς τους μάχιμους ψυχολόγους του ΕΣΥ και αποκλείοντας βάναυσα κάποιους κρίσιμους διεπιστημονικούς κλάδους, όπως είναι οι φυσικοθεραπευτές. Γιατί η διεπιστημονικότητα, φυσικά, είναι ζητούμενο σε ό, τι νομοθετούμε, αλλά αγνοείται για μία ακόμη φορά. 
Το άρθρο 23 του νομοσχεδίου, λοιπόν, καταργεί το ισχύον άρθρο 7 του νομοσχεδίου του 1979 και πετάει τα επαγγελματικά δικαιώματα των ψυχολόγων στα αζήτητα ενός μελλοντικού προεδρικού διατάγματος. Αυτό στην πράξη σημαίνει ότι οι σημερινοί κάτοχοι άδειας και οι απόφοιτοι των δημόσιων πανεπιστημιακών τμημάτων μένουν απροστάτευτοι, ευάλωτοι και ουσιαστικά μετέωροι γιατί, για άλλη μια φορά, θα δημιουργηθεί ένας κλάδος ο οποίος δεν ξέρει προς τα πού να πάει.
Δεν υπάρχει καμία εγγύηση ότι η βασική άδεια θα συνεχίσει να κατοχυρώνει την πλήρη άσκηση του επαγγέλματος. Ανοίγεται, λοιπόν, διάπλατα η πόρτα ώστε μέσω μελλοντικών πιστοποιήσεων -και φυσικά κοστοβόρων ειδικοτήτων- να απαξιωθούν τα πτυχία των ελληνικών πανεπιστημίων και να στηθεί μια προσοδοφόρα αγορά ιδιωτικών σεμιναρίων και τίτλων, φυσικά. 
Εύστοχα επισημαίνουν οι φορείς ότι απαιτείται ρητή νομοθετική κατοχύρωση. Η βασική άδεια άσκησης επαγγέλματος με βάση το πτυχίο της ψυχολογίας πρέπει να παρέχει δικαίωμα πλήρους άσκησης του επαγγέλματος σε δημόσιο και ιδιωτικό τομέα χωρίς αναδρομικούς περιορισμούς. 
Πρόκειται για ένα Νομικό Πρόσωπο Δημοσίου Δικαίου κομμένο και ραμμένο στον αυταρχισμό ουσιαστικά, γιατί μιλάτε για έναν αυτοδιοικούμενο επιστημονικό σύλλογο, αλλά του στερείτε κάθε δημοκρατικό θεμέλιο. Φυσικά μιλάμε για την προσωρινή διοικούσα επιτροπή. Αντί να προκύπτει από ευρεία συναίνεση και εισηγήσεις των φορέων και να έχει περιορισμένο και καθαρά μεταβατικό ρόλο μόνο για εγγραφές και εκλογές διάρκειας το πολύ ενός έτους, εσείς τη διορίζετε εξ ολοκλήρου από τον Υπουργό, της δίνετε τριετή θητεία και της επιτρέπετε να νομοθετεί για τα πάντα, ακόμη και για τον Κώδικα Δεοντολογίας. 
Αυτό όμως, κυρίες και κύριοι, δεν είναι αυτοδιοίκηση, είναι κρατικός έλεγχος και κηδεμονία. 
Το Πειθαρχικό Δίκαιο φυσικά στο άρθρο 6 και στο άρθρο 15 περιλαμβάνει αόριστες ρήτρες, όπως η συμπεριφορά που δεν συνάδει με το επάγγελμα του ψυχολόγου. Δηλαδή όποιος τολμήσει να ασκήσει κριτική στη διοίκηση ή να συμμετάσχει ενεργά σε συνδικαλιστικές δράσεις κινδυνεύει με πειθαρχική δίωξη και μέσω του άρθρου 8 με αυτοδίκαιη ανάκληση της άδειας άσκησης επαγγέλματος. 
Η εμπορευματοποίηση, λοιπόν, της εκπαίδευσης και η απαξίωση των δημόσιων λειτουργών βρίσκεται σε αυτό το νομοσχέδιο που προβλέπει κέντρα δια βίου μάθησης, ινστιτούτα επιστημονικών θεμάτων και εταιρικά σχήματα κάτω από την ομπρέλα του νέου φορέα. Φοβόμαστε -και τα στοιχεία φυσικά το επιβεβαιώνουν- ότι οι επιμορφώσεις και οι εξειδικεύσεις θα μετατραπούν σε μια βιομηχανία ακριβών τίτλων. 
Δεν βλέπουμε, επίσης, τη μέριμνα για τους νέους συναδέλφους, δεν βλέπουμε τη μέριμνα για τους ανέργους, δεν βλέπουμε να προβλέπεται καμία δωρεάν ή μειωμένη συμμετοχή, ενώ τα μέλη της διοίκησης αφήνονται ανενόχλητα να διατηρούν αμειβόμενες συνεργασίες με ιδιωτικούς εκπαιδευτικούς φορείς. 
Ταυτόχρονα, συνεχίζετε την εγκληματική απαξίωση του δημοσίου τομέα. Ενώ ο κλάδος ψυχολόγων ΕΣΥ προβλέπεται εδώ και 29 ολόκληρα χρόνια από το 1997 και παραμένει κενό γράμμα, εσείς αρνείστε να θεσμοθετήσετε την ανάλογη οργανωτική του αυτοτέλεια και βαθμολογική ιεραρχία την ώρα που φροντίζετε άλλους κλάδους. Οι ψυχολόγοι που κρατούν όρθια τα δημόσια νοσοκομεία και τις δομές ψυχικής υγείας εξακολουθούν να αντιμετωπίζονται ως πολίτες δεύτερης κατηγορίας.
Βέβαια, είναι και το Εθνικό Παρατηρητήριο Ψυχοθεραπείας και Συμβουλευτικής Ψυχικής Υγείας. Θα περίμενε κανείς ότι σε έναν θεσμό που ευαγγελίζεται τη διεπιστημονικότητα, η σύνθεση και οι αρμοδιότητές του θα αντικατόπτριζαν την πραγματικότητα των υπηρεσιών ψυχικής υγείας, κάτι που δεν συμβαίνει.
Φυσικά θα το καταψηφίσουμε, γιατί όλα αυτά που ζητήσαμε και στις επιτροπές δεν υπάρχει περίπτωση να γίνουν, όπως η προστασία της συνδικαλιστικής δράσης φυσικά και η διαφάνεια στα πειθαρχικά συμβούλια. Αυτά είναι ψιλά γράμματα για εσάς. 
Σας ευχαριστώ πολύ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Κεφαλά. 
Θα δώσω τώρα τον λόγο στον Υφυπουργό Οικονομικών, τον κ. Μαρκόπουλο, και αμέσως μετά στον κ. Παπαϊωάννου, τον Υφυπουργό Παιδείας.
Ορίστε, κύριε Μαρκόπουλε, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε.
Με τη νέα τροπολογία που κατατέθηκε στο νομοσχέδιο του Υπουργείου Υγείας τροποποιείται η παράγραφος 4 του άρθρου 76 περί ειδικών απαλλαγών από τον ειδικό φόρο κατανάλωσης και καθορίζεται ότι η επιστροφή του ειδικού φόρου κατανάλωσης για το αγροτικό πετρέλαιο καταβάλλεται απ’ ευθείας στους δικαιούχους αγρότες έως την 31η.10.2026. 
Από 1η.11.2026 η έκπτωση εφαρμόζεται απ’ ευθείας στην πηγή, στο τιμολόγιο μέσω μιας καινοτόμου εφαρμογής που έχει φέρει η ΑΑΔΕ. Αναφέρομαι στο myDiesel, το οποίο παρουσιάσαμε τις προηγούμενες μέρες σε μια εφαρμογή την οποία επικούρησε η ΑΑΔΕ και το Υπουργείο Οικονομικών για λογαριασμό του Υπουργείου Αγροτικής Ανάπτυξης. Είναι μια ειδική εφαρμογή.
Το ποσό επιστροφής θα πρέπει να ξεκαθαρίσουμε ότι είναι ακατάσχετο και ανεκχώρητο στα χέρια του δημοσίου ή τρίτων, δεν υπόκειται σε καμία κράτηση ή τέλος ή εισφορά, δεν δεσμεύεται, δεν συμψηφίζεται με οφειλές βεβαιωμένες ή ληξιπρόθεσμες στη φορολογική διοίκηση, τους Οργανισμούς Τοπικής Αυτοδιοίκησης πρώτου και δευτέρου βαθμού και τα νομικά τους πρόσωπα, τα ασφαλιστικά ταμεία ή τα πιστωτικά ιδρύματα.
Επίσης, τροποποιείται η εξουσιοδοτική διάταξη της παραγράφου 27 του άρθρου 196 του Εθνικού Τελωνειακού Κώδικα αναφορικά με την εν λόγω ρύθμιση, προφανώς για να διευκολυνθεί σε κάθε περίπτωση ο αγροτικός πληθυσμός με φθηνότερο πετρέλαιο. 
Θα ήθελα, μάλιστα, να πω και τις μεγάλες μας ευχαριστίες για τη συνεισφορά των πρατηριούχων πωλητών καυσίμων σε μια ρύθμιση που διευκολύνει τους αγρότες σε καιρούς ενεργειακής κρίσης, σε καιρούς που χρειάζεται να υπάρχουν αυτές οι βελτιώσεις. Ο κλάδος των βενζινοπωλών έχει συμβάλλει τα μέγιστα σε αυτή την προσπάθεια. 
Επίσης, στο άρθρο 5 του ίδιου νομοσχεδίου επέρχεται μετάβαση του χρόνου υποβολής δηλώσεων περιουσιακής κατάστασης και δηλώσεων οικονομικών συμφερόντων. Η αξιολογούμενη ρύθμιση αντικαθιστά την κυμαινόμενη, όπως προϋπήρχε, λήξη του τριμήνου με τη σταθερή ημερομηνία της 31ης Δεκεμβρίου κάθε χρόνου, κάθε έτος, διατηρώντας ως αφετηρία τη λέξη της φορολογικής προθεσμίας. 
Εξάλλου, η ανάγκη επαρκούς χρόνου προετοιμασίας για την υποβολή των ανωτέρων δηλώσεων αναδεικνύεται σε μια σειρά αιτημάτων και της Ένωσης Δικαστικών Λειτουργών του Συμβουλίου της Επικρατείας, της Ένωσης Δικαστικών Λειτουργών του Ελεγκτικού Συνεδρίου, της Ένωσης Διοικητικών Δικαστών, της Ένωσης Εισαγγελέων Ελλάδος και της Ένωσης Μελών Νομικού Συμβουλίου του Κράτους προς τον Υπουργό Δικαιοσύνης. 
Ειδικότερα, επισημαίνεται -και θα πρέπει αυτό να το ξεκαθαρίσουμε- ότι η συγκέντρωση, διασταύρωση και καταχώρηση των απαιτούμενων στοιχείων των εν λόγω δηλώσεων απαιτεί σημαντικό χρόνο για την εξασφάλιση της απαραίτητης επιμέλειας και ακρίβειας κατά τη σύνταξη αυτών. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Σας ευχαριστούμε, κύριε Μαρκόπουλε.
Παρακαλώ, κύριε Παπαϊωάννου, έχετε τον λόγο.
ΠΑΡΑΣΚΕΥΗ (ΒΙΒΗ) ΔΑΓΚΑ: Κύριε Πρόεδρε, να τις δούμε μία-μία; Είναι δύο διαφορετικές τροπολογίες και πρέπει να τοποθετηθούμε.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κυρία Δάγκα, έχετε τον λόγο.
Κύριε Υπουργέ, θα μιλήσετε αμέσως μετά, επειδή θέλουν να τοποθετηθούν σε κάθε τροπολογία χωριστά.
ΠΑΡΑΣΚΕΥΗ (ΒΙΒΗ) ΔΑΓΚΑ: Σε σχέση με το άρθρο 4 της τροπολογίας του Υπουργείου Υγείας, δεν πρόκειται για κάποια οικειοθελή παραχώρηση της Κυβέρνησης το αγροτικό πετρέλαιο και τα μέτρα που φέρνετε. Ήταν αποτέλεσμα των μαζικών, επίμονων, σκληρών αγώνων που έδωσαν οι βιοπαλαιστές αγρότες στα μπλόκα του αγώνα και γι’ αυτό πολλούς από αυτούς τους σέρνετε στα δικαστήρια. Η ίδια η ζωή απέδειξε ότι ό,τι κέρδισαν όμως το κέρδισαν με τη μαζική τους κινητοποίηση και σε σύγκρουση και με τις εκάστοτε κυβερνητικές πολιτικές και όχι με παρακάλια. 
Να μη γελιόμαστε, βέβαια. Η ρύθμιση, έτσι όπως τη φέρνετε, πλέον δεν αρκεί, γιατί η πραγματικότητα είναι αμείλικτη. Η τιμή του πετρελαίου έχει εκτιναχθεί κυριολεκτικά στα ύψη στα πλαίσια του ενεργειακού πολέμου, του μακελειού που γίνεται στη Μέση Ανατολή και σε αυτά η χώρα μας εμπλέκεται με τα μπούνια, ακριβώς για να υπηρετήσει τα συμφέροντα των εφοπλιστών, των βιομηχάνων, των τραπεζιτών, των διυλιστηρίων. 
Είναι όλοι αυτοί οι όμιλοι που θησαυρίζουνε εκτοξεύοντας τα κέρδη τους, την ίδια στιγμή που η αγροτιά, όπως και όλος ο λαός, στενάζουν, γιατί ομολογουμένως τα διυλιστήρια βάζουν ένα τεράστιο καπέλο στην τιμή των καυσίμων, εξασφαλίζοντας και εξωφρενικά περιθώρια κέρδους. Και την ίδια ώρα τι έρχεστε και λέτε ως Κυβέρνηση; Κόφτης στο δίκαιο αίτημα των αγροτών για να φτάσει το πετρέλαιο στον αγρότη στο ένα ευρώ, δηλαδή αυτά ακριβώς που η ίδια η Κυβέρνηση υποσχόταν στους αγρότες ότι θα τα δώσει όταν βρισκόντουσαν στα μπλόκα. Όμως, επιλέγει ακόμα μια φορά η Κυβέρνηση να κάνει ξεκάθαρο τον ποιον προστατεύει. Δηλαδή, προστατεύει την κερδοφορία των λίγων και φορτώνει όλα τα βάρη στις πλάτες του λαού.
Εφόσον αποφασίσατε να φέρετε αυτή την τροπολογία μετά από τόσο καιρό, οφείλατε να ρυθμίσετε τα πάντα καθαρά και ξάστερα και συγκεκριμένα, αντί να τα παραπέμπετε σε υπουργικές αποφάσεις, προεδρικά διατάγματα, γιατί ακριβώς σας το λέμε ξεκάθαρα ούτε εμείς ούτε οι βιοπαλαιστές αγρότες έχουν εμπιστοσύνη στην Κυβέρνηση προφανώς που υλοποιεί την Κοινή Αγροτική Πολιτική της Ευρωπαϊκής Ένωσης.
 Γι’ αυτούς τους λόγους, επειδή από τη μια αναγνωρίζουμε ότι η επιστροφή αποτελεί κατάκτηση των αγώνων, αλλά από την άλλη οι εξελίξεις κατέστησαν αυτή τη ρύθμιση ημιτελή και ανεπαρκή, αν ήταν μόνο αυτή, θα τοποθετούμασταν ως ΚΚΕ με «παρών». 
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Κύριε Παπαϊωάννου, έχετε τον λόγο. 
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε. 
Κυρίες και κύριοι Βουλευτές, θα υποστηρίξω την τροπολογία του Υπουργείου Παιδείας, Θρησκευμάτων και Αθλητισμού, σχετικά με την αναδιάρθρωση της διαδικασίας εξωτερικής αξιολόγησης και πιστοποίησης των ελληνικών δημοσίων πανεπιστημίων, καθώς και των Νομικών Προσώπων Πανεπιστημιακής Εκπαίδευσης από την ΕΘΑΑΕ. 
Κυρίες και κύριοι Βουλευτές, με τη σημερινή τροπολογία δεν κάνουμε μια απλή τεχνική διόρθωση στον νόμο για τη λειτουργία της ΕΘΑΑΕ. Παρεμβαίνουμε σε έναν κρίσιμο θεσμό για την περαιτέρω ενίσχυση της ποιότητας του ελληνικού πανεπιστημίου, το σύστημα αξιολόγησης και πιστοποίησης των πανεπιστημίων και των ΝΠΠΕ και των προγραμμάτων σπουδών τους. Γιατί για εμάς, κυρίες και κύριοι Βουλευτές, ισχυρά πανεπιστημιακά ιδρύματα δεν μπορεί να υπάρξουν χωρίς ποιότητα και ποιότητα χωρίς σοβαρή, ανεξάρτητη, διαφανή και αξιόπιστη αξιολόγηση δεν μπορεί να υπάρξει. Αυτό ακριβώς υπηρετεί και η συγκεκριμένη τροπολογία. 
Πρώτον, οργανώνουμε με σαφέστερους κανόνες τη λειτουργία του Μητρώου Εξωτερικών Αξιολογητών της ΕΘΑΑΕ και ρυθμίζουμε το πλαίσιο εγγραφής και λειτουργίας τόσο του μητρώου, όσο και των επιμέρους ειδικών μητρώων. Έχουμε Ειδικό Μητρώο Ανεξάρτητων Εμπειρογνωμόνων αποκλειστικά από καθηγητές και ερευνητές ιδρυμάτων και ερευνητικών φορέων της αλλοδαπής. Άρα, ανοίγει το πεδίο για συναδέλφους από το εξωτερικό. Έχουμε το Ειδικό Μητρώο Φοιτητών για φοιτητές τόσο των ΑΕΙ, όσο και των ΝΠΕΕ. Γιατί όταν αξιολογούμε ένα πανεπιστήμιο, κυρίες και κύριοι Βουλευτές, ή ένα πρόγραμμα σπουδών, δεν μπορεί να λείπουν από την αξιολόγηση και να μη έχουν την άποψή τους αυτοί για τους οποίους υπάρχει το πανεπιστήμιο και το πρόγραμμα σπουδών, που είναι οι ίδιοι οι φοιτητές. Γιατί οι ίδιοι οι φοιτητές βιώνουν καθημερινά το κάθε γνωστικό αντικείμενο, τον τρόπο μάθησης, τον τρόπο εκπαίδευσης. Γιατί όλα αυτά συνιστούν ποιότητα της παρεχόμενης εκπαίδευσης. Αυτό εμφανίζεται μέσα από τις Μονάδες Διασφάλισης Ποιότητας των πανεπιστημίων. 
Τέλος, το Ειδικό Μητρώο Επαγγελματιών περιλαμβάνει φυσικά πρόσωπα επαγγελματίες που ασκούν νομοθετικώς ρυθμιζόμενα επαγγέλματα για τουλάχιστον δέκα χρόνια. Με τον τρόπο αυτό, προσθέτουμε στη διαδικασία αξιολόγησης και την οπτική ανθρώπων που γνωρίζουν την αγορά εργασίας και το επαγγελματικό πεδίο. Γιατί ένα σύγχρονο πανεπιστήμιο οφείλει ταυτόχρονα να γνωρίζει, πέρα από τη γνώση, πέρα από την έρευνα, πώς εξελίσσονται τα επαγγέλματα, ποιες νέες δεξιότητες απαιτούνται και ποιες είναι οι πραγματικές προκλήσεις που θα συναντήσουν, θα αντιμετωπίσουν οι αποφοίτου του. Δεν πρέπει το ελληνικό πανεπιστήμιο να αξιολογεί τον εαυτό του κοιτάζοντας μόνον προς τα μέσα, αλλά να συνομιλεί με τη διεθνή ακαδημαϊκή κοινότητα και να υιοθετεί ψηλά πρότυπα ποιότητας. 
Δεύτερον, θωρακίζουμε τη διαδικασία της εξωτερικής αξιολόγησης. Θέλουμε αξιολογητές με επιστημονικό κύρος, γνώση του αντικειμένου, πραγματική ανεξαρτησία από αυτόν που αξιολογείται. Γι’ αυτό προβλέπονται δικλείδες για την αποφυγή σύγκρουσης συμφερόντων και τη διασφάλιση της αμεροληψίας. 
Τρίτον, βάζουμε κανόνες εκεί όπου απαιτείται μεγαλύτερη θεσμική σαφήνεια. Ενισχύεται, λοιπόν, η κανονιστική αυτονομία της αρχής, καθώς προβλέπεται ένα συγκεκριμένο εξουσιοδοτικό πλαίσιο. Με τη συγκεκριμένη ρύθμιση ενισχύεται η δημοσιότητα των κανονιστικών αποφάσεων, ώστε τα πανεπιστημιακά ιδρύματα, οι αξιολογητές, οι φοιτητές και κάθε ενδιαφερόμενος να γνωρίζουν εκ των προτέρων το θεσμικό πλαίσιο, τα κριτήρια και τις διαδικασίες που εφαρμόζονται.
Τέλος, διασφαλίζουμε τη συνέχεια των διαδικασιών, με ένα μεταβατικό πλαίσιο, έτσι ώστε να υπάρχει απρόσκοπτη συνέχιση και λειτουργία της αρχής. Στόχος είναι η αλλαγή του θεσμικού πλαισίου να μη δημιουργήσει κενά, καθυστερήσεις ή αμφισβητήσεις. 
Για εμάς, κυρίες και κυρίες Βουλευτές, είναι ξεκάθαρο. Δεν φοβόμαστε την αξιολόγηση. Η αξιολόγησή δεν τιμωρεί τα πανεπιστημιακά ιδρύματα. Προστατεύει τον φοιτητή. Προστατεύει τον πανεπιστημιακό. Προστατεύει τα ίδια τα ιδρύματά. Η επιλογή μας είναι ξεκάθαρη. Πανεπιστήμια ανοιχτά στον κόσμο, πανεπιστήμια που αξιολογούνται, πανεπιστήμια που λογοδοτούν, πανεπιστήμια που βελτιώνονται διαρκώς. Η πραγματική στήριξη δεν είναι να κρύβουμε τις αδυναμίες του. Είναι να του δίνουμε τα εργαλεία για να γίνεται καλύτερο. Αυτό, λοιπόν, υπηρετεί η σημερινή τροπολογία. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Τον λόγο έχει η κ. Δάγκα. 
ΠΑΡΑΣΚΕΥΗ (ΒΙΒΗ) ΔΑΓΚΑ: Υπουργέ, μάλλον, η τροπολογία θα μπορούσε να έχει τον τίτλο «καήκατε από τον χυλό και τώρα, προσπαθείτε να φυσήξετε το γιαούρτι». Το λέω με αφορμή την απόφαση του Συμβουλίου της Επικρατείας που φέρνετε με την τροπολογία τη συγκεκριμένη αλλαγές στον νόμο, όπως είπατε και εσείς, του ΕΘΑΑΕ. Ουσιαστικά, πάτε να αντιμετωπίσετε παρόμοιες κακοτοπιές στο μέλλον με ορισμένες από αυτές τις διατάξεις. Μάλιστα, όπως διευκρινίσατε, κάποια θα έχουν και αναδρομική ισχύ. 
Στην πραγματικότητα αυτό που θωρακίζεται, επειδή το επικαλεστήκατε αρκετές φορές, είναι η λειτουργία των Νομικών Προσώπων Πανεπιστημιακής Εκπαίδευσης. Προχωράει, δηλαδή, η ενσωμάτωσή τους στο χώρο της τριτοβάθμιας εκπαίδευσης και η ισοτίμησή τους με τα ΑΕΙ. Είναι χαρακτηριστικό εξάλλου ότι στην τροπολογία αναφέρονται πολλές φορές μαζί στην ίδια πρόταση. 
Μάλιστα και στην αιτιολογική και στην ίδια την τροπολογία επικαλείστε τη λεγόμενη ασφάλεια δικαίου. Είναι αυτά που λέει και το κόμμα Τσίπρα για να υπερασπιστεί τον νόμο Πιερρακάκη και ότι όταν θα γίνει κυβέρνηση θα το διατηρήσει κτλ.. 
Αποκαλύπτεται, όμως και ποιος είναι ο πραγματικός ρόλος της λεγόμενης αξιολόγησης και πιστοποίησης. Είναι η ρύθμιση της αγοράς των προγραμμάτων σπουδών και πτυχίων στα πλαίσια του ενιαίου χώρου ανώτατης της εκπαίδευσης, που όντως με βάση αυτές τις αντιδραστικές κατευθύνσεις της Ευρωπαϊκής Ένωσης είστε ομολογουμένως πιστοί. Αυτό για να τα βλέπουν τα υπόλοιπα κόμματα που υποστηρίζουν αυτές τις αντιδραστικές κατευθύνσεις. Φέρνετε μια τέτοια ρύθμιση για να επιλέγει ο φοιτητής πελάτης. 
Όταν, όμως, η ανώτατη εκπαίδευση αντιμετωπίζεται ως αγορά και το Πανεπιστήμιο ως πεδίο επιχειρηματικής δράσης, ένα είναι μόνο σίγουρο, ότι θα παράγονται διαρκώς τα ευτράπελα της αγοράς, όσες τροπολογίες κι αν φέρετε. Διότι η αγορά είναι αυτή που τελικά θα καθορίζει και το περιεχόμενο και τις προϋποθέσεις και την ποιότητα των σπουδών. Είναι αυτά τα ευτράπελα που θα προκύπτουν στις διαδικασίες αδειοδότησης που ακυρώνονται, τα επιχειρηματικά συμφέροντα που αναζητούν χώρο στην εκπαίδευση και οι οικογένειες που βρίσκονται στον αέρα, πληρώνοντας τελικά το κόστος. 
Την ίδια στιγμή βέβαια, το δημόσιο πανεπιστήμιο υποχρηματοδοτείται, υποστελεχώνεται και υποβαθμίζεται συνεχώς με τις φοιτήτριες και τους φοιτητές, αλλά και τις οικογένειές τους να προσπαθούν να τα βγάλουν πέρα, πληρώνοντας από την τσέπη για στέγαση, σίτιση και μια σειρά άλλες βασικές ανάγκες των σπουδών τους. Είναι γι’ αυτά, Υπουργέ, που κατεβαίνουν μαζικά στους δρόμους, όπως έγινε την προηγούμενη Παρασκευή, εδώ, στην Ελλάδα και στις υπόλοιπες χώρες, που ζητούν λεφτά για την παιδεία για να μπορέσουν να σπουδάσουν και όχι να δίνουν έναν αγώνα δρόμου επιβίωσης. Αυτή είναι η ουσία της κυβερνητικής πολιτικής σας, υποβάθμιση και εμπορευματοποίηση της δημόσιας ανώτατης εκπαίδευσης, ώστε να ανοίγει ο δρόμος στα επιχειρηματικά συμφέροντα. 
Το ΚΚΕ -γνωρίζετε πάρα πολύ καλά τη θέση του- δεν αποδέχεται μερεμέτια σε αυτό τον αντιδραστικό νόμο. Ζητάμε κατάργηση του νόμου Πιερρακάκη, του  ν.50/2024. Ζητάμε γενναία κρατική χρηματοδότηση για ένα αποκλειστικά δημόσιο, πραγματικά δωρεάν και υψηλού επιπέδου πανεπιστήμιο, που θα υπηρετεί τις ανάγκες της κοινωνίας κι όχι τα κέρδη της αγοράς και όχι τον πόλεμο.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε. 
Τον λόγο έχει ο Κοινοβουλευτικός Εκπρόσωπος της Νίκης, ο κ. Οικονομόπουλος.
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, σας έχω ζητήσει τον λόγο. 
ΠΡΟΕΔΡΕΥΩΝ (Ιωάννης Πλακιωτάκης): Συγγνώμη, κύριε Οικονομόπουλε, έχει ζητήσει νωρίτερα τον λόγο ο κ. Καζαμίας. 
Τον λόγο έχει ο κ. Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κύριε Παπαϊωάννου, κατ’ αρχάς, το πλαίσιο μέσα στο οποίο έρχεστε να φέρετε αυτή την τροπολογία για τα ανώτατα εκπαιδευτικά ιδρύματα είναι ένα θλιβερό κοινωνικό και πολιτικό πλαίσιο. Ίσως, θα γνωρίζετε ότι οι δαπάνες για την παιδεία στην Ελλάδα, ειδικά τώρα που συζητάμε το προσχέδιο του Προϋπολογισμού του 2027, αλλά με βάση τον Προϋπολογισμό για την Παιδεία του 2026, έχουν μειωθεί σε πραγματικές τιμές, δηλαδή αν αφαιρέσουμε τον πληθωρισμό, κατά τα 3% για φέτος. 

Και αυτό μας φέρνει στην τελευταία θέση της Ευρωπαϊκής Ένωσης των «27» όσον αφορά στο ποσοστό των δαπανών σε σχέση με το μέγεθος της οικονομίας, το ΑΕΠ.
Δεύτερον, γνωρίζετε ότι υπάρχουν πλέον μαζικές κινητοποιήσεις φοιτητών, οι οποίοι δεν μπορούν να σπουδάσουν λόγω της ακρίβειας, λόγω του υψηλού κόστους φοιτητικής κατοικίας. Και είχαμε και έναν Πρύτανη ο οποίος μας είπε ότι στο Πανεπιστήμιο Πατρών τετρακόσιοι φοιτητές που ενεγράφησαν δεν πήγαν, διότι μεταξύ άλλων αντιμετωπίζουν -αυτός ήταν ο κύριος λόγος- πολύ υψηλό κόστος στέγασης.
Και έρχεστε εδώ τώρα και μας φέρνετε μια τροπολογία η οποία είναι άσχετη με τα πραγματικά προβλήματα της ανώτατης παιδείας. Και όχι μόνο αυτό, είναι και πονηρός και ο τρόπος με τον οποίο την παρουσιάσατε. Διότι ήρθατε εδώ και αναφερθήκατε στο άρθρο 2 της τροπολογίας, που συγκροτεί έναν κατάλογο, ένα Μητρώο με καθηγητές του εξωτερικού για να κάνουν αξιολόγηση στα πανεπιστήμια. Αυτή η αξιολόγηση που γίνεται από το Συμβούλιο Αξιολόγησης και Πιστοποίησης υποτίθεται, αν λειτουργήσει καλά, ότι θα πρέπει να βελτιώνει την ποιότητα των σπουδών. Και μας μιλήσατε για το Μητρώο το οποίο φτιάχνετε.
Ωστόσο, το άρθρο 1 της τροπολογίας κάνει το ακριβώς αντίθετο από αυτό που είπατε, αλλά δεν το είπατε ξεκάθαρα, μη τυχόν και το πάρει χαμπάρι η Βουλή. Τι κάνει το άρθρο 1; Ενώ έχετε φτιάξει σε αυτό το Συμβούλιο Αξιολόγησης και πιστοποίησης έναν μηχανισμό για να έρχονται καθηγητές από το εξωτερικό και υποτίθεται να συμβάλλουν στη βελτίωση του επιπέδου των σπουδών, στο άρθρο 1 αφαιρείτε τη δυνατότητα δημιουργίας επιτροπών εμπειρογνώμων από το εξωτερικό για να ελέγξουν την ποιότητα στα ΑΕΙ σε τέσσερις τομείς, οι οποίοι είναι οι τέσσερις αδύναμοι κρίκοι της ανώτατης παιδείας, έτσι όπως την έχετε κάνει εσείς με την Κυβέρνησή σας στη χώρα. Και είναι τα κέντρα, τα Κέντρα Διά Βίου Μάθησης: Αυτά δεν μπορούν πλέον οι εμπειρογνώμονες να τα ελέγχουν, τους βγάζετε. Αυτό κάνετε με το άρθρο 1.
Εξ αποστάσεως εκπαίδευση: Πάλι τους βγάζετε από εκεί, για να μη δουν το επίπεδο της εκπαίδευσης εξ αποστάσεως.
Ως προς τα προγράμματα συνεργασίας, επίσης τους βγάζετε από εκεί, γιατί στα προγράμματα συνεργασίας υπάρχει θέμα.
Υπάρχουν, επίσης, θέματα με τα προγράμματα ηλεκτρονικής μάθησης. Γιατί τους βγάζετε από εκεί; Λέτε στην αιτιολογική έκθεση για να υπάρχει πιο συνεκτικό πλαίσιο. Καλά, εσείς είχατε νομοθετήσει να είναι μέσα με τον νόμο του 2020. Δεν είχατε τότε συνεκτικό πλαίσιο; Λίγη αυτοκριτική δεν ξέρετε να κάνετε, όταν διορθώνετε τον εαυτό σας;
Παρακαλούμε να μας πείτε τι ακριβώς κάνετε και τους βγάζετε και γιατί υπήρχε συνεκτικότητα στην αρχή.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Οικονομόπουλε, έχετε τον λόγο και αμέσως μετά ο κ. Γαβρήλος.
ΑΛΕΞΑΝΔΡΟΣ ΚΑΖΑΜΙΑΣ: Δεν θα απαντήσει ο κύριος Υπουργός;
ΠΡΟΕΔΡΕΥΩΝ (Ιωάννης Πλακιωτάκης): Κύριε Υπουργέ, θέλετε να απαντήσετε;
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Μάλιστα, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης): Κύριε Οικονομόπουλε, συγγνώμη. Θα απαντήσει πρώτα ο κύριος Υπουργός.
Ορίστε, κύριε Υπουργέ, έχετε τον λόγο.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ, κύριε Πρόεδρε.
Πολύ επιγραμματικά, γιατί είναι μόνο τρία λεπτά, όσον αφορά στις παρατηρήσεις της Βουλευτού του Κομμουνιστικού Κόμματος Ελλάδας, πρώτα από όλα, το αν συγχέονται ή δεν συγχέονται στον ίδιο νόμο τα ΑΕΙ και τα ΝΠΠΕ, είναι ο ν. 5094 ο συνταγματικός. Μην ξαναπιάσουμε την ίδια κουβέντα.
Όταν μιλάμε για τον Ενιαίο Χάρτη της Ανώτατης Εκπαίδευσης στην Ευρώπη, προφανώς, εννοούμε όλες εκείνες τις χώρες οι οποίες συμμετέχουν σε αυτόν τον Χάρτη σε μια άλλου είδους εικόνα των πανεπιστημίων των χωρών τους, όχι όπως εσείς έχετε τα πανεπιστήμια κλειστά στο μυαλό σας.
Όλα όσα είπατε τα ακούω. Απλώς δεν τα ασπάζομαι, διότι το ίδιο τροπάριο ακούμε εδώ και σαράντα χρόνια -από φοιτητής- για τη διασύνδεση της ανώτατης εκπαίδευσης με το κεφάλαιο, με όλα.
ΠΑΡΑΣΚΕΥΗ (ΒΙΒΗ) ΔΑΓΚΑ: Οι εκατοντάδες χιλιάδες φοιτητές σε όλες τις πόλεις…
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Γι’ αυτό, λοιπόν, σας προτείνω, εάν έχω το δικαίωμα, το εξής: Ανοίξτε και κανένα παράθυρο, να μπει λίγο ο ήλιος μέσα, να μη μένουμε μόνο με τον φοβικό χειμώνα.
Λοιπόν, από εκεί και πέρα, για το θέμα ακόμα πιο συγκεκριμένα - στον κ. Καζαμία θα πάω, για να μη σπαταλήσω τον χρόνο- κύριε Καζαμία, μπλέξατε μέσα στο ερώτημά σας και τα ΚΕΔΙΒΙΜ και τις εξ αποστάσεως.
Αντιλαμβάνεστε ότι εδώ μιλούμε για κάποια τροπολογία που σχετίζεται με την Εθνική Αρχή Ανώτατης Εκπαίδευσης, η οποία Εθνική Αρχή τι κάνει; Μελετά, διαπιστεύει, πιστοποιεί προγράμματα πρώτου, δευτέρου και τρίτου κύκλου σπουδών. Όλα όσα αναφέρετε είναι εκτός των διαδικασιών της ΕΘΑΑΕ. Επομένως, ούτε αφήσαμε κάτι απ’ έξω ούτε πάμε να υποκρύψουμε.
Διαβάζουμε, λοιπόν, τι έχουμε και μετά τοποθετούμαστε.
Επίσης, είπατε ότι την πιστοποίηση την κάνει το ΣΑΠ.
Δεν την κάνει το ΣΑΠ, κύριε Καζαμία. Την κάνουν οι Ανεξάρτητες Αρχές, οι επιτροπές αξιολόγησης, που υποβάλλουν στο ΣΑΠ.
Άρα, λοιπόν, τι προσπαθούμε να κάνουμε σε αυτές τις επιτροπές; Διότι όλα όσα είχαμε κάνει είναι, προφανώς, προς τη σωστή κατεύθυνση. Όμως, από τη στιγμή που μπορούμε να κάνουμε και κάτι άλλο περί της αξιοπιστίας και της αξιολόγησης το κάνουμε.
Και ρωτάω εγώ: Θα διαφωνήσετε εάν στο άρθρο που σχετίζεται με το Ειδικό Μητρώο Ανεξάρτητων Εμπειρογνωμόνων; Μέχρι τώρα μιλούσε για το 50% από το εξωτερικό και τώρα βάζουμε 100% καθηγητές και αξιολογητές-ερευνητές από το εξωτερικό. Κλείνουμε, δηλαδή; Ερχόμαστε να δούμε τα δικά μας ή το ανοίγουμε περισσότερο;
Επίσης, το Ειδικό Μητρώο Επαγγελματιών, όταν το ανοίγουμε και τώρα είναι ανοιχτό σε όλους τους επαγγελματίες οι οποίοι είναι εγγεγραμμένοι στα Μητρώα των αντίστοιχων επαγγελμάτων που είναι νομοθετικά ρυθμιζόμενα, αυτό κλείνει ή ανοίγει ή ότι ο οιοσδήποτε θέλει μπορεί να εγγραφεί στα Μητρώα αυτά και να συμμετέχει στις αξιολογήσεις;
Και φυσικά, όλη η διαδικασία την οποία αναφέρετε και αναφέρουμε έχει να κάνει με τη βασική μας τοποθέτηση και στόχευση. Το είπα και πριν. Δεν φοβόμαστε να αξιολογούμε την αξιολόγηση. Το ελληνικό δημόσιο πανεπιστήμιο, όπως και τα μη κρατικά πανεπιστήμια, όταν αξιολογούνται, γίνονται καλύτερα. Κανείς δεν έχει αμφιβολία -και νομίζω και εσείς, ως πανεπιστημιακός- ότι η οποιαδήποτε νέα γνώση προσφέρει ακόμα καλύτερα προσόντα, έτσι ώστε να τα έχουμε για τους φοιτητές μας. Διότι όλα αυτά γίνονται για τα παιδιά μας.
ΠΡΟΕΔΡΕΥΩΝ (Ιωάννης Πλακιωτάκης): Κύριε Οικονομόπουλε, έχετε επιτέλους τον λόγο.
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, πριν τοποθετηθώ στο νομοσχέδιο, θα αναφερθώ σε δύο ζητήματα που απαιτούν καθαρές απαντήσεις και υπεύθυνες αποφάσεις.
Οι εξελίξεις γύρω από το τουρκολυβικό μνημόνιο και την ηλεκτρική διασύνδεση Ελλάδας-Κύπρου απαιτούν εθνική εγρήγορση και αποφασιστικότητα. Η κοινή διεθνής καταδίκη του μνημονίου είναι θετική και πρέπει να έχει συνέχεια. Η προάσπιση της κυριαρχίας και των κυριαρχικών μας δικαιωμάτων απαιτεί έμπρακτη άσκησή τους, με απρόσκοπτη διεξαγωγή νομίμων ερευνών, ολοκλήρωση του καλωδίου, χωρίς αναγνώριση τουρκικής δικαιοδοσίας σε βάρος των ελληνικών δικαιωμάτων και επέκταση των χωρικών μας υδάτων στα δώδεκα ναυτικά μίλια.
Η Νίκη ζητά να προχωρήσουμε άμεσα στην Κρήτη, με την αναγκαία προετοιμασία και συνολικό σχεδιασμό για όλα τα ελληνικά νησιά.
Η Κρήτη, η Κάσος, η Κάρπαθος, η Ρόδος και το Καστελόριζο έχουν δικαιώματα που η πατρίδα οφείλει να υπερασπίζεται με συνέπεια. Η σύνδεση της Ελλάδας με την Κύπρο είναι υπόθεση εθνικής ευθύνης. Χρειάζεται διπλωματία με συνέχεια, ισχυρή αποτροπή και πολιτική βούληση. Η αναβολή δεν μπορεί να αποτελεί εθνική στρατηγική.
Στην υπόθεση της Ιεράς Μονής της Αγίας Αικατερίνης του Σινά η Κυβέρνηση οφείλει να τεκμηριώσει τους πανηγυρισμούς της, να καταθέσει το πλήρες κείμενο της συμφωνίας και να εξηγήσει τι διασφαλίζεται για την κυριότητα της περιουσίας, την αυτοδιοίκηση και την απρόσκοπτη μοναχική ζωή. Διατηρεί η Μονή τα ιδιοκτησιακά της δικαιώματα ή περιορίζεται σε δικαιώματα χρήσης; Ποια είναι η τύχη των εκκρεμών ενδίκων μέσων; Σε ποια δικαστικά στοιχεία στηρίχτηκε η επίκληση της 24ης Οκτωβρίου ως κρίσιμης προθεσμίας; Οι δημόσιες καταγγελίες για πιέσεις προς τη Σιναϊτική αδελφότητα απαιτούν συγκεκριμένες απαντήσεις. Η Μονή Σινά είναι ζωντανή κιβωτός της Ορθοδοξίας και του Ελληνισμού με οικουμενική ακτινοβολία. Η ΝΙΚΗ ζητά πλήρη προστασία των δικαιωμάτων και σεβασμό στην αδελφότητά της.
Στο κείμενο, που υπέβαλε η Αίγυπτος στην UNESCO αναφέρει -για όποιον δεν γνωρίζει- ότι στο σύνολό της η Μονή απολαμβάνει ένα ιδιαίτερο καθεστώς και αποτελεί Μνημείο Παγκόσμιας Κληρονομιάς. Ήταν τότε, το 2002, που η ίδια η Αίγυπτος, στην επίσημη αίτηση καταχώρησης της Μονής στα μνημεία της παγκόσμιας κληρονομιάς, αναγνώριζε αυτοβούλως την Ιερά Μονή ως νόμιμο ιδιοκτήτη της περιουσίας της. Στο κείμενο που υπέβαλε η UNESCO, αναφέρονται κατά λέξη τα εξής: «Η Μονή αποτελεί ιδιοκτησία της Ελληνορθόδοξης Εκκλησίας και υπάγεται στην Αρχιεπισκοπή του Σινά. Σύμφωνα με το ιεραρχικό σύστημα της Ανατολικής Ορθόδοξης Εκκλησίας, είναι αυτοδιοίκητη και ανεξάρτητη, τελώντας υπό τη διοίκηση του Ηγουμένου, ο οποίος φέρει τον τίτλο του Αρχιεπισκόπου. Οποιαδήποτε παρέμβαση για τη συντήρηση των κτηρίων αξιολογείται με ιδιαίτερη προσοχή από το Ανώτατο Συμβούλιο Αρχαιοτήτων της Κύπρου». Αυτά δεν τα λέμε εμείς, τα λέει η ίδια η αιγυπτιακή κυβέρνηση.
Θα πρέπει εδώ να τονιστεί ότι αυτή δεν είναι η πρώτη φορά που η Μονή αντιμετωπίζει την απειλή κατάσχεσης της περιουσίας της και εκδίωξη των διαβιούντων μοναχών. Η πιο πρόσφατη περίπτωση αφορά στην απόπειρα των Οθωμανών, με ιθύνοντες νόες του Σουλτάνου Σελίμ του Β΄, 1566 έως 1574, να δημεύσουν με την έκδοση αυτοκρατορικού διατάγματος την κινητή και ακίνητη περιουσία των μοναστηριακών ιδρυμάτων, τα οποία υπήρχαν διάσπαρτα σε όλα τα μήκη και τα πλάτη της Οθωμανικής Αυτοκρατορίας. Σε αυτό το πλαίσιο επιχειρήθηκε η κατάσχεση των περιουσιών των μοναστικών βακουφίων, τα οποία κρίθηκαν σημαντικό και χαρακτηριστικό της ανάγκης εξεύρεσης έκτακτων πόρων και πηγή εσόδων. Η εκ νέου πώλησή τους στους μοναχούς, που καλούνταν πλέον να υποθηκεύσουν την περιουσία τους, υπό το νεωστί επιβεβλημένο καθεστώς των γαιών και καταληκτικά σε επιστολή που απέστειλε ο Αρχιεπίσκοπος Σινά και καθηγούμενος της Μονής, Ευγένιος, στο Γερμανό αυτοκράτορα Μαξιμιλιανό τον Γ΄ και της οποίας το περιεχόμενο σώζεται αυτούσιο στα γραπτά του Γερμανού ελληνιστί, υποθήκευσαν σε τοκογλύφους όλη τους την περιουσία και πήραν πέντε χιλιάδες χρυσά νομίσματα και με υψηλότατο τόκο τις προσόδους και τα ιερά σκεύη της Μονής, με ποσό που αντιστοιχούσε σε τριακόσιους χιλιάδες ασημένιους αχτσέδες, δηλαδή στα ετήσια έσοδα ενός μεσαίου μεγέθους αστικού κέντρου της Οθωμανικής Αυτοκρατορίας κατά τα μέσα του 16ου αιώνα. Αυτό το ποσό κλήθηκαν να καταβάλουν στα αυτοκρατορικά θησαυροφυλάκια οι μοναχοί της Ιεράς Μονής Αγίας Αικατερίνης του Σινά, ώστε να επιτραπεί να αγοράσουν εκ νέου την κατασχεθείσα περιουσία της Μονής. 
Η Μονή διαθέτει ένα έγγραφο, το οποίο είναι γνωστό ως η «Διαθήκη του Μωάμεθ» (Αχτιναμές). Από την άποψη της αραβικής και οθωμανικής διπλωματικής ανήκει στην κατηγορία των αχτιναμέδων, δηλαδή συμβολαίων αμοιβαίας, αλλά όχι επί τη βάση ισότητας μεταξύ των συμβαλλομένων μερών συνύπαρξης και σεβασμού. Το περί ου ο λόγος έγγραφο φέρεται να εκδόθηκε από τον ίδιο τον Προφήτη και έχουν γίνει πανεπιστημιακές πραγματογνωμοσύνες που αποδεικνύουν τη γνησιότητά του και σήμερα φυλάσσεται στην Κωνσταντινούπολη. Μάλιστα, φέρει την εντύπωση παλάμης του Προφήτη εις ένδειξη αυθεντικότητας. Με βάση το αντίγραφο, που κατόπιν απαιτήσεως των μοναχών, παραχωρήθηκε το 1517 από τον Σουλτάνο, οι μοναχοί της Ιεράς Μονής Αγίας Αικατερίνης του Όρους Σινά, υιοθέτησαν το 1569, μια διαφορετική τακτική, την οποία μοναστικές κοινότητες σε άλλα μέρη της Οθωμανικής επικράτειας αδυνατούσαν να υιοθετήσουν, καθώς η αναπαραγωγή του αυθεντικού κειμένου του εγγράφου εκφεύγει της σύντομης περιγραφής που προσπαθούμε να κάνουμε εδώ πέρα. 
Οι Χριστιανοί που διαβιούν στη Μονή δεν πρέπει να ενοχλούνται, να καταπιέζονται ή να φορολογούνται αυθαίρετα. Το μοναστήρι και τα μετόχια του αποτελούν περιουσία της Μονής και είναι απαραβίαστα. Κατ' επέκταση, δεν επιτρέπεται καθ’ οιοδήποτε τρόπο η λεηλασία, η καταστροφή των ιερών τόπων, όπως αυτοί θεωρούνται. Οι μοναχοί και οι θρησκευτικοί λειτουργοί που υπηρετούν τη Μονή εξαιρούνται από φόρους και στρατιωτική θητεία. Ο γάμος Μουσουλμάνων με Χριστιανές γυναίκες επιτρέπεται μόνο με τη συναίνεσή τους και δεν επιτρέπεται να τους απαγορευτεί η εκκλησιαστική τους λατρεία. 
Έτι περαιτέρω, το Ισλάμ και οι επίσημοι θεσμοί που έχουν υποχρέωση να προστατεύουν μοναχούς και μονή από κάθε μορφή βίας ή αυθαιρεσίας. Η παραβίαση αυτών των όρων θεωρείται όχι μόνο αθέτηση όρκου, αλλά και προσβολή εναντίον του Αλλάχ και του Προφήτη του και ισοδυναμεί με κατάρα προς αυτόν που προσβάλλει τον Αλλάχ, τον Προφήτη του είτε πρόκειται για τον Σουλτάνο είτε για απλό πιστό. 
Και ρωτάμε, ο κ. Γεραπετρίτης, όταν έκανε την επαίσχυντη αυτή συμφωνία, για την οποία δεν έρχεται να μας ενημερώσει, ούτε μας την καταθέτει, εξήντλησε τις διπλωματικές δυνατότητες; Πήγε στα μουσουλμανικά κράτη να ενημερώσει όλους τους ηγέτες των μουσουλμανικών κρατών ότι αθετείται η επιταγή του Μωάμεθ και αυτό είναι επικίνδυνο και μπορεί να τους οδηγήσει ακόμα και σε θάνατο και στην κρεμάλα; 
Σας ενημερώνουμε, κύριε Γεραπετρίτη, ποιες είναι οι σκοτεινές διασυνδέσεις που επιτάσσουν αυτά τα συμφέροντα; Θα λογοδοτήσετε στην ιστορία χιλίων πεντακοσίων χρόνων. Διακινδυνεύετε και το καθεστώς στο Άγιος Όρος και το καθεστώς στους Αγίους Τόπους και τα Ιεροσόλυμα, που έχουν αντίστοιχους τίτλους κυριότητας. 
Εφόσον η Αίγυπτος συνεχίζει να επιμένει στην εφαρμογή της απόφασης της αιγυπτιακής δικαιοσύνης, θα πρέπει να παρακάμψει την οποιαδήποτε διμερή επαφή μεταξύ των δύο κρατών και να προσφύγει επίσημα στην UNESCO, όπου θα καταθέσει όλα τα δεδομένα και τα έγγραφα που αφορούν στην υπόθεση και θα απαιτήσει ειδική συνεδρίαση της Επιτροπής Παγκόσμιας Κληρονομιάς, επιτόπια αποστολή εμπειρογνωμόνων για την αξιολόγηση της κατάστασης, κατάθεση υπομνήματος για την παραβίαση από πλευράς Αιγύπτου των διεθνών της υποχρεώσεων. 
Παράλληλα, η Ελλάδα θα πρέπει να κοινοποιήσει το ζήτημα σε διεθνείς Οργανισμούς, όπως το Συμβούλιο της Ευρώπης, η Ευρωπαϊκή Ένωση και ο ΟΗΕ και να απαιτήσει ως κράτος-μέλος να παρέμβουν με ανακοινώσεις, αποφάσεις και διπλωματικές αποστολές για την προστασία της Μονής και των μοναχών της. 
Και τέλος, ως απόλυτο μέτρο, η Ελλάδα θα μπορούσε να προβεί σε κατασχέσεις αιγυπτιακών περιουσιών, αντίστοιχου μεγέθους και κύρους που βρίσκονται εντός της ελληνικής επικράτειας. 
Τι από αυτά έχετε κάνει, κύριε Γεραπετρίτη; 
Τώρα, θα ήθελα να πω δυο λόγια για το νομοσχέδιο που συζητάμε σήμερα, παρότι ο χρόνος δεν με βοηθάει, γιατί θεωρούσα ότι αυτά είναι πολύ σημαντικά και ενδιαφέρουν τον ελληνικό λαό.
Η θεσμική οργάνωση του επαγγέλματος του ψυχολόγου ανταποκρίνεται σε πραγματική ανάγκη. Ο πολίτης που αναζητά βοήθεια πρέπει να γνωρίζει σε ποιον απευθύνεται. Η δημιουργία ενός Νομικού Προσώπου Δημοσίου Δικαίου πρέπει να υπηρετεί αυτούς τους στόχους. Η επιτυχία του θα κριθεί από την προστασία των ληπτών υπηρεσιών, τη διαφάνεια και την ποιότητα της φροντίδας. 
Θα σταθώ σε τρεις βασικές προϋποθέσεις. Είναι τα σαφή επαγγελματικά δικαιώματα, η άδεια άσκησης επαγγέλματος ψυχολόγου, η εξειδίκευση και η ψυχοθεραπευτική επάρκεια, που χρειάζονται διακριτούς και κατανοητούς κανόνες. Ο πολίτης πρέπει να γνωρίζει ποιος δικαιούται να παρέχει κάθε υπηρεσία και με ποια εκπαίδευση.
Δεύτερη προϋπόθεση είναι η αντιπροσωπευτική διοίκηση και η διαφάνεια. Η προσωρινή διοίκηση διορίζεται από τον κύριο Υπουργό και μπορεί μαζί με την παράταση να παραμείνει έως τρία χρόνια. Ζητούμε συντομότερη και δεσμευτική προθεσμία για τις εκλογές, διαφανή επιλογή της προσωρινής διοίκησης. Η διορισμένη διοίκηση οφείλει να ετοιμάζει έγκαιρα τη μετάβαση στην εκλεγμένη. 
Θεωρούμε επίσης αναγκαίο ένα υποχρεωτικά ψηφιακό και ενημερωμένο μητρώο. Το νομοσχέδιο προβλέπει ηλεκτρονική υποβολή αιτήσεων και δηλώσεων, αλλά αφήνει δυνητική την ψηφιακή τήρηση του μητρώου. Ο πολίτης πρέπει να μπορεί να ελέγξει εύκολα τη νόμιμη επαγγελματική ιδιότητα εκείνου στον οποίο εμπιστεύεται την ψυχική του υγεία. 
Τρίτη προϋπόθεση είναι η πρόσβαση σε επαρκώς στελεχωμένες δημόσιες Υπηρεσίες. Η οργάνωση του επαγγέλματος πρέπει να συνοδεύεται από πολιτική για την κάλυψη των αναγκών στα νοσοκομεία. Το ίδιο ισχύει και για τη νοσηλευτική, για την παραμονή έμπειρων γιατρών στο ΕΣΥ. 
Κύριε Υπουργέ, οι παρατηρήσεις μας έχουν κατατεθεί από την κ. Κουρουπάκη στις επιτροπές.
Σας ευχαριστώ πολύ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε. 
Ο κ. Χήτας έχει ζητήσει τον λόγο για μια σύντομη παρέμβαση.
Παρακαλώ, κύριε Χήτα, έχετε τον λόγο. 
ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, ευχαριστώ πάρα πολύ.
Ζητώ τον λόγο για τρία λεπτά -θα μιλήσω και αργότερα- γιατί ακούστηκαν πολλά πράγματα σήμερα εδώ. 
Κοιτάξτε, κοντά οκτώ χρόνια είμαστε εδώ μέσα. Η αλήθεια είναι ότι έχουμε συγκρουσθεί πάρα πολύ άσχημα και δυνατά και έχουμε κάνει και ωραίες κόντρες. Όμως, πάντα πολιτικά. Δεν έχουμε μάθει να ακουμπάμε οικογένειες, παιδιά, περιουσίες, να κάνουμε βρώμικο παιχνίδι, όπως κάνει ο συνάδελφος Βουλευτής και Υπουργός Υγείας, ο κ. Σπύρος-Άδωνις Γεωργιάδης. 
Δεν περιμέναμε κάτι διαφορετικό από εσάς. Το πολιτικό σας παρελθόν και το πολιτικό σας ποιόν -γιατί δεν με ενδιαφέρει το προσωπικό σας, ούτε είμαστε φίλοι και ούτε θέλω να γίνω μαζί σας- το γνωρίζουμε όλοι. Και το γνωρίζει όλη η Ελλάδα. Ξέρουμε ποιος είστε. Καμία έκπληξη, λοιπόν, για το πώς αποφασίσατε να παίξετε σήμερα εδώ μέσα πολιτικά. Ψέματα, απλά για να πετύχετε τον στόχο σας. Λες και δεν τον γνωρίζετε. Λες και δεν γνωρίζατε, για παράδειγμα, ότι πολύ πριν το μνημόνιο ο Βελόπουλος…
Μεγάλη καΐλα έχετε με τον Βελόπουλο, κύριε Υπουργέ μας! Μεγάλη! Τι σύμπλεγμα είναι αυτό; Το ότι δεν παρακάλεσε πριν από κάποια χρόνια που κλαίγατε εσείς να πάρετε Υπουργείο και αποφάσισε από το μηδέν να κάνει ένα κόμμα δικό του και να σας πηγαίνει αίμα, σας πονάει πολύ αυτό. Αποφάσισε να κάνει ένα κόμμα δικό του! Πήρε χώμα και νερό και το έφτιαξε από το μηδέν! Και είμαστε πολύ περήφανοι γι’ αυτό! Δεν μπορείτε να το χωνέψετε αυτό. Δεν μπορείτε να ξεπεράσετε αυτό το σύμπλεγμα. Κανένα πρόβλημα. 
Δεν γνωρίζατε ότι τα χρήματα τα είχε πριν το μνημόνιο; Φίλοι ήσασταν. Γιατί βγαίνετε και λέτε τέτοια πράγματα σήμερα εδώ; Σας χτύπησε ποτέ εσάς για τα περιουσιακά σας στοιχεία, για την οικογένειά σας προσωπικά; Δεν το ξέρετε ότι τα είχε τα λεφτά αυτά από πριν; Τα ξέρετε. Τα είχε πριν το μνημόνιο. Γιατί λέτε τέτοια πράγματα; Μη λέτε τώρα ψέματα για να κάνετε απλά ένα «tweet»! Δεν αξίζει τον κόπο. Δεν είναι ηθικό. Δεν είναι ωραίο. Στο ένα ποτό που είχατε πιει στο παρελθόν! Δεν είναι σωστό. Είναι λάθος αυτό το πράγμα. Και είναι και ελεγμένος! Έχει ελεγχθεί από την κορυφή ως τα νύχια. Δεν το ξέρετε ότι έχει ελεγχθεί; Αφού το ξέρετε ότι έχει ελεγχθεί δεκαπέντε φορές από την κορυφή ως τα νύχια! Άλλωστε, δεν λένε τον Βελόπουλο «αδιευκρίνιστο». Εσάς λένε «αδιευκρίνιστο». Ο εθνικός «αδιευκρίνιστος» είστε εσείς, γιατί βρέθηκαν πράγματα τα οποία δεν ξέρουμε τι είναι. Δεν είπε για τον Βελόπουλο τίποτα. 
Να μη λέμε ψέματα! Πολλά ψέματα παντού! Είπατε για τον νόμο ότι αφορά ένα εκατομμύριο κόσμο για το «πόθεν έσχες». Όχι! Αφορά μόνο όσους υπόκεινται και είναι υποχρεωμένοι να κάνουν δηλώσεις «πόθεν έσχες». Μιλώ γι’ αυτά που είπαμε για το σπίτι και τα τριάντα χιλιάρικα, για τα τιμαλφή, για τα ρολόγια, για τα περιουσιακά στοιχεία. Δεν είναι για έντεκα εκατομμύρια Έλληνες. Είναι νόμος της Νέας Δημοκρατίας που ψηφίστηκε στις 28-2-2023. Τι να κάνουμε τώρα; Ψέματα και σ’ αυτό; Δεν βγαίνει κάτι με τα ψέματα. 
Κοιτάξτε, η αλήθεια είναι ότι γνωριζόμαστε όλοι πλέον. Γνωρίζει πολύ καλά ο κόσμος ποιος είναι ο Βελόπουλος. Κάποιοι τον συμπαθούν, κάποιοι τον αντιπαθούν. Γνωρίζουν πάρα πολύ καλά οι Έλληνες πολίτες ποιος είναι ο Γεωργιάδης. Αν εξαιρέσω τους εξήντα χιλιάδες ψηφοφόρους σας, τους οποίους επικαλείστε συνεχώς, νομίζω ότι η μισή Ελλάδα διασκεδάζει μαζί σας και η άλλη μισή εξοργίζεται. Εννοώ πολιτικά πάντα, με αυτά που λέτε πολιτικά. Δεν σας κρίνω σαν άνθρωπο και ούτε γνωριζόμαστε. Πολιτικά πάντα. Η μισή Ελλάδα διασκεδάζει με τα «α και ου» -κάντε το λίγο να το δούμε αυτό, χοροπηδήστε λίγο εδώ μέσα, να δούμε πώς τα κάνετε αυτά τα πράγματα ωραία, να μας διασκεδάσετε και εμάς- και η άλλη μισή εξοργίζεται με το πολιτικό σας θράσος, με τις κολοτούμπες σας. Είναι κοινό μυστικό ότι σας έχουν βγάλει «ο εθνικός κολοτούμπας»! Εκεί που φτύνατε γλύφατε, εκεί που γλύφατε φτύνετε. Αλλάξατε τριάντα αφεντικά. Κάνατε τα πάντα, απλά για να σώσετε το πολιτικό σας τομάρι. Καλά κάνατε. Είναι μια επιλογή σας. Γι’ αυτήν την επιλογή σας κρίνεστε και εσείς. Άρα, γνωριζόμαστε πάρα πολύ καλά.
 Για τον Βελόπουλο μου το έχετε ξαναπεί εμένα σε κάτι κόντρες τηλεοπτικές.  Τον ξέρω πολύ καλύτερα και από εσάς. Εγώ μένω δίπλα του εικοσιπέντε χρόνια στη Θεσσαλονίκη. Τον ξέρω εικοσιπέντε χρόνια. Είμαι πενήντα τριών χρονών, τον ξέρω εικοσιπέντε χρόνια. Ξέρω…
ΠΡΟΕΔΡΕΥΩΝ (Ιωάννης Πλακιωτάκης): Τελείωσε ο χρόνος. Δεν φταίω εγώ.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε Πρόεδρε, θα ήθελα τον λόγο επί προσωπικού.
ΠΡΟΕΔΡΕΥΩΝ (Ιωάννης Πλακιωτάκης): Κύριε Υπουργέ, έχετε τον λόγο επί προσωπικού.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ο συνάδελφος είναι σταλθείς προφανώς από τον Πρόεδρό του που το έβαλε προηγουμένως στα πόδια. Δυστυχώς, η κάμερα δεν μπορούσε να δείξει την ταχύτητα αποχώρησης του Κυριάκου Βερόπουλο από την Αίθουσα! «Σπίντι Γκονζάλες»! Εξαφανίστηκε! Κι έτσι θα κάνει κάθε φορά που θα με συναντάει!
Ξεκίνησε, λοιπόν, ο κύριος συνάδελφος λέγοντας ότι αυτός ποτέ δεν κάνει κάτι κάτω από τη ζώνη, δεν μπλέκει οικογένειες και δεν μιλάει προσωπικά και μετά από τριάμισι λεπτά μίλαγε προσωπικά.
ΚΩΝΣΤΑΝΤΙΝΟΣ ΧΗΤΑΣ: Πολιτικά.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Όσο για τα «αδιευκρίνιστος», έχουν απαντηθεί από τη δικαιοσύνη, όχι από εμένα. Και ξέρετε κάτι, κύριε συνάδελφε; Κάποτε, όταν κάποιος πάει στη δικαιοσύνη και αρχειοθετείται, τελειώνει η κουβέντα μεταξύ των αξιοπρεπών ανθρώπων. Αν πρέπει κάθε μέρα να επανερχόμαστε στα ίδια, δεν βγάζουμε άκρη. 
ΚΩΝΣΤΑΝΤΙΝΟΣ ΧΗΤΑΣ: Δεν ισχύει για τον Βελόπουλο αυτό;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Φυσικά! Εγώ δεν είπα ότι ο Βελόπουλος έχει κλέψει. Είπα ότι είχε τα λεφτά του στη Γερμανία την ώρα που έλεγε για πατριωτισμό. 
Όμως, αγαπητέ κύριε συνάδελφε, θα μείνω στο μείζον τώρα που με ενδιαφέρει, το πολιτικό. 
Ανέβηκε ο κ. Βελόπουλος, κύριε Πρόεδρε -και αυτό αφορά όλους τους Βουλευτές του Κοινοβουλίου, όχι μόνο εμένα ή την Κυβέρνηση- και είπε ψευδώς ότι νομοθετήσαμε ειδικά για τους Βουλευτές και τους Υπουργούς να μπορούν να κρύβουν τα τιμαλφή τους στο σπίτι τους και ότι δεν ελεγχόμαστε για το «πόθεν έσχες». 
Και ρωτάω τον οποιονδήποτε από την Αντιπολίτευση το εξής: Υπάρχει τρόπος, κύριοι Βουλευτές της Αντιπολιτεύσεως, να έχει κάποιος αύξηση στο εισόδημά του ως Βουλευτής που δεν δικαιολογείται από τα δηλωθέντα εισοδήματά του και δεν τον καλεί αμέσως ο Ορκωτός Λογιστής της Βουλής να δώσει εξηγήσεις γιατί ανέβηκε το χρέος του στην κάρτα ή γιατί μπήκαν χρήματα στον λογαριασμό του που δεν έχουν δικαιολογηθεί από τα εισοδήματά του; Υπάρχει ένας που δεν έχει ελεγχθεί από τον Ορκωτό Λογιστή της Βουλής;

Άρα, όταν ένας Αρχηγός κόμματος έρχεται εδώ και λέει στην ελληνική κοινωνία ότι δήθεν εμείς εδώ δεν ελεγχόμαστε για την «άσπριση» της δικής μας καταστάσεως, δεν ψεύδεται, κύριε Πρόεδρε; Δεν πλήττει ευθέως το Κοινοβούλιο; Δεν παίζει τον ρόλο των φασιστών που θέλουν να πέσει η Βουλή των Ελλήνων για να έρθει -δεν ξέρω εγώ τι- άλλο πολίτευμα; Αυτό έκανε πριν ο Βελόπουλος.
Ήρθε ως μέγας ψεύτης να περάσει στην ελληνική κοινωνία ότι δήθεν δεν ελεγχόμαστε εδώ για τα λεφτά μας και την περιουσία μας. Όπως ξέρετε, λοιπόν, αυτό είναι ψέμα, το ξέρετε και ο ίδιος.
ΚΩΝΣΤΑΝΤΙΝΟΣ ΧΗΤΑΣ: Ό,τι να ’ναι!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Όσον αφορά το περιουσιολόγιο, είπε ότι νομοθετήσαμε για τους Βουλευτές και τους Υπουργούς. Ψευδές. Ο νόμος αφορούσε όλους τους υπόχρεους «πόθεν έσχες»…
ΚΩΝΣΤΑΝΤΙΝΟΣ ΧΗΤΑΣ: Αυτό λέω…
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): …που είναι πολλές χιλιάδες. 
ΚΩΝΣΤΑΝΤΙΝΟΣ ΧΗΤΑΣ: Έντεκα  εκατομμύρια…
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Και ο νόμος αυτός ήρθε ως συνέχεια της μνημονιακής απαίτησης, είπα, για την εφαρμογή του περιουσιολογίου γενικά στον πληθυσμό. Γι’ αυτό και ρωτάω την Ελληνική Λύση, το εξής: Είναι στο πρόγραμμα της Ελληνικής Λύσης η εφαρμογή περιουσιολογίου στον πληθυσμό, που σημαίνει ότι θα πρέπει να δηλώσουν όλοι οι Έλληνες πολίτες το παραμικρό πράγμα που έχουν σπίτι τους και η εφορία να μπορεί να μπαίνει μέσα να τους ελέγχει; 
Ευχαριστώ πολύ.
ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, τον λόγο, παρακαλώ.
ΠΡΟΕΔΡΕΥΩΝ (Ιωάννης Πλακιωτάκης): Για παρέμβαση. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): …(Δεν ακούστηκε)
ΠΡΟΕΔΡΕΥΩΝ (Ιωάννης Πλακιωτάκης):  Όχι, όχι, έχει δικαίωμα. Έχει δικαίωμα για παρέμβαση.
ΚΩΝΣΤΑΝΤΙΝΟΣ ΧΗΤΑΣ: …(Δεν ακούστηκε)
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, παρακαλώ.
Ορίστε, κύριε Χήτα, έχετε τον λόγο.
ΚΩΝΣΤΑΝΤΙΝΟΣ ΧΗΤΑΣ: Άλλα αντ’ άλλα της Παρασκευής το γάλα!
 Πριν από μία ώρα είπατε ότι η ρύθμιση αυτή αφορά έντεκα εκατομμύρια κόσμο. Τέτοια λέγατε πριν από λίγο εδώ. Επειδή, όμως, ψεύδεστε συνεχώς, έχετε χάσει το μέτρημα. Εσείς είπατε πριν από λίγο ότι αφορά έντεκα εκατομμύρια κόσμο και μας φέρνετε το νόμο και σας λέω ότι είναι του 2023 και αφορά τους υπόχρεους. Εγώ σας το είπα πριν από λίγο. Τι μου λέτε, αυτά που σας είπα εγώ; Όσοι είναι υπόχρεοι υποβολής δήλωσης «πόθεν έσχες». Τόσο ξεκάθαρο είναι.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Άρα, όχι και οι Βουλευτές και οι Υπουργοί.
ΚΩΝΣΤΑΝΤΙΝΟΣ ΧΗΤΑΣ: Και οι Βουλευτές και οι Υπουργοί είναι μέσα. Μα,  εμείς είμαστε η Βουλή των Ελλήνων. Οι δημοσιογράφοι, οι γιατροί και ποιοι στον κόρακα ακόμη, είναι υπόχρεοι. Δεν αφορά, όμως, έντεκα εκατομμύρια κόσμο, που είπατε πριν από λίγο εσείς. Είστε ψεύτης! Έντεκα εκατομμύρια κόσμο νομοθέτησε η Κυβέρνηση. Τέτοια λέγατε. Τέτοια λέγατε! 
Σιγά, μην ασχοληθεί μαζί σου! Έχει ένα κόμμα να διοικήσει. Με τον Μητσοτάκη θα ασχοληθεί, όσο και να θέλεις. Και εάν με ρωτάτε, κακώς σας απάντησε και την πρώτη φορά. Σιγά μην καθίσει Πρόεδρος κόμματος να απαντήσει στον Άδωνι Γεωργιάδη. Ε, όχι ρε παιδιά! Ε, όχι, δεν θα απαντήσει ποτέ. Έχει και ένα κόμμα να διοικήσει και έχει και μία Ελλάδα να τη φέρει και πάλι στα ίσια της. 
Κύριε Γεωργιάδη, σας είπα και πριν, γνωριζόμαστε όλοι. Εσείς θέλετε να πετάξετε μία ατάκα, για να τη βάλετε στο twitter. Είναι η άποψή σας και καλά κάνετε. Τι να περιμένει, όμως, ο κόσμος; Σας είπα και το εξής: Ρωτήστε τα έντεκα εκατομμύρια Ελλήνων εκεί έξω -την άποψή τους- πλην των εξήντα χιλιάδων που σας ψηφίζουν, αλλά να είναι εξήντα χιλιάδες. Μπορεί να είναι και εβδομήντα. Εγώ σας εύχομαι να τους κάνετε και ογδόντα χιλιάδες ή εκατό χιλιάδες, όσοι σας ψηφίσουν. Να κάνουμε ένα γκάλοπ. Βάλτε εκεί τους δικούς σας που κάνουν τις δημοσκοπήσεις, να κάνουν μια δημοσκόπηση και πείτε, ρε παιδιά, την άποψή σας για τον Άδωνη Γεωργιάδη. Θα δούμε. Όλοι γνωριζόμαστε πια. Όλοι γνωριζόμαστε, κύριε Γεωργιάδη, και σας τα λέω με αγάπη. Αλήθεια σας το λέω. Μην ξεχνάτε ότι μπορεί να είμαι και ο εθνικός σας νονός. Είστε ο άνθρωπος που δεν μπόρεσε να καταπιεί ότι τον έλεγα με το όνομά του και αντιδρούσε, λέγοντας -φοβερό, απίστευτο- «γιατί με λες με το όνομά μου;». Φοβερό, απίστευτο! Γιατί σας είπα Σπύρο; Και μη χειρότερα, ρε φίλε! Δεν το έχω ξαναδεί εκείνο το «αλήστου μνήμης» σκηνικό. Από άνθρωπο που δεν δέχεται το όνομά του, τι να περιμένω; Δεν μπαίνω στην ουσία όλων όσων έχετε κάνει όλα αυτά τα χρόνια, κύριε Γεωργιάδη. Άδωνις είστε, Γεωργιάδης είστε, Σπύρος είστε, ό,τι θέλετε είστε, ό,τι θέλετε λέτε. Για εμάς,  έχετε το πολιτικό ακαταλόγιστο.
Σας ξαναλέω, ότι δεν πρόκειται να ασχοληθεί ο Βελόπουλος με εσάς. Έχει πολύ σοβαρές δουλειές να κάνει. Θα ασχοληθεί με τον Μητσοτάκη, φυσικά. Θα ασχοληθεί με τα υπόλοιπα κόμματα, φυσικά, σε επίπεδο πολιτικού αρχηγού. Όταν κάποια στιγμή και εσείς, δώσει ο Θεός να κάνετε δικό σας κόμμα και γίνετε πολιτικός αρχηγός, εδώ θα είναι να τα λέτε. Μέχρι τότε, όμως, θα περιμένετε! 
ΠΡΟΕΔΡΕΥΩΝ (Ιωάννης Πλακιωτάκης): Ο κ. Γαβρήλος, έχει τον λόγο.
ΓΕΩΡΓΙΟΣ ΓΑΒΡΗΛΟΣ: Κυρίες και κύριοι συνάδελφοι, κύριε Υπουργέ, κυρία Υφυπουργέ, πραγματικά φαντάζει ως ειρωνικό αλλά και τρολάρισμα, εδώ μπροστά στην Ολομέλεια της Βουλής, να έρχεστε να κατακρίνετε τον κ. Βελόπουλο, διότι απαξιώνει το κύρος του πολιτικού συστήματος. Εσείς! Και ασφαλώς, δεν θέλω να σας ασκήσω σήμερα μία κριτική για το πώς πολιτεύεστε προσωπικά. Θα σταθώ, όμως, στις πολιτικές που κάνετε όλα αυτά τα χρόνια και κυρίως, στις πολιτικές της Κυβέρνησής σας. 
Καλά, δεν έχετε ίχνος ενσυναίσθησης σαν Κυβέρνηση; Βγήκατε μέσα στο Μετρό με διαφήμιση για τα επιδόματα που δίνετε στους Έλληνες πολίτες; Μα, ντροπή δεν υπάρχει; Ενσυναίσθηση δεν υπάρχει; Ίχνος; Μόνο επικοινωνία; Τι επικοινωνείτε; Τη φτωχοποίηση του Έλληνα φορολογούμενου, του Έλληνα πολίτη; Δεν βλέπετε τα καμπανάκια της Eurostat; Το 27,5% των Ελλήνων βρίσκονται σε κίνδυνο φτώχειας. Το 87% των Ελλήνων λένε ότι δεν τα βγάζουν πέρα τον μήνα. Το 50,5% των Ελλήνων λένε ότι δεν έχουνε λίγα ευρώ στην άκρη να αντιμετωπίσουν ένα έκτακτο γεγονός. Δυόμισι χιλιάδες εργαζόμενοι στην Πίτσα Fun δεν ξέρουν  τι τους ξημερώνει αύριο και βγήκατε να διαφημίσετε σαν Κυβέρνηση τα επιδόματα που δίνετε στους Έλληνες πολίτες; Ντροπή! 
Ερχόμαστε τώρα στις δικές σας πολιτικές. Πολιτικές στο Υπουργείο Υγείας που έχουν απαξιώσει το σύστημα. Όσο και αν φωνάζετε και όσο και εάν θέλετε με έναν αλαζονικό τρόπο και με μία δυνατότητα που έχετε το άσπρο να το κάνετε μαύρο και το μαύρο να το κάνετε άσπρο, σας διαψεύδει η πραγματικότητα. Έχετε απαξιώσει το Εθνικό Σύστημα Υγείας. Οι γιατροί φεύγουν στο εξωτερικό, φεύγουν προς τον ιδιωτικό τομέα. Αναγκάζεστε σήμερα να αυξήσετε τον χρόνο παραμονής μεγάλων γιατρών σε ηλικία, από τα εξήντα επτά χρόνια έως ότου θελήσουν και αποφασίσουν να φύγουν, προκειμένου να τους κρατήσετε στο Εθνικό Σύστημα Υγείας. Διότι τα νέα παιδιά εγκαταλείπουν τη χώρα ή πηγαίνουν στον ιδιωτικό τομέα, που με τις δικές σας πολιτικές έχει αυξήσει το ποσοστό των δαπανών υγείας προς τον ιδιωτικό τομέα στο 39%-40%. Είναι από τα μεγαλύτερα ποσοστά ιδιωτικών δαπανών υγείας στην Ευρώπη. Και έρχεστε σήμερα εδώ για μία ακόμη φορά να εργαλειοποιήσετε μία νομοθετική παρέμβαση. Δημιουργείτε, τάχα, ένα Νομικό Πρόσωπο Δημοσίου Δικαίου που αφορά τους ψυχολόγους, αλλά που ορίζετε εσείς τη διοίκηση, προκειμένου να έχετε τον έλεγχο και όχι να υπάρχει αυτοτέλεια για αυτό το Νομικό Πρόσωπο Δημοσίου Δικαίου. 
Αναφέρεστε σε επαγγελματικά δικαιώματα και σε χαρακτηρισμό, σύμφωνα με τις σπουδές τους, που δεν τα φέρνετε σήμερα και δεν τα ορίζετε, αλλά σε ένα απώτερο μέλλον, μέσα από ένα νέο Προεδρικό Διάταγμα, όπως προτείνετε και ουσιαστικά, αυτή η παραπομπή των επαγγελματικών δικαιωμάτων και της κατοχύρωσης τους στο μέλλον, είναι μία ακόμη εργαλειοποίηση του σημαντικού χώρου των ψυχολόγων, των ψυχοθεραπευτών, των ανθρώπων που ασχολούνται με την ψυχική υγεία, προκειμένου να είναι έρμαιο σε δικές σας βουλήσεις, προς όφελος κομματικής ωφέλειας.
Τα ακούσατε από τους συλλόγους. Ακούσατε από τον Σύλλογο Ελλήνων Ψυχολόγων πόσες ενστάσεις έχει βάλει σε αυτό το σχέδιο νόμου που φέρατε ενώπιον της Βουλής. Ακούσατε την αγωνία τους ότι δεν κατοχυρώνονται οι ψυχολόγοι του ΕΣΥ, ότι δεν κατοχυρώνονται θεσμικά τα δικαιώματά τους. 
Ακούσατε, επίσης, ότι δεν κατοχυρώνεται ο κλάδος των νοσηλευτών. Ακούσατε ότι και με το άρθρο 43 μένουν εκτεθειμένοι οι νοσηλευτές στον τομέα ψυχικής υγείας που υπηρετούν στο Εθνικό Σύστημα Υγείας. Δημιουργείτε περισσότερα προβλήματα από αυτά που σήμερα ισχυρίζεστε ότι αντιμετωπίζετε. Και αυτό, γιατί το κάνετε; Διότι θέλετε επικοινωνιακά να δείξετε ότι παρεμβαίνετε. Ωστόσο, όμως, αυτό που σας ενδιαφέρει είναι να εργαλειοποιήσετε προς όφελός σας κομματικά αυτόν τον χώρο, που τόσα χρόνια ζητάει κατοχύρωση, ζητάει θεσμική ασφάλεια, προκειμένου να λειτουργήσει και μέσα στο Εθνικό Σύστημα Υγείας, αλλά και στον ιδιωτικό τομέα. 
Δημιουργείτε το Εθνικό Παρατηρητήριο Ψυχιατροδικαστικής με διορισμό πάλι από εσάς, με διορισμό της διοίκησης πάλι από τον Υπουργό. Και εκεί εργαλειοποίηση. Και, ουσιαστικά, με το «καλημέρα» της σύστασης αυτού του θεσμού βάζετε βόμβα στα θεμέλιά του, όσον αφορά την ανεξαρτησία του, αλλά και την αξιοπιστία του. 
Κύριε Υπουργέ, το Εθνικό Σύστημα Υγείας χρειάζεται πόρους. Χρειάζεται στελέχωση με ανθρώπινο δυναμικό, γιατρούς, νοσηλευτές. Χρειάζεται στήριξη αυτών των ανθρώπων και για τη στέγη που, αυτή τη στιγμή, ειδικά σε απομακρυσμένες περιοχές δεν έχουν και δεν βρίσκουν. Χρειάζεται να δώσετε όλα εκείνα, ώστε να νιώθουν ασφαλείς μέσα στο Εθνικό Σύστημα Υγείας, για να μην αναγκάζονται να αποχωρούν προς τον ιδιωτικό τομέα ή να φεύγουν στο εξωτερικό. 
Να αναφερθώ στην Αργολίδα. Τα τελευταία χρόνια έχουν μεγεθυνθεί τα προβλήματα στο Γενικό Νοσοκομείο Αργολίδας, αλλά και στην Πρωτοβάθμια Φροντίδα Υγείας. Σας έχουμε επισημάνει την ανάγκη για στήριξη του ακτινολογικού στο Νοσοκομείο του Άργους, για τη στήριξη και τη λειτουργία της παιδιατρικής κλινικής, για την ανάγκη διορισμού αναισθησιολόγου, για την ανάγκη παθολόγου για τα ΤΕΠ και τα προβλήματα δεν λύνονται. Αντίθετα, προσπαθείτε με μπαλώματα, με αποσπάσεις να δημιουργήσετε μια κατάσταση, τάχα, ότι αντιμετωπίζετε τα προβλήματα και ότι όλα βαίνουν καλώς. 
Στην Πρωτοβάθμια Φροντίδα Υγείας έχουν καταρρεύσει τα πάντα. Ακόμη και το Κέντρο Υγείας Κρανιδίου που είχατε δεσμευτεί ότι από τον Απρίλιο που έκλεισε θα παραδιδόταν μέσα στον Αύγουστο, παραμένει κλειστό. Αλήθεια κύριε Υπουργέ, τι περιμένετε για να ανοίξει πάλι το Κέντρο Υγείας του Κρανιδίου; Σας βγαίνουν οι ημερομηνίες για να πάτε να κόψετε κορδέλες και να κάνετε ένα ακόμη επικοινωνιακό σόου, ενώ το Κέντρο Υγείας Κρανιδίου παραμένει κλειστό από τον Απρίλιο μήνα; Τι έχετε να πείτε σε αυτόν τον κόσμο; Επικοινωνία και μόνο επικοινωνία. 
Αυτή τη στιγμή ο ελληνικός λαός βρίσκεται σε μια κατάσταση πολύ δύσκολη, πιεσμένος από τις οικονομικές σας πολιτικές, από την ακρίβεια -την οποία εσείς έχετε δημιουργήσει σε μεγάλο βαθμό με τα καρτέλ που αφήσατε να λειτουργούν ανεξέλεγκτα- και χρειάζεται μια αλλαγή πολιτικής. Αντιμετωπίζετε με μεγάλη αλαζονεία όλο τον πολιτικό κόσμο της Αντιπολίτευσης. Ωστόσο, η κοινωνία είναι εκεί. Η κοινωνία σας περιμένει, όποτε και να γίνουν εκλογές, προκειμένου αυτή η πολιτική αλλαγή να υπάρξει.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Γαβρήλο. 
Τον λόγο έχει ο Πρόεδρος του Δημοκρατικού Πατριωτικού Κινήματος-ΝΙΚΗ, ο κ. Νατσιός. 
Παρακαλώ, έχετε τον λόγο. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος-ΝΙΚΗ): Ευχαριστώ, κύριε Πρόεδρε.
Κυρίες και κύριοι συνάδελφοι, διανύοντας τον τέταρτο χρόνο της κοινοβουλευτικής μας παρουσίας, διερωτόμαστε ειλικρινώς πόσα εννοούμε όσα λέμε δημοσίως από αυτό το Βήμα. Υπερασπιζόμαστε, υποτίθεται, όλη την εθνική ταυτότητά μας και την εθνική ανεξαρτησία. Υπερασπιζόμαστε τα δίκαια του λαού μας και το κοινωνικό κράτος. Υπερασπιζόμαστε, υποτίθεται, τις διαχρονικές αξίες του Ελληνισμού και των πολιτών. 
Κοιτάζοντας όμως γύρω μας, αυτό που διαπιστώνουμε είναι ότι έχει γίνει πάρα πολύ μεγάλο κακό στη χώρα από την κορυφή έως τη βάση. Κλιμακώνουμε την αντιπαράθεση με τους γείτονές μας, αλλά στο εσωτερικό, τόσο στην Κυβέρνηση και σε άλλα κόμματα της Αντιπολίτευσης όσο και στην κοινωνία, είναι ξεκάθαρο ότι λείπει το φρόνημα, «Το φρονείν και πράττειν ελληνικά», όπως έλεγε ο παλιός σοφός. 
Θα γίνω σαφής: Ακούσαμε την 28η Οκτωβρίου, χθες, στην Εθνική μας Επέτειο τα εξής: Τον Πρωθυπουργό να διακηρύσσει ότι δεν φοβάται κανέναν. Τον Πρόεδρο της Δημοκρατίας να λέει ότι θα τους κατατροπώσουμε τους αντιπάλους μας. Τον Υπουργό Εξωτερικών να διακηρύσσει από τη Νέα Υόρκη, ότι αν χρειαστεί ξανά θα πούμε το μεγάλο «ΌΧΙ». 
Όμως, αυτό που συμβαίνει δεν έχει καμία σχέση με αυτά τα οποία λέγονται. Φθηνοί και ανέξοδοι λεονταρισμοί, κούφια καρύδια και ασκιά γιομάτα αγέρα, που θα έλεγε ο Μακρυγιάννης. 
Σήμερα το πρωί ακούσαμε σε τηλεοπτικό σταθμό τον διεθνολόγο κ. Φίλη να αποκαλύπτει ότι οι Γάλλοι ήδη έχουν ζητήσει εγγράφως άδεια από τους Τούρκους για το καλώδιο, για λογαριασμό μας. Οι Γάλλοι! Η πιο συμμαχική μας, υποτίθεται, χώρα, με εταιρείες οι οποίες μετέχουν στο καλώδιο και βγάζουν χρήματα από το καλώδιο, μιλούν στο όνομα της Ελλάδας και παίζουν το παιχνίδι της Τουρκίας. Και αυτό ονομάζεται ότι «Δεν φοβόμαστε κανέναν». Ποιον κοροϊδεύουμε; Για την ακρίβεια, ποιον κοροϊδεύετε; 
Από πού και ως πού διαπραγματεύονται τα ελληνικά κυριαρχικά δικαιώματα τρίτες δυνάμεις; Γίνεται δηλαδή ΙΧ, ιδιωτικής χρήσης, η εθνική μας άμυνα; Ο ίδιος ο κ. Φίλης στην ίδια εκπομπή του ΣΚΑΪ σήμερα, αποκάλυψε ότι για ένα άλλο καλώδιο οπτικών ινών που θα φτάσει στη Μασσαλία και διέρχεται μέσα από τις θάλασσές μας, η ανάδοχος εταιρεία έχει ήδη ζητήσει άδεια από την Τουρκία. Ζήτησε άδεια! Περνάει μέσα από τις θάλασσές μας! Έχουμε γίνει υποκόμοι της Άγκυρας και δεν το έχουμε καταλάβει ακόμη; 
Ωραία είναι τα λόγια και οι δηλώσεις συμπαράστασης που εξασφαλίζει ο Υπουργός Εξωτερικών στη Νέα Υόρκη. Καλοδεχούμενα, χρήσιμα, αλλά επί του πεδίου έχουμε να κάνουμε κάποια κίνηση; Και κάνουμε μια υπόθεση εργασίας που όλοι οι Έλληνες, όσοι παρακολουθούν τα εξωτερικά μας θέματα, τα εθνικά μας θέματα την υποβάλλουν και την έχουν: Τι θα κάνει η Κυβέρνηση όταν οι τουρκικές φρεγάτες επιχειρήσουν -και θα το επιχειρήσουν μετά βεβαιότητος- να επιβάλουν το μνημόνιο διά των όπλων; Υποθέτουμε ότι θα κάνει ό,τι έκανε στην Κάσο. Θα θέσει την ουρά υπό τα σκέλη και θα αρχίσει να κλαίγεται αριστερά και δεξιά, μήπως βρεθεί κάποιος και συνετίσει το τουρκικό τέρας. 
Υπάρχει και μία εύθυμη, ειρήσθω εν παρόδω, νότα γελοιότητας μέσα σε αυτή την τραγική κατάσταση, η αναρριχηθείσα σε θέση μόνιμου Υφυπουργού Εξωτερικών, διά των γνωστών μεταπολιτευτικών μεθόδων, κ. Αλεξάνδρα Παπαδοπούλου που συνεχίζει να διεξάγει ανά εξάμηνο τακτικές διαβουλεύσεις με την κυβέρνηση της Τρίπολης για τον καθορισμό ελληνολιβυκής ΑΟΖ. Διερωτώμεθα σε τι βάση διεξάγονται οι συζητήσεις και πώς ανέλαβε τέτοιου είδους πρωτοβουλία η εν λόγω κυρία. Θού, Κύριε, φυλακήν τώ στόματί μου, πραγματικός τραγέλαφος. 
Και το χειρότερο από όλα είναι ότι έχουμε πλέον φρικτές υποψίες πως τα απαράγραπτα και απαρασάλευτα ελληνικά δικαιώματα δεκαπέντε αιώνων στη Μονή του Σινά μπήκαν στην εξίσωση της Μεσογείου. Παιχνίδια εξουσίας με την ιστορία μας, δυστυχώς, ότι πουλήσατε το Σινά και ότι από ιδιοκτήτες γίναμε ενοικιαστές, μήπως και καταφέρετε να πάρετε κάποια θετική στάση της Αιγύπτου στα άλλα εκκρεμή θέματα, όπως η οριοθέτηση, την οποία είχατε παγώσει. 
Θα υποβάλλουμε κάποια ερωτήματα, γιατί διερωτόμαστε τι σόι Έλληνες είστε αν και ο Βουλευτής μας, ο κ. Οικονομόπουλος ασχολήθηκε με το θέμα: Πρώτον, γιατί στην ανακοίνωση γίνεται λόγος για αποκλειστική χρήση και κατοχή των χώρων λατρείας και όχι σε κυριότητα; 
Δεύτερον, προβλέπεται στη συμφωνία «ειδική κυριότης» σύμφωνα με την οποία η κυριότητα επί της Mονής και της περιουσίας της θα περιέλθει στο αιγυπτιακό κράτος και στη σιναϊτική αδελφότητα θα μείνει το δικαίωμα χρήσης για θρησκευτικούς σκοπούς;
 Τρίτον, αληθεύει ότι με τη συμφωνία θα κατασχεθούν 25 ακίνητα της Mονής και τα υπόλοιπα 46 ακίνητα δεν θα αναγνωρίζονται ως νόμιμη ιδιοκτησία, αλλά ως αίρεση υπό κατοχή;
 Τέταρτον, αληθεύει ότι η Mονή καλείται να παραχωρήσει άμεσα χώρους ανυπολόγιστου πνευματικού και ιστορικού βάθους; 
Πέμπτον, αληθεύουν δημοσιεύματα που αναφέρουν ότι η Mονή εκποιείται σε ένα παζάρι πολιτικών και οικονομικών συμφερόντων, προκειμένου να διευκολυνθεί μια ενεργειακή συμφωνία που η Αθήνα επιδιώκει απεγνωσμένως να συνάψει με το Κάιρο, μαζί με τα 4 δισεκατομμύρια ευρώ που συνδέονται με αυτές τις συμφωνίες;
 Έκτον, πότε αναδείχθηκε η θεσμική εκκρεμότητα χιλίων πεντακοσίων χρόνων; Ποιες ακριβώς νομιμότητες και εκκρεμότητες θεωρεί η Κυβέρνηση και ο νέος Ιουστινιανός κ. Μητσοτάκης ότι υπάρχουν υπό το φως του ανωτέρω διατάγματος; Και μόνο η φράση «εκκρεμότητα δεκαπέντε αιώνων» προκαλεί τον γέλωτα. Μας πάει δηλαδή στην εποχή του Ιουστινιανού, του μεγάλου αυτοκράτορα Ιουστινιανού ο οποίος είναι και κτήτωρ της Μονής. Στους δεκαπέντε αιώνες παρεμβλήθησαν μεγάλοι αυτοκράτορες, τουρκοκρατίες και λέμε ότι λύνει ο κ. Μητσοτάκης δεκαπέντε αιώνων εκκρεμότητες. Μόνο για γέλια είναι αυτά που διαβάζουμε. 
Έβδομον, πότε ακριβώς και υπό ποιες συνθήκες και ποια αιγυπτιακή κυβέρνηση αμφισβήτησε το πνευματικό καθεστώς και τον ελληνορθόδοξο χαρακτήρα της Μονής; Υπενθυμίζεται -αυτό είναι κρίσιμο- ότι ο νέος Ηγούμενος της Ιεράς Μονής κύριος Συμεών δεν έχει αναγνωρισθεί εισέτι επισήμως από την κυβέρνηση του Καΐρου. Ποιος θα υπογράψει, λοιπόν, τη συμφωνία;
 Όγδοον, πώς θα γίνεται η ένταξη νέων μοναχών; Θα μπορεί κάποιος στο μέλλον να μονάσει στην Ιερά Μονή της Αγίας Αικατερίνης Σινά; Και αν ναι, ποιος θα το αποφασίζει; 
Υπάρχουν και πνευματικά σύνορα του γένους, αγαπητοί μου. Το λέω αυτό, γιατί ίσως μερικοί σκέφτονται ότι «κείται μακράν» και η Ιερά Μονή. Είναι ένα πανορθόδοξο σπουδαίο προσκύνημα με ακτινοβολία παγκόσμια η Ιερά Μονή και εκεί είναι «μαρμαρένια αλώνια» για το Γένος. Όπως έχουμε πει, απώλεια της Ιεράς Μονής δημιουργεί κακό προηγούμενο και στα πατριαρχεία της Ανατολής.
 Κρατάτε κρυφές, κυρίες και κύριοι της Κυβέρνησης, δύο συμφωνίες: η πρώτη είναι τα κειμήλια από τη Βουλγαρία, που έχετε πάρει τα ελάχιστα, και η δεύτερη της Μονής Σινά. Αυτή η κρυψίνοια, αυτή η απόκρυψη δηλώνει ενοχή. Όσοι είναι καθαροί, τα βγάζουν όλα στο φως. Αυτό ξέρουμε.
 Για το τουρκολυβικό μνημόνιο τι να σας πούμε; Η πρόσφατη εξέλιξη αποτελεί στο πεδίο της ελληνικής διπλωματίας και της εξωτερικής πολιτικής θα λέγαμε ήττα αντίστοιχη του Μαντζικέρτ. Όσο κι αν καταδικάζεται από παντού το τουρκολυβικό σύμφωνο, παράγει ωστόσο έννομα αποτελέσματα για τις δύο χώρες που το υπέγραψαν.
 Βλέπουμε ακόμη και στα κανάλια τον πρώην πασόκο και νυν υποψήφιο Βουλευτή της Νέας Δημοκρατίας τον κ. Λοβέρδο να ζητάει τον λόγο από τους συνομιλητές του και να ρωτά πού βρίσκεται η ήττα. Βεβαίως κατανοούμε. Είναι τα γνωστά διαπιστευτήρια γενιτσαρισμού που δίνουν κάτι τέτοιοι άνθρωποι για να πείσουν κυρίως τον εαυτό τους ότι αλλαξοπίστησαν. Βάλτε κάτω τις δηλώσεις του κ. Γεραπετρίτη, ο οποίος πριν από έναν μήνα -όλο τον χρόνο το έλεγε βέβαια- μας διαβεβαίωνε ότι είχε εξασφαλίσει τη μη επικύρωση του μνημονίου από τη Λιβύη και κοκορευόταν ότι η Ελλάδα μιλάει και με τις δύο πλευρές και είναι αποδεκτή. Τα έλεγε «urbi et orbi» ο κ. Γεραπετρίτης και υπερηφανευόταν. Δεν πρόκειται ποτέ να αναγνωρίσει η Βουλή υπό τον Χάφταρ το τουρκολιβυκό μνημόνιο. Εδώ ισχύει, κύριε Υπουργέ, το απόφθεγμα των αρχαίων ημών προγόνων: «Ο μέλλεις πράττειν μη πρόλεγε, αποτυχών γαρ γελασθήση». «Μην το προλέγεις γιατί θα εξευτελιστείς».
Συγκρίνετέ τες τις δηλώσεις αυτές με τη σημερινή κατάσταση που η Λιβύη έβαλε υπογραφή με τους Τούρκους και αν τολμάτε, ελάτε να μας μιλήσετε για νίκη στο θέμα αυτό. Έλεος πια! Μας φλομώσατε στο ψέμα! Έχετε γίνει τόσο καθεστώς, ώστε να κάνετε κάθε μέρα το μαύρο άσπρο και το δυστύχημα είναι ότι με την πολιτική σας αυτή παρασύρετε και ένα μεγάλο κομμάτι του ελληνικού λαού στην αναισθησία, στην απάθεια, στην παραίτηση, στην έλλειψη σθένους.
 Ανήμερα της 28ης Οκτωβρίου -να σημειωθεί και αυτό- διαβάσαμε δηλώσεις του παρουσιαστή της ΕΡΤ Φώτη Σεργουλόπουλου -μάθαμε ότι κατάγεται και από την Κωνσταντινούπολη- ο οποίος μας είπε ότι δεν πρόκειται να στείλει το υιοθετημένο παιδί του στην παρέλαση. Μάλιστα. 
Δεδομένου ότι ο κ. Σεργουλόπουλος φαίνεται να μην αγαπάει την ελληνική σημαία, αλλά την πολύχρωμη σημαία των ΛΟΑΤΚΙ και δεδομένου ότι με κάποιο τρόπο έχει καταφέρει και έχει υιοθετήσει και παιδί, αντιλαμβάνεστε σε τι είδους οικογένεια μεγαλώνει αυτό το παιδί. Αυτό δικαιώνει τις δικές μας σοβαρότατες ενστάσεις όταν ψηφίζατε τον ψευτογάμο των ομοφυλοφίλων για το πώς μεγαλώνουν τα παιδιά, με τι αρχές σε αυτές τις οικογένειες. 
Θέλουμε να ξέρουμε στη Νίκη πόσα λεφτά παίρνει από την ΕΡΤ ο εν λόγω κ. Σεργουλόπουλος για να λέει όλα αυτά. Θα ζητήσουμε τη μισθοδοσία του. Πληρώνεται από το υστέρημα του ελληνικού λαού και προπαγανδίζει κατά των παρελάσεων. Ακούστηκε από τη δημόσια τηλεόραση αυτό. Υπήρξε κάποια επίπληξη, κάτι; Όχι. 
Να πω για τις παρελάσεις για όλους, γιατί κατά καιρούς ακούγονται πολλά, αυτό που είχα γράψει σε ένα παλιό μου κείμενο: Οι παρελάσεις είναι φανέρωση του «εμείς», της αίσθησης του συνανήκειν για τα παιδιά. Είναι το ωραιότερο μάθημα φιλοπατρίας. Είναι προσανάμματα μνήμης των αγώνων για πατρίδα ελληνική και όχι ένας πολυπολιτισμικός αχταρμάς. Ακόμη, γιατί ακούστηκαν πολλές φορές αυτά, και η ενδυματολογική ομοιομορφία υποδηλώνει την εν Επιδαύρω διακήρυξη των προγόνων μας ότι «όλοι οι Έλληνες ίσοι ενώπιον των νόμων άνευ τινός εξαιρέσεως». Να μην λησμονούμε ακόμη ότι το εξαμελές άγημα των μαθητών, που προπορεύεται και ξεχωρίζει από το υπόλοιπο σχολείο, συνοδεύει και τιμά τη σημαία, το σύμβολο του έθνους και όχι τον σημαιοφόρο. Η λέξη «σημαία» εξάλλου παράγεται από την αρχαία λέξη «σήμα» που σημαίνει τάφος, μεταξύ άλλων. «Ανδρός μεν τοδε σήμα πάλαι κατατεθνηώτος»: Άνδρα που σκοτώθηκε παλιά είναι αυτός ο τάφος, λέει ο Έκτορας στην «Ιλιάδα», στη ραψωδία Η στον στίχο 89. Σε αυτούς τους τάφους αναπαύονται τα λευκασμένα κόκαλα όσων έδωσαν τη ζωή τους για τη λευτεριά μας.
Και κάτι άλλο που σημειώσαμε: Ανήμερα την 28η Οκτωβρίου παρακολουθούσαμε αξιωματικούς των Ενόπλων Δυνάμεων να ερμηνεύουν τα τραγούδια του αγαπητού στον κόσμο, αείμνηστου πια τραγουδιστή Μαζωνάκη. Είναι για άλλες στιγμές, κυρίες και κύριοι συνάδελφοι. Αξιωματικοί που ανήκουν στο έθνος τραγουδούσαν «ανήκω σε μένα», στον εαυτό τους. Εγώ λέω να τους μαζέψει ο κ. Δένδιας. Δεν υπάρχουν και ευθύνες στο Πολεμικό Ναυτικό; 
Και βεβαίως την 28η Οκτωβρίου νεοδημοκράτες δήμαρχοι σε τουλάχιστον επτά δήμους του Λεκανοπεδίου, με επίκληση την πρόβλεψη της Μετεωρολογικής Υπηρεσίας για λίγες ψιχάλες τόλμησαν και ακύρωσαν τις παρελάσεις και εξόργισαν τον κόσμο, με πρώτο τον μητσοτακικό δήμαρχο του Αγίου Δημητρίου, τον οποίο είχε επισκεφθεί στις 26 του μηνός, ανήμερα του Αγίου Δημητρίου, ο Πρωθυπουργός. Και μετά έρχεστε εδώ «ατρόμητοι» και «γενναίοι» με περικεφαλαίες να υπαινιχθείτε ότι είστε έτοιμοι και για τον πόλεμο. Εδώ δεν τολμάτε να κάνετε μια παρέλαση και την ακυρώνετε για λίγες ψιχάλες, εσείς οι βουτυράτοι, οι λεπτοστόμαχοι της εξουσίας και θα πείσετε τους Τούρκους και τους γείτονες ότι έχετε αποφασιστικότητα γι’ αυτό;
Ακυρώσατε την παρέλαση μέχρι και στο ακριτικό Αγαθονήσι. Το κατήγγειλαν τηλεθεατές σε εκπομπές της μεσημεριανής ζώνης. 
Για τα παιδιά μας πρέπει να είμαστε πάρα πολύ προσεκτικοί. Μπορεί να λέμε σήμερα για τη νεολαία μας πολλά, αλλά πιστεύω ότι κάτω από αυτά τα μπάζα που φαίνονται και ρίχνονται κρύβονται γενναίες ψυχές. 
Τα παιδιά μας έχουν φρόνημα, αλλά όσο καλλιεργείτε παιδομάζωμα, όσο διδάσκονται τα άθεα γράμματα, όσο διδάσκετε το «στα υπόγεια κρυφτήκαμε», όσο δεν βάζετε τον Εθνικό Ύμνο και έπαρση μέσα στα Δημοτικά Σχολεία, τι να πουν και τα παιδιά μας, με τα δηλητήρια που ενσταλάζονται σε αθώες παιδικές ψυχές;
Τα παιδιά, λοιπόν, σε πολλές περιοχές, κατά παράβαση των άνωθεν εντολών -το είχα δει και στα Γρεβενά που πήγα κατά την ημέρα των Ελευθερίων τους-, παρήλασαν γιατί σέβονται τις θυσίες του λαού μας και τους εθνικούς αγώνες, πολύ πιο ειλικρινά και αυθόρμητα από τους υπευθύνους. 
Ανήμερα, επίσης, της 28ης Οκτωβρίου, ο Πρόεδρος της Δημοκρατίας- το είδαμε κι αυτό- προσπέρασε και δεν χαιρέτησε, ως είθισται, τους απογόνους των Μακεδονομάχων μετά το πέρας παρελάσεως στη Θεσσαλονίκη. Έτσι θα πάμε την Ελλάδα μπροστά, με το φρόνημα στα τάρταρα; 
Εσείς θέλετε τον λαό φρόνιμο, με γιώτα. «Βασίλη, κάτσε φρόνιμα». Εμείς θέλουμε έναν λαό, ιδίως τη νεολαία του, με φρόνημα, με ήτα, με ορθόδοξο ελληνικό και ρωμαίικο φρόνιμα.
Με δημάρχους που δεν αφήνουν τα παιδιά να παρελάσουν με την ελληνική σημαία, που δεν αφήνουν να θυμηθούν από ποιον παραλαμβάνουμε και τι, έτσι θα καλλιεργηθεί το φρόνημα; Όχι, αγαπητοί μου, γιατί για το φρόνημα ξεκινάει η καλλιέργεια από το νηπιαγωγείο κιόλας, εξ απαλών ονύχων. Εκεί πρέπει να γίνει η μεγάλη επανάσταση του λαού μας. Να ξεκινήσουμε από τα μικρά παιδιά, καλλιεργώντας την εθνική μας συνείδηση, την ταυτότητά μας, τα καλούδια του γένους. 
Αμάν πια, βαρεθήκαμε τα δηλητήρια τόσα χρόνια, τα οποία τα συνεχίζετε κι εσείς. Κοιτάξτε καλά γύρω σας. Δείτε τι παθαίνουν τα υποτιθέμενα παντοδύναμα καθεστώτα. Ούτε αυτοδυναμίες καταφέρουν ούτε να γλιτώσουν από τις ευθύνες τους καταφέρνουν. Η θεία δίκη είναι εδώ πολλές φορές κι έρχεται. Οι μόνοι που έμειναν να σας υποστηρίζουν είναι οι δημοσκόποι. Μην πετάτε ψηλά, θα πέσετε με μεγάλο θόρυβο. 
Όταν μπήκε η ΝΙΚΗ στη Βουλή -και κλείνω με αυτό, κύριε Πρόεδρε- θυμάμαι τον κ. Βορίδη να μας κοιτάει με ειρωνεία και απαξίωση και να μας απευθύνει κάτι λόγους. Του είχα πει -Ιούλιος του 2023- μια φράση από το Ευαγγέλιο, από την Αγία Γραφή: «Κύριος υπερηφάνοις αντιτάσσεται, ταπεινοίς δε δίδωσι χάριν». Οι υπερήφανοι και οι αλαζόνες πίπτουν. Οι άνθρωποι που αναδεικνύονται είναι αυτοί που κυβερνούν με ταπείνωση -το ξαναλέω- και όχι ταπεινώνοντας τον σπουδαίο λαό μας. 
Ευχαριστώ πολύ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κύριο Πρόεδρο.
Για πολύ λίγο θα δώσω τον λόγο στην κυρία Υπουργό, την κ. Χαραλαμπογιάννη, και αμέσως μετά στον κ. Δελή. 
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Ευχαριστώ πολύ, κύριε Πρόεδρε. 
Να ενημερώσω το Σώμα για το τρίτο άρθρο της τροπολογίας του Υπουργείου Εσωτερικών, με το οποίο επί της ουσίας επιδιώκεται η περαιτέρω υποβοήθηση της θεσμικής θωράκισης της επίλυσης του χρόνιου προβλήματος της στελέχωσης των βρεφικών, βρεφονηπιακών και παιδικών σταθμών των δήμων. Να πω τα τέσσερα βασικά σημεία και είμαι στη διάθεσή σας βεβαίως για πιθανές ερωτήσεις. 
Το πρώτο είναι η μετατόπιση των χρονοδιαγραμμάτων τόσο της σύστασης των θέσεων, σύμφωνα με τον Πρότυπο Κανονισμό των Βρεφονηπιακών Σταθμών, και της υποβολής του αιτήματος για τις αντίστοιχες προσλήψεις. Αυτό γιατί γίνεται; Για να προλάβουν οι δήμοι να διεκπεραιώσουν όλες τις σχετικές διαδικασίες επικαιροποίησης των οργανισμών τους. 
Το δεύτερο κομμάτι σχετίζεται με την κοινή αντιμετώπιση, όπως συμβαίνει δηλαδή για τους βρεφονηπιακούς σταθμούς που μόλις προανέφερα, να συμβεί και για τους Βρεφονηπιακούς Σταθμούς της Ολοκληρωμένης Φροντίδας, δηλαδή να έχουμε κοινούς όρους και προϋποθέσεις γι’ αυτές τις δομές, προβλέποντας βεβαίως τις επιπλέον ειδικότητες που μπορούν να απασχοληθούν εκεί. 
Το τρίτο είναι ότι ρυθμίζουμε ειδικότερα ζητήματα ούτως ώστε να έχουμε δυνατότητα ίσης πρόσβασης υπαλλήλων που ήδη εργάζονται στους βρεφονηπιακούς όλα αυτά τα χρόνια, ούτως ώστε να μην υπάρχουν αποκλεισμοί, όπως είναι για τους δευτεροβάθμιας εκπαίδευσης οδηγούς ή όπως είναι για τους υποχρεωτικής εκπαίδευσης γενικών καθηκόντων υπαλλήλους. 
Τέλος, να ενημερώσω το Σώμα ότι η παράγραφος 7 της τροπολογίας του συγκεκριμένου άρθρου, του άρθρου 3, θα το αποσύρουμε, προκειμένου να επέλθει περαιτέρω διαβούλευση με τους θεσμικούς φορείς και τους συνδικαλιστικούς φορείς για το ζήτημα των νηπιαγωγών. 
Ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε την κυρία Υπουργό. 
Παρακαλώ, κυρία Δάγκα, έχετε τον λόγο. 
ΠΑΡΑΣΚΕΥΗ (ΒΙΒΗ) ΔΑΓΚΑ: Κυρία Υφυπουργέ, θα θέλαμε να μας πείτε για ποιον λόγο αποσύρατε την παράγραφο 7; Να μας διευκρινίσετε παραπάνω πράγματα. Το ένα είναι αυτό. 
Το δεύτερο, επειδή γνωρίζετε πολύ καλά ότι υπάρχουν πολλά προβλήματα με την αδειοδότηση παιδικών σταθμών και υπάρχουν καθυστερήσεις, δεν μπορεί η υπόθεση να λήγει 15η Ιανουαρίου 2027. Πρέπει αυτό να γίνεται και κάθε χρόνο. 
Τι θα γίνει με τους βρεφονηπιακούς σταθμούς που δεν έχουν προλάβει να πάρουν αδειοδότηση; Δεν πρέπει να καλυφθούν από τη συγκεκριμένη διάταξη; Δηλαδή θα γίνουν μια φορά άπαξ οι προσλήψεις όλου του αναγκαίου μόνιμου προσωπικού βρεφονηπιοκόμων και όλων των υπόλοιπων ειδικοτήτων που χρειάζονται, με κριτήριο τη σύγχρονη κοινωνική ανάγκη των παιδιών στην αποκλειστικά δημόσια και δωρεάν προσχολική αγωγή και φροντίδα; 
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κυρία Υπουργέ.
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Ευχαριστώ, κύριε Πρόεδρε.
Θα ξεκινήσω από το τελευταίο. Δεν σχετίζεται η σύσταση των οργανικών θέσεων επ’ ουδενί με το θέμα της αδειοδότησης. Αυτό είναι λυμένο εξαρχής από τον κώδικα. Άρα, δεν συσχετίζονται τα χρονοδιαγράμματα αυτά με το ζήτημα της αδειοδότησης. 
Εδώ μιλάμε για μια μετατόπιση από τις 15 Οκτωβρίου στις 30 Νοεμβρίου για τη σύσταση των οργανικών θέσεων, των προβλεπόμενων στην πλήρη δυναμικότητά τους με τις αντίστοιχες ειδικότητες που προβλέπονται στον πρότυπο κανονισμό και την αντίστοιχη υποβολή των αιτημάτων των προσλήψεων, γιατί μπορεί να μην έχουμε πλήρη δυναμικότητα σε κάποιους σταθμούς, για να μπορέσουν να μας πούνε οι δήμοι ποιες είναι οι ανάγκες τους πια συγκεκριμένα σε κλάδους, ειδικότητες και θέσεις. Άρα, το δεύτερο δεν υπάρχει στο τραπέζι. 
Το πρώτο κομμάτι, σε ό,τι αφορά την απόσυρση του άρθρου 7, να πούμε καταρχήν τι ρυθμίζαμε εδώ. Όπως ξέρετε, η υποχρεωτική εκπαίδευση έχει μετατοπιστεί από το κομμάτι της προαιρετικής εκπαίδευσης στην υποχρεωτική εκπαίδευση από το 2018 και μετά. Υπήρχαν, λοιπόν, κάποιοι άνθρωποι, κάποιοι συμβασιούχοι, οι οποίοι υπηρετούσαν στους δημοτικούς βρεφονηπιακούς σταθμούς έχοντας το πτυχίο της πανεπιστημιακής εκπαίδευσης νηπιαγωγών. Τι κάναμε με τούτη εδώ τη ρύθμιση; Δίναμε τη δυνατότητα να συμμετέχουν κι εκείνοι στη διαγωνιστική μοριοδοτούμενη διαδικασία των λοιπών προσλήψεων, όπως έχει προβλεφθεί με το προεδρικό διάταγμα. 
Εδώ, λοιπόν, έρχονται τόσο οι συνδικαλιστικοί φορείς ή έρχεται η ΠΟΕ ΟΤΑ, έρχεται ο αντίστοιχος σύλλογος και θέλουν περαιτέρω διαβούλευση γι’ αυτό το ζήτημα, καθώς επίσης και η ΚΕΔΕ. Δεσμευόμαστε ότι όποια λύση καταλήξει στο επίπεδο της διαβούλευσης θα αντικατοπτριστεί σε ρύθμιση, η οποία θα ενσωματωθεί στο ερανιστικό νομοσχέδιο του Υπουργείου Εσωτερικών που επίκειται τον επόμενο μήνα. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Υπουργό. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τρεις εκπαιδευτικοί συνοδοί τους από το Γενικό Λύκειο Νέας Φιγαλείας του Νομού Ηλείας. 
Η Βουλή σάς καλωσορίζει και σας ευχόμαστε καλή πρόοδο.
(Χειροκροτήματα από όλες τις πτέρυγες της Βουλής)
Παρακαλώ, κύριε Δελή, έχετε τον λόγο. 
ΙΩΑΝΝΗΣ ΔΕΛΗΣ: Τέτοια ώρα χθες, ανήμερα του αντιφασιστικού «Όχι» του λαού μας, ο λαός της Θεσσαλονίκης με τα εργατικά σωματεία και τους φορείς του ξαναφώναξε το ίδιο βροντερό «Όχι» στους πολιτικούς απογόνους των ναζιστών που θέλησαν να μαγαρίσουν αυτήν τη μέρα με μια φασιστοσύναξη ενός καταδικασμένου ναζί εγκληματία. 
Και είναι απαράδεκτη η στάση της Κυβέρνησης που διέταξε άγρια και αναίτια επίθεση, πού; Ενάντια στην αντιφασιστική συγκέντρωση. Με κάτι τέτοια, όμως, βγαίνετε βαριά εκτεθειμένοι ως Κυβέρνηση, γιατί δείχνετε ότι το λιγότερο ανέχεστε, αν δεν στηρίζετε τη δράση των φασιστών. 
Και πριν γίνουμε Ντουμπάι της ευεξίας, όπως ονειρεύεται ο κ. Γεωργιάδης, ας γυρίσουμε στη σκληρή πραγματικότητα και στο νομοσχέδιο, ρωτώντας αν υπάρχει ανάγκη για την ανέγερση ενός νέου αντικαρκινικού νοσοκομείου στη Θεσσαλονίκη, τους όρους δόμησης του οποίου φέρνετε με αυτό το νομοσχέδιο. 
Φυσικά και υπάρχει αυτή η ανάγκη. Προκύπτουν, όμως, ερωτήματα. Κατ’ αρχάς, τι θα γίνει με το κτήριο του σημερινού Θεαγενείου στην Παπαναστασίου;
Εδώ ως Κυβέρνηση οφείλετε μια απάντηση στον λαό της πόλης και ως τώρα δεν έχετε πει τίποτα. 
 Για να προστεθεί πραγματικά ένα νέο και πλήρως στελεχωμένο αντικαρκινικό νοσοκομείο που να ανταποκρίνεται στις λαϊκές ανάγκες, απαιτούνται οπωσδήποτε μαζικές προσλήψεις μόνιμου υγειονομικού και λοιπού προσωπικού, λογικά υπερδιπλασιάζοντας το σημερινό, και παροχή των υπηρεσιών του δωρεάν. 
Καλά, για τη δωρεάν υγεία ούτε λόγος! Κομμουνισμό έχουμε, που λέει και ο κ. Γεωργιάδης; Δεν χωράει στην πολιτική τη δική σας ούτε της Ευρωπαϊκής Ένωσης. Τις προσλήψεις όμως θα τις κάνετε; Πολύ αμφιβάλλουμε και καμία εμπιστοσύνη δεν σας έχουμε, όχι μόνο γιατί με την πολιτική σας, της υποστελέχωσης παραδείγματος χάρη, λείπει το 30% των γιατρών που απαιτούνται στα νοσοκομεία της Θεσσαλονίκης, και της υποχρηματοδότησης, μετατρέπετε την υγεία των ανθρώπων σε εμπόρευμα ακριβοπληρωμένο, αλλά και γιατί αυτές οι αναγκαίες προσλήψεις για ένα σύγχρονο νοσοκομείο δεν βρίσκονται στις προτεραιότητές σας ούτε καν στις προθέσεις σας δηλαδή, όπως και των άλλων βέβαια αστικών κομμάτων, αφού για όλους σας πια, με πρώτη την Ευρωπαϊκή Ένωση, προέχει η οικονομία του πολέμου. Γι’ αυτό ετοιμάζετε πακτωλό χρημάτων για τα κέρδη των βιομηχάνων του πολέμου, φτάνοντας ακόμα και κονδύλια ευρωενωσιακά δισεκατομμυρίων να τα παίρνετε από την κοινωνική πολιτική και να τα πηγαίνετε στην πολεμική προετοιμασία. 
Τι επιδιώκετε λοιπόν με την κατασκευή του νέου ογκολογικού νοσοκομείου στο πρώην στρατόπεδο Καρατάσιου στη Θεσσαλονίκη; Κατ’ αρχάς, να αυγατίσουν τα κέρδη των κατασκευαστικών ομίλων. Δεύτερον, να υλοποιήσετε ένα σημαντικό τμήμα από ένα ευρύτερο σχέδιο τεμαχισμού για εμπορική χρήση μιας τεράστιας έκτασης όπως το πρώην στρατόπεδο Καρατάσιου, μειώνοντας όμως έτσι τον ελεύθερο χώρο και το πράσινο σε έναν πνεύμονα της δυτικής Θεσσαλονίκης. Και τρίτον, μέσα από την κατασκευή ενός τόσο απαραίτητου για τον λαό νοσοκομείου, να βαθύνετε την εμπορευματοποίηση της υγείας παραδίνοντας δημόσιες υποδομές για εμπορική αξιοποίηση, σε όφελος βεβαίως των ασφαλιστικών εταιρειών και των εμπόρων της υγείας. 
Πού τα βλέπουμε όλα αυτά; Μα, αποτυπώνονται ρητά στη σύμβαση για τη χρήση του χώρου των εκατόν πενήντα στρεμμάτων όπου θα χτιστεί. Λέει η σύμβαση: Το οικονομικό αντάλλαγμα θα αντιστοιχεί στα έσοδα από τις συμβάσεις του συνόλου των εμπορικών -παρακαλώ- εκμεταλλεύσεων εντός του νέου ογκολογικού νοσοκομείου. 
Τι άλλο δηλαδή να ειπωθεί ώστε τα έσοδα από την επιχειρηματική αυτή δραστηριότητα στο νέο νοσοκομείο να πηγαίνουν και στα πολεμικά ταμεία, για να στηρίζουν την εμπλοκή της Ελλάδας στα ιμπεριαλιστικά μέτωπα; 
Σύμφωνα με τον κύριο Υπουργό, με το Εθνικό Παρατηρητήριο Ψυχιατροδικαστικής που συστήνεται οι άνθρωποι, λέει, με ψυχιατρικά νοσήματα που έχουν μπλεξίματα με τον νόμο για πρώτη φορά γίνονται ορατοί για το κράτος. 
Ας το δούμε αυτό λιγάκι πιο συγκεκριμένα, ξεκαθαρίζοντας ότι η δική μας κριτική δεν αφορά στη δημιουργία αυτού καθ’ αυτού του παρατηρητηρίου της ψυχιατροδικαστικής. Βέβαια, δεν περνά απαρατήρητο, πρώτον, ότι με τη λειτουργία του για καταγραφή, συλλογή, επεξεργασία στοιχείων που αφορούν τη χρήση αυτών των υπηρεσιών σαφώς και προκύπτουν ζητήματα σχετικά με τα ευαίσθητα προσωπικά δεδομένα των ασθενών. Και δεύτερον, ότι η διάταξη για τα προγράμματα εκπαίδευσης της ψυχιατροδικαστικής, που μέχρι τώρα υπάρχουν μονάχα στο ΕΚΠΑ, στο ΑΠΘ και στο ΠΑΔΑ, μπορεί και να ανοίγει τον δρόμο για τη λειτουργία αντίστοιχων προγραμμάτων σπουδών και από ιδιωτικούς φορείς- πανεπιστήμια. 
Η κριτική του ΚΚΕ, κύριε Υπουργέ, εστιάζει κυρίως στη βασική αποστολή αυτού του Εθνικού Παρατηρητηρίου Ψυχιατροδικαστικής, που είναι, σύμφωνα με το άρθρο 39, η δημιουργία ειδικών μονάδων ψυχικής υγείας για ψυχιατροδικαστικούς ασθενείς, παιδιά, εφήβους και ενήλικες, και οι οποίες λειτουργούν από φορείς του δημοσίου τομέα, αλλά και από νομικά πρόσωπα ιδιωτικού δικαίου, μη κερδοσκοπικού τάχα χαρακτήρα, όπως οι ΑΜΚΕ και οι ΜΚΟ. 
Είναι αυτό ακριβώς δηλαδή που προβλέπεται στα αντιλαϊκά προαπαιτούμενα του Ταμείου Ανάκαμψης για την ψυχική υγεία, ώστε και να παραδοθεί αυτή στις  ΑΜΚΕ και τις ΜΚΟ για να ξεκοκαλίζουν τα ευρωπαϊκά κονδύλια και το κράτος να αποσύρεται για περαιτέρω ιδιωτικοποίηση, εμπορευματοποίηση της ψυχικής υγείας. 
Γράφετε λοιπόν σ’ αυτό το άρθρο 39 γι’ αυτές τις μονάδες ψυχικής υγείας ότι εξυπηρετούν τον σκοπό της αντιμετώπισης -ακούστε- της αποκλίνουσας συμπεριφοράς και παραβατικότητας παιδιών, εφήβων και νεαρών ενηλίκων με ψυχοκοινωνικά προβλήματα, ψυχικές διαταραχές, καθώς και ενηλίκων με αξιόποινη συμπεριφορά.
Πρόκειται για μία κατάπτυστη, αναχρονιστική, αντιεπιστημονική διάταξη, αφού ένα κατ’ εξοχήν κοινωνικό φαινόμενο, όπως η νεανική παραβατικότητα, εσείς τι το κάνετε; Το βιολογικοποιείτε και το ψυχιατρικοποιείτε, όπως ακριβώς δηλαδή το είπε ο κ. Βαρτζόπουλος, ο οποίος επιμελήθηκε και προσωπικά τον νόμο, όπως μας αποκάλυψε ο κ. Γεωργιάδης, ότι οι επιθετικοί γονείς -λέει- γεννούν επιθετικά παιδιά. 
Από πότε όμως, κύριε Υπουργέ, η αποκλίνουσα ή παραβατική συμπεριφορά έπαψαν να είναι κοινωνιολογικοί όροι και πέρασαν στην ιατρική ορολογία; Το ότι είστε, ξέρετε, Υπουργός Υγείας δεν σας δίνει και το δικαίωμα να αλλάζετε την ορολογία της ιατρικής επιστήμης. Γιατί έτσι, με τη βούλα του νόμου, αναπαράγετε τη ρετσινιά για τη βιαιότητα συλλήβδην των ασθενών με ψυχικές διαταραχές, πόσο μάλλον όταν αυτή η αναφορά αφορά παιδιά και εφήβους. 
Αν πρόκειται για παιδιά και εφήβους που εμφανίζουν τέτοιες συμπεριφορές εξαιτίας μιας ψυχικής διαταραχής, θα πρέπει να αντιμετωπίζονται στο κατάλληλο θεραπευτικό πλαίσιο με εξειδικευμένες υπηρεσίες ψυχικής υγείας, για να αντιμετωπίζεται ολόπλευρα η όποια ψυχική διαταραχή και όχι μονάχα ένα σύμπτωμά της. 
Τότε όμως ως Κυβέρνηση, αντί για όλα αυτά τα χάλια με τις ελάχιστες και τραγικά υποστελεχωμένες κρατικές και τοπικές νεανικές δομές ψυχικής υγείας, που έχουν ως αποτέλεσμα έφηβοι με ψυχικές διαταραχές να στοιβάζονται σε ψυχιατρικές κλινικές ενηλίκων, θα έπρεπε να μεριμνήσετε για σύγχρονες υπηρεσίες πρόληψης, προαγωγής της ψυχικής υγείας των παιδιών. Αντί γι’ αυτό τι κάνετε; Ουσιαστικά δημιουργείτε σύγχρονα αναμορφωτήρια και σωφρονιστήρια για τους εφήβους και νέα άσυλα για τους ενήλικους. 
Είναι άλλο πράγμα η δημιουργία ειδικών κατασταλτικών τμημάτων και άλλο πράγμα βεβαίως η ολόπλευρη ικανοποίηση των αναγκών ψυχικής υγείας. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Δελή. 
Τον λόγο έχει η κ. Ελένη Καραγεωργοπούλου. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Σας ευχαριστώ πολύ.
Κύριε Γεωργιάδη, στην τελευταία συνεδρίαση της Επιτροπής δηλώσατε ότι αυτό το νομοσχέδιο δεν έχει πολιτικά ζητήματα, δεν έχει ιδεολογικό πρόσημο και δεν υπάρχει σοβαρός λόγος πολιτικής αντιπαράθεσης. 
Πραγματικά, είναι κανείς να απορεί. Δεν είναι πολιτική επιλογή η διεύρυνση των συμβάσεων ανεξάρτητων υπηρεσιών του ΕΣΥ αντί της κάλυψης των πάγιων αναγκών με μόνιμο προσωπικό; Δεν είναι πολιτική επιλογή σας οι χαμηλότερες απαιτήσεις στελέχωσης στις ιδιωτικές ψυχιατρικές κλινικές; Ούτε έχει πολιτικό πρόσημο ο τρόπος με τον οποίο ρυθμίζετε οφειλές εκατομμυρίων ευρώ προς τα στρατιωτικά νοσοκομεία; 
Η σύσταση του Πανελληνίου Συλλόγου Ψυχολόγων, όσο αναγκαία κι αν είναι, δεν αποτελεί λευκή επιταγή για τα ογδόντα τέσσερα άρθρα του νομοσχεδίου. Η Κυβέρνηση δεν μπορεί να χρησιμοποιεί αυτή τη συμφωνία για έναν θεσμό, προκειμένου να αποφύγει την κριτική για όλες τις υπόλοιπες διατάξεις. 
Το ίδιο προβληματικός είναι και ο τρόπος με τον οποίο νομοθετείτε. Στη δημόσια διαβούλευση παρουσιάσατε ένα άλλο κείμενο και στη Βουλή ήρθατε για να παρουσιάσετε κάτι τελείως διαφορετικό. Υπήρχαν άρθρα που άλλαξαν και προστέθηκαν επιπλέον δεκατρία άρθρα. 
Τι υποσχεθήκατε στην τελευταία συνεδρίαση της Επιτροπής; Ότι θα φέρνατε μόλις στην έναρξη της Ολομέλειας αυτής τις νομοτεχνικές βελτιώσεις και θα είχαν όλο τον χρόνο οι Βουλευτές να μπορέσουν να καταλάβουν τι ακριβώς θα ψηφίσουν στο τέλος της ημέρας. Και τι κάνατε; Ακόμα οι νομοτεχνικές βελτιώσεις δεν έχουν κατατεθεί. Η ώρα είναι σχεδόν τέσσερις. 
Ολοκληρώθηκε, δηλαδή, η κοινοβουλευτική επεξεργασία χωρίς να γνωρίζουν οι Βουλευτές ποιες θα είναι οι τελικές κυβερνητικές παρεμβάσεις. Μια διαδικασία καταλήγει στο να κρατάει η Κυβέρνηση τις αλλαγές για την τελευταία στιγμή και απαιτεί από τη Βουλή να τις ακολουθήσει. 
Στα άρθρα για τους ψυχολόγους -και εσείς και η Υφυπουργός- εξηγήσατε γιατί χρειάζεται η θεσμική οργάνωση του επαγγέλματος, χωρίς όμως να απαντήσετε επαρκώς για τις εγγυήσεις λειτουργίας του νέου φορέα. 
Στο άρθρο 75 προβλέπεται διορισμένη προσωρινή διοικούσα επιτροπή έως τρία χρόνια, με δυνατότητα να εισηγηθεί -η επιτροπή- ακόμα και τον Κώδικα Ηθικής και Δεοντολογίας. Και διαβεβαιώνετε ότι τον Κώδικα θα τον διαμορφώσουν οι ίδιοι οι ψυχολόγοι μετά τις εκλογές τους. 
Και γιατί δεν αφήνετε αυτήν την ουσιαστική αρμοδιότητα στην αιρετή διοίκηση; 
Και έρχεται τώρα η Επιστημονική Υπηρεσία της Βουλής και αναδεικνύει δύο επιπλέον πολύ σοβαρά ζητήματα: Στο άρθρο 11 επισημαίνει ότι από την ανάλυση συνεπειών ρύθμισης απουσιάζει η ειδική αξιολόγηση αναλογικότητας που απαιτείται για την υποχρεωτική εγγραφή των ψυχολόγων στον νέο σύλλογο. Στο άρθρο 27 διατυπώνει συνταγματικό προβληματισμό επειδή ο Κώδικας Δεοντολογίας, η παραβίαση του οποίου μπορεί να οδηγήσει ακόμα και σε ανάκληση της άδειας άσκησης επαγγέλματος, θεσπίζεται με υπουργική απόφαση αντί Προεδρικού Διατάγματος. 
Δεν πρόκειται, επομένως, μόνο για ενστάσεις επαγγελματικών φορέων ή της Αντιπολίτευσης. Υπάρχουν, πλέον, συγκεκριμένες νομικές επισημάνσεις της ίδιας της Επιστημονικής Υπηρεσίας της Βουλής και δεν μπορείτε να μην απαντήσετε σε αυτές τις αιτιάσεις. 
Παράλληλα, για τα επαγγελματικά δικαιώματα επαναλαμβάνετε ότι κανείς δεν θα χάσει την άδειά του, χωρίς να διευκρινίζετε τι θα ισχύσει όταν θεσπιστούν νέες ειδικότητες και προϋποθέσεις άσκησης συγκεκριμένων δραστηριοτήτων ούτε εξηγείτε γιατί παραμένει ανενεργή από το 1997 η πρόβλεψη για τον κλάδο ψυχολόγων ΕΣΥ, παρά τις προτάσεις της οικονομικής και κοινωνικής επιτροπής και των νοσοκομειακών ψυχολόγων. 
Αντίστοιχα, για τα δύο παρατηρητήρια επικαλεστήκατε την επιστημονική τους αποστολή και δεν απαντάτε στο αίτημα της Ένωσης Ασθενών Ελλάδας και της ΕΣΑμεΑ να συμμετέχουν θεσμικά οι λήπτες υπηρεσιών ψυχικής υγείας. Δεν μπορείτε να σχεδιάζετε πολιτικές γι’ αυτούς τους ανθρώπους και να μη διασφαλίζετε τη συμμετοχή τους στα όργανα που τους αφορούν. 
Και σε ζητήματα στελέχωσης του ΕΣΥ: Υπάρχει τεράστια απόσταση από τις εξαγγελίες, τους πανηγυρισμούς, τις επευφημίες και την πραγματικότητα των νοσοκομείων. Και θα έρθω σε ένα πολύ εξειδικευμένο παράδειγμα, στο Νοσοκομείο της Σάμου. Ετοιμάζεται Πανσαμιακό συλλαλητήριο στις 3 Νοεμβρίου έξω από το Νοσοκομείο της Σάμου, για την υποστελέχωση, την έλλειψη ειδικών οργάνων και θα γίνω ακόμα πιο σαφής, με βάση το ψήφισμα που ήδη έχουν καταθέσει, σε σχέση με την πορεία αυτού του νοσοκομείου και την επιδεινωμένη κατάσταση στην παροχή υγείας από το Δημόσιο νοσοκομείο. 
Το Νοσοκομείο της Σάμου, κυρίες και κύριοι, δεν έχει καθόλου παθολόγους, άρα, δεν υφίσταται παθολογική. Δεν έχει νευροχειρουργό, ψυχιάτρους, οφθαλμιάτρους, ωτορινολαρυγγολόγο, ογκολόγο, δερματολόγο, ενδοκρινολόγο, γιατρούς στο Τμήμα Επειγόντων Περιστατικών και αιματολόγο. Δεν υφίσταται γιατρός σε αυτές τις ειδικότητες. Και έχει μόνο έναν γιατρό, καρδιολόγο, εντατικολόγο, ακτινοδιαγνώστη, παιδίατρο -έναν παιδίατρο- ουρολόγο, νευρολόγο, γαστρεντερολόγο, πνευμονολόγο. 
Είναι ασφαλής η λειτουργία ενός τέτοιου νοσοκομείου, κυρίες και κύριοι; Η νοσηλευτική υπηρεσία, σχεδόν σε όλα τα τμήματα, λειτουργεί οριακά, με έναν νοσηλευτή ή μία νοσηλεύτρια, ανά βάρδια, ενώ η διοίκηση οφείλει εκατοντάδες ημέρες κανονικών αδειών με ρεπό. 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Πώς να ξεχάσει κανείς την κατάρρευση της παιδιάτρου στο Νοσοκομείο Σάμου το 2024 όταν μεταφέρθηκε σε παθολογική κλινική με συμπτώματα ισχαιμικού εγκεφαλικού επεισοδίου μετά από έξι ενεργές εικοσιτετράωρες εφημερίες και τέσσερις με κάλυψη ετοιμότητας. 
Και έχουμε, φυσικά, διθυραμβικούς λόγους του κ. Θεμιστοκλέους από το καλοκαίρι στα κανάλια «έχουμε τριπλασιάσει και τις βάρδιες των ασθενοφόρων του ΕΚΑΒ στα νησιά». Στις 26/10/2026 δύο μαθήτριες στο Πυθαγόρειο της Σάμου ένιωσαν αδιαθεσία με διαφορά λίγων λεπτών. Στο πρώτο περιστατικό έσπευσαν να προσφέρουν τη βοήθειά τους δύο ιδιώτες γιατροί και εκπρόσωποι της αυτοδιοίκησης. Λίγα λεπτά αργότερα, σημειώθηκε δεύτερο περιστατικό, με αποτέλεσμα να χρειαστεί εκ νέου παροχή βοήθειας. 

Το ασθενοφόρο του ΕΚΑΒ πού βρισκόταν τότε, ξέρετε; Στο Πυθαγόρειο, όπου εξυπηρετούσε άλλο περιστατικό. Ποιος έδωσε τη λύση για τη μεταφορά των δύο μαθητριών στο νοσοκομείο; Ο υποδιοικητής στρατιωτικής ομάδας, ο οποίος ήταν παρών στην εκδήλωση, και μερίμνησε για τη διάθεση στρατιωτικού ασθενοφόρου. Θεωρείτε πως λύθηκε με τις απολογίες του Υπουργείου το σοβαρό πρόβλημα υποστελέχωσης του ΕΚΑΒ στη Σάμο; 
Να πούμε και για την περίφημη ιδιωτική τηλεφωνική γραμμή 1566, που στελεχώθηκε από άτομα εκπαιδευθέντα δύο μέρες -δύο μέρες εκπαίδευσης!- από ανειδίκευτους εκπαιδευτές για να παραπέμπουν τον κόσμο στα νοσοκομεία; Σε ποια νοσοκομεία; Στη Σύρο που είναι χωρίς νευρολόγο; Το Παθολογοανατομικό έκλεισε λόγω συνταξιοδότησης της γιατρού που υπήρχε. Ένας ουρολόγος για όλο τον μήνα, ένας καρδιολόγος για όλο τον μίνα, ενώ προβλέπονται τέσσερις, δύο γυναικολόγοι αντί για τέσσερις, δύο αναισθησιολόγους αντί για τέσσερις, ένας νεφρολόγος αντί για τρεις, τρεις παθολογία αντί για έξι, χωρίς ψυχίατρο ενηλίκων, χωρίς κανένα ειδικό γιατρό στα ΤΕΠ, στα Τμήματα Επειγόντων Περιστατικών. 
Στη Λευκάδα, όπου υπάρχουν μέρες που δεν εφημερεύει χειρουργός; Στην Κεφαλονιά, στη Νάξο, όπου υπηρετεί το μισό προσωπικό από το αναγκαίο απαραίτητο; 
Στις ΜΕΘ όπου γίνεται διαλογή ασθενών; Καταγγέλλουν ασθενείς. Μας είπαν ότι θα δοθεί προτεραιότητα σε κάποιον που έχει περισσότερες πιθανότητες να επιβιώσει. Ο νόμος της πιθανότητας, σε όλες τις Μονάδες Εντατικής Θεραπείας το ίδιο και στα επείγοντα, όπου δεν υπάρχουν φυσικά και οι γιατροί! 
Είναι καλά τα καρτ ποστάλ, αλλά υπάρχει και η εικόνα. Η ουσία, η πραγματικότητα είναι σκληρή για τους κατοίκους, που αφύλακτοι, απροστάτευτοι, φυλάνε Θερμοπύλες στα νησιά μας. Και δεν θέλουμε να διαβάσετε τον απολογισμό της διοίκησης του Γενικού Νοσοκομείου Σάμου του διοικητή κ. Καμπούρη για το διάστημα από τις 30 Σεπτεμβρίου του 2025 έως σήμερα. 
Οι πολίτες δεν σας εμπιστεύονται. Οι πολίτες επαναστατούν. Στις 3 Νοεμβρίου θα είναι όλοι παρόντες στο Πανσαμιακό Συλλαλητήριο και καλό θα ήταν και στα υπόλοιπα νησιά να γίνει ακριβώς το ίδιο. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Καραγεωργοπούλου. 
Καλείται στο Βήμα η κ. Μυρτώ Κοροβέση, Βουλευτής του ΠΑΣΟΚ, και θα ακολουθήσει ο κ. Κατσώτης. 
ΜΥΡΤΩ ΚΟΡΟΒΕΣΗ: Σας ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, θα ήθελα να ξεκινήσω τη σημερινή μου τοποθέτηση μιλώντας για τους νέους ανθρώπους, για τη γενιά μου αλλά και για τα παιδιά εκείνα που μεγαλώνουν σήμερα σε μια κοινωνία γεμάτη ανασφάλεια, πίεση και αβεβαιότητα, μια γενιά που ενώ έχει μάθει να μιλάει πιο ανοιχτά για την ψυχική υγεία, εξακολουθεί να δυσκολεύεται να βρει την υποστήριξη που πραγματικά χρειάζεται. 
Γιατί πίσω από κάθε συζήτηση για την ψυχική υγεία υπάρχουν άνθρωποι. Υπάρχει εκείνος ο έφηβος που δυσκολεύεται να κοιμηθεί από το άγχος. Υπάρχει εκείνο το παιδί που απομονώνεται, που φοβάται να μιλήσει, που μπορεί να χρειάζεται βοήθεια και να μην ξέρει πού να απευθυνθεί. 
Και υπάρχουν στοιχεία, στοιχεία που είναι ιδιαιτέρως αποκαλυπτικά. Στην Πανελλήνια Αντιπροσωπευτική Έρευνα του ΕΠΨ συμμετείχαν το 2022 6.500 μαθητές ηλικίας 11, 13 και 15 ετών. Το 59,6% ανέφερε τουλάχιστον δύο ψυχολογικά ή σωματικά συμπτώματα, όπως νευρικότητα, κακή διάθεση και δυσκολία στον ύπνο τουλάχιστον δύο φορές την εβδομάδα. Το 2018 το αντίστοιχο ποσοστό ήταν στο 44%. Το 42,8% ανέφερε συμπτώματα άγχους. 
Και το πιο ανησυχητικό -και θέλω εδώ να επιστήσω την προσοχή σας, κυρίες και κύριοι- το 34,1% των δεκαπεντάχρονων είχε σκεφτεί έστω και μία φορά στη ζωή του να βλάψει τον εαυτό του. Σκεφτείτε το καλά. Ένα στα τρία παιδιά ηλικίας 15 ετών είχε κάνει αυτή τη σκέψη. 
Ξέρετε, είναι λάθος και δεν μπορούμε να αντιμετωπίζουμε αυτά τα στοιχεία ως απλούς αριθμούς σε μια επιστημονική έρευνα, διότι είναι παιδιά που κάθονται καθημερινά σε σχολικά θρανία. Είναι κάποιοι από εμάς, είναι ανάμεσά μας, είναι τα παιδιά μας και η πολιτεία οφείλει να είναι παρούσα πριν η δυσκολία αυτή εξελιχθεί σε κρίση. 
Παρόλα αυτά σήμερα δεν εξασφαλίζεται η καθημερινή παρουσία ψυχολόγου σε κάθε σχολείο. Και αναρωτιέμαι, εν προκειμένω, πώς μπορεί ένα παιδί να εμπιστευτεί έναν άνθρωπο που τον βλέπει μία φορά στο τόσο και περιστασιακά; Πώς μπορεί να αναγνωριστεί εγκαίρως ένα πρόβλημα όταν δεν υπάρχει σταθερή παρακολούθηση; 
Γι’ αυτό χρειαζόμαστε σταθερές ομάδες, συνεργασία με εκπαιδευτικούς και γονείς και ουσιαστική σχέση εμπιστοσύνης μεταξύ των μαθητών και των καθηγητών και φυσικά των ψυχολόγων. Διότι η πρόληψη δεν μπορεί να αρχίζει όταν έχει ήδη ξεσπάσει η κρίση. 
Με αυτή την ανάγκη ως αφετηρία ερχόμαστε σήμερα να εξετάσουμε τη σύσταση του Πανελλήνιου Συλλόγου Ψυχολόγων. Η θεσμική οργάνωση του επαγγέλματος, συμφωνώ μαζί σας, είναι αναγκαία. Ο τρόπος όμως με τον οποίο επιχειρείται έχει ιδιαίτερη σημασία. 
Το σχέδιο δημιουργεί έναν υποχρεωτικό φορέα με αρμοδιότητες εγγραφής, εισφορών και πειθαρχικού ελέγχου, ενώ αφήνει τα πιο κρίσιμα ζητήματα για αργότερα, ως συνήθως. Τα επαγγελματικά δικαιώματα παραπέμπονται σε προεδρικό διάταγμα χωρίς συγκεκριμένη προθεσμία. Η προσωρινή διοίκηση διορίζεται για δύο χρόνια με δυνατότητα παράτασης ενός ακόμη. 
Κυρίες και κύριοι, αυτή δεν είναι ισορροπημένη θεσμική μετάβαση. Γι’ αυτό ζητάμε σαφή προθεσμία είκοσι τεσσάρων μηνών για το διάταγμα, συμμετοχή των πανεπιστημιακών τμημάτων και των επαγγελματικών φορέων, εκλογή διοίκησης μέσα σε ένα έτος και ρητή προστασία των ήδη αδειοδοτημένων ψυχολόγων και φοιτητών που έχουν ξεκινήσει τις σπουδές τους. 
Εδώ θέλω να σταθώ λίγο περισσότερο με απτά τα παραδείγματα πραγματικών ανθρώπων που είναι έξω στην κοινωνία και περιμένουν από εμάς να νομοθετήσουμε. Σκεφτείτε έναν ψυχολόγο που εργάζεται νόμιμα εδώ και δέκα ή δεκαπέντε χρόνια, που έχει το γραφείο του, που καθημερινά παρακολουθεί τους θεραπευόμενούς του και έχει οικοδομήσει μια ολόκληρη επαγγελματική πορεία και καριέρα πάνω σε αυτό. Ή σκεφθείτε το άλλο, έναν νέο άνθρωπο που επέλεξε να σπουδάσει ψυχολογία γνωρίζοντας τα συγκεκριμένα επαγγελματικά δικαιώματα, τα οποία θα είχε όταν αποφοιτήσει. 
Ξέρετε, δεν μπορούμε αλλάζοντας το θεσμικό πλαίσιο να δημιουργούμε αβεβαιότητα για το επαγγελματικό τους μέλλον ή να τους αφήνουμε εκτεθειμένους σε διοικητικές καθυστερήσεις, για τις οποίες οι ίδιοι δεν ευθύνονται. 
Γι’ αυτό απαιτούνται συγκεκριμένα πράγματα. Πρώτον, σαφείς μεταβατικές διατάξεις. Δεύτερον, ασφαλής και έγκαιρη λειτουργία του μητρώου και ρητή διασφάλιση, τρίτον, ότι όσοι ασκούν νόμιμα το επάγγελμα θα μπορούν να συνεχίσουν να εργάζονται όσο εκκρεμεί η εξέταση της εμπρόθεσμης και πλήρους εγγραφής τους. 
Παράλληλα επιδιώκουμε και κάτι ακόμα. Επιδιώκουμε τη θέσπιση κανόνων για την αποφυγή σύγκρουσης συμφερόντων, καθώς ο Σύλλογος συγκεντρώνει επιστημονικές, εκπαιδευτικές και πειθαρχικές λειτουργίες. Η επιστημονική ανεξαρτησία, κυρίες και κύριοι, και η δημοκρατική νομιμοποίηση δεν μπορούν να επαφίενται στην καλή πρόθεση μιας προσωρινής διοίκησης. 
Και κοιτάξτε και αυτό: Ενώ δημιουργούμε έναν νέο θεσμό, παραμένει ανοιχτή μια παλιά εκκρεμότητα του δημοσίου συστήματος. Τι εννοώ; Εξηγούμαι: Ο κλάδος ψυχολόγων του ΕΣΥ προβλέπεται από το 1997, αλλά παρόλα αυτά εξακολουθούν να απαιτούνται οι κανονιστικές πράξεις που θα τον ενεργοποιήσουν. Οι ψυχολόγοι που υπηρετούν στις δημόσιες δομές και πολλές φορές νιώθουν ότι αφήνονται απ’ έξω, ζητούν χρονοδιάγραμμα υλοποίησης, υπηρεσιακή εξέλιξη και οργανωμένη παρουσία στις Μονάδες Ψυχικής Υγείας. 
Ποια είναι η απάντηση της Κυβέρνησης συγκεκριμένα επ’ αυτού; Διότι η σύσταση ενός επαγγελματικού συλλόγου δεν υποκαθιστά την υποχρέωση του κράτους να στελεχώσει τις δημόσιες υπηρεσίες. 
Κυρίες και κύριοι συνάδελφοι, το νομοσχέδιο το ξέρετε πολύ καλά όλοι εδώ μέσα. Περιλαμβάνει και σημαντικές ρυθμίσεις για το νοσηλευτικό προσωπικό. Προστίθεται οι ειδικότητες ΠΕ Νοσηλευτικής ΕΣΥ, ΤΕ  Νοσηλευτικής ΕΣΥ και ΔΕ Βοηθών Νοσηλευτών του ΕΣΥ. 
Όμως η θεσμοθέτηση των ειδικοτήτων δεν εξασφαλίζει τα βασικότερα: ασφαλή στελέχωση, μισθολογική αναγνώριση και σαφείς δυνατότητες εξέλιξης. Δεν αρκεί να αναβαθμίζουμε τους τίτλους αν δεν αναβαθμίζουμε τις ίδιες τις συνθήκες εργασίας. Οι νέοι ρόλοι, όπως του κλινικού εκπαιδευτή και του εφημερεύοντος νοσηλευτή χρειάζονται σαφή καθήκοντα, επαρκή κάλυψη και αντίστοιχη αποζημίωση ευθύνης. Διαφορετικά, η υποστελέχωση μετατρέπεται σε πρόσθετο βάρος για τους εργαζόμενους. Και ανάλογη σαφήνεια απαιτείται για τη διάταξη για την αντιποίηση του νοσηλευτικού επαγγέλματος. 
Η προστασία των επαγγελματικών τίτλων προφανώς είναι αυτονόητη. Όμως οι νόμιμες πράξεις των ΔΕ Βοηθών Νοσηλευτών πρέπει να προστατεύονται ρητά στον νόμο, ιδιαίτερα όταν η πλειοψηφία των νοσηλευτών στο ΕΣΥ είναι ΔΕ Βοηθών Νοσηλευτών. Η υπηρεσιακή εντολή δεν μπορεί να νομιμοποιεί οποιαδήποτε πράξη, αλλά ούτε κάθε νόμιμη πράξη βοηθού νοσηλευτή μπορεί να εκλαμβάνεται ως αντιποίηση. 
Χρειάζεται καθαρός διαχωρισμός αρμοδιοτήτων και ευθύνης ανάμεσα σε εκείνον που αναθέτει και σε εκείνον που εκτελεί, ώστε να μην μετακυλίεται η ευθύνη στους εργαζόμενους της πρώτης γραμμής. 
Τέλος, θέλω να αναφερθώ και σε κάτι το οποίο το κρίνω προσωπικά εξαιρετικά σημαντικό. Θέλω να αναφερθώ στο πρόγραμμα «Σπύρος Δοξιάδης» και στην παράταση την οποία προβλέπετε με τροπολογία. Το πρόγραμμα αυτό αφορά τις μαστογραφίες, άρα αφορά όλες τις γυναίκες και όλες εμάς. Προφανώς η συνέχιση των προληπτικών δράσεων είναι αναγκαία. 
Ταυτόχρονα όμως, κύριε Υπουργέ, δεν μπορούμε να συνομολογούμε όλοι σε αυτή τη χώρα και σε αυτήν εδώ την Αίθουσα, ότι η πρόληψη σώζει ζωές και ταυτόχρονα η πρόληψη να εξαρτάται από τροπολογίες της τελευταίας στιγμής. Χρειάζονται σταθερή χρηματοδότηση, έγκαιρη αποπληρωμή των παρόχων και σαφής ενημέρωση των πολιτών, ώστε οι δράσεις να συνεχίζονται χωρίς κενά.
Κυρίες και κύριοι συνάδελφοι, το ΠΑΣΟΚ στηρίζει ένα ισχυρό δημόσιο σύστημα υγείας, με θεσμούς που λογοδοτούν, εργαζόμενους με σαφή και κατοχυρωμένα δικαιώματα και πολίτες που έχουν πρόσβαση στη φροντίδα όταν πραγματικά τη χρειάζονται. Γι’ αυτό ζητάμε οι εγγυήσεις να μπουν στον νόμο τώρα, γιατί η ψυχική υγεία των νέων, η ασφάλεια των νοσηλευτών και η διαφάνεια στη διαχείριση των δημόσιων πόρων δεν είναι εκκρεμότητες για την επόμενη υπουργική απόφαση. Είναι ευθύνη της πολιτείας σήμερα και είναι δική μας ευθύνη να μην αφήσουμε και αυτήν την ευκαιρία να χαθεί. 
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Κοροβέση. 
Καλείται στο Βήμα ο κ. Χρήστος Κατσώτης, Βουλευτής του Κομμουνιστικού Κόμματος Ελλάδος. Θα ακολουθήσει η κ. Σπυριδάκη. 
Έχετε τον λόγο, κύριε Κατσώτη.
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε.
Θα αναφερθώ στις ρυθμίσεις για τους νοσηλευτές και στις διατάξεις για την αντιποίηση του επαγγέλματος του νοσηλευτή από τον θεσμό του κλινικού εκπαιδευτή, του εφημερεύοντα νοσηλευτή και για τον ορισμό του κλάδου νοσηλευτικής του ΕΣΥ. 
Αρχίζω με το τελευταίο. Συνεχίζετε την κοροϊδία για τη δημιουργία δήθεν ενιαίου κλάδου νοσηλευτικής, ενώ διατηρούνται και ενισχύονται μάλιστα τα διαφορετικά επίπεδα εκπαίδευσης, τα διαφορετικά καθηκοντολόγια, τα δικαιώματα και οι αποδοχές των διαφορετικών κατηγοριών νοσηλευτικού προσωπικού. Επιδίωξη όλων των κυβερνήσεων είναι η διαιώνιση της πολυδιάσπασης του νοσηλευτικού προσωπικού με τη διατήρηση των βοηθών νοσηλευτών ως ακόμη φθηνότερο εργατικό δυναμικό προς όφελος της εργοδοσίας, είτε πρόκειται για τον επιχειρηματία εργοδότη είτε για το κράτος εργοδότη. Διαχρονικά όλες οι κυβερνήσεις διατηρούν τα διαφορετικά επίπεδα εκπαίδευσης νοσηλευτικού προσωπικού, δημιουργώντας νοσηλευτές πολλών ταχυτήτων και κατ’ επέκταση κατηγοριοποιώντας τις παρεχόμενες νοσηλευτικές υπηρεσίες προς τους ασθενείς.
Ο Υπουργός στη συζήτηση στις επιτροπές είπε ότι η Κυβέρνηση αγαπά τους νοσηλευτές. Αν αγαπούσατε τους νοσηλευτές, κυρίες και κύριοι της Κυβέρνησης, τότε δεν θα τους φορτώνατε σχεδόν τριπλάσιες ευθύνες, τριπλάσιους ασθενείς απ’ ό,τι έχουν οι συνάδελφοί τους στις υπόλοιπες χώρες με βάση τα στοιχεία τόσο της ΕΛΣΤΑΤ όσο και της Ευρωπαϊκής Ένωσης και του ΟΟΣΑ: 2,19 ανά 1.000 κατοίκους είναι στη χώρα μας, όταν στην Ευρωπαϊκή Ένωση είναι 8,5 ανά 1.000 κατοίκους, ενώ στον ΟΟΣΑ φτάνει τους 9,2 ανά 1.000 κατοίκους. 
Θα προσλαμβάνατε τους 20.000 νοσηλευτές που λείπουν αυτήν τη στιγμή με βάση τους ξεπερασμένους και πολύ πίσω από τις ανάγκες οργανισμούς των δημόσιων μονάδων υγείας, αντί για το αίσχος όπου ολόκληρο το 2025 δεν προκηρύξατε ούτε μία μόνιμη θέση νοσηλευτικού, διοικητικού, παραϊατρικού και τεχνικού προσωπικού, αν και οι αποχωρήσεις ξεπέρασαν τις 1.800, ενώ τα δύο προηγούμενα χρόνια προκηρύξατε μόλις 206 θέσεις νοσηλευτών και βοηθών νοσηλευτών.
Αν λοιπόν αγαπούσατε τους νοσηλευτές, δεν θα κρατούσατε το βασικό μισθό ενός νεοδιοριζόμενου νοσηλευτή Π.Ε. στα 1.232 μεικτά, του Τ.Ε. στα 1.177 ευρώ μεικτά και του βοηθού νοσηλευτή στα 998 ευρώ μεικτά. Βέβαια, όλες οι κυβερνήσεις του κεφαλαίου έχουν μεγαλύτερη έγνοια για τους επιχειρηματικούς ομίλους, προκειμένου να υπηρετήσουν τον στόχο των μεγαλύτερων κερδών, όπως και οι κλινικάρχες, γι’ αυτό και ο βασικός μισθός εκεί είναι πολύ χαμηλότερος, 850 ευρώ μεικτά. Στο προσχέδιο του Κρατικού Προϋπολογισμού για το 2027 που κατατέθηκε πριν λίγες μέρες, για τη δημόσια υγεία, αν αφαιρέσουμε τον πληθωρισμό, η Κυβέρνηση δίνει τα ίδια χρήματα με το 2026. Προφανώς θεωρεί ότι δεν υπάρχουν ελλείψεις και κενά, άρα μπορεί να συνεχίσει ίδια και απαράλλαχτη την εγκληματική αυτή πολιτική. 
Οι νοσηλευτές δεν θέλουν αγάπη και συμπάθεια. Απαιτούν λύσεις στα οξυμένα προβλήματα τους, όπως η σκληρή εργασιακή πραγματικότητα που αντιμετωπίζουν, με ελαστικές σχέσεις εργασίας, διπλοβάρδιες, μετακινήσεις από τμήμα σε τμήμα, δεκάδες και εκατοντάδες οφειλόμενες ημέρες ανάπαυσης, κανονικής και ειδικής άδειας, επαγγελματική εξουθένωση, κινδύνους για την υγεία και την ασφάλεια στην εργασία, μη αναγνώριση επαγγελματικών ασθενειών με ιδιαίτερη επιβάρυνση στις εργαζόμενες γυναίκες, προβλήματα στην εκπαίδευση και την επιστημονική συγκρότηση του κλάδου. 
Αναβάθμιση του επαγγελματικού ρόλου του νοσηλευτή σημαίνει αυξήσεις στους μισθούς κατά 20% στον δημόσιο τομέα, επαναφορά του 13ου και 14ου μισθού, αύξηση της αποζημίωσης των νυχτερινών της Κυριακής και των εξαιρέσιμων ημερών. Ένταξη όλου του νοσηλευτικού προσωπικού των υγειονομικών στο καθεστώς των βαρέων και ανθυγιεινών επαγγελμάτων, με μείωση των ορίων ηλικίας συνταξιοδότησης, με μείωση του ωραρίου εργασίας, αναγνώριση της προϋπηρεσίας των νοσηλευτών χωρίς οικονομική επιβάρυνση και όχι αυτό το νομοθέτημα που έφερε πριν λίγο καιρό η Κυβέρνηση και το βάφτισε μάλιστα «Ένταξη των νοσηλευτών στα ΒΑΕ».
Όμως, οι συγκεκριμένες διεκδικήσεις απορρίπτονται από την Κυβέρνηση με κριτήριο τα δεσμά των δημοσιονομικών αντοχών, δηλαδή των αντοχών της καπιταλιστικής οικονομίας ιδιαίτερα σε συνθήκες πολεμικής προετοιμασίας και εμπλοκής στους ιμπεριαλιστικούς σχεδιασμούς. Απέναντί τους και οι νοσηλευτές έχουν τη στρατηγική της Ευρωπαϊκής Ένωσης και των αστικών κυβερνήσεων που μετατρέπει την υγεία σε πεδίο κερδοφορίας. Είναι το μοντέλο του νοσοκομείου-επιχείρηση και της υγείας-εμπόρευμα που διαμορφώνει τον λεγόμενο «νοσηλευτή της αγοράς». 
Η νοσηλευτική φροντίδα εντάσσεται σε ένα σύστημα διαχείρισης πόρων, όπου κυρίαρχα είναι τα κριτήρια κόστους, παραγωγικότητας και απόδοσης. Ο νοσηλευτής καλείται να λειτουργήσει ως μέρος ενός μηχανισμού που οφείλει να διασφαλίζει τη γρήγορη διακίνηση περιστατικών, τη μείωση του χρόνου νοσηλείας και την προσαρμογή στις οικονομικές στοχεύσεις της διοίκησης στα πλαίσια της λογικής της αυτοτελούς επιχειρηματικής μονάδας, όπου το κόστος λειτουργίας θα καλύπτεται ολοένα και περισσότερο από τις άμεσες και έμμεσες πληρωμές των ασθενών.
Με την εφαρμογή του DLG η υγειονομική, νοσηλευτική φροντίδα κάθε ασθενούς μετατρέπεται σε προκαθορισμένο πακέτο υπηρεσιών με συγκεκριμένη αποζημίωση, εντείνοντας την πίεση προς το προσωπικό και όποιος δεν συμμορφώνεται έχει πάνω του μια σειρά εκβιαστικές ρυθμίσεις, ενώ ετοιμάζεται και η αναθεώρηση του άρθρου 103 του Συντάγματος και η κατάργηση της μονιμότητας, ώστε να υπάρχει μία ακόμα απειλή πάνω από τα κεφάλια τους. Αυτός είναι ο πυρήνας του προβλήματος για τα αδιέξοδα που βιώνει και το νοσηλευτικό προσωπικό. Αυτές οι συνθήκες απαξίωσης του επιστημονικού έργου βάζουν τη σφραγίδα στις αλλεπάλληλες παραιτήσεις νοσηλευτών, στη μείωση των εισακτέων στις σχολές νοσηλευτικής. Σε αυτά χρειάζεται να αναζητήσετε τις αιτίες που το επάγγελμα του νοσηλευτή δεν είναι ελκυστικό, όπως υποκριτικά κλαίγεστε. 
Για ποια κλινική εκπαίδευση μιλάτε αλήθεια, όταν το περιεχόμενο των μαθημάτων, το πρόγραμμα σπουδών επιδιώκουν να μπολιάσουν τους αυριανούς εργαζόμενους στην υγεία με τα υλικά της εμπορευματοποίησης; Όταν η διεξαγωγή τόσο της κλινικής όσο και της πρακτικής άσκησης στα νοσηλευτικά τμήματα δεν γίνεται με σκοπό την αλληλοτροφοδότηση θεωρίας-πράξης, την πληρέστερη κατανόηση της θεωρίας, την εμβάθυνση στις επιμέρους πτυχές για την απόκτηση κοινωνικών δεξιοτήτων;
Για τον λόγο αυτό δεν υπάρχει καμιά μέριμνα για καταρτισμένους κλινικούς εκπαιδευτές, για ενιαίο πρόγραμμα κλινικής εκπαίδευσης σε όλες τις κλινικές με βάση όσα διδάσκονται στα αμφιθέατρα. Η αμοιβή των φοιτητών που κάνουν πρακτική είναι ψίχουλα ή δεν παρέχεται καθόλου αμοιβή. Όσον αφορά την ασφαλιστική κάλυψη, παρέχεται μόνο για τον κλάδο του ατυχήματος και σε καμιά περίπτωση δεν γίνεται λόγος για πλήρη εργασιακά και ασφαλιστικά δικαιώματα. 
Όλα αυτά επιβεβαιώνουν πως απαιτείται ένας άλλος δρόμος ανάπτυξης. Γι’ αυτό παλεύει το ΚΚΕ, τον σοσιαλισμό-κομμουνισμό, όπου εκεί πράγματι η υγεία είναι δωρεάν και οι εργαζόμενοι με δικαιώματα. Εκεί η νοσηλευτική μπορεί να αναπτυχθεί ολοκληρωμένα, με ενιαία ανώτατη εκπαίδευση, συνεχή δωρεάν επιμόρφωση, σταθερή εργασία, αξιοπρεπείς μισθούς, ανθρώπινα ωράρια, ουσιαστικά μέτρα προστασίας από τον επαγγελματικό κίνδυνο και πλήρη ένταξη σε ένα αποκλειστικά δημόσιο και δωρεάν σύστημα υγείας με κεντρικό προσανατολισμό την πρόληψη. 
Η υπεράσπιση της επιστήμης, της αξιοπρέπειας των νοσηλευτών και της υγείας του λαού περνά μέσα από τη συλλογική διεκδίκηση, την οργάνωση, τη σύγκρουση με την πολιτική που θυσιάζει τις κοινωνικές ανάγκες για το κέρδος. Σε αυτόν τον δρόμο το ΚΚΕ καλεί κάθε νοσηλευτή και νοσηλεύτρια της χώρας σε συμπόρευση, σε αγώνα για την ανατροπή του σάπιου συστήματος της εκμετάλλευσης και των πολέμων που μπαίνει εμπόδιο στην ικανοποίηση των αναγκών. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κατσώτη. 
Καλείται στο Βήμα η κ. Κατερίνα Σπυριδάκη, Βουλευτής του ΠΑΣΟΚ. 

ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, θα ξεκινήσω πάλι σήμερα λέγοντας ότι το οροπέδιο Λασιθίου πλημμύρισε την 1η Οκτωβρίου. Σήμερα έχουμε 29 και οι άνθρωποι ακόμα δεν ξέρουν τον μηχανισμό μέσω του οποίου θα αποζημιωθούν. Τους φρενάρετε βδομάδα τη βδομάδα, μήνα τον μήνα. Εύχομαι σύντομα να τους ανακοινώνεστε μία λύση που θα είναι αντίστοιχη των αναγκών τους. 
Επιτρέψτε μου να ξεκινήσω με έναν αριθμό μιας και στην Κυβέρνηση αρέσουν πάρα πολύ οι αριθμοί. Θα ξεκινήσω με τον αριθμό 13.100. Είναι οι ημέρες άδειας, τα ρεπό που χρωστάει η Κυβέρνηση στο νοσηλευτικό προσωπικό του νοσοκομείου Αγίου Νικολάου μέχρι και τον Σεπτέμβριο. Όμοια και στη Σητεία, όμοια και στην Ιεράπετρα. Υπάρχουν εργαζόμενοι που περιμένουν την άδειά τους ακόμα από το 2019. Αντιληφθήκατε το νούμερο; Μιλάμε για το 2019. Αυτό σημαίνει ότι η λειτουργία ενός δημόσιου νοσοκομείου στηρίζεται επί χρόνια σε έναν λογαριασμό ο οποίος δεν εξοφλείται ποτέ, στο σώμα, τον χρόνο και τις αντοχές των εργαζομένων και προφανώς στο φιλότιμο. Ένα φιλότιμο που τους ξυπνάει η  υποχρέωσή τους προς τον πολίτη και η αγωνία τους να μην κλείσει το νοσοκομείο. Αυτοί είναι οι λόγοι που το προσωπικό υπερνικά, κύριε Υπουργέ, τις αντοχές του. Όταν όμως η εξάντληση γίνεται πάγια μέθοδος λειτουργίας δεν αρκεί να τους ευχαριστούμε για την αυταπάρνηση τους. Οφείλουμε να μιλήσουμε για τις πολιτικές αποφάσεις που την καθιστούν αναγκαία. 
Το ΕΣΥ που θεμελίωσε το ΠΑΣΟΚ και ο Παρασκευάς Αυγερινός και ανέπτυξε ο Γιώργος Γεννηματάς είχε στον πυρήνα του μια βαθιά δημοκρατική ουσία. Ο τόπος που ζεις και το εισόδημά σου να μην καθορίζουν την περίθαλψη που δικαιούσαι. Στο Λασίθι αυτή η υπόσχεση δοκιμάζεται καθημερινά. Αντιμετωπίζουμε το σημερινό νομοσχέδιο όχι μόνο με τον αριθμό των άρθρων αλλά με συγκεκριμένα κριτήρια και στο συγκεκριμένο περιβάλλον μέσα στο οποίο έρχεται. 
Το συγκεκριμένο, λοιπόν, νομοσχέδιο έρχεται μέσα σε ένα περιβάλλον που σύμφωνα με την Eurostat το 49% των Ελλήνων βιώνει εργασιακό στρες. Το 49% των Ελλήνων χρειάζεται ψυχολογική υποστήριξη. Άρα, ούτε το κρίνουμε με τον αριθμό των άρθρων ούτε με τον αριθμό των φορέων που εσείς λέτε ότι τάχα συμφωνούν. Καταθέτω στα Πρακτικά. 
(Στο σημείο αυτό η Βουλευτής κ. Αικατερίνη (Κατερίνα) Σπυριδάκη  καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Κύριε Υπουργέ, τα ανέλυσε και η εισηγήτρια μας. Είπατε και επαναλαμβάνετε ότι 16 στους 17 φορείς υποστήριξαν το νομοσχέδιο. Το 17 όπως μας είπε και η Ράνια Θρασκιά, είναι σχετικό. Διαβάζοντας όμως τα Πρακτικά συναντάμε την ΠΟΕΔΗΝ να ζητά επαναδιατύπωση κρίσιμων άρθρων για τους νοσηλευτές. Συναντάμε επιστημονικούς φορείς να ζητούν εγγυήσεις και αλλαγές και νοσοκομειακούς ψυχολόγους να υποβάλουν υπόμνημα χωρίς καν να έχουν προσκληθεί στην ακρόαση. Πολύ ενδιαφέρον πράγματι, γιατί τη συμφωνία τους στην ανάγκη θεσμικών αλλαγών και ρυθμίσεων εσείς την εκλαμβάνετε ως λευκή επιταγή. Γι’ αυτό, λοιπόν, αφήσατε εκτός λογαριασμών και τις ενστάσεις τους για το περιεχόμενο. Η συναίνεση που θέλετε θα κερδηθεί με ουσιαστικές διορθώσεις και συγκεκριμένες προτάσεις που το ΠΑΣΟΚ και η κ. Θρασκιά σας  έχει καταθέσει κατά τη διάρκεια των επιτροπών και στη σημερινή της τοποθέτηση. 
Ας πάρουμε, λοιπόν, τους ψυχολόγους. Η ίδρυση πανελλήνιου συλλόγου μπορεί να καλύψει μια πραγματικά θεσμική ανάγκη, όμως το άρθρο 26 μας λέει ότι ο καθορισμός των επαγγελματικών δικαιωμάτων παραπέμπεται σε Προεδρικό Διάταγμα χωρίς προθεσμία. Εμείς ζητούμε ρητή προστασία όσων ήδη έχουν άδεια. Ζητούμε σαφείς εγγυήσεις για τους φοιτητές και δημοκρατική ανάδειξη της διοίκησης του νέου φορέα χωρίς μια διορισμένη μεταβατική περίοδο που μπορεί να διαρκέσει ως και τρία χρόνια. 
Οι νοσοκομειακοί ψυχολόγοι μας υπενθυμίζουν κάτι ακόμα. Ο κλάδος ψυχολόγων ΕΣΥ προβλέπεται από το 1997 και εξακολουθεί να μην εφαρμόζεται. Είκοσι εννιά χρόνια από τη νομοθέτηση μέχρι την πράξη και ούτε καν έχουν την πράξη. Απλά μετράμε 29 χρόνια.  Και μιας και μιλάμε για ψυχική υγεία επιτρέψτε μου να ξεκαθαρίσω μια διαφορετική εξίσου σημαντική εκκρεμότητα. 
Κύριε Υπουργέ, στο Λασίθι λειτουργούν οι υπηρεσίες ψυχικής υγείας αλλά δεν υπάρχει ψυχιατρική κλινική με δυνατότητα νοσηλείας. Είναι ο μόνος νομός της Κρήτης που υπάρχει αυτή η έλλειψη ακόμα και αν υπάρχει απόφαση του ΔΣ για τη δημιουργία της στον Άγιο Νικόλαο από το 2016. Δέκα χρόνια μετά ο ασθενής που χρειάζεται ψυχική υγεία καλείται να παραπεμφθεί εκτός νομού με την επιβάρυνση προφανώς στον προϋπολογισμό του. Δεν θα μιλήσω για την παιδοψυχιατρική που είναι μόνο στο ΠΑΓΝΗ όπου χτυπάει κόκκινο. Μιλάμε για 127% της πληρότητας, μιλάμε για ράντζα, για τέτοιες καταστάσεις. 
Θεσπίζεται νέο παρατηρητήριο ψυχικής υγείας. Εγώ όμως ρωτώ πότε επιτέλους θα λειτουργήσει η ψυχιατρική κλινική στο Λασίθι με το απαραίτητο προσωπικό; 
Φτάνουμε, λοιπόν, στη νοσηλευτική που τα στοιχεία της ίδιας της ΠΟΕΔΗΝ είναι πολιτικά αμείλικτα. Από 1.550 θέσεις στις 9 πανεπιστημιακές σχολές νοσηλευτικής, καλύφθηκαν μόλις 1027. Δεν θα μιλήσω για το στεγαστικό που είναι ένα θέμα το οποίο αναγκάζει πλέον τους φοιτητές μας να εγκαταλείπουν τις σχολές τους. Εγώ θα μείνω στον κλάδο. Αναρωτιέμαι αν αναρωτιέστε για ποιο λόγο φεύγουν. Φεύγουν μήπως για τις χαμηλές αποδοχές; Φεύγουν μήπως για τις εξαντλητικές συνθήκες εργασίας που θα βρουν μπροστά τους; Αυτός ο αριθμός είναι μια προειδοποίηση για το μέλλον του ΕΣΥ. Όταν ένας νεοδιόριστος νοσηλευτής πανεπιστημιακής εκπαίδευσης σύμφωνα με την ομοσπονδία παίρνει 860 ευρώ και ένας δευτεροβάθμιας εκπαίδευσης 768, με βάρδιες που δεν τελειώνουν και με άδειες που μεταφέρονται χρόνο με τον χρόνο, τότε ποιος νέος άνθρωπος θα θελήσει να μπει στον κλάδο; Απέναντι σε αυτή η πραγματικότητα το άρθρο 46 υπόσχεται νοσηλευτικό κλάδο αλλά διατηρεί διακριτές ειδικότητες στους υφιστάμενους κλάδους χωρίς όμως να μας μιλά για την αναγκαία μισθολογική αναβάθμιση. Στο άρθρο υπήρχαν 76 σχόλια. Τα 51 ήταν αρνητικά. 
Στο άρθρο 43 ζητούν ρητά την προστασία των νομικών καθηκόντων των βοηθών νοσηλευτών. Το ζήτησαν οι ίδιοι οι εργαζόμενοι. Ακούστε τους, επιτέλους. Στον Άγιο Νικόλαο μάς λένε οι νοσηλευτές ότι η υποστελέχωση επηρεάζει και τη λειτουργία της ΜΕΘ. Λειτουργούν δύο γιατροί. Για ολόκληρο τον νομό υπάρχει μόνο στον Άγιο Νικόλαο με δύο γιατρούς. 
(Στο σημείο αυτό η Βουλευτής κ. Αικατερίνη (Κατερίνα) Σπυριδάκη  καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Κύριε Υπουργέ, η ανθρώπινη αντοχή δεν είναι οργανική θέση ούτε μπορεί να λογίζεται ως μόνιμη εφεδρεία του Υπουργείου σας. Στην Ιεράπετρα καταθέσαμε πρόσφατα αναφορά λέγοντας το εξής οξύμωρο. Εφημέρευε χειρουργός χωρίς να εφημερεύει αναισθησιολόγος. Στη Σητεία οι εργαζόμενοι μάς περιγράφουν μόνιμα κενά κρίσιμων ειδικοτήτων, ενώ στη Νεάπολη έχουμε δύο θέσεις με το γνωστό μπλοκάκι. 
Πιέζει ο χρόνος. Συνεχίζω λέγοντας ότι το ΕΣΥ δεν χρειάζεται ανθρώπους που θα έρθουν να το καλύψουν για ένα διάστημα όπως έχουμε τους γιατρούς εμείς στη ΜΕΘ, όπως έχουμε στη Νεάπολη με μπλοκάκι. Χρειάζεται ανθρώπους που θα μπορούν να μείνουν, να οργανώσουν και να εγγυηθούν συνέχεια στη φροντίδα. 
Κύριε Υπουργέ, αυτές τις μέρες επισκέπτεστε την Κρήτη και θα ήθελα να σας δώσω μια εικόνα πριν την επισκεφθείτε. Σήμερα, λοιπόν, στην Ιεράπετρα είχαμε μια απόπειρα αυτοκτονίας ενός επιχειρηματία ο οποίος οικονομικά ασφυκτιούσε. Έκανε απόπειρα αυτοκτονίας. Δεν έκανε απόπειρα να αυτοκτονήσει για τη συγκλονιστική ευημερία που ζει με τη Κυβέρνησή σας αλλά γιατί υπάρχει ένα ασφυκτικό περιβάλλον μέσα στο οποίο το κράτος είναι ζημιογόνος συνέταιρος γι’ αυτούς τους ανθρώπους οι οποίοι έρχονται σε απόγνωση. 
Πάμε, λοιπόν, να δούμε τι είχαμε σήμερα. Στην Ιεράπετρα είχαμε δύο χειρουργεία προγραμματισμένα για θυρεοειδή. Έρχεται η απόπειρα αυτοκτονίας. Σταματάνε όλα. Χρειάζεται διασωλήνωση, χρειάζεται μεταφορά στη ΜΕΘ. Σε ποια ΜΕΘ; Αυτή που είπαμε ότι δεν ξέρουμε αν έχει κρεβάτι γιατί έχει μόλις δύο γιατρούς και στην οποία θα έρθετε να εγκαινιάσετε τα ΤΕΠ και μάλιστα σε ένα κτίριο για το οποίο δεν υπάρχει μελέτη στατικής επάρκειας και δεν υπάρχει άδεια. Σε ένα νοσοκομείο, λοιπόν, όπως της Ιεράπετρας που έχει έναν αναισθησιολόγο, έναν καρδιολόγο, έναν παθολόγο, μετανάστες καθημερινά, το νοσοκομείο έχει χτυπήσει SOS. Μας λέει ο διοικητής του νοσοκομείου ότι δεν μπορεί να ανταπεξέλθει πλέον. Σε αυτό, λοιπόν, το περιβάλλον φεύγει ο διασωληνωμένος άνθρωπος για να πάει στη ΜΕΘ του Αγίου Νικολάου. Έρχεται όμως κι άλλη διασωλήνωση. Πού θα πρωτοπάνε αυτοί οι άνθρωποι; Τι θα πρωτοκάνουν; Άρα, λοιπόν, σας ενημερώνω, μιας και θα επισκεφτείτε, ότι οι συμπολίτες μου στην Ιεράπετρα, στον Άγιο Νικόλαο και τη Σητεία σκέφτονται τους τρόπους με τους οποίους θα σας μεταφέρουν κατά την υποδοχή σας τα αιτήματά τους.
Κλείνοντας θέλω να πω ότι το ΕΣΥ δεν αποτιμάται μόνο με τις δαπάνες που λέμε ότι θα έχουμε. Αποτιμάται με τις υπηρεσίες κυρίως που θα δώσουμε στον ασθενή και με ποιους όρους θα του παρέχει το υγειονομικό μας προσωπικό. Αυτό ζητάμε στο Λασίθι. Ζητάμε νοσοκομεία που να λειτουργούν δωρεάν και να μπορέσουν να δώσουν ασφάλεια στον πολίτη. Γιατί το σύστημα υγείας όταν μετράει ελλείψεις στην περιφέρεια, ώρες οι γιατροί και ο πολίτης χιλιόμετρα, έχει μια απόσταση από το θεσμικό του και ιδεολογικό του όραμα.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ την κ. Σπυριδάκη. 
Καλείται στο Βήμα η κ. Ιωάννα Λυτρίβη, Βουλευτής της Νέας Δημοκρατίας. Θα ακολουθήσουν ο κ. Κόντης και ο κ. Τσίμαρης. 
ΙΩΑΝΝΑ ΛΥΤΡΙΒΗ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, η ποιότητα των υπηρεσιών ψυχικής υγείας δεν είναι μόνο ζήτημα επιστημονικής επάρκειας. Είναι και ζήτημα θεσμικής ευθύνης. Της ευθύνης της πολιτείας να διασφαλίζει ότι οι άνθρωποι που αναζητούν υποστήριξη μπορούν να εμπιστεύονται τους επαγγελματίες στους οποίους απευθύνονται. Προφανές θα μου πείτε. Ναι, προφανές. Αυτονόητο, επίσης. Ναι, αυτονόητο. Έλα όμως που δεν γίνεται. Και αυτό προϋποθέτει σαφείς κανόνες, διαφανείς διαδικασίες, ουσιαστικό έλεγχο και λογοδοσία. Αυτή είναι κατά τη γνώμη μου η ουσία του νομοσχεδίου που συζητούμε σήμερα. 
Σε μία περίοδο κατά την οποία αναγνωρίζουμε ολοένα περισσότερο τη σημασία της ψυχικής υγείας για την ποιότητα της ζωής μας, η πολιτεία οφείλει να ανταποκρίνεται με θεσμούς που προστατεύουν τον πολίτη και ενισχύουν την αξιοπιστία των παρεχόμενων υπηρεσιών. 
Η σύσταση του Πανελλήνιου Συλλόγου Ψυχολόγων ως νομικού προσώπου δημοσίου δικαίου αποτελεί μία σημαντική παρέμβαση προς αυτή την κατεύθυνση, καλύπτει ένα διαχρονικό θεσμικό κενό και διαμορφώνει ένα σαφέστερο πλαίσιο εκπροσώπησης, δεοντολογίας και επαγγελματικής ευθύνης. Γιατί η οργανωμένη εκπροσώπηση ενός επιστημονικού επαγγέλματος δεν αφορά μόνο τους επαγγελματίες που το ασκούν, αλλά αφορά κυρίως την κοινωνία, αφορά τη δυνατότητα του πολίτη να γνωρίζει ποιος παρέχει υπηρεσίες, με ποια προσόντα, υπό ποιους κανόνες και με ποιες εγγυήσεις. Ιδιαίτερα στον χώρο της ψυχικής υγείας, όπου οι άνθρωποι συχνά αναζητούν βοήθεια σε στιγμές προσωπικής δυσκολίας ή ευαλωτότητας, αυτή η διασφάλιση αποκτά ακόμη μεγαλύτερη σημασία. 
Εδώ, κυρίες και κύριοι συνάδελφοι, χρειάζεται να είμαστε απολύτως σαφείς. Η επιστημονική ιδιότητα δεν μπορεί να αποτελεί αντικείμενο αυθαίρετης επίκλησης, ούτε η επαγγελματική επάρκεια μπορεί να τεκμαίρεται από έναν τίτλο, μια ιδιωτική βεβαίωση ή μια επιτυχημένη δημόσια προβολή. Με λίγα λόγια, αν ένα βίντεο στο TikTok πάρει περισσότερα like αυτό σημαίνει ότι αυτός που το εκπέμπει το μήνυμα είναι για κάποιο λόγο ειδικός και μπορούμε να στραφούμε σε αυτόν; Μην κάνουμε ότι δεν συμβαίνει ή ότι δεν το παρατηρούμε γύρω μας αυτό.
Λοιπόν, η πολιτεία οφείλει να προστατεύει τόσο τους πολίτες από όσους εμφανίζονται ως ειδικοί χωρίς να διαθέτουν τα απαιτούμενα προσόντα, όσο και τους πραγματικά καταρτισμένους επαγγελματίες από πρακτικές που υπονομεύουν την αξιοπιστία του κλάδου τους Η εμπιστοσύνη δεν μπορεί να στηρίζεται στην αυτοανακήρυξη της επιστημονικής επάρκειας, αλλά χρειάζεται αντικειμενικά κριτήρια, έλεγχο και λογοδοσία. 
Στην ίδια λογική εντάσσεται και η σύσταση του Εθνικού Παρατηρητηρίου Ψυχοθεραπείας και Συμβουλευτικής Ψυχικής Υγείας. Η δυνατότητα διαμόρφωσης κοινών επιστημονικών κριτηρίων για την εκπαίδευση, τις εξειδικεύσεις και την αξιολόγηση των προγραμμάτων αποτελεί σημαντικό βήμα προς μια περισσότερο οργανωμένη και αξιόπιστη λειτουργία του πεδίου. Και εδώ ακριβώς συναντώνται δύο κρίσιμες διαστάσεις της δημόσιας πολιτικής: Η ποιότητα των υπηρεσιών υγείας και η ποιότητα της εκπαίδευσης των επαγγελματιών που τις παρέχουν. 
Το νομοσχέδιο προχωρά στην ορθή κατεύθυνση, προβλέποντας ενιαία κριτήρια επιστημονικής αξιολόγησης. Όμως, θεωρώ ότι προσφέρει και την ευκαιρία, αν μου επιτρέπετε κύριε Υπουργέ, να εξεταστεί συνολικότερα η σχέση ανάμεσα στην αδειοδότηση των εκπαιδευτικών φορέων, την αξιολόγηση των προγραμμάτων και την αναγνώριση των επαγγελματικών προσόντων. Πρόκειται για διακριτές διαδικασίες που πρέπει να λειτουργούν συμπληρωματικά, με σαφείς αρμοδιότητες και χωρίς θεσμικές ασάφειες. 
Σε αυτή την κατεύθυνση θα μπορούσε να διερευνηθεί μια πιο συστηματική συνεργασία των Υπουργείων Υγείας και Παιδείας, αξιοποιώντας και την εμπειρία του συστήματος δια βίου μάθησης και πιστοποίησης προσόντων και του ΕΟΠΕΠ σε ζητήματα διασφάλισης ποιότητας και αξιολόγησης εκπαιδευτικών δομών. 
Και θα πει κανείς «μα θέλουμε και άλλη γραφειοκρατία;».  Προφανώς όχι για να δημιουργήσουμε πρόσθετη γραφειοκρατία ή επικαλυπτόμενες αρμοδιότητες, αλλά αντιθέτως για να εξασφαλίσουμε ότι κάθε στάδιο, από την εκπαίδευση μέχρι την άσκηση του επαγγέλματος, θα διέπεται από σαφείς και αξιόπιστους κανόνες και  -πρωτίστως και υπογραμμισμένα- με μέριμνα για όσους ήδη εκπαιδεύονται ή έχουν ολοκληρώσει την εκπαίδευσή τους, χωρίς αυτό να συνεπάγεται εκπτώσεις στα επιστημονικά κριτήρια ή αυτόματη αναγνώριση προσόντων 
Κυρίες και κύριοι, πριν κλείσω, θα ήθελα να κάνω και μία αναφορά συνολικά στις ρυθμίσεις για το φάρμακο και όχι απαραίτητα μόνο γι’ αυτές που περιλαμβάνονται εδώ, αλλά γιατί αξίζει μία μνεία. Έχει γίνει ένα πολύ μεγάλο βήμα, δεν ξέρω κατά πόσο το έχετε αντιληφθεί όλοι, αλλά όσοι χρειαζόμαστε αυτά τα φάρμακα, τα φάρμακα υψηλού κόστους, το γεγονός ότι μπορούν να παρέχονται πλέον και από άλλα φαρμακεία, μπορούν να πηγαίνουν στο σπίτι του ασθενούς, να ξέρετε είναι ένα πολύ μεγάλο βήμα. «Αυτονόητο πάλι» θα έλεγε κάποιος, αλλά δεν ήταν μέχρι πριν από κάποια χρόνια, μέχρι πριν από λίγο καιρό και αυτό έχει σημασία. Έτσι, με αυτή την ευκαιρία και με τις ρυθμίσεις που υπήρχαν σε αυτό το νομοσχέδιο, ήθελα να κάνω μια αναφορά σε αυτό.
Κλείνοντας, η συγκεκριμένη νομοθετική πρωτοβουλία μαζί με τις προβλέψεις για την ψυχιατροδικαστική και τη νοσηλευτική ενισχύει τη θεσμική συγκρότηση κρίσιμων επαγγελμάτων υγείας. Το ζητούμενο, ωστόσο, δεν είναι απλώς η δημιουργία νέων θεσμών, αλλά η αποτελεσματική λειτουργία τους, η δυνατότητά τους να διασφαλίζουν ποιότητα, να ενισχύουν τη διαφάνεια και να προστατεύουν στην πράξη τον πολίτη που πάσχει ή και όχι. Ρυθμίσεις οι οποίες τον κάνουν να αισθάνεται πιο ασφαλής, γιατί οι κανόνες αποκτούν πραγματική αξία όταν εφαρμόζονται, όταν συνοδεύονται από ουσιαστικό έλεγχο και όταν η λογοδοσία δεν παραμένει μια γενική διακήρυξη, αλλά αποτελεί σταθερό στοιχείο της λειτουργίας των θεσμών. 
Το νομοσχέδιο αντιμετωπίζει μια σημαντική θεσμική εκκρεμότητα και δημιουργεί τις προϋποθέσεις για μια πιο αξιόπιστη οργάνωση του πεδίου της ψυχικής υγείας. Είναι μια ουσιαστική πρωτοβουλία που αξίζει να τη στηρίξουμε. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ κυρία Λυτρίβη. 
Κύριε Πρόεδρε, θα μιλήσετε τώρα ή πιο μετά; 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Τώρα. 
ΠΡΟΕΔΡΕΥΩΝ (Βασίλειος Βιλιάρδος): Επομένως, καλείται στο Βήμα ο Πρόεδρος του ΠΑΣΟΚ, ο κ. Νίκος Ανδρουλάκης. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κύριε Πρόεδρε, κυρίες και κύριοι Βουλευτές, δεν μπορώ να μην ξεκινήσω την ομιλία μου από μια χαρακτηριστική αντίφαση που αποκαλύπτει στο ακέραιο πως η Κυβέρνηση αντιμετωπίζει πολύ κρίσιμα κοινωνικά ζητήματα. 
Σήμερα συζητάμε ένα νομοσχέδιο του Υπουργείου Υγείας που αφορά στον κλάδο των ψυχολόγων. Και όμως, πριν ακριβώς μία εβδομάδα, η Κυβέρνηση θέσπισε οριζόντια απαγόρευση πρόσβασης στα μέσα κοινωνικής δικτύωσης για τους ανηλίκους κάτω των δεκαπέντε ετών, επιλέγοντας να μην ακούσει την άποψη αυτών των επιστημόνων, των ψυχολόγων. Η επιστημονική κοινότητα είχε προειδοποιήσει ότι το συγκεκριμένο μέτρο δεν αποτελεί την κατάλληλη και τη σωστή παρέμβαση που χρειάζεται για να αντιμετωπίσουμε το πρόβλημα. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Η Κυβέρνηση επικαλείται τους ειδικούς τελικά μόνο όταν αυτοί συμφωνούν με την Κυβέρνηση. Όταν διαφωνούν οι ειδικοί δεν τους ακούμε, τους περιφρονούμε, τους βαπτίζουμε «ιδεοληπτικούς», «κομματικά υποκινούμενους». Τελικά τι γίνεται; Μία από τα ίδια!
Όμως, η προστασία των παιδιών μας δεν είναι τηλεοπτικό σόου, είναι σοβαρή δημόσια πολιτική, πολύ σοβαρή δημόσια πολιτική για να γίνεται πεδίο τοξικών αντιπαραθέσεων από τον «αρχιτέκτονα της πολιτικής τοξικότητας» που επέλεξε να μην συνταχθεί με τους επιστήμονες, λέγοντας ότι εμείς δεν θέλουμε να προστατεύσουμε τα παιδιά μας και ότι έχουμε κόμπλεξ με τον Μητσοτάκη!
Τελικά κόμπλεξ με τον Πρωθυπουργό έχει και η Παιδοψυχιατρική Εταιρεία που συμφωνεί μαζί μας και λέει ότι η οριζόντια απαγόρευση είναι λάθος; Κόμπλεξ με τη Νέα Δημοκρατία έχει και η Ελληνική Ψυχολογική Εταιρεία που προειδοποιεί για τις κοινωνικές και ψυχολογικές συνέπειες ενός τέτοιου μέτρου; Έχει κόμπλεξ και ο Συνήγορος του Παιδιού που ζητά διαβάθμιση και αναλογικότητα;
Μάλλον κανείς από όλους εμάς και από όλους αυτούς δεν έχει κόμπλεξ, αλλά έχει ευθύνη να τοποθετείται σωστά, σοβαρά και με επιχειρήματα για ένα τόσο ευαίσθητο θέμα και όχι να το εργαλειοποιεί για να διχάσει και να κάνει φαιδρά πολιτικά παιχνίδια. 
Ας ξεκαθαρίσουμε, λοιπόν, τα πράγματα. Τα παιδιά χρειάζονται ουσιαστική προστασία στον ψηφιακό κόσμο, σε όλο τον δυτικό κόσμο, σε όλο τον κόσμο, υπάρχει αυτή η ανάγκη. Αλλά, ο νόμος που ψηφίσατε έχει τέσσερα προβλήματα:
Πρώτον, είναι αντιεπιστημονικός διότι οι επιστημονικοί φορείς, που ακούστηκαν στη Βουλή, με διαφορετικά λόγια είπαν το ίδιο πράγμα ό,τι  η προστασία πρέπει να είναι αναλογική σύμφωνα με την ηλικία, τον κίνδυνο και τις εξελισσόμενες ικανότητες του παιδιού. 
Δεύτερον, κινείται αντίθετα στην ευρωπαϊκή κατεύθυνση. Η ευρωπαϊκή προσέγγιση πηγαίνει προς ένα σύστημα διαβαθμισμένης προστασίας και ψηφιακής αυτονομίας. Διαφορετικοί κανόνες για ένα παιδί έως δέκα ετών, διαφορετικοί κανόνες για ένα παιδί δεκατεσσάρων ετών, διαφορετικοί για έναν έφηβο δεκαέξι ετών. Γιατί, προφανώς, δεν έχουν όλοι τις ίδιες ανάγκες, τις ίδιες δυνατότητες και την ίδια ωριμότητα. Αυτό ακριβώς που πρότεινε και το ΠΑΣΟΚ. 
Τρίτον, τίθεται σοβαρό ζήτημα δικαιωμάτων. Η Γαλλία, είναι γνωστό, ακούστηκαν αυτά στην Ολομέλεια, επιχείρησε να κινηθεί προς μια οριζόντια απαγόρευση και τελικά αναγκάστηκε να επανεξετάσει το πλαίσιο, ακριβώς λόγω των ζητημάτων αναλογικότητας και προστασίας δικαιωμάτων του παιδιού. Γιατί στις φιλελεύθερες δημοκρατίες η προστασία δεν σημαίνει να απαγορεύουμε σε όλους τα πάντα. Σημαίνει ότι προστατεύουμε τον ανήλικο και ταυτόχρονα σεβόμαστε την αυτονομία του. 
Και τέταρτον, ακόμη και ως απαγόρευση, το μέτρο είναι εξαιρετικά εύκολο να παρακαμφθεί. Το είδαμε στο παράδειγμα της Αυστραλίας. Μπορεί να μειώθηκαν οι λογαριασμοί ανηλίκων, δεν μειώθηκε όμως η αντίστοιχη πραγματική χρήση. Τα παιδιά έμπαιναν από λογαριασμούς τρίτων, μετακινήθηκαν σε άλλες εφαρμογές, παρέκαμψαν τα συστήματα επαλήθευσης της ηλικίας. 
Εμείς, όμως, δεν μείναμε μόνο στην κριτική. Γιατί, όπως είπα, το θέμα είναι πολύ σοβαρό. Καταθέσαμε και μια συγκεκριμένη τροπολογία. Γιατί πιστεύουμε στον γόνιμο διάλογο, ειδικά όταν πρόκειται για ζητήματα που αφορούν τους ανηλίκους. Η Κυβέρνηση, όμως, καμία συζήτηση, κανένα διάλογο, ούτε μισό βήμα πίσω για την επίτευξη ευρύτερης συναίνεσης. 
Τι προτείναμε; Πρώτον, αυστηρότατοι περιορισμοί για τα παιδιά έως δεκατριών ετών. 
Δεύτερον, από δεκατρία έως δεκαπέντε εποπτευόμενη πρόσβαση, με ειδικούς λογαριασμούς περιορισμένης λειτουργικότητας, γόνιμο έλεγχο και χρονικά όρια. Στη συνέχεια, μεγαλύτερη αυτονομία ανάλογα με τις εξελισσόμενες ικανότητες των παιδιών. 
Και τρίτον, που λείπει εντελώς από το νέο πλαίσιο, ψηφιακή παιδεία. Τα παιδιά μας πρέπει να έχουν εκπαίδευση ώστε να μπορούν να προστατεύσουν τον εαυτό τους και από τα fake news. Σε αυτή τη ψηφιακή εκπαίδευση σημαντικό ρόλο παίζει ο γονιός, ο εκπαιδευτικός, για να μάθει το παιδί τι είναι ο αλγόριθμος, πώς λειτουργεί η παραπληροφόρηση, πώς μπορεί να προστατεύσει τα προσωπικά του δεδομένα; 
Αυτά, λοιπόν, είναι τα ζητήματα που θέσαμε, για τα οποία απ’ ό,τι φαίνεται εσείς δεν ενδιαφέρεστε. Διότι ακόμη κι αυτό το σοβαρό ζήτημα το διαχειρίζεστε κομματικά και με προεκλογικούς όρους. 
Όμως, το πραγματικό μέγεθος της υποκρισίας φαίνεται στο εξής. Από τη μία θέλετε να προστατέψετε τους ανηλίκους από τα fake news και την τοξικότητα του διαδικτύου, αλλά από την άλλη είστε αυτοί που οργανώνετε ένα στρατό παραπληροφόρησης στο διαδίκτυο για το σύνολο του ελληνικού λαού, fake news, προπαγάνδα, τοξικότητα. Καθημερινά έχουμε δεκάδες παραδείγματα. Όποιος πει μία άλλη άποψη στοχοποιείται, απαξιώνεται, με στόχο να απονομιμοποιηθεί αυτή η άποψη, να μην έχει βάση αυτή η άποψη. 
Θα σας δώσω το τελευταίο παράδειγμα, πριν από μια βδομάδα. Ασκήσαμε κριτική, ουσιαστική κριτική, υπεύθυνη και πατριωτική, για τη νέα υπογραφή του τουρκολιβυκού μνημονίου. Και τι ακούσαμε από αυτό τον βόρβορο του διαδικτύου; Ακούσαμε χυδαία υπονοούμενα για τον ρόλο μας. Δηλαδή, δεν έπρεπε να ασκήσουμε κριτική; Άντε, το 2019 σας αιφνιδίασαν. Το 2026 πήγαμε μπροστά ή πήγαμε πίσω; Το 2019 υπέγραψε μόνο το δυτικό κομμάτι επί της ουσίας και τώρα, το 2026, ενώ παρέλασε από δω ο Χαφτάρ, οι γιοι του, κάνατε διπλωματικές κινήσεις, υπογράφει και η Ανατολική Λιβύη. Άρα, αντί να πάμε μπροστά, αντί να προοδεύσουμε, είχαμε οπισθοδρόμηση. Και δεν θέλετε να ασκήσουμε κριτική; Πώς φτάσαμε από τις προνομιακές σχέσεις που διακήρυττε ο κ. Γεραπετρίτης, στην κύρωση του παράνομου μνημονίου; Προνομιακές σχέσεις είχαμε με την Ανατολική Λιβύη, αλλά ξαφνικά πάλι πιαστήκατε χωρίς να γνωρίζετε ή να είστε προετοιμασμένοι. 
Αντί, λοιπόν, να αναλάβετε την ευθύνη, λέτε «τι να κάνουμε, δεν μπορούσαμε να το αποτρέψουμε». Αυτό δεν είναι απάντηση. Αυτό είναι ομολογία διπλωματικής ήττας και είναι ξεκάθαρο!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Η Ελλάδα οφείλει να επιμένει στο Διεθνές Δίκαιο, οφείλει να απαιτήσει από την Ευρωπαϊκή Ένωση, στον χρόνο που πρέπει, ολοκληρωμένη απάντηση και σχέδιο και όχι κατόπιν εορτής. Πώς ξεμπερδέψατε; Με κάποιες λέξεις στα συμπεράσματα εντός του Συμβουλίου, όταν αυτή η χώρα έχει τεράστια ανάγκη την Ευρωπαϊκή Ένωση; Ποιες πιέσεις ασκήθηκαν για να φτάσουμε εδώ που φτάσαμε; Είναι ξεκάθαρη διπλωματική ήττα. 
Κι αντί να το αποδεχτείτε, επιθέσεις, απαξίωση από τον βόρβορο του διαδικτύου, αλλά και από εσάς. Ακούσαμε Υπουργούς να μας κατηγορούν για μιζέρια, για μικροψυχία. Σοβαρά; Άρα, ο κ. Καιρίδης είναι μίζερος και μικρόψυχος που μίλησε για αποτυχία. Ο κ. Συρίγος κι αυτός μίζερος και μικρόψυχος που είπε για υποχώρηση στην Κάσσο; Φαντάσου να το έλεγε κάποιο στέλεχος του ΠΑΣΟΚ, τι θα είχαμε ακούσει. Θα λέγατε, να κάνετε τα παιχνίδια του Ερντογάν. Το λέει ο Καιρίδης, είναι Τετάρτη. Ακόμη πιο γλαφυρά και περιγραφικά, όμως, το είπε ο Βουλευτής κ. Καλογερόπουλος. Δεν θα επαναλάβω την έκφραση. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Ακούστε. Στα εθνικά θέματα δεν χωρούν ούτε πανηγυρισμοί, ούτε εύκολες κατηγορίες. Γιατί εμείς είμαστε μια παράταξη ιστορική και γνωρίζουμε πολύ καλά για τους πραγματικούς προπονητές της εξέδρας και στο Ελσίνκι και μετά και με την ένταξη της Κύπρου στην Ευρωπαϊκή Ένωση. Τι ακούσαμε για «τιμόνι» και «τεράστια επιτυχία της ελληνικής εξωτερικής πολιτικής». Χρειάζεται σοβαρότητα, στρατηγική, διορατικότητα και τόλμη και θέλει ευρωπαϊκό σχέδιο που θα πρωταγωνιστεί η Ελλάδα και όχι να σας σέρνουν οι εξελίξεις αριστερά και δεξιά. 
Για το ΠΑΣΟΚ μόνη πυξίδα ήταν και θα είναι το εθνικό συμφέρον!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Κυρίες και κύριοι συνάδελφοι, πριν από δύο ημέρες βρέθηκα στην ιστορική Μονή της Εικοσιφοίνισσας στη Δράμα. Συζήτησα με τον Μητροπολίτη τις εύλογες ανησυχίες της τοπικής κοινωνίας. Ρωτήσαμε και ενημερώσαμε και τους πολίτες της Δράμας. Γιατί δεν φέρνετε το ελληνοβουλγαρικό μνημόνιο που υπογράψατε στη Βουλή, στην αρμόδια Επιτροπή, να μάθει ο κόσμος τι έχετε υπογράψει; Αυτό δεν είναι το σωστό; Αυτό είναι ο κοινοβουλευτικός έλεγχος. Δεν είναι εύλογες οι ανησυχίες για μία διαπραγμάτευση σε σχέση με το πεδίο της, όταν από τη μία έχουμε πολιτιστικά κειμήλια, τα οποία είναι προϊόν λεηλασίας, κλεμμένα και τα οποία τα έχουν στα χέρια τους οι Βούλγαροι μετά τον Β΄ Παγκόσμιο Πόλεμο και από την άλλη είναι ανασκαφικά ευρήματα που έχουμε βρει στην Ελλάδα; 
Δεύτερο ζήτημα, το εύρος της διαπραγμάτευσης. Τα σημαντικότερα από αυτά τα κειμήλια της τεράστιας ιστορικής και θρησκευτικής αξίας δεν τα παίρνουμε πίσω. Παίρνουμε ένα πολύ μικρό κομμάτι. 
Άρα, οι ανησυχίες είναι εύλογες και ζητάω και σήμερα άμεσα να φέρετε το μνημόνιο στη Βουλή για να το αξιολογήσουμε και εμείς και ο ελληνικός λαός. 
Και κλείνω με ένα θέμα πάρα πολύ ουσιαστικό και σοβαρό, αξιακό για το ΠΑΣΟΚ και τη δημοκρατική παράταξη. 
Χθες, ο ελληνικός λαός δέχτηκε μια βαρύτατη προσβολή για τους ήρωες του Έπους του ΄40 και της Εθνικής Αντίστασης, μια προσβολή από έναν ναζιστή, καταδικασμένο εγκληματία, υμνητή του Χίτλερ και του ναζισμού, ο οποίος ανήμερα του μεγάλου «ΟΧΙ» που βροντοφώναξε ο ελληνικός λαός πριν από ογδόντα έξι χρόνια, πήγε να κάνει εκδήλωση πρόκληση. Ποιοι; Οι απολογητές του φασισμού, του ναζισμού, των δυνάμεων του άξονα; Δηλαδή, αυτοί που αν ζούσαν τότε θα έλεγαν «ΝΑΙ» προσβάλουν αυτούς που έχυσαν το αίμα τους για το «ΟΧΙ». 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Αυτή είναι η πραγματική διάσταση της χθεσινής αποκρουστικής σύναξης μίσους και μισαλλοδοξίας, αυτών που αντιμάχονται την πατρίδα, τη δημοκρατία και τους ίδιους της τους θεσμούς. Δεν παραχαράσσεται η ιστορία.
Μου προκαλεί αλγεινή εντύπωση πώς δεν άκουσα μία ανακοίνωση από εσάς και ένα σχόλιο από τους Υπουργούς της Νέας Δημοκρατίας για αυτήν την αντιδημοκρατική και ανθελληνική προσβολή, τη μέρα του «ΟΧΙ».
Και μια απαραίτητη υπόμνηση, γιατί το έχω πει και άλλες φορές, αυτά τα Έδρανα έχουν θεσμική μνήμη. Το ΠΑΣΟΚ το 1982 έκανε πράξη την εθνική συμφιλίωση. Η εθνική συμφιλίωση αφορούσε αυτούς που αγωνίστηκαν κατά του κατακτητή, ό,τι ιδεολογία και αν είχαν στο μυαλό τους, σε όποιον χώρο και αν είχαν ενταχθεί. Αυτούς και τον ελληνικό λαό αφορά η εθνική συμφιλίωση. Δεν αφορά και δεν αφορούσε η εθνική συμφιλίωση αυτούς που ήταν με τον κατακτητή. Αυτοί ήταν προδότες και πριν το 1982, είναι προδότες και μετά το 1982. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Κυρίες και κύριοι συνάδελφοι, κλείνοντας, ο αγώνας κατά του ναζισμού, του νεοναζισμού, του φασισμού, του αυταρχισμού είναι διαρκής και επίκαιρος και στην Ελλάδα και στην υπόλοιπη Ευρώπη. Βλέπουμε τι γίνεται διεθνώς με την άνοδο της ακροδεξιάς, της τοξικότητας, της μισαλλοδοξίας. Η μάχη για την προάσπιση της Δημοκρατίας και την ενίσχυση των θεσμών και του σεβασμού των ανθρωπίνων δικαιωμάτων είναι καθημερινό μας χρέος και εμείς αυτό το χρέος θα το έχουμε πυξίδα σε όλες μας τις απόψεις και σε όλες μας τις θέσεις καθημερινά.
Δεν θα επιτρέψουμε σε κανέναν να εκμεταλλεύεται κοινωνικά αδιέξοδα των νεότερων γενεών για να ξαναγράψει την ιστορία του ελληνικού λαού, μια ιστορία με αγώνες, βαμμένη στο αίμα. Δεν έχουν θέση στη δημοκρατία τα ναζιστικά αυτά κατακάθια, για το ΠΑΣΟΚ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Αρχηγό της Αξιωματικής Αντιπολίτευσης και Πρόεδρο του ΠΑΣΟΚ, κ. Ανδρουλάκη.
Έχει ζητήσει ο κύριος Υπουργός τον λόγο για την πεντάλεπτη παρέμβασή του.
Κύριε Υπουργέ, έχετε τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε Πρόεδρε, καταρχάς να αναφερθώ στο τελευταίο. Φυσικά για τη Νέα Δημοκρατία, δεν έχουν καμία θέση στη δημοκρατία μας ιδέες, όπως αυτές που εκπροσωπεί ο Ηλίας Κασιδιάρης. Έχουμε μετωπική σύγκρουση με αυτές τις ιδέες και με αυτό τον χώρο. 
Έρχομαι, όμως, λίγο σε αυτά που είπατε, κύριε Πρόεδρε, όπως τα είπατε με τη σειρά, για να σας απαντήσω με τον δέοντα σεβασμό, αλλά και την ακρίβεια των επιχειρημάτων. Είπατε ότι το ΠΑΣΟΚ δήλωσε «παρών» στο νομοσχέδιό μας για την απαγόρευση της χρήσης του διαδικτύου των social media στους νέους έως 15 ετών, γιατί δεν ακούσαμε τον Συνήγορο του Πολίτη, την Παιδοψυχιατρική Εταιρεία Ελλάδος και τον Παγκόσμιο Οργανισμό Υγείας.
Πρέπει, λοιπόν, να σας πω -και θα τα καταθέσω όλα στα Πρακτικά σε λίγο που θα μου τα τυπώσουν- ότι από τον Συνήγορο του Πολίτη στην Επιτροπή μίλησε η κ. Ισαβέλλα Πικρού. Από τα Πρακτικά: Χαρακτήρισε το νομοσχέδιο, καταρχήν θετικό και στη δευτερολογία της δήλωσε ρητά ότι βρίσκει τον Συνήγορο κατ’ αρχήν σύμφωνο. Άρα, ο Συνήγορος του Πολίτη -που αναφέρατε- σας ζήτησε να υπερψηφίσετε το νομοσχέδιο.
Η Παιδοψυχιατρική Εταιρεία Ελλάδος -μίλησε η κ. Κωνσταντίνα Μαγκλάρα- χαρακτήρισε θεμιτή τη νομοθετική παρέμβαση, επισημαίνοντας ότι χρειάζεται ένα λογικό και επιστημονικά τεκμηριωμένο μέσο και διάφορα άλλα επιστημονικά και είπε ότι είναι θετική στο νομοσχέδιο.
Ο Παγκόσμιος Οργανισμός Υγείας, η Jennifer Hall, χαιρέτησε την ανάδειξη της ψηφιακής ευημερίας των νέων σε πολιτική προτεραιότητα. Διευκρίνισε ότι ο ΠΟΥ δεν είναι επιφορτισμένος να σχολιάσει λεπτομέρειες του νομοσχεδίου, αναγνώρισε όμως ότι οι ηλικιακοί περιορισμοί είναι χρήσιμοι όταν εντάσσουν ολοκληρωμένη προσέγγιση δημόσιας υγείας.
Κύριε Πρόεδρε του ΠΑΣΟΚ, ως ένας συνεισηγητής αυτού του νομοσχεδίου, θέλω να σας πω δημόσια και κατά πρόσωπο, κάνατε λάθος που είπατε «παρών» σε αυτό το νομοσχέδιο. Και δεν σας το λέω μόνο ως Υπουργός Υγείας της Ελλάδος. Σας το λέω και ως γονέας. Σε όλες τις σχετικές έρευνες κοινής γνώμης, η σχετική κυβερνητική πρωτοβουλία, κύριε Πρόεδρε του ΠΑΣΟΚ, έχει 90% αποδοχή και το ΠΑΣΟΚ και ο Νίκος Ανδρουλάκης από αντιπάθεια στον Μητσοτάκη, αποφάσισαν να πάνε κόντρα στην επιθυμία του 90% των γονέων αυτής της χώρας που έχουμε παιδιά. Και ναι και οι τρεις φορείς που αναφέρατε στην Επιτροπή δήλωσαν ότι το νομοσχέδιο είναι θετικό.
Μια χαρά μπορούσατε να το ψηφίσετε. Άλλωστε δεν τολμήσατε να πάτε στο «όχι». Αν θεωρούσατε στα αλήθεια ότι είχαμε πάει κόντρα στους επιστήμονες, θα λέγατε «όχι». Δεν είπατε «όχι», είπατε «παρών», το χειρότερο δηλαδή απ’ όλα. Αφήσατε τα παιδιά μας απροστάτευτα ως ΠΑΣΟΚ, επειδή αντιπαθείτε τον Μητσοτάκη.
Τώρα να σας ενημερώσω για κάτι ακόμα, κύριε Πρόεδρε. Καταθέτω στα Πρακτικά μια δημοσκόπηση για το ΕΣΥ, η οποία δημοσιεύτηκε σήμερα στο liberal.gr. Τη δημοσκόπηση την έκανε η εταιρεία OPINION POLL, μια από τις πιο γνωστές δημοσκοπήσεις της χώρας. Στην πανελλαδική της, λοιπόν, έρευνα το 62,9% εκφράζει «θετική» ή «μάλλον θετική» γνώμη για το ΕΣΥ, ενώ το 56,5% εκτιμά ότι οι υπηρεσίες του έχουν βελτιωθεί σε σχέση με πριν από τρία χρόνια. Δεν πρέπει να σας πω για το «Προλαμβάνω», που έχει 88,4% θετικές γνώμες. Ψηφίσατε «παρών» και στο «Προλαμβάνω» το καλοκαίρι, κύριε Τσίμαρη. Για το «Προλαμβάνω», που έχει 88,4% θετικές γνώμες και σε αυτό το ΠΑΣΟΚ, κύριε Πρόεδρε, ψήφισε «παρών». Να μην έχουμε «Προλαμβάνω» κατά τον Νίκο Ανδρουλάκη! Για τις ψηφιακές υπηρεσίες 80,7%.
Τα προσπερνάω όλα αυτά, γιατί είναι όλα εξαιρετικά θετικά. Πάω μόνο σε ένα μου με ενδιαφέρει. Επειδή συνεχώς με κατηγορείτε και ο κ. Τσίμαρης και εσείς και όλοι του ΠΑΣΟΚ, στη σύγκριση της τελευταίας επίσκεψης του ΕΣΥ με προηγούμενες εμπειρίες, ακούστε, κύριε Πρόεδρε του ΠΑΣΟΚ, το 50,6% δηλώνει ότι οι υπηρεσίες τώρα είναι καλύτερες από το παρελθόν.
Καταθέτω όλη τη σχετική δημοσκόπηση για τα Πρακτικά.
(Στο σημείο αυτό ο Υπουργός Υγείας, κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
 Να τη μελετήσετε εκεί στο ΠΑΣΟΚ και να καταλάβετε ότι το να ασκείτε διαρκώς μικρόψυχη αντιπολίτευση στη Νέα δημοκρατία, στον Μητσοτάκη, στον Γεωργιάδη, δεν θα σας κάνει πρωθυπουργό, απλώς θα σας φέρνει διαρκώς αντίθετο με όλη την κοινή γνώμη της χώρας που βλέπει και την εφαρμογή «myhealth» στο κινητό του ότι έχει γίνει και την τηλεϊατρική που αναγγείλατε στη ΔΕU ότι θα φτιάξετε, ενώ ήδη λειτουργεί τηλεϊατρική και λειτουργεί κανονικότατα σε όλα τα κέντρα υγείας της χώρας. Σας προκαλώ αύριο να πάμε μαζί να τη δούμε, on camera. Βλέπουν τις ανακαινίσεις των υποδομών, βλέπουν ακόμα και από το ψηφιακό σύστημα που φτιάξαμε, όπου ρωτάμε τους ασθενείς, οι ανακοινώσεις είναι εξαιρετικά θετικές.
Και κλείνω. Μην αμφισβητείτε τον πατριωτισμό μας, όπως δεν αμφισβητούμε εμείς τον δικό σας. Ναι, πράγματα, ήταν μια δυσάρεστη εξέλιξη αυτό που συνέβη στη Λιβύη και δυσάρεστες εξελίσσεις μπορούν συμβούν στην πολιτική και στην εξωτερική πολιτική. Είχε δουλέψει η Κυβέρνηση, ο Πρωθυπουργός και ο Υπουργός Εξωτερικών και γι’ αυτήν τη δυσάρεστη εξέλιξη; Αποδεικνύεται ναι. Για κανένα άλλο ζήτημα εξωτερικής πολιτικής δεν έχει συμβεί ταυτόχρονα οι είκοσι επτά χώρες της Ευρωπαϊκής Ένωσης, το Ισραήλ, η Αίγυπτος, το Μπαχρέιν, τα Ηνωμένα Αραβικά Εμιράτα και ο Γενικός Γραμματέας του Οργανισμού Ηνωμένων Εθνών, να υποστηρίξουν την ελληνική εθνική θέση και όχι την τουρκική.
Και αυτό αποδεικνύει ότι είχαμε δουλέψει πάρα πολύ, κύριε Πρόεδρε, για να προστατέψουμε τα εθνικά συμφέροντα της χώρας. Τα προστατεύουμε αξιόπιστα, κυριαρχικά. Και φυσικά το παράνομο Τουρκολιβυκό μνημόνιο δεν μπορεί να προκαλέσει βλάβη στα εθνικά συμφέροντα, γιατί δεν έχει απολύτως καμία νομική ισχύ σύμφωνα με όλους τους διεθνείς παράγοντες που έχουν ασχοληθεί με αυτό το θέμα.
Άρα, λοιπόν, κύριε Πρόεδρε, θα σας παρακαλούσα αντί μονίμως να βρίσκετε μία ευκαιρία να κατηγορείτε για τα πάντα τον Μητσοτάκη και την Κυβέρνηση, να κάνετε κάτι που οι προκάτοχοί σας το έκαναν πολύ πιο αξιόπιστα. Γιατί άλλωστε, κύριε Ανδρουλάκη -εμένα μου ασκείτε συχνά κριτική, τη δέχομαι-, πρέπει να θυμίσω για την ιστορία ότι έχω καθίσει στα  ίδια υπουργικά έδρανα με το ΠΑΣΟΚ δύο φορές. Και είναι περίεργο να με αντιπαθεί το ΠΑΣΟΚ τόσο και να έχει κάτσει μαζί μου στα υπουργικά έδρανα δύο φορές. 
Άρα, παρακαλώ πολύ, θέλω να κρατήσετε την ψυχραιμία σας και να αποκτήσετε επιτέλους αίσθηση του δικαίου. Δεν μπορεί να τα κάνει όλα λάθος αυτή η Κυβέρνηση και να λέει το ΠΑΣΟΚ «παρών», ακόμα και στο «age band», ακόμα και στο «Προλαμβάνω». Αυτό δείχνει πολιτική μικροψυχία. 
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Τον λόγο έχει ο Πρόεδρος του ΠΑΣΟΚ.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Ο κ. Γεωργιάδης είναι επαγγελματίας στη διαστρέβλωση. Θετικοί ήταν στην πρωτοβουλία για το ρυθμιστικό πλαίσιο, όπως ήμασταν και εμείς και προτείναμε συγκεκριμένο πλαίσιο, σύγχρονο και ευρωπαϊκό. Όχι στο οριζόντιο μέτρο που ήταν κάθετα απέναντι, όπως ήμασταν και εμείς. Δεν καταλαβαίνω. Δηλαδή για το βιντεάκι τέτοια κοροϊδία στον ελληνικό λαό; Θετικοί ήταν στο μέτρο και εμείς, προφανέστατα σε ένα πλαίσιο προστασίας, που υπάρχει στα υπόλοιπα ευρωπαϊκά κράτη. Ήταν, όπως όλοι εμείς, αρνητικοί στην οριζόντια πολιτική. 
Άρα, ήρθατε εδώ για να διαστρεβλώσετε όχι μόνο αυτά που λέμε εμείς, αλλά και αυτά που είπαν στις επιτροπές οι επιστημονικοί φορείς, που συμφωνούσαν απόλυτα με την πρόταση του ΠΑΣΟΚ. 
Ξέρετε, ήρθα σήμερα γιατί το θέμα αυτό αφορά τα παιδιά μας. Δεν είναι θέμα που δίνει το δικαίωμα σε κανέναν Υπουργό να βγαίνει στα κανάλια και να επιτίθεται με τόσο τοξικό και ακραίο λόγο στην Αντιπολίτευση. Πείτε μας πού διαφωνούν σε αυτά που λέγαμε εμείς. Αυτά που λέμε εμείς συμβαίνουν στα περισσότερα ευρωπαϊκά κράτη. Αυτά που λέτε εσείς, εκεί που έγιναν, απέτυχαν. Απλά είναι τα πράγματα. Και τι θα πείτε σήμερα στους γονείς των παιδιών; Ότι κάναμε ένα μέτρο αλά τούρκα; Τι θα πείτε; Πείτε τι είναι αυτό, πού συμβαίνει, πώς συμβαίνει και πού συμβαίνει αυτό που προτείνουμε εμείς, για να καταλάβει η ελληνική κοινωνία τι είδους πρωτοβουλία πήρατε.
Όταν εδώ, όμως, έρχεστε και λέτε ότι στον άνθρωπο που παίρνει στα επείγοντα και αργούν να του σηκώσουν το τηλέφωνο ή σε αυτόν που περιμένει και αγωνιά για ένα χειρουργείο, πως θα του κάνετε δώρο μια δημοσκόπηση opinion pulse, πώς να σας πάρουμε σοβαρά; Πότε ξανά Υπουργός Υγείας από όλους αυτούς τους σημαντικούς πολιτικούς, που έχουν περάσει από αυτήν τη θέση απάντησε στη Βουλή ότι έχουμε μια καλή δημοσκόπηση για τα θέματα υγείας. Η αποτελεσματικότητα φαίνεται στα στοιχεία, τα πραγματικά. Και τα στοιχεία λένε ένα πράγμα, είμαστε πρώτοι σε ιδιωτικές δαπάνες υγείας σε όλη την Ευρώπη. Σε όλη την Ευρώπη! Τι να κάνουμε; Αν είχαμε ένα ΕΣΥ αντάξιο των προσδοκιών του ελληνικού λαού, δεν θα είχαμε αυτού του επιπέδου τις ιδιωτικές δαπάνες. Πρώτοι, μαζί με τη Βουλγαρία; Εμείς πληρώνουμε φορολογία Δυτικής Ευρώπης, αλλά έχουμε δαπάνες ιδιωτικής υγείας Βουλγαρίας. Και αυτό είναι επιτυχία και δεν θέλετε να ασκήσουμε κριτική; Είναι άδικη η κριτική μας. Δεν είναι άδικη. Αυτό λένε τα στοιχεία. 
Και κλείνω με τα εθνικά θέματα. Σοβαρά, θεωρείτε ότι είμαστε όλοι πατριώτες; Άλλα λένε στελέχη σας στα κανάλια, άλλα υπονοούμενα αφήνουν. Όταν λες ότι τα επιχειρήματά σου είναι επιχειρήματα του Ερντογάν, τι υπονοείς; Τι υπονοείς; Για να καταλάβουμε εδώ τι είδους θέατρο παίζεται. Όταν λες σε έναν άνθρωπο που λέει ότι αυτό που υπέγραψε η Δυτική Λιβύη, μετά από επτά χρόνια το υπογράφει και η Ανατολική Λιβύη, ενώ εδώ έκανε παρέλαση ο Χαφτάρ με τους γιους του και τους χαϊδεύατε, αντί να είναι πρόοδος είναι οπισθοχώρηση, και λέτε ότι αυτά που λέτε τα λέει ο Ερντογάν, δείχνει ότι μας σέβεστε; Σέβεστε την άποψή μας; Σας παρακαλώ. Έχουν νοημοσύνη οι πολίτες και αξιολογούν και κρίνουν. 
Τα πράγματα είναι πάρα πολύ απλά. Το Υπουργείο Εξωτερικών είναι σε κακή κατάσταση. Γι’ αυτό έχουμε τα τελευταία αποτελέσματα. Δεν υπάρχει μία διπλωματική επιτυχία. Και το ξαναλέω, το να μπει κάτι στα συμπεράσματα του Συμβουλίου είναι το ελάχιστο. Τι κάναμε πριν; Μιλήσαμε για κυρώσεις; Έπαιξε κάποιο σημαντικό ρόλο η Ευρωπαϊκή Ένωση; Μα, τα ίδια έγιναν με το Σινά. Το έλεγα από πέρυσι. Πήρε 4,5 δισεκατομμύρια η Αίγυπτος χωρίς να κάνουμε μία ευρωπαϊκή κίνηση και να βάλουμε κάποιους κανόνες, ώστε να έχουμε μια καλύτερη έκβαση σε μια σημαντική υπόθεση, όπως είναι η περιουσιακή κατάσταση της Αγίας Αικατερίνης του Σινά, διότι δεν ακυρώνεται ο θρησκευτικός χαρακτήρας όπως θέλετε να εμφανίσετε. Η περιουσία της διακυβεύεται. 
Τα πράγματα λοιπόν είναι πάρα πολύ απλά. Αφήστε τις μεγαλοστομίες. Εμείς λέμε συγκεκριμένα πράγματα, με συγκεκριμένα επιχειρήματα, με σοβαρότητα, συνέπεια και πατριωτικό χαρακτήρα. Και όσο δε αφορά την ιστορία του κ. Κασιδιάρη, το ότι από το πρωί δεν έχετε πει κουβέντα, το ότι από το πρωί δεν βγήκε ένας Βουλευτής της Νέας Δημοκρατίας και να πει αυτά που λέμε όλοι εμείς, κάτι λέει. Και ακόμα περισσότερο λέει ότι πολλά από αυτά που λέει σήμερα, τα λέγατε εσείς κάποτε, πριν από μερικά χρόνια. Για μας κάτι λέει και αυτό. Όπως κάτι λέει να είναι στην πλατεία Αριστοτέλους, φιλειρηνικά διαδηλωτές και τα ΜΑΤ να ρίχνουν δακρυγόνα, ενώ είχε μόλις τελειώσει η παρέλαση, εκεί ήμουν, με αποτέλεσμα δεκάδες οικογένειες που ήταν στον ευρύτερο χώρο να είναι σε πολύ δύσκολη κατάσταση. Από το σημείο που έπεσαν τα δακρυγόνα, μέχρι το ξενοδοχείο είναι 20 λεπτά με τα πόδια. 
Όλα αυτά για μας λένε πάρα πολλά και θα είμαστε εδώ για να τα λέμε και να τα ακούτε, θέλετε δεν θέλετε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Πρόεδρο του ΠΑΣΟΚ.
Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο Κ. Καιρίδης, για μια παρέμβαση.
ΔΗΜΗΤΡΙΟΣ ΚΑΙΡΙΔΗΣ: Ευχαριστώ, κύριε Πρόεδρε. 
Κοιτάξτε, απευθυνόμενος στον Αρχηγό της Αξιωματικής της Αντιπολίτευσης, θέλω να τον διαβεβαιώσω ότι επιχειρεί να διαρρήξει ανοικτές θύρες στην καταδίκη των ναζί, του ναζισμού, του χρυσαυγιτικού φαινομένου, του Κασιδιάρη, του εγκληματία και ότι δεν χρειάζεται να ξοδεύουμε πάρα πολύ χρόνο σε ένα θέμα στο οποίο άπαντες, τουλάχιστον οι παρευρισκόμενοι εδώ σήμερα, συμφωνούμε. 
Θέλω, ωστόσο, δράττοντας αυτήν την ευκαιρία να πω ότι η αντιπολιτική του χρυσαυγιτισμού τρέφεται από τη δική μας ασυνεννοησία και τη δική μας αδυναμία να βρούμε κοινό τόπο, ακόμα και σε ένα ύψιστης σημασίας θέμα, όπως είναι το εθνικό θέμα και το ζήτημα με την Τουρκία. Και ότι αυτό το κομματικό κλωτσοσκούφι, αυτή η άγονη και ακραία αντιπαράθεση δεν περιπολεί τιμή στον κοινοβουλευτισμό και τρέφει τις δυνάμεις της αντιπολιτικής. 
Το ζήτημα των θαλασσίων ζωνών και του θαλασσίου χώρου είναι ζήτημα παλιό, κύριε Ανδρουλάκη. Δεν ανέκυψε χθες. Μας ακολουθεί από το 1973, το μείζον, που είναι η υφαλοκρηπίδα. Διότι σε αντίθεση με την ΑΟΖ, που είναι επίσης σημαντική, η υφαλοκρηπίδα θέτει και ζήτημα ενότητας του εθνικού χώρου. Από το 1973 όλες οι ελληνικές κυβερνήσεις συνυπήρξαν με το πρόβλημα και αναγκάστηκαν να το αντιμετωπίσουν με τον ένα ή τον άλλο τρόπο. 



Σ’ αυτήν τη μακρά πορεία, που είναι μακρά και θα είναι μακρά και στο μέλλον, υπάρχουν σκαμπανεβάσματα. Υπάρχουν τα πάνω, υπάρχουν και τα κάτω. 
Προφανώς, η εξέλιξη, όχι για τα νομικά της -άκυρο ήταν, άκυρο παραμένει το Τουρκολιβυκό από μια Βουλή που εκλέχθηκε το 2014 και έχει προ πολλού εκπνεύσει η θητεία της- αλλά για το γεγονός ότι αποδεικνύει ότι η Τουρκία αντιδρά, είναι μεγάλη χώρα, έχει κι αυτή δυνατότητες, όχι μόνο εμείς, και χρησιμοποιήσει μια σειρά από μέσα που εμείς δεν έχουμε χρησιμοποιήσει, όπως για παράδειγμα έχει στείλει στρατό. Καταφέρνει, παρά την αντιπαλότητα της Αίγυπτου, που είναι γειτονική, να δείχνει ότι έχει επιρροή και στο ανατολικό κομμάτι. 
Τώρα, όμως, είμαστε στην επόμενη μέρα και θα πρέπει να τη δούμε με ειλικρίνεια και όχι προσπαθώντας να αποκομίσουμε μίζερα κομματικά οφέλη. Σε αυτήν την επόμενη μέρα, τι κάνουμε; Ο Πρωθυπουργός πήγε στη Σαουδική Αραβία να ανανεώσει τους «patriots» εκεί. 
Σύσσωμη η Αντιπολίτευση μας έχει πει «να τα φέρουμε πίσω», την ώρα που η Τουρκία δείχνει αυτήν την υπερκινητικότητα στη Συρία, στον Λίβανο, στον Καύκασο, στο Σουδάν, στη Σομαλία, στο Κατάρ, στη Λιβύη, εμείς να κλειστούμε στο καβούκι μας.
 Μας κατηγορείτε ότι δεν κάνουμε πράγματα κι όταν τα κάνουμε μας κατηγορείτε γιατί τα κάνουμε. Εδώ υπάρχει μια αντίφαση. Και ούτε μπορεί όλα να αρχίζουν και να τελειώνουν με «όρκους πίστης» στο Διεθνές Δίκαιο. Αυτό είναι το εύκολο. 
Προφανώς, το Διεθνές Δίκαιο είναι η κορωνίς και η βάση της εξωτερικής μας πολιτικής, αλλά στη σημερινή εποχή -το έχουμε πει και το έχουμε ξαναπεί- τα πράγματα είναι και δύσκολα και περίπλοκα για να αρχίζουν και να τελειώνουν μόνο με «όρκους πίστης» στο διεθνές δίκαιο.
Μιλήσατε και για κυρώσεις. Στη Λιβύη; Δηλαδή τα 25 εκατομμύρια που δίνουμε στο Λιβυκό Λιμενικό, για να κάνει τον όποιον έλεγχο κάνει στο μεταναστευτικό, να πυροβολήσουμε τα πόδια μας; Ό,τι κάνει. Να μην κάνει καθόλου; Και να έχει πλήρη δικαιολογία, για να γίνουν οι χίλιοι, που έρχονται στην Κρήτη, δέκα χιλιάδες. 
Λοιπόν, τα πράγματα είναι δύσκολα κι έχουμε δύσκολο αγώνα μπροστά μας.
ΠΡΟΕΔΡΕΥΩΝ (Πάρις Κουκουλόπουλος): Ο Κοινοβουλευτικός Εκπρόσωπος της Πλεύσης Ελευθερίας κ. Καζαμίας έχει ζητήσει τον λόγο για μια παρέμβαση.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ πολύ, κύριε Πρόεδρε. 
Κύριε Γεωργιάδη, το πόσο χρησιμοποιείτε τα στατιστικά στοιχεία αυθαίρετα και «εργαλειακά», είναι γνωστό σε όλους.
Επειδή δεν τρώμε κουτόχορτο και δεν έχουμε μνήμη χρυσόψαρου, θα ήθελα να σας υπενθυμίσω ότι τον περασμένο Νοέμβριο, του 2025, βγήκε μια έκθεση-κόλαφος του ΟΟΣΑ, για την υγεία στην Ελλάδα και σας είχα κάνει και επίκαιρη ερώτηση σχετικά.
Αυτή η έκθεση δεν έδειχνε αυτά που λέει η Opinion Poll. Ξέρετε, ο ΟΟΣΑ δεν είναι μια εταιρεία δημοσκοπήσεων στην Ελλάδα η οποία μπορεί και να μην είναι τόσο αξιόπιστη, είναι ένας διεθνής οργανισμός με τριάντα οκτώ κράτη-μέλη. Έδειξε ότι η Ελλάδα ήταν ουραγός όσον αφορά την ικανοποίηση των Ελλήνων πολιτών από το Εθνικό Σύστημα Υγείας το 2025. Έδειξε ότι ενώ στον ΟΟΣΑ το 64% των ερωτηθέντων είναι ευχαριστημένοι με τα εθνικά συστήματα υγείας στη χώρα τους, στην Ελλάδα το ποσοστό αυτό ήταν μόλις 27%. Θα το θυμάστε πιστεύω.
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Επίσης, αυτά τα στοιχεία έδειχναν ότι ήμασταν κάτω από χώρες όπως η Τουρκία και κάποιες χώρες της Ασίας. Και ξέρετε τι μου είπατε τότε, όταν σας τα ανέφερα αυτά και σας είπα: «τι απάντηση έχετε να δώσετε»;  Είπατε: «δεν συμφωνώ με τη μεθοδολογία του ΟΟΣΑ». Τι νομίζετε ότι είστε; Ότι μπορείτε να επιβάλλετε και τη μεθοδολογία στους διεθνείς οργανισμούς για να αξιολογούν το δικό σας έργο ή μάλλον το μη έργο; 
Δυστυχώς, αυτόν τον Υπουργό Υγείας έχει η χώρα. Έχει έναν Υπουργό Υγείας ο οποίος ενδιαφέρεται μόνο για τα στοιχεία που βγάζουν κάποιες δημοσκοπικές εταιρείες στη χώρα και αγνοεί παντελώς τη διεθνή πρακτική, αγνοεί παντελώς την επιστήμη, όπως συμβαίνει με το νομοσχέδιο που έχετε φέρει εδώ και το οποίο προσπαθεί να υπονομεύσει τους επιστήμονες ψυχολόγους και αγνοεί την πραγματικότητα την ίδια.
Τώρα, σχετικά με όσα είπατε για το Τουρκολιβυκό Μνημόνιο, καλά, κι αυτό ήταν μια φοβερή ακροβασία. Μας εντυπωσιάσατε, συγχαρητήρια! Λέει ο κ. Γεωργιάδης ότι, ναι, ήταν μια αποτυχία, ήρθε να προστεθεί κι εκείνος τώρα με τη λέξη «αποτυχία», σε όσα είπε ο κ. Καιρίδης, ο οποίος μίλησε για ήττα, αλλά ήταν κάτω από πίεση, μας είπε, πιεζόμενος το είπε. Και τώρα εξήγησε αναφερόμενος στην Αίγυπτο και σε όλα τα κράτη της Μέσης Ανατολής…
Όμως, φεύγει τώρα, βέβαια. Δεν αντέχουν, κύριε Πρόεδρε, την κριτική. Είναι φοβερό. Έχουν αλλεργία στην κριτική. Θέλουν να κυβερνούν χωρίς να τους κάνει κανείς κριτική. Αυτή είναι η αντίληψη που έχει η Νέα Δημοκρατία για τη δημοκρατία. Γι’ αυτό τη λέμε κι εμείς «νέα δικογραφία», γιατί είναι το μόνο σταθερό που έχει στον τρόπο με τον οποίο κυβερνά τη χώρα.
Ήρθε και μας είπε ο κ. Γεωργιάδης ότι το Τουρκολιβυκό Μνημόνιο, λέει, ήταν μια αποτυχία. Ωστόσο, ήταν αποτυχία, αλλά δεν έχει συνέπειες. Και ο κ. Γεραπετρίτης φάνηκε ότι ήταν καλά προετοιμασμένος γιατί όλοι οι σύμμαχοι καταδίκασαν την αναγνώριση του Τουρκολιβυκού Μνημονίου από την κυβέρνηση της Ανατολικής Λιβύης.
Αυτή είναι η απόδειξη της επιτυχίας της πολιτικής, κύριε Γεωργιάδη; Προσπαθήστε περισσότερο.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία.
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, θα ήθελα τον λόγο για μια παρέμβαση.
ΠΡΟΕΔΡΕΥΩΝ (Βασίλειος Βιλιάρδος): Παρακαλώ, κύριε Μάντζο.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Σε απάντηση όσων είπε ο Κοινοβουλευτικός Εκπρόσωπος της Πλειοψηφίας, να πω τα εξής. Ο κ. Καιρίδης μάς είπε ότι παραβιάζουμε ανοικτές θύρες όσον αφορά τον καταδικασμένο νεοναζί, ηγετικό μέλος εγκληματικής οργάνωσης για την παρουσία του στη Θεσσαλονίκη. Ναι, αλλά αυτές οι πόρτες, έως τώρα τουλάχιστον, παρέμεναν και παραμένουν ερμητικά κλειστές. Δεν είχαμε ακούσει ούτε μία δήλωση από ένα κυβερνητικό όργανο, κυβερνητικό εκπρόσωπο ή κάποιον άλλο εκπρόσωπο του κόμματος της Νέας Δημοκρατίας γι’ αυτό που είδαμε εχθές στη Θεσσαλονίκη, μια αντίδραση την ημέρα του «όχι» απέναντι στον φασισμό και τον ναζισμό του εκπροσώπου των ίδιων ακριβώς νοσταλγών του νεοναζισμού, του ναζισμού και του φασισμού. Και δεν ακούσαμε τίποτα έως σήμερα. Κι ακούσαμε μάλιστα να μας λέει ο Εκπρόσωπος της Πλειοψηφίας ότι υπάρχει και μια ασυνεννοησία των δημοκρατικών πολιτικών δυνάμεων για τα εθνικά θέματα που φταίει για το φαινόμενο της άκρας Δεξιάς.
Να πω για ποια ασυνεννοησία πρέπει να μιλήσουμε; Για την ασυνεννοησία της Νέας Δημοκρατίας να βάλει σε τάξη την κρατική χρηματοδότηση για το διάδοχο σχήμα της Χρυσής Αυγής εδώ μέσα, που τους έδωσε δύο χρόνια κρατικής χρηματοδότηση και έδωσε στον καταδικασμένο αυτόν άνθρωπο το δικαίωμα και την άνεση, ανεμπόδιστα, δωρεάν, μέσα από τις φυλακές, να κάνει YouTube πολιτική καμπάνια. Γι’ αυτήν την ασυνεννοησία πρέπει να μιλήσετε και να αναλάβετε πολιτική ευθύνη κάποια στιγμή.
Για τα εθνικά τα είπε και ο Πρόεδρος Νίκος Ανδρουλάκης. Θα ρωτούσα τον Κοινοβουλευτικό Εκπρόσωπο, αλλά έφυγε, προφανώς, για να αποφύγει και τη δύσκολη ερώτηση. Τελικά ήταν ήττα; Ήταν ήττα αυτό που συνέβη με τη Λιβύη και την κύρωση του Τουρκολιβυκού Μνημονίου; Και αν, ναι, για ποιον ήταν ήττα; Όπως σωστά είπε ο κ. Καιρίδης, έγκριτος κατά τα λοιπά Καθηγητής Διεθνών Σχέσεων, καθόλου πιεζόμενος σε ραδιοφωνική συνέντευξη. Άκουσα καθαρά για ποιον ήταν ήττα, για τη χώρα μας και αιτιολογήθηκε γιατί ήταν ήττα. Και στη συνέχεια αναγκάστηκε να ανακρούσει πρύμναν, πιεζόμενος και να μας πει ότι δεν ήταν ήττα για εμάς, ήταν για άλλους, ότι δεν ακούσαμε εμείς καλά κι εκείνος τα είπε καλά.
Διότι, ναι, σύμφωνα με τη ρήση του κυρίου Υπουργού, και ο κ. Καιρίδης και ο κ. Καλογερόπουλος και ο κ. Συρίγγος, σε άλλες περιπτώσεις, ήταν όλοι μικρόψυχοι κι ήταν όλοι στο παιχνίδι της Τουρκίας, όταν λένε την αλήθεια.
Εμείς λέμε το εξής. Προφανώς δεν είπε κανένας να μπει η Ελλάδα στο καβούκι. Το ακριβώς αντίθετο λέμε. Δεν έπρεπε να είναι στο καβούκι της στην Ευρώπη, σε επίπεδο ευρωλιβυκό, ευρωτουρκικό, να μην το έχει διμεροποιήσει και αυτό το ζήτημα και να έχει καταστεί πρόβλημα της Ευρώπης το ότι παραβιάζεται συστηματικά το Διεθνές Δίκαιο της Θάλασσας στη Μεσόγειο από τη Δυτική και πλέον και από την Ανατολική Λιβύη και σταθερά από την Τουρκία.
Αυτό έπρεπε να είναι πρόβλημα της Ευρώπης και να έχει απαντηθεί με κυρώσεις, με χειροπιαστά μέτρα, όπως τουλάχιστον η δική μας ευρωομάδα χρόνια ολόκληρα ζητεί επίμονα και μεθοδικά στις Βρυξέλλες και στο Στρασβούργο. Για ποιο καβούκι μιλάμε; Για ποιο Διεθνές Δίκαιο μας μιλά μια Κυβέρνηση που από τις αρχές του χρόνου έχει πει ότι δεν είναι η ώρα να μιλάμε για Διεθνές Δίκαιο στη Βενεζουέλα, στην Κούβα σήμερα, με την αποχή-ντροπή από το ψήφισμα της Γενικής Συνέλευσης του ΟΗΕ, στη Γάζα, παντού. Πουθενά δεν μιλάμε για το Διεθνές Δίκαιο.
Θα μιλήσουμε εδώ για το Διεθνές Δίκαιο; Σωστά, θα έπρεπε να περιμένουμε μια τέτοια απάντηση ότι το Διεθνές Δίκαιο υποχωρεί μπροστά στη δύναμη του ισχυρού.
Κλείνοντας, θα ήθελα να πω και μια κουβέντα για τη Λιβύη και τη μετανάστευση. Εάν πέτυχε η χρηματοδότηση και η εκπαίδευση, ρωτήστε εδώ την Κατερίνα Σπυριδάκη, το Λασίθι, τους Βουλευτές μας από την Κρήτη, όλους, ανεξαρτήτως αποχρώσεων. Αν πέτυχε οποιαδήποτε εκπαίδευση, αν υπήρχαν αποτροπές, αν υπήρχε συμμόρφωση της Βεγγάζης, του καθεστώτος Χαφτάρ -που κατά τα λοιπά ήταν και φιλικά προς εμάς διακείμενο- αν υπήρχε οποιαδήποτε εφαρμογή του Διεθνούς Δικαίου και της ευρωπαϊκής πολιτικής μετανάστευσης και ασύλου. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ – Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μάντζο.
Κύριε Πολάκη, έχετε ζητήσει παρέμβαση. Είναι η δεύτερη. 
ΠΑΥΛΟΣ ΠΟΛΑΚΗΣ: Μέχρι πριν από λίγη ώρα, πριν από την τοποθέτηση του Αρχηγού της Αξιωματικής Αντιπολίτευσης, παρά το ότι είχε προκληθεί πολλαπλώς και εδώ μέσα, δεν είχε ακουστεί μισή συλλαβή από ένα στέλεχος της Νέας Δημοκρατίας για αυτά που έγιναν χθες στη Θεσσαλονίκη. Μισή συλλαβή δεν είχε ακουστεί. Όταν ξεκίνησα την ομιλία μου πριν, βρήκατε να μιλήσετε για διάφορα άλλα πράγματα, δεν βρήκατε να μιλήσετε γι’ αυτό. Εδώ να ξεκαθαρίσουμε κάτι. Ο Κασιδιάρης έκανε μέσα από τη φυλακή προεκλογικό αγώνα. Αυτό κάποιος του το επέτρεψε να το κάνει. 
Δεύτερον, χθες στη Θεσσαλονίκη που έχει ιστορικό και παρελθόν παρακρατικών καταστάσεων από τη δολοφονία του Λαμπράκη ακόμα, η Εισαγγελία είπε ότι έπρεπε να γίνει η συγκέντρωση του κ. Κασιδιάρη, αυτού του ναζιστή, αυτού του καταδικασμένου εγκληματία, αλλά δεν μπορούσε να γίνει η συγκέντρωση των δημοκρατών που καταδίκαζαν τη ναζιστική σύναξη τη μέρα του «ΟΧΙ». Ξαμόλησε ο Χρυσοχοΐδης, η Ελληνική Κυβέρνηση δηλαδή, η Κυβέρνηση Μητσοτάκη, τους «πραιτωριανούς» και σπάσανε τα κεφάλια των διαδηλωτών για να προφυλάξουν τον Κασιδιάρη. Γιατί δεν καταδικάζετε την κίνηση της Αστυνομίας; Βγήκε σήμερα ο Χρυσοχοΐδης και είπε: «Ξεμπερδέψτε το. Τι θα γίνει από δω και πέρα;». 
Λοιπόν, πρέπει να πάρετε μια καθαρή θέση, κύριε Καιρίδη, σε σχέση με κάποια πράγματα. Δεν μπορεί να είστε και με τη μια μπάντα και με την άλλη. 
Δεύτερον, εγώ θα πω και μια άλλη συμφωνία που δεν ακούστηκε εδώ πέρα. Συμφωνία με τη Μονή Σινά. Ποιος ακριβώς την υπέγραψε τη συμφωνία; Που είναι μια φωτογραφία αυτής της τελετής υπογραφής; Τι ακριβώς υπογράφηκε; Ποιος την υπέγραψε; Αυτοί που έχουν τη δυνατότητα να το κάνουν είναι όλη η Μονή, όχι μόνο ο ηγούμενος, πρώτον.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Δεύτερον, ο προηγούμενος ηγούμενος έστειλε επιστολή και είπε ότι τα πουλήσατε. Χάσαμε κυριαρχία του εδάφους της Μονής που το έχουμε εδώ και χίλια πεντακόσια χρόνια, που το είχαν σεβαστεί και οι μωαμεθανοί με τον Αχτιναμέ εδώ και χίλια πεντακόσια χρόνια. Τι ακριβώς έχετε παζαρέψει με αυτήν τη συμφωνία; Τι ακριβώς; Γιατί αν μπήκε μέσα στον λογαριασμό με τη Λιβύη και τα Τουρκολιβυκά και την Αίγυπτο δεν βλέπω κανένα αποτέλεσμα. Δεν βλέπω κανένα αποτέλεσμα. Και μη λέτε: «Ναι, έχουμε και αποτυχία». Δηλαδή μετά που βγήκε και η Ανατολική Λιβύη και είπε ότι ισχύει η συμφωνία, βγήκαν οι άλλοι: «Αλίμονο να νομιμοποιούσε και ο υπεύθυνος του ΟΗΕ την παρανομία». Αλίμονο και να παρουσιάζουμε αυτό ως εθνική επιτυχία. 
Και μια άλλη συμφωνία πάλι, αυτό με τη Βουλγαρία. Τι ακριβώς είναι αυτό; Εγώ θα πω άλλη μια φορά ένα πράγμα. Ο Σαμαράς, η κυβέρνησή σας, το 2014 όταν τέθηκε το ερώτημα μέσα στα πλαίσια της ανταλλαγής – εσείς πήρατε σαράντα οκτώ κειμήλια και τους γυρίσατε κάτι που γι’ αυτούς είναι σαν να έχουμε εμείς τα οστά του Μεγάλου Αλεξάνδρου, πήρατε μόνο σαράντα οκτώ κειμήλια πίσω- είχε θέσει τότε το ζήτημα της επιστροφής των οστών των διακοσίων Κρητών Μακεδονομάχων που ξέρουμε πού ακριβώς έχουν θαφτεί και που ο αρχηγός τους ήταν ο δευτερανηψιός του Κολοκοτρώνη. Αυτά γιατί δεν τα ζητήσατε;
Έρχεστε, κύριε Καιρίδη, εδώ και…
ΠΡΟΕΔΡΕΥΩΝ (Βασίλειος Βιλιάρδος): Τελείωσε, κύριε Πολάκη. Τελείωσε. Τελείωσε η παρέμβασή σας.
ΠΑΥΛΟΣ ΠΟΛΑΚΗΣ: Έχω και το λεπτό.
ΠΡΟΕΔΡΕΥΩΝ (Βασίλειος Βιλιάρδος): Όχι, αυτή είναι η επόμενη παρέμβαση, αν ζητήσετε μία επόμενη, τελείωσε. 
ΠΑΥΛΟΣ ΠΟΛΑΚΗΣ: Κύριε Πρόεδρε, έχω άλλες δύο παρεμβάσεις. 
ΠΡΟΕΔΡΕΥΩΝ (Βασίλειος Βιλιάρδος): Άλλη μία. 
ΠΑΥΛΟΣ ΠΟΛΑΚΗΣ: Όχι, η πρώτη ήταν επί προσωπικού.
ΠΡΟΕΔΡΕΥΩΝ (Βασίλειος Βιλιάρδος): Πριν συνεχίσουμε, θα ήθελα να κάνω μία ανακοίνωση στο Σώμα.
Κυρίες και κύριοι συνάδελφοι, θα ήθελα να σας ανακοινώσω ότι ο Βουλευτής κ. Μιλτιάδης Ζαμπάρας με την από 29 Οκτωβρίου 2026 επιστολή του προς τον Πρόεδρο της Βουλής, μας γνωστοποιεί την παραίτησή του από το βουλευτικό αξίωμα. 
Η προαναφερθείσα επιστολή κατατίθεται στα Πρακτικά της σημερινής συνεδρίασης. 
(Στο σημείο αυτό κατατίθεται στα Πρακτικά η προαναφερθείσα επιστολή, η οποία έχει ως εξής:




ΠΡΟΕΔΡΕΥΩΝ (Βασίλειος Βιλιάρδος): Επόμενος ομιλητής είναι ο κ. Ιωάννης Κόντης, ανεξάρτητος Βουλευτής και θα ακολουθήσει ο κ. Τσίμαρης και μετά η κ. Πούλου.
Κύριε Κόντη, έχετε τον λόγο.
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, εγώ δεν είχα την ευκαιρία να αναφερθώ -γιατί έλειπα στις εκδηλώσεις στη Θεσσαλονίκη- στη μεγάλη χθεσινή μέρα και στα χρόνια πολλά της Ελλάδος για τη μεγάλη μάχη που έδωσε κατά του ιταλικού και γερμανικού φασισμού το 1940. Θα ήθελα να πω ότι πρέπει να αποτελέσει φάρο για το μέλλον των Ελλήνων ο ηρωισμός των Ελλήνων -νέα παιδιά, γέροι, μεγάλοι, γυναίκες- με τον τρόπο που πήγαν με χαρά να πολεμήσουν. Στρατολογήθηκαν -θυμίζω- πεντακόσιες δέκα χιλιάδες άτομα σε μία μέρα στο κάλεσμα της επιστράτευσης. 
Να πω, επίσης, ότι στις συζητήσεις που κάνουμε εδώ πέρα όλοι διαφωνούν και συμφωνούν σε κάποια θέματα στα οποία έχουν συμμετάσχει είτε με την αποχή τους είτε με την απάθεια είτε με τη συμμετοχή τους κατά καιρούς. Η ιστορία αυτή του Σινά, κύριε Υπουργέ, δεν είναι σημερινή. Όλες οι κυβερνήσεις συνήργησαν σε μία υπόθεση, η οποία επί είκοσι χρόνια ή και παραπάνω, κρέμεται στις δικαστικές αίθουσες της Αιγύπτου. Πολλά χρόνια πριν έχουν αρχίσει οι Αιγύπτιοι αυτό, γιατί και οι Αιγύπτιοι και οι Τούρκοι και όλοι αυτοί έχουν μακροπρόθεσμα σχέδια. Ειδικά οι Τούρκοι κάνουν πολιτική με προοπτική εκατό ετών, δεν κάνουν για τώρα, για φέτος και του χρόνου να αλλάξει και του παραχρόνου. Αυτό είναι κάτι που δεν έχουμε καταλάβει εμείς. Βρίσκουν, λοιπόν, συμμάχους στρατηγικά και τους προετοιμάζουν για τις επόμενες κινήσεις τους. 
Αυτό έγινε και με το τουρκολιβυκό μνημόνιο, το οποίο είναι ένα μνημόνιο στο οποίο όλοι γνωρίσαμε τι θα συμβεί, ότι θα γίνει και θα το επιβάλλουν, άσχετα αν ο Χαφτάρ ερχόταν εδώ και έκανε διακοπές στη Μεγάλη Βρετανία και μας έκανε πλάκα. Εγώ θα πω -δεν ξέρω τι προσπάθειες έγιναν από την Ελληνική Κυβέρνηση- κύριε Υπουργέ, ότι το να καταδικάσει η Ευρωπαϊκή Ένωση ή να καταδικάσουν κάποιες χώρες το μνημόνιο αυτό δεν με καθησυχάζει. Γιατί; Γιατί δεν με καθησύχασε ή δεν έδωσε λύση η επί πολλές δεκαετίες καταδίκη της Ευρωπαϊκής Ένωσης ή των άλλων χωρών για την εισβολή στην Κύπρο. Δεν έχει δώσει λύση η καταδίκη, η γενική καταδίκη, στην Κύπρο της τουρκικής εισβολής. Δεν έχει δώσει καμία λύση. Την έχουν καταδικάσει. Το θέμα είναι ότι δημιουργήθηκε ένα δεδομένο, ένα τετελεσμένο και εμείς τρέχουμε από πίσω και πολύ φοβάμαι ότι το ίδιο θα συμβεί και τώρα. 
Θα ήθελα να πω κάτι, επειδή το βλέπω συχνά, μου κάνει μεγάλη εντύπωση ότι οι εκφραστές της εξωτερικής μας πολιτικής, κύριε Υπουργέ, είναι άτομα του ΕΛΙΑΜΕΠ. Τι είναι αυτό το think tank, το περίφημο ΕΛΙΑΜΕΠ, το οποίο βγάζει μία κ. Γαβουνέλη, βγάζει την κ. Παπαδοπούλου, βγάζει τον κ. Nτόκο, εκφράζουν την εξωτερική μας πολιτική. Για ποιον λόγο; 
ΔΗΜΗΤΡΙΟΣ ΚΑΙΡΙΔΗΣ: Ποια είναι η κυρία;
ΙΩΑΝΝΗΣ ΚΟΝΤΗΣ: Η κυρία Υπουργός Εξωτερικών. Από εκεί έχει περάσει. Δεν έχει περάσει από το ΕΛΙΑΜΕΠ;
ΔΗΜΗΤΡΙΟΣ ΚΑΙΡΙΔΗΣ: Όχι. 
ΙΩΑΝΝΗΣ ΚΟΝΤΗΣ: Έκανα λάθος.
ΠΡΟΕΔΡΕΥΩΝ (Βασίλειος Βιλιάρδος): Κύριε συνάδελφε, δεν κάνουμε συζήτηση. Σας παρακαλώ. 
ΙΩΑΝΝΗΣ ΚΟΝΤΗΣ: Αυτό είναι ένα θέμα το οποίο σηκώνει πολλή συζήτηση. Τι θα πει αυτό το think tank, το οποίο χρηματοδοτείται από την Ευρωπαϊκή Ένωση, τι σκοπούς έχει αυτό το ΕΛΙΑΜΕΠ; Ποιοι είναι αυτοί του ΕΛΙΑΜΕΠ που ξαφνικά εμφανίζονται στην κεντρική πολιτική σκηνή; Περνάνε μέσα από ένα think tank και ξαφνικά έρχονται εδώ. Τι είναι; Ποιος τους έχει επιλέξει; Πολύς κόσμος το γνωρίζει και το συζητάει. 
Να πάμε τώρα στο νομοσχέδιο για να μην επεκταθώ περισσότερο και αν αδίκησα την κ. Παπαδοπούλου, ζητώ συγγνώμη, αν δεν έχει περάσει από εκεί. 

Μιλάμε τώρα για την ψυχική υγεία, ένα νομοσχέδιο για την ψυχική υγεία των Ελλήνων και κυρίως των παιδιών, σίγουρα είναι η μάστιγα της ελληνικής κοινωνίας. Τι προκαλεί, όμως, στα παιδιά αρχικά -γιατί αυτά είναι τα πρώτα και τα επιρρεπή- τη φθορά της ψυχικής τους υγείας; Τα ακούσματα, τα κελεύσματα, οι εικόνες που παίρνουν από το ίντερνετ, από φίλους, η οικογένειά τους, το περιβάλλον τους, όλα αυτά είναι. Να πω και κάτι άλλο. 
Πρόσφατα είδαμε, κύριε Υπουργέ, σε αγώνες μπάσκετ, σε αυτό το σκάνδαλο που ξέσπασε, να υπάρχουν στημένες διαιτησίες οι οποίες να αδικούν παιδιά τα οποία αγωνίζονταν σε αγώνες πρωταθλημάτων. Αυτά τα παιδιά δεν έχουν πρόβλημα με την ψυχική υγεία τους όταν πραγματικά διεκδικούν μέσα από την ευγενή άμιλλα κάτι και κάποιοι τους κλέβουν κάτι; Εγώ σας λέω ότι έχουν. Έχουν μεγάλο πρόβλημα και εκεί νομίζω ότι θα πρέπει να εστιάσουν με μεγάλη αυστηρότητα οι εισαγγελείς και το κράτος, γιατί το κράτος εντέλλεται τις εισαγγελικές και τις ανακριτικές, αλλά και τις αρχές που ψάχνουν οτιδήποτε συμβαίνει στο παρασκήνιο και να το κάνουμε και στο ποδόσφαιρο. Επειδή ασχολούμαι με το ποδόσφαιρο και βλέπω την ψυχική υγεία πολλών ανθρώπων να φθείρεται κάθε μέρα από τις αδικίες, πρέπει να γίνει και στο ποδόσφαιρο κάτι. Το λέμε τόσα χρόνια. 
Κάναμε εκείνη την ιστορία το 2012, που ήταν μια κωμωδία, θα σας πω εγώ. Δεν έβγαλε πουθενά, για άλλους λόγους, αυτή η ιστορία. Χωρίς να έχουν βρεθεί χρήματα, χωρίς σωστές αποδείξεις τα έβαλαν με όλες σχεδόν τις ομάδες. Να βρούμε τους πραγματικούς υπευθύνους, να βρούμε τους ανθρώπους που είναι στο παρακράτος, αυτούς που είναι στο παρασκήνιο. Εγώ θα σας πω ότι στο ποδόσφαιρο έχουμε δύο δικαστές, δίκην Αρείου Πάγου, των διαιτητών οι οποίοι έρχονται από το εξωτερικό, από την ΟΥΕΦΑ. Είναι ο κ. Λανουά και ο κ. Βαλερί. Ο κ. Βαλερί, λοιπόν, είναι ένας Ιταλός πρώην διαιτητής, ο οποίος είχε εμπλακεί σε διάφορες ιστορίες αμφισβητήσεων στην Ιταλία και εμείς τον φέραμε εδώ για να δώσει τα φώτα του στην ελληνική διαιτησία. Και είδαμε χθες να βγάζουν μία ανακοίνωση οι κύριοι Λανουά και Βαλερί σε ένα παιχνίδι στο οποίο η ομάδα που ασχολούμαι, ο Ηρακλής, έπαιξε με τον ΠΑΟ και αδικήθηκε καταφορά -σε τρεις φάσεις μας ακυρώθηκαν δύο γκολ- και να λένε ότι όλα ήταν πεντακάθαρα. Άρα, ή είμαστε τυφλοί ή κάποιοι πρέπει να ασχοληθούν να δουν τι συμβαίνει γενικά. Έχω να πω ότι αν δεν υπάρχει κάτι επιλήψιμο, τουλάχιστον, είναι άχρηστοι αυτοί οι δύο που προΐστανται στην ελληνική διαιτησία και κάποτε το κράτος πρέπει να δει και αυτά τα θέματα. 
Το ποδόσφαιρο, κύριε Υπουργέ, οι οπαδοί το έχουν πάνω και από την πολιτική, να το ξέρετε. Εγώ το βλέπω και το ζω χρόνια. Περισσότερο και από τα κόμματα, περισσότερο και από την πολιτική έχουν την ομάδα τους. Εάν αδικηθεί η ομάδα τους, δεν το αποδέχονται, τα βάζουν με όλον τον κόσμο. Και δεν λέω μόνο για τον Ηρακλή, μιλώ για όλες τις ομάδες στην Ελλάδα που αδικούνται, αν αδικούνται και όταν. Δεν πρέπει, λοιπόν, να μπουν και εκεί τα εχέγγυα της δίκαιης κρίσης, τα εχέγγυα της απόρριψης κάθε υποψίας και κάθε σκοτεινής σκέψης και να ψάξει το ελληνικό κράτος, με όποιους τρόπους έχει. Μιλήσανε το πρωί, γιατί είμαι από το πρωί, για πόθεν έσχες κ.λπ. Ας κάνουν «πόθεν έσχες» όλοι οι εμπλεκόμενοι στον αθλητισμό. Ας υπάρχουν έρευνες -και υπόγειες έρευνες- για τον κάθε έναν που έχει ρόλο στον αθλητισμό και σας λέω ότι κάποια πράγματα θα βγουν γιατί το ποδόσφαιρο εμπεριέχει και στοιχηματισμό, το ξέρετε. Υπάρχουν πολλά συμφέροντα που διακυβεύονται. Μαύρο χρήμα, στοιχηματισμός, επιρροή υπέρ ομάδων, επιρροή εις βάρος ομάδων, υποβιβασμοί, ομάδες που κερδίζουν, δεν κερδίζουν, όλα αυτά φθείρουν την ψυχική υγεία πολλών ανθρώπων. Κύριε Υπουργέ, είναι πολύ σημαντικό και το αναφέρω εδώ στο νομοσχέδιο. 
Τέλος, να πω κάτι στα γρήγορα. Το έχω αναφέρει και σε ένα άλλο νομοσχέδιο, δεν έχει να κάνει με το σημερινό, αλλά είστε άνθρωπος που πιστεύω ότι τα σημειώνετε. Εγώ είμαι σε αρχικό στάδιο πνευμονικής ίνωσης και πνευμονικής υπέρτασης και έχω έρθει σε επικοινωνία με ανθρώπους οι οποίοι έχουν αυτές τις ασθένειες και με έκπληξή μου -γιατί δεν το ζούσα εγώ- βλέπω ότι δεν μπορούν ούτε να περπατήσουν. Μου έχουν επικοινωνήσει κυρίως οι κύριοι οι οποίοι έχουν και τα δύο ότι δεν έχουν πρόσβαση σε κάρτες ΑΜΕΑ για να παρκάρουν, τουλάχιστον, τα αυτοκίνητά τους και μου λένε ότι παρκάρουν και ένα χιλιόμετρο και δύο χιλιόμετρα από το σπίτι και δεν μπορούν να φτάσουν σπίτι τους. Είναι ένα θέμα πολύ εύκολο να το λύσει το Υπουργείο σας και το γνωρίζετε γιατί, όπως μου είπαν, έχουν επικοινωνήσει μαζί σας. Νομίζω ότι θα ευαισθητοποιηθείτε. Αφορά κυρίως αυτούς με την πνευμονική υπέρταση που δεν έχουν τη δυνατότητα, παρότι χαρακτηρίζονται σαν ΑΜΕΑ με τον συνδυασμό της ίνωσης. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κοντή.
Ο επόμενος ομιλητής είναι ο κ. Ιωάννης Τσίμαρης, Βουλευτής του ΠΑΣΟΚ. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε Πρόεδρε, θέλω να καταθέσω τις νομοτεχνικές.
ΠΡΟΕΔΡΕΥΩΝ (Βασίλειος Βιλιάρδος): Κύριε Τσίμαρη, να μου επιτρέψετε να καταθέσει τις νομοτεχνικές ο Υπουργός. Τον ξέχασα, δυστυχώς.
Κύριε Υπουργέ, έχετε τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Καταθέτω τις νομοτεχνικές τώρα και συμπεριλαμβάνω τα εξής γιατί είναι πολλά που συζητήσαμε στην επιτροπή και εδώ και δεν θα προλάβω τον κ. Τζίμαρη που το ενδιαφέρουν.
Άρθρα 1 και 4. Στους σκοπούς του Πανελληνίου Συλλόγου Ψυχολόγων προσθέτουμε δίπλα στις «υπηρεσίες ψυχικής υγείας» και τη «διασφάλιση της ποιότητας των ψυχολογικών υπηρεσιών», όπως ζήτησαν οι φορείς. 
Στο άρθρο 26, το προεδρικό διάταγμα εκδίδεται πλέον και κατόπιν εισήγησης του ΠαΣυΨυ, πέρα από τη γνώμη του Κεντρικού Συμβουλίου Υγείας, ώστε οι ίδιοι οι ψυχολόγοι να εισηγούνται για τα επαγγελματικά τους δικαιώματα. Μας το ζήτησαν και αυτό οι φορείς στην επιτροπή. 
Άρθρο 30. Παρέχουμε πλήρη ασφάλεια δικαίως εν ενεργεία ψυχολόγους, κάνοντας δεκτά τα αιτήματα της Αντιπολίτευσης των φορέων. Δηλαδή: α) Όλες οι άδειες και βεβαιώσεις επαγγέλματος παραμένουν σε ισχύ ως έχουν. Δεν απαιτείται καμία επανέκδοση, αντικατάσταση ή έκδοση νέας, β) Η άδεια δεν αναστέλλεται για όσους υποβάλλουν εμπρόθεσμα αίτηση εγγραφή στον σύλλογος έως ότου εκδοθεί η βεβαίωση εγγραφής τους, γ) θέτουμε προθεσμία είκοσι τεσσάρων μηνών για την έκδοση του προεδρικού διατάγματος για επαγγελματικά δικαιώματα ψυχολόγων, επειδή ζητήσατε να μπει ημερομηνία, μέχρι την έκδοσή του όλα τα επαγγελματικά νυν δικαιώματά τους διατηρούνται στο σύνολό τους.
Άρθρο 36 και 38. Στης διατάξεις για τα παρατηρητήρια προσθέτουμε την έννοια της προσβασιμότητας, όπως μας ζήτησε η ΕΣΑμεΑ. Επιπλέον, στο άρθρο 38 προσθέτουμε το Σύνδεσμο Κοινωνικών Λειτουργών Ελλάδος στους φορείς με τους οποίους προβλέπεται συνεργασία των παρατηρητηρίων. Αυτό μας ζήτησε ο Σύνδεσμος Κοινωνικών Λειτουργών Ελλάδος στην επιτροπή. 
Στο άρθρο 56. Κάνουμε δεκτό το αίτημα του Συνδέσμου Κοινωνικών Λειτουργών Ελλάδος και προσθέτουμε ρητά τους κοινωνικούς λειτουργούς, δίνοντας τη δυνατότητα απόκτησης ειδικοτήτων και μετεκπαιδεύσεων. Είχα προαναγγείλει στην επιτροπή, αν θυμάστε, κύριοι συνάδελφοι, ότι θα τα κάνω δεκτά.
Άρθρο 63. Αποδεχόμενοι το αίτημα της Ένωσης Σπανίων Νοσημάτων και σε εναρμόνιση με τον Ευρωπαϊκό Κανονισμό, σε εξαιρετικές περιπτώσεις, όπως τις σπάνιες νόσοι, η ΕΑΑΦΑΧ μπορεί να δέχεται τη συμμετοχή εμπειρογνωμόνων με εξειδικευμένη γνώση, ακόμα και αν υφίσταται σύγκρουση συμφερόντων την οποία λαμβάνει υπ’ όψιν. Αυτό ισχύει, εφόσον δεν υπάρχουν άλλοι διαθέσιμοι εμπειρογνώμονες, σύμφωνα με τον εκτελεστικό κανονισμό της Ευρωπαϊκής Ένωσης 2024/2745. Πλέον, γίνονται διάφορες λεκτικές διορθώσεις που μας είχαν ζητηθεί. 
Άρθρο 64. Αποσαφηνίζουμε την αξιολόγηση του κλινικού οφέλους. Όταν κρίνεται επαρκές, κατατάσσεται ως σημαντικό, μέτριο ή χαμηλό και η αξιολόγηση συνεχίζεται με τα λοιπά κριτήρια, όταν κρίνεται ανεπαρκές, η επιτροπή εισηγείται αιτιολογημένα την απόρριψή του. Η σύγκριση γίνεται πλέον με τους συγκριτές που ορίζονται στο πεδίο αξιολόγησης. Διαγράφηκε η παλαιά μεταβατική πρόβλεψη μέσα στο άρθρο αυτό, για να μην προκαλείται σύγχυση τώρα με τις εκκρεμείς αξιολογήσεις, οι οποίες σύμφωνα με τη μεταβατική διάταξη του αυτού σχεδίου νόμου δεν καταλαμβάνονται στις αλλαγές αυτές. 
Άρθρο 73. Οι εκπρόσωποι των ασθενών στο Κεντρικό Συμβούλιο ΚΕΣΥ ορίζονται πλέον απευθείας στην Ένωση Ασθενών Ελλάδος και την Εθνική Συνομοσπονδία Ατόμων με Αναπηρία, ΕΣΑμεΑ, καταργεί τη διαδικασία της κλήρωσης και κατόπιν αιτήματος των ίδιων των φορέων. 
(Στο σημείο αυτό ο Υπουργός Υγείας κ. Σπυρίδων-Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 


ΠΑΥΛΟΣ ΠΟΛΑΚΗΣ: Αυτά είναι νομοτεχνικές, τώρα;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Είναι αυτά που προέκυψαν, κύριε συνάδελφε. Αν δεν κάνουμε αλλαγές στα άρθρα, αφού κάναμε τη ζήτηση στην επιτροπή, τότε τι νόημα έχει η ζήτηση στην επιτροπή;
ΠΡΟΕΔΡΕΥΩΝ (Βασίλειος Βιλιάρδος): Εντάξει, ευχαριστούμε κύριε Υπουργέ. 
Κύριε Πολάκη, δεν γίνεται συζήτηση. Σας παρακαλώ, κύριε Πόλακη. Κύριε Πολάκη, θέλετε παρέμβαση; Ζήτησε παρέμβαση. Δεν γίνεται συζήτηση. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Όλες οι αλλαγές που καταθέτω είναι αιτήματα των φορέων που ακούστηκαν στην επιτροπή και τα κάναμε δεκτά και είχα προαναγγείλει στην επιτροπή ότι αυτό θα γίνει. 
ΠΡΟΕΔΡΕΥΩΝ (Βασίλειος Βιλιάρδος): Κύριε Υπουργέ, αυτό ολοκληρώθηκε. Έχει ζητήσει παρέμβαση ο κ. Πολάκης. 
Παρακαλώ, έχετε τον λόγο.
ΠΑΥΛΟΣ ΠΟΛΑΚΗΣ: Από τη στιγμή που είναι διορθώσεις που οφείλονται στις παρεμβάσεις των φορέων, θα έπρεπε να έχουν ενσωματωθεί στο κείμενο που ήρθε σήμερα. Από πριν, υπήρχε περιθώριο να ενσωματωθούν. Έτσι γίνεται.
Δεύτερον, αυτά δεν είναι νομοτεχνικές, είναι τροποποιήσεις ολόκληρες, είναι τροπολογίες. Κρατάω μία, η οποία έρχεται σε συνέχεια και αυτών που είχα πει πριν σε σχέση με το πώς τελικά βάζετε ένα πεδίο που ο Υπουργός Υγείας μαζί με τον επικεφαλής της Επιτροπής Αξιολόγησης κ.λ.π. κάνουν ό,τι γουστάρουν. 
Λέτε τώρα ότι για την εισήγηση για τα φάρμακα που θα μπουν στην καινοτομία, μπορούμε να παίρνουμε και ανθρώπους οι οποίοι να έχουν και κώλυμα συμμετοχής. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Για τα σπάνια νοσήματα μόνο. Αυτό ήταν αίτημα του συλλόγου τους. 
ΠΑΥΛΟΣ ΠΟΛΑΚΗΣ: Ναι, προσέξτε όμως τώρα, αυτό σημαίνει ότι δηλαδή βάζω κάποιον… Ο κάποιος ποιος θα είναι; Κάποιος που θα έχει όφελος από το να πουλήσει το φάρμακο και τον βάζω αυτόν αξιολογητή; Αυτό νομίζω ότι δεν μπορεί να δικαιολογηθεί πουθενά και με τίποτα. 
Δεύτερον, να κάνω μία παρέμβαση -θέλω να συμπληρώσω- στον χρόνο που έχω, για την τροπολογία που κατατέθηκε πριν, του Υπουργείου Παιδείας. Λοιπόν, εδώ ουσιαστικά αλλάζετε όλο σας τον νόμο για τα ιδιωτικά πανεπιστήμια. Και το λέω έτσι γιατί ουσιαστικά βάζετε μέσα όλα αυτά που σας έλεγε ο καθηγητής της Νομικής, ο κ. Λαζαράτος, που με βάση την προσφυγή του έριξε το ΣτΕ τις άδειες λειτουργίας των τριών κολεγίων, των ψευτοπανεπιστημίων, στα οποία είχατε δώσει άδεια λειτουργίας από πέρυσι. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Εδώ ουσιαστικά, ό,τι ακριβώς σας είχε πει ο κ. Λαζαράτος και μετά βδελυγμίας λέγατε ότι δεν μπορούν να γίνουν κτλ., τα νομοθετείτε, γιατί πιθανά είναι ο μοναδικός τρόπος για να σταθεί με κάποιο τρόπο αυτό το τερατούργημα, το οποίο έχετε φτιάξει. Τα τερατουργήματα δεν θα σταθούν. Εμείς θα την καταψηφίσουμε και αυτή εδώ την τροπολογία, γιατί έχουμε μία κάθετη και οριζόντια στάση απέναντι στην αναβάθμιση των ψευτοκολεγίων σε πανεπιστήμια. 
Δεν μπορούμε να σας δώσουμε συγχωροχάρτι για το ότι καταργήσατε την ειδική βάση εισαγωγής, διώξατε χιλιάδες ανθρώπους από το να μπουν στο πανεπιστήμιο, δηλαδή προσφέρατε πελατεία στα κολέγια. Δεν μπορούμε να ξεχάσουμε το ότι καταργήσατε τη Νομική Σχολή στην Πάτρα από την κυρία Κεραμέως, από αυτό το Βήμα που τώρα κάθεται ο Γεωργιάδης, γιατί είναι πολλοί οι δικηγόροι. Και τώρα; Κάθε κολέγιο και δικηγόρος, έτσι δεν είναι; Κάθε κολέγιο και δικηγόρος! 
Να δω τι προγράμματα σπουδών και με ποιους καθηγητές θα μπορέσετε να φτιάξετε ιατρικές σχολές, κύριε Βλαχάκο. Θα δεχθείτε να σας χειρουργήσει κάποιος απόφοιτος μιας ιδιωτικής ιατρικής σχολής, ο οποίος θα κάνει κάτω στα κτήρια του Ελληνικού μάθημα; Ξέρετε πάρα πολύ καλά για κάποιους που έρχονται τώρα απέξω και πηγαίνουν και κάνουν την υποτιθέμενη πρακτική τους σε κάποια ιδιωτικά μαγαζιά, μεγάλα και γυαλιστερά εδώ στην Αθήνα. 
ΝΙΚΟΛΑΟΣ ΒΛΑΧΑΚΟΣ: Πού τα κάνουν αυτά; 
ΠΑΥΛΟΣ ΠΟΛΑΚΗΣ: Κάνουν εδώ την πρακτική τους. Έρχονται από τα πανεπιστήμια της Κύπρου κτλ. και κάτι τέτοια. 
ΝΙΚΟΛΑΟΣ ΒΛΑΧΑΚΟΣ: Υπάρχουν στοιχεία; 
ΠΑΥΛΟΣ ΠΟΛΑΚΗΣ: Βεβαίως, βεβαίως. Βεβαίως έρχονται εδώ και κάνουν την κλινική τους άσκηση. Έτσι; Έτσι μαζεύουν ώρες… 
ΠΡΟΕΔΡΕΥΩΝ (Βασίλειος Βιλιάρδος): Τελείωσε ο χρόνος, κύριε Πολάκη. 
Πριν συνεχίσουμε μία ανακοίνωση.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο συνοδοί εκπαιδευτικοί από το Γυμνάσιο Αράχοβας. 
Η Βουλή σάς καλωσορίζει. Σας ευχόμαστε καλή πρόοδο.
(Χειροκροτήματα από όλες τις πτέρυγες της Βουλής)
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, θα ήθελα τον λόγο. 
ΠΡΟΕΔΡΕΥΩΝ (Βασίλειος Βιλιάρδος): Θέλετε παρέμβαση; 
Παρακαλώ, έχετε τον λόγο.
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, ακούγοντας τον εκπρόσωπο της Αντιπολίτευσης, αναρωτιέμαι αν συμμετείχε στη συζήτηση που είχαμε στην Επιτροπή για το νομοσχέδιο. 
Κύριε Πολάκη, εκεί, εκπρόσωπος φορέα της Ένωσης Σπανίων Νοσημάτων, ο κ. Αθανασίου ζήτησε τη συγκεκριμένη ρύθμιση. Κατ’ εξαίρεση, μάλιστα προβλέπεται και από τον Ευρωπαϊκό Κανονισμό, ακριβώς γιατί οι εμπειρογνώμονες στα σπάνια νοσήματα, επειδή ακριβώς είναι σπάνια νοσήματα, είναι πάρα πολύ λίγοι. 
Κατά συνέπεια, το μόνο που έκανε ο Υπουργός είναι να αποδεχθεί πρόταση κοινωνικού φορέα, δείχνοντας ακριβώς ότι εμείς τη συζήτηση στις επιτροπές την παίρνουμε σοβαρά και δεν ερχόμαστε εδώ με φετβά και -πώς να το πούμε;- κατέχοντας την απόλυτη αλήθεια. Είμαστε εδώ για να συζητήσουμε, όπως προβλέπεται από τις διαδικασίες, από τον Κανονισμό της Βουλής ουσιαστικά και να κάνουμε εκεί όπου μπορούμε τις όποιες βελτιώσεις, όπως τα συγκεκριμένα που έφερε ο αρμόδιος Υπουργός εδώ σήμερα. 
Τώρα για την πολιτική σας στα πανεπιστήμια, ας μην το πιάσουμε! Και μόνο το γεγονός ότι τα κομμάτια του πάλαι ποτέ ενιαίου ΣΎΡΙΖΑ έχουν αντίθετη άποψη σ’ αυτό το κεφαλαιώδες θέμα, που είναι ο νόμος για τη μη κρατική παιδεία, που φέραμε εμείς πριν από δύο χρόνια, με τον κ. Τσίπρα να στηρίζει, εσείς να παραμένετε στα παλιά και άλλοι να έχουν διαφορετικές απόψεις, δείχνει ακριβώς τη σύγχυση, στην οποία εσείς βρίσκεστε. 
ΠΑΥΛΟΣ ΠΟΛΑΚΗΣ: Σύγχυση είναι σε αυτούς που άλλαξαν γνώμη. 
ΔΗΜΗΤΡΙΟΣ ΚΑΙΡΙΔΗΣ: Εμείς είμαστε περήφανοι για το στήριγμα που δίνουμε στην ανώτατη…
ΠΑΥΛΟΣ ΠΟΛΑΚΗΣ: Εγώ δεν έχω καμία σύγχυση.
ΔΗΜΗΤΡΙΟΣ ΚΑΙΡΙΔΗΣ: Ωραία. Να τα πείτε μεταξύ σας, λοιπόν. Δεν χρειάζεται να επεκταθώ.
Το βέβαιο είναι ότι εμείς στηρίζουμε τη δημόσια παιδεία, στηρίζουμε την εξωστρέφεια της δημόσιας παιδείας. Είμαστε περήφανοι που έχουμε προσελκύσει φοιτητές από το εξωτερικό στα δημόσια πανεπιστήμιά μας σε αγγλόφωνα προγράμματα υψηλού επιπέδου, ανταγωνιστικά, στα οποία δεν πηγαίνουν μόνο οι φοιτητές εσωτερικού που δεν έχουν άλλες επιλογές, αλλά και άνθρωποι από το εξωτερικό που έχουν πάρα πολλές επιλογές και έτσι δίνουν ψήφο εμπιστοσύνης στη δουλειά που γίνεται στα δημόσια πανεπιστήμια. 
Και να συμφωνήσουμε ότι η συνταγματική απαγόρευση είναι ένας αναχρονισμός που δεν υφίσταται πουθενά. Τα συζητήσαμε και στη Συνταγματική Αναθεώρηση και καλό είναι να φύγουμε από αυτήν, Θεού θέλοντος και λαού επιτρέποντος, μετά τις εκλογές, στην Αναθεωρητική Βουλή που θα προκύψει. 
Και κλείνω τώρα με τον κ. Μάντζο, τον Κοινοβουλευτικό Εκπρόσωπο του ΠΑΣΟΚ, ο οποίος πραγματικά με απογοήτευσε. Με απογοήτευσε διότι επιμένει σε μια παραπολιτική ανάγνωση των πολύ μεγάλων, σημαντικών και κρίσιμων ζητημάτων που έχουμε στα εξωτερικά. Προσπαθεί μέσα από λέξεις να παρουσιάσει τι; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Και εν πάση περιπτώσει όταν εμείς μιλάμε για αρνητική εξέλιξη, που θα υπάρξουν αρνητικές εξελίξεις προφανώς, αυτό σημαίνει ότι ο Γεραπετρίτης μπορούσε να κάνει κάτι που δεν έκανε; 
ΑΛΕΞΑΝΔΡΟΣ ΚΑΖΑΜΙΑΣ: Μπορούσε να κάνει πολλά που δεν έκανε!
ΔΗΜΗΤΡΙΟΣ ΚΑΙΡΙΔΗΣ: Ελάτε εδώ, αν θέλετε, να μιλήσουμε σοβαρά. Σας είπα, η Τουρκία έχει πέντε χιλιάδες στρατιώτες στη Λιβύη. Έχει ξοδέψει εκατομμύρια στη Λιβύη. Έχει μυστικές υπηρεσίες και όχι μόνο στη Λιβύη, αλλά και αλλού. Εμείς, όταν ερχόμαστε για το μικρό, την ανανέωση των Patriot στη Σαουδική Αραβία και μας λέτε «όχι», με ποια όπλα θα έχουμε παρουσία σε όλη την περιοχή και ποια είναι η δική σας η πρόταση, πέρα από τις ευκολίες περί διεθνούς δικαίου, τις οποίες… 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καιρίδη. 
(Θόρυβος στην Αίθουσα)
Κύριε Πολάκη, το βρίσκετε σωστό αυτό που κάνετε; Κύριε Πολάκη, κύριε Καιρίδη, αν θέλετε βγείτε έξω να συζητήσετε. Δεν είναι σωστός αυτός ο τρόπος. Δεν γίνεται. 
Καλείται στο Βήμα ο κ. Ιωάννης Τσίμαρης, Βουλευτής στο ΠΑΣΟΚ.
Ζητώ συγγνώμη για την προηγούμενη καθυστέρηση. Ευχαριστώ πολύ. 
ΙΩΑΝΝΗΣ ΤΣΙΜΑΡΗΣ: Ευχαριστώ, κύριε Πρόεδρε. 
Κύριε Υπουργέ, αγαπητοί συνάδελφοι, συζητάμε ένα νομοσχέδιο το οποίο θέλει να φέρει κάποιες αλλαγές και θα πρέπει, όταν θέλουμε να κρίνουμε τα νομοσχέδια, να μιλάμε ειλικρινώς. Κύριε Υπουργέ, δεν ψηφίσαμε «παρών» στο πρόγραμμα «Προλαμβάνω». Η τροπολογία θεωρήθηκε όλη μαζί ως «παρών» γιατί είχε και άλλα άρθρα. Στην συζήτηση κατ’ άρθρον είπαμε ότι υποστηρίζουμε αυτές τις δράσεις. 
Άρα, γιατί κάνετε cherry picking που λένε και εστιάζετε εκεί; Γιατί θέλετε να προκαλέσετε εντυπώσεις. Θα ήταν πιο σωστό στην έρευνα που αναφέρατε, για το «Προλαμβάνω», να ρωτήσουμε τους ασθενείς εάν μετά τη διάγνωση πήγαν στον ιδιωτικό τομέα και αν πήγαν από επιλογή ή γιατί δυσκολεύτηκαν να βρουν στο δημόσιο σύστημα λύση και μάλιστα σύντομα. Θα είχε πολύ ενδιαφέρον σε αυτή την έρευνα να δούμε πραγματικά τι συμβαίνει. 
Και ας ξεκινήσω από ένα βασικό ερώτημα. Σε αυτό το νομοσχέδιο που φέρατε, τι αλλάζει για τον νοσηλευτή, ο οποίος κάνει βάρδιες σε υποστελεχωμένα τμήματα και συχνά μόνος του; Τι αλλάζει για τον ασθενή ο οποίος πηγαίνει στις δομές υγείας; Και γενικά τι αλλάζει για τον εργαζόμενο ο οποίος αμείβεται με μισθό δυσανάλογο των ευθυνών και του κόστους ζωής; Γιατί εδώ πέρα οι άνθρωποι δεν περιμένουν ανακοινώσεις, αλλά λύσεις. 
Φέρνετε κάποιες ρυθμίσεις. Είναι θετικές οι παρεμβάσεις που κάνατε. Θα τις δούμε τώρα αναλυτικά γραπτές, γιατί δεν μπορέσαμε -όπως τις ακούσαμε- να δούμε αν όντως είναι αυτές που ζητήσαμε. Αλλά δεν αλλάζει τα πράγματα.
 Ας πάμε στο νοσηλευτικό προσωπικό. Όλοι ξέρουμε πόσο σημαντική είναι η δουλειά τους. Όλοι ξέρουμε πόσο χρειάζονται. Όλοι ξέρουμε τις ανάγκες που θα προκύψουν στο μέλλον με τις χρόνιες παθήσεις. Όλοι ξέρουμε ότι το ΕΣΥ δυσκολεύεται να τους προσελκύσει και να τους κρατήσει όσους υπηρετούν. Πολλοί παραιτούνται. 
Στην ακρόαση φορέων η ΠΟΕΔΗΝ ανέφερε ότι στις εννέα πανεπιστημιακές σχολές νοσηλευτικής περίπου το ένα τρίτο των θέσεων έμεινε κενό. Και οι αρχικές αποδοχές τους -μιλάμε τώρα για νοσηλευτές ΠΕ- είναι οχτακόσια εξήντα ευρώ και εφτακόσια εξήντα οχτώ για τους βοηθούς νοσηλευτές. Αυτά φτάνουν για να ζήσει κάποιος; 
Εμείς με το παρόν νομοσχέδιο θα έρθουμε και θα πείσουμε έναν δεκαοχτάχρονο να επιλέξει να γίνει νοσηλευτής και να μπει στο Εθνικό Σύστημα Υγείας; Ακούσατε προηγουμένως την κ. Σπυριδάκη πόσα ρεπό χρωστάνε σε ένα νοσοκομείο του ΕΣΥ στο Λασίθι. Και τι βλέπουμε σε αυτές τις διατάξεις; Αντί να τους δώσουμε κίνητρα, αυξάνουμε τα καθήκοντα. Στα άρθρα 45, 44 και 47 προβλέπονται νέοι ρόλοι, όπως ο κλινικός εκπαιδευτής και ο εφημερεύουν νοσηλευτής
. Όντως χρειαζόμαστε εκπαίδευση, όντως χρειαζόμαστε συντονισμό και καλύτερη οργάνωση. Αλλά πώς θα γίνει αυτό; Ποιος θα αναλάβει αυτές τις αρμοδιότητες; Πάλι θα γίνει με ανάθεση, χωρίς διαφανή κριτήρια; Και αυτοί που θα αναλάβουν, με ποιους όρους; Ούτε καν με το ίδιο αντικείμενο θα συνεχίσουν να είναι και στην κλινική τους και θα κάνουν το παράλληλο καθήκον του εκπαιδευτή; Και οι εφημερεύοντες νοσηλευτές, αλλά και οι εκπαιδευτές θα είναι χωρίς πρόσθετη αμοιβή; Άρα, μιλάμε για περισσότερη δουλειά, για εντατικοποίηση; Αυτά είναι τα κίνητρα;
 Το ίδιο ισχύει και για τον ενιαίο κλάδο νοσηλευτών. Στο άρθρο 46 γίνεται βήμα προς την κατεύθυνση διαφοροποίησης. Εσείς το λέτε αναβάθμιση. Ο κ. Βλαχάκος το είπε σαν επιπλέον διοικητικός βαθμός. Είναι καλό αυτό. Μου φαίνεται, όμως, ότι με αυτήν την τροπολογία στρίβετε διά του αρραβώνος, γιατί άλλα πράγματα ζητούν οι νοσηλευτές Δεν ζητούν απλώς μια διαφορετική ονομασία στον υπηρεσιακό τους φάκελο. Ζητούν αναγνώριση της δουλειάς τους, των ευθυνών τους και των συνθηκών κάτω από τις οποίες εργάζονται. Ζητούν προοπτική εξέλιξης και καλύτερες αποδοχές. Μπορούμε με αυτό που φέρνετε εσείς να δώσουμε έστω και ένα ευρώ παραπάνω στους νοσηλευτές; Μπορούμε; 
Και τίθεται το ερώτημα, ποιος συμμετείχε στη διαμόρφωση αυτών των προτάσεων; Είπατε ο ίδιος, ότι οι διατάξεις προήλθαν από την Ένωση Νοσηλευτών Ελλάδος και ενσωματώθηκαν κατά λέξη. Κύριε Υπουργέ, η ΕΝΕ εκπροσωπεί τους ΠΕ και τους ΤΕ. Δεν εκπροσωπεί κανέναν από τους ΔΕ, που είναι πάνω από δέκα χιλιάδες. 
Γιατί, λοιπόν, δεν υπήρξε διάλογος με τους φορείς που τους εκπροσωπούν όπως η ΠΑΣΟΝΟΠ ή έστω το συνδικαλιστικό η ΠΟΕΔΗΝ; Και μάλιστα όχι μόνο αυτό, η ΕΝΕ που συμμετείχε στη διαμόρφωση αυτού του σπουδαίου νομοθετήματος και ήταν κάτι που το έφεραν όλοι οι νοσηλευτές, δεν παρουσιάστηκε καν στο ότι είναι στους φορείς. Είναι δυνατόν; Κάτι που ζήτησε η ίδια, συζητείται, κάτι που το ήθελε όλος ο κλάδος και δεν παρουσιάστηκε; Η ΠΟΕΔΗΝ που ήρθε και την καλέσατε -ενώ την ΠΑΣΟΝΟΠ δεν την καλέσατε- εξέφρασε σοβαρές αμφιβολίες για τις διατάξεις. Όταν νομοθετούμε για ολόκληρο το νοσηλευτικό προσωπικό, ο διάλογος οφείλει να περιλαμβάνει όλους όσους επηρεάζονται από τις αλλαγές. 
Και φυσικά είπατε ότι κατά την προσπάθεια δημιουργίας ενιαίου κλάδου συναντήσατε εμπόδια στη συνεννόηση με το Υπουργείο Εσωτερικών και είπατε μάλιστα για συνταγματικά κωλύματα. Ποια είναι αυτά, κύριε Υπουργέ; Ποια είναι αυτά; Και είπατε ότι θα μπορούν οι επόμενοι Υπουργοί να δώσουν λύση. Γιατί οι επόμενοι; Καιγόμαστε. Μπορούμε τώρα να δώσουμε λύση. Υπάρχουν. Μια πρόταση είναι. Όπως κάνετε τις νομοθετικές τροποποιήσεις, μπορεί να μπει και μία πρόταση που να λέει «προβλέπεται ενιαίος κλάδος νοσηλευτικής όπου εντάσσονται οι κατηγορίες ΠΕ, ΤΕ με τα καθήκοντα που προβλέπονται». 
Και το άλλο, το σοβαρό ζήτημα είναι για την αντιποίηση. Έφαγα τον χρόνο μ’ αυτά. Όσον αφορά την αντιποίηση, είπατε ότι τους καλύπτει η αιτιολογική έκθεση. Κανένας δεν λέει ότι πρέπει να προστατεύετε τους ασθενείς από τα όρια κάθε επαγγελματικής ειδικότητας. Αλλά κοιτάξτε να δείτε, όσον αφορά τον βοηθό νοσηλευτή που εργάζεται στο υποστελεχωμένο δημόσιο νοσοκομείο και καλείται να εκτελέσει υπηρεσιακή εντολή, θα πρέπει να υπάρξει σαφής διατύπωση και αυτή μπορεί να ενσωματωθεί στο άρθρο. Οι δικαστές με βάση την νομολογία και το νόμο δικάζουν. Άρα, για να μην έχουμε ανασφάλειες, μπορεί να μπει ακόμα μια πρόταση, η οποία να εξηγεί αυτήν την διαφοροποίηση. Και πρέπει να αλλάξουμε και την έννοια «βοηθοί», να μην λέμε «βοηθούς». Να τους λέμε ΔΕ, γιατί ουσιαστικά κάνουν πάρα πολλά καθήκοντα μέσα στο δημόσιο σύστημα υγείας. Και αυτό που χρειάζεται είναι να τους εκπαιδεύσουμε περαιτέρω με ειδικά εργαλεία για να γίνουν και αυτοί πανεπιστημιακού επιπέδου. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Ξαναέρχομαι, όμως, στη συγκεκριμένη πρόταση. Πρέπει να μπει για να σταματήσει η ανασφάλεια. Κάντε το νομοτεχνικά. Αν συμφωνείτε στην ουσία της εξαίρεσης, αποτύπωσε το ρητά. 
Και πάμε τώρα όσον αφορά το HTA. Ναι, συμφωνούμε. Πρέπει να μπει η αξιολόγηση και στα φάρμακα. Και είναι κάτι το οποίο το ζητήσαμε και έχουν γίνει και κάποιες τροποποιήσεις, τις οποίες τις θέλαμε. Ξέρετε ποιο είναι το θέμα; Το θέμα μας είναι ότι όλα θα καθοριστούν με υπουργικές αποφάσεις και δεν ξέρουμε ακριβώς ποιο είναι το πλαίσιο. Έχουμε ζητήσει συγκεκριμένο πλαίσιο. Πρέπει οι ασθενείς να έχουν δικαίωμα ψήφου. Θα πρέπει να υπάρξει ένα ολιστικό, μια διαβεβαίωση των βημάτων σε συγκεκριμένες περιόδους. Και το σημαντικότερο είναι ότι πάλι θα βάζουμε μέσα το clawback και δεν κάνουμε τίποτα γι’ αυτό. 
Θα πρέπει να δράσουμε έτσι ώστε να έρχεται η θεραπεία στην ώρα της και έγκαιρα και να μην εξαρτάται κατά πόσο το κράτος μπορεί ή όχι να βάζει εμπόδια και να καθυστερεί τη λήψη φαρμακευτικών θεραπειών λόγω clawback. Μία στις πέντε θεραπείες έρχονται. Πρέπει αυτό να αλλάξει. 
Κυρίες και κύριοι συνάδελφοι, εμείς στηρίζουμε τις αλλαγές που έχουν πραγματικό περιεχόμενο. Όσες, όμως, αφήνουν αναπάντητα ερωτήματα, λυπάμαι αλλά διατηρούμε... 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Τσίμαρη. 
Καλείται στο Βήμα η κ. Παναγιού Πούλου, ανεξάρτητη Βουλευτής. Θα ακολουθήσουν ο κ. Φλώρος και ο κ. Παπαηλιού. 
Ορίστε, κυρία συνάδελφε, έχετε τον λόγο.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Να χαιρετήσω τα παιδιά, κύριε Πρόεδρε, κατ’ αρχάς τη Αράχοβας, αλλά έφυγαν ήδη. Ως Βουλευτής Βοιωτίας, να τα καλωσορίσω. Δεν ξέρω αν τα πρόλαβα. 
Κυρίες και κύριοι συνάδελφοι, θα ξεκινήσω τη σημερινή μου ομιλία απευθυνόμενη στον Υπουργό Υγείας, τον κ. Άδωνι Γεωργιάδη -έφυγε, αλλά φαντάζομαι θα του μεταφερθούν- γιατί είναι μία ευκαιρία να απαντήσει σε ερωτήσεις που παραμένουν αναπάντητες στο Υπουργείο του. 
Ο λαλίστατος κατά τα άλλα στα ΜΜΕ κ. Γεωργιάδης, έχει μία ανεξήγητη αλλεργία στο να δίνει απαντήσεις στον κοινοβουλευτικό έλεγχο. Η κατάσταση του Εθνικού Συστήματος Υγείας είναι οικτρή, παρά τους πανηγυρισμούς της Κυβέρνησης, το ξέρουμε όλοι, το ζουν καθημερινά οι πολίτες, το πληρώνουν οι εργαζόμενοι και το επιβεβαιώνουν οι ίδιοι οι αριθμοί. Η υποστελέχωση έχει γίνει μόνιμη κατάσταση, όπως και τα εξαντλητικά ωράρια, οι χαμηλοί μισθοί, οι αφόρητες καθυστερήσεις στις προσλήψεις που φτάνουν τα τέσσερα και πέντε χρόνια, οι συμβασιούχοι ανακυκλώνονται χωρίς προοπτική επαγγελματικής εξέλιξης και ασφάλειας, την ίδια ώρα που χιλιάδες συνάδελφοί τους εγκαταλείπουν τη χώρα.
 Αυτή την πραγματικότητα την έχω αναδείξει και εγώ, όπως και άλλοι συνάδελφοι επανειλημμένα, εδώ στον κοινοβουλευτικό έλεγχο. Έχω καταθέσει πληθώρα ερωτήσεων και αναφορών προς το Υπουργείο Υγείας, οι οποίες παραμένουν ακόμη αναπάντητες. 



Μέσα από αυτές τις παρεμβάσεις αποκαλύπτεται με σαφήνεια η εικόνα στη Βοιτωτία ειδικά, μια εικόνα όμως που επαναλαμβάνεται σε ολόκληρη τη χώρα. Σας τα απαριθμώ όσο συνοπτικά γίνεται, γιατί ο χρόνος είναι περιορισμένος και παρακαλώ πάρα πολύ επιτέλους να απαντήσετε. 
Στα νοσοκομεία της Λειβαδιάς και της Θήβας η υποστελέχωση είναι δραματική. Λείπουν παθολόγοι, καρδιολόγοι, χειρουργοί, νοσηλευτικό προσωπικό αλλά και οικονομικοί πόροι και δημιουργούνται συνθήκες επικίνδυνες τόσο για τους ασθενείς όσο και για το προσωπικό. 
Πήγατε πρόσφατα, πήγε ο κ. Γεωργιάδης και να εγκαινιάσει τα ΤΕΠ. Πρέπει να πούμε στον Υπουργό ότι κάθε φορά που βάφουμε το σπίτι -αρχιτέκτονας είμαι- δεν κάνουμε εγκαίνια. Κάθε φορά που βάφουμε και επισκευάζουμε το σπίτι μας δεν κάνουμε εγκαίνια, επιτέλους. Και ενώ λείπουν βασικές ειδικότητες γιατρών που δεν μπορούν να καλύψουν τις εφημερίες των νοσοκομείων, αναγκάζονται επιπλέον σε συνεχείς μετακινήσεις για να καλύψουν κάποιες εφημερίες σε άλλη περιοχή. 
Πέραν των σοβαρών κινδύνων για την ασφάλεια υγείας των πολιτών και του υγειονομικού προσωπικού, παραβιάζεται επιπλέον η εργατική και ευρωπαϊκή νομοθεσία για τον χρόνο απασχόλησης. Αντίστοιχες σοβαρές ελλείψεις αντιμετωπίζουμε και σε όλες τις δομές πρωτοβάθμιας υγείας της Βοιωτίας και ιδιαίτερα σε περιοχές της Θήβας, όπως η Θίσβη, η Ξηρονομή και άλλα χωριά, που έμειναν χωρίς καν συνταγογράφηση. 
Η ΤΟΜΥ της Θήβας. Πηγαίνει προσωπικό από την ΤΟΜΥ της Θήβας, που την έχετε απαξιώσει πλήρως και καλύπτει ανάγκες του νοσοκομείου της Θήβας. Η ΤΟΜΥ της Λειβαδιάς ιδρύθηκε το 2019, την εγκαινιάσατε επιτέλους το 2025 και λειτουργεί με έναν γιατρό.
Ταυτόχρονα όμως έχουμε θρηνήσει συμπολίτες μας που παραμένουν αβοήθητοι, μεταφέρονται στα νοσοκομεία με περιπολικά γιατί έχει καταρρεύσει η επιχειρησιακή κάλυψη του ΕΚΑΒ στη Βοιωτία. Και ειδικά όσον αφορά στις δομές ψυχικής υγείας, επειδή το νομοσχέδιο που συζητάμε σήμερα αφορά στην ψυχική υγεία εν γένει, θα ήθελα να επισημάνω την υποβάθμιση των δομών του ΕΚΕΨΥΕ, που εξυπηρετούν τη Στερεά Ελλάδα λόγω μεγάλων ελλείψεων σε μόνιμο προσωπικό, ιδιαιτέρως δε στον τομέα της πρόληψης, όπου τα ραντεβού κλείνονται με χρονικό ορίζοντα εννιά μηνών. 
Αξίζει να κάνω μια αναφορά για τα Πρακτικά. Κύριε Υπουργέ, δημιουργήθηκε το παράρτημα του ΕΚΕΨΥΕ στη Λειβαδιά όταν ήμουν δήμαρχος και μεριμνήσαμε ως δήμος να παραχωρήσουμε ένα κτίριο του δήμου για τις ανάγκες του, ώστε να κάνει ένα παράρτημα του ΕΚΕΨΥΕ στη Λιβαδιά. Αυτό δημιουργήθηκε το 2019 και πράγματι τον πρώτο καιρό καταφέραμε αυτή την ταλαιπωρία των συμπολιτών μας αλλά και των πολιτών των όμορων νομών, που περίμεναν πάνω από έξι μήνες για ένα ραντεβού στην Αθήνα, να το περιορίσουμε και να το εξαλείψουμε στην αρχή. 
Θέλετε να σας πω ότι αυτή τη στιγμή ραντεβού για το ΕΚΕΨΥΕ της Λειβαδιάς κλείνετε μετά από εννέα μήνες; Μα ο χρόνος αυτός λοιπόν, ενώ στην αρχή περιορίστηκε, τώρα ξεπερνά η Λειβαδιά ακόμα και τον χρόνο καθυστέρησης των ραντεβού στην Αθήνα, γιατί ποτέ δεν προσλάβατε προσωπικό και περιφέρετε αυτούς τους λίγους γιατρούς περιοδικά, πότε στο ένα και πότε στο άλλο παράρτημα. 
Είναι θετικοί αυτοί οι αριθμοί; Δικαιολογούν τους πανηγυρισμούς σας; Μετρήσιμα στοιχεία είναι και όχι στείρα αντιπολίτευση, όπως αρέσκεστε να λέτε για να δικαιολογείτε τα αδικαιολόγητα. 
Όλα αυτά λοιπόν, κύριε Υπουργέ, και τόσα άλλα δεν είναι μεμονωμένα περιστατικά. Πρόκειται για συστηματική πολιτική εγκατάλειψης και σε αυτό το πλαίσιο έρχεται σήμερα το νομοσχέδιο που συζητάμε, ένα νομοσχέδιο σκούπα που δείχνει την ίδια ασυμμετρία, ιδιαίτερα στον τομέα της ψυχικής υγείας, που τη χρησιμοποιείτε ως δευτερεύον ζήτημα, ως μια πινελιά ενσυναίσθησης στο επικοινωνιακό προφίλ της Κυβέρνησης. 
Η ψυχική υγεία είναι όμως αναπόσπαστο μέρος της δημόσιας υγείας και μάλιστα ιδιαίτερα σημαντικό στις εποχές που ζούμε, ως κοινωνίες όπου τα ψυχικά νοσήματα σημειώνουν δραματική αύξηση για λόγους που δεν είναι της παρούσης. Απαιτεί επαρκή στελέχωση, σταθερή χρηματοδότηση και θεσμούς με πραγματική ανεξαρτησία και δημοκρατική νομιμοποίηση. 
Αντί για αυτά η Κυβέρνηση προχωρά με διορισμούς, αοριστίες και παραπομπές σε μελλοντικές αποφάσεις. Ακούστηκαν σε συνεδριάσεις των Επιτροπών συγκεκριμένες επιφυλάξεις και έγιναν συγκεκριμένες προτάσεις από θεσμικούς φορείς, από επαγγελματικές ενώσεις, από την Οικονομική και Κοινωνική Επιτροπή, από εργαζόμενους και από εκπροσώπους ληπτών υπηρεσιών. Η Κυβέρνηση της αγνοεί. Δεν ακούει καν τους φορείς. Και αυτό αποδεικνύεται και από τις ρυθμίσεις που φέρνετε σήμερα. 
Ξεκινάω από τον Πανελλήνιο Σύλλογο Ψυχολόγων. Η Κυβέρνηση προχωρά στη σύσταση νομικού προσώπου δημοσίου και επιβάλλει διορισμένη προσωρινή διοίκηση -ακούστε!- με θητεία έως τρία χρόνια, χωρίς εκλογές, με ευρείες αρμοδιότητες. Ένας αυτοδιοικούμενος φορέας δεν μπορεί να ξεκινά τη ζωή του υπό τον έλεγχο του Υπουργού. 
Τα επαγγελματικά δικαιώματα παραπέμπονται σε μελλοντικά προεδρικά διατάγματα, χωρίς δεσμευτική προθεσμία και χωρίς ρητές εγγυήσεις για τους ήδη αδειοδοτημένους ψυχολόγους και για τους ήδη εγγεγραμμένους φοιτητές. 
Και πρωτίστως για τη νομοθέτηση του προεδρικού διατάγματος, οφείλετε να λάβετε, κύριε Υπουργέ, γνωμοδότηση από το εκλεγμένο Κεντρικό Διοικητικό Συμβούλιο και με συμμετοχή πανεπιστημιακών τμημάτων και επαγγελματικών φορέων. 
Δεν έχω χρόνο να αναφερθώ και για τα παρατηρητήρια που προβλέπετε. Γιατί θα ήθελα να πω ότι, παρά το γεγονός ότι γίνονται συνέχεια προτάσεις και από όλα τα άλλα κόμματα της Αντιπολίτευσης αλλά και μεμονωμένα από τους Βουλευτές, δεν είστε διατεθειμένοι να υιοθετήσετε καμία πρόταση. 
Θα ήθελα μονάχα να κάνω κάποιες προτάσεις μάλλον και αν πράγματι έχετε διάθεση να τις ακούσετε, ας τις ακούσετε. Πρώτον, για τον Πανελλήνιο Σύλλογο Ψυχολόγων: ρητή προθεσμία για την έκδοση του προεδρικού διατάγματος των επαγγελματικών δικαιωμάτων των ψυχολόγων, με προστασία των ήδη αδειοδοτημένων και των φοιτητών ψυχολογίας. 
Δεύτερον, για τα δύο παρατηρητήρια: εγγυήσεις ανεξαρτησίας και πλουραλισμού, συμμετοχή επαγγελματικών φορέων, εργαζομένων και λοιπών υπηρεσιών. Σεβασμός στην επιστημονική τεκμηρίωση και όχι υπουργικός έλεγχος. 
Τρίτον, για το νοσηλευτικό επάγγελμα: σαφή διάκριση ώστε να μην ποινικοποιείται η κάλυψη κενών από βοηθούς νοσηλευτών ΔΕ, σαφές καθηκοντολόγιο, επαρκής στελέχωση και πρόσθετη αμοιβή, αντιμετώπιση της υποστελέχωσης με μόνιμες προσλήψεις. 
Τέταρτον, για τις εργασιακές ρυθμίσεις, σταματήστε επιτέλους την κάλυψη πάγιων αναγκών με μπλοκάκι. Μόνιμες προσλήψεις και όχι παράταση ορίου ηλικίας ως μόνιμη λύση. Έχετε βγει και πανηγυρίζετε ότι μειώνετε το ποσοστό ανεργίας, ενώ γνωρίζουμε όλοι ότι τριακόσιοι πενήντα χιλιάδες συνταξιούχοι και εργαζόμενοι για να μην φτωχοποιηθούν εξαναγκάζονται να δουλεύουν. 
Κυρίες και κύριοι συνάδελφοι, το νομοσχέδιο αυτό δεν αντιμετωπίζει τα αίτια της κρίσης στο Εθνικό Σύστημα Υγείας, που αναλυτικά και πλείστες φορές έχουν αναδειχθεί. Και στην ψυχική υγεία ειδικά επιβεβαιώνει την κυβερνητική αδιαφορία, αγνοεί τους φορείς, αγνοεί τις επιφυλάξεις τους και αγνοεί τις προτάσεις τους, αν και με τις νομοτεχνικές βελτιώσεις που κατέθεσε ο Υπουργός πριν άκουσε μερικές, αλλά δεν περιόρισε επ’ ουδενί τις δικές του υπερεξουσίες αλλά και δεν βελτιώνει το ΕΣΥ. Προσωπικά το καταψηφίζω. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ την κ. Πούλου. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα οκτώ μαθήτριες και μαθητές και δύο συνοδοί εκπαιδευτικοί από το Γυμνάσιο Αράχωβας, Β΄ Τμήμα. 
Η Βουλή σάς καλωσορίζει. Σας ευχόμαστε καλή πρόοδο.
(Χειροκροτήματα από όλες τις πτέρυγες της Βουλής)
Καλείται στο Βήμα ο κ. Κωνσταντίνος Φλώρος, ανεξάρτητος Βουλευτής.
ΚΩΝΣΤΑΝΤΙΝΟΣ ΦΛΩΡΟΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, με τη σύσταση του Πανελληνίου Συλλόγου Ψυχολόγων η εγγραφή στον νέο φορέα γίνεται προϋπόθεση για την άσκηση του επαγγέλματος. Όμως μαζί με αυτή την υποχρέωση πρέπει να είναι ξεκάθαρο τι δικαιούται να κάνει ο κάθε επαγγελματίας και πώς ελέγχεται για τη δουλειά του και ο πολίτης από την πλευρά του θα πρέπει μπορεί να ελέγχει μέσα από το μητρώο αν η άδεια του ψυχολόγο ισχύει και ποια συναφή προσόντα έχουν επαληθευθεί. 
Η πρόσβαση σε αυτές τις πληροφορίες πρέπει να είναι απλή και δωρεάν, χωρίς να απαιτείται αίτηση ή επικοινωνία με τον σύλλογο, να μπορεί ο πολίτης να τις βρίσκει ο ίδιος πριν κλείσει ραντεβού, αν καταθέσει μία καταγγελία να ενημερώνεται για την πορεία της και ο σύλλογος να δημοσιεύει συγκεντρωτικά πόσες καταγγελίες δέχεται και σε πόσο χρόνο τις εξετάζει.
Για τους ίδιους τους ψυχολόγους όμως μένει ανοιχτό το ζήτημα των επαγγελματικών δικαιωμάτων. Το άρθρο 26 παραπέμπει τον καθορισμό τους σε μελλοντικό προεδρικό διάταγμα. Άκουσα τον κύριο Υπουργό, τον κ. Γεωργιάδη, στην Επιτροπή να διαβεβαιώνει ότι όσοι έχουν ήδη άδεια δεν χάνουν το δικαίωμα να εργάζονται. 
Αυτή η διαβεβαίωση όμως χρειάζεται να περάσει και στον νόμο με ρητή μεταβατική πρόβλεψη μέχρι να τεθεί σε ισχύ το διάταγμα. Γιατί; Γιατί η σύνδεση των επαγγελματικών δικαιωμάτων με το πρόγραμμα σπουδών μπορεί να δημιουργήσει αμφισβητήσεις για το ποιες υπηρεσίες δικαιούται να παρέχει ο κάθε ψυχολόγος. Δεν μπορεί δηλαδή ο κάθε επαγγελματίας, που ήδη εργάζεται νόμιμα, να εξαρτάται από διαφορετικές ερμηνείες των υπηρεσιών. 
Προτείνω επίσης να οριστεί μια προθεσμία δύο ετών για την έκδοση του προεδρικού διατάγματος με συμμετοχή των πανεπιστημιακών Τμημάτων Ψυχολογίας και των επιστημονικών και επαγγελματικών φορέων. Δεν είναι λογικό να ιδρύεται ο Σύλλογος και να μένει χωρίς χρονοδιάγραμμα ο καθορισμός των δικαιωμάτων των μελών του. Και στο διάταγμα προφανώς πρέπει να κατοχυρωθούν τα ίδια βασικά δικαιώματα για όλους τους νόμιμα αδειοδοτημένους ψυχολόγους.
Για τις εξειδικευμένες πράξεις χρειάζεται να προσδιοριστούν η πρόσθετη εκπαίδευση και η εποπτευόμενη πρακτική, καθώς και ο τρόπος αξιολόγησης των προσόντων που ήδη έχουν αποκτηθεί, ώστε ο επαγγελματίας να ξέρει τι του αναγνωρίζεται και τι επιπλέον χρειάζεται για να αναλάβει μια συγκεκριμένη εργασία. 
Υπάρχει φυσικά και το ζήτημα της προσωρινής διοίκησης στο άρθρο 25 που μπορεί να παραμείνει δύο χρόνια με δυνατότητα παράτασης για ακόμη ένα και να εισηγηθεί τον νέο Κώδικα Δεοντολογίας. Εγώ προσωπικά δεν μπορώ να καταλάβω για ποιο λόγο πρέπει να αποφασίζει επί τόσο μεγάλο διάστημα μία διορισμένη διοίκηση για ένα ολόκληρο επάγγελμα. Οι πρώτες εκλογές πρέπει κανονικά να ολοκληρωθούν μέσα σε έναν χρόνο, άντε το πολύ δύο, η εκλεγμένη διοίκηση να αναλάβει την εισήγηση του κώδικα ύστερα από διαβούλευση με τα μέλη και μέχρι να εγκριθεί ο νέος κώδικας, να παραμείνει σε ισχύ ο σημερινός, όπως προβλέπει και το νομοσχέδιο.
Περνώντας τώρα στους νοσηλευτές, στο άρθρο 43 χρειάζεται μια ρητή διευκρίνιση για τους Δ.Ε. Βοηθούς Νοσηλευτών. Όταν εκτελούν τα νόμιμα καθήκοντά τους ή πράξεις που τους ανατίθενται νόμιμα, αυτό δεν συνιστά αντιποίηση. Και επειδή είπε και ο κύριος Υπουργός ότι αυτή είναι η πρόθεσή του -το άκουσα και αυτό στην επιτροπή-, ας αναφερθεί και στην ίδια τη διάταξη χωρίς αλλαγή στα επαγγελματικά δικαιώματα και τις ευθύνες κάθε κατηγορίας, γιατί εδώ προβλέπονται ποινικές κυρώσεις και αυτόφωρη διαδικασία οπότε δεν μπορούν να υπάρχουν ασάφειες για το τι επιτρέπεται και τι τιμωρείται.
Τώρα θέλω να σταθώ σε ένα άλλο θέμα που αφορά μια δυνατότητα σχετικά με την εργασία των νοσηλευτών έξω από το δημόσιο ωράριό τους. Ξέρουμε πολύ καλά όλοι ότι η ιδιωτική εργασία των νοσηλευτών επιτρέπεται εκτός ωραρίου με προηγούμενη άδεια. Το ίδιο φυσικά ισχύει και για τους γιατρούς του ΕΣΥ. Επειδή, λοιπόν, συζητώ καθημερινά με αρκετούς νοσηλευτές, είτε επικουρικούς είτε μόνιμους, μου μεταφέρουν συχνά ένα συγκεκριμένο αίτημα, να αντικατασταθεί η υπηρεσιακή άδεια που έχουν και λαμβάνουν με ηλεκτρονική γνωστοποίηση. Αυτό μπορεί να γίνει με ειδική νομοθετική ρύθμιση με τις υποχρεώσεις στο ΕΣΥ προφανώς να παραμένουν ακέραιες, τηρώντας τα όρια εργασίας και ανάπαυσης, με την υπηρεσία να διατηρεί τον έλεγχο και να μπορεί να περιορίζει ή να απαγορεύει τη δραστηριότητα εφόσον υπάρχει υπηρεσιακή ανάγκη. Άρα, η ιδιωτική εργασία θα ασκείται μέσα στα επαγγελματικά τους δικαιώματα χωρίς χρήση δημοσίων πόρων προφανώς ή προσέλκυση πελατών μέσω της δημόσιας αυτής θέσης που κατέχουν, καθώς στόχος είναι να μπορούν να συμπληρώνουν νόμιμα το εισόδημά τους παραμένοντας στο ΕΣΥ. Όλο αυτό φυσικά δεν απαλλάσσει εσάς ως Κυβέρνηση από την ευθύνη για προσλήψεις και καλύτερες αποδοχές. Η δεύτερη δουλειά πρέπει να παραμένει επιλογή και όχι απάντηση σε όποιον ζητά καλύτερο μισθό. Σας ζητώ να εξετάσετε αυτήν την πρόταση. 
Και πριν κλείσω, κύριε Υπουργέ, σας έχω καταθέσει από τις 3 Αυγούστου μία ερώτηση για αναμονές ασθενών με βαριά αναπηρία και σοβαρές χρόνιες παθήσεις στο ΕΣΥ, όπως επίσης για χρηματικές επιβαρύνσεις ασθενών με κυστική ίνωση σχετικά με το φάρμακο CREON. Έχουν περάσει σχεδόν τρεις μήνες από όταν σας έχω καταθέσει την ερώτηση και απάντηση δεν έχω πάρει. Ο Κανονισμός προβλέπει είκοσι πέντε ημέρες για απάντηση στις ερωτήσεις. Και δεν είναι η μόνη. Έχω από τον Φεβρουάριο άλλη ερώτηση για ανάγκη δημιουργίας παιδιατρικής ΜΕΘ στην Περιφέρεια Ανατολικής Μακεδονίας και Θράκης, αναπάντητη και αυτή. Αναπάντητη και ερώτηση σχετικά με ελλείψεις στο Νοσοκομείο της Άρτας, στην Παθολογική Κλινική. Υπάρχουν και άλλες ερωτήσεις που έχω κάνει που είναι κοινές με άλλων Βουλευτών και σε εκείνους έχουν απαντηθεί, ενώ η δική μου δεν έχει απαντηθεί. Δεν μπορώ να καταλάβω το γιατί. Δεν θέλω να πιστεύω και δεν νομίζω ότι είναι κάτι προσωπικό. Θεωρώ ότι οφείλεται μάλλον σε κάποιο φόρτο εργασίας. Δεν μπορώ να το αποδώσω κάπου αλλού. Έχω πολλές ερωτήσεις. Θα τις καταθέσω όλες αυτές στα Πρακτικά. 
Είμαι βέβαιος, κύριε Υπουργέ, ότι γνωρίζετε ότι οι Βουλευτές της Αντιπολίτευσης δεν είμαστε διακοσμητικοί, ούτε οι πολίτες που εκπροσωπούμε είναι δεύτερης κατηγορίας. Και εσείς αντιπολιτευόμενος ξεκινήσατε. Τα γνωρίζετε πολύ καλά, καλύτερα ίσως και από τον καθένα εδώ μέσα αυτήν τη στιγμή. Δεν ζητάμε λοιπόν κάποια χάρη, ζητάμε να κάνει καθένας τη δουλειά του. Παρακαλώ απαντήστε τις ερωτήσεις και καταθέσετε τα έγγραφα που σας έχω ζητήσει, μήπως και καταφέρουμε να λύσουμε και κάποια από τα πολλά προβλήματα που αντιμετωπίζει η ελληνική κοινωνία. 
Σε ευχαριστώ πολύ. 
(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά τα προαναφερθέντα έγγραφα, τα οποίο βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Φλώρο. 
Επόμενος ομιλητής ο κ. Γεώργιος Παπαηλιού, Βουλευτής του ΣΥΡΙΖΑ. Θα ακολουθήσουν ο κ. Αμανατίδης και ο κ. Παπαθανάσης. 
Ορίστε, κύριε Παπαηλιού. 
ΓΕΩΡΓΙΟΣ ΠΑΠΑΗΛΙΟΥ: Ευχαριστώ, κύριε Πρόεδρε.
Κυρίες και κύριοι συνάδελφοι, θυμάμαι το χειροκρότημα, θυμάμαι τον θαυμασμό που για λόγους επικοινωνιακούς εκφράζατε για το ιατρικό και νοσηλευτικό προσωπικό των δημοσίων νοσοκομείων την περίοδο του covid. Εκ των πραγμάτων -και αυτό προκύπτει και από το νομοσχέδιο που συζητείται σήμερα- όλα αυτά ήταν επικοινωνιακά, όπως συνηθίζετε ως Κυβέρνηση να πράττετε και να μη λαμβάνετε αποφάσεις υπέρ της μεγάλης κοινωνικής πλειοψηφίας. 
Άλλο ένα νομοσχέδιο που συζητείται σήμερα. Και αυτό, όπως και πολλά άλλα προηγουμένως, μνημείο κακής νομοθέτησης. Νομοθέτηση που εσείς καταλαβαίνετε με τον συγκεκριμένο τρόπο. Είναι ένα πολυθεματικό νομοσχέδιο, χωρίς συνεκτικό ιστό για τη δημόσια υγεία. Το νομοσχέδιο αποτελεί χαρακτηριστικό παράδειγμα αποσπασματικής νομοθετικής πρακτικής που ακολουθεί η Κυβέρνησή σας. Υπό έναν εξαιρετικά εκτενή τίτλο συγκεντρώνονται ρυθμίσεις για την ψυχική υγεία, την επαγγελματική οργάνωση των ψυχολόγων, τη νοσηλευτική, το προσωπικό του ΕΣΥ, τις τεχνολογίες υγείας, το φάρμακο και σειρά άλλων ζητημάτων, αλλά και ρυθμίσεων οι οποίες δεν συνδέονται καν με τον -να το πω έτσι- κεντρικό κορμό του νομοσχεδίου. 
Η Κυβέρνηση παρουσιάζει αυτήν τη συσσώρευση εν πολλοίς ετερόκλητων διατάξεων ως επιχείρηση εκσυγχρονισμού. Ωστόσο, η πραγματική αξία μιας νομοθετικής πρωτοβουλίας δεν μετράται από τον αριθμό των ρυθμίσεων, αλλά από το κατά πόσο αντιμετωπίζει ουσιαστικά τα προβλήματα των εμπλεκομένων στο συγκεκριμένο πεδίο και γενικότερα της ελληνικής κοινωνίας. Αυτό, συνεπώς, δεν γίνεται με τις ρυθμίσεις του υπό κρίση νομοσχεδίου. 
Η χώρα δεν στερείται θεσμικών σχημάτων, επιτροπών, παρατηρητηρίων. Σε όλους τους τομείς, σε όλα τα πεδία υπάρχουν θεσμοθετημένα αυτά τα σχήματα. Στερείται στην προκειμένη περίπτωση επαρκώς στελεχωμένων δημοσίων δομών. Στερείται ισχυρής πρωτοβάθμιας φροντίδας, ιδίως στην περιφέρεια. Στερείται οργανωμένων υπηρεσιών ψυχικής υγείας και ενός συστήματος που θα εγγυάται σε κάθε πολίτη έγκυρη, ποιοτική και δωρεάν περίθαλψη.
Η Κυβέρνηση νομοθετεί για την οργανωτική αρχιτεκτονική της υγείας χωρίς να παρουσιάζει μέσω του συγκεκριμένου νομοσχεδίου μία ολοκληρωμένη απάντηση στο ζήτημα της ουσιαστικής ενίσχυσης του δημόσιου συστήματος υγείας, στο οποίο εξάλλου δεν πιστεύετε και το οποίο προσπαθείτε με κάθε τρόπο να υπονομεύσετε και το έχετε κάνει με τις μέχρι τώρα πρωτοβουλίες σας. Οι θεσμοί αποκτούν πραγματικό κοινωνικό περιεχόμενο μόνο όταν συνοδεύονται από πραγματικούς πόρους, ανθρώπινο δυναμικό, δημοκρατική λογοδοσία και μετρήσιμα αποτελέσματα.
Εκ των πραγμάτων, λόγω χρόνου, θα αναφερθώ σε ορισμένα κεφάλαια του νομοσχεδίου. Ως προς τη θεσμική κατοχύρωση του Πανελληνίου Συλλόγου Ψυχολόγων, η σύστασή του συνιστά πράγματι θεσμική παρέμβαση, αλλά η κατοχύρωση του επαγγέλματος, η διασφάλιση επιστημονικών και δεοντολογικών κανόνων και η προστασία των πολιτών από την αντιποίηση επαγγελματικών ιδιοτήτων αποτελούν θεμιτούς και αναγκαίους στόχους. Ωστόσο, υπάρχουν ζητήματα, όπως η δημοκρατική αντιπροσώπευση του συνόλου των επαγγελματιών ψυχολόγων, τα οποία όχι μόνον δεν αντιμετωπίζονται, αλλά με τον τρόπο που νομοθετείτε και κυρίως με τον διορισμό από τον ίδιο τον Υπουργό μιας προσωρινής διοίκησης για πολλά χρόνια, λαμβάνονται οι αποφάσεις μακριά από τα μέλη. 



Επομένως, θα έλεγα ότι ως προς τη δημοκρατική λειτουργία, επειδή την απεχθάνεστε γενικότερα σε όλους τους τομείς, είστε απολύτως συνεπής. Αντί να προσφύγει δηλαδή ο Πανελλήνιος Σύλλογος Ψυχολόγων στις κάλπες των υφιστάμενων πρωτοβάθμιων επιστημονικών σωματείων του κλάδου διορίζεται η προσωρινή διοικούσα επιτροπή. 
Ως προς το Εθνικό Παρατηρητήριο Ψυχοθεραπείας και Συμβουλευτικής Ψυχικής Υγείας μπορεί να συμβάλει στην επιστημονική τεκμηρίωση, στην αξιολόγηση πρακτικών και στη διαμόρφωση κοινών ποιοτικών προδιαγραφών. Δεν αμφισβητείται η αντίληψη ότι η θεσμική παρακολούθηση αρκεί από μόνη της για να συγκροτήσει αποτελεσματική πολιτική ψυχικής υγείας. Το πραγματικό ερώτημα όμως είναι διαφορετικό. Πώς θα αποκτήσει πρόσβαση σε ποιοτική ψυχοθεραπευτική υποστήριξη ένας πολίτης που δεν έχει την οικονομική δυνατότητα να απευθυνθεί στον ιδιωτικό τομέα; Πώς θα υποστηριχθούν τα παιδιά, οι έφηβοι, οι οικογένειες με χαμηλά εισοδήματα, οι κάτοικοι των απομακρυσμένων από το κέντρο περιοχών και οι άνθρωποι που αντιμετωπίζουν χρόνια προβλήματα ψυχικής υγείας; Η ψυχοθεραπεία δεν μπορεί να αντιμετωπίζεται ως προνόμιο όσων έχουν την οικονομική δυνατότητα να την πληρώσουν διότι η ψυχική υγεία είναι αναπόσπαστο μέρος του κοινωνικού δικαιώματος στην υγεία. 
Ως προς το Εθνικό Παρατηρητήριο Ψυχιατροδικαστικής, θέλω να πω ότι η ψυχιατροδικαστική αποτελεί πεδίο όπου συναντώνται η ιατρική επιστήμη, η δικαιοσύνη, η προστασία της ανθρώπινης αξιοπρέπειας και τα θεμελιώδη δικαιώματα. Η συγκρότηση, λοιπόν, ενός εθνικού επιστημονικού μηχανισμού θα μπορούσε να συμβάλει στην ανάπτυξη κοινών προτύπων, όμως λόγω της αυξημένης ευαισθησίας του συγκεκριμένου πεδίου και της συγκεκριμένης ρύθμισης απαιτούνται αυξημένες θεσμικές εγγυήσεις. 
Κυρίες και κύριοι συνάδελφοι, λόγω χρόνου θα ήθελα να ρωτήσω τον Υπουργό Υγείας, τελειώνοντας σχεδόν, ποιοι ακριβώς θα στελεχώσουν και ποιοι θα κάνουν κουμάντο σε αυτό το παρατηρητήριο. Μήπως κάποια κυκλώματα που προκαλούν τη δημοσιότητα αλλά και την οργή του πανελληνίου; Είμαστε επιφυλακτικοί έως αρνητικοί διότι ο πρόσφατος βίος και πολιτεία σας δεν μας επιτρέπει άλλου είδους στάση. 
Τέλος, θα ήθελα να παρατηρήσω για το άρθρο 55 ότι παρατείνεται η παραμονή των ιατρών του ΕΣΥ μέχρι τα 70 τους χρόνια. Πρόκειται για την πλήρη ομολογία σας ότι το ΕΣΥ έχει καταρρεύσει. Αντί να διπλασιάσετε τους μισθούς των ιατρών, αντί για αυτοτελή... 
ΠΡΟΕΔΡΕΥΩΝ (Βασίλειος Βιλιάρδος): Ολοκληρώθηκε ο χρόνος, κύριε Παπαηλιού. Λυπάμαι. Ευχαριστούμε πολύ. 
Έχουν μείνει ακόμη τέσσερις Βουλευτές για ομιλία. Μετά είναι οι κοινοβουλευτικοί που δεν έχουν δηλώσει, όπως ο κ. Καιρίδης, ο κ. Καζαμίας, η κ. Δάγκα και ο κ. Χήτας. Απλά να πάρει κάποιος σειρά. 
Ο κ. Αμανατίδης, Βουλευτής του ΣΥΡΙΖΑ, έχει τον λόγο.
ΙΩΑΝΝΗΣ ΑΜΑΝΑΤΙΔΗΣ:  Σας ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, η τοποθέτησή μου δεν θα είναι τόσο επί των άρθρων του νομοσχεδίου για το οποίο άλλωστε αρμοδιότεροι εμού έχουν τοποθετηθεί. Θέλω να μιλήσω για την τροπολογία του Υπουργείου Παιδείας επάνω στον ν.4653/2020. Ο ν.4653/2020 με τη θεσμοθέτηση της ΕΘΑΑΕ, δηλαδή, της Εθνικής Αρχής της Ανώτατης Εκπαίδευσης, αντικατέστησε την Αρχή Διασφάλισης και Πιστοποίησης Ποιότητας στην Ανώτατη Εκπαίδευση, ΑΔΙΠ. 
Ιδιαίτερη σημασία σε αυτό το άρθρο, όταν γινόταν η συζήτηση σε αυτόν τον νόμο, δώσαμε στο άρθρο 16 το οποίο προέβλεπε τη σύνδεση μέρους της τακτικής χρηματοδότησης των ΑΕΙ με κριτήρια ποιότητας και επιδόσεων. Ήταν και το βασικό σημείο αντιπαράθεσής μας με την Κυβέρνηση. Είχαμε εκφράσει την αντίθεσή μας στη συγκεκριμένη σύνδεση υποστηρίζοντας ότι η επαρκής δημόσια χρηματοδότηση αποτελεί υποχρέωση της πολιτείας και δεν μπορεί να εξαρτάται από ένα σύστημα ανταγωνιστικής κατάταξης των πανεπιστημίων. Η κριτική δεν αφορούσε την ανάγκη αξιολόγησης του εκπαιδευτικού και ερευνητικού έργου αλλά τον χαρακτήρα, τους στόχους και τις συνέπειες του συστήματος που θεσμοθετήθηκε.
Η Κυβέρνηση με την τροπολογία αυτή επιλέγει να αναμορφώσει επιμέρους διαδικασίες του συστήματος αξιολόγησης χωρίς να επανεξετάζει τη συνολική φιλοσοφία του νόμου 4653. Πρώτα από όλα δεν αναθεωρείται ο κεντρικός ρόλος της ΕΘΑΑΕ στο σύστημα αξιολόγησης και πιστοποίησης των πανεπιστημίων. Δεύτερον, δεν προωθείται μια ουσιαστική διαφορετική σχέση μεταξύ εξωτερικής αξιολόγησης, εσωτερικής αξιολόγησης και ακαδημαϊκής αυτοδιοίκησης. Τρίτον, δεν αντιμετωπίζεται το ζήτημα της σύνδεσης της αξιολόγησης με τη χρηματοδότηση των ΑΕΙ το οποίο αποτελεί κεντρική και διαχρονική πολιτική διαφωνία μας με το υφιστάμενο θεσμικό πλαίσιο. Και τέταρτον, η τροπολογία επικεντρώνεται κυρίως στη διοικητική αποτελεσματικότητα του συστήματος χωρίς αντίστοιχη μέριμνα για την ενίσχυση των πραγματικών προϋποθέσεων ποιότητας ανώτατης εκπαίδευσης. Δηλαδή, τι; Αυτό το οποίο παρέχουν τα πανεπιστήμια μας. Επαρκή χρηματοδότηση, προσωπικό, υποδομές, ερευνητική υποστήριξη και φοιτητική μέριμνα. Άλλωστε με το 3,5% για την παιδεία και με φοιτητές να μην μπορούν να σπουδάσουν ενώ έχουν περάσει στα πανεπιστήμια νομίζουμε ότι το ότι ποιότητα ίσον αξιολόγηση, που ανέφερε ο Υφυπουργός Παιδείας, ο κ. Παπαϊωάννου, είναι μία προσπάθεια να ρίξει την μπάλα έξω από το γήπεδο γιατί αυτά δεν είναι τα πραγματικά προβλήματα της παιδείας. 
Οι επιμέρους μεταβολές της διαδικασίας εξωτερικής αξιολόγησης απαιτούν ισχυρές εγγυήσεις διαφάνειας, αντικειμενικότητας και συμμετοχής της ακαδημαϊκής κοινότητας. Επιλέγετε, δηλαδή, σαν Κυβέρνηση να διατηρήσετε και να αναδιοργανώσετε το συγκεκριμένο μοντέλο αντί να προχωρήσετε στην ουσιαστική αναθεώρησή του. Άλλωστε γι’ αυτόν τον λόγο είμαστε κατά της τροπολογίας αυτής. Η άρνησή μας αυτή δεν συνιστά άρνηση της αξιολόγησης των πανεπιστημίων μας ως θεσμού αλλά υποστηρίζουμε την ουσιαστική, επιστημονικά τεκμηριωμένη και διαφανή αξιολόγηση του εκπαιδευτικού και ερευνητικού έργου, με στόχο τη συνεχή βελτίωση της ποιότητας της δημόσιας ανώτατης εκπαίδευσης και με ενεργή συμμετοχή της ακαδημαϊκής κοινότητας. 
Η τροπολογία αφορά σε επιμέρους οργανωτικές και διαδικαστικές μεταβολές χωρίς να αντιμετωπίζει τη συνολική σχέση μεταξύ αξιολόγησης ακαδημαϊκής αυτοδιοίκησης και δημόσιας χρηματοδότησης. Η δική μας θέση  είναι η διαμόρφωση ενός διαφορετικού συστήματος αξιολόγησης το οποίο θα υπηρετεί την ακαδημαϊκή ποιότητα, θα ενισχύει τη δημοκρατική λειτουργία και το αυτοδιοίκητο των πανεπιστημίων και θα στηρίζεται στην επαρκή δημόσια χρηματοδότηση, στην ενίσχυση του ανθρώπινου δυναμικού και στις αναγκαίες εκπαιδευτικές και ερευνητικές υποδομές. Η αναγκαία αξιολόγηση των πανεπιστημίων προϋποθέτει θεσμική αξιοπιστία, δημοκρατική συμμετοχή και ουσιαστική υποστήριξη του δημόσιου πανεπιστημίου με κριτήριο τη βελτίωση της ποιότητας των σπουδών και την εξυπηρέτηση των κοινωνικών και μορφωτικών αγαθών. 
Θα μου επιτρέψετε. Είναι η πρώτη φορά που θα το κάνω εδώ και πάρα πολλά χρόνια. Δεν συνηθίζω να ξεφεύγω ή αν θέλετε να παρεκκλίνω από τα όρια που θέτει η εισήγηση πάνω σε ένα νομοσχέδιο. Θα μπορούσα να μιλήσω για τα άρθρα του και τι θέλουμε για την ψυχική υγεία, τη συμβουλευτική κλπ. Ωστόσο δεν μπορώ σαν Βουλευτής Θεσσαλονίκης παρά να θέσω την προσοχή της Ολομέλειας σε αυτό που είπε ο Πρωθυπουργός ανεβαίνοντας για τις εορταστικές εκδηλώσεις της 28ης Οκτωβρίου στη Θεσσαλονίκη. Η προσοχή αυτής της Κυβέρνησης είναι στραμμένη στη Θεσσαλονίκη και τη Μακεδονία. Μάλιστα. Μόνο που αυτό γίνεται μόνο προεκλογικά. 
Ο ίδιος ο Πρωθυπουργός -και δεν απευθύνομαι σε εσάς, κύριε Υπουργέ, γιατί εσείς την απάντηση τη δώσατε, το ξεκαθαρίσατε και όπως είπατε «δεν θα χαλάσουμε τις καρδιές μας», έτσι το είπατε για το Νοσοκομείο Άγιος Παύλος- ο Πρωθυπουργός, λοιπόν, έχει στραμμένη την προσοχή του στη Θεσσαλονίκη μόνον όταν είναι προεκλογικά. Το 2024, στις 9 Απριλίου, ενημερώθηκε για την προμελέτη που είχε εκπονηθεί για τη νέα πτέρυγα του Νοσοκομείου, είπε πως θα δει το θέμα προσωπικά και ζήτησε να του δείξουν μάλιστα τον χώρο όπου προτείνεται η νέα πτέρυγα.
«Είπε ο Πρωθυπουργός ότι θα το δει προσωπικά το θέμα, του δείξαμε τον χώρο των δεκατεσσάρων στρεμμάτων», ανέφερε ο Διοικητής «έδειξε μεγάλο ενδιαφέρον, ζήτησε να δει και τον χώρο. Είναι το μοναδικό νοσοκομείο της Ανατολικής Θεσσαλονίκης, το οποίο με διακόσια δύο καινούργια κρεβάτια και διακόσια που έχουμε, θα μπορούσε να είναι ένα νοσοκομείο τετρακοσίων κλινών που θα λύσει πολλά προβλήματα». Μάλιστα τότε είχαν κυκλοφορήσει και οι μακέτες -μία, δύο και η μελέτη στα συρτάρια του Υπουργείου Υγείας από το 2022 και το 2023. Από τότε είναι η μελέτη των εβδομήντα εκατομμυρίων στα συρτάρια του Υπουργείου Υγείας! 
Δυστυχώς είναι αλήθεια, κύριε Υπουργέ, δεν ήμουν μετά το 2023 Βουλευτής, αλλά εδώ αυτόν τον φάκελο δεν θα τον κλείσω ώσπου ο ίδιος ο Πρωθυπουργός να ζητήσει πίσω τη μελέτη την οποία παρήγγειλαν τον Μάιο και από τα εβδομήντα εκατομμύρια πηγαίνουν για δεκαπέντε εκατομμύρια μελέτη, η οποία θα ολοκληρωθεί τώρα τον Νοέμβριο. Θέλω να το καταγγείλω στους πολίτες της Θεσσαλονίκης και ειδικά της Ανατολικής Θεσσαλονίκης για τα ψέματα τα προεκλογικά του 2024 και τα συνεχιζόμενα ψέματα του ίδιου του Πρωθυπουργού, του Κυριάκου Μητσοτάκη, που με προσωπικό του ενδιαφέρον θα χτιζόταν η πτέρυγα που θα μπορούσε στα τέσσερα χρόνια να είχε γίνει, από το 2022, όπως προέβλεπε η μελέτη εκείνη. 
Τα ψέματα τελειώνουν. Οι εκλογές θα έρθουν και ο κόσμος πρέπει να αποφασίσει. Απέναντι, λοιπόν, σε αυτήν την πολιτική χρειάζονται άλλες πολιτικές. Θέλω να το πω και αυτό όσον αφορά την εξωτερική πολιτική, ελπίζω να μην εγκαταλείψουμε και το διεθνές Δίκαιο.  Η απόφαση της Ελλάδος να απέχει από την ψηφοφορία για το ψήφισμα για την καταδίκη του ναυτικού αποκλεισμού από τη μεριά των Ηνωμένων Πολιτειών της Κούβας, ενώ υπερψηφίστηκε από 130 χώρες, εμένα τουλάχιστον μου προκαλεί ανησυχία. 
Με τα λόγια αυτά, κύριε Πρόεδρε, σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Αμανατίδη. 
Κύριε Καιρίδη, θα κάνετε τώρα την ομιλία σας ή πιο μετά; 
ΔΗΜΗΤΡΙΟΣ ΚΑΙΡΙΔΗΣ: Πιο μετά, για να ακούσω.
ΠΡΟΕΔΡΕΥΩΝ (Βασίλειος Βιλιάρδος): Ωραία, άλλοι τρεις ομιλητές ακόμη. 
Καλούμε στο Βήμα τον κ. Αθανάσιο Παπαθανάση, Βουλευτή της Νέας Δημοκρατίας και θα ακολουθήσουν οι δύο τελευταίοι, η κ. Βουτσινά και ο κ. Κρητικός. 
Ορίστε, κύριε Παπαθανάση.
ΑΘΑΝΑΣΙΟΣ ΠΑΠΑΘΑΝΑΣΗΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, η αξία μιας μεταρρύθμισης στην υγεία αποδεικνύεται τη στιγμή που ο πολίτης χρειάζεται βοήθεια, όταν ένας νέος αναζητά ψυχολογική υποστήριξη, όταν μια οικογένεια περιμένει μια θεραπεία για ένα σπάνιο νόσημα και όταν ένας ασθενής χρειάζεται ασφαλή νοσηλευτική φροντίδα μέσα στη νύχτα. Εκεί κρίνεται η ευθύνη της πολιτείας, δηλαδή στην αξιοπιστία των υπηρεσιών, στην προστασία του ασθενούς, στην έγκαιρη πρόσβαση και στη στήριξη των ανθρώπων που υπηρετούν στο Εθνικό Σύστημα Υγείας. 
Με αυτό το κριτήριο στηρίζω το σημερινό νομοσχέδιο γιατί πρόκειται για μια παρέμβαση με διακριτές, αλλά συμπληρωματικές κατευθύνσεις: Τη θεσμική οργάνωση των ψυχολόγων, την επιστημονική υποστήριξη της Πολιτικής Ψυχικής Υγείας, την αναβάθμιση της οργάνωσης της νοσηλευτικής φροντίδας και τη βελτίωση των διαδικασιών πρόσβασης σε νέες θεραπείες. 
Κυρίες και κύριοι συνάδελφοι, η ψυχική υγεία πρέπει να αντιμετωπίζεται ως αναπόσπαστο μέρος της δημόσιας υγείας. Ο άνθρωπος που αναζητά βοήθεια έχει δικαίωμα να γνωρίζει ότι απευθύνεται σε νόμιμα ασκούντα επαγγελματία με επιστημονική κατάρτιση, σαφείς υποχρεώσεις και λογοδοσία. Η σύσταση του Πανελλήνιου Συλλόγου Ψυχολόγων ως νομικού προσώπου δημοσίου δικαίου δημιουργεί ένα ενιαίο πλαίσιο εκπροσώπησης και επαγγελματικής ευθύνης. Το ενιαίο Μητρώο, η υποχρεωτική εγγραφή, η οργάνωση πειθαρχικών διαδικασιών και η δυνατότητα παρέμβασης του συλλόγου σε υποθέσεις αντιποίησης αποκτούν συγκεκριμένο κοινωνικό περιεχόμενο και ενισχύουν τις εγγυήσεις προστασίας του πολίτη. 
Ως φαρμακοποιός και για χρόνια Αντιπρόεδρος του Πανελλήνιου Φαρμακευτικού Συλλόγου, γνωρίζω τη σημασία που έχει ένας επιστημονικός σύλλογος όταν συνδέει την εκπροσώπηση του κλάδου με τη δεοντολογία, τη συνεχιζόμενη εκπαίδευση και την ευθύνη απέναντι στην κοινωνία.
Παράλληλα, χρειάζεται σαφήνεια απέναντι στους ίδιους τους επαγγελματίες. Όπως διευκρίνισε και ο Υπουργός στην Επιτροπή, οι ήδη αδειοδοτημένοι  ψυχολόγοι συνεχίζουν να ασκούν το επάγγελμά τους, τηρώντας την υποχρέωση εγγραφής στο νέο φορέα μέσα στην προβλεπόμενη προθεσμία. Η μετάβαση οφείλει να γίνει με ενημέρωση, απλές διαδικασίες και σεβασμό σε όλους τους νόμιμα ασκούντες το επάγγελμα στον δημόσιο και ιδιωτικό τομέα. Η ανάδειξη των αιρετών οργάνων πρέπει να προχωρήσει έγκαιρα με ουσιαστική συμμετοχή των μελών. 
Ιδιαίτερη βαρύτητα έχει η πρόβλεψη για τον νέο Κώδικα Ηθικής και Δεοντολογίας με ειδική μέριμνα για παιδιά και εφήβους, για την επαγγελματική προβολή και για τη χρήση των μέσων κοινωνικής δικτύωσης. Η εμπιστοσύνη ενός παιδιού και η αγωνία ενός γονέα απαιτούν αυξημένη προστασία. Η δημόσια παρουσία ενός επαγγελματία ψυχικής υγείας απαιτεί επιστημονική υπευθυνότητα. 
Εξίσου σημαντικό είναι να προχωρήσουν έγκαιρα οι Πράξεις που προβλέπει το νομοσχέδιο, δηλαδή το Προεδρικό Διάταγμα για τα επαγγελματικά δικαιώματα και η κύρωση του νέου Κώδικα.
Κυρίες και κύριοι συνάδελφοι, τα δύο εθνικά Παρατηρητήρια μπορούν να προσφέρουν την επιστημονική τεκμηρίωση που χρειάζεται αυτή η προσπάθεια. Το Παρατηρητήριο Ψυχοθεραπείας και Συμβουλευτικής Ψυχικής Υγείας προβλέπεται να εισηγείται για την εκπαίδευση της κατευθυντήριες οδηγίες και τις προδιαγραφές ποιότητας, αξιοποιώντας στοιχεία για τις υπηρεσίες και τις ανάγκες του πληθυσμού.
Ως Βουλευτής Αιτωλοακαρνανίας δίνω ιδιαίτερη σημασία στην καταγραφή της γεωγραφικής κατανομής των επαγγελματιών. Πρέπει να γνωρίζουμε πού υπάρχουν ελλείψεις, ποιες περιοχές δυσκολεύονται να εξυπηρετηθούν και πού χρειάζονται στοχευμένες παρεμβάσεις. Τα στοιχεία αυτά πρέπει να οδηγούν σε καλύτερη πρόσβαση για τον κάτοικο και της ορεινής Αιτωλοακαρνανίας και της Ναυπακτίας και του Βάλτου και του Ξηρομέρου και κάθε απομακρυσμένης περιοχής. 
Αντίστοιχα, το Παρατηρητήριο Ψυχοιατροδικαστικής μπορεί να συμβάλλει στη διαμόρφωση επιστημονικών προδιαγραφών για τις πραγματογνωμοσύνες και στην οργάνωση της συνέχειας της θεραπευτικής φροντίδας. Σε αυτό το ευαίσθητο πεδίο η προστασία των δικαιωμάτων, η εξατομικευμένη θεραπεία, η κοινωνική επανένταξη και η δημόσια ασφάλεια απαιτούν υπεύθυνη διεπιστημονική συνεργασία.
Επίσης, θέλω να υπογραμμίσω τη ρύθμιση που διατηρεί την εξαίρεση των συγκεκριμένων κοινοτικών Μονάδων Ψυχικής Υγείας από τους μηχανισμούς clawback και rebate υπό το νέο καθεστώς χρηματοδότησής τους. Η συνέχεια της φροντίδας είναι καθοριστική για τον άνθρωπο που προσπαθεί να επανενταχθεί στην κοινωνική ζωή και για την οικογένεια που τον στηρίζει. Οφείλουμε να προστατεύουμε τις υπηρεσίες που υποστηρίζουν αυτή την προσπάθεια. 
Κύριε Υπουργέ, σημαντικό μέρος του νομοσχεδίου αφορά στους νοσηλευτές και τους βοηθούς νοσηλευτών. Η προστασία του νοσηλευτικού επαγγέλματος από την αντιποίηση υπηρετεί πρωτίστως την ασφάλεια των ασθενών. Χρειάζεται, όμως, να ακουστεί καθαρά και η διευκρίνιση που περιλαμβάνεται στο ενημερωτικό σημείωμα του Υπουργείου: «Οι βοηθοί νοσηλευτών που εκτελούν νόμιμα τα καθήκοντά τους, σύμφωνα με το ισχύον πλαίσιο και την προβλεπόμενη ευθύνη, δεν εμπίπτουν στην αντιποίηση». Η συμβολή τους στη λειτουργία των δομών υγείας είναι ουσιαστική. Χρειαζόμαστε σαφείς ρόλους, συνεργασία και ασφάλεια στην καθημερινή εργασία. 
Η διεύρυνση του θεσμού του κλινικού εκπαιδευτή ενισχύει τη σύνθεση της γνώσης με την πράξη. Ο νέος επαγγελματίας χρειάζεται καθοδήγηση από έμπειρο και κατάλληλα καταρτισμένο προσωπικό. 
Παράλληλα, η θεσμοθέτηση του εφημερεύοντος νοσηλευτή προσδιορίζει την ευθύνη συντονισμού στις απογευματινές και νυχτερινές βάρδιες, στα Σαββατοκύριακα και στις αργίες, δηλαδή εκείνες ακριβώς τις ώρες που η εύρυθμη λειτουργία ενός νοσοκομείου εξαρτάται από την άμεση ανταπόκριση και τη σωστή διαχείριση του προσωπικού. 
Στην ίδια κατεύθυνση εντάσσεται η πρόβλεψη διακριτών ειδικοτήτων για νοσηλευτές και βοηθούς νοσηλευτών του ΕΣΥ. Οι αλλαγές αυτές πρέπει να συνοδεύονται από συνεχή προσπάθεια στελέχωσης και βελτίωσης των συνθηκών εργασίας. Η θεσμική αναγνώριση αποκτά μεγαλύτερη αξία όταν γίνεται αισθητή στην καθημερινότητα των εργαζομένων.
Κυρίες και κύριοι συνάδελφοι, θα σταθώ ιδιαίτερα στις διατάξεις για το φάρμακο και τις τεχνολογίες υγείας. Για έναν ασθενή με σοβαρή ή σπάνια πάθηση, ο χρόνος πρόσβασης στην κατάλληλη θεραπεία έχει καθοριστική σημασία. Οι ρυθμίσεις για την αξιολόγηση φαρμάκων, των εξετάσεων βιοδεικτών και των διαγνωστικών εξεταστέων, καθώς και για τη λειτουργία του Ταμείου Καινοτομίας αγγίζουν αυτόν τον πυρήνα της φροντίδας. Η αξιολόγηση πρέπει να αναδεικνύει το πραγματικό πρόσθετο θεραπευτικό όφελος και να στηρίζει αποφάσεις που συνδυάζουν την πρόσβαση των ασθενών με τη βιωσιμότητα του συστήματος. Η ιδιαίτερη πρόβλεψη για τους βιοδείκτες έχει σημασία για την ανάπτυξη της εξατομικευμένης θεραπευτικής προσέγγισης. Η επιστημονική πρόοδος πρέπει να μπορεί να αξιοποιείται μέσα από σαφείς και αξιόπιστες διαδικασίες αξιολόγησης και αποζημίωσης. 
Θετική είναι και η δυνατότητα υποβολής αίτησης για ένταξη φαρμάκων στο Ταμείο Καινοτομίας από αναγνωρισμένα κέντρα εμπειρογνωμοσύνης σπάνιων και πολύπλοκων νοσημάτων. Η εξειδικευμένη γνώση αυτών των κέντρων μπορεί να αναδείξει θεραπευτικές ανάγκες που διαφορετικά κινδυνεύουν να μείνουν στο περιθώριο. 
Εξίσου ουσιαστική είναι η προβλεπόμενη συμμετοχή εκπροσώπων ασθενών και φροντιστών ως πραγματογνωμόνων στις συνεδριάσεις της Επιτροπής Αξιολόγησης, με κανόνες διαφάνειας και δηλώσεις σύγκρουσης συμφερόντων. Η εμπειρία του ανθρώπου που ζει με μια ασθένεια προσφέρει πολύτιμη γνώση για τις πραγματικές συνέπειες μιας θεραπείας στην καθημερινότητά του.
Παράλληλα, η ηλεκτρονική διαχείριση των δαπανών υγείας και οι ψηφιακές διασταυρώσεις μπορούν να περιορίσουν τη γραφειοκρατία και να ενισχύσουν τον έλεγχο, με απαραίτητη μέριμνα για την προστασία των δεδομένων και την εξυπηρέτηση όσων δυσκολεύονται να χρησιμοποιήσουν ψηφιακά εργαλεία. 
Κύριε Υπουργέ, για την Αιτωλοακαρνανία η επιτυχία κάθε μεταρρύθμισης θα κριθεί στην πράξη, στη λειτουργία των δύο νοσοκομείων, Αγρινίου και Μεσολογγίου, στη στήριξη των Κέντρων Υγείας όπου έχουμε ήδη και θα εγκαινιάσουμε το επόμενο διάστημα πέντε από αυτά, στην έγκαιρη πρόσβαση του πολίτη σε επαγγελματία υγείας και στην ασφαλή συνέχεια της θεραπείας του. Αυτή είναι η ευθύνη που αναλαμβάνουμε απέναντι στην περιφέρεια. Η Κυβέρνηση της Νέας Δημοκρατίας, με Πρωθυπουργό τον Κυριάκο Μητσοτάκη, συνεχίζει την προσπάθεια να αναβαθμίζει διαρκώς το σύστημα της υγείας, με συνέπεια, ακούγοντας στους επαγγελματίες, τους ασθενείς και τις οικογένειές τους. 
Το νομοσχέδιο αυτό δημιουργεί συγκεκριμένα θεσμικά εργαλεία για την προστασία των πολιτών, την οργάνωση των επαγγελμάτων υγείας και την πρόσβαση στην επιστημονική πρόοδο. Θεωρώ καθήκον μας να παρακολουθήσουμε την εφαρμογή του, ώστε οι προβλέψεις του να μετατραπούν σε υπηρεσίες, δυνατότητες και πραγματική υποστήριξη των ασθενών. Παραμένουμε, λοιπόν, σταθερά δίπλα στον νέο που ζητά βοήθεια, στον επαγγελματία που βρίσκεται καθημερινά δίπλα στον ασθενή, στην οικογένεια που περιμένει μια θεραπευτική αγωγή. Το Εθνικό Σύστημα Υγείας αποτελεί για εμάς προτεραιότητα. Συνεχίζουμε να εργαζόμαστε σκληρά για τη συνολική αναβάθμισή του. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Παπαθανάση. 
Καλείται στο Βήμα η κ. Ελένη Βατσινά, Βουλευτή του ΠΑΣΟΚ. 
ΕΛΕΝΗ ΒΑΤΣΙΝΑ: Ευχαριστώ, κύριε Πρόεδρε.
Κυρίες και κύριοι συνάδελφοι, η ψυχική υγεία στη χώρα μας αντιμετωπίζεται ως ένα δευτερεύον κεφάλαιο της δημόσιας υγείας, η οποία δημόσια υγεία με τη σειρά της αντιμετωπίζεται από την Κυβέρνηση σαν να είναι ένας χώρος που δεν αφορά το σύνολο των πολιτών, αλλά των πολιτών δεύτερης κατηγορίας. Αν ένας άνθρωπος που ζητά βοήθεια βρει γιατρό, αν ένα παιδί λάβει εγκαίρως την υποστήριξη που χρειάζεται, αν μία οικογένεια έχει δίπλα της ένα δημόσιο σύστημα φροντίδας, τότε θα μιλούσαμε για μία χώρα που μας χωρά. Η πραγματικότητα που καλούμαστε να αντιμετωπίσουμε σήμερα, όμως, είναι μία χώρα στην οποία περισσεύουμε. 
Δεν χρειαζόμαστε περισσότερες συστάσεις, αρκεί μια ματιά στην πραγματικότητα στο Ηράκλειο, αλλά και συνολικά στην Κρήτη, για να διαπιστώσετε ότι επί των ετών σας έχει καταργηθεί η έννοια της ψυχικής υγείας στο νησί μας. Η ψυχική υγεία δεν είναι μόνο η εισαγωγή ενός ασθενούς σε μία ψυχιατρική κλινική, δηλαδή στο ύστατο στάδιο κι όταν πλέον η κατάσταση έχει επιδεινωθεί. Η ψυχική υγεία είναι πρόληψη, διάγνωση, σταθερή παρακολούθηση και ουσιαστική στήριξη της οικογένειας. Στο Ηράκλειο, βέβαια, δεν έχουμε ούτε το πρώτο, την κατάλληλη νοσηλεία, αλλά ούτε το δεύτερο, δηλαδή την πρόβλεψη. Και δυστυχώς, τα στοιχεία αποδεικνύουν ότι απέχουμε πολύ από αυτόν τον στόχο. 
Η Ψυχιατρική Κλινική του ΠΑΓΝΗ δέχεται ασθενείς πέρα από τη δυναμικότητα των κλινών της. Λίγους μήνες πριν, τον Μάρτιο, όπως ανέφερα και σε επίκαιρη ερώτησή μου προς τον κύριο Υπουργό, τον κ. Άδωνι Γεωργιάδη, νοσηλεύονταν είκοσι επτά άνθρωποι σε κλινική δυναμικότητας είκοσι τριών κλινών. Τον Ιούνιο, που υποτίθεται σας είχαμε ενημερώσει για το ζήτημα αυτό, είχαμε εκ νέου υπερπληρότητα, ράντζα και εξάντληση του προσωπικού. Μιλάμε για ανθρώπους που βρίσκονται σε μια εξαιρετικά ευάλωτη στιγμή της ζωής τους, για ασθενείς που δικαιούνται ασφαλείς και αξιοπρεπείς συνθήκες νοσηλείας και για εργαζομένους που εργάζονται καθημερινά υπό συνθήκες ασφυκτικής πίεσης. Όταν όλα αυτά συμβαίνουν επαναλαμβανόμενα σε όλη τη θητεία της κυβέρνησής σας, τότε πείτε μου έναν τίτλο που θα βάζατε εσείς στην απόδοσή σας. Να σας το πω εγώ: Κατώτεροι των συνθηκών.
 Σε επίκαιρη ερώτησή μου τον Μάιο του 2026 έθεσα ξανά σε γνώση σας την κατάσταση των υπηρεσιών ψυχικής υγείας στο Ηράκλειο. Κύριε Υπουργέ, αναγνωρίσατε τότε την ύπαρξη τριάντα οργανικών κενών, ενώ προαναγγείλατε νέες προκηρύξεις. Το ερώτημα, όμως, παραμένει πέντε μήνες μετά το ίδιο: Πότε θα καλυφθούν πραγματικά οι ανάγκες; Πότε θα σταματήσει η συνεχής μετακίνηση προσωπικού από τη μία δομή στην άλλη; 
Κι όλα αυτά στους ενήλικες. Γιατί κύριε Υπουργέ, όπως ξέρετε, αν μιλάμε για παιδιά και εφήβους, μιλάμε για ολοκληρωτική απουσία της Κυβέρνησης στην παιδοψυχιατρική. Τον Μάρτιο του 2025 σταμάτησε στην ουσία η λειτουργία του Κοινοτικού Κέντρου Ψυχικής Υγείας Παίδων και Εφήβων Ηρακλείου, αφού αποχώρησε από τη μονάδα ο παιδοψυχίατρος. Δηλαδή σταμάτησε εν έτει 2025 για το Ηράκλειο, αλλά και για το Λασίθι, που εξυπηρετούνταν επίσης από το Κέντρο αυτό -ακούστε τι σταμάτησε- η διενέργεια διαγνώσεων σε ανηλίκους, η συνταγογράφηση θεραπειών τους και η έκδοση γνωματεύσεων. Ας αναλογιστούμε, λοιπόν, τι σημαίνει αυτό στην καθημερινότητα μιας οικογένειας. Σημαίνει αγωνία, σημαίνει καθυστερήσεις στην πρόοδο του παιδιού και σημαίνει έξοδα και αναζήτηση λύσεων σε ιδιώτες. Σημαίνει ότι η έγκυρη υποστήριξη ενός παιδιού χάθηκε γιατί το κράτος δεν φρόντιζε να υπάρχει διαθέσιμος ειδικός. Κι όταν μιλάμε για την ψυχική υγεία των παιδιών, ο χρόνος είναι καθοριστικός για την πρόοδο και την ποιότητα της ζωής του. 
Τα τελευταία χρόνια, όσο η Κυβέρνησή σας έκανε ή μάλλον δεν έκανε όσα σας περιέγραψα, έχουμε αύξηση προβλημάτων των νέων, όπως άγχος, αυτοκτονικές τάσεις, κατάθλιψη και εγκληματικότητα. Και δεν απορούμε, διότι οι κοινωνικές και οι οικονομικές συνθήκες της χώρας, ο υποβιβασμός της μεσαίας τάξης, ο υποβιβασμός της δημόσιας παιδείας, η ακρίβεια και η αβεβαιότητα είναι δικές σας πολιτικές που έχουν οδηγήσει στην εικόνα του σήμερα. 
Κι ερχόμαστε στο σήμερα. Το Κέντρο Ψυχικής Υγείας του Ηρακλείου και η κινητή μονάδα της περιοχής αδυνατούν να καλύψουν το σύνολο των αυξανόμενων αιτημάτων. Τα πιο πολλά περιστατικά στην περιοχή του Ηρακλείου μένουν δυστυχώς χωρίς καν παρακολούθηση. Κι αυτό γιατί δεν υπάρχει ένα ολοκληρωμένο δίκτυο υπηρεσιών που να στηρίζει τον άνθρωπο πριν από την κρίση, κατά τη διάρκειά της, αλλά και μετά την έξοδό του από το νοσοκομείο. 
Με όλα αυτά τα δεδομένα, έρχομαι, κύριε Πρόεδρε, και στο σημερινό νομοσχέδιο. Η θεσμική οργάνωση του επαγγέλματος των ψυχολόγων και των νοσηλευτών είναι θεμιτοί στόχοι. Το ίδιο ισχύει για την επιστημονική τεκμηρίωση των υπηρεσιών της ψυχικής υγείας. Όμως, η δημιουργία νέων φορέων δεν αλλάζει τις ανάγκες για προσωπικό, για τη χρηματοδότηση και κυρίως τις υπηρεσίες που λειτουργούν στην πράξη. 
Γιατί δεν λειτουργούν σήμερα; Γιατί απέτυχε παταγωδώς το σύστημα της ψυχικής υγείας; Γιατί βαφτίζετε τώρα ως μεταρρύθμιση κάτι που στην ουσία δεν αλλάζει απολύτως τίποτα από αυτά τα προβλήματα; Γιατί μέχρι σήμερα επιδοθήκατε σε έναν αέναο πόλεμο στον οποίο φταίνε πάντα οι άλλοι. Δεν έρχονται, όπως μας λέτε, να δουλέψουν στο ΕΣΥ οι γιατροί, δεν καλύφτηκαν οι αιτήσεις στους νοσηλευτές και τα λοιπά και τα λοιπά και τα λοιπά. Μα, πώς να έρθουν να δουλέψουν κάπου που αυτός που τους καλεί για εργασία, δηλαδή εσείς, το Υπουργείο σας, τους λέει: Ελάτε να δουλέψετε υπερωρίες απλήρωτες. Ελάτε να σας προσλάβουμε στο Ηράκλειο, αλλά να πηγαίνετε σπίτι σας και να σας παίρνουμε τηλέφωνο να γυρίσετε πίσω στην υπηρεσία. Ελάτε να σας στέλνουμε με «εντέλλεσθε» όπου χρειαστεί. 
Και σας ρωτώ: Με ποιες εγγυήσεις, με ποια διαφάνεια των νέων θεσμών και ποια ουσιαστική συμμετοχή των επιστημονικών φορέων θα έχουμε συγκεκριμένα αποτελέσματα για τους πολίτες μας; Διαβάζουμε στο νομοσχέδιο για κάλυψη αναγκών με συμβάσεις εξωτερικών συνεργατών. Στην ψυχική υγεία η συνέχεια της θεραπείας, η σταθερή σχέση εμπιστοσύνης και συνεργασίας μιας διεπιστημονικής ομάδας είναι το πιο κρίσιμο στοιχείο. Κι αυτό δεν το βλέπουμε πουθενά στο παρόν νομοσχέδιο. Άρα, από ό,τι φαίνεται, δυστυχώς, δεν θα το δούμε ούτε και στην Κρήτη. 
Κυρίες και κύριοι συνάδελφοι, το ΠΑΣΟΚ ζητάει το αυτονόητο, την ισότιμη πρόσβαση στις υπηρεσίες υγείας για κάθε άνθρωπο, για κάθε πολίτη της χώρας, ανεξαρτήτου ηλικίας. Η ψυχή ασθένεια στη χώρα μας αποτελεί χώρο κοινωνικού αποκλεισμού, γιατί μπορεί να παλέψει με αυτή μόνο αυτός που έχει την οικονομική δυνατότητα. 
Δυστυχώς, κύριε Υπουργέ, χρειαζόμαστε συγκεκριμένες δεσμεύσεις. Όχι μόνο να έρθετε για τις κορδέλες των νέων κτηρίων στο Ηράκλειο, στον ΠΕΠΑΓΝΗ. Όχι άλλες προσωρινές λύσεις που μεταθέτουν το πρόβλημα. Πίσω από το εκάστοτε οργανικό κενό υπάρχει πάντα ένας άνθρωπος που περιμένει. Και πίσω από κάθε παιδί που δεν βρίσκει έγκαιρα υποστήριξη, υπάρχει μια οικογένεια που χρειάζεται να ξέρει ότι η πολιτεία δεν θα την εγκαταλείψει. Αυτή είναι η ευθύνη της πολιτείας και αυτό είναι το κοινωνικό και ηθικό βάρος του Υπουργείου σας. Κι εδώ ακριβώς είναι και η πολύ μεγάλη, δυστυχώς, αποτυχία του. 
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Βατσίνα. 
Επόμενος και τελευταίος ομιλητής ο κ. Νεοκλής Κρητικός και μετά θα ακολουθήσει η κ. Δάγκα, Κοινοβουλευτική Εκπρόσωπος του Κομμουνιστικού Κόμματος. 
ΝΕΟΚΛΗΣ ΚΡΗΤΙΚΟΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, το νομοσχέδιο του Υπουργείου Υγείας περιλαμβάνει ένα ευρύ σύνολο ρυθμίσεων που αφορούν στην οργάνωση του συστήματος υγείας, την ψυχική υγεία, τη σύσταση και οργάνωση Νομικού Προσώπου Δημοσίου Δικαίου με την επωνυμία Πανελλήνιος Σύλλογος Ψυχολόγων, το νοσηλευτικό λειτούργημα, το ανθρώπινο δυναμικό του ΕΣΥ, καθώς και το πλαίσιο αξιολόγησης και αποζημίωσης φαρμάκων. Είναι μια πολυθεματική παρέμβαση η οποία απαντά σε υπαρκτές ανάγκες του συστήματος υγείας και επιχειρεί να ενισχύσει τη θεσμική του λειτουργία, να αναβαθμίσει τον ρόλο των επαγγελματιών υγείας και να βελτιώσει την ποιότητα των παρεχομένων υπηρεσιών. 
Ευρέως συζητήθηκε η διάταξη για τη σύσταση του Πανελλήνιου Συλλόγου Ψυχολόγων, ενός Νομικού Προσώπου Δημοσίου Δικαίου, το οποίο θα εποπτεύεται από το Υπουργείο Υγείας και θα αποσκοπεί στην προάσπιση, προαγωγή και ανάπτυξη του επαγγέλματος του ψυχολόγου, στην προαγωγή της επιστήμης της ψυχολογίας ως ανεξάρτητης και διακριτής επιστήμης και στη διασφάλιση της παροχής υψηλού επιπέδου υπηρεσιών ψυχικής υγείας. 
Πρόκειται για μια θεσμική πρωτοβουλία που κινείται προς τη σωστή κατεύθυνση. Αποσκοπεί στην οργανωμένη εκπροσώπηση του κλάδου και στη βελτίωση των όρων άσκησής του. Παράλληλα, δημιουργεί τις προϋποθέσεις για μεγαλύτερη θεσμική κατοχύρωση και ενίσχυση της επιστημονικής δεοντολογίας. Είναι δυνητικά οφέλη που όλοι μας πρέπει να επιδιώκουμε.
Στο ίδιο πλαίσιο εντάσσεται η σύσταση του Εθνικού Παρατηρητηρίου Ψυχοθεραπείας και Συμβουλευτικής Ψυχικής Υγείας, καθώς και του Εθνικού Παρατηρητηρίου Ψυχιατροδικαστικής. Η λειτουργία τους μπορεί να συμβάλει στην καλύτερη καταγραφή των αναγκών, στην επιστημονική τεκμηρίωση των πολιτικών και στην αποτελεσματικότερη αντιμετώπιση σύνθετων ζητημάτων ψυχικής υγείας. Εξάλλου, η πολιτεία χρειάζεται αξιόπιστα επιστημονικά δεδομένα, ώστε οι αποφάσεις της να ανταποκρίνονται στις σύγχρονες απαιτήσεις και να μην περιορίζονται σε αποσπασματικές παρεμβάσεις.
Εξίσου σημαντικές είναι οι ρυθμίσεις για το νοσηλευτικό επάγγελμα, τον κλινικό εκπαιδευτή, τον εφημερεύοντα νοσηλευτή και τη διακριτή αναγνώριση ειδικοτήτων στο Εθνικό Σύστημα Υγείας. Οι νοσηλευτές αποτελούν βασικό πυλώνα της καθημερινής λειτουργίας των δημόσιων νοσοκομείων. Η αναγνώριση του ρόλου τους, η ενίσχυση της εκπαίδευσης και η σαφέστερη οργάνωση των αρμοδιοτήτων τους συνιστούν ουσιαστική επένδυση στην ασφάλεια των ασθενών και στην αποτελεσματικότητα του ΕΣΥ.
Θα αναφέρω μερικά άρθρα του νομοσχεδίου, όπως το άρθρο 50, το οποίο είναι σημαντική η διασφάλιση του δημοσίου χαρακτήρα του Γενικού Νοσοκομείου Θήρας, το οποίο δεν μπορεί να εκποιηθεί σε ιδιώτη και παραμένει υπό την εποπτεία του Υπουργείου Υγείας.
Εξίσου σημαντικό είναι το άρθρο 51, το οποίο ανοίγει τον δρόμο για την ανέγερση του νέου Αντικαρκινικού Νοσοκομείου Θεσσαλονίκης «Θεαγένειο», δυναμικότητας τετρακοσίων είκοσι πέντε κλινών, ενώ παράλληλα προβλέπεται η δυνατότητα δημιουργίας για πρώτη φορά ξενώνων για τους συνοδούς των ασθενών.
Σημαντική, επίσης, παρέμβαση στο άρθρο 60, παρέχεται η δυνατότητα παραμονής και παράτασης στην υπηρεσία των ιατρών του ΕΣΥ, ιατρών κλάδου  Εθνικού Συστήματος Υγείας ανεξαρτήτως ειδικότητας, καθώς και οδοντιάτρων κλάδου ΕΣΥ. Όλα αυτά, βέβαια, εφόσον οι θέσεις τους δεν έχουν προκηρυχθεί ή δεσμευτεί με άλλο τρόπο και πληρούνται οι προβλεπόμενες προϋποθέσεις συμμετοχής τους στο πρόγραμμα εφημεριών ή νόμιμης απαλλαγής από αυτό. 
Στο άρθρο 64 καθορίζονται αναλυτικότερα τα κριτήρια αξιολόγησης των φαρμάκων, εξετάζεται το κλινικό όφελος, η πρόσθετη θεραπευτική αξία σε σχέση με τις ήδη διαθέσιμες θεραπείες, η αξιοπιστία των κλινικών δεδομένων και βέβαια, η σχέση κόστους-αποτελεσματικότητας, η επίπτωση στον προϋπολογισμό, αλλά και ζητήματα ισότιμης πρόσβασης και η δυνατότητα εφαρμογής της θεραπείας τους.
Μνείας χρήζουν και οι διατάξεις που αναφέρονται στο Ταμείο Καινοτομίας. Ειδικότερα, επεκτείνεται ο έλεγχος της ηλεκτρονικής προέγκρισης και στα ατομικά δικαιώματα για φάρμακα που έχουν ενταχθεί στο συγκεκριμένο Ταμείο. Ενώ, σε άλλο άρθρο διευρύνονται οι προϋποθέσεις ένταξης συμπεριλαμβάνοντας και αναγνωρισμένα κέντρα εμπειρογνωμοσύνης, σπάνιων και πολύπλοκων νοσημάτων.
Στα άρθρα 70 και 71 επικαιροποιούνται οι προϋποθέσεις λειτουργίας των ιδιωτικών ψυχιατρικών κλινικών, τόσο ως προς τα βιοπαθολογικά εργαστήρια και τα εξωτερικά ιατρεία, όσο και προς τον αριθμό των εφημερευόντων ιατρών και τη στελέχωσή τους με ειδικό προσωπικό.
Στο άρθρο 94 ρυθμίζονται ληξιπρόθεσμες οφειλές του ΕΟΠΥΥ προς τα στρατιωτικά νοσοκομεία, ενώ το άρθρο 75 αφορά στην προμήθεια φαρμάκων για το Ογκολογικό Νοσοκομείο «Παίδων Ελπίδα», με στόχο την κάλυψη των αναγκών σε απαραίτητα φαρμακευτικά σκευάσματα.
Συγκεφαλαιώνω, κυρίες και κύριοι. Ας μην ξεχνάμε ότι η ψυχική υγεία αποτελεί αναπόσπαστο μέρος της συνολικής υγείας του ανθρώπου. Σε μια εποχή αυξημένων κοινωνικών πιέσεων, άγχους και ψυχολογικών δυσκολιών, οφείλουμε να ενισχύουμε τους επιστημονικούς κλάδους που βρίσκονται στην πρώτη γραμμή της υποστήριξης των πολιτών.
Η δημόσια υγεία δεν προσφέρεται για μικροκομματικές αντιπαραθέσεις. Απαιτεί σχέδιο, επιστημονική γνώση, θεσμική συνέπεια και πολιτική βούληση. Με αυτές τις αρχές οφείλουμε να αντιμετωπίσουμε κάθε μεταρρύθμιση.
Το συγκεκριμένο νομοσχέδιο είναι μια ακόμα παρέμβαση που προστίθεται στη δέσμη παρεμβάσεων του επισπεύδοντος Υπουργείου με στόχο ένα εθνικό σύστημα υγείας πιο οργανωμένο, πιο σύγχρονο και περισσότερο εστιασμένο στις πραγματικές ανάγκες των ασθενών και των επαγγελματιών υγείας.
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ και τον κ. Κρητικό.
Καλείται στο Βήμα η κ. Παρασκευή Δάγκα, Κοινοβουλευτική Εκπρόσωπος του Κομμουνιστικού Κόμματος Ελλάδος.
ΠΑΡΑΣΚΕΥΗ (ΒΙΒΗ) ΔΑΓΚΑ: Ευχαριστώ, κύριε Πρόεδρε.
Ξεκινώντας, καταγγέλλουμε την αποτρόπαια απαράδεκτη στάση της Κυβέρνησης για το σχέδιο τρομοκράτησης και καταστολής της χθεσινής αντιφασιστικής κινητοποίησης των εργατικών σωματείων και άλλων φορέων στη Θεσσαλονίκη, κόντρα στη φασιστοσύναξη του καταδικασμένου ναζί εγκληματία Κασιδιάρη. Απαντήσατε με άγρια επίθεση με ΜΑΤ στους διαδηλωτές, την ίδια ώρα που είχατε πάρει δρακόντια μέτρα προστασίας γι’ αυτόν τον εκλεκτό του συστήματος, γι’ αυτόν τον εγκληματία φασίστα. Και όλα αυτά ανήμερα της 28ης Οκτωβρίου και παραμονές της απελευθέρωσης της Θεσσαλονίκης από τον ΕΛΑΣ, που έδωσε μάχη σώμα με σώμα με τους ναζί εγκληματίες.
Με τη στάση σας, κύριοι της Κυβέρνησης, ουσιαστικά δείχνετε τουλάχιστον ανοχή, αν όχι στήριξη, της φασιστικής τους δράσης. Επιβεβαιώνει όμως και κάτι άλλο, ότι η πολιτική αυτής της πολεμικής προετοιμασίας και εμπλοκής στην οποία πρωτοστατείτε, πάει χέρι-χέρι με τη δράση των διαφόρων φασιστοειδών. Και δεν μπορείτε πραγματικά να χωνέψετε ότι αυτή η επιχείρηση τρομοκράτησης και καταστολής δεν σας πέρασε. Το κυβερνητικό σας σχέδιο έσπασε στην πράξη. Ο εργαζόμενος λαός, η νεολαία της Θεσσαλονίκης, με την πορεία στους δρόμους της πόλης, εκεί που έστειλε ξεκάθαρο μήνυμα ότι το οργανωμένο εργατικό λαϊκό κίνημα θα τσακίσει τους φασίστες στον δρόμο του αγώνα, στις γειτονιές, στα σχολεία, στις σχολές, στους χώρους δουλειάς. Γιατί το εργατικό κίνημα έχει και τη δύναμη και μπορεί να στείλει τους φασίστες στις τρύπες τους.
Προφανώς δεν περιμένουμε γι’ αυτό το όργιο καταστολής -όχι γενικά και αόριστα- να πει η λέξη ο Υπουργός. Πραγματικά, όμως, είναι πρόκληση οι δηλώσεις σας για το πολύνεκρο έγκλημα με τη σύγκρουση τρένων στο Τολέδο της Ισπανίας.  Κύριε Υπουργέ, δεν μπορείτε να ξεπλυθείτε από τις ευθύνες σας ως Κυβέρνηση, επειδή ο Υπουργός της σοσιαλδημοκρατικής κυβέρνησης εκεί πέρα στην Ισπανία σας αντέγραψε μάλλον και επικαλείται και αυτός το ανθρώπινο λάθος. Γιατί και στα Τέμπη και στο Αδαμούθ και στο Τολέδο οι αιτίες γι’ αυτά τα προδιαγεγραμμένα εγκλήματα είναι η απελευθέρωση του σιδηρόδρομου, είναι οι ράγες του κέρδους τις οποίες θυσιάζονται ακόμα και τα αναγκαία μέτρα προστασίας και ασφάλειας των εργαζομένων σιδηροδρομικών, αλλά και του κόσμου που μετακινείται με τον σιδηρόδρομο. Και ούτε πρόκειται βέβαια να ξεπλυθείτε επειδή τα κόμματα της συστημική αντιπολίτευσης, αυτοί που υπερασπίζονται την ευρωπαϊκή κανονικότητα και σας καλούν να γίνουμε περισσότερο Ευρώπη.
Γιατί, κοιτάξτε να δείτε, στην Ευρωπαϊκή Ένωση πρόσφατα ψηφίστηκε η απαράδεκτη έκθεση για την επιτάχυνση των σιδηροδρομικών μεταφορών και την ψήφισαν και οι Ευρωβουλευτές της Νέας Δημοκρατίας και του ΠΑΣΟΚ και της Λατινοπούλου και της Νίκης, ενώ με το βολικό λευκό τοποθετήθηκαν οι Ευρωβουλευτές ΣΥΡΙΖΑ, Ελληνική Λύση, Κωνσταντοπούλου. Ξέρετε τι ψήφισαν οι Ευρωβουλευτές σας, κύριοι και κυρίες; Ψήφισαν επιτάχυνση των κερδών των ομίλων, αφού η έκθεση ανοίγει τον δρόμο για περισσότερους παρόχους σιδηροδρομικού έργου, πυκνότερα δρομολόγια. Ξέρετε τι άλλο ψήφισαν; Όπως ομολογεί η Κομισιόν, υψηλότερες ταχύτητες για μεταφορά μεγαλύτερων και βαρύτερων πολεμικών φορτίων για στρατιωτικές μεταφορές.
Γι’ αυτό και ο αγώνας με σύνθημα «ή τα κέρδη τους ή οι ζωές μας» είναι αναγκαίο όσο ποτέ σε όλες τις χώρες, σε όλα τα κράτη. Απαιτεί σύγκρουση με τη βάρβαρη στρατηγική του κεφαλαίου που στο όνομα του κέρδους δεν διστάζει μπροστά σε κανένα έγκλημα.
Και να ξέρετε, τέτοια απάντηση θα στείλουν και οι λιμενεργάτες αύριο, στις 30 Οκτώβρη με τη διεθνή τους απεργία σε πάνω από 100 λιμάνια και σύνθημα «Δεν δουλεύουμε για τον πόλεμο». Και καταλαβαίνουμε την ανησυχία που έχει προκαλέσει στην Κυβέρνηση, δεν δικαιολογείται διαφορετικά, η άθλια προσπάθεια του Κοινοβουλευτικού Εκπροσώπου να παρουσιάσει αυτή τη διεθνή αγωνιστική πρωτοβουλία σαν μια κάποια διεθνή συνωμοσία. 
Βέβαια, δεν θα πάρουν την άδειά σας, κύριε Καιρίδη, οι λιμενεργάτες, σε ποια λιμάνια θα απεργήσουν και σε ποια όχι. Αυτό που σας ενοχλεί στην πραγματικότητα και έχετε χάσει, πραγματικά, την ψυχραιμία σας είναι η οργανωμένη δράση των εργαζομένων, που βάζουν τις ανάγκες τους κόντρα στα κέρδη και στους πολέμους σας. Και αυτή είναι η πληρωμένη απάντηση που θα πάρετε με την αυριανή απεργία από τους λιμενεργάτες σε πάνω από 20 χώρες, σε επάνω από 4 ηπείρους.
Τώρα σε σχέση με το νομοσχέδιο, με τις σούπα διατάξεις και τις άσχετες τροπολογίες που οι Βουλευτές του ΚΚΕ αποκάλυψαν τον αντιδραστικό του χαρακτήρα, με βάση τα επιμέρους άρθρα, πολύ αναλυτικά, αν κάτι πραγματικά τα ενώνει, θα λέγαμε ότι είναι η σφραγίδα της βαθύτερης εμπορευματοποίησης και ιδιωτικοποίησης της υγείας και της ψυχικής υγείας, που σημαίνει υποστελέχωση των Δημόσιων Νοσοκομείων και Κέντρων Υγείας, ιδιαίτερα των Κέντρων Ψυχικής Υγείας που είναι ανύπαρκτα, η υποβάθμιση του επιστημονικού έργου και των συνθηκών εργασίας όλου του προσωπικού και των γιατρών και των νοσηλευτών και των ψυχολόγων και όλων των ειδικοτήτων. Και βέβαια η επιδείνωση της ιατροφαρμακευτικής περίθαλψης του λαού, ενώ δίνετε νέα προνόμια στις φαρμακοβιομηχανίες, πηγαίνοντας ένα βήμα παραπέρα τις διατάξεις σε σχέση με τα καινοτόμα φάρμακα. 
Γιατί, τι άλλο μπορεί να είναι, κύριε Υπουργέ, το άρθρο 57 με τη γενίκευση της κάλυψης πάγιων αναγκών του Δημόσιου Συστήματος Υγείας με τη γνωστή μορφή με εργαζόμενους με μπλοκάκι; Και μάλιστα, σχεδόν σε όλες τις ειδικότητες, όπως σε γιατρούς, νοσηλευτές, ψυχολόγους, φυσικοθεραπευτές, διασώστες, διοικητικούς, τεχνικούς και άλλα. Μάλιστα, με τη νέα παράγραφο, την 1Β, ορίζεται ρητά ότι απαγορεύεται σε κάθε περίπτωση η μετατροπή των συμβάσεων αυτών σε συμβάσεις εξαρτημένης εργασίας αορίστου χρόνου. Ή το άρθρο 58 που προβλέπει τη δυνατότητα μετακίνησης των γιατρών, ανάλογα με τις ανάγκες του Δημόσιου Συστήματος Υγείας, μεταξύ νοσοκομείων, Κέντρων Υγείας και Μονάδων Ψυχικής Υγείας, ακόμα και μεταξύ διαφορετικών ΥΠΕ, ενώ δίνεται συνέχεια και στον θεσμό του αγροτικού γιατρού, αυτόν τον αναχρονιστικό θεσμό, που σήμερα τον βαφτίζετε προσωπικό γιατρό. 
Βέβαια, ομολογουμένως εκεί που δίνετε κυριολεκτικά τα ρέστα σας είναι το άρθρο 60, με τις διαρκείς παρατάσεις της υπηρεσίας γιατρών, που έχουν συμπληρώσει το 67ο έτος της ηλικίας τους. Και πραγματικά, έτσι θα αντιμετωπίσετε τα τεράστια κενά του ΕΣΥ; Η επιλογή σας αυτών είναι όχι μόνο επικίνδυνη, πόσω μάλλον όταν αυτοί καταλαμβάνουν διοικητικές θέσεις, όπως αυτές των Συντονιστών Διευθυντών. Είναι όμως και μια διάταξη αποκρουστική. Επαναφέρετε την απαράδεκτη διάταξη για την εκ νέου ειδική εξαίρεση για μέλη Διοικητικών Συμβουλίων Συνδικαλιστικών Οργανώσεων. Θα μπορούν να παραμένουν στην υπηρεσία μέχρι το τέλος της συνδικαλιστικής τους θητείας και να διατηρούν ακόμα και διευθυντικά ή διοικητικά καθήκοντα. 
Τέτοιες εξαιρέσεις λοιπόν απαξιώνουν τον ίδιο τον συνδικαλισμό. Δεν τις έχει ζητήσει κανένα συνδικαλιστικό όργανο, όπως άλλωστε σας τόνισε και ο Πρόεδρος της ΟΕΝΓΕ. Είναι φωτογραφική διάταξη για τους κυβερνητικούς σας συνδικαλιστές. Τελικά ντράπηκε και η ντροπή με αυτά που φέρνετε. 
Η ιδιωτικοποίηση, όμως, αφορά και το άρθρο 52, με το οποίο αφού παραδώσατε σε ιδιωτικές επιχειρηματικές μονάδες αυτήν την κρίσιμη ανάγκη της ανακουφιστικής φροντίδας, τώρα τους δίνετε και την επιμόρφωση στην ανακουφιστική φροντίδα. Δηλαδή αναλαμβάνουν να οργανώνουν το πρόγραμμα, να εκπαιδεύουν, να αξιολογούν και να πιστοποιούν τους συμμετέχοντες. Και είναι το πιο σύντομο ανέκδοτο ότι με τις διατάξεις για τον νοσηλευτικό κλάδο αναβαθμίζεται το επάγγελμα. 
Κοιτάξτε να δείτε, όπως και αν προσπαθείτε να πουλήσετε φύκια για μεταξωτές κορδέλες, οι νοσηλευτές θα συνεχίσουν να αντιμετωπίζουν τις συνέπειες της κατηγοριοποίησης, χωρίς καν την προοπτική μιας ενιαίας ανώτατης βαθμίδας. Θα συνεχίσουν να εργάζονται με την τραγική υποστελέχωση των δημόσιων νοσοκομείων με νοσηλευτικό προσωπικό, που ακόμα και με αυτούς τους απαρχαιωμένους ανεπαρκέστατους οργανισμούς των Δημόσιων Μονάδων Υγείας, οι κενές οργανικές θέσεις νοσηλευτικού προσωπικού ξεπερνούν τις 20 χιλιάδες, ενώ οι πραγματικές ανάγκες είναι πολύ μεγαλύτερες. Όπως και αν πάτε να βαφτίσετε το νοσηλευτικό προσωπικό με τον κλάδο, θα συνεχίσει μεγάλο μέρος του νοσηλευτικού προσωπικού να εργάζεται με ελαστικές εργασιακές σχέσεις ως επικουρικοί ειδικευόμενοι νοσηλευτές, μέσω προγραμμάτων ΔΥΠΑ. Δηλαδή, μιλάμε για εργαζόμενους που έχουν αποκτήσει πολύτιμη εμπειρία, καλύπτουν κρίσιμες ανάγκες και βρίσκονται σε εργασιακή ομηρία διαρκείας. Έρχονται αντιμέτωποι με την προκλητική κοροϊδία όχι μόνο από τη δική σας Κυβέρνηση, αλλά και από όλες τις προηγούμενες κυβερνήσεις, που αναγνωρίζουν στα λόγια την προσφορά τους, αλλά αρνούνται το δίκαιο αίτημά τους για μετατροπή όλων των συμβάσεων σε αορίστου χρόνου με πλήρη εργασιακά, μισθολογικά και ασφαλιστικά δικαιώματα. Και προφανώς θα συνεχίζεται η υπερεντατικοποίηση για τους νοσηλευτές με τα απάνθρωπα ωράρια, με τις αλλεπάλληλες βάρδιες, απόγευμα, πρωί, νύχτα, που παραβιάζουν ακόμα και την εργατική νομοθεσία. Θα συνεχίσουν οι μετακινήσεις από τμήμα σε τμήμα, οι δεκάδες και εκατοντάδες οφειλόμενες ημέρες ανάπαυσης κανονικής και ειδικής άδειας. 
Και δεν το συζητάμε ότι έρχεστε επί της ουσίας με τις διατάξεις και για να ξεπλυθείτε από τις δικές σας ευθύνες σε σχέση με την τραγική κατάσταση που επικρατεί με την υποστελέχωση στο νοσηλευτικό προσωπικό και τους φορτώνετε και την ατομική ευθύνη στα πλαίσια της αντιποίησης του επαγγέλματος. 
Πολύ περισσότερο μάλλον είναι σαν την κοροϊδία που πήγατε να πουλήσετε με την ένταξη όλων των νοσηλευτών στα ΒΑΕ, γιατί ξέρατε πάρα πολύ καλά ότι η αναγνώριση αυτού του καθεστώτος σε όσους προσλήφθηκαν πριν το 2011 και άδικα είχαν αποκλειστεί με τους μνημονιακούς νόμους, δεν σημαίνει ότι οι συγκεκριμένοι νοσηλευτές και νοσηλεύτριες συμπληρώνουν τα απαραίτητα ένσημα, για να θεμελιώσουν νωρίτερα συνταξιοδοτικό δικαίωμα, ενώ και οι περισσότεροι δεν κάνουν χρήση της δυνατότητας εξαγοράς του επισφάλιστρου των προηγούμενων ετών, γιατί δυσκολεύονται να καλύψουν το οικονομικό κόστος. 
Κλείνω, λοιπόν, με τις διατάξεις για το Νομικό Πρόσωπο Δημοσίου Δικαίου Ψυχολόγων, τα Παρατηρητήρια Ψυχοθεραπείας και Συμβουλευτικής Ψυχικής Υγείας, Ψυχιατροδικαστικής, τις απαράδεκτες διατάξεις για τις ιδιωτικές ψυχιατρικές κλινικές, που πλέον τους δίνετε και τη δυνατότητα να έχουν μόλις έναν εφημερεύοντα γιατρό για 160 κλίνες. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Είναι πρόκληση, λοιπόν, να μιλάτε στις διατάξεις ότι αναβαθμίζετε την ποιότητα στην παροχή υπηρεσιών ψυχικής υγείας και κατοχυρώνετε τα επαγγελματικά δικαιώματα των ψυχολόγων, όταν την ίδια ώρα, Υπουργέ, κινείστε με απαράδεκτη διάταξη, σε βάρος πρωτοπόρων εργαζομένων στο πρώην ΨΝΑ Δαφνί, οι οποίοι βρέθηκαν στην πρώτη γραμμή του αγώνα για την προστασία των ασθενών και των εγκαταστάσεων του νοσοκομείου κατά τη διάρκεια της πυρκαγιάς το καλοκαίρι. Αυτό που απ’ ό,τι φαίνεται σας ενοχλεί είναι η φωνή των εργαζομένων στα δημόσια νοσοκομεία, που αντιπαλεύουν την τραγική υποστελέχωση σε βάρος της ψυχικής υγείας και της ασφάλειας των ασθενών και των υγειονομικών.
Τολμάτε να μιλάτε για αναβάθμιση, όταν με το νομοσχέδιο διατηρείται η σημερινή απαράδεκτη κατάσταση, όπου οι υπηρεσίες ψυχολόγου και ψυχικής υγείας πραγματοποιούνται με όρους αγοραπωλησίας, με όρους κερδοφορίας. Αυτό είναι όμως το σαθρό έδαφος που αναπαράγει εκπτώσεις στα επιστημονικά κριτήρια, για το ποιος παρέχει υπηρεσίες ψυχολόγου και ψυχικής υγείας, για το πώς εκπαιδεύεται και πολλά άλλα. Γι’ αυτό λοιπόν και οι σύμβουλοι ψυχικής υγείας με ένα σεμινάριο, οι μέντορες, οι life coaches όχι μόνο υπάρχουν, αλλά και συνεχώς ανθίζουν. 
Στη βάση αυτή, λοιπόν, οι διατάξεις που λέτε ότι θα βάλουν ορισμένους κανόνες, στην πραγματικότητα έρχονται για να παίξει το κράτος τον ρόλο του χωροφύλακα σε αυτήν την ατελείωτη αγορά υπηρεσιών ψυχικής υγείας, έρχεται να βάλει κανόνες στον ιδιωτικό τομέα που έχει αναλάβει κατ’ αποκλειστικότητα την εκπαίδευση στην ψυχοθεραπεία. Δηλαδή, το λεγόμενο Παρατηρητήριο δεν διασφαλίζει τη δωρεάν εκπαίδευση των ψυχολόγων στην ψυχοθεραπεία, πολύ περισσότερο την επιστημονικότητα, γιατί οι περιβόητες πιστοποιήσεις που λέτε ότι θα δίνονται στα ιδιωτικά εκπαιδευτικά κέντρα, που έχουν μετατραπεί σε φασονατζίδικα, στα πανάκριβα μεταπτυχιακά του κρατικού ιδιωτικού πανεπιστημίου, δεν θα δίνονται με επιστημονικά κριτήρια. Θα δίνονται με τα επιχειρηματικά κριτήρια που διαμορφώνει η αγορά, ενώ θα συνεχίζει η απόσπαση από τον προπτυχιακό κύκλο σπουδών της Ψυχολογίας θεωρητικών μαθημάτων για να περνάνε σε εκπαιδεύσεις, μεταπτυχιακά και άλλα. 

Πολλά ακόμα θα μπορούσαμε να πούμε για τις αντιεπιστημονικές διατάξεις του νομοσχεδίου. Το βασικό είναι ότι κάνετε μια λαθροχειρία. Μετατρέπετε σε αυτοτελή ανεξάρτητα επαγγελματικά αντικείμενα και την ψυχοθεραπεία και τους συμβούλους ψυχικής υγείας, αντί να είναι αυτό που είναι: Θεραπευτικά εργαλεία που αξιοποιούν, ανάμεσα σε άλλα, συγκεκριμένες ειδικότητες επιστημόνων ψυχικής υγείας. 
Η αλήθεια είναι ότι η ουσιαστική υψηλού επιπέδου υπηρεσία παροχής ψυχικής υγείας απαιτεί σύγκρουση με την πολιτική των κερδών και του πολέμου. Αυτές τις θέσεις καταθέτει το ΚΚΕ και με την ημερίδα που οργάνωσε για την ψυχική υγεία. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Δάγκα, Κοινοβουλευτική Εκπρόσωπο του Κομμουνιστικού Κόμματος Ελλάδας. 
Ο Κοινοβουλευτικός Εκπρόσωπος της Νέας Δημοκρατίας κ. Καιρίδης έχει τον λόγο για τη βασική του αγόρευση. 
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, κυρίες και κύριοι συνάδελφοι, στην κοινοβουλευτική μας δημοκρατία τα μικρά κόμματα, και δη τα ακόμα πιο μικρά, έχουν περισσότερα δικαιώματα από την Πλειοψηφία των εκατόν πενήντα πέντε, ξέρετε. Γι' αυτό και τη συζήτηση την κλείνει η Πλεύση Ελευθερίας, όχι εμείς της Πλειοψηφίας, για να δώσουμε απαντήσεις. 
Κατανοώ ότι θέλετε να έχετε τον τελευταίο λόγο. Καλά θα κάνετε να τον πάρετε. Δεν έχουμε κανένα πρόβλημα, όπως ξέρετε. Είμαστε εδώ και για να σας ακούμε και για να σας απαντάμε. Απλώς το σημειώνω, όμως. Είναι σεβαστοί οι πέντε Βουλευτές της Πλεύσης Ελευθερίας, εξίσου σεβαστοί, όμως, πρέπει να γίνονται και οι εκατόν πενήντα πέντε.
ΑΛΕΞΑΝΔΡΟΣ ΚΑΖΑΜΙΑΣ: Πού είναι; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι δύο της Νέας Δημοκρατίας.
ΔΗΜΗΤΡΙΟΣ ΚΑΙΡΙΔΗΣ: Ξέρετε, εμείς έχουμε μια ιδιαιτερότητα στη Νέα Δημοκρατία: Εκλεγόμαστε με σταυρό, δεν είμαστε διορισμένοι σαν εσάς από την Αρχηγό. Κι επειδή έχουμε τον σταυρό, ενίοτε και τον σταυρό του μαρτυρίου, όπως θα έλεγε κάποιος σκωπτικά, είμαστε κοντά στον κόσμο. Εσείς, που είσαστε υπάλληλοι της Αρχηγού, διότι έχουμε τώρα κόμματα-εταιρείες, προσωπικές.
Είναι γνωστό ότι πήρατε τη λίστα των πρώτων εκλογών και την αλλάξατε κι έχουν έρθει μέχρι και μηνύσεις στη Βουλή σχετικά. Έτσι δεν είναι; Κι επειδή είμαι στην Επιτροπή Δεοντολογίας τυγχάνει να τα ξέρω και λίγο καλύτερα.
Όμως, μην μπούμε σε αυτά τα δυσάρεστα και ξεκινήσουμε αμέσως με όλα αυτά της Πλεύσης. Άλλωστε, αδικούμε αυτούς που μας παρακολουθούν και τον ελληνικό λαό με το να ασχολούμαστε με το 3% και το 3,5%.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …(Δεν ακούστηκε)
ΔΗΜΗΤΡΙΟΣ ΚΑΙΡΙΔΗΣ: Φωνάξτε δημοκρατικά. Φωνάξτε δημοκρατικά και φωνάζοντας και ασχημονώντας, καταγγείλτε τον φασισμό.
Εσείς στο ΚΚΕ μας τα είπατε πάρα πολύ ωραία. Έχετε μια πολύ ωραία ανάγνωση της ιστορίας και για την 28η Οκτωβρίου. Τώρα, μην γίνω δυσάρεστος, ότι ο Β΄ Παγκόσμιος Πόλεμος ξεκίνησε σε συνεργασία Χίτλερ-Στάλιν. Έτσι δεν είναι;  Με το Ρίμπεντροπ-Μολότοφ. Τα ξέρουν πολύ καλά στην Ανατολική Ευρώπη.
(Θόρυβος στην Αίθουσα)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …(Δεν ακούστηκε)
ΠΡΟΕΔΡΕΥΩΝ (Πάρις Κουκουλόπουλος): Παρακαλώ, παρακαλώ! Ο ομιλητής μπορεί να μιλάει.
ΔΗΜΗΤΡΙΟΣ ΚΑΙΡΙΔΗΣ: Ξεκινήσατε τον αντιφασιστικό αγώνα μόνον αφού επιτέθηκε ο Χίτλερ στη Σοβιετική Ένωση. Αυτή είναι η πραγματικότητα. Έπρεπε να περιμένουμε τον Ιούνιο του 1941 για να προσχωρήσει και η Σοβιετική Ένωση στον αντιφασιστικό αγώνα. Δεν ήταν σαν εμάς. Δεν ήταν σαν τους Άγγλους στους οποίους πρότεινε ο Χίτλερ συνεργασία και συμφωνία και ο Τσώρτσιλ την απέρριψε. Κι εκεί έγκειται το μεγαλείο της ελευθερίας και της Δύσης, έναντι αυτού που δεν μπορούσε να κάνει αλλιώς.
(Θόρυβος στην Αίθουσα)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …(Δεν ακούστηκε)
ΔΗΜΗΤΡΙΟΣ ΚΑΙΡΙΔΗΣ: Μοιράσατε την Πολωνία. Εσείς τώρα είστε οι τελευταίοι στην Ευρώπη.
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, σας παρακαλώ αφήστε τον ομιλητή να ολοκληρώσει.
Συγγνώμη, κύριε Καιρίδη.
(Θόρυβος στην Αίθουσα)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …(Δεν ακούστηκε)
ΔΗΜΗΤΡΙΟΣ ΚΑΙΡΙΔΗΣ: Ούτε στη Σοβιετία δεν τα λένε πια αυτά.
ΠΡΟΕΔΡΕΥΩΝ (Πάρις Κουκουλόπουλος): Εκ μέρους της ιστορίας τον διακόπτετε τώρα;
ΔΗΜΗΤΡΙΟΣ ΚΑΙΡΙΔΗΣ: Φωνάξτε, κυρία Κωνσταντοπούλου, γιατί δεν ακούγεστε. Τσιρίξτε κι άλλο, ελάτε!
ΠΡΟΕΔΡΕΥΩΝ (Πάρις Κουκουλόπουλος): Συνεχίστε, κύριε Καιρίδη.
(Θόρυβος στην Αίθουσα)
ΔΗΜΗΤΡΙΟΣ ΚΑΙΡΙΔΗΣ: Ελάτε, ελάτε, γιατί την ιστορία εσείς θα μας τη μάθετε αλλιώς.
Κι όταν δεν έχεις κανένα επιχείρημα -σας το έχω πει και σας το έχω ξαναπεί- για το σήμερα, ξαναγυρνάς πίσω στο 1940 και στο 1941. Όμως, ακόμα κι εκεί τα μούτρα σας θα φάτε.
ΠΑΡΑΣΚΕΥΗ (ΒΙΒΗ) ΔΑΓΚΑ: Αυτό απαντάτε; Αυτή είναι η… 
ΔΗΜΗΤΡΙΟΣ ΚΑΙΡΙΔΗΣ: Είναι γεγονός ότι η Σοβιετική Ένωση πολέμησε ηρωικά τον Χίτλερ και είχαν πάρα πολλά θύματα, αλλά αυτό δεν ακυρώνει το γεγονός ότι αρχικά συνεργάστηκαν. Τι να κάνουμε τώρα; Αυτή είναι η πραγματικότητα.
(Θόρυβος στην Αίθουσα)
ΠΑΡΑΣΚΕΥΗ (ΒΙΒΗ) ΔΑΓΚΑ: Εσείς γιατί δεν απαντάτε; Θα μας πείτε για τη Θεσσαλονίκη;
ΔΗΜΗΤΡΙΟΣ ΚΑΙΡΙΔΗΣ: Θέλω να μιλήσω για το τώρα και κυρίως για τα εθνικά…
ΠΑΡΑΣΚΕΥΗ (ΒΙΒΗ) ΔΑΓΚΑ: …(Δεν ακούστηκε)
ΔΗΜΗΤΡΙΟΣ ΚΑΙΡΙΔΗΣ: Για όνομα του Θεού! Τέτοια πρεμούρα για τον Στάλιν. Ντροπή, ντροπή!
ΠΑΡΑΣΚΕΥΗ (ΒΙΒΗ) ΔΑΓΚΑ: Εσείς γιατί δεν απαντάτε για τα ουσιαστικά;
ΔΗΜΗΤΡΙΟΣ ΚΑΙΡΙΔΗΣ: Για τον Στάλιν γιατί; Γιατί έχω θύματα. Γιατί είμαι Έλληνας Πόντιος που είχε εξόριστους στη Σιβηρία, γι’ αυτό. Τι να κάνουμε τώρα; Είχαμε στην οικογένειά μου, όπως σε πάρα πολλές ελληνικές οικογένειες. Επειδή εσείς δεν τα βλέπετε; Τι να κάνουμε τώρα; Βρεθήκαν στην Τασκένδη από τον Καύκασο ως αντισοβιετικά και αντεπαναστατικά δρώντες, μπουρζουάδες, οι φτωχοί Έλληνες Πόντιοι από τον Καύκασο, γνωστά αυτά.
(Θόρυβος στην Αίθουσα)
Λοιπόν, ακούστε. Όλοι καταδικάζουμε τους ναζί, όλοι. Και το είπα και πριν ότι παραβιάζετε ανοικτές πόρτες όταν διαρκώς φέρνετε το εύκολο. Όλοι τους καταδικάζουμε, όχι μόνον εσείς.
ΘΕΟΔΩΡΑ ΑΚΡΙΩΤΟΥ: Τους νεοναζί. Οι ναζί είναι το εύκολο.
ΔΗΜΗΤΡΙΟΣ ΚΑΙΡΙΔΗΣ: Και τους νεοναζί. Οι νεοναζί ενισχύονται από την αντιπολιτική και χρησιμοποίησα το παράδειγμα των εθνικών θεμάτων, το γεγονός δηλαδή ότι εδώ κάποιοι υποκρίνονται. Διότι, τι μας είπε η Αντιπολίτευση; Και θέλω να επιμείνω στα εθνικά. Ότι η Τουρκία, λέει, είναι εύκολος αντίπαλος. Είναι μια μικρή χώρα, είναι μια χώρα χωρίς φιλοδοξίες, όπου αρκεί η Ελληνική Κυβέρνηση να κάνει σωστά τα κουμάντα της για να φέρει επιτυχίες και νίκες. Αλήθεια; Έτσι μιλάμε στον ελληνικό λαό; Έτσι εκπαιδεύουμε την ελληνική κοινή γνώμη στις μεγάλες προκλήσεις που έχουμε μπροστά μας; Έτσι είμαστε ειλικρινείς απέναντί του; Η πραγματικότητα είναι ότι η Τουρκία είναι ένας πολύ δύσκολος αντίπαλος, ότι ο αγώνας για την κατοχύρωση των κυριαρχικών μας δικαιωμάτων στη θάλασσα μετράει πάνω από πενήντα χρόνια. Δεν ξεκίνησε χθες και δεν ξεκίνησε με το Τουρκολιβυκό. Ξεκίνησε πολύ πιο σφοδρά με τη υφαλοκρηπίδα, που σας εξήγησα ότι αφορά την ίδια την ενότητα του εθνικού χώρου, την ενότητα της ελληνικής χερσονήσου με τα νησιά του Ανατολικού Αιγαίου και κατά συνέπεια είναι το μείζον και μετράει ήδη από το 1973. Είναι ένας αγώνας διαρκείας τον οποίο είχαν όλες οι ελληνικές κυβερνήσεις έκτοτε και βεβαίως είναι ένας αγώνας που εκ των πραγμάτων θα έχει σκαμπανεβάσματα και που δεν αρκεί απλώς η επίκληση του διεθνούς δικαίου, το οποίο προφανώς παραμένει η βάση της εξωτερικής μας πολιτικής, αλλά δεν εφαρμόζεται από μόνο του, χρειάζεται και ο συσχετισμός ισχύος. Κι εκεί αυτή εδώ η Κυβέρνηση μπορεί να περηφανεύεται και για την αμυντική θωράκιση της χώρας. Ουδέποτε υπήρξε εξοπλιστικό πρόγραμμα σε τέτοιο μέγεθος και με τέτοια ταχύτητα όπως αυτό που ζούμε τα τελευταία χρόνια, ουδέποτε. Και σαν αποτέλεσμα έχουμε εξασφαλίσει την υπεροπλία για πρώτη φορά στον αέρα, που δεν την είχαμε. Και χωρίς τον αέρα δεν μπορεί να εφαρμόσει τις ηγεμονικές της φιλοδοξίες η Τουρκία.
Επίσης, αποκαταστήσαμε τη διεθνή αξιοπιστία της πατρίδας μας μετά από τη μεγάλη ταλαιπωρία και διολίσθηση που πάθαμε με τη μεγάλη κρίση και σήμερα μας ακούνε. Ο Πρωθυπουργός προεδρεύει του ανώτατου δικαιοδοτικού οργάνου της διεθνούς τάξης, που είναι το Συμβούλιο Ασφαλείας. Είναι στη Νέα Υόρκη, ακριβώς γιατί την Ελλάδα κάποιοι την ψήφισαν κι έτσι προεδρεύει.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ωχ Παναγία μου! Πού έχουμε μπλέξει;
ΔΗΜΗΤΡΙΟΣ ΚΑΙΡΙΔΗΣ: Επίσης, πρωταγωνιστούμε στην ευρωπαϊκή ενοποίηση, είτε με το Ταμείο Ανάκαμψης, είτε με τη γεωστρατηγική χειραφέτηση τώρα και με όλα τα υπόλοιπα που έχουμε μπροστά μας. Και δεν χαιρόμαστε, όπως κάποιοι, με την επέλαση της Λεπέν στη Γαλλία. Δεν χαιρόμαστε με μια Ευρώπη διαλυμένη και εσωστρεφή.
Θέλουμε την Ευρώπη τη χειραφετημένη, τη σίγουρη, της αυτοπεποίθησης, τη δυνατή. Γιατί ξέρουμε ότι μόνο μέσα από αυτή μπορούμε και εμείς εδώ, σε αυτήν την πολύ δύσκολη περιοχή της υφηλίου, να νιώσουμε περισσότερο ασφάλεια. 
Άρα αμυντική θωράκιση, πρωταγωνιστεί στις ευρωπαϊκές εξελίξεις, έντονη παρουσία στην Ουάσινγκτον είτε λέγεται Μπάιντεν είτε λέγεται τώρα Τραμπ είτε σήμερα Ρεπουμπλικάνοι είτε αύριο Δημοκρατικοί, με όλους. Συμμαχίες εδώ στην περιοχή είτε με τη Γαλλία είτε με τους Άραβες, τα Ηνωμένα Αραβικά Εμιράτα, τη Σαουδική Αραβία και βέβαια, ναι, την Αίγυπτο και το Ισραήλ. 
Και βέβαια απέναντι στην υπερκινητικότητα της Τουρκίας, η οποία έχει πάει στον Καύκασο, στη Συρία, στον Λίβανο, στο Βόρειο Ιράκ, στον Περσικό κόλπο, στο Κατάρ, στο Σουδάν και στο Κέρας της Αφρικής, στη Σομαλία, στη Λιβύη, η Ελλάδα δεν μπορεί να κλειστεί στο καβούκι της και να ακούσει τους «ειρηνόφιλους», μέσα σε πολλά εισαγωγικά, που τόσο εύκολα εξισώνουν το θύμα με τον θύτη. Το ακούσαμε και προχθές από τον κ. Παφίλη, ο οποίος είπε: «Να κλειστούμε στο καβούκι μας για να μη συμμετέχουμε σε ιμπεριαλιστικούς πολέμους». Πού τους είδατε τους ιμπεριαλιστικούς πολέμους της Ελλάδας; Πότε τους είδατε; Γιατί θα με αναγκάσετε να σας θυμίσω τι λέγατε και για τον πόλεμο του ΄40 και δεν θέλω να το πολώσω ακόμα παραπάνω. Λοιπόν, προσέξτε, προσέξτε γιατί αυτές τις ανοησίες τις έχετε πει πάρα πολλές φορές. Και αντί να είσαστε εδώ απολογούμενοι, έρχεστε να κουνήσετε το δάκτυλο. 
Και σας λέω τούτο: Η Ελλάδα αντιμετωπίζει απειλή και θα κάνει τα πάντα για να την αντιμετωπίσει. Στο τέλος του κόσμου θα πάει για να εξασφαλίσει την κυριαρχία και τα κυριαρχικά της δικαιώματα. Αυτό πιστεύει η Νέα Δημοκρατία, αυτό πιστεύει ο ελληνικός λαός και αυτό πιστεύω ότι πιστεύει σύσσωμο το ελληνικό πολιτικό σύστημα, για να μην μπερδευόμαστε. 
Άρα, ενεργητική πολιτική απέναντι σε μια υπερκινητική Τουρκία, χωρίς υποκρισίες. Όταν παίρνουμε πρωτοβουλίες δεν θα μας λέτε γιατί τις παίρνουμε και μετά να μας κατηγορείτε γιατί δεν παίρνουμε περισσότερες. Αυτού του τύπου τις αντιφάσεις, θα κάνουμε ειλικρινή κουβέντα. Ναι ή όχι στην ανανέωση των Patriot στη Σαουδική Αραβία; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, κύριε. Όχι.
ΔΗΜΗΤΡΙΟΣ ΚΑΙΡΙΔΗΣ: Ναι ή όχι στην ελληνική παρουσία στον Κόλπο ή κλεισμένοι…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι ναι ή όχι;
ΔΗΜΗΤΡΙΟΣ ΚΑΙΡΙΔΗΣ: Μα δεν απευθύνομαι σε εσάς. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σε ποιον απευθύνεστε;
ΔΗΜΗΤΡΙΟΣ ΚΑΙΡΙΔΗΣ: Δεν απευθύνομαι σε εσάς. Ο ελληνικός λαός σας άφησε με πέντε. Δεν απευθύνομαι σε εσάς. Απευθύνομαι στην Αξιωματική Αντιπολίτευση και στις άλλες παρατάξεις.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσάς σας άφησε με τρεις. 
(Θόρυβος από την πτέρυγα της Πλεύσης Ελευθερίας)
ΔΗΜΗΤΡΙΟΣ ΚΑΙΡΙΔΗΣ: Μη βιάζεστε, θα έχετε την ευκαιρία να μιλήσετε, όπως και η Αρχηγός. Εις διπλούν θα τα ζήσουμε. Λοιπόν, δεν υπάρχει λόγος να διακόπτετε.
Λέω, λοιπόν, τούτο ότι σήμερα έχουμε νέες ευκαιρίες και νέες δυνατότητες απέναντι στην ακρότητα του τουρκολιβυκού είτε λέγεται συσπείρωση όλων των παράκτιων χωρών εδώ στην Ανατολική Μεσόγειο, όπως η Κύπρος, το Ισραήλ, η Αίγυπτος, είτε λέγεται επέκταση της οριοθέτησης ανατολικά της Ρόδου, οριοθέτησης που πολλά κόμματα εδώ καταψήφισαν όταν είχε έρθει. Δεν θέλανε ούτε με την Αίγυπτο. Καλά, για να μην πω ότι φτάσαμε στο 2020 για να υπογράψουμε με την Ιταλία. Έπρεπε να έρθει ο Κυριάκος Μητσοτάκης και το τουρκολιβυκό για να υπογράψουμε με τη φίλη χώρα Ιταλία, διότι είχαμε ένα πολιτικό σύστημα φοβικό, εσωστρεφές, το οποίο φοβόταν το πολιτικό κόστος για το παραμικρό και δίσταζε ακόμα και με την Ιταλία, με την οποία ο αείμνηστος Κωνσταντίνος Καραμανλής είχε υπογράψει υφαλοκρηπίδα ήδη από το 1977, να φτάσουμε στο 2020. Και έτσι θέλουμε να προχωρήσουμε, με βάση το Διεθνές Δίκαιο, αλλά και τις διεθνείς συμμαχίες, τον «Αχιλλέα» και τον «Οδυσσέα». 
Όλα τα υπόλοιπα μπορούν να συζητηθούν υπό την προϋπόθεση της ειλικρίνειας. Να μην κοροϊδεύουμε τον ελληνικό λαό, διότι έχουμε έναν αντίπαλο δύσκολο, στον οποίο θα έχουμε επιτυχίες -αλλά δεν θα έχουμε μόνο επιτυχίες- τον οποίο έχουμε καταφέρει να θεωρεί ότι έχει περικυκλωθεί από τον άξονα Ελλάδας- Κύπρου-Ισραήλ, ότι έχει μείνει πίσω στους εξοπλισμούς, ότι έχει πρόβλημα προφανώς με την Ευρώπη και με τις Ηνωμένες Πολιτείες, αλλά ο αγώνας είναι διαρκής. Και δεν υπάρχει περιθώριο ούτε για εφησυχασμό και θριαμβολογία, αλλά ούτε για μεμψιμοιρία και να χτυπάμε το κεφάλι μας στον τοίχο. 
Στη δύσκολη αυτή εποχή, στη νέα φάση του διεθνούς συστήματος των οξυμένων διεθνών ανταγωνισμών, η Ελλάδα είναι παρούσα με τα εργαλεία της, τις δυνάμεις και τις δυνατότητές της. Μαζί της έχει έναν ελληνικό λαό καλά πληροφορημένο, ενημερωμένο, ψύχραιμο και αποφασισμένο να αντιμετωπίσει αυτή την απειλή, αυτή τη διαρκή πρόκληση που έρχεται εξ Ανατολών. 
Από εκεί και πέρα, τα του νομοσχεδίου τα ανέλυσε επαρκώς ο Υπουργός και στην πρωτολογία και στη δευτερολογία και προφανώς στις επιτροπές και εδώ και τώρα που θα ολοκληρώσει τη συζήτηση. Ως προς την τροπολογία για την παιδεία και την ανώτατη παιδεία, την αξιολόγηση και όλα τα υπόλοιπα που θέλουμε να κάνουμε και συνεχίζουμε να κάνουμε και με τα μη κρατικά πανεπιστήμια, τα είπε ο αρμόδιος Υφυπουργός προηγουμένως και νομίζω ότι δεν έχω πολλά να προσθέσω, άλλωστε τελειώνει και ο χρόνος μου. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καιρίδη, Κοινοβουλευτικό Εκπρόσωπο της Νέας Δημοκρατίας. 
Έχει ζητήσει τον λόγο ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας, για μία παρέμβαση. 
Κύριε συνάδελφε, έχετε τον λόγο.  
[bookmark: _Hlk244196769]ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κύριε Καιρίδη, έχω να σας δώσω μία συμβουλή. Ο αντικομμουνισμός, τον οποίο ξέρετε καλά και στον οποίο επιδοθήκατε στη διάρκεια της ομιλίας σας, τουλάχιστον στο πρώτο τρίτο, δεν αποτελεί ούτε ιδεολογία ούτε έναν τρόπο να βλέπει κανείς την πολιτική με το βλέμμα μπροστά ούτε αποτελεί και δημοκρατική πρακτική εσείς που έρχεστε εδώ να μιλήσετε κάθε τόσο για δημοκρατία. Συνεχίστε να μιλάτε με τον κ. Γεωργιάδη και να ψιθυρίζετε, δεν μας ενοχλεί αυτό, μάλλον το διασκεδάζουμε, γιατί δεν μπορείτε να ακούσετε αυτά που σας λένε. Εσείς δεν αντέχετε την κριτική. 
Τώρα κύριε Καιρίδη, είστε και Καθηγητής Πανεπιστημίου και υποτίθεται ότι ξέρετε πέντε πράγματα για την ιστορία, αλλά στο αντικομμουνιστικό παραλήρημα στο οποίο επιδοθήκατε πριν, είπατε πάρα πολλά πράγματα, τα οποία θα πρέπει να προσέχετε στο μέλλον. Κατ’ αρχάς, δεν είναι μόνο η Σοβιετική Ένωση, η οποία έκανε σύμφωνο με τον Χίτλερ. Η Σοβιετική Ένωση, βέβαια, είχε μπει και προηγουμένως στον πόλεμο στην Πολωνία το ΄39 -όταν ο Χίτλερ εισέβαλε στην Πολωνία- και αυτό βέβαια η εθνικόφρονη ρητορική στην οποία επιδίδεστε, το ξεχνάει. 
Επίσης, θα πρέπει να σας υπενθυμίσω ότι και η Βρετανία είχε κάνει συμφωνία, είχε κάνει συμφωνία…
ΔΗΜΗΤΡΙΟΣ ΚΑΙΡΙΔΗΣ: Εγώ για τον Τσώρτσιλ μίλησα.
ΑΛΕΞΑΝΔΡΟΣ ΚΑΖΑΜΙΑΣ: Ηρεμία, κύριε Καιρίδη.
Είχε κάνει συμφωνία η Βρετανία στο Μόναχο ο Τσάμπερλεν μαζί με τον Χίτλερ. Αλλά αυτό δεν το θυμάστε ποτέ. Η Βρετανία ήτανε. 
Να σας πω και κάτι ακόμη: Ξέρετε ποιος μπήκε από τις Μεγάλες Δυνάμεις τελευταίος στον Β΄ Παγκόσμιο Πόλεμο στις 8 Δεκεμβρίου του 1941; Οι Ηνωμένες Πολιτείες, κύριε Καιρίδη. Αυτό, όμως, η εθνικόφρονη ρητορική στην οποία σας δασκάλεψαν και την οποία σας έμαθαν να χρησιμοποιείτε όταν είστε στριμωγμένος, ποτέ δεν το λέτε. Μόνο για τη Σοβιετική Ένωση ξέρετε να λέτε. Αλλά αυτά τα πράγματα είναι και ένδειξη αγραμματοσύνης, όσον αφορά την ιστορία του Β΄ Παγκοσμίου Πολέμου, φανατισμού και ένδειας επιχειρημάτων. Αν τώρα εσείς νομίζετε ότι κοιτάτε μπροστά όταν αφιερώνετε το ένα τρίτο της ομιλίας σας να μιλάτε για το 1940 και  μετά στο τέλος λέτε: «Δεν πρέπει να μιλάμε για το 1940». Μα, εσείς μιλάτε τόσην ώρα.
Επίσης, κύριε Καιρίδη, εσείς είστε ο πολιτικός, ο οποίος ενώ μας δίνει μαθήματα ιστορίας, δημοκρατίας και άλλα τέτοια, είχατε πει -να μην το ξεχνάμε αυτό- ότι η διχοτόμηση της Κύπρου έχει ήδη πραγματοποιηθεί. 

Και επιμένατε μετά ότι δεν το είπατε, ενώ είχαν βγει άπειρα πρωτοσέλιδα και τίτλοι με εσάς να λέτε τέτοιο πράγμα, το οποίο είναι μια θέση απαράδεκτη και κάνετε τον ειδήμονα, κάνετε…
ΔΗΜΗΤΡΙΟΣ ΚΑΙΡΙΔΗΣ: Άπειρα.
ΑΛΕΞΑΝΔΡΟΣ ΚΑΖΑΜΙΑΣ: Βεβαίως, δεν τα διαβάσατε γιατί σας ενοχλούσανε. Και κάνατε τον ειδήμονα -και τότε και τώρα- επί των εξωτερικών θεμάτων. Επίσης, κύριε Καιρίδη, εσείς δεν είναι που παραδεχτήκατε, κάτω από πίεση, ότι ήταν ήττα η αναγνώριση του τουρκολιβικού μνημονίου από τη Βουλή της Ανατολικής Λιβύης και μετά τα πήρατε πίσω; 
ΔΗΜΗΤΡΙΟΣ ΚΑΙΡΙΔΗΣ: Δεν πήρα τίποτα πίσω.
ΑΛΕΞΑΝΔΡΟΣ ΚΑΖΑΜΙΑΣ: Δεν πήρατε πίσω τίποτα; 
ΔΗΜΗΤΡΙΟΣ ΚΑΙΡΙΔΗΣ: Δεν πήρα τίποτα πίσω. Δεν με ακούσατε εδώ;
ΑΛΕΞΑΝΔΡΟΣ ΚΑΖΑΜΙΑΣ: Εγώ σας ακούω, αλλά τη μια λέτε το ένα και τη μια λέτε το άλλο. Αυτός είστε, κύριε Καιρίδη, είστε εντελώς αναξιόπιστος, άσχετος από ιστορία και ένας φανατικός αντικομουνιστής. Δεν θα ασχοληθούμε με εσάς.
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Καλείται στο Βήμα η Πρόεδρος της Πλεύσης της Ελευθερίας, η κ. Ζωή Κωνσταντοπούλου. 
Κυρία Πρόεδρε, έχετε τον λόγο για την αγόρευσή σας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Την αγόρευσή μου; Ομιλία είναι, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Εντάξει, εσείς ειδικά αγορεύετε, νομίζω. Προσπαθούμε να σας μιμηθούμε αρκετοί, κυρία Πρόεδρε, όσοι δεν χρησιμοποιούμε κείμενα στη Βουλή. Αγόρευση είναι. Νομίζω ότι είναι μια βασική διάκριση και εσείς τηρείτε τον Κανονισμό. Τιμητικό είναι αυτό, όχι υποτιμητικό, κατά την αντίληψή μου, τουλάχιστον.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κυρίες και κύριοι, είμαστε μία μέρα μετά την εθνική μας επέτειο, την επέτειο του «Όχι» που είπε ο ελληνικός λαός και όχι κάποιος δικτάτορας. Το λέω γιατί μερικοί και μερικές ακόμη μπερδεύονται. 
Μετά από αυτήν την εμβληματική και ιστορική μέρα για τον ελληνικό λαό, πραγματικά, είναι δυστύχημα το γεγονός ότι στα υπουργικά έδρανα βρίσκεται ένας βιβλιοπώλης και τηλεβιβλιοπώλης που έκανε καριέρα πουλώντας αντισημιτικά βιβλία και βαυκαλίζεται για το πόσα χρήματα έβγαλε πουλώντας αντισημιτικά βιβλία και την Κυβέρνηση εκπροσωπεί ένας Βουλευτής -που εγώ ειλικρινά απορώ πως έγινε καθηγητής, ίσως πρέπει και αυτό να ερευνηθεί μαζί με τόσα άλλα από τα «πέτσινα» πτυχία μέχρι τις «πέτσινες διαιτησίες- που θεώρησε καλό να φέρει μέσα στην Αίθουσα της Ολομέλειας της Βουλής τον διχαστικό, αντικομμουνιστικό και εν πολλοίς ναζιστικό λόγο. Δεν προκαλεί, όμως, μεγάλη έκπληξη αυτό, γιατί ήταν ο ίδιος που στην αρχή της χρονιάς απευθύνθηκε στην Ολομέλεια της Βουλής -απαντώντας σε εμένα- και είπε ότι η Ελλάδα θα πάει με τα συμφέροντά της, δεν υπάρχουν αρχές και αξίες, υπάρχουν τα συμφέροντα και αν είναι στα συμφέροντά μας να είμαστε ευλύγιστοι και οσφυοκάμπτες, αυτό και θα κάνουμε. 
Αυτά είπαν και οι χώρες που ενέδωσαν στον Χίτλερ, αυτά είπαν -διαρκούντος του Β΄ Παγκοσμίου Πολέμου- οι δωσίλογοι, οι ταγματασφαλίτες και οι χίτες, οι συνεργάτες των Ναζί και αυτά, δυστυχώς, φέρνετε σήμερα εδώ και κάποια άλλη στιγμή θα έχει μία σημασία να αναφέρουμε ποιος συνολικά έχει υπάρξει ο ρόλος πολλών, που στη συνέχεια αγιοποιήθηκαν και εμφανίστηκαν σαν εθνάρχες, την ώρα που διαδραμάτισαν μελανή παρέμβαση Μεταπολεμικά. 
Η ανθρωπότητα είπε: «Ποτέ ξανά». Ποτέ ξανά πόλεμος, ποτέ ξανά φασισμός, ποτέ ξανά ναζισμός, ποτέ ξανά ολοκληρωτισμός, ποτέ ξανά εισβολή και κατοχή και είστε αυτοί που υπερασπίζεστε την εισβολή και κατοχή, τον πόλεμο και τα διεθνή εγκλήματα, είστε αυτοί που συστήνεστε με προεξάρχοντα εδώ τον υπουργεύοντα, δεν μπορώ να τον χαρακτηρίσω αλλιώς, δεν μπορώ να δεχτώ ότι είναι μέλος της Κυβέρνησης αυτό το πρόσωπο, ο οποίος λέει ότι ακόμα και το Διεθνές Ποινικό Δικαστήριο δεν είναι κάποιος σοβαρός θεσμός και γι’ αυτό δεν θα πρέπει να συλλάβει η Ελλάδα τον καταζητούμενο για διεθνή εγκλήματα Νετανιάχου, αλλά θα πρέπει να τον αγκαλιάζουν και ο Πρωθυπουργός και τα μέλη της Κυβέρνησης.
Φυσικά, είναι προφανές ότι στη χώρα υπάρχει ζήτημα διείσδυσης ξένου κράτους και διείσδυσης συμφερόντων ξένου κράτους. Είναι προφανές ότι αυτή η διείσδυση παίρνει πάρα πολλές μορφές και δεν ήταν καθόλου μεγάλη έκπληξη ούτε το γεγονός ότι για την Israel Allies Foundation δεν είπε κουβέντα ο Πρωθυπουργός, αλλά ούτε και το γεγονός ότι δεν είπε κουβέντα σήμερα και ο Αρχηγός της -έστω και από καραμπόλα- Αξιωματικής Αντιπολίτευσης, ο κ. Ανδρουλάκης, του οποίου ο Κοινοβουλευτικός Εκπρόσωπος κατελήφθη να βρίσκεται μαζί με τον διατελέσαντα αρνητή του Ολοκαυτώματος σε αυτήν τη μυστική συνάντηση με σιωνιστικά ακροδεξιά στοιχεία και εκπροσώπους της κυβέρνησης Νετανιάχου και όχι μόνο δεν επέπληξε τον Βουλευτή και Κοινοβουλευτικό του Εκπρόσωπο, αλλά αντίθετα τον έστειλε να είναι Κοινοβουλευτικός Εκπρόσωπος αμέσως μετά και εχθές κατά την κατάθεση στεφάνων στο Μνημείο του Αγνώστου Στρατιώτη για την 28η Οκτωβρίου ο κ. Ανδρουλάκης έστειλε τον κ. Χρηστίδη. 
Συνεπώς, κύριε Τσίμαρη, που είστε εκλεγμένος Βουλευτής με το ΠΑΣΟΚ και κυρία Θρασκιά, που δεν είστε εκλεγμένη με το ΠΑΣΟΚ, αλλά ανήκετε πλέον στην Κοινοβουλευτική Ομάδα του ΠΑΣΟΚ και προέρχεστε από μία πόλη πολύπαθη, τη Θεσσαλονίκη, όπου συνέβη και Ολοκαύτωμα -το ειδεχθέστερο των διεθνών εγκλημάτων- να ξέρετε ότι το κόμμα σας, επισήμως, στηρίζει μία κυβέρνηση που διαπράττει γενοκτονία, εγκλήματα κατά της ανθρωπότητας και εγκλήματα πολέμου. 
Και όχι απλώς στηρίζετε, αλλά δεν το λέτε κιόλας. Το κάνετε υπογείως και θέλετε αυτό να περάσει και νομίζετε ότι θα περάσει από εμάς. Από εμάς δεν θα περάσει, λοιπόν, να είστε βέβαιοι γι’ αυτό. 
Αυτό το οποίο συνέβη στην Αθηναϊκή Λέσχη στις 12 Οκτωβρίου είναι ένα πάρα πολύ σοβαρό γεγονός που καταδεικνύει διείσδυση ξένης κυβέρνησης ξένου κράτους και μάλιστα κυβέρνησης που διαπράττει διεθνή εγκλήματα και δυνάμεων που στηρίζουν τα διεθνή εγκλήματα, στηρίζουν την εκκαθάριση των Παλαιστινίων από τον τόπο τους, από τη Γάζα, στηρίζουν τη διεκδίκηση της Ιερουσαλήμ ως πρωτεύουσας του Ισραήλ, στηρίζουν δηλαδή όλη τη σχεδιασμένη εκκαθάριση ενός ολόκληρου λαού, ενός ολόκληρου πληθυσμού από τα χώματά του και από τη ζωή. 
Εκδόθηκε και η νέα έκθεση της Φραντσέσκα Αλμπανέζε, της ειδικής εμπειρογνώμονα του ΟΗΕ για τα παλαιστινιακά εδάφη, που εξηγεί βήμα- βήμα -λέγεται «Truth under the rubble», η «Αλήθεια κάτω από τα συντρίμμια»- και περιγράφει και όλη την επιχείρηση προπαγάνδας για την απόκρυψη των διεθνών εγκλημάτων που εσείς καλύπτετε, κύριε που είστε στα υπουργικά έδρανα και οι υπόλοιποι στηρίζετε και ανέχεστε. Σαράντα εκατομμύρια αναρτήσεις, λέει, κατέβασε το Facebook με αίτημα των μηχανισμών προπαγάνδας του Νετανιάχου! 
Σαράντα εκατομμύρια αναρτήσεις κατέβηκαν για να μην καταγράφεται η γενοκτονία σε βάρος των Παλαιστινίων, γιατί τόσο πολύ ενδιαφέρονται για τα παιδιά, αυτοί που λένε ότι προστατεύουν τα παιδιά, που δέχονται τη δολοφονία δεκάδων χιλιάδων παιδιών. Δεκάδες χιλιάδες είναι τα παιδιά της Παλαιστίνης που έχουνε δολοφονηθεί και πάρα πολλά από αυτά κατά σύστημα, κύριε Βλαχάκο, που είστε γιατρός, βρίσκονται πυροβολημένα στο κεφάλι ή στο στήθος. Όταν λοιπόν μιλάτε για τα παιδιά, να πείτε την αλήθεια για το τι μέλλον επιφυλάσσεται στα παιδιά. 
Είναι ντροπιαστικό, κύριε Τσίμαρη και κυρία Θρασκιά του ΠΑΣΟΚ, είναι ντροπιαστικό αυτό που κάνετε, αυτό που κάνει ο Αρχηγός σας, ότι δηλαδή νίβει τα χέρια της σιωνιστικής και εγκληματικής Κυβέρνησης Νετανιάχου. Και όχι μόνο αυτό, αλλά σιωπηρά στέλνει τον Κοινοβουλευτικό Εκπρόσωπο του ΠΑΣΟΚ να συμμετέχει σ’ αυτή τη συνάντηση. Δεν μπορείτε να κρυφτείτε και να λέτε «εμείς δεν το ξέραμε, τα έκανε ο Χριστίδης». Είναι σαφές ότι τον Χριστίδη τον έστειλε ο Αρχηγός σας, ειδεμή δεν θα τον κάλυπτε.
Και λέγοντας αυτά έρχομαι σε αυτά που έγιναν εχθές στη Θεσσαλονίκη -καθώς μπαίνουν και παιδιά στην Αίθουσα- σε αυτά που έγιναν εχθές στη Θεσσαλονίκη, δηλαδή ότι η Αστυνομία που την έχει στο χέρι του εδώ ο κ. Γεωργιάδης -διότι έχει αστυνομικούς φίλους από τότε, λέει, που φυλούσαν το βιβλιοπωλείο του στα Εξάρχεια, δηλαδή φυλούσαν το βιβλιοπωλείο που πουλούσε αντισημιτικά βιβλία του ναζιστή Πλεύρη- η Αστυνομία που την έχει στο χέρι του ο κ. Γεωργιάδης, η Αστυνομία που εμπλέκεται σε μείζονα εγκλήματα και ρατσιστικά εγκλήματα -σήμερα ήμουν πάλι σε δίκη με αστυνομικούς που επιτέθηκαν ρατσιστικά σε ένα μικρό παιδί Ρομά δώδεκα ετών και χρειάστηκε να ενεργοποιηθεί το Εσωτερικών Υποθέσεων, γιατί όλες οι υπηρεσίες τους καλύπτανε- η Αστυνομία λοιπόν αυτή χτες τι πήγε να κάνει ανήμερα της Εθνικής Επετείου για το «ΟΧΙ» στον φασισμό και τον ναζισμό; Πήγε να καλύψει τη συγκέντρωση του Κασιδιάρη, αυτού δηλαδή που έχει τον αγκυλωτό σταυρό, τη σβάστικα χαραγμένη επάνω του, αλλά επειδή είναι πολύ γενναίοι όλοι οι φασίστες και οι ναζιστές, λέει ότι δεν είναι σβάστικα, είναι κάτι άλλο, γιατί είναι γενικά… 
Είστε πάρα πολύ γενναίοι, σας έχουμε δει πώς τα γυρνάτε…
ΑΛΕΞΑΝΔΡΟΣ ΚΑΖΑΜΙΑΣ: Δεν υπάρχει εκπρόσωπος της Κυβέρνησης! 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έφυγε ο κ. Γεωργιάδης. Στο καλό να πάει. Καλύτερα να μην έχει εκπρόσωπο παρά να έχει αυτόν. 
Γεια σας, παιδιά! Έτσι λίγο λίγο να ξέρετε ότι μπορούν και να εκτρέπονται και να αποτρέπουν. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δεν έφυγα! 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν φύγατε; Ξαναήρθατε; Είδατε; Αυτό είναι ακριβώς που είπα πως τα γυρνάτε. Το εκλάβατε ότι γυρνάτε. Γυρίστε, λοιπόν. 
Η Αστυνομία χθες φυλούσε τη συγκέντρωση του Κασιδιάρη και έφτασε ο αρμόδιος Υπουργός να μας λέει ότι δεν μπορούσε ο καημένος να κάνει κάτι άλλο, αλλά μπορούσε να στείλει τις αστυνομικές δυνάμεις να ξυλοκοπήσουν τους ανθρώπους που συμμετείχαν στην αντιφασιστική διαδήλωση ανήμερα του «ΟΧΙ». Αυτό το μπορούσε. Αυτά δείχνουν και το ποιοι είστε πράγματι, γιατί πράγματι θάλπετε τον φασισμό και τον ναζισμό. Δεν είναι εξάλλου τυχαίο ότι τα απολειφάδια των Σπαρτιατών, δηλαδή της Χρυσής Αυγής, τα νομοσχέδιά σας ψηφίζουν και τον έναν αυτόν που είπε «Ζήτω ο Κασιδιάρης», τον είχατε μέχρι να σας ξεφωνίσουμε και ανάμεσά σας και τον προσφωνούσατε «Κώστα». 
Αυτοί στηρίζουν τα νομοσχέδιά σας, αυτοί ψηφίσανε τον Πρόεδρο της Δημοκρατίας που μόνοι σας ψηφίσατε, αυτοί ψηφίσανε μαζί σας την Αναθεώρηση του Συντάγματος με Πρόεδρο τον φασίστα χουντικό Βορίδη, τον εντεταλμένο του Παπαδόπουλου, αυτοί είναι το δεξί και ακροδεξί σας χέρι. Με τον Κασιδιάρη συνομιλούσε ο Γενικός Γραμματέας της Κυβέρνησης Σαμαρά- Βενιζέλου, κύριε Τσίμαρη και κυρία Θρασκιά, γιατί τον έχετε εδώ τον Γεωργιάδη να σας λέει ότι έχετε καθίσει στα ίδια έδρανα. 
Ναι, στα ίδια κυβερνητικά έδρανα λοιπόν που καθότανε, ήταν και Γραμματέας της Κυβέρνησης ο περίφημος Μπαλτάκος, που έκανε μυστική συνάντηση με τον Κασιδιάρη μετά τη δολοφονία Φύσσα και τα λέγανε. Και το βίντεο το έβγαλε ο Κασιδιάρης! Εκεί φτάσαμε. Βέβαια, τότε δεν κάνανε στον Κασιδιάρη καμία δίωξη για το βίντεο αυτό. Τα βίντεο μόνο που δείχνουν την αστυνομική βία σε βάρος των γονιών στην υπόθεση του εγκλήματος των Τεμπών είναι αξιόποινα. 
(Χειροκροτήματα από την πτέρυγα της Πλεύσης Ελευθερίας)
Ξυλοκοπήσατε λοιπόν τους ανθρώπους που διαδήλωναν κατά του φασισμού και ούτε αυτό προξενεί εντύπωση. Σήμερα συνεχιζόταν με καταδικαστική πρόταση της εισαγγελέως η υπόθεση βασανισμού του Βασιλείου Μάγκου και είναι τρομακτικά αυτά που κάνανε οι αστυνομικές δυνάμεις του Βόλου και του κολλητού σας, κύριε Υπουργεύοντα, του Μπέου εννοώ, οι αστυνομικές δυνάμεις αυτές που στείλανε ουσιαστικά στον άλλο κόσμο, μετά από βασανιστήρια, ένα νεαρό μέλος των κινημάτων και αντιφασίστα. Αυτό είναι που κάνετε. 
Εσείς άλλωστε στηρίξατε τον Κορκονέα, γνωστό Χρυσαυγίτη, με φωτογραφίες με τη Χρυσή Αυγή. Εσείς τον στηρίξατε μετά τη δολοφονία του Αλέξανδρου Γρηγορόπουλου και στο δικό σας βιβλιοπωλείο λέγεται ότι ήταν οι δύο αστυνομικοί, Κορκονέας και Σαραλιώτης, πριν τη δολοφονία. Και ελπίζω να μην απαντήσετε πάλι με τους γνωστούς εξυπνακισμούς ότι το βιβλιοπωλείο σας έκλεισε στις τρεις και η δολοφονία έγινε στις εννέα παρά, διότι προφανώς δεν ήταν εκεί για να αγοράσουν βιβλία. Και θα επανέλθω στη συνέχεια και με άλλες παρατηρήσεις. 
Μου έκανε, όμως, εντύπωση και η απάντηση που έδωσε Υπουργός της Κυβέρνησης. Δεν είπατε τίποτα. Αντιστρατευόμαστε τις ιδέες του Κασιδιάρη; Ο ναζισμός είναι ιδέα; Αυτό θα μας πείτε; Θα ιδεολογικοποιήσετε την εγκληματική δράση; Τίποτα δεν είπε ο Αρχηγός σας, ο Ανδρουλάκης. Τίποτα. Αντιστρατευόμαστε -λέει- τις ιδέες. Είναι ιδέα ο ναζισμός, κύριε; Είναι ιδεολογία ή είναι εγκληματική δράση; Ακόμα νομίζετε ότι είστε στο βιβλιοπωλείο σας και πουλάτε βιβλία του Πλεύρη για την άρνηση του Ολοκαυτώματος; 
Νομίζετε ότι έρχεστε εδώ στη Βουλή και μας λέτε ότι είναι ιδέα ο ναζισμός, ότι είναι ιδέα η εγκληματική δράση της Χρυσής Αυγής, ότι είναι ιδέα ο ρατσισμός από τον οποίο διακατέχεστε και τρέχει στις φλέβες σας, όπως φαίνεται και στις δικές σας και άλλων παρακαθήμενων σας, όπως ο υιός Πλεύρης που μας είπε ότι πρέπει να χυθεί αίμα για το μεταναστευτικό;
 Θα κλείσω με δύο παρατηρήσεις. Ο Κωνσταντίνος Καραμανλής, που τον λέτε εθνάρχη, βεβαίως ξέρετε ότι έφερε δύο παρεμβάσεις ως πρωθυπουργός τη δεκαετία του ΄50. Η πρώτη ήταν για να ανασταλούν οι διώξεις των ναζί και να αποφυλακιστούν αυτοί, μεταξύ των οποίων ο μεγαλοναζί, μεγαλοεγκληματίας Μέρτεν. Και η άλλη ήταν για να παύσουν οριστικά. Αυτά κάποτε πρέπει η ιστορία να τα πει και να τα καταγράψει. 
Η δεύτερη, βεβαίως, παρατήρηση σε σχέση με τον πατριωτισμό και υμών και υμών που τα βρίσκετε με την κυβέρνηση Νετανιάχου, είναι ότι πριν από λίγες μέρες έγινε καταστροφή με πολεμικά όπλα του Ισραήλ, με σύμπραξη με το ναυτικό του Ισραήλ σαν δήθεν πολεμική άσκηση της φρεγάτας «Μπουμπουλίνα». Ελληνική πολεμική φρεγάτα καταβυθίστηκε σε συνεργασία με το ισραηλινό ναυτικό. Και αυτός είναι ο πατριωτισμός και υμών και υμών.
 Σας αφήνω στην κρίση των παιδιών. 
Σας ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Πρόεδρε.
 Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρία παρακολουθούν τη συνεδρίαση, αφού ενημερώθηκαν για την Ιστορία του κτιρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο συνοδοί εκπαιδευτικοί από το ιδιωτικό Γυμνάσιο «Μαίρης Νικολάου Ράπτου-Κέντρο Ελληνικής Παιδείας». 
Η Βουλή σάς καλωσορίζει.
(Χειροκροτήματα από όλες τις πτέρυγες της Βουλής)
Καλείται στο Βήμα ο Υπουργός Υγείας κύριος Σπυρίδων Άδωνις Γεωργιάδης για την βασική του ομιλία. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Πάμε, λοιπόν, κατ’ αρχάς να λύσουμε τα ιστορικά μας ζητήματα ήρεμα και με τη σειρά.
Στις 23 Αυγούστου του 1939 πράγματι, η Σοβιετική Ένωση υπέγραψε το Σύμφωνο Ρίμπεντροπ-Μολότοφ με τη Ναζιστική Γερμανία του Χίτλερ. Το Σύμφωνο ήταν τυπικά Σύμφωνο μη επίθεσης. Όπως έχει αποδείξει η ιστορική έρευνα σήμερα, είχε ένα μυστικό παράρτημα στο οποίο τα δύο αυτά ολοκληρωτικά καθεστώτα είχαν συμφωνήσει το διαμοιρασμό της Πολωνίας, πράγμα και το οποίο έπραξαν εννέα μέρες μετά εισβάλλοντας ταυτόχρονα η Σοβιετική Ένωση από τη μία και η Ναζιστική Γερμανία από την άλλη, μοιράζοντας την Πολωνία στα δύο. 
Μάλιστα, το Σοβιετικό καθεστώς βαρύνεται και με τη μεγάλη σφαγή των πολλών αξιωματικών στο Κατίν. Όλα αυτά τα έχει αποδείξει η επιστημονική έρευνα, χωρίς καμία αμφιβολία. Το Εθνικό Πολωνικό Ινστιτούτο για τον Δεύτερο Παγκόσμιο Πόλεμο, έχει κατηγορήσει επισήμως τη Σοβιετική Ένωση για τη σφαγή στο Κατίν και για το Σύμφωνο. Και ο λόγος που στην Ευρωπαϊκή Ένωση το Ευρωπαϊκό Κοινοβούλιο ονομάζει την 23η Αυγούστου ως την ημέρα κατά του Ναζισμού και του Κομμουνισμού, είναι γιατί είναι η επέτειος της υπογραφής αυτού ακριβώς του Συμφώνου. 
Άρα, όσο κι αν δεν αρέσει στην κ. Κωνσταντοπούλου, σε κάποιους από την Αριστερά στην Αίθουσα, στο ΚΚΕ και λοιπά, αυτό είναι αδιάφορο. Αυτό είναι αποδεδειγμένο ιστορικό γεγονός. Πράγματι η Σοβιετική Ένωση υπήρξε σύμμαχος της Ναζιστικής Γερμανίας κατά την πρώτη φάση του πολέμου. Εκ των υστέρων δικαιολόγησε την υπογραφή αυτή, λέγοντας ότι ήθελε να κερδίσει χρόνο, αδιάφορο ως προς την ουσία του Συμφώνου και την εισβολή του στην Πολωνία. Μία εισβολή που συνέχισε μετά τον Δεύτερο Παγκόσμιο Πόλεμο με την κατοχή την κομμουνιστική της Πολωνίας, από την οποία η Πολωνία απελευθερώθηκε μετά την πτώση του τείχους. 
Μέχρι σήμερα αυτά είναι παντελώς γνωστά σε όλη την Ευρώπη και οι μόνοι που κάνουν ότι δεν τα ξέρουν είναι κάποιοι κομμουνιστές στην Ελλάδα, γραφικές οντότητες που δεν τους γίνει κανείς καμία σημασία. 
Δεδομένο ιστορικό δεύτερο. Το «Όχι» τα ξημερώματα της 28ης Οκτωβρίου του 1940 στον πρεσβευτή της Ιταλίας Γκράτσι, το είπε στην οικία του στην Κηφισιά -την οποία επισκέφθηκα χθες- ο τότε Πρωθυπουργός της Ελλάδος Ιωάννης Μεταξάς. 
ΑΛΕΞΑΝΔΡΟΣ ΚΑΖΑΜΙΑΣ: Όχι, δεν το είπε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έλεος!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ο Ιωάννης Μεταξάς υποδέχθηκε στην οικία του στην Κηφισιά τον Ιταλό πρεσβευτή. Ούτε η Ζωή Κωνσταντοπούλου ήταν εκεί, ούτε ο Καζαμίας, ούτε η Πλεύση Ελευθερίας, ούτε κανένας. Ήταν ο Ιωάννης Μεταξάς όμως, ο οποίος μάλιστα είχε φροντίσει προηγουμένως να οχυρώσει τη χώρα. Ακόμα και οι αγράμματοι, όπως εσείς, θα έχουν ακούσει τη λεγόμενη «Γραμμή Μεταξά» εκεί όπου δόθηκε η μάχη των οχυρών, η οποία μέχρι σήμερα είναι επισκέψιμη ως «Γραμμή Μεταξά». 
Άρα, λοιπόν, για να τελειώνουμε με τις ιστορικές ανοησίες, αυτά είναι δεδομένα. Προφανώς το «Όχι» του Ιωάννου Μεταξά το διατράνωσε πολύ περήφανα στα βουνά της Βορείου Ηπείρου, απελευθερώνοντας τη Βόρειο Ήπειρο τότε, ο ελληνικός στρατός και ο ελληνικός λαός. Αλλά εάν ο Μεταξάς είχε πει «Ναι», θα είχαμε ξυπνήσει με τους Ιταλούς να έχουν καταλάβει όλα τα στρατηγικά σημεία της χώρας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Για το ΕΑΜ θα πείτε τίποτα;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Το ΕΑΜ δεν υπήρχε το 1940, κυρία μου. Είστε άσχετη. Το ΕΑΜ ιδρύθηκε το 1941. Είστε άσχετη. Πραγματικά είστε άσχετη. Ιστορικά είστε άσχετη. Ξέρετε μόνο φωνάζετε. 
Τρίτον, πάμε στα του Ισραήλ. Η κ. Κωνσταντοπούλου μας κραδαίνει διαρκώς την άσκηση δίωξης του Εισαγγελέως του Διεθνούς Δικαστηρίου Καρίμ Χαν κατά του πρωθυπουργού του Ισραήλ, Νετανιάχου. Αυτό που δεν μας λέει είναι ότι πρόκειται περί πρώην εισαγγελέως του Διεθνούς Δικαστηρίου. Το ενδιαφέρον είναι ότι γιατί είναι πρώην εισαγγελέας του Διεθνούς Δικαστηρίου ο Καρίμ Χαν, Βρετανικής υπηκοότητας, μουσουλμάνος πακιστανικής καταγωγής; Για ποιο λόγο; Γιατί καταδικάστηκε από επιτροπή ανεξάρτητη του ΟΗΕ για σεξουαλική κακομεταχείριση. 
Βρίσκω πάρα πολύ λογικό ότι η δικηγόρος υπερασπίστρια του βιαστή με τις τυρόπιτες να υπερασπίζεται και τη φήμη του Καρίμ Χαν, ενός ανθρώπου που ο ΟΗΕ τον ξήλωσε μονίμως και οριστικώς από τη θέση του ως ένοχο σεξουαλικής κακομεταχείρισης. Ταιριάζει στο προφίλ των πελατών και των συμπαθειών της κ. Ζωής Κωνσταντοπούλου. 
Τρίτον, η κ. Αλμπανέζε, την οποία κραδαίνει η κ. Κωνσταντοπούλου, προφανώς και έχει διαλάθει της προσοχής της ότι οι μισές ευρωπαϊκές χώρες, Γαλλία, Γερμανία, Ιταλία και άλλες, έχουν άρει την εμπιστοσύνη τους σε αυτήν την κυρία. Την θεωρούν τελείως προκατειλημμένη κατά του Ισραήλ. Στη διεθνή κοινότητα δεν έχει το παραμικρό κύρος και έχει γίνει η ίδια φορέας πολλών αντισημιτικών απόψεων κατά το παρελθόν. Έχει ανεβάσει λάθος βίντεο, έχει κάνει απαράδεκτες δηλώσεις. Είναι προφανώς λάθος του ΟΗΕ που ένα πρόσωπο που δεν τυγχάνει διεθνούς αναγνώρισης, κατέχει αυτή τη θέση. 
Τέταρτον, στην ομιλία μας προχθές εδώ με την κ. Κωνσταντοπούλου, με ειρωνευότανε για το πώς θα τα πάει ο Νετανιάχου την άλλη μέρα στις εκλογές στο Ισραήλ. Φαντάζομαι ακόμα και η κ. Κωνσταντοπούλου θα έχει μάθει ότι ο κ. Νετανιάχου βγήκε πρώτος στις εκλογές του Ισραήλ. Είναι ο νικητής των εκλογών στο Ισραήλ. Άρα, μάλλον ευχές του δώσατε και καλή φήμη του δώσατε, κ. Κωνσταντοπούλου. Άρα, και αυτή σας η απορία απολύτως λύθηκε. 
Και πάμε τώρα στον Κασιδιάρη. Εδώ έχει πιο ενδιαφέρον αυτό που θέλω να σας πω, γιατί οι περισσότεροι είστε πολύ νέοι στην Αίθουσα. Εγώ και η κ. Κωνσταντοπούλου είμαστε μάλλον παλαιότεροι αυτή τη στιγμή στην Αίθουσα εδώ. 
Πριν από ένα μήνα περίπου,  ευρέθη η κ. Κωνσταντοπούλου στην εκπομπή του κ. Πάνου Παναγιωτόπουλου στο «Kontra» και επανέφερε μία παλιά κατηγορία εναντίον μου και της συζύγου μου, ότι εγώ κακώς βρισκόμουν -λέει- στην προκαταρκτική επιτροπή για τη λίστα Λαγκάρντ επί πρωθυπουργίας Σαμαρά-Βενιζέλου, διότι η σύζυγός μου εμπλεκόταν σε πλάκες χρυσού του τέως συζύγου της που αναφέρονταν στη λίστα Λαγκάρντ και λοιπά. Και αυτό γύρισε όλο το διαδίκτυο και έκανε μεγάλη φασαρία.
Αυτό που δεν ξέρετε οι νεότεροι συνάδελφοι είναι ότι αυτή την κατηγορία την είχε θέσει η κ. Κωνσταντοπούλου στην Επιτροπή. Είχε ζητήσει την αποπομπή μου από την Επιτροπή ως έχοντος κώλυμα παρουσίας στην Επιτροπή. Είχα δώσει εγώ τις εξηγήσεις μου στην Επιτροπή και είναι χαρακτηριστικό ότι από όλα τα μέλη της Επιτροπής, συμπεριλαμβανομένων των δύο συναδέλφων της από τον ΣΥΡΙΖΑ, τότε του κ. Δρίτσα και του κ. Σταύρου Κοντονή -ήταν ακόμα στο ίδιο κόμμα μεταξύ τους- όλη η Επιτροπή ψήφισε ότι δεν τίθεται ζήτημα να ευρίσκομαι εγώ στην Επιτροπή και δεν έχω κανένα απολύτως ζήτημα και γι’ αυτό και παρέμεινα στην Επιτροπή με απόλυτη πλειοψηφία, πλην δύο προσώπων. 
Δύο ψήφοι πήγαν μαζί, της κ. Κωνσταντοπούλου, που είχε ζητήσει την αποπομπή μου εξ αυτού του γεγονότος, και του κ. Ηλία Κασιδιάρη, για τον οποίον Ηλία Κασιδιάρη καταθέτω ενώπιον του ελληνικού λαού για να το ξέρετε, το εξής. Καλύτερη φίλη του Κασιδιάρη στη Βουλή από τη Ζωή Κωνσταντοπούλου προσωπικά δεν έχει υπάρξει. Ψηφίζανε τα πάντα από κοινού. Ως Πρόεδρος της Βουλής διαμαρτυρήθηκε σφόδρα όταν πήγαν να τους κλείσουν φυλακή. Ήθελε ως Πρόεδρος Βουλής να σταματήσουμε τις συνεδριάσεις στη Βουλή αν δεν τους δινόταν άδεια να έρχονται από τη φυλακή στο Κοινοβούλιο, επισήμως από το Βήμα, πάνω εδώ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν τα θυμάστε καλά!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Και η κυρία αυτή, που έδινε μάχη μην τυχόν και βρεθούν εκτός Βουλής ο Μιχαλολιάκος, ο Κασιδιάρης και οι άλλοι, μας κάνει μαθήματα περί ναζισμού και περί Κασιδιάρη σε εμένα! Σε εμένα αυτή, που με τον Κασιδιάρη ήθελε να με βγάλει από την Επιτροπή! Και δεν ντρέπεται που το λέει! Ντρέπεται και η ντροπή, κυρία μου! Είσαι η καλύτερη φίλη του Ηλία Κασιδιάρη. 
Αλλά ξέρω γιατί ανησυχείς μην κατέβει. Γιατί αν καταφέρει και κατέβει, αυτό που δεν κατάφεραν άλλοι, θα σ’ το κάνει ο φίλος σου. Διότι οι μισοί που σε ψηφίζουν θα ψηφίσουν Κασιδιάρη, γιατί τους ίδιους ψηφοφόρους έχετε. 
ΑΛΕΞΑΝΔΡΟΣ ΚΑΖΑΜΙΑΣ: Είσαι πολύ χυδαίος!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Άρα λοιπόν, επειδή σαν πολλά μας τα είπατε, θέλω να σας θυμίσω, όταν είμαι εγώ στην Αίθουσα, να είστε μαζεμένη. Εγώ δεν είμαι σαν τους άλλους που ξέρετε. Σας έχω μελετήσει πολλά χρόνια. Ξέρω πόσο υποκριτής είστε, γι’ αυτό και υπερασπιζόσασταν βιαστές… 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ούτε το θηλυκό δεν ξέρεις!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): …ενώ δήθεν είστε υπέρ των γυναικών, για το πώς καταφέρατε να διώξετε τις γυναίκες Βουλευτές σας για να βάλετε τους φίλους σας εσείς που είστε υπέρ των γυναικών. Έως και σύλλογο έχουν κάνει οι κακοποιηθείσες γυναίκες από εσάς, που έτυχε να σας γνωρίσουν, που πάτε και κάνετε μπούλινγκ στην Επιθεώρηση Εργασίας για να μη βγάλει πόρισμα για τις καταγγελίες της εργαζομένου σας, της κουνιάδας της κυρίας δίπλα που κουνάει το κεφάλι, και έχετε πάρει οχτώ αναβολές για να μη βγει πόρισμα από την Επιθεώρηση Εργασίας. 
Και θα έρθετε εδώ εσείς- μην πω τώρα τον χαρακτηρισμό, τι πράγμα είστε- να κάνετε σε εμάς υποδείξεις! Δεν είστε άξια, κυρία μου, να κάνετε υποδείξεις στη Νέα Δημοκρατία. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Κουκουλόπουλε, προεδρεύετε ή κοιμάστε;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Και αυτό στο οποίο σίγουρα δεν είστε άξια -για να κλείσω και να πάω στο νομοσχέδιο- αυτό που σίγουρα δεν είστε άξια είναι να πιάνετε στο βρωμερό σας στόμα, στο απύλωτο βρωμερό σας στόμα, τον αείμνηστο Εθνάρχη Κωνσταντίνο Καραμανλή. 
Είναι δυνατόν ποτέ ο αείμνηστος Εθνάρχης Κωνσταντίνος Καραμανλής, ο άνθρωπος που έβαλε την Ελλάδα στην Ευρώπη κόντρα σε όλους εσάς του μουρλούς της Αριστεράς, να δώσει εξετάσεις σε εσάς, αυτό το υποκείμενο που είστε εσείς; Αν είναι ποτέ δυνατόν! 
Άρα λοιπόν παρακαλώ πολύ πείτε ό,τι θέλετε, αλλά τον Κωνσταντίνο Καραμανλή αφήστε τον ήσυχο. Άλλωστε στα πλαίσια της εθνικής συμφιλίωσης είναι γνωστό ότι ο άνθρωπος που νομιμοποίησε το ΚΚΕ και είπε να αφήσουμε πίσω τα εμφύλια πάθη ήταν ο Κωνσταντίνος Καραμανλής και είναι άλλη μία μεγάλη του προσφορά στον τόπο η Μεταπολίτευση, η ομαλή μετάβαση στη δημοκρατία, που απολαμβάνουμε μέχρι σήμερα, παρά τις αγωνιώδεις σας προσπάθειες να την καταστρέψετε, πότε με τον φίλο σας τον Κασιδιάρη το 2014-2015, που δήθεν τώρα τον αποκηρύσσετε, πότε όταν πήγατε να μας χρεοκοπήσετε εκείνο το βράδυ, που τον αφήνατε να γίνει η συνεδρίαση για να πληρώσουν τα ομόλογα και να μας στείλετε στη δραχμή, πότε με όλα τα αίσχη που κάνετε κάθε μέρα εδώ, που δεν αφήνετε κανέναν να μιλήσει. 
Άρα σας το λέω για τελευταία φορά. Όταν είμαι εγώ εδώ, μην κατεβαίνετε να πάρετε τον λόγο. Καλύτερα να κρύβεστε σαν τον Βελόπουλο. Θα σας πηγαίνει καλύτερα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σε ποιον μιλάτε έτσι; Φασιστοειδές!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Σε εσάς μιλάω! Δεν σας έχω κανέναν σεβασμό. Δεν φαντάζεσαι πόσο σε σιχαίνομαι! Είσαι ένα ασήμαντο ανθρωπάκι, που νομίζεις ότι είσαι και σπουδαία. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Κουκουλόπουλε, προεδρεύετε; 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Άλλο μπούλινγκ εγώ να σε αφήσω να κάνεις τη Βουλή δεν υπάρχει περίπτωση. Ανθρωπάκι! 
Πάμε λοιπόν τώρα. 
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, ούτε εσάς διέκοψε όταν μιλούσατε.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε Πρόεδρε, με έβριζε επί πέντε λεπτά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχετε το ΠΑΣΟΚ και σας προστατεύει!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Με έβριζε επί πέντε λεπτά! Το να έχει και το θράσος να διαμαρτύρεται αυτό το υποκείμενο πάει πολύ! Λοιπόν, πάει! Εμένα θα με βλέπεις και θα φεύγεις, κυρία μου. Το καταλάβατε; Θα με βλέπεις και θα φεύγεις! Και την επόμενη φορά στην Επιθεώρηση Εργασίας που θα πας να ζητήσεις αναβολή για να καταπατήσεις τα δικαιώματα της εργαζομένου σου θα έρθω κι εγώ, να δούμε ποιος κάνει καλύτερο μπούλινγκ εκεί, που κάθονται και αυτοί και υποχωρούν στις ασχήμιες σου. 
ΑΛΕΞΑΝΔΡΟΣ ΚΑΖΑΜΙΑΣ: Σεβασμός στη Βουλή! Τι χυδαιότητα είναι αυτή!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Πάμε λοιπόν τώρα. Είναι η μόνη γλώσσα που καταλαβαίνει αυτή. 
Το πόσο δε δεν ενδιαφέρεται καθόλου για τον ελληνικό λαό, αποδεικνύεται από το ότι ήρθε στη Βουλή, λίγο πριν τελειώσει το νομοσχέδιο, μίλησε δεκαεννιά λεπτά και για το νομοσχέδιο που ιδρύει το νομικό πρόσωπο δημοσίου δικαίου των ψυχολόγων ή για τον ενιαίο κλάδο νοσηλευτών του ΕΣΥ δεν είχε ούτε ένα δευτερόλεπτο. Αυτή η κυρία, που υποτίθεται ομνύει και ενδιαφέρεται για τον ελληνικό λαό, μας μίλαγε για όλα τα υπόλοιπα, μας έβριζε επί δεκαεννιά λεπτά. Κάτι για το νομοσχέδιο εδώ που συζητάμε και που κάνουμε αυτή τη μεγάλη μεταρρύθμιση δεν είχε να πει. Μου έφερε και τα χαρτιά πάνω. Έκανε και το θεατρικό ότι δήθεν είχε προετοιμαστεί για το νομοσχέδιο και δεν είχε διαβάσει ούτε την επικεφαλίδα.
Ας πούμε λοιπόν τι κάνουμε σήμερα, κυρίες και κύριοι συνάδελφοι. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσείς μετά από δεκατρία λεπτά πείτε μας! 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Έχω και δευτερολογία ευτυχώς. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν έχετε δευτερολογία!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Τι είπατε; Το κεφάλι σου το κλούβιο! Το κεφάλι σου το κλούβιο που δεν έχω δευτερολογία! Την έχω από τον Κανονισμό. Πάμε λοιπόν.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λέει σε πολιτική αρχηγό «το κεφάλι σου το κλούβιο»;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ποια; Είσαι εσύ πολιτική αρχηγός; Άσε τώρα τι είσαι, που είσαι και πολιτική αρχηγός!
Σήμερα ιδρύουμε το νομικό πρόσωπο δημοσίου δικαίου για τους ψυχολόγους. Και πράγματι η συζήτηση που παρακολουθούμε εδώ τόση ώρα καθιστά το νομοσχέδιο, για προφανείς λόγους, ακόμα πιο επίκαιρο, όπως μπορούμε να καταλάβουμε όλοι. Διότι προφανώς υπάρχουν άνθρωποι στη χώρα που χρειάζονται τέτοιου είδους υπηρεσίες. Δεν λέω περισσότερα. 
Και πρέπει σε αυτόν τον χώρο να βάλουμε μια τάξη, έτσι ώστε να μπορούμε να έχουμε δομημένη συζήτηση και ανθρώπους που όταν χρήζουν τέτοιας υποστήριξης να τη βρίσκουν και να μην ταλαιπωρούν τους άλλους ανθρώπους και τη δημοκρατία. Είναι πάρα πολύ σημαντικό αυτό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Υπουργός Υγείας! Ο ναζί!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Τι κάνουμε λοιπόν; Υιοθετούμε ένα πάγιο αίτημα του χώρου των ψυχολόγων, ιδρύουμε το νομικό πρόσωπο δημοσίου δικαίου. 
Και προσέξτε κάτι που ήθελα να πω προς τον ΣΥΡΙΖΑ. Καταψηφίζετε, κυρίες και κύριοι του ΣΥΡΙΖΑ, την ίδρυση του Εθνικού Παρατηρητηρίου για τους ανθρώπους που έχουν ψυχιατρικά προβλήματα αλλά και ταυτόχρονα έχουνε προβλήματα με τον νόμο. Ειλικρινά σας το λέω, ειλικρινά. Είναι αδιανόητο ότι ένα κόμμα της Αριστεράς καταψηφίζει αυτή τη διάταξη. 
Να σας την εξηγήσω λίγο πιο απλά μήπως αλλάξετε γνώμη. Στη χώρα μας υπάρχουν πάρα πολλοί άνθρωποι που έχουν σοβαρά ψυχιατρικά προβλήματα και ταυτόχρονα μπαινοβγαίνουν στις φυλακές. Για ποιον λόγο συμβαίνει αυτό; Για διάφορους λόγους. Αυτοί οι άνθρωποι σήμερα μας είναι άγνωστοι. Για αυτούς τους ανθρώπους σήμερα δεν παρέχεται καμία εξειδικευμένη πολιτική. Δεν ξέρουμε ποιοι είναι. Δεν έχουν καταγραφεί, δεν τους παρακολουθεί κανένας, αλλά ο καθένας μόνος του στον κυκεώνα του ελληνικού κράτους προσπαθεί να αντιμετωπίσει τα προβλήματά του. 
Για πρώτη φορά έρχεται αυτή η Κυβέρνηση και φτιάχνει ένα παρατηρητήριο που βάζει τους καλύτερους ειδικούς της χώρας για να έρχεται διαρκώς, εξακολουθητικά, να υποδεικνύει στην εκάστοτε πολιτική ηγεσία και τη διοικητική πυραμίδα, γι’ αυτούς τους ανθρώπους, τι ακριβώς πρέπει να κάνουμε, τι υποστήριξη να τους δώσουμε, τι δομές να φτιάξουμε. 
Δεν μπορεί να λέτε ότι ενδιαφέρεστε για αυτούς τους ανθρώπους να τους αφήνετε απροστάτευτος στον μαύρο χώρο της ελληνικής γραφειοκρατίας, χωρίς κανείς να ασχολείται μαζί τους. Είναι πολύ σημαντική τομή αυτή που κάνει το νομοσχέδιο σε αυτό το θέμα. Είναι κάτι που το ζητάνε όλοι. 
Δεν μπορεί να λέτε ότι είστε αριστεροί, ότι είστε άνθρωποι, ξέρω ’γω, του ανθρωπισμού και των καλών έργων και να θέλετε να αφήνετε αυτούς τους ανθρώπους ολομόναχους. Δεν γίνεται αυτό το κάνετε. Πρέπει να αναθεωρήσετε. Είναι πολύ άσχημο το μήνυμα που στέλνετε από τη Βουλή καταψηφίζοντας αυτό το Εθνικό Παρατηρητήριο. 
Ακόμα και αν διαφωνείτε με την ίδρυση του νομικού προσώπου δημοσίου δικαίου, που διαφωνείτε επειδή το νομοθετώ εγώ, όχι για άλλο λόγο, σε όλα τα προγράμματα του ΣΥΡΙΖΑ η ίδρυση νομικού προσώπου δημοσίου δικαίου ψυχολόγων είναι μέσα. Το έχετε εξαγγείλει εσείς ως ΣΥΡΙΖΑ επτά-οκτώ φορές. Δεν το κάνατε. Δεν ήταν προτεραιότητά σας, δεν έχει σημασία. Αλλά το έχετε εξαγγείλει και έρχεστε και το καταψηφίζετε. Αλλά άντε αυτό το καταψηφίσατε. Να καταψηφίζετε το παρατηρητήριο γι’ αυτούς τους ανθρώπους; Είναι πραγματικά πολύ κακό πράγμα αυτό. Δεν πρέπει να το κάνετε.
Και θέλω να πω σε όσους με παρακολουθούν ότι το νομοσχέδιο αυτό πήγε πολύ ήρεμα στη Βουλή. Αν εξαιρέσεις τις φασαρίες τις τελευταίες, το νομοσχέδιο αυτό δεν είχε ουσιαστικές διαφωνίες. Δεν είχε ουσιαστικές  διαφωνίες. Να το πω και για να το ακούσουν οι άνθρωποι που μας βλέπουν τώρα. Στους δεκαεπτά φορείς που ήρθαν, οι δεκαέξι μίλησαν υπέρ. 
Έχει πολύ μεγάλη αποδοχή το νομοσχέδιο αυτό, κυρία Θρασκιά, το ξέρετε. Και με τις βελτιώσεις που κάναμε, αν δείτε τα επιχειρήματά σας για να καταψηφίσετε, τα έχω ήδη απαντήσει όλα στις νομοτεχνικές βελτιώσεις. 
Και εν πάση περιπτώσει, επειδή είπε ο κ. Ανδρουλάκης ότι είναι η πρώτη φορά που Υπουργός Υγείας αναφέρθηκε σε δημοσκόπηση, επειδή κατέθεσα τη δημοσκόπηση της Opinion Poll για το ΕΣΥ, αν η δημοσκόπηση σήμερα είχε γενική δυσαρέσκεια για το ΕΣΥ και παράπονα, θα την είχατε κάνει πρώτο θέμα. Επειδή τα νούμερα είναι καλά, δεν σας ενδιαφέρει η δημοσκόπηση. Φύγετε από τη μιζέρια σας. Το ΕΣΥ πάει πολύ καλύτερα. Αυτή είναι η αλήθεια.
(Χειροκροτήματα από την πτέρυγα της Νέας Δημοκρατίας)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, τον λόγο!
ΠΡΟΕΔΡΕΥΩΝ (Πάρις Κουκουλόπουλος): Ναι, κυρία Πρόεδρε. 
Η κυρία Πρόεδρος της Πλεύσης Ελευθερίας έχει τον λόγο για μία παρέμβαση.
Κυρία Πρόεδρε, έχετε τον λόγο.  
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι. 
Κατ’ αρχάς, θα ήθελα να καταγράψω ότι ήταν σαφές ότι αυτή η χυδαιότητα την οποία ακούσαμε, αυτή η παροξυσμική, άνευ λειτουργίας του έρκους των οδόντων χυδαιολογία έγινε με την πλήρη ψυχική στήριξη του Προεδρεύοντος από το ΠΑΣΟΚ, με τον οποίο βεβαίως έχετε συγκυβερνήσει. Και παρείχε, λοιπόν, στον διατελέσαντα αρνητή του Ολοκαυτώματος όλη την άνεση να χυδαιολογεί, να υβρίζει, να ψυχιατρικοποιεί. 
Με όλα όσα είπατε για τους ανθρώπους που χρήζουν ψυχολογικής ή ψυχιατρικής στήριξης, νομίζοντας ότι έτσι πλήττετε εμένα, θα έπρεπε να έχετε καθαιρεθεί, κύριε, από τη θέση αυτή. Διότι είναι ανεπίτρεπτο ο Υπουργός Υγείας να κάνει πλάκα ή να εκτοξεύει πολιτικά υπονοούμενα ψυχιατρικού ή ψυχολογικού περιεχομένου, νομίζοντας μάλιστα στην κατάσταση που ήσασταν ότι αυτό σας παρέχει κάποιο πλεονέκτημα. Δείτε το βίντεο με την κατάσταση στην οποία είπατε αυτά που είπατε και αναλογιστείτε, πρώτον, σε ποια θέση φέρατε τον εαυτό σας και, δεύτερον, σε ποια θέση φέρατε τον κ. Μητσοτάκη να ομολογείτε τόσο στυγνά ότι είστε ένας Γκαιμπελίσκος, ένας θαυμαστής των ναζί, που εκτρέπεται και επιδίδεται σε ψυχιατρικοποίηση. 
Επίσης, να μην χρησιμοποιείτε έτσι τους συνεργάτες σας, κάνοντας στην κυρία συνεργάτιδά σας νόημα «πήγαινε να του πεις να μιλήσω».
Κύριε Κουκουλόπουλε, πρώτον, αυτό είναι απαράδεκτη χρήση της συνεργάτιδος. Απαράδεκτος τρόπος με το κεφάλι να τη στέλνει έτσι. 
ΠΡΟΕΔΡΕΥΩΝ (Πάρις Κουκουλόπουλος): Για νομοτεχνικές ενημερώθηκα, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μη με διακόπτετε. 
ΠΡΟΕΔΡΕΥΩΝ (Πάρις Κουκουλόπουλος): Για νομοτεχνικές ενημερώθηκα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μη με διακόπτετε. 
Και εάν δεν πρόκειται να υπερασπιστεί την αξιοπρέπεια ενός εργαζομένου κανείς άλλος, θα το κάνω εγώ. Απαράδεκτος τρόπος. Απαράδεκτος τρόπος. Όπως  υπερασπίστηκα την πρώην συνεργάτιδά του όταν δέχθηκε σεξιστική επίθεση, αλλά έχει εξαφανιστεί τώρα πια αυτή η πρώην συνεργάτης. Έτσι δεν είναι, κύριε Γεωργιάδη; Τώρα δεν κοιτάτε. Πάει η μαγκιά, κόπηκε.
Σε σχέση με το νομοσχέδιό σας, αν δεν καταλάβατε ούτε από την εισήγηση του κ. Μπιμπίλα, ούτε από την τοποθέτηση της κ. Κεφαλά, ούτε από όσα έχουμε πει σε όλη τη διάρκεια της ημέρας, γιατί ήσασταν απασχολημένος να παίζετε στο κινητό σας ή να μιλάτε εκεί στον συμμαθητή σας με τη σχολική του τσάντα που ήρθε και σας ζητιανεύει να του μιλήσατε και τον αγνοείτε, αν δεν καταλάβατε λοιπόν, εμείς κατακρίνουμε το νομοσχέδιό σας και θεωρούμε μία πάρα πολύ άρτια κριτική στο νομοσχέδιό σας την ανακοίνωση του Πανελληνίου Συλλόγου των Νοσοκομειακών Ψυχολόγων, πολυσέλιδη ανακοίνωση με αριθμό πρωτοκόλλου 89/5-10-2026, η οποία κάνει φύλλο και φτερό αυτό σας το πόνημα, το οποίο οδηγεί, πρώτον, σε είσοδο στον κλάδο των ψυχολόγων προσώπων που δεν έχουν τα προσόντα. Έχει δρομολογηθεί άρον-άρον μετά τον θάνατο του Γιώργου Μαζωνάκη, προκειμένου αφενός να τακτοποιήσετε αυτά που εσείς θεωρείτε εκκρεμότητες, αφετέρου να διεκδικήσετε ότι παίρνετε δήθεν κάποια θεσμική πρωτοβουλία. Και τρίτον, έρχεται μαζί με τροπολογίες οι οποίες εσάς εκθέτουν. Εσάς εκθέτουν, κύριε. Παράταση του «Πόθεν Έσχες» φέρνετε μαζί με τη νομοθεσία για τον Πανελλήνιο Σύλλογο Ψυχολόγων. 
Και επειδή θυμάστε τη θητεία μου ως Προέδρου της Βουλής, θα θυμάστε σίγουρα ότι πολλές φορές ψήφισα αντίθετα από τον ΣΥΡΙΖΑ τότε. Μία από αυτές ήταν η πρώτη συνεδρίαση της Ολομέλειας μετά τις προγραμματικές δηλώσεις που αφορούσε τη δική σας περιουσιακή κατάσταση και μήνυση εναντίον σας για τη μεζονέτα, την οποία δεν δικαιολογούσατε. Εγώ τότε είχα ψηφίσει, λοιπόν, να αρθεί η ασυλία σας, αντίθετα με τους Βουλευτές του ΣΥΡΙΖΑ. 
Και μιας και έχετε αυτήν την μνήμη και θέλετε όλα να τα θυμάστε, πείτε μας και για τη μεζονέτα, πείτε μας και για την ασυλία, πείτε μας και για τα «Πόθεν Έσχες» που τα μεταθέτετε, πείτε μας και για τις ράβδους χρυσού που ήταν καταχωρισμένες στον τραπεζικό λογαριασμό του Μανωλίδη, του πρώην συζύγου της συζύγου σας, με τη σύζυγό σας Ευγενία Μανωλίδου ως συνδεδεμένο πρόσωπο μέσα στη λίστα Λαγκάρντ. Και πείτε μας μετά πώς ήσασταν και Αντιπρόεδρος της Επιτροπής που ήλεγχε τη λίστα Λαγκάρντ και σύζυγος προσώπου συνδεδεμένου με λογαριασμό και θυρίδα με ράβδους χρυσού. Μάλλον με τον ίδιο τρόπο που έκανε τις διαιτησίες ο Λιόλιος, τον οποίο η Κυβέρνηση σας και ο Αυγενάκης και ο Κούβελος φέρατε ή ο Παπαπέτρου με τον οποίο έκανε περίπατο ο Πρωθυπουργός δεκαοκτώ μέρες πριν τη σύλληψή του.
Μάλλον έτσι τα κάνετε όλα, όπως και όσα κάνατε στην Ευρωπαϊκή Εισαγγελία και σας καταγγέλλει. Εσάς καταγγέλλει προσωπικά. Όταν μιλάει η κ. Κοβέσι απερχόμενη για μία άγρια προσπάθεια εκφοβισμού της Ευρωπαϊκής Εισαγγελίας, στις δικές σας δηλώσεις, κύριε Γεωργιάδη αναφέρεται. Σε αυτά τα οποία λέγατε, ότι «η Ευρωπαϊκή Εισαγγελία είναι ένας νόμος, ψηφίζουμε και καταργείται».
Πείτε μας και για τον «Φραπέ», κύριε Γεωργιάδη, λαλίστατε, που πήγε σήμερα στο Πλημμελειοδικείο και ζητιάνευε αναβολή. Και πείτε μας και για τον Σενετάκη που δικάζεται αύριο, να δούμε αν θα ζητήσει και αυτός αναβολή. Τα υπόλοιπα είναι όντως άλλης αρμοδιότητας σε σχέση με εσάς, και εννοώ ποινικής.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Κύριε Υπουργέ, δεν έχετε τον λόγο, μόνο επί προσωπικού αν υπάρχει θέμα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Α, του τον δίνετε επί προσωπικού. 
ΠΡΟΕΔΡΕΥΩΝ (Πάρις Κουκουλόπουλος): Όχι, ένα λεπτό να εξηγήσει. Εγώ δεν αντιλήφθηκα προσωπικό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Α, να εξηγήσει. Α, δεν αντιληφθήκατε.
ΠΡΟΕΔΡΕΥΩΝ (Πάρις Κουκουλόπουλος): Γιατί; Ζητήσατε εσείς επί προσωπικού και δεν σας έδωσα, κυρία Πρόεδρε; Σας παρακαλώ τώρα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας παρακαλώ, κύριε Κουκουλόπουλε. Αρκετά. Δεν υπάρχει ούτε φύλλο συκής να κρυφτείτε, το έχει πάρει ο «Φραπές». 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε Πρόεδρε, νομίζω να εξηγήσω γιατί είναι προσωπικό αυτό, παρέλκει. Τη γυναίκα μου ενέπλεξε,  την περιουσιακή μου κατάσταση, το «Πόθεν Έσχες» μου. Δεν χρειάζεται να απαντήσω σε αυτά; Δεν γίνεται. Το «πόθεν έσχες» βεβαίως. 
Για να καταλάβει λίγο ο κόσμος που μας παρακολουθεί, πρώτα απ’ όλα, εγώ ποτέ δεν είπα κάτι σε σχέση με τα ψυχιατρικά της κ. Κωνσταντοπούλου. Εγώ μίλησα για το νομοσχέδιο ότι είναι πολύ σημαντικό για όσους χρειάζονται αυτού του τύπου τις υπηρεσίες. Το ότι εσείς, κυρία Κωνσταντοπούλου, ξαφνικά είδατε τον εαυτό σας ως στόχο αυτής μου της αναφοράς, είναι αυτή η φράση που λέει ο ελληνικός λαός «όποιος έχει τη μύγα, μυγιάζεται». Εγώ πάντως δεν αναφέρθηκα σε εσάς, το ξεκαθαρίζω.  


Εγώ είπα στο νομοσχέδιο ότι είναι πολύ σημαντικό για όσους χρειάζονται αυτού του τύπου τις υπηρεσίες. Το ότι εσείς, κυρία Κωνσταντοπούλου, ξαφνικά είδατε τον εαυτό σας ως στόχο αυτής μου της αναφοράς, είναι αυτή η φράση που λέει ο ελληνικός λαός «όποιος έχει τη μύγα μυγιάζεται». Εγώ πάντως δεν αναφέρθηκα σε εσάς. Το ξεκαθαρίζω. Εγώ μίλησα γενικά για το νομοσχέδιο μας, για την ανάγκη να βοηθήσει ανθρώπους που έχουν ανάγκη ψυχολογικής και ψυχιατρικής βοήθειας. Λυπούμαι που νομίσατε ότι με κάποιο τρόπο αναφερόμουν σε εσάς. Εκπλήσσομαι που βάλατε τον εαυτό σας σε αυτή τη θέση. Ομολογώ δεν είχα αυτή την πρόθεση.
ΑΛΕΞΑΝΔΡΟΣ ΚΑΖΑΜΙΑΣ: Αυτό είναι προσωπικό; 
ΠΡΟΕΔΡΕΥΩΝ (Πάρις Κουκουλόπουλος): Προσδιορίστε το προσωπικό, κύριε Υπουργέ. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Μα, απολύτως προσωπικό είναι αυτό. Με κατηγόρησε ότι τη στοχοποίησα ψυχιατρικώς ενώ εγώ δεν έκανα κάτι τέτοιο. Εκείνη δυστυχώς το εξέλαβε έτσι. Δεν ξέρω γιατί είχε αυτή την άποψη για τον εαυτό της. 
Πάω, λοιπόν, τώρα στο προκείμενο. Όσον αφορά αυτά που λέει συνέχεια για τις πλάκες χρυσού, ξαναλέω για να γίνει σαφές, κύριε Πρόεδρε, ότι τα είπα στην Επιτροπή Λαγκάρντ. Έδωσα τις εξηγήσεις μου. Έπεισε έναν μόνο Βουλευτή να την υποστηρίξει. Τον Ηλία Κασιδιάρη. Ακόμα και ο Δρίτσας και ο Κοντονής εκεί ψηφίσανε υπέρ μου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λάθος θυμάστε. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Τώρα προ ολίγου μας είπε ότι όταν ψήφιζε ο ΣΥΡΙΖΑ «όχι» στην άρση ασυλίας μου το 2015, εκείνη είχε διαφωνήσει. Δηλαδή, περίπου μας είπε ότι εγώ εκτός ότι τα είχα βρει με τον Κοντονή και τον Δρίτσα στην επιτροπή, τα είχα βρει και με τον ΣΥΡΙΖΑ μετά και όλος ο ΣΥΡΙΖΑ συγκάλυψε το δικό μου πόθεν έσχες, ποιος ξέρει για ποιον λόγο. Γιατί με συμπαθούσε ο Τσίπρας που μετά πήγε να με κλείσει φυλακή με τη Novartis. Πρόκειται περί παλαβομάρας. 
Το σπίτι μου το είχα αγοράσει πριν καν γίνω Βουλευτής, κυρία μου. Το είχα αγοράσει το 2007, πριν γίνω Βουλευτής. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, παρακαλώ τον λόγο. 
ΠΡΟΕΔΡΕΥΩΝ (Πάρις Κουκουλόπουλος): Για παρέμβαση; Έχετε τον λόγο, ναι. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν κατάλαβα. 
ΠΡΟΕΔΡΕΥΩΝ (Πάρις Κουκουλόπουλος): Είπα κάτι; Έχετε δικαίωμα να κάνετε παρέμβαση είπα. Αυτό είπα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κι επί προσωπικού έχω δικαίωμα. Επί προσωπικού, λοιπόν.  
ΠΡΟΕΔΡΕΥΩΝ (Πάρις Κουκουλόπουλος): Ποιο είναι το προσωπικό να μας πείτε γιατί εγώ στον κύριο Υπουργό προσωπικό δεν διέγνωσα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και του δώσατε τον λόγο. 
ΠΡΟΕΔΡΕΥΩΝ (Πάρις Κουκουλόπουλος): Για τον λόγο ότι η απάντηση σε αυτά που του καταλογίσατε είχε δοθεί ήδη στη βασική του ομιλία σε σχέση με την επιτροπή και όλα όσα διημείφθησαν τότε. Δεν άκουσα κάτι καινούργιο που να συνιστά νέο προσωπικό.
Ορίστε, έχετε τον λόγο, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δώστε μου την παρέμβασή μου. Δεν θα ασχοληθώ άλλο μαζί σας. Έχετε εκτεθεί επαρκώς. Την παρέμβασή μου δώστε μου. 
ΠΡΟΕΔΡΕΥΩΝ (Πάρις Κουκουλόπουλος): Ναι, παρακαλώ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το προσωπικό είπαμε ότι υπάρχει μόνο για τον Γεωργιάδη και άλλους αρνητές του Ολοκαυτώματος και φίλους των γενοκτόνων και διεθνών εγκληματιών. Για την Αντιπολίτευση δεν υπάρχει και αυτός είναι δυστυχώς ο ρόλος του ΠΑΣΟΚ κατά την τρέχουσα περίοδο. Να παριστάνει ότι είναι Αντιπολίτευση ενώ στην πραγματικότητα στηρίζει την Κυβέρνηση. Και αυτό το έχει καταλάβει πια ο σύμπας κόσμος. 
Κύριε Γεωργιάδη. Ανεβαίνει τώρα επάνω. Μάλιστα. Ο Αννίβας.
ΠΡΟΕΔΡΕΥΩΝ (Πάρις Κουκουλόπουλος): Για τη νομοτεχνική μου επανέλαβε, κυρία Πρόεδρε. Αυτό που μου έλεγε και η συνεργάτης νωρίτερα. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δώστε τώρα και λογαριασμό. 
ΠΡΟΕΔΡΕΥΩΝ (Πάρις Κουκουλόπουλος): Για τον Θεό, δηλαδή. 
Έχετε τον λόγο. Παρακαλώ συνεχίστε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μηδενίστε μου παρακαλώ τον χρόνο.
ΠΡΟΕΔΡΕΥΩΝ (Πάρις Κουκουλόπουλος): Ευχαρίστως. Να σας δώσω αυτό που δικαιούστε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ. 
Κύριε Γεωργιάδη, σας επαναλαμβάνω, ότι είστε Υπουργός Υγείας. Βέβαια Υπουργός Υγείας έχει διατελέσει και ο κ. Χρυσοχοΐδης. Εξίσου αρμόδιοι είστε για τα θέματα της υγείας. Εξίσου άσχετοι, δηλαδή. Έχετε πραγματικά παραβιάσει κάθε έννοια δεοντολογίας. Κατ’ αρχάς εάν έχετε τόσες δουλειές και τόσες νομοτεχνικές βελτιώσεις και τόσο πολύ δεν είστε σίγουρος για το νομοσχέδιό σας αποσύρετέ το και φέρτε το σε καλύτερη κατάσταση. Γιατί είστε σε τέτοιο παροξυσμό εδώ και τουλάχιστον μία ώρα, υποτίθεται για τις νομοτεχνικές, που αυτό δείχνει ότι πράγματι είστε εντελώς ανέτοιμος. Και αυτό ακριβώς λένε και οι επαγγελματίες ψυχολόγοι του Εθνικού Συστήματος Υγείας, οι νοσοκομειακοί ψυχολόγοι που σας κατακεραυνώνουν. 
Έρχεστε εδώ σε νομοσχέδιο για τους ψυχολόγους και κάνετε υπονοούμενα, επαναλαμβάνω, για τους ψυχικώς πάσχοντες ή για τους χρήζοντες ψυχολογικής υποστήριξης; Είστε εσείς Υπουργός Υγείας; Είστε σοβαρός; Εντελώς ευθέως σας ρωτάω. Δεν αντιλαμβάνεστε πόσους κανόνες δεοντολογίας παραβιάζετε όταν κάνετε πλάκα με την ψυχική υγεία και μάλιστα σε νομοσχέδιο που αφορά την ψυχική υγεία; Να σας χαίρεται ο κ. Μητσοτάκης. Είναι βέβαια ο ίδιος που μας λέει ότι έχουμε οίστρο. Είναι ο ίδιος που τον ίδιο σεξιστικό λόγο με εσάς επιστρατεύει. Ο αντ’ αυτού είστε. Το καταλάβαμε. 
Ακούστε να δείτε. Έχετε κατ’ επανάληψη απολαύσει την υπόθαλψη από την ψήφο της Ολομέλειας της Βουλής σε υποθέσεις άρσης ασυλίας σας. Μία από αυτές αφορά και την περιουσιακή σας κατάσταση και τη μεζονέτα για την οποία σας κατήγγειλαν ότι δεν είχατε επαρκή εισοδήματα για να την αγοράσετε κατά τον χρόνο εκείνο και κρυφτήκατε πίσω από τη βουλευτική ασυλία για τα περιουσιακά τους στοιχεία. Και τώρα φέρνετε μετάθεση της προθεσμίας για το πόθεν έσχες. 
Για τις ράβδους χρυσού που ήταν συνδεδεμένες με τον λογαριασμό στον οποίο η σύζυγος σας ήταν δικαιούχο πρόσωπο, δεν δώσατε καμία απάντηση. Η δουλειά του Υπουργού, η δουλειά του Βουλευτή είναι να έχει ράβδους χρυσού η σύζυγός του και να την καλύπτει; Σε λογαριασμούς στην Ελβετία που δεν είχαν υποστεί φορολογικό έλεγχο; Βρέθηκαν εκεί πάρα πολλά μεγάλα ψάρια και πάρα πολλοί φίλοι σας και πάρα πολλοί συγγενείς της Νέας Δημοκρατίας γιατί όπως ήσασταν εσείς αντιπρόεδρος της επιτροπής και είχατε τη σύζυγό σας, ήταν αντιπρόεδρος της επιτροπής και ο Βαρβιτσιώτης και είχε όλη την οικογένεια Λαναρά, τη δική του οικογένεια, δηλαδή. Απαντήστε, λοιπόν. Τι απαντάτε για όλα αυτά; Απαντάτε με λάσπη; Απαντάτε με αυτή τη χυδαιότητα που σας την επιτρέπουν δυστυχώς οι φίλοι σας, οι Κουκουλόπουλοι, οι πασόκοι αυτοί με τους οποίους δήθεν διαξιφίζεστε;
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Πρόεδρε.
Να διευκρινίσω ότι το Προεδρείο, όχι εγώ προσωπικά έχει μια ιερή υποχρέωση που προηγείται και της τήρησης του Κανονισμού. Να προστατεύει την ελευθερία έκφρασης που είναι θεμελιώδης διάκριση της δημοκρατίας από ολοκληρωτικά καθεστώτα. Και αυτό έχει υποχρέωση να πράττει ο καθένας που προεδρεύει. Κι εγώ προσωπικά.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις συνοδοί εκπαιδευτικοί από το ιδιωτικό γυμνάσιο Μαίρης Νικολάου Ράπτου Κέντρο Ελληνικής Παιδείας, το β’ τμήμα.
Η Βουλή σάς καλωσορίζει. 
(Χειροκροτήματα από όλες τις πτέρυγες)
Για ένα λεπτό θα δώσω τον λόγο στον κύριο Υπουργό να παρουσιάσει νομοτεχνικές βελτιώσεις. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εικοστή φορά, δώστε τον λόγο. Ελάτε, τώρα, εντάξει. Ούτε να κρυφτείτε δεν μπορείτε. 
ΠΡΟΕΔΡΕΥΩΝ (Πάρις Κουκουλόπουλος): Νομοτεχνικές βελτιώσεις θέλει να καταθέσει, κυρία Πρόεδρε.  
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Μια νομοτεχνική βελτίωση είναι ακόμα, κύριε Πρόεδρε. 
Στο άρθρο 36 του σχεδίου νόμου προστίθεται η λέξη «από κρατικά αναγνωρισμένους φορείς στην έδρα τους». Στο άρθρο 56 πάλι μπαίνει το ίδιο. «Αναγνώριση αντίστοιχης πιστοποίησης της αλλοδαπής» προστίθεται η λέξη «από κρατικά αναγνωρισμένους φορείς στην έδρα τους». Τι λέμε, δηλαδή; Ότι αυτοί που παρουσιάζουν κάποιου είδους πτυχία από το εξωτερικό, θα πρέπει αυτό το χαρτί που παρουσιάζουν να έχει έγκριση από κρατικό ίδρυμα, από κρατική πιστοποίηση δηλαδή, από τη χώρα που το φέρνει, ώστε να μην είναι κάτι το οποίο είναι δεύτερης διαλογής, τύπου Χονολουλού κτλ, το οποίο είδαμε. Το καταθέτω στα Πρακτικά. 
(Στο σημείο αυτό ο Υπουργός Υγείας κ. Σπυρίδων-Άδωνις Γεωργιάδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής: 













ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Επίσης, να πω ότι κάνω δεκτές τις δύο υπουργικές τροπολογίες, την με αριθμό 554/50 στις 26-20-2026 και την 557/53 στις 27-10-2026. Και οι δύο αυτές γίνονται δεκτές. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, τον λόγο παρακαλώ.
ΠΡΟΕΔΡΕΥΩΝ (Πάρις Κουκουλόπουλος): Επί της διαδικασίας, τι θέλετε;
ΑΛΕΞΑΝΔΡΟΣ ΚΑΖΑΜΙΑΣ: Ναι. Ευχαριστώ, κύριε Πρόεδρε. 
Έχουμε αυτήν τη στιγμή πάλι νομοτεχνικές βελτιώσεις από τον Υπουργό. Είχαμε και πριν ένα κείμενο πέντε σελίδων, το οποίο ακόμη δεν έχει διανεμηθεί στο Σώμα, πριν από μία, μιάμιση, δυο ώρες. Λοιπόν, αυτές οι νομοτεχνικές βελτιώσεις δεν μπορεί να έρχονται στο τέλος της συνεδρίασης. Σε λίγο θα με εκφωνήσετε να ανέβω στο Βήμα, νομίζω θα είμαι ο τελευταίος ομιλητής πριν τις δευτερολογίες. 
Αυτό, κύριε Γεωργιάδη, που λέτε ότι έρχεστε με το νομοσχέδιο αυτό να βάλετε μια τάξη, αυτό είναι η πεμπτουσία της αταξίας! Αλλά τέτοιος τσαπατσούλης είστε, τέτοιος παραμυθάς είστε, τέτοιος κλόουν είστε!
(Χειροκροτήματα από την πτέρυγα της Πλεύσης Ελευθερίας)
 Και ο τρόπος με τον οποίο νομοθετείτε είναι η πεμπτουσία της ασχετοσύνης, της προχειρότητας και της έλλειψης ειλικρίνειας γιατί έρχεστε και αλλάζετε το νομοσχέδιο με πέντε σελίδες νομοτεχνικές βελτιώσεις, τις οποίες δεν έχουμε δει και τις παρουσιάζετε σαν να είναι συντακτικά και τεχνικά προβλήματα. Αυτά δεν είναι τεχνικά προβλήματα, το ξαναγράφετε τώρα στο πόδι! Έτσι νομοθετείτε όλη σας η Κυβέρνηση και είναι απαράδεκτο αυτό. 
Καθίστε κάτω, φτάνει πια με τις ανοησίες με τις οποίες μας έχετε φλομώσει. Πείτε μια μέρα συγγνώμη για τα χάλια του τρόπου νομοθέτησής σας. 
Ευχαριστώ, κύριε Πρόεδρε. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Γενικότερα για τον τρόπο νομοθέτησης τα έχουμε πει πολύ συχνά, κύριε συνάδελφε, στη Διάσκεψη Προέδρων.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σκοτωθήκατε, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Έχουμε ζητήσει πολλές φορές όλοι μας, όπως ξέρετε, να υπάρξει παρέμβαση του Προέδρου για καλή νομοθέτηση. Δεν νομίζω να είναι προσωπικό θέμα όπως το προσωποποιήσατε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αγχώνεστε από έδρας.
ΠΡΟΕΔΡΕΥΩΝ (Πάρις Κουκουλόπουλος): Τώρα η μεγάλη νομοτεχνική βελτίωση διανεμήθηκε από τις 6 η ώρα το απόγευμα, έτσι;  Όχι, είχαμε την άλλη την τελευταία ώρα και σήμερα δεν σας διέκοψα. Διευκρινίζω κάτι βασικό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πότε διανεμήθησαν;
ΠΡΟΕΔΡΕΥΩΝ (Πάρις Κουκουλόπουλος): Η πρώτη, κυρία Πρόεδρε, διενεμήθη σας λέω στις έξι το απόγευμα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι διενεμήθη; Δεν διενεμήθησαν!
ΠΡΟΕΔΡΕΥΩΝ (Πάρις Κουκουλόπουλος): Μα, αυτό είπα μόλις τώρα. Αν δεν βιαζόσασταν να μιλήσετε, θα βλέπατε ότι το έχω πει ήδη μόλις τώρα αυτό που είπατε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι δηλαδή;
ΠΡΟΕΔΡΕΥΩΝ (Πάρις Κουκουλόπουλος): Κακώς είπα ότι δεν έχει υπάρξει διανομή της τελευταίας. Αυτό είπα, δεν είπα κάτι άλλο. 
Τον λόγο έχει για τη βασική του ομιλία ο κ. Καζαμίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποιος φταίει; Οι Υπηρεσίες ή ο Υπουργός;
ΠΡΟΕΔΡΕΥΩΝ (Πάρις Κουκουλόπουλος): Είπα, κυρία Πρόεδρε, ότι αν δεν είχατε την έφεση να μιλήσετε πριν χωρίς να με ακούτε, ότι τα έχω πει όλα όσα λέτε. 
Ο κ. Καζαμίας έχει τον λόγο, για να περάσουμε στις δευτερολογίες των ειδικών αγορητών και εισηγητών, Κοινοβουλευτικός Εκπρόσωπος της Πλεύσης Ελευθερίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο κ. Αλέξανδρος Καζαμίας.
ΠΡΟΕΔΡΕΥΩΝ (Πάρις Κουκουλόπουλος): Ο κ. Αλέξανδρος Καζαμίας, ναι. Το είπα νωρίτερα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κάνετε πλάκα! Ντροπή σας!
ΑΛΕΞΑΝΔΡΟΣ ΚΑΖΑΜΙΑΣ: Κύριε Γεωργιάδη, σας έχω ξαναπεί, τον περασμένο Ιούλιο όταν φέρατε εδώ πέρα μία διάταξη με την οποία αποφασίσατε ότι θα διορίσετε το Διοικητικό Συμβούλιο του Πανελλήνιου Ιατρικού Συλλόγου με Υπουργική Απόφαση και σας το ξαναλέω και τώρα για το νομοσχέδιο επειδή είπατε ότι δεν ακούσατε αρκετά από την Πλεύση Ελευθερίας για το νομοσχέδιο. Ακούσατε παραπάνω από αρκετά, αλλά θα σας πω και αυτό:
Αυτό που κάνετε με το νομοσχέδιο, δηλαδή το να διορίζετε μία Επιτροπή Ψυχολόγων, έναν Σύλλογο Ψυχολόγων με υπουργική απόφαση, να του φτιάχνετε το καταστατικό και να έχετε στο άρθρο 25 άλλη μία διάταξη με την οποία να διορίζετε το Διοικητικό Συμβούλιο εσείς με υπουργική απόφαση, αυτό ξέρετε τι είναι; Είναι αυτό που η πολιτική επιστήμη ονομάζει «κάθετος συνδικαλισμός». 
Εσείς βέβαια έχετε ένα πτυχίο Ιστορίας μόνο και νομίζετε ότι θα μας δώσετε μαθήματα για την Ιστορία. Εγώ, κύριε Γεωργιάδη, έχω διδακτορικό από την Ιστορία και δίνω διδακτορικά στην Ιστορία. Οπότε, κάνετε τον έξυπνο εδώ και νομίζετε ότι με το πτυχίο το οποίο πήρατε, που δεν ξέρω πόσα χρόνια κάνατε ως αιώνιος φοιτητής και μετά υποστηρίζετε νομοθετήματα για να σταματάτε τους φοιτητές από το να σπουδάζουν αν δουλεύουν, αλλά εσείς αυτά κάνετε, δεν ξέρετε τίποτα από Ιστορία. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Τον λόγο, παρακαλώ, επί προσωπικού.
ΑΛΕΞΑΝΔΡΟΣ ΚΑΖΑΜΙΑΣ: Ησυχία, ησυχία, κύριε Γεωργιάδη, ησυχία! Δεν ξέρετε τίποτα. Προσωπικό είναι αυτό; Όλα είναι προσωπικό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τριανταέξι μαθήματα σε ένα εξάμηνο πέρασε.
ΑΛΕΞΑΝΔΡΟΣ ΚΑΖΑΜΙΑΣ: Φυσικά, γιατί ήταν πολύ επιμελής! Εσείς ένα πτυχίο Ιστορίας έχετε, δεν σας κάνει τίποτα σπουδαίο. Οπότε, επειδή δεν ξέρετε Ιστορία, θα σας πω και αυτό: Ο κάθετος συνδικαλισμός είναι η προσέγγιση στον συνδικαλισμό που εισήγαγε ο Μουσολίνι και την οποία εφήρμοσε ο Φράνκο και είναι οι δύο πολιτικοί ηγέτες που θαυμάζετε, αλά ελληνικά βέβαια και με ύφος κλόουν, αλλά εν πάση περιπτώσει αυτά θαυμάζετε και θέλετε να τα εφαρμόσετε ως Υπουργός Υγείας. Το κάνατε διορίζοντας το Διοικητικό Συμβούλιο του Πανελλήνιου Ιατρικού Συλλόγου, το κάνετε τώρα με τους ψυχολόγους. 
Υπάρχει πίσω από αυτό που κάνετε μία σαφής φασιστική νοοτροπία. Αυτό που κάνετε δεν είναι μόνον ότι δεν ακούτε τους επιστήμονες, εννοείται ότι δεν ακούτε τους επιστήμονες γιατί είστε αρχιλαϊκιστής και δεν ενδιαφέρεστε για την επιστήμη. Νομίζετε ότι όλα μπορείτε, με τα συνθήματα, με τα τσιτάτα, με τους καβγάδες, να τα ελέγχετε, αλλά στην πραγματικότητα διέπεστε από μία νοοτροπία η οποία προέρχεται από το Μουσολίνι και τον Φράνκο. Αυτό είναι το νομοσχέδιο σας. Δεν είναι τίποτα περισσότερο, ούτε τίποτα λιγότερο. 
Τώρα επιπλέον, επειδή είστε και ένας πολιτικός που από τη μια λέει αυτά και την επόμενη λέει τα ακριβώς αντίθετα σε όλη σας τη σταδιοδρομία, από αρνητής του Ολοκαυτώματος και αντισημίτης, έχετε γίνει τώρα υποστηρικτής του Ισραήλ και του Νετανιάου και της γενοκτονίας που διαπράττει ο Νετανιάου. 
Είπατε τις προάλλες εδώ, όταν σας ρώτησε η κ. Κωνσταντοπούλου και όταν ρωτήσαμε και εμείς, ότι δεν υπάρχει μέσα στη Βουλή πυρήνας ενός Ισραηλινού λόμπι, δηλαδή ξένων συμφερόντων, κύριε Γεωργιάδη, πατριώτη κύριε Γεωργιάδη, ξένων συμφερόντων εδώ στη Βουλή. Δεν υπάρχει αυτό. 
Ρώτησα πάντως εγώ σε επίκαιρη ερώτηση τον κ. Θεοχάρη, ο οποίος φέρεται να είναι συμπρόεδρος και ξέρετε τι μου είπε; Τα ακριβώς αντίθετα από αυτά που είπατε εσείς. Είπε ότι εδώ εφαρμόζουμε το αμερικανικό σύστημα. «Δεν ξέρετε», μου λέει, «ότι στο Κογκρέσο υπάρχει πυρήνας μέσα στη Βουλή των Αντιπροσώπων που υποστηρίζει τα ελληνικά συμφέροντα φέρ’ ειπείν;». Βέβαια, του είπα ότι εδώ δεν είμαστε Αμερικανικό Κογκρέσο και ότι αυτά δεν επιτρέπονται. Τον ρώτησα αν είναι συμπρόεδρος αυτού του πυρήνα που υπηρετεί με δουλικότητα βεβαίως, γιατί σε αυτά είστε πρώτος, τα συμφέροντα ενός ακροδεξιού Ισραηλινού λόμπι. Δεν ήθελε να το πει γιατί θα τον έφερνε σε δύσκολη θέση, αλλά είπε «ναι, εγώ και ο κ. Τσιάρας που είναι ο άλλος φερόμενος Πρόεδρος το στηρίζουμε μαζί». 
Επομένως, ήθελα να σας το ανακοινώσω αυτό, γιατί είπατε ότι αν υπήρχε κάτι τέτοιο στη Βουλή, θα πηγαίνατε πρώτος να γραφτείτε. Άντε, πηγαίνετε τώρα πρώτος να γραφτείτε, γιατί αυτά τα συμφέροντα υπηρετείτε, τα συμφέροντα ξένων κρατών, ακροδεξιών κυβερνήσεων που διαπράττουν γενοκτονία και έρχονται να διεισδύσουν μέσα στη Βουλή των Ελλήνων για να προωθήσουν τα δικά τους συμφέροντα. Αυτός είστε!
Η Κυβέρνησή σας, κύριε Γεωργιάδη, το τελευταίο διάστημα μας έχει συνηθίσει κάθε μήνα, κάθε δίμηνο, να σκάει και ένα σκάνδαλο, αλλά την τελευταία βδομάδα νομίζω ξεπεράσατε τον εαυτό σας. Είχαμε τρία, τέσσερα σκάνδαλα μέσα σε μια βδομάδα:
Είχαμε το σκάνδαλο με τα στημένα παιχνίδια στο μπάσκετ, όπου τα εμπλεκόμενα πρόσωπα κάνουν περιπάτους με τον κ. Μητσοτάκη. Θα πρέπει κάποια στιγμή να βγει κάποιος να μας πει γιατί γίνονται αυτά, μέχρι πού θα φτάσει αυτή η διαπλοκή με όλους τους οποίους συλλαμβάνει η Αρχή Δίωξης Οικονομικού Εγκλήματος, άτομα όπως είναι ο Φραπές, με τον οποίο έχει φωτογραφηθεί σε τραπέζι να τα τσουγκρίζουν. Γιατί όλοι αυτοί οι κακοποιοί είναι τόσο στενά συνδεδεμένοι με το Μέγαρο Μαξίμου και τον κ. Μητσοτάκη; Θα εξηγήσετε ποτέ στον Ελληνικό λαό; Γιατί; Αλλά τώρα δεν μιλάτε, έχετε καταπιεί τη γλώσσα σας. 
Ζητήστε επί προσωπικού για να απαντήσετε αν θέλετε, αλλά δεν θα το κάνετε. 
Και γιατί επίσης έχουμε άλλη μία περίπτωση, ενός εθελοντή αυτή τη φορά, μέγα πτυχιούχου - μιας και μιλούσαμε για τα πτυχία- ο οποίος αποφάσισε, λέει, να πάψει να παρέχει τις part time, γιατί είναι εθελοντής part time Διευθυντής του Γραφείου του Πρωθυπουργού, κύριε Γεωργιάδη! Δεν είναι όποια θέση! Και λέει ότι την ασκούσε χωρίς ΦΕΚ, δεν έχει παρουσιάσει το πτυχίο του ενώ θα μπορούσε απλούστατα να το δείξει για να βεβαιώσει ότι έχει πτυχίο και ταυτόχρονα ασκεί αυτά τα σοβαρά καθήκοντα παράλληλα με μία ιδιωτική επιχείρηση που έχει.
Δηλαδή, νομίζετε εσείς ότι ο Διευθυντής του γραφείου του Πρωθυπουργού μιας σοβαρής Κυβέρνησης θα πρέπει να ασκεί τα καθήκοντά του μερικής απασχόλησης; Τόσο σημαντική είναι αυτή η θέση, για να της δίνει λίγες ώρες την εβδομάδα; 
Όμως, κύριε Γεωργιάδη, δυστυχώς, η Κυβέρνησή σας δεν είναι μόνο ανίκανη, δεν προστατεύει ακροδεξιούς όπως ο Κασιδιάρης και νομοθετεί με ακροδεξιά νοοτροπία, είναι δυστυχώς βουτηγμένη στη διαφθορά, στα σκάνδαλα και πρέπει επιτέλους πια να φύγει.
 Ευχαριστώ. 
(Χειροκροτήματα από την πτέρυγα της Πλεύσης Ελευθερίας)

ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καζαμία, Κοινοβουλευτικό Εκπρόσωπο της Πλεύσης Ελευθερίας και μπαίνουμε στη φάση των δευτερολογιών των ειδικών αγορητών και εισηγητών με την αντίστροφη σειρά, όπως προβλέπει ο Κανονισμός.
Καλείται στο Βήμα ο ειδικός αγορητής της Κοινοβουλευτικής Ομάδας Πλεύση Ελευθερία, ο κ. Σπυρίδων Μπιμπίλας. Κύριε συνάδελφε, έχετε τον λόγο.
ΣΠΥΡΙΔΩΝ ΜΠΙΜΠΙΛΑΣ: Τώρα τι να σας πω; Εγώ είμαι ένας ψύχραιμος άνθρωπος. Όμως, να αρχίσω από το ότι εδώ αισθάνομαι πια ότι η κατάσταση έχει ξεφύγει εντελώς. Όποιος θέλει πετάει χυδαιότατες προσβολές κι έτσι εξωθεί ανθρώπους που πραγματικά αγωνίζονται για τα δικαιώματα του λαού να ξεφεύγει κι εκείνος. Δημιουργείται μια κατάσταση που μόνο σε Βουλή δεν αρμόζει. Σας θυμίζω ότι αυτό ξεκίνησε από τα υβρεολόγια απέναντι στη Ζωή Κωνσταντοπούλου που αναγκάστηκε να επιτίθεται και αυτή. Αυτό είναι η Βουλή; Να σας πω, εδώ εγώ μπήκα με τα αγνότερα των αισθημάτων. Με αυτή την κατάσταση καθημερινώς απογοητεύομαι. 
Μάθαμε, λοιπόν, σήμερα εμείς εδώ οι πέντε ότι είμαστε -λέει- υπάλληλοι. Υπάλληλοι ποίου; Υπάλληλοι του ελληνικού λαού, ναι, αλλά υπάλληλοι κάποιου προσώπου δεν είμαστε. Όχι, κύριοι. Εγώ είμαι ένας καλλιτέχνης και ως καλλιτέχνης ήρθα εδώ να εξυπηρετήσω και τα συμφέροντα των καλλιτεχνών και των πολιτών. Ποτέ δεν θα ήμουν ευτυχής, αν ήμουν υπάλληλος. Αυτό δεν ήταν ποτέ στα όνειρά μου. Είμαστε, όμως, λίγοι Βουλευτές και αντί να μας πείτε «μπράβο» που είμαστε κάθε μέρα από Επιτροπή σε Επιτροπή και στην Ολομέλεια συνεπείς, μας χλευάζετε. Πού είναι οι δικοί σας; Εδώ δεν είναι κανένας. Εμείς οι πέντε, όμως, είμαστε. Μιλάτε στη συνέχεια για δήθεν φιλίες με την κ. Κωνσταντοπούλου, ότι ήμασταν δήθεν φίλοι της και γι’ αυτό μας έβαλε στη νόμιμη λίστα που εδώ ψηφίστηκε. Όχι, σας πληροφορώ, λοιπόν, ότι πριν τη Βουλή δεν ήμασταν φίλοι. Απλώς την παρακολουθούσαμε. Έτσι, αυτός ο σεβασμός ο εύκολος, «είσαστε φίλοι», «σας έβαλε επειδή έγινε το ένα», «έγινε το άλλο»; Όχι. Σας παρακαλώ πάρα πολύ να προσέξετε τι λέτε, γιατί ακόμα κι έναν ψύχραιμο άνθρωπο μπορεί να τον βγάλετε από τα ρούχα του. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εξ ιδίων κρίνει και τα λέει αυτά! Γιατί με τους ημετέρους πηγαίνουνε.
ΣΠΥΡΙΔΩΝ ΜΠΙΜΠΙΛΑΣ: Δεν ξέρω τι γίνεται ακριβώς. Πάντως, αν θέλω να πω κι εγώ τι αισθάνομαι για τη Νέα Δημοκρατία, να πω ότι αισθάνομαι ότι είναι ένα μείγμα ανθρώπων που προέρχονται από εδώ κι από εκεί, δεξιοί παλιοί, πρώην χουντικοί, πρώην ΛΑΟΣ και πρώην δήθεν σοσιαλιστές, που κορόιδευαν τον κόσμο όταν ήταν στο ΠΑΣΟΚ του Σημίτη, που καμία σχέση δεν είχε με το ΠΑΣΟΚ του Αντρέα και παρουσιάζονταν ως σοσιαλιστές. Αυτοί είναι οι σοσιαλιστές, που σήμερα είναι στο κόμμα της Νέας Δημοκρατίας, που είναι ένα δεξιό κόμμα; Τι ήταν σοσιαλιστές ή «σοσιαληστές»; Αναρωτιέμαι. Αυτά τα λέει ο απλός κόσμος και γελάει. Δεν τα λέω μόνο εγώ. Πραγματικά, φτιάξαμε έναν πολύ ωραίο ηθικό κόσμο εδώ μέσα και κοροϊδευόμαστε μεταξύ μας. 
Στο παρόν νομοσχέδιο, λοιπόν, βλέπουμε διοικητικές παρεμβάσεις, αλλά δεν βλέπουμε επαρκείς δεσμεύσεις για την καθολική πρόσβαση στις υπηρεσίες ψυχικής υγείας για τον κάθε πολίτη, ενώ κρίσιμες οικονομικές ρυθμίσεις αφήνουν βασικά ζητήματα ελέγχου για μεταγενέστερες υπουργικές αποφάσεις. Εδώ και ώρες μας φέρνετε συνέχεια νομοτεχνικές βελτιώσεις, σημάδι ότι το νομοσχέδιο αυτό δεν ήταν έτοιμο. Η υγεία δεν μπορεί να αντιμετωπίζεται μόνο ως διοικητική οργάνωση ή ως διαχείριση δαπανών. Είναι δικαίωμα του ανθρώπου. Η ευθύνη της πολιτείας είναι να εξασφαλίζει πως το δικαίωμα αυτό δεν εξαρτάται από το πορτοφόλι του. 
Θα σταθώ σε ένα-δύο πράγματα, γιατί δεν έχουμε και πολύ χρόνο. Ένα από τα σημαντικότερα ζητήματα που αναδεικνύονται στο υπό συζήτηση νομοσχέδιο δεν είναι άλλο από τη θέση των ψυχολόγων στη χώρα μας, την προστασία των επαγγελματικών τους δικαιωμάτων και την ποιότητα των υπηρεσιών ψυχικής υγείας που παρέχονται στους πολίτες. 
Κατά την ακρόαση των φορέων ακούσαμε διαφορετικές προσεγγίσεις. Ακούσαμε υποστήριξη για ορισμένες θεσμικές πρωτοβουλίες, αλλά και σοβαρές επιφυλάξεις, αντιρρήσεις και προειδοποιήσεις και από τα κόμματα και από τους φορείς. Τότε, όμως, ήσασταν απολύτως αρνητικοί στην αρχή. Αυτό που δεν μπορούμε να κάνουμε είναι να προσπερνάμε αυτές τις τοποθετήσεις των φορέων και των κομμάτων σαν να αποτελούν μια τυπική διαδικασία πριν από την ψήφιση ενός νομοσχεδίου. Διότι πίσω από τις διατάξεις υπάρχουν οι άνθρωποι. Υπάρχουν επιστήμονες που έχουν αφιερώσει χρόνια στις σπουδές τους, επαγγελματίες που έχουν εργαστεί επί δεκαετίες, άνθρωποι που στηρίζουν καθημερινά παιδιά, εφήβους, οικογένειες, ασθενείς και συμπολίτες που αντιμετωπίζουν σοβαρές ψυχολογικές δυσκολίες. Και υπάρχει πάνω απ’ όλα η ευθύνη της πολιτείας να εξασφαλίζει ότι οι υπηρεσίες ψυχικής υγείας παρέχονται με επιστημονική επάρκεια, ασφάλεια και σεβασμό στην ανθρώπινη αξιοπρέπεια. 
Η Πρόεδρος του Συλλόγου Ελλήνων Ψυχολόγων, η κυρία Μπουκουβάλα, έθεσε ενώπιον της Επιτροπής ένα εξαιρετικά σοβαρό ζήτημα, το ζήτημα των ήδη κατοχυρωμένων επαγγελματικών δικαιωμάτων των ψυχολόγων. Η πολιτεία έχει χορηγήσει άδειες άσκησης επαγγέλματος σε αυτούς, έχει αναγνωρίσει συγκεκριμένα προσόντα, έχει επιτρέψει σε χιλιάδες επιστήμονες να οργανώσουν την επαγγελματική και την προσωπική τους ζωή πάνω σε συγκεκριμένο θεσμικό πλαίσιο. Σήμερα έρχεται ένα νέο νομοσχέδιο που σύμφωνα με τις σημάνσεις, δεν διασφαλίζει με την απαιτούμενη σαφήνεια πως τα δικαιώματα αυτά θα παραμείνουν ακέραια. Ο ειδικότερος προσδιορισμός τους παραπέμπεται σε μελλοντικό Προεδρικό Διάταγμα. 
Εδώ γεννάται ένα ερώτημα: Πώς είναι δυνατόν να δημιουργούμε ένα νέο υποχρεωτικό επαγγελματικό φορέα χωρίς να έχουμε ξεκαθαρίσει πρώτα τα επαγγελματικά δικαιώματα των ανθρώπων που θα υπάγονται σε αυτόν. Πώς ζητούμε από τους ψυχολόγους να αποδεχθούν νέες διοικητικές υποχρεώσεις, νέες επιβαρύνσεις κι ένα νέο πλαίσιο πειθαρχικής εποπτείας, όταν ένα τόσο θεμελιώδες ζήτημα παραμένει ανοικτό. Αυτή η αβεβαιότητα δεν μπορεί να αντιμετωπιστεί με γενικές διαβεβαιώσεις. Απαιτεί συγκεκριμένη νομοθετική εγγύηση. Να προβλέπεται ρητά ότι όσοι έχουν ήδη αποκτήσει νόμιμα άδεια άσκησης επαγγέλματος διατηρούν τα επαγγελματικά τους δικαιώματα. Να μην υπάρχει περιθώριο αυθαίρετης ανατροπής της επαγγελματικής τους κατάστασης και να γνωρίζουν αυτοί οι επαγγελματίες τι προβλέπει ο νόμος για το παρόν και το μέλλον τους. Διότι η ασφάλεια δικαίου δεν είναι μια αφηρημένη έννοια, αλλά προϋπόθεση αξιοπρεπούς εργασίας. Είναι η δυνατότητα ενός ανθρώπου να γνωρίζει πως η επαγγελματική του ζωή δεν θα ανατραπεί ξαφνικά από μια μεταγενέστερη διοικητική απόφαση. Για εμάς, αυτό αποτελεί ζήτημα δικαιοσύνης. 
Υπάρχει, όμως, κι ένα δεύτερο εξίσου σημαντικό θέμα, η εκπαίδευση και η επιστημονική επάρκεια. Οι ψυχολόγοι εξέφρασαν και αυτοί σοβαρή ανησυχία για το ενδεχόμενο η αναγκαία επιστημονική εξειδίκευση να υποκατασταθεί από ένα σύστημα διαρκών σεμιναρίων και πρόσθετων πιστοποιήσεων. Αυτή η ανησυχία έπρεπε να εξεταστεί ουσιαστικά. Γιατί δεν μπορεί η επιστημονική κατάρτιση να αντιμετωπίζεται σαν μια απλή συλλογή βεβαιώσεων. Δεν μπορεί να θεωρούμε ότι η παρακολούθηση ορισμένων εκπαιδευτικών προγραμμάτων αρκεί από μόνη της για να εξασφαλίσει την αναγκαία επάρκεια σε ένα τόσο απαιτητικό επάγγελμα. Η ψυχολογία είναι επιστήμη. Απαιτεί συστηματική πανεπιστημιακή εκπαίδευση, επιστημονική μεθοδολογία, γνώση της δεοντολογίας και ουσιαστική πρακτική εμπειρία. Η ψυχοθεραπεία απαιτεί ακόμα πιο εξειδικευμένη εκπαίδευση και εποπτεία. 
Ασφαλώς και υποστηρίζουμε τη συνεχιζόμενη επιμόρφωση ως αναγκαία και οι επαγγελματίες να παρακολουθούν τις επιστημονικές εξελίξεις. Είμαστε αντίθετοι σε κάθε προσπάθεια που μπορεί να δημιουργήσει νέες αβεβαιότητες, νέες οικονομικές επιβαρύνσεις και νέους αποκλεισμούς χωρίς επαρκή επιστημονική αιτιολόγηση. Η πολιτεία δεν πρέπει να φοβάται τους επιστήμονες που εκφράζουν αντιρρήσεις. Πρέπει να τους ακούει. Δεν πρέπει να αντιμετωπίζει τους επαγγελματίες σαν απλούς αριθμούς σε ένα μητρώο, αλλά πρέπει να αναγνωρίζει την προσφορά τους και δε πρέπει να αντιμετωπίζει την ψυχική υγεία ως μια αγορά υπηρεσιών και πιστοποιήσεων. Πρέπει να την προστατεύει ως μόνο και δημόσιο αγαθό. 
Σας ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μπιμπίλα. 
Στη συνέχεια καλείται στο Βήμα η ειδική αγορήτρια της Κοινοβουλευτικής Ομάδας Ελληνική Λύση, η κ. Μαρία Αθανασίου.
ΜΑΡΙΑ ΑΘΑΝΑΣΙΟΥ: Ευχαριστώ, κύριε Πρόεδρε.
Θα ήθελα να τοποθετηθώ σε άρθρα που δεν πρόλαβα να τοποθετηθώ στην πρωτολογία μου και θα ξεκινήσω με το άρθρο 65. Εισηγητής μπορεί να γίνει πλέον και ο Πρόεδρος. Το προνόμιο όχι μόνο δεν περιορίζεται, αλλά επιβεβαιώνεται και διευρύνεται. Η Ελληνική Λύση θεωρεί ότι η επιτροπή που αποφασίζει για τη θεραπεία του Έλληνα ασθενούς οφείλει να στελεχώνεται με αποδεδειγμένα ειδικούς, να αξιολογείται και να αμείβεται, όχι με προνόμια. Αξιώνουμε, μάλιστα, το να απαιτείται αποδεδειγμένη εξειδίκευση και ανεξάρτητη έκθεση αξιολόγησης πριν από κάθε ανανέωση, όπως επίσης και να υπαχθούν οι αμοιβές των επιτρόπων στο ανώτατο όριο αποδοχών.
Επίσης, για το άρθρο 65, η Ελληνική Λύση θεωρεί ότι η ένταξη των φαρμάκων πρέπει να είναι γρήγορη για όλους, με δεσμευτικές προθεσμίες για τη διοίκηση και ότι η Κυβέρνηση οφείλει να διασφαλίσει επάρκεια και άμεση πρόσβαση στα φθηνά φάρμακα που καλύπτουν τις καθημερινές ανάγκες του ασθενούς. Η Ελληνική Λύση, λοιπόν, αξιώνει να οριστεί προθεσμία ολοκλήρωσης της αξιολόγησης και να αρθεί η διάταξη η οποία επιτρέπει στον Πρόεδρο να ορίζεται και Εισηγητής.
Στο άρθρο 78, η διατύπωση για επείγουσα νομιμοποίηση δαπανών γεννά στην Ελληνική Λύση σοβαρούς προβληματισμούς, ειδικά από τη στιγμή που η ισχύς των διατάξεων νομιμοποίησης παρατείνονται. Γιατί η Κυβέρνηση δεν έχει καταστήσει εξ αρχής νόμιμες αυτές τις δαπάνες και πρέπει να τις νομιμοποιήσει εκ των υστέρων με διατάξεις τυπικού νόμου, κύριε Υπουργέ;
Περαιτέρω, βλέπουμε ότι στην Ειδική Έκθεση και την Έκθεση του Γενικού Λογιστηρίου του Κράτους δεν προσδιορίζεται ούτε καν σε ενδεικτικό επίπεδο, το κόστος των ρυθμίσεων των παραγράφων 1 και 2, παρά μόνο μνημονεύεται ότι θα προκύψει γενικά και αόριστα δαπάνη από την παράταση της ισχύος διατάξεων που αφορούν στη νομιμοποίηση δαπανών για την αντιμετώπιση των υποχρεώσεων νοσοκομείων του ΕΣΥ, καθώς και των υγειονομικών περιφερειών, γεγονός στο οποίο η Ελληνική Λύση αντιτάσσεται.
Ειδικά ως προς το ποσόν των σχεδόν 400.000 ευρώ το οποίο καταβάλλει ο ΕΟΔΥ για μίσθωση οχημάτων, δεν είμαστε ενήμεροι για το ποια εταιρεία ωφελείται και γιατί δεν είναι εξαρχής νόμιμες αυτές οι δαπάνες. Προηγήθηκε νόμιμη διαγωνιστική διαδικασία ή παραβιάστηκαν οι διατάξεις περί δημοσίων δαπανών; 
Τώρα, ο κλάδος των νοσηλευτών, ο οποίος δοκιμάζεται σκληρά, έχει ανάγκη από ενίσχυση, αριθμητική και ηθική, σε έμψυχο υλικό και σε υλικοτεχνικές υποδομές, προκειμένου να είναι σε θέση να ανταπεξέρχεται στις ανάγκες νοσηλείας. Εξαρτώνται ζωές και το παραμικρό λάθος οδηγεί σε άδικες και αχρείαστες απώλειες. Ο κλάδος των νοσηλευτών είναι ενιαίος, είτε ΔΕ, είτε ΤΕ, είτε ΠΕ και ως τέτοιος πρέπει να αντιμετωπίζεται από την πολιτεία, η οποία οφείλει να τοποθετήσει τον κλάδο στο ύψος που του αρμόζει και να εξασφαλίζει συνεχώς επαγγελματική και εκπαιδευτική αναβάθμιση προς όφελος των παρεχόμενων υπηρεσιών και περαιτέρω, προς όφελος της δημόσιας υγείας εν γένει. 
Ως προς το κυρίως νομοσχέδιο και διευκρινίζοντας το ζήτημα της αντιποίησης της ιδιότητας του ψυχολόγου, η Κυβέρνηση οφείλει να εισάγει ρυθμίσεις ώστε να προσδιοριστούν με σαφήνεια οι πράξεις που προσδίδονται αποκλειστικά στους ψυχολόγους και να διακριθούν από δραστηριότητες που μπορούν να ασκούνται και από άλλους επαγγελματίες ψυχικής υγείας, εντός των νόμιμων ορίων της εκπαίδευσης και της αρμοδιότητάς τους, όπως ο διακριτός κλάδος σύμβουλος ψυχικής υγείας και η παροχή υπηρεσιών εντός του αντίστοιχου νόμιμου επαγγελματικού πεδίου.
Ο σκοπός θα πρέπει να είναι η σαφής οριοθέτηση στο ότι δεν υφίσταται αντιποίηση του επαγγέλματος του ψυχολόγου εφόσον δεν χρησιμοποιείται ο προστατευόμενος τίτλος, δεν δημιουργείται παραπλανητική εντύπωση κατοχής της ιδιότητας του ψυχολόγου και δεν ασκούνται πράξεις αποκλειστικά επιφυλασσόμενες από τον νόμο σε αυτόν.
Να γίνουν σαφή τα όρια μεταξύ των διατάξεων περί αντιποίησης με τις ρυθμίσεις που αφορούν την ψυχοθεραπεία και τη συμβουλευτική ψυχικής υγείας. Η ευρύτητα του επιστημονικού πεδίου της ψυχολογίας και η ύπαρξη επιμέρους ειδικεύσεων καθιστούν αναγκαία την ακριβή περιγραφή των επαγγελματικών πράξεων.
Το ζήτημα δεν είναι η αμφισβήτηση των νόμιμων επαγγελματικών δικαιωμάτων των ψυχολόγων, αλλά η αποφυγή αόριστων διατυπώσεων που θα μπορούσαν να οδηγήσουν σε αδικαιολόγητη σύγχυση μεταξύ διακριτών επαγγελματικών πεδίων.
Ως προς την υπ’ αριθμ. 554 τροπολογία, επισημαίνουμε ότι η Κυβέρνηση εξακολουθεί να προτιμά τη μέθοδο των υπουργικών αποφάσεων για να ρυθμίσει θέματα, αντί της κοινοβουλευτικής οδού. Στην ίδια τροπολογία υπάρχουν άρθρα με θετική κατεύθυνση, όπως το άρθρο 4 του ΕΦΚ των αγροτών, αλλά  ταυτόχρονα υπάρχει και το άρθρο 1 -που αφορά το ίδιο πρόγραμμα- που επιβάλλει τον εμβολιασμό στον λαό, με απόφαση της Κυβέρνησης, πράγμα με το οποίο διαφωνούμε. Ενώ θέλουμε, λοιπόν, να υπερψηφίσουμε το άρθρο 4, η νέα κυβερνητική μεθόδευση μας αποτρέπει και αναγκαζόμαστε να ψηφίσουμε «παρών». 
Επίσης, η Ελληνική Λύση αντιτάσσεται στη μέθοδο της ρύθμισης του να καθορίζονται με μεταγενέστερες υπουργικές αποφάσεις το ύψος της χρηματοδότησης, η διαδικασία, ο χρόνος, καθώς και κάθε άλλο ειδικό, τεχνικό ή λεπτομερειακό θέμα, σχετικά με τη μεταφορά των σχετικών πόρων για την υλοποίηση της δράσης της παραγράφου 1. Να καθορίζονται οι δικαιούχοι των δράσεων για κάθε δράση δημόσιας υγείας. Να εξειδικεύονται οι ειδικότεροι όροι και οι διαδικασίες συμμετοχής τους σε αυτές στα διαδικαστικά στάδια υλοποίησης των δράσεων, η χρονική τους διάρκεια, οι καλυπτόμενες εξετάσεις και ιατρικές επισκέψεις, τα αναλώσιμα είδη και η φαρμακευτική αγωγή, οι τιμές αποζημίωσης των ιατρικών επισκέψεων και των διαγνωστικών εξετάσεων.
Επίσης, διαπιστώνουμε εκ νέου ότι όλα αυτά τα ζητήματα για άλλη μια φορά ορίζεται να ρυθμίζονται κατά παρέκκλιση της ισχύουσας νομοθεσίας, δημιουργώντας μας για πολλοστή φορά εύλογους προβληματισμούς. Για ποιον λόγο δεν αρκεί ή δεν εξυπηρετεί η κείμενη νομοθεσία και η Κυβέρνηση λειτουργεί με παρεκκλίσεις; Για ποιον λόγο η Κυβέρνηση οδηγείται στην απόφαση να παρεκκλίνει της νομοθεσίας και να καθορίζονται το ακριβώς ύψος της χρηματοδότησης, η διαδικασία μεταβίβασης και ο χρόνος μεταφοράς των πόρων, η διαδικασία εκκαθάρισης και αποπληρωμής, καθώς και κάθε άλλο ειδικό τεχνικό ή λεπτομερειακό θέμα σχετικά με την εφαρμογή της παραγράφου 4, καθώς επίσης και να καθορίζεται ο τρόπος βεβαίωσης καταλογισμού, είσπραξης και απόδοσης των ποσών της παραγράφου 5, καθώς και κάθε άλλο σχετικό, ειδικό, τεχνικό ή λεπτομερειακό θέμα; Είναι πολύ ευρύ το αντικείμενο ώστε να ρυθμίζεται με παρεκκλίσεις της κείμενης ελληνικής νομοθεσίας.
Αν όντως η νομοθεσία, κύριε Υπουργέ, είναι ακατάλληλη ώστε να κρίνεται από την Κυβέρνηση ότι δεν επαρκεί για τη ρύθμιση του συνόλου των ζητημάτων, τότε να αλλάξει η νομοθεσία. Αναλαμβάνει η Κυβέρνηση αυτήν την ευθύνη;
Τώρα, ως προς την υπ’ αριθμ. 557 τροπολογία, η Ελληνική Λύση εκφράζει τον προβληματισμό της ως προς το ότι ορίζεται ότι με κοινή απόφαση των Υπουργών Εθνικής Οικονομίας, Οικονομικών και Θρησκευμάτων και Αθλητισμού, καθορίζονται το ύψος της ημερήσιας αποζημίωσης, καθώς και το ανώτατο ετήσιο ύψος αποζημιώσεων για κάθε μέλος των επιτροπών εξωτερικής αξιολόγησης και πιστοποίησης, όπως επίσης οι δαπάνες μετακίνησης και τα έξοδα κίνησης κατά την άσκηση των καθηκόντων τους. Αξιώνουμε διαφάνεια και αντικειμενικότητα ως προς τη διαχείριση των δημοσίων πόρων η οποία θα πρέπει να αντέχει δημοσιότητας. Ούτε ευρώ χαμένο σε υπόγειες διαδρομές, σε εξυπηρετήσεις ιδιωτικών κερδοσκοπικών συμφερόντων και σε τήρηση υποσχέσεων προς φίλους. Οπότε αυτήν την καταψηφίζουμε.
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Αθανασίου.
Καλείται στο Βήμα η ειδική αγορήτρια της Κοινοβουλευτικής Ομάδας ΣΥΡΙΖΑ - Προοδευτική Συμμαχία, η κ. Θεοδώρα Ακριώτου.
ΘΕΟΔΩΡΑ ΑΚΡΙΩΤΟΥ: Κύριε Υπουργέ, κύριοι συνάδελφοι, κύριε Πρόεδρε, επειδή εγώ δεν έχω την εμπειρία των χρόνων, ή τον πάρα πολύ καιρό στο Κοινοβούλιο, νομίζω ότι δηλώνω σοκαρισμένη. Ντρέπομαι για λογαριασμό μας. Πραγματικά, δεν είναι εικόνα Κοινοβουλίου. Είχαμε μαθητές, μαθητές επισκέπτες, πάνω στα Θεωρεία. Να ακούσουν τι; Αυτές τις φωνές; Την ένταση; Τους χαρακτηρισμούς; Ποιος ηρωοποιεί τον Κασιδιάρη, που επί πέντε λεπτά όσα παιδιά ήταν καθισμένα εδώ στα Έδρανα, ακούγανε «Κασιδιάρης», «Κασιδιάρης», «Κασιδιάρης», για τον νεοναζί; Έτσι ηρωοποιείται. Εγώ το είπα και στον κ. Καιρίδη,  αλλά δεν καταγράφηκε στα Πρακτικά. Τους ναζί εύκολα μπορεί κάποιος να τους αποκηρύξει. Με τους νεοναζί τι γίνεται; Και δεν βλέπω ζέση.
Πάω στο δεύτερο που δημιουργήθηκε. Κύριε Υπουργέ, το άκουσα με τα αυτιά μου, δεν είμαι κουφή. Θα το δείτε και στα Πρακτικά. Δεν ξέρω αν πρέπει να το χαρακτηρίσω απαράδεκτο ή αισχρό. Ο ίδιος ο Υπουργός Υγείας που έρχεται να θεσμοθετήσει σήμερα, ειδικά αυτό το νομοσχέδιο για την ψυχική υγεία, να επιδίδεται σε ψυχιατρικοποίηση της πολιτικής αντιπαράθεσης; Επιχειρήσατε να παρουσιάσετε την πολιτική σας αντίπαλο ως ψυχικά ασθενή, χρησιμοποιώντας την ψυχική νόσο τελικά ως προσβολή, μέσο απαξίωσης. Τι συζητάμε από εκεί και πέρα; Τι να νομοθετήσουμε, ποιοι εδώ μέσα;
(Χειροκροτήματα από την πτέρυγα της Πλεύσης Ελευθερίας)
Στο επόμενο. Μας εγκαλέσατε γιατί δεν υπερψηφίζουμε το Εθνικό Παρατηρητήριο Ψυχιατροδικαστικής. Σας το είπαμε και σε άλλες επιτροπές. Τι προβλέπει το νομοσχέδιο; Ότι ο Πρόεδρος και τα μέλη του Παρατηρητηρίου ορίζονται με απόφαση του Υπουργού Υγείας. Τι συζητάμε από εκεί και πέρα; Θα σας το ξαναπώ. Έχουμε θέσει δημόσια σοβαρά τα ερωτήματα για τον ρόλο συγκεκριμένων ψυχιατροδικαστικών πραγματογνωμοσυνών σε πολύκροτες ποινικές υποθέσεις και για τον κίνδυνο ευνοϊκής μεταχείρισης κατηγορουμένων μέσω της επίκλησης μειωμένου ή ανύπαρκτου καταλογισμού.
Απαιτούμε, λοιπόν, να μην υπάρχει ούτε η δυνατότητα ούτε η υπόνοια ότι η ψυχιατρική διάγνωση μπορεί να μετατραπεί σε προνομιακή οδό διαφορετικής ποινικής μεταχείρισης για όσους διαθέτουν ισχύ, επιρροή ή πρόσβαση στους κατάλληλους μηχανισμούς. 
Αν πραγματικά, λοιπόν, θέλετε ένα αξιόπιστο παρατηρητήριο, που εμείς θα υπερψηφίσουμε αργότερα, κατοχυρώστε ανεξάρτητη και διάφανη διαδικασία επιλογής, κανόνες ασυμβίβαστου και σύγκρουσης συμφερόντων με ουσιαστική επιστημονική λογοδοσία. 
Επόμενο. Εμείς, η Κοινοβουλευτική Ομάδα κάναμε πραγματική διαβούλευση, ακόμα και με τους φορείς που εσείς δεν καλέσατε -βρισκόμαστε σε συνεχή επικοινωνία και σήμερα όλη μέρα με μήνυμα στο κινητό- και ζητούν, λοιπόν, αυτό που εσείς πρόχειρα φέρατε σημειωμένο, μια ρητή μεταβατική διάταξη που να κατοχυρώνει αυτό που προσπαθήσατε να πείτε προηγουμένως, ότι όλοι οι ήδη αδειοδοτημένοι ψυχολόγοι διατηρούν ακέραια τα επαγγελματικά τους δικαιώματα και ότι καμία μεταγενέστερη κανονιστική ρύθμιση δεν μπορεί να τα καταργήσει, να τα περιορίσει ή να τα επανακαθορίσει. Τότε και αυτοί θα είναι ήσυχοι. 
Πάω τώρα στο κείμενο που είχα ετοιμάσει πριν συμβούν όλα αυτά. Φτάσαμε λοιπόν στο τέλος μιας ακόμη νομοθετικής διαδικασίας. Και καθώς ολοκληρώνεται σταδιακά η κυβερνητική θητεία, δεν αρκεί να μας παρουσιάσετε ακόμη μία τομή, όπως είπατε. Οφείλετε λοιπόν έναν απολογισμό. Τι αλλάξατε στην πραγματική ζωή των ανθρώπων; Τι περιμέναμε εμείς από αυτή τη συζήτηση; Να ακούσετε τους επιστημονικούς φορείς, να απαντήσετε στις αντιρρήσεις τους, να διορθώσετε τις ασάφειες για τα επαγγελματικά δικαιώματα, να προστατεύσετε την ανεξαρτησία των επιστημονικών κρίσεων, να εξηγήσετε γιατί το δημόσιο σύστημα εξακολουθεί να καλύπτει πάγιες ανάγκες με προσωρινές συμβάσεις. Δεν ζητήσαμε να συμφωνήσετε σε όλα. Ζητήσαμε να λογοδοτήσετε για όσα επιλέγετε. Και όταν μια επιστημονική ένσταση απαντάται με χαρακτηρισμούς περί συντεχνίας, το ερώτημα παραμένει αναπάντητο. Όταν ένας νοσηλευτής ζητά σαφές καθηκοντολόγιο, δεν του αρκεί ένας νέος τίτλος. Όταν ένας θεραπευτής καλύπτει μόνιμη ανάγκη με μπλοκάκι, δεν του αρκεί άλλη μία παράταση. 
Επιμένετε στη λέξη μεταρρύθμιση, αλλά εμείς δεν σας ζητάμε κατάλογο νόμων, σας ζητάμε απολογισμό αποτελεσμάτων. Πόσες προσωρινές λύσεις έγιναν οριστικές; Πόσες ελλείψεις καλύφθηκαν; Πόσοι άνθρωποι απέκτησαν ουσιαστική πρόσβαση στη δημόσια φροντίδα. 
Και καθώς πλησιάζει το τέλος της θητείας, υπάρχει ακόμη ένα ερώτημα. Θα συνεχίσουμε να βλέπουμε εμβόλιμες ρυθμίσεις, παρατάσεις και εξαιρέσεις της τελευταίας στιγμής; Ποιος τις εισηγείται, ποιος επωφελείται, πώς διασφαλίζεται ότι δεν θα κλείσουν εκκρεμότητες προς όφελος συγκεκριμένων συμφερόντων ή ημετέρων; 
Η συζήτηση σήμερα οξύνθηκε πάρα πολλές φορές. Όμως δεν θα μείνει στα Πρακτικά ποιος φώναξε περισσότερο. Θα μείνει ποιος απάντησε και σε τι. Η ένταση δεν είναι επιχείρημα και η πλειοψηφία την οποία έχετε βέβαια, δεν είναι απαλλαγή από τον έλεγχο. 
Ας αφήσουμε λίγο τα άρθρα και ας πάμε στους ανθρώπους. Ας μιλήσουμε λοιπόν για τη Μαρία, που μένει στην επαρχία και έχει ένα γιο, τον δεκατριάχρονο Νικόλα που χρειάζεσαι ψυχολογική υποστήριξη. Ο Νέος Σύλλογος Ψυχολόγων που συστήσαμε έχει πια μητρώο και διοίκηση. Εκείνη όμως δεν αναζητά μητρώο. Αναζητά έναν δημόσιο ψυχολόγο για το παιδί της, χωρίς αναμονή και χωρίς οικονομικό αποκλεισμό. Για την Ελένη, βοηθό νοσηλευτών που έχει συμπληρώσει δεκαετία στο νοσοκομείο, άλλαξαν οι υπηρεσιακές διατυπώσεις. Αν, όμως, εξακολουθεί να εργάζεται εξαντλημένη, με ελλείψεις προσωπικού και ασαφή όρια ευθύνης, τι άλλαξε ουσιαστικά; Για τον Γιώργο που είναι λογοθεραπευτής σε δημόσια δομή. Οι ασθενείς τον χρειάζονται καθημερινά. Εκείνος όμως δεν γνωρίζει αν θα ανανεωθεί η σύμβασή του. Και για τη μαμά της Κυριακής, που περιμένει μια κρίσιμη ψυχιατρική πραγματογνωμοσύνη σε δικαστική υπόθεση. Δεν ενδιαφέρει ποιος Υπουργός όρισε ποιον. Θέλει να γνωρίζει ότι η επιστημονική κρίση είναι ανεξάρτητη, όχι επειδή της το υποσχέθηκε κάποιος, αλλά επειδή το εγγυάται ο νόμος. 
Πριν ολοκληρώσω, λοιπόν, οφείλω να σταθώ στον τρόπο με τον οποίο επιλέγετε να νομοθετείτε, ακόμη και τις τελευταίες ώρες αυτής της διαδικασίας. Εν μέσω κοινοβουλευτικής συζήτησης σήμερα, φέρνετε μία ακόμη ογκώδη τροπολογία με κρίσιμες και ιδιαίτερα ευαίσθητες ρυθμίσεις για την ανώτατη εκπαίδευση, χωρίς τον απαιτούμενο χρόνο εξέτασης, διαβούλευσης και ουσιαστικού κοινοβουλευτικού ελέγχου. Και δεν είναι μόνο ζήτημα διαδικασίας. Πίσω από τον μανδύα των τεχνικών διευθετήσεων, διακρίνουμε για ακόμη μια φορά, την προσπάθεια προσαρμογής του πλαισίου πιστοποίησης στις ανάγκες λειτουργίας των ιδιωτικών πανεπιστημίων. Οι θέσεις μας για τα ιδιωτικά πανεπιστήμια και την υπεράσπιση του άρθρου 16 του Συντάγματος είναι γνωστή και αταλάντευτη. Οι κανόνες πιστοποίησης οφείλουν να υπηρετούν την ποιότητα της ανώτατης εκπαίδευσης, όχι να προσαρμόζονται στις ανάγκες της ιδιωτικής αγοράς. Γι’ αυτούς τους λόγους, ο ΣΥΡΙΖΑ-Προοδευτική Συμμαχία καταψηφίζει την τροπολογία του Υπουργείου Παιδείας στο σύνολό της.
Και έρχεστε με δεύτερη τροπολογία, εξίσου ογκώδη, με πλήθος ετερόκλητων διατάξεων που καλούμαστε να εξετάσουμε και να ψηφίσουμε πάλι στο παρά πέντε. Ανάμεσα τους, όμως, υπάρχει και η ρύθμιση για το αγροτικό πετρέλαιο. Ύστερα από χρόνια κυβερνητικής αδιαφορίας απέναντι στον αγροτικό κόσμο, που βρίσκεται σε πραγματική περιδίνηση, αντιμέτωπος με το δυσβάστακτο κόστος παραγωγής της απώλειας ζωικού κεφαλαίου, φυσικές καταστροφές και την οικονομική ασφυξία, αναγνωρίζουμε ότι επιτέλους διαφαίνεται μια πρόθεση έστω μερικής ανακούφισης. Η απαλλαγή από τον ειδικό φόρο κατανάλωσης κατά την αγορά του πετρελαίου αντί της καθυστερημένης επιστροφής του αποτελεί ένα βήμα προς την κατεύθυνση που ο ΣΥΡΙΖΑ-Προοδευτική Συμμαχία έχει επανειλημμένα προτείνει, αν και παραμένουν βεβαίως σοβαρά ζητήματα προς τις δικαιούμενες ποσότητες και την κάλυψη των πραγματικών αναγκών των παραγωγών. Δεν μπορούμε όμως να προσυπογράψουμε και να υπερψηφίσουμε το σύνολο μιας τροπολογίας με πλήθος ετερόκλητων διατάξεων που εισάγονται πάλι χωρίς επαρκή χρόνο ελέγχου. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Την τελευταία στιγμή, λοιπόν, πάλι στο πόδι έρχεστε να διορθώσετε προηγούμενες διατάξεις επικαλούμενοι τις αντιρρήσεις που διατυπώθηκαν κατά την ακρόαση των φορέων. Μα, αυτή ακριβώς ήταν η ουσία της κοινοβουλευτικής διαδικασίας. Εγώ θα σας το πω; Να ακούγονται οι φορείς, να αξιολογούνται οι παρατηρήσεις τους και να διαμορφώνεται εγκαίρως ένα ολοκληρωμένο νομοθετικό κείμενο. Όχι να φτάνουμε στην ώρα της ψηφοφορίας και να σηκώνεται ο Υπουργός με ένα σημείωμα στο χέρι για να ανακοινώσει ότι διορθώνουν δυο ή τρία σημεία επειδή υπήρξαν αντιδράσεις. Δεν αμφισβητούμε ότι πρέπει να διορθώνετε τα λάθη. Αμφισβητούμε την πρακτική να νομοθετείτε πρώτα και να διορθώνετε πρόχειρα την τελευταία στιγμή. Αυτό δεν είναι σοβαρή νομοθέτηση. Είναι υποβάθμιση του κοινοβουλευτικού ελέγχου και του ρόλου των ίδιων των φορέων που καλούνται να συμμετέχουν στη διαδικασία. 
Κύριε Υπουργέ, κλείνω. Δεν σας λείπει ούτε η νομοθετική ζέση, ούτε η ταχύτητα. Αυτό που αμφισβητούμε είναι οι προτεραιότητές σας. Γιατί νομοθετείτε πολύ, αλλά για τους λίγους. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Ακριώτου.
Και συνεχίζουμε με τον ειδικό αγορητή του Κομμουνιστικού Κόμματος Ελλάδας και Αντιπρόεδρο της Βουλής, κ. Γεώργιο Λαμπρούλη.
Έχετε τον λόγο.
Ευχαριστώ, κύριε Πρόεδρε.
[bookmark: _Hlk224734532]ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Πριν από λίγο ζήσαμε, ακούσαμε, είδαμε έναν αγώνα διαγκωνισμού μεταξύ του κ. Καιρίδη και του κ. Γεωργιάδη για το ποιος θα είναι ο καλύτερος εκφραστής της επίσημης γραμμής της Ευρωπαϊκής Ένωσης στο ζήτημα της θεωρίας των δύο άρθρων. 
Και οι δυο σας τι κάνατε; Προχωρήσατε για ακόμα μία φορά σε μία ξεδιάντροπη, χυδαία διαστρέβλωση της ιστορίας και της πραγματικότητας ανεπιτυχώς, σας λέμε όμως, γιατί οι λαοί είναι πεισματάρηδες και δεν αποδέχονται τον αντικομμουνισμό. Γιατί ο αντικομουνισμός είναι τακτική του ψέματος, είναι η τακτική της συκοφαντίας, είναι η τακτική της προβοκάτσιας και της λάσπης. Είναι η τακτική της διαστρέβλωσης θέσεων, της παραποίησης απόψεων και της πλαστογράφησης ιστορικών δεδομένων. 
Και μιας και αναφερθήκατε με ιδιαίτερη σπουδή στην ιστορία, ιστορικά λοιπόν, ο αντικομουνισμός έχει αποδειχθεί και μάλιστα περίτρανα ισοδύναμος, όχι με καμπανάκι, αλλά με συναγερμό για την υπεράσπιση των λαϊκών ελευθεριών σε ατομικό και συλλογικό επίπεδο, καθώς η φαλκίδευση των λαϊκών ελευθεριών και σε ατομικό και σε συλλογικό επίπεδο, την οποία προωθούν οι εκφραστές όπως εσείς, του αντικομμουνισμού δεν αφορά μόνο στους κομμουνιστές, αλλά στοχεύει ολόκληρη την κοινωνία. Το κλείνω εδώ. Θα έχει και συνέχεια σίγουρα, γιατί γνωρίζουμε την κατάσταση και εξάλλου το έχουμε μελετήσει, δει και εκτιμήσει εδώ και χρόνια, από τότε δηλαδή που έγινε η παλινόρθωση του καπιταλισμού στις σοσιαλιστικές χώρες, στη Σοβιετική Ένωση.
Στο προκείμενο. Δεν απαντήσατε σε τίποτα για το νομοσχέδιο. Εσείς δεν πιάσατε καθόλου το νομοσχέδιο. Υπουργός φέρνει νομοσχέδιο και δεν έχει τοποθετηθεί για το νομοσχέδιο. Στην επιτροπή σας βάλαμε ένα σωρό ζητήματα. 


Επίσης, εδώ στην Ολομέλεια, πέρα από την άποψή μας, τη θέση μας, είστε αντίθετος. Βάλαμε, όμως, ορισμένα ερωτήματα. Δεν απαντήσατε σε κανένα, σε κανένα και στην επιτροπή και εδώ. Αφορισμοί, γενικότητες και διαστρέβλωση ακόμα και των όποιων θέσεων καταθέτουμε. 
Θεωρούμε ότι τοποθετηθήκαμε επαρκώς στα ζητήματα του κορμού του νομοσχεδίου, αλλά και στα άλλα άρθρα και μέσω της Κοινοβουλευτικής μας Εκπροσώπου και μέσω των άλλων συντρόφων Βουλευτών της Κοινοβουλευτικής Ομάδας που μίλησαν σήμερα.
Θα αρκεστώ μόνο να αναφερθώ στην τροπολογία. Η μια τροπολογία του Υπουργείου Παιδείας, όπως ήδη έχει ειπωθεί από την Κοινοβουλευτική μας Εκπρόσωπο, θα την καταψηφίσουμε. Κατατέθηκε αυτή η άποψη. 
Σχετικά με τη δεύτερη τροπολογία, αυτή δηλαδή του Υπουργείου Υγείας, θα ήθελα να τοποθετηθώ για τα δύο άρθρα, για το 1ο και το 2ο άρθρο. Στα άλλα έχει ήδη υπάρξει τοποθέτηση, αλλά και η πρόθεση ψήφου. Λέω από τώρα ότι το 1ο και το 2ο άρθρο είναι το κριτήριο που καθορίζει τη συνολική ψήφο στην τροπολογία, δηλαδή το «κατά». 
Τα υπόλοιπα άρθρα της τροπολογίας- το 3, το 4 και το 5- εάν ήταν χώρια, ξέχωρα ως άρθρα, θα ψηφίζαμε «παρών», αλλά βαραίνει για εμάς το άρθρο 1 και 2 και κυρίως το άρθρο 2.
Πρώτο άρθρο, λοιπόν, για τη συνέχιση του Προγράμματος για την Παχυσαρκία. Το αρχικό Πρόγραμμα το είχαμε χαρακτηρίσει ανεπαρκές, ληξιπρόθεσμο, με περιορισμένη δυνατότητα να απευθυνθεί στον λαό, στον κόσμο, σε αυτούς που έχουν ανάγκη. Έτσι, κατ’ αντιστοιχία το ίδιο ισχύει και με την τροπολογία. Μάλιστα, είναι τελείως ασαφές ποιοι άνθρωποι που έχουν ανάγκη επιστημονικής στήριξης τελικά θα ενταχθούν στο Πρόγραμμα. Αυτό λέτε μέσα στην τροπολογία ότι θα καθοριστεί με υπουργικές αποφάσεις. Προφανώς, το κριτήριο που θα κυριαρχήσει θα είναι τα διαθέσιμα κάθε φορά κονδύλια και το πόσοι ασθενείς χωρούν σε αυτά. 
Επίσης, πρόβλημα αποτελεί ο τρόπος χρηματοδότησης του Προγράμματος,  διότι η χρηματοδότηση θα εξαρτάται από τα έσοδα της ΕΚΑΠΥ, δηλαδή από τις συμβάσεις προμηθειών με τους επιχειρηματίες και όχι με χρηματοδότηση από τον κρατικό προϋπολογισμό για την πληρωμή και καθολική κάλυψη των αναγκών σε εξετάσεις θεραπειών κ.λπ. 
Εδώ προκύπτει το ερώτημα: Εάν έστω με τα κριτήρια, που εσείς προωθείτε και θα θεσπιστούν με την ψήφιση, το ύψος της χρηματοδότησης, για παράδειγμα, μπορεί να υπολείπεται του αριθμού των ασθενών που εντάσσονται στο Πρόγραμμα. Με ποιον ακριβώς τρόπο θα λυθεί το πρόβλημα αυτό; 
Εμείς λέμε ότι δεν πρόκειται για αβλεψία της τροπολογίας, αλλά της πολιτικής σας του «πάμε κι όπου βγει», αφού οι δικαιούχοι και οι παροχές θα καθορίζονται όχι με κριτήριο τις ανάγκες, αλλά από το τι περισσεύει από τις δαπάνες της πολεμικής οικονομίας και των επιχειρηματικών ομίλων. 
Επίσης, υπάρχουν άλλα δύο ζητήματα. Το όποιο ποσό δοθεί για το Πρόγραμμα αυτό, προβλέπεται να προστεθεί στο ύψος της δημόσιας δαπάνης, που σημαίνει ισόποση αφαίρεση των υποχρεώσεων επιστροφών, το clawback, των επιχειρηματιών προς τον ΕΟΠΥΥ. Δηλαδή, ενίσχυση περαιτέρω της κερδοφορίας των επιχειρηματιών.
Να, λοιπόν, πώς ένα πρόβλημα που πάτε υποτίθεται ή έστω να δώσετε μια ανάσα σε ένα κομμάτι, σε ένα μέρος του λαού μας που έχει το ανάγκη, εσείς το αξιοποιείτε για να βοηθήσετε και να ενισχύσετε τους επιχειρηματίες ή τους επιχειρηματικούς ομίλους. 
Επίσης, προβλέπονται αυστηρότεροι όροι αποζημίωσης των φαρμάκων του θετικού καταλόγου. Ήδη αυτός ο θετικός κατάλογος έχει περιοριστεί, αφού αρκετά φάρμακα βγήκαν εκτός καταλόγου και φυσικά η αποζημίωση από το ασφαλιστικό σύστημα με βάση το οποίο, μαζί με ένα σύνολο φυσικά αντιλαϊκών ρυθμίσεων, εκτοξεύθηκε η ιδιωτική δαπάνη για τη φαρμακευτική περίθαλψη. 
Συνεπώς, πρόκειται για ένα υποκατάστατο του προηγούμενου προγράμματος, που και αυτό ήταν ένα υποκατάστατο των λαϊκών αναγκών. Εδώ δεν πρόκειται δηλαδή για οργανωμένα μέτρα καθολικής και δωρεάν αντιμετώπισης της παχυσαρκίας, κυρίως όσον αφορά την πρόληψη που απαιτεί ανεπτυγμένο και στελεχωμένο σύστημα πρωτοβάθμιας περίθαλψης, αλλά περιορίζεται σε ένα μικρό μέρος των ήδη παχύσαρκων.
Σε ό,τι αφορά το 2ο άρθρο, είμαστε αντίθετοι διότι προβλέπεται η ανάθεση σε ιδιώτες των λογιστικών εργασιών των νοσοκομείων. Και οι κίνδυνοι που επικαλείται η Κυβέρνηση από τις καθυστερήσεις στη λογιστική οργάνωση των νοσοκομείων και των εποπτευόμενων φορέων του Υπουργείου Υγείας είναι αποτέλεσμα της αποψίλωσης σε προσωπικό και των λογιστηρίων, σε συνέχεια των προβλημάτων της υποστελέχωσης που έχουν τα δημόσια νοσοκομεία.
Η ίδια δημιουργεί το πρόβλημα, η Κυβέρνηση δηλαδή, και μετά το επικαλείται για να υλοποιήσει τη βασική πολιτική της στόχευση η οποία είναι η τροφοδότηση εργασιών, υπηρεσιών, αν θέλετε, στον ιδιωτικό επιχειρηματικό τομέα, ενώ θα έπρεπε όλες αυτές οι θέσεις, και όχι μόνο, να καλύπτονται με μόνιμο προσωπικό, με πλήρη εργασιακά και μισθολογικά δικαιώματα.
Να λοιπόν γιατί ψηφίζουμε «κατά» στο σύνολο της τροπολογίας. Επαναλαμβάνω, ότι στα υπόλοιπα άρθρα της τροπολογίας, που αφορούν και το πετρέλαιο και πάει λέγοντας, θα ψηφίζαμε «παρών», αν ήταν χωριστά. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Λαμπρούλη.
Καλείται στο Βήμα η εισηγήτρια της Κοινοβουλευτικής Ομάδας του ΠΑΣΟΚ κ. Ουρανία Θρασκιά.
ΟΥΡΑΝΙΑ (ΡΑΝΙΑ) ΘΡΑΣΚΙΑ: Η Κυβέρνηση επαναλαμβάνει μια κακή νομοθετική πρακτική που τείνει να γίνει κανόνας. Καταθέτει τροπολογίες την τελευταία στιγμή με αντικείμενα άσχετα με το νομοσχέδιο και με επιμέρους διατάξεις ασύνδετες μεταξύ τους. Μας καλείτε να τοποθετηθούμε ενιαία, χωρίς δυνατότητα χωριστής ψήφου για κάθε διάταξη, ώστε να αποτυπωθεί με σαφήνεια η θέση μας. 
Για παράδειγμα στην τροπολογία 554/50 περιλαμβάνονται ρυθμίσεις με τις οποίες συμφωνούμε, αλλά και το άρθρο 2 για τις λογιστικές αναθέσεις σε νοσοκομεία και εποπτευόμενους φορείς με το οποίο διαφωνούμε, γιατί προβλέπει εκ νέου ανάθεση λογιστικών εργασιών σε εξωτερικούς αναδόχους όταν το προσωπικό των νοσοκομείων και των εποπτευόμενων φορέων αδυνατεί να ανταποκριθεί. Η μετάβαση στο νέο λογιστικό πλαίσιο απαιτεί προετοιμασία, εκπαίδευση και στελέχωση των οικονομικών υπηρεσιών. Δεν ξέρουμε το συγκεκριμένο σχέδιό σας γι’ αυτές τις ανάγκες. Η εμπειρία όμως από τις ευρύτερες αλλαγές στα πληροφοριακά συστήματα και στη μισθοδοσία επιβάλλει ιδιαίτερη προσοχή στην ακρίβεια των υπολογισμών, στην έγκαιρη πληρωμή των εργαζομένων και στη λογοδοσία των αναδόχων.
Ζητάμε επίσης πλήρη αποτύπωση του κόστους συντήρησης και υποστήριξης, μετά τη λήξη της χρηματοδότησης του Ταμείου Ανάκαμψης και εγγυήσεις ότι το Δημόσιο θα διατηρεί τον έλεγχο των δεδομένων και τη δυνατότητα αλλαγής παρόχου. Η διοικητική αδυναμία των νοσοκομείων χρειάζεται μόνιμη αντιμετώπιση, ώστε να μην μετατρέπεται σε μόνιμη εξάρτηση από ιδιώτες αναδόχους.
Την τροπολογία 557/53, για τα νομικά πρόσωπα πανεπιστημιακής εκπαίδευσης, την οποία εντάσσετε στο ίδιο νομοσχέδιο υγείας, προφανώς την καταψηφίζουμε.
Η συμμόρφωση, κύριοι της Κυβέρνησης, στις αποφάσεις του Συμβουλίου της Επικρατείας είναι υποχρέωσή σας. Δεν μπορείτε να τη μετατρέπετε σε απαίτηση πολιτικής συναίνεσης στο μοντέλο που επιλέξατε για την ανώτατη εκπαίδευση. Η διαφωνία μας αφορά στα θεμέλια και στις εγγυήσεις λειτουργίας του και δεν αίρεται από αποσπασματικές διορθώσεις. Οφείλετε πλέον να εξηγήσετε γιατί προσδίδετε αναδρομική ισχύ από 24 Ιανουαρίου 2020 στην εξαίρεση των αποφάσεων συγκρότησης επιτροπών από τη δημοσίευση σε ΦΕΚ.
Απαιτούμε πλήρη συμμόρφωση στις δικαστικές αποφάσεις, τεκμηριωμένο έλεγχο της νομιμότητας των διαδικασιών και προστασία των φοιτητών, ώστε να μην πληρώσουν τις συνέπειες των δικών σας παραλείψεων.
Επανέρχομαι σε διατάξεις του σχεδίου νόμου.
Στο άρθρο 55 η δυνατότητα του Ελληνικού Ερυθρού Σταυρού να διαθέτει κινητές μονάδες αιμοδοσίας εντάσσεται σε δράσεις των νοσοκομειακών υπηρεσιών αιμοδοσίας. Ζητάμε να αποσαφηνιστεί πώς θα εξασφαλίζονται στην πράξη η επαρκής στελέχωση, η ασφαλής λειτουργία και ο ποιοτικός έλεγχος των μονάδων. Η ασφάλεια και η επάρκεια του αίματος παραμένουν ευθύνη της πολιτείας.
Στο άρθρο 71 η αναλογία εφημερευόντων στις ιδιωτικές ψυχιατρικές κλινικές αυξάνεται από έναν γιατρό ανά εκατόν πενήντα κλίνες, όπως προβλεπόταν από το 1992, σε έναν ανά εκατόν εξήντα. Η διάταξη, επίσης, αναφέρει απλώς ιατρό, χωρίς ρητή απαίτηση ειδικότητας στην ψυχιατρική. Η ΟΕΓΝΕ χαρακτήρισε τη ρύθμιση προκλητική, ενώ η Ένωση Ασθενών ζήτησε την εφαρμογή του γενικού κανόνα του ενός γιατρού ανά πενήντα κλίνες. 
Παράλληλα, με το άρθρο 70 οι χαλαρώσεις επεκτείνονται σε όλες τις ιδιωτικές ψυχιατρικές κλινικές με μια απλή γνωστοποίηση. Ζητάμε να κατατεθεί συγκριτικός πίνακας των προδιαγραφών πριν και μετά τις αλλαγές και να προβλεφθεί ρητά εφημερεύον ψυχίατρος ή ειδικευόμενος στην ψυχιατρική.
Οι προτάσεις του ΠΑΣΟΚ-Κινήματος Αλλαγής έχουν έναν κοινό σκοπό, να μπορεί ο πολίτης να εμπιστευθεί ότι θα βρει προσωπικό, υπηρεσίες και θεραπεία όταν τα χρειαστεί. Στη βιωμένη του πραγματικότητα ο πολίτης χρειάζεται να λειτουργεί ο νόμος, να τον προστατεύει, να του εξασφαλίζει φροντίδα, γιατί πίσω από κάθε καθυστέρηση υπάρχει ένας ασθενής που περιμένει, αλλά η νόσος δεν περιμένει.
Τώρα στο νομικό πρόσωπο δημοσίου δικαίου των ψυχολόγων, φέρατε την ύστατη στιγμή μια μεταβατική διάταξη που μετ' επιτάσεως και στην Ολομέλεια και στις επιτροπές το ζητούσαμε. Αυτό είναι μια θετική εξέλιξη, γιατί στο μεταβατικό διάστημα διατηρούνται τα επαγγελματικά δικαιώματα των ψυχολόγων, όσων δηλαδή κατέχουν άδεια ασκήσεως επαγγέλματος σήμερα. Μετά όμως τι γίνεται, κύριε Υπουργέ; Μετά θα έρθει ένα προεδρικό διάταγμα που θα περιλαμβάνει τι ακριβώς; 
Επίσης, σε σχέση με το ύφος και το είδος των σπουδών και των ειδικοτήτων, δεν έχετε καμία πρόβλεψη ούτε στην ψυχοθεραπεία. Θέλω να πω, δημιουργείται το Ινστιτούτο πολύ ωραία, δημιουργείται το Παρατηρητήριο αλλά αύριο το πρωί -πείτε αυτό θα ψηφιστεί αναγκαστικά- πάλι αν θέλει ένας ιδιώτης, ένα άτομο, ένας γονέας να πάει για να λάβει υπηρεσίες ψυχικής υγείας -και δει ψυχοθεραπείας σε μία συγκεκριμένη προσέγγιση- δεν θα ξέρει ποιος είναι κατάλληλος, τι μπορεί να κάνει. Οι σύμβουλοι ψυχικής υγείας που τους αποκλείσατε τελείως, δεν τους ακούσαμε καν τους ανθρώπους, από αύριο και αφού υπάρχει αντιποίηση του επαγγέλματος -που ούτως ή άλλως υπήρχε- τι θα κάνουν; Ποια πράξη θα κάνουν; Τι θα κάνουν αυτούς στους οποίους παρέχουν υπηρεσίες συμβουλευτικής; Δεν διευκρινίζεται τίποτα. 
Άρα ναι εδώ θα είμαστε, θα παρακολουθούμε την εξέλιξη, θα δούμε τι θα γίνεται, θα επανερχόμαστε προφανώς με κοινοβουλευτικές παρεμβάσεις, αλλά τελικά αυτή η προσδοκία που είχαμε όλοι -και μιλάω και ως ψυχολόγος, όχι μόνο ως Βουλευτής- ότι θα έρθει ένα Ν.Π.Δ.Δ. που θα μας προστατεύει, που θα προστατεύει τους πολίτες, που θα ξέρει ο καθένας τι υπηρεσίες παίρνει και τι υπηρεσίες προσφέρει και όλα αυτά σε ένα πλαίσιο νομιμότητας, δημοκρατίας, δικαιωμάτων των ψυχολόγων να ορίζουν οι ίδιοι τις τύχες τους, πέρα από τα δύο χρόνια αυτά τα μεταβατικά -που ορθώς το φέρατε και το ζητούσαμε και εμείς μετ' επιτάσεως-, δεν υπάρχει καμία διασφάλιση τι θα γίνει μετά από αυτά τα δύο χρόνια. Πρέπει να το δούμε. Δεν είναι τίποτα συγκεκριμένο. 
Κλείνω με κάποιες σκέψεις, γιατί και εγώ προφανώς έζησα όλο αυτό που ζήσαμε όλοι μας νωρίτερα. Μία σκέψη, όσο εσείς εκτοξεύετε προσωπικούς χαρακτηρισμούς, όσο φωνάζετε και ασκείτε λεκτική και ψυχολογική βία ο ένας στον άλλον μέσα στη Βουλή, το ΠΑΣΟΚ που κατηγορήσατε ένθεν κι ένθεν παράγει πολιτική και ασκεί θεσμική και σοβαρή αντιπολίτευση και αναδεικνύει όλα τα ζητήματα που απασχολούν τους πολίτες. 
Δεύτερον, κανένας δεν νομιμοποιείται να βαθαίνει το στίγμα της ψυχικής υγείας χρησιμοποιώντας σαν κατηγορία ή σαν χλευασμό ψυχολογικούς όρους, που για κάποιους συμπολίτες μας είναι μια βαθιά πληγή και που χρόνια δίνουμε κοινωνικούς αγώνες για να μην υπάρχει πια αυτό το στίγμα στην Ελλάδα. Για να μπορεί ο νέος, να μπορεί ο έφηβος, να μπορεί ο καθένας μας να πηγαίνει να ζητάει βοήθεια γιατί το έχει ανάγκη. Και αυτό είναι υπέρτατη πολυτέλεια,  γι’ αυτό και εμείς αγωνιζόμαστε για ένα δημόσιο σύστημα ψυχικής υγείας στα πρότυπα του ΕΣΥ, όχι το ΕΣΥ όπως κατάντησε, στα πρότυπα του ΕΣΥ όπως το ΠΑΣΟΚ δημιούργησε, για να μπορεί ο καθένας να βρίσκει βοήθεια τη στιγμή που τη χρειάζεται. 
Και τελευταίο και κλείνω με αυτό, ως Θεσσαλονικιά, η Θεσσαλονίκη δεν θα ανεχτεί ποτέ τον φασισμό, όσο και αν κάποιοι του χτίζουν ένα καινούργιο αλλά πάντα χυδαίο και νοσηρό σπίτι. Θα είμαστε εκεί στους αγώνες. Δεν θα γίνει η Θεσσαλονίκη αυτό που θέλουν κάποιοι.
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Θρασκιά. 
Κλείνουμε τον κύκλο δευτερολογιών με τον εισηγητή της Νέας Δημοκρατίας, τον κ. Νικόλαο Βλαχάκο. 
Κύριε συνάδελφε, έχετε τον λόγο.
ΝΙΚΟΛΑΟΣ ΒΛΑΧΑΚΟΣ: Ευχαριστώ πολύ, κύριε Πρόεδρε. 
Μιλήσαμε αρκετά για όλα τα άρθρα και οι συνάδελφοι και ο Υπουργός. Αυτά που θέλω λιγάκι να μαζέψω για ορισμένα τα οποία άκουσα στη διάρκεια της σημερινής συνεδρίασης, ξεκινώντας βέβαια από τον Σύλλογο Ψυχολόγων όπου θεσπίζεται σε νομικό πρόσωπο δημοσίου δικαίου, θέλω να τονίσω ότι στο άρθρο 35, γιατί άκουσα από πάρα πολλούς συναδέλφους για το ποια πρόσωπα είναι εκείνα τα οποία θα απαρτίζουν το Διοικητικό Συμβούλιο. Είπαμε, λοιπόν, ότι το Διοικητικό Συμβούλιο θα είναι επταμελές, θα αποτελείται από έναν πρόεδρο, έναν γραμματέα και πέντε μέλη. Τα μέλη αυτά θα έχουν αποδεδειγμένα επιστημονική κατάρτιση και αποδεδειγμένα επαγγελματική εμπειρία στον τομέα της ψυχικής υγείας. Το ίδιο βέβαια να πούμε ότι θα ισχύει και για το άρθρο 37, το οποίο συγκεκριμένα έχει να κάνει με την Ψυχιατροδικαστική, τα συγκεκριμένα άτομα και αυτά τα οποία θα απαρτίζουν το επταμελές Διοικητικό Συμβούλιο, θα έχουν μια εμπειρία στους τομείς της Ψυχιατροδικαστικής, στην ψυχική υγεία και βέβαια στο Δίκαιο. 
Παράλληλα, θέλω να τονίσω ότι επειδή ειπώθηκε ότι πολλά νοσοκομεία δεν έχουν αρμόδια ψυχιατρικά τιμήματα, ένα συγκεκριμένο παράδειγμα είναι το Τζάνειο, στο οποίο έχω υπηρετήσει τριάντα ολόκληρα χρόνια. Θέλω να πω ότι έχει ένα Παιδοψυχιατρικό τμήμα, το οποίο απαρτίζεται όχι μόνο από ψυχιάτρους έγκυρους, αλλά και από ψυχολόγους και κοινωνιολόγους. Θέλω να σας διαβεβαιώσω ότι δίνει πάρα πολύ έγκυρες και έγκαιρα απαντήσεις σε πάρα πολλά προβλήματα παιδιών. 
Παράλληλα, να τονιστεί ότι -επειδή πάρα πολλοί αμφιβάλλουν σχετικά με το τι θα γίνει με το νέο πρόσωπο δημοσίου δικαίου και τι ακριβώς θα πρεσβεύει- όλοι αυτοί που έχουν άδεια ασκήσεως επαγγέλματος μέχρι σήμερα, δεν θα έχουν κανένα πρόβλημα. Καλούνται, όμως, από εδώ και στο εξής να συμμετέχουν σε αυτόν τον σύλλογο και να μπορούν να ασκήσουν την ψυχολογία με τη σωστή μετεκπαίδευση και τη σωστή επαγγελματική κατάρτιση. 
Σε ένα άλλο άρθρο, το άρθρο 60, σχετικά με την παράταση των ιατρών που προβλέπεται τουλάχιστον μια παράταση επιπλέον ενός έτους για αυτούς που τελειώνουν φέτος, που είχανε πάρει ήδη πέρυσι παράταση, αλλά και για αυτούς που φέτος πληρώνουν το 67ο έτος της ηλικίας τους, παίρνοντας δύο χρόνια παράταση, όλο αυτό γίνεται γιατί η εμπειρία αυτών των συναδέλφων θα μεταλαμπαδευθεί στους νέους. Αυτό δεν σημαίνει ότι το Υπουργείο δεν θα συνεχίσει να κάνει προκήρυξη θέσεων του ΕΣΥ. Ήδη, σε πάρα πολλές προκηρύξεις οι ενδιαφερόμενοι από εκεί που ήταν τέσσερις, πέντε σε κάθε προκήρυξη θέσης για όλες τις ειδικότητες, πιστέψτε με ότι υπάρχει θέση χειρουργικής στο Τζάνειο Νοσοκομείο όπου υπέβαλαν τα χαρτιά τους σαράντα πέντε άτομα. Αυτό σημαίνει ότι το Εθνικό Σύστημα Υγείας ξεκινάει ξανά να γίνεται πιο θεμιτό σε πάρα πολλούς συναδέλφους.
Ένα άλλο πρόβλημα το οποίο έθεσαν οι συνάδελφοι σχετικά με την χρηματοδότηση του Εθνικού Συστήματος Υγείας, όταν η Κυβέρνηση της Νέας Δημοκρατίας ανέλαβε τη διακυβέρνηση της χώρας το 2019, η χρηματοδότηση του Εθνικού Συστήματος ήταν 4 δισεκατομμύρια. Αυτήν τη στιγμή η χρηματοδότηση για το Εθνικό Σύστημα Υγείας έχει φτάσει τα 8,2 δισεκατομμύρια. 
Μια άλλη παρατήρηση που άκουσα -δεν θυμάμαι ποιος συνάδελφος ακριβώς το είπε- σχετικά με την τρίτη θέση Υποδιοικητή στη 2η Υγειονομική Περιφέρεια. Να σας πω, λοιπόν, ότι θεσπίζεται τρίτη θέση Υποδιοικητή στην Υγειονομική Περιφέρεια Πειραιώς και Νήσων Αιγαίου γιατί η Υποδιοικήτρια, η οποία είναι αρμόδια για τα Κέντρα Υγείας -και πιστέψτε με είναι πάρα πολλά αυτά τα συγκεκριμένα- δεν θα μπορούσε να ανταποκριθεί στα προβλήματα των θεμάτων ψυχικής υγείας που όπως καταλαβαίνετε με το καινούργιο νομοσχέδιο, το οποίο περνάμε, διευρύνεται πάρα πολύ. Άρα, θεσπίζεται θέση τρίτου Υποδιοικητή, τρίτου Αναπληρωτή Διοικητή, αν θέλετε καλύτερα, για θέματα ψυχικής υγείας. 
Όσον αφορά το Θεαγένειο, το νέο Αντικαρκινικό Νοσοκομείο με τα τετρακόσια είκοσι πέντε κρεβάτια, θα μεταφερθεί το προσωπικό του ήδη υπάρχοντος Θεαγενείου και πάνω από όλα θα προκηρυχθούν και νέες θέσεις για όλες τις ειδικότητες οι οποίες υπάρχουν, προκειμένου να αντιμετωπίσουν την καθημερινότητα της Θεσσαλονίκης. 
Επίσης, ένα πρώην στρατόπεδο -άκουσα από κάποιον συνάδελφο ότι σε αυτό το πρώην στρατόπεδο, το οποίο γίνεται ένα ακόμα νοσοκομείο για να προσφέρει υπηρεσίες υγείας στους Θεσσαλονικείς- στερείται από έναν πνεύμονα πρασίνου. Μα συγγνώμη, ένα στρατόπεδο ήταν πνεύμονας πρασίνου και δεν το ξέραμε; Τα στρατόπεδα ξέρουμε πάρα πολύ καλά πώς λειτουργούσαν και πολύ καλά το Υπουργείο Εθνικής Άμυνας το παραχώρησε στο Υπουργείο Υγείας, προκειμένου να ανεγερθεί το νέο νοσοκομείο. 
Δύο, τρεις συνάδελφοι αναφέρθηκαν στο Κέντρο Υγείας Κρανιδίου, διότι τυγχάνει να έχω πολύ καλές σχέσεις με τη συγκεκριμένη περιοχή, καθότι είναι τόπος παραθερισμού, θέλω να σας πω ότι το Κέντρο Υγείας Κρανιδίου δεν έχει κλείσει, απλά έχει μεταφερθεί στο Περιφερειακό Ιατρείο της Ερμιονίδας και εκεί λειτουργεί. Και, βέβαια, έπρεπε να κλείσει για ένα χρονικό διάστημα, γιατί εκτός από την κτιριακή αναβάθμιση έπρεπε να γίνει και ενεργειακή αναβάθμιση. Όσο δε για την έλλειψη ασθενοφόρων, σας πληροφορώ ότι έχει τέσσερα ασθενοφόρα και έξι άτομα πλήρωμα για την καθημερινότητα, με τουλάχιστον δύο με τέσσερα δρομολόγια για το Άργος, εννοώ το νοσοκομείο του Άργους και για το Ναύπλιο. 
Τελειώνοντας, επειδή τελειώνει και ο χρόνος, εγώ δεν συνηθίζω να αναφέρομαι, κυρίες και κύριοι συνάδελφοι, κύριε Υπουργέ, κύριε Πρόεδρε, σε άλλα θέματα εκτός νομοσχεδίου, πλην όμως, επειδή άκουσα πάρα πολλά και επειδή μου απηύθυνε τον λόγο η κυρία Πρόεδρος της Πλεύσης Ελευθερίας σχετικά με τα εγκλήματα πολέμου και για τα μικρά παιδιά τα οποία βρέθηκαν με βολίδες, όπως ακριβώς αναφέρατε, θέλω να σας πω ότι ναι, είναι καταδικαστέα, κυρία Πρόεδρε, όλα αυτά τα πράγματα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ, κύριε Βλαχάκο. Είναι σημαντικό που το λέτε.
ΝΙΚΟΛΑΟΣ ΒΛΑΧΑΚΟΣ: Θέλω, όμως, να σας επισημάνω κάτι. Δεν πρέπει να ξεχάσουμε, όμως, τη Χαμάς που έκανε την επίθεση. Και εκεί γίνανε και εγκλήματα και βιασμοί και απαγωγές. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν το ξεχνάμε.
ΝΙΚΟΛΑΟΣ ΒΛΑΧΑΚΟΣ: Αυτό που θα πω τώρα και θα τοποθετηθώ δεν το λέω για εσάς. Δεν έχω ακούσει από πάρα πολλούς πολιτικούς να έχουν τοποθετηθεί για την Εισβολή των Τούρκων του 1974 και να καταδικάσουν τον Ετζεβίτ για εγκλήματα πολέμου, ο οποίος έχει καταδικαστεί από την Ευρωπαϊκή Ένωση Ανθρωπίνων Δικαιωμάτων για όλα αυτά που έγιναν κατά την Εισβολή. 
Το λέω αυτό εξαιτίας ενός γεγονότος που έλαβε χώρα πριν από έναν χρόνο περίπου, όπου είχα τη μεγάλη τιμή να παρευρεθώ σε μία τελετή μνήμης για έναν ήρωα Αιγινίτη, ο οποίος παραδόθηκε στην οικογένειά του τριάντα δύο χρόνια μετά, και αυτό όλο μετά από διασταύρωση DNA. Και το όνομα αυτού, του οποίου έχει ανεγερθεί και ανδριάντας, θα το πω και δημόσια, εφόσον πλέον αυτό το έχει γράψει η Ιστορία, είναι ο Σωτήρης Κασιμάκης. Ο Σωτήρης Κασιμάκης δεν πρόλαβε να γνωρίσει το παιδί του, το οποίο γεννήθηκε τη στιγμή που εκείνος ταξίδευε με το «Νίκη 4» που έπεσε από φίλια πυρά. 
Αξίζει, λοιπόν, να μη λέμε μόνο για τον Νετανιάχου ή οποιονδήποτε άλλον Νετανιάχου, αλλά να λέμε και γι’ αυτό που συνέβη στην αδερφή μας την Κύπρο, τη Μεγαλόνησο. 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Βλαχάκο. 
Πριν κλείσουμε με τη δευτερολογία του κυρίου Υπουργού, έχει ζητήσει να κάνει παρέμβαση η Πρόεδρος της Πλεύσης Ελευθερίας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τη δευτερολογία μου ζήτησα, όπως και ο Υπουργός, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Δευτερολογήστε πέντε λεπτά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Επτά είναι, κύριε Πρόεδρε, η δευτερολογία. Βάζετε σωστά τον χρόνο; Οκτώ, για την ακρίβεια. Ευχαριστώ. 
Γιατί όταν παίζουν με σημαδεμένα χαρτιά κάποια στιγμή πρέπει και εμείς να τους πούμε ότι το έξυπνο πουλί από τη μύτη πιάνεται. Εμ φέρανε τον κόφτη, εμ περιορίσανε όλη την Αντιπολίτευση, φυσικά, με τη βοήθεια του ΠΑΣΟΚ που έσπευσε να φέρει και αυτό διάταξη να περιοριστούν οι ενστάσεις αντισυνταγματικότητας, εμ καταχρώνται τον χρόνο παίρνοντας είκοσι πέντε παρεμβάσεις για δήθεν προσωπικό, εμ επινοήσανε και τη δευτερολογία που δεν προβλέπεται στους περιορισμούς που εκείνοι φέρανε. Οπότε τι να κάνουμε και εμείς που έχουμε μάθει να διεκδικούμε και δεν φέραμε τον κόφτη; Τον φέρατε εσείς για μας, αλλά πιάνει εσάς. Θα χρησιμοποιήσουμε αυτά τα οποία εσείς εκ πλαγίου εξασφαλίζετε στους εαυτούς σας, γιατί έτσι έχετε μάθει. Έχετε μάθει να παίζετε με σημαδεμένα χαρτιά, έχετε μάθει να αλλάζετε τους κανόνες, έχετε μάθει να λέτε απίθανα ψεύδη και ήρθε η ώρα απλώς να σας αποκρούσει κάποιος. 
Κύριε Βλαχάκο, προς τιμήν σας, που είπατε καταδικαστέα τα εγκλήματα κατά της ανθρωπότητας με θύματα παιδιά, δεν περίμενα να κάνετε κάτι λιγότερο και γιατί είστε γιατρός και γιατί είστε αδερφός ήρωα πεσόντος. Όμως, η Κυβέρνηση αυτή δεν καταδικάζει τα εγκλήματα κατά της ανθρωπότητας και τη γενοκτονία. Αυτός ο Υπουργός εδώ είπε και εγκωμίασε τα εγκλήματα του Νετανιάχου λέγοντας ότι καλά κάνανε οι Ισραηλινοί και βομβαρδίσανε νοσοκομεία και, βεβαίως, επειδή είστε γιατρός ξέρετε πόσοι υγειονομικοί είναι θύματα αυτών των εγκλημάτων και πόσοι γιατροί έχουν χάσει τις οικογένειές τους, διότι παίρνουν τις οικογένειές τους για να παραμείνουν στα νοσοκομεία, να βοηθήσουν βρέφη, να βοηθήσουν εγκύους, να βοηθήσουν τραυματίες, να βοηθήσουν γέροντες και βομβαρδίζουν οι δυνάμεις του Ισραηλινού στρατού, του στρατού του Νετανιάχου, βομβαρδίζουν τα νοσοκομεία και αυτός εδώ, που έχει μούτρα να παρίσταται, είπε καλά τους κάνανε. 
Κύριε Γεωργιάδη, είστε πανάσχετος, σας επιστρέφω τον χαρακτηρισμό, όσο κι αν θέλετε να εμφανίζεστε σαν σαΐνι που πήρατε πτυχίο περνώντας -πόσα;- τριάντα έξι ή εκατόν τριάντα έξι μαθήματα περάσατε σε ένα εξάμηνο. Θα μας τα πείτε μετά στη δευτερολογία σας, θα έχετε άπλετο χρόνο. 
Είστε πανάσχετος. Το ένταλμα σύλληψης του Διεθνούς Ποινικού Δικαστηρίου δεν το έχει εκδώσει ο Εισαγγελέας του Διεθνούς Ποινικού Δικαστηρίου. Εδώ, τι ήρθατε και είπατε; Ότι εισηγήθηκε το ένταλμα σύλληψης κατά του Νετανιάχου, ο Εισαγγελέας του Διεθνούς Ποινικού Δικαστηρίου, ο οποίος -τι είπατε, είναι βιαστής;- είναι βιαστής ο Εισαγγελέας του Διεθνούς Ποινικού Δικαστηρίου, άρα δεν μετράει το ένταλμα σύλληψης του Διεθνούς Ποινικού Δικαστηρίου. Σας έχω νέα. Το Διεθνές Ποινικό Δικαστήριο έχει εκδώσει διά των δικαστών του ένταλμα σύλληψης…
(Χειροκροτήματα από την πτέρυγα της Πλεύσης Ελευθερίας)
…όχι διά του εισαγγελέως τον Νοέμβριο του 2024 και η απάντηση που δίδατε εσείς μέχρι πρότινος, ήταν ότι δεν είναι σοβαρό δικαστήριο το Διεθνές Ποινικό Δικαστήριο, σήμερα ήρθατε να μας πείτε ότι δεν είναι αξιόπιστος ο εισαγγελέας.
Πηγαίνετε καλύτερα με τον Τραμπ που έχει βομβαρδίσει ή έχει σιγοντάρει τους μισούς πολέμους για να κρυφτεί για το σκάνδαλο Επστάιν και για τα αρχεία του Επστάιν. Πηγαίνετε καλύτερα μαζί του, γιατί και εσείς με κάτι τέτοιους φωτογραφίζεστε, από τον Μίσχο μέχρι δεν ξέρω και εγώ ποιον άλλον. Ο Τραμπ αυτή τη στιγμή επιβάλλει κυρώσεις στο Διεθνές Ποινικό Δικαστήριο για να προστατεύσει τον Νετανιάχου, στον οποίο εσείς δίνετε διαπιστευτήρια και επίσημα. Είδα ότι πλέον ανεβάζετε και τη σύγκρουσή μας στα social media με υποτίτλους στα εβραϊκά. Τι άλλο θα κάνετε για τα αφεντικά σας; Τι άλλο; 
Είπατε στους δικούς μας Βουλευτές ότι είναι υπάλληλοι. Οι δικοί μας Βουλευτές έχουν την ελευθερία συνείδησης και την ελευθερία ύπαρξης που δεν είχατε ποτέ, γιατί είστε ένα εθελόδουλο πρόσωπο που λειτουργείτε ως οσφυοκάμπτης σε όποια κατακτητική, απολυταρχική και ανελεύθερη εξουσία…
(Χειροκροτήματα από την πτέρυγα της Πλεύσης Ελευθερίας)
Και αν είχαμε Β΄ Παγκόσμιο Πόλεμο, με τον Χίτλερ θα ήσασταν, όπως με τον Πλεύρη είστε και αρνείστε το Ολοκαύτωμα.
Έγινε ένα πολύνεκρο δυστύχημα, σύγκρουση τρένων, στην Ισπανία, δεν σας άκουσα να λέτε τίποτα, κύριε Γεωργιάδη. Συγκρούστηκαν δύο τρένα στην Ισπανία. Μέσα σε εννέα μήνες δεύτερο πολύνεκρο δυστύχημα, από τις ιδιωτικοποιήσεις των σιδηροδρόμων που εσείς ψηφίσατε, μαζί με τον Τσίπρα. Τα ξεχάσατε ποιοι είναι οι δικοί σας φίλοι; Ο Τσίπρας είναι φίλος σας με τον οποίο ψηφίσατε μαζί το τρίτο μνημόνιο και είχατε πάει κιόλας να του κάνετε τον κλακαδόρο στον Άγιο Δημήτρη όταν ήτανε Πρωθυπουργός. Μαζί ψηφίσατε, λοιπόν, την ιδιωτικοποίηση των σιδηροδρόμων.
Επιπλέον, είστε από αυτούς που λέτε ότι η σύγκρουση των τρένων στα Τέμπη ήτανε μία τρέχουσα σύγκρουση, όπως άλλες πολλές. Πυρόσφαιρα γιατί δεν υπήρξε στην Ισπανία ούτε εχθές, ούτε το Γενάρη; Πυρόσφαιρα γιατί δεν υπάρχει σε όλες αυτές τις συγκρούσεις τρένων που έχουμε γίνει μάρτυρες και μαρτυρούν βέβαια τη δική σας εγκληματική πολιτική; Μα, γιατί προφανέστατα αυτή η τεράστια πυρόσφαιρα που κατέκαψε είκοσι επτά ανθρώπους δεν προκλήθηκε από την τρέχουσα σύγκρουση, αλλά προκλήθηκε από αυτό το οποίο εσείς τόσο λυσσαλέα θέλετε να κρύψετε. 
Για το πόνημά σας να ιδρύσετε Σύλλογο Ψυχολόγων εσείς, που θα τον ορίσετε εσείς, θα ορίσετε εσείς τη διοικούσα επιτροπή, θα ορίσετε εσείς και το πειθαρχικό δίκαιο, εσείς και τη δεοντολογία και θα έχει διάρκεια η διορισμένη επιτροπή δύο χρόνια συν ένα, ασχολίαστο. Τα ίδια κάνετε στον Ιατρικό Σύλλογο. 
Τώρα θέλετε να ιδρύσετε και ψυχιατροδικαστική υπηρεσία στο Υπουργείο Υγείας, αλλά μήπως έχετε κάποια σύγκρουση συμφερόντων, κύριε Γεωργιάδη; Μήπως έχετε κάποια σύγκρουση συμφερόντων; Για πληκτρολογήστε εκεί που έχει πάρει φωτιά το κινητό σας. Μήπως το γεγονός ότι πήγατε να εγκαινιάσετε ιδιωτικό -τι να το πω; δεν ξέρω- σαν σπίτι φαινόταν και κόψατε μία λευκή κορδέλα πάνω από ένα ξύλινο παρκέ στην Εκάλη και ανήκει αυτό στον αδερφό του κολλητού του Πρωθυπουργού, τον κ. Λιβανό, που είναι και Πρόεδρος στα ΕΛΠΕ και πρώην Υπουργός που τον καλύψατε για τον ΟΠΕΚΕΠΕ και ο αδερφός του έχει μία εγκατάσταση για την ψυχική υγεία και βρεθήκατε εσείς, λίγες μέρες μετά από τον θάνατο του Γιώργου Μαζωνάκη υπό τη δική σας ευθύνη, να κόβετε κορδέλες και να αγκαλιάζεστε με τη σύζυγο του Πρωθυπουργού. 
Εγώ λέω λοιπόν ότι για τα ζητήματα της ψυχικής υγείας και της ψυχιατροδικαστικής έχετε σύγκρουση συμφερόντων, όπως έχετε βεβαίως μεγάλο θράσος στο κομμάτι το νοσηλευτικό -που έχουνε στενάξει και πλαντάξει οι νοσηλευτές- το μόνο που φέρνετε να είναι πώς θα τιμωρήσετε την αντιποίηση νοσηλευτικού λειτουργήματος. 
Είναι πραγματικά ντροπή να έχουμε μια τέτοια ηγεσία στο Υπουργείο Υγείας. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ο κύριος Υπουργός έχει τον λόγο για τη δευτερολογία για να κλείσει τη συνεδρίαση. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ευχαριστώ πολύ, κύριε Πρόεδρε. 
Κατ’ αρχάς, παρότι διαφωνούσε η κυρία Πρόεδρος αν έλεγα την αλήθεια ότι έχω δευτερολογία και έλεγε ότι ψεύδομαι, τελικά όπως βλέπετε είμαι στο Βήμα της Βουλής και έχω δευτερολογία. Και δεν έχω γιατί παραβιάζεται ο κανόνας. Έχω γιατί τηρείται ο κανόνας. Πάντα τα νομοσχέδια κλείνουν με ομιλία του Υπουργού που καταθέτει το νομοσχέδιο. Άρα, για άλλη μια φορά η κυρία Πρόεδρος ζει στον δικό της ονειρικό κόσμο. 
Άκουσα μια κριτική από τον κ. Μπιμπίλα, τον οποίο συμπαθώ. Κύριε Μπιμπίλα, αν πιστεύετε, έστω και κατά λίγο αυτά που είπατε, δακρύβρεχτα και πολύ πολιτισμένα, για το ότι δεν είναι ωραίες αυτές οι σκηνές στη Βουλή, η κυρία Πρόεδρος, που είστε παραδίπλα, ήταν εννέα λεπτά στο Βήμα και με έβριζε χυδαία επί εννέα λεπτά. 
Έχετε, κύριε Μπιμπίλα, που είστε τόσο ευαίσθητος άνθρωπος, του πολιτισμού και απλός ηθοποιός, που ήρθε με μεγάλα όνειρα εδώ, να πείτε κάτι στην κυρία παραδίπλα; Ή επειδή σας διόρισε Βουλευτή, εκεί δεν μπορείτε να το πείτε; Άρα, ας αφήσουμε και λίγο την υποκρισία έξω, κύριε Μπιμπίλα. Δεν σας ταιριάζει η υποκρισία.
ΣΠΥΡΙΔΩΝ ΜΠΙΜΠΙΛΑΣ: Σας παρακαλώ! 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Είναι προφανές ότι αν πιστεύατε αυτά που λέτε, δεν θα ήσασταν με την κ. Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα ήταν μαζί σας! 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Σε συνάδελφο από τον ΣΥΡΙΖΑ, που μου έκανε περίπου την ίδια κριτική, είστε πολύ καινούργια εδώ για να ξέρετε. 
Για την ιστορία, όμως, φυσικά και δεν χλεύασα κανέναν που έχει ψυχολογικά προβλήματα, το αντίθετο. Έχω φέρει μια πολύ μεγάλη μεταρρύθμιση για τους ανθρώπους που χρειάζονται ένα καθαρό πλαίσιο πάνω σ’ αυτόν τον χώρο. Είμαι πολύ περήφανος γι’ αυτό. Το ότι η κυρία Πρόεδρος είδε τον εαυτό της στις αναφορές μου είναι δικό της θέμα. Δεν είναι δικό μου. Εγώ ξεκαθάρισα ότι δεν εννοούσα την κυρία Πρόεδρο. 
Τώρα, να πω και μερικά έτσι για να τα καταλάβουμε. Το ένταλμα σύλληψης κατά του Πρωθυπουργού του Ισραήλ, εξεδόθη πράγματα από τους δικαστές τον Νοέμβριο του έτους, μετά από αίτημα του εισαγγελέα. Το αίτημα του εισαγγελέα ήταν του Καρίμ Χαν και αυτός σήμερα δεν είναι πια εισαγγελέας, γιατί κατηγορήθηκε και καταδικάστηκε για σεξουαλική κακομεταχείριση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Οι δικαστές; 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Μην λέω πάλι τα ίδια, μην λέω πάλι τα ίδια. Αν ήξεραν οι δικαστές, όταν έβγαλαν την απόφαση ότι αυτός τελικά θα καταδικάζονταν, δεν θα έβγαζαν αυτό το ένταλμα. 
ΑΛΕΞΑΝΔΡΟΣ ΚΑΖΑΜΙΑΣ: Πώς το ξέρετε; 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Πάω, λοιπόν, τώρα και στο προκείμενο. Όλοι οι χαρακτηρισμοί που κάνει μονίμως αυτή η κυρία, όλες οι ύβρεις, όλη η λάσπη που πετάει, έφτασε να μπλέξει και το δυστύχημα στην Ισπανία για να μας μιλήσει πάλι για πυρόσφαιρα και δεν ντράπηκε. Προχθές στο δικαστήριο στη Λάρισα, κυρία μου, ο δικηγόρος των οικογενειών Πλακιά και πολλών άλλων, ο δικηγόρος των οικογενειών των θυμάτων του δυστυχήματος των Τεμπών κατέθεσε στο δικαστήριο ανάλογο δυστύχημα σιδηροδρομικό στη Σουηδία με πυρόσφαιρα και όλες τις μελέτες που αποδεικνύουν γιατί υπήρχε η πυρόσφαιρα. Και το να πηγαίνετε και να καταγγέλλετε τους συγγενείς που έχασαν εκεί τα παιδιά τους, είναι αίσχος και δείχνει πόσο δεν έχετε την παραμικρή ενσυναίσθηση και το κάνετε μόνο εξ επαγγέλματος. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχετε εσείς. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Όσον αφορά, δε, την Ισπανία που αφήσατε πάλι να αιωρείται συνωμοσιολογία, γιατί δεν υπήρχε πυρόσφαιρα, αν δεν το έχετε καταλάβει, στην Ισπανία…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κάψατε ανθρώπους! Ντροπή σας! 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): …στην Ισπανία έπεσε ένα κινούμενο τρένο σε ένα σταματημένο τρένο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Επί υπουργίας σας 647.000 ευρώ για το μπάζωμα.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Σταματήστε το χρόνο μου, κύριε Πρόεδρε. 
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, αφήστε τον Υπουργό να μιλήσει. 
ΑΛΕΞΑΝΔΡΟΣ ΚΑΖΑΜΙΑΣ: Εκείνος μας άφηνε; Όλο διέκοπτε. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Εγώ; Κουβέντα δεν είπα. Εσάς; Ούτε μια κουβέντα. 
ΠΡΟΕΔΡΕΥΩΝ (Πάρις Κουκουλόπουλος): Ποιον διέκοψε; 
Να μην επαναλάβω πως έχετε αποκαλέσει τον ίδιο τον κ. Καιρίδη. Έχουν ειπωθεί πάρα πολλά. Αφήστε να ολοκληρώσει λοιπόν, όπως άφησα και εσάς. Εγώ δεν διέκοψα κανέναν, ούτε σχολιάζω. 
Παρακαλώ, αφήστε τον κύριο Υπουργό να συνεχίσει την ομιλία του. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ωραία. 
Πέταξε, λοιπόν, η κυρία Πρόεδρος πάλι εδώ τη γνωστή της συνωμοσιολογία για το ότι δεν υπήρχε πυρόσφαιρα, λέει, στην Ισπανία. Στην Ισπανία συγκρούστηκε ένα κινούμενο τρένο με ένα σταματημένο τρένο. Δεν συγκρούστηκαν δύο κινούμενα τρένα. Άρα, προφανώς, η σύγκρουση είχε πολύ μικρότερη ένταση από αυτή στα Τέμπη. 
Οφείλω, δε, να σας πω ότι, επειδή βλέπω τώρα τα βίντεο στο Reuters στο κινητό μου, αυτή τη στιγμή που μιλάμε λίγες ώρες μετά το τραγικό δυστύχημα, έχουν στηθεί γερανοί στην Ισπανία δεξιά και αριστερά από τα τρένα για να σηκώσουν τα βαγόνια. Είναι οι ίδιοι γερανοί που μπήκαν στην Ελλάδα, για τους οποίους κατηγορήθηκε η Κυβέρνηση ότι τους έβαλε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν κατηγορήθηκε για τους γερανούς. Για το μπάζωμα κατηγορήθηκε! 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): …ότι τους έβαλε για να αλλοιώσουν τον χώρο. 
Όλα όσα έχει πει το βρωμερό σας στόμα, είναι όλα ψέματα, τα οποία τα κάνατε για να κερδίσετε ψήφους και λεφτά. Και σας λέω το βρωμερό σας στόμα, διότι ακόμα και σήμερα που οι συγγενείς των νεκρών σάς καταγγέλλουν μέσα στο δικαστήριο για την πυρόσφαιρα, ακόμα και τώρα έρχεστε και επιμένετε. Τόσο βρωμερή και τρισάθλια είστε! 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στο όνειρό σας! 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Πάμε λοιπόν τώρα, στο τελευταίο. Ο κ. Καζαμίας, νομίζει ότι έκανε καμιά εξυπνάδα, ακολουθώντας την Αρχηγό του, να πει για το πτυχίο μου, γιατί καθυστέρησα να το πάρω. 
Ακούστε, λοιπόν, κύριε Καζαμία, γιατί καθυστέρησα να πάρω το πτυχίο μου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μην κλάψετε μόνο!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Καθυστέρησα να πάρω το πτυχίο μου, γιατί όταν έδινα πανελλήνιες, πέθανε ξαφνικά ο πατέρας μου και στο πρώτο έτος του πανεπιστημίου πέθανε η μητέρα μου. Μένοντας χωρίς και τους δυο μου γονείς, κύριε Καζαμία, σταμάτησα τις σπουδές μου. Δεν καθυστέρησα τις σπουδές μου, τις σταμάτησα. Και ξαναξεκίνησα να δίνω μαθήματα όταν πήγα στρατό. 
Άρα, το να έρχεστε εδώ και να λοιδορείτε και να ειρωνεύεστε ένα παιδί που στα 20 του χρόνια έχασε και τους δυο του γονείς, δείχνει πόσο κάθαρμα είσαι! Για να καταλάβει ο κόσμος γιατί μιλάμε. Κάθαρμα! Αυτό είσαι. Γι’ αυτό έχεις πάει μ’ αυτήν. 
ΑΛΕΞΑΝΔΡΟΣ ΚΑΖΑΜΙΑΣ: Είσαι ψεύτης! 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Γι’ αυτό έχεις πάει μ’ αυτήν. Και δεν σέβεσαι ότι έχασα και τους δυο μου γονείς. Τέτοιο κάθαρμα είσαι. 
ΑΛΕΞΑΝΔΡΟΣ ΚΑΖΑΜΙΑΣ: Δεν ντρέπεσαι; 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Και πολύ που κάνω και ασχολούμαι με ένα άτομο σαν και εσένα. 
ΑΛΕΞΑΝΔΡΟΣ ΚΑΖΑΜΙΑΣ: Σιχαμένε! Μίλα καλά στη Βουλή. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Άντε που θα σου δώσω και αξία. 
Πάμε τώρα, κυρία Θρακιά, στο νομοσχέδιο. Κύριε Πρόεδρε, συγγνώμη για το «κάθαρμα», αλλά όταν έχεις χάσει τους δυο σου γονείς και ακούς αυτά τα υποκείμενα να σε ειρωνεύονται, πάει πολύ!
ΑΛΕΞΑΝΔΡΟΣ ΚΑΖΑΜΙΑΣ: Δεν ντρέπεσαι, λέω εγώ;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κάθαρμα!
 ΑΛΕΞΑΝΔΡΟΣ ΚΑΖΑΜΙΑΣ: Είσαι.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Άντε ρε, έγινες και Βουλευτής.
(Θόρυβος από την πτέρυγα της Πλεύσης Ελευθερίας)
Κυρία Θρακιά, πάμε λοιπόν. 
ΑΛΕΞΑΝΔΡΟΣ ΚΑΖΑΜΙΑΣ: Τιποτένιε. Είσαι ένας τίποτα.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δεν σου εύχομαι να περάσεις αυτά που πέρασα εγώ. Δεν σου εύχομαι να περάσεις αυτά που πέρασα εγώ, ούτε εσύ, ούτε κανένας συγγενής σου. Τόσο άθλιος είσαι. 
ΑΛΕΞΑΝΔΡΟΣ ΚΑΖΑΜΙΑΣ: Εσύ είσαι άθλιος….(Δεν ακούστηκε)…ψεύτες.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κυρία Θρακιά, πάμε τώρα στα του νομοσχέδιου να κάνουμε μια σοβαρή συζήτηση, γιατί με αυτούς εδώ που μπλέξαμε, σοβαρή συζήτηση δεν μπορεί να γίνει. 
(Θόρυβος από την πτέρυγα της Πλεύσης Ελευθερίας)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κάνει σοβαρή συζήτηση…(Δεν ακούστηκε)
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Τι είπαμε; Ότι βάλαμε το χρονικό….
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):…(Δεν ακούστηκε)
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Σταματήστε, σταματήστε, δεν μπορώ. 
ΠΡΟΕΔΡΕΥΩΝ (Πάρις Κουκουλόπουλος): Αφήστε κυρία Πρόεδρε τον Υπουργό. Δεν απευθύνεται σε εσάς.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ακούω κάποιους κύνες να γαβγίζουν. Δεν μπορώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):…να τον αφήσουμε να μας βρίζει…(Δεν ακούστηκε)
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, σας προτείνω όταν τελειώσει η συνεδρίαση, να διαβάσετε την αγόρευσή σας και του κ. Καζαμία για να δείτε πόσες φορές έχετε υβρίσει επίσης. Σας παρακαλώ τώρα. 
(Θόρυβος από την πτέρυγα της Πλεύσης Ελευθερίας)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):…(Δεν ακούστηκε)
ΠΡΟΕΔΡΕΥΩΝ (Πάρις Κουκουλόπουλος): Σας παρακαλώ!
 Κύριε Υπουργέ, συνεχίστε. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δηλαδή, κατά τους ανθρώπους αυτούς μπορούν να με υβρίζουν είκοσι πέντε λεπτά και η μία και ο άλλος, αλλά εγώ δεν έχω δικαίωμα να απαντήσω. Αυτό νομίζει ο Καζαμίας. 
(Θόρυβος από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Παρακαλώ.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Εγώ δεν σας φοβάμαι κυρία μου. Μην με μπερδεύετε με άλλον. Σας το είπα. Όταν με βλέπεις, να φεύγεις από εδώ.
ΠΡΟΕΔΡΕΥΩΝ (Πάρις Κουκουλόπουλος): Κύριε Υπουργέ, σας παρακαλώ.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Και θα τα πούμε στην Επιθεώρηση Εργασίας. Γιατί την επόμενη φορά που θα πας να κάνεις μπούλινγκ στην κουνιάδα της κυρίας που κάθεται και χαμογελάει, θα είμαι εκεί.
(Θόρυβος από την πτέρυγα της Πλεύσης Ελευθερίας)
 Δεν θα σε αφήσω να συνεχίσεις αυτό το κόλπο. 
ΠΡΟΕΔΡΕΥΩΝ (Πάρις Κουκουλόπουλος): Κύριε Υπουργέ….
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Θα πληρώσεις τα χρωστούμενα στην εργαζόμενή σου, όπως πρέπει να κάνει κάθε εργοδότης που κλέβει τον εργαζόμενό του και δεν θα τη γλιτώσεις αυτή τη φορά.
ΑΛΕΞΑΝΔΡΟΣ ΚΑΖΑΜΙΑΣ: Ένας καραγκιόζης είσαι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):…ναζίδι…(Δεν ακούστηκε)…όλα τα ναζίδια…
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ένας Καραγκιόζης είπε και ναζίδι. Παρακαλώ πολύ, κύριε Πρόεδρε. 
ΠΡΟΕΔΡΕΥΩΝ (Πάρις Κουκουλόπουλος): Εγώ διέκοψα τον χρόνο. Εσείς απευθύνεστε διαρκώς στην κ. Κωνσταντοπούλου. Απευθυνόσασταν σε άλλο συνάδελφο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Πάμε να τα εξηγήσουμε τώρα λίγο για να συνεννοηθούμε. 
Ιδρύουμε το νομικό πρόσωπο δημοσίου δικαίου. Αυτό το νομικό πρόσωπο δημοσίου δικαίου θα ορίσει το πλαίσιο που μετά θα γίνει ένα προεδρικό διάταγμα. Ό, τι ρωτάτε για το τι θα γίνει μετά το προεδρικό διάταγμα, θα γίνουν αυτά που θα προβλέπει το προεδρικό διάταγμα. Δεν θα γράψω εγώ το προεδρικό διάταγμα. Θα το γράψουν οι ψυχολόγοι. Αυτοί θα πουν ποιο πρέπει να ΄ναι το πλαίσιο που θα διασφαλίζει την ποιότητα, που θα διασφαλίζει το επάγγελμα, που θα διασφαλίζει το ποιος πρέπει να δηλώνει ψυχολόγος και ποιος δεν πρέπει. Αυτοί μόνοι τους, μέσα από το νομικό τους πρόσωπο δημοσίου δικαίου όπου θα συμμετέχουν όλοι, θα φτιάξουν το σχέδιο προεδρικού διατάγματος, αφού θα περάσει από το Συμβούλιο της Επικρατείας που ελέγχει τη νομιμότητα και το εάν κάποιος πλήττεται, όχι αναλογικά. Θα πάρει την έγκριση του Συμβουλίου Επικρατείας, θα εκδοθεί το προεδρικό διάταγμα και τότε θα έχουμε αυτό το νομοσχέδιο. 
Και παρακαλώ, έχω ξεχάσει το κείμενο της Ψυχολογικής Εταιρείας. Θα το καταθέσω στο κλείσιμο της ομιλίας μου. 
Άρα η ερώτησή σας απαντάται πολύ απλά από το νομοσχέδιο. Μέχρι το προεδρικό διάταγμα διασφαλίζονται τα δικαιώματα όλων. Από το προεδρικό διάταγμα και μετά θα ισχύσουν αυτά που θα προβλέπει το προεδρικό διάταγμα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πιείτε λίγο νερό.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Μην ανησυχείτε για την υγεία μου εσείς. 
Και καταθέτω για τα Πρακτικά, κυρίως για την κ. Θρακιά, ανοικτή επιστολή από την Ελληνική Ψυχολογική Εταιρεία, «Οι Βουλευτές να υπερψηφίσουν τις ρυθμίσεις του νομοσχεδίου του Υπουργείου Υγείας για τον Πανελλήνιο Σύλλογο». Το καταθέτω στα Πρακτικά, κυρία Θρακιά. 
(Στο σημείο αυτό ο Υπουργός Υγείας, κ. Σπυρίδων-Άδωνις Γεωργιάδης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Δεν χρειάζεται, να διαφωνούμε σε όλα. Δεν χρειάζεται. Όλοι συμφωνούμε ότι πρέπει να μπει ένα πλαίσιο. Το πλαίσιο θα το φτιάξουν οι ψυχολόγοι. Δεν θα το φτιάξει ο Υπουργός. Αλλά θα φτιαχτεί πλαίσιο, γιατί πρέπει να φτιαχτεί πλαίσιο. Και αυτό το πλαίσιο που θα φτιαχτεί, θα πάρει την ανώτατη στο δικαιικό μας σύστημα μορφή, που είναι το προεδρικό διάταγμα, για να έχει ασφάλεια δικαίου. Αυτό κάνουμε σήμερα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
Άκουγα συνέχεια και τη διαφωνία που λέει ότι γιατί νομοθετώ τελευταία στιγμή. Το είπε και η συνάδελφος του ΣΥΡΙΖΑ. Μα, εσείς ξέρετε ότι δεν νομοθέτησα τελευταία στιγμή. Ό, τι κατέθεσα σήμερα, είναι αυτά που ανακοίνωσα στην επιτροπή ότι θα κάνω δεκτά ενώπιόν σας μετά από συζήτηση πολλών ωρών. Η κυρία συνάδελφος πιθανά να μην το είδε ή δεν ήταν στην επιτροπή. Δεν θυμάμαι. 
Αντιθέτως, αυτό που κάνω εγώ εδώ πρέπει να επαινεθεί. Αλίμονο, κυρία συνάδελφε, εάν κάνουμε μια ολόκληρη κοινοβουλευτική διαδικασία και ο Υπουργός δεν αλλάζει τίποτα. Τότε τι νόημα έχει να συζητάμε εδώ; Συζητάμε στις επιτροπές και συζητάμε εδώ για να πειστεί η Κυβέρνηση να αλλάξει το αρχικό της νομοσχέδιο και να δείξει με αυτόν τον τρόπο ότι αυτή η συζήτηση που κάνουμε εδώ δεν είναι κενό γράμμα, αλλά έχει ουσία, συνδιαμορφώνει το τελικό κείμενο. 
Αντί να μου πείτε «μπράβο, κύριε Υπουργέ» που ακούσατε τις παρατηρήσεις που κάναμε στην επιτροπή τα κόμματα, με κατηγορείτε γιατί δεν επέμεινα στην αρχική γραφή του νομοσχεδίου όπως την είχα αποφασίσει εγώ και δέχτηκα ό, τι μου είπε η κυρία Θρακιά, ό, τι μου είπαν οι κοινωνικοί λειτουργοί, ό, τι μου είπε η Ένωση Ελλήνων Ψυχολόγων και ούτω καθεξής. Ό, τι έφερα εδώ σήμερα, είναι αυτά που είχαμε δεσμευτεί στην επιτροπή και είχα ανακοινώσει ότι θα τα φέρω.  
Άρα ακόμα και η τελευταία νομοτεχνική βελτίωση είχε ανακοινωθεί στην επιτροπή, αλλά είχα ξεχάσει να το βάλω στις πολλές που κατέθεσα πριν. Για όσους ήμασταν μέλη της επιτροπής και παρακολουθήσαμε τη συζήτηση, όλα αυτά είχαν ανακοινωθεί. Και μάλιστα στην επιτροπή τα περισσότερα κόμματα είπαν ότι αν τα φέρετε αυτά, μάλιστα να δούμε αν θα ψηφίσουμε. Κι εσείς το είπατε, κυρία Θρασκιά. Ό,τι μου ζητήσατε ως παρατηρήσεις, το έχω φέρει. Πώς τώρα θα καταψηφίσετε; Δεν μπορώ να το καταλάβω αυτό. 
Μιλάμε κανονικοί άνθρωποι, συζητάμε για ένα νομοσχέδιο, κάνω δεκτές τις παρατηρήσεις σας, αλλάζω το κείμενο και θα έρθετε πάλι να ψηφίσετε «παρών» ή «όχι». Για ποιο λόγο; Διότι τελικά -αυτό είναι το λυπηρό- αντί να ασχοληθούμε με την πραγματική νομοθετική διαδικασία, με αυτό που τελικά θα μείνει, ασχολούμαστε με τον καβγά με την κυρία, που μπήκε μέσα τα τελευταία στιγμή, άσχετα με το νομοσχέδιο -ούτε ήξερε τι συζητάγαμε- για να μας πει για τον Κασιδιάρη και για το ένα και για το άλλο και να μην ακούσουμε τίποτα γι’ αυτό που συζητάγαμε τόσες μέρες. 
Και να πω κι ένα τελευταίο ή μάλλον να το επαναλάβω. Μην λέτε διαρκώς κι εσείς, κυρία Θρασκιά, ότι το ΕΣΥ καταρρέει. Αν το ΕΣΥ πράγματι κατέρρεε, ούτε στις δημοσκοπήσεις θα έβγαινα τρίτος σε δημοφιλία Υπουργός, -παρόλο που δεν είμαι και ο πιο φιλειρηνικός και αδιάφορος σε καυγάδες- ούτε….
ΠΡΟΕΔΡΕΥΩΝ (Πάρις Κουκουλόπουλος): Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας «Σύσταση και οργάνωση Νομικού Προσώπου Δημοσίου Δικαίου με την επωνυμία «Πανελλήνιος Σύλλογος Ψυχολόγων» - Σύσταση Εθνικού Παρατηρητηρίου Ψυχοθεραπείας και Συμβουλευτικής Ψυχικής Υγείας - Σύσταση Εθνικού Παρατηρητηρίου Ψυχιατροδικαστικής - Άσκηση του νοσηλευτικού επαγγέλματος - Γιατροί και νοσηλευτές του Εθνικού Συστήματος Υγείας - Τεχνολογίες υγείας - Φάρμακο και άλλες διατάξεις».
Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.
(ΨΗΦΟΦΟΡΙΑ)
ΠΡΟΕΔΡΕΥΩΝ (Πάρις Κουκουλόπουλος): Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:





(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Πάρις Κουκουλόπουλος): Μετά την ολοκλήρωση της ψηφοφορίας, το σχέδιο νόμου του Υπουργείου Υγείας «Σύσταση και οργάνωση Νομικού Προσώπου Δημοσίου Δικαίου με την επωνυμία «Πανελλήνιος Σύλλογος Ψυχολόγων» - Σύσταση Εθνικού Παρατηρητηρίου Ψυχοθεραπείας και Συμβουλευτικής Ψυχικής Υγείας - Σύσταση Εθνικού Παρατηρητηρίου Ψυχιατροδικαστικής - Άσκηση του νοσηλευτικού επαγγέλματος - Γιατροί και νοσηλευτές του Εθνικού Συστήματος Υγείας - Τεχνολογίες υγείας - Φάρμακο και άλλες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Πάρις Κουκουλόπουλος): Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση  στο σύνολο του παραπάνω νομοσχεδίου.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι!
ΠΡΟΕΔΡΕΥΩΝ (Πάρις Κουκουλόπουλος): Το Σώμα παρέσχε τη ζητηθείσα εξουσιοδότηση κατά πλειοψηφία.
Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Με τη συναίνεση του Σώματος και ώρα 22.05΄ λύεται η συνεδρίαση για αύριο, ημέρα Παρασκευή 30 Οκτωβρίου 2026 και ώρα 09.00΄ με αντικείμενο εργασιών του Σώματος: κοινοβουλευτικό έλεγχο, α) Κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Αρείου Πάγου, του Συμβουλίου της Επικρατείας και της Εισαγγελίας του Αρείου Πάγου για την ανάδειξη δεκατριών τακτικών και έξι αναπληρωματικών μελών του αρμοδίου Ειδικού Δικαστηρίου, καθώς και του ασκούντος καθήκοντα Εισαγγελέα και του αναπληρωτή του, σύμφωνα με τα άρθρα 86 παρ. 4 του Συντάγματος, 158 παράγραφοι 1 και 2 του Κανονισμού της Βουλής και 12 του ν. 3126/2003 «Ποινική ευθύνη των Υπουργών» όπως ισχύουν, μετά από την έκδοση του με αριθμό 1/2026  Βουλεύματος του Δικαστικού Συμβουλίου του άρθρου 86 παράγραφος 4 του Συντάγματος, σύμφωνα με το οποίο παραπέμπεται σε δίκη ο πρώην Υφυπουργός παρά τω Πρωθυπουργώ, κ. Χρήστος Τριαντόπουλος ενώπιον του Ειδικού Δικαστηρίου για αξιόποινες πράξεις κατά την άσκηση των καθηκόντων του, σύμφωνα με την ειδική ημερήσια διάταξη που σας έχει διανεμηθεί και β) συζήτηση επικαίρων ερωτήσεων.

Ο ΠΡΟΕΔΡΟΣ                                                                  ΟΙ ΓΡΑΜΜΑΤΕΙΣ






